
DĖDĖ BERNAKAS 


I skyrius 


PRANCUZIJOS PAKRANTĖ 


Galiu drąsiai sakyti, kad dėdės laišką perskaičiau kokį šimtą 
kartų, neabejoju, kad moku jį mintinai. Ir vis dėlto, jau sėdėda- 
mas buriniame laive, aš dar kartą išsitraukiau jį iš kišenės ir ėmiau 
įdėmiai skaityti, tarsi pirmą kartą. Grubia, kampuota rašysena jį 
parašė žmogus, gyvenimo kelią pradėjęs kaimo teismo valdinin- 
ku; adresavo Luji de Lavaliui. Be to, nedelsiant pristatyti laišką 
adresatui buvo pavesta Vilhelmui Chargrevui, Ašfordo viešbučio 
„Žaliasis žmogus“ ir daugybės konjako statinių, be muito gabe- 
namų iš Normandijos, savininkui. Laiškas atkeliavo drauge su 
statinaitėmis; pateko į mano rankas. 

„Brangusis mano sūnėne Luji, - taip pradedamas laiškas. - 
Dabar, kai mirė tavo vargšas tėvas ir likai vienas šiame pasauly- 
je, neabejoju, kad nepanorėsi tęsti nesantaikos, nuo seno tvyro- 
jusios mūsų šeimoje. Prancūzijos revoliucijos laikais tavo tėvas 
atvirai perėjo į karaliaus pusę, o aš visada palaikiau paprastus 
žmones. Tu žinai, kokių liūdnų pasekmių turėjo šis tavo tėvo 
žingsnis: jis buvo priverstas išvykti iš šalies. O aš tapau Grobua 
dvaro savininku. Suprantu, kaip sunku tau buvo susitaikyti su 
gimtinės netektimi, bet sutik - vis dėlto geriau šį dvarą matyti 
giminaičio nei svetimų žmonių rankose. Drįstu tvirtinti, kad iš 
manęs, savo motinos brolio, tu patirsi tik meilę ir pagarbą... Tu 
žinai, jog aš visada buvau respublikonas, tačiau ilgainiui man 

tapo aišku, kad kova su Napoleonu visiškai beprotiška. Tai su- 
prasdamas aš perėjau į jo pusę: ne veltui sakoma - su vilkais 
gyveni, vilkiškai kauki. 

Mano sugebėjimai leido man greitai susilaukti Napoleono pa- 
lankumo; maža to, ilgainiui aš tapau artimiausiu šio žmogaus 
draugu, kuriam jis nieko, kad ir ko prašyčiau, nėra atsakęs. Tu 
tikriausiai žinai, kad šiuo metu Napoleonas su savo armija yra 
vos už kelių mylių nuo Grobua. Jeigu norėtum gauti pas jį tarny- 
bą, neabejoju, imperatorius pamirš priešiškus jausmus tavo tėvui 
ir neatsisakys padaryti paslaugos tavo dėdei. Nors tavo vardas 
imperatoriaus akyse šiek tiek suteptas, aš jam turiu tokią didelę 
įtaką, kad viską kuo puikiausiai sugebėčiau sutvarkyti. Paklau- 
syk manęs ir atvažiuok su atvira širdimi, nes gali visiškai pasik- 
liauti tau atsidavusiu dėde. 


K. Bernakas“ 


Toks laiškas. Bet, tiesą sakant, mane nustebino ir sujaudino 
ne laiškas, o voko antroji pusė. Vokas buvo antspauduotas ketu- 
riais raudonos smalkos antspaudais, tik, atrodo, vietoje antspau- 
do dėdė panaudojo didįjį pirštą, nes ant lako aiškiai matėsi gru- 
bios, apsilupusios odos pėdsakai. Ir ant vieno antspaudo buvo 
angliškai užrašyta: „Neatvažiuok“. Sunku pasakyti, ar šis žodis 
paskubom įbrėžtas vyriška ar moteriška ranka. Ką galėtų reikšti 
šis piktas įspėjimas? Jeigu šį žodį parašė dėdė dėl netikėtai susi- 
klosčiusių aplinkybių, pasikeitusių jo planų, tai kam tada laišką 
išsiuntė? Greičiausiai šį įspėjimą parašė kažkas kitas, tuo labiau 
kad laiškas rašytas prancūziškai, o lemtingašis žodis - angliškai. 
Tačiau antspaudai nebuvo sulaužyti, vadinasi, Anglijoje niekas 
negalėjo žinoti laiško turinio. 

Ir štai, sėdėdamas po burėmis, išsiskleidusiomis virš mano gal- 
vos, žiūrėdamas į žalsvas bangas, ritmingai plakančias laivo šo- 
nus, aš pamažu prisiminiau viską, ką kažkada esu girdėjęs apie šį 
man nepažįstamą dėdę. 

Mano tėvas, didžiavęsis kilme iš vienos seniausių Prancūzijos 
giminių, vedė reto grožio, labai padorią, bet ne tokią kilmingą 
merginą. Tiesa, dėl šio poelgio jam niekada neteko gailėtis; užtat 
jos brolis, žmogus menkos sielos, buvo nepakenčiamas dėl savo 
vergiško pataikūniškumo, kai mūsų šeima klestėjo, ir priešišku- 
mo, kai jai buvo sunku. Jis nuteikė prieš mano tėvą žmones ir 
pasiekė, kad mums reikėtų bėgti. Po to mano dėdė tapo artimiau- 
siu Robespjero pagalbininku jo pačiose baisiausiose piktadarybė- 
se, už ką ir gavo dovaną - mūsų gimtąjį dvarą Grobua. 

Kritus Robespjerui, jis perėjo į Baraso pusę, ir su kiekvienu vy- 
riausybės pasikeitimu į jo rankas pereidavo vis naujos žemės val- 
dos. Iš paskutinio šio žmogaus laiško buvo galima daryti išvadą, 
kad naujasis prancūzų imperatorius taip pat yra jo pusėje, nors 
sunku įsivaizduoti, kad tokios reputacijos žmogus, be to, respubli- 
konas, Napoleonui galėjo padaryti reikšmingesnių paslaugų. 

Jus tikriausiai sudomins, kodėl tad aš priėmiau pasiūlymą žmo- 
gaus, išdavusio mano tėvą ir daugelį metų buvusio mūsų šeimos 
priešu. Dabar apie tai kalbėti lengviau, bet reikalas tas, kad mes, 
jaunoji karta, tada vis labiau jautėme senių kivirčų sunkumą ir 
beprasmiškumą. Mano tėvas pasimirė, atrodo, 1792 metais, ir vi- 
siems laikams jo širdyje pasiliko jausmai, kuriuos pagimdė to me- 
to įvykiai. Perėjes per šį žaizdrą, jis tarsi suakmenėjo. 

Tačiau mes, užaugusieji svetimoje žemėje, supratome, kad gy- 
venimas nuėjo toli į priekį, kad atsirado galimybė gyventi ne tik 
tolima praeitimi, prisiminimais apie laimingus gyvenimo gimta- 
jame lizde metus. Mes save įtikinome, kad būtina pamiršti pra- 
ėjusios kartos kivirčus ir nesantaiką. Mums Prancūzija jau nebu- 
vo sankiulotų kankinimų giljotinos šalis. Ne, dabar tie laikai buvo 
tolimi. 

Mūsų vaizduotėje gimtoji šalis kilo su šlovės aureole. Iš visų 
pusių spaudžiama priešų, Prancūzija kvietė visur pasklidusius sū- 
nus imtis ginklo. Šis karingas kvietimas jaudino pabėgėlių širdis 
ir privertė mane priimti dėdės pasiūlymą ir per Lamanšo vande- 
nis veržtis į tėvynės pakrantę. Širdimi aš visada buvau Prancūzijoje 

ir Mintyse grūmiausi su jos priešais. Bet, kol gyvas buvo mano 
tėvas, nedrįsau atvirai rodyti šių jausmų: jam, tarnavusiam pas 
Kondė ir kovojusiam prie Kviberono, tokia meilė būtų atrodžiusi 
kaip niekinga išdavystė. 

Po tėvo mirties niekas negalėjo sulaikyti manes toli nuo tėvy- 
nės, juo labiau kad mano mieloji Eugenija, vėliau tapusi žmona, 
taip pat ragino eiti ten, kur kvietė pareiga. 

Eugenija buvo kilusi iš senos Šuazelių giminės, po tremties 
Prancūzijos nekentusios dar labiau negu mano tėvas. Šiems žmo- 
nėms mažai rūpėjo, kas vyksta jų vaikų sielose, ir kai jie svetainė- 
je su liūdesiu skaitydavo apie Prancūzijos pergales, mes su Euge- 
nija pasišalindavome į sodą, kad tenai vieni išlietumėm mus 
apėmusį džiaugsmą. Naktimis rasdavome užuovėją niūraus mū- 
rinio namo kampe, netoli langelio, paslėpto tankiai sužėlusių krū- 
mų. Mūsų pažiūros visiškai nesutapo su mums artimų žmonių 
pažiūromis, todėl buvome labai užsidarę, atsiskyrę nuo kitų, to- 
dėl gerai supratome ir įvertinome vienas kitą, jautėme abipusę 
paramą, paguodą sunkiomis minutėmis. Aš su Eugenija dalijausi 
savo sumanymais ir planais, o ji, matydama mane nusiminusį, 
palaikė, skatino. Tačiau laikas vis bėgo ir bėgo... Pagaliau aš ga- 
vau dėdės laišką. 

Buvo ir kita priežastis, privertusi mane priimti dėdės pasiūly- 
mą: pabėgėlio padėtis neretai suteikdavo didelių kančių. Aš nega- 
lėjau skųstis anglais apskritai - mūsų, emigrantų, atžvilgiu jie: 
rodė tiek širdies šilumos, tiek nuoširdumo, kad, manau, neatsiras 
nė vieno žmogaus, kuris apie mus priglaudusią šalį, apie jos gy- 
ventojus nebūtų išsaugojęs pačių maloniausių atsiminimų. Bet 
kiekvienoje šalyje, net tokioje kultūringoje kaip Anglija, visada 
atsiras žmonių, kurie jaučia malonumą užgaulioti kitus; jie su 
džiaugsmu nusisuka nuo nelaimėn patekusių artimųjų. Net pa- 
triarchaliniame Ašforde atsirado nemaža žmonių, kurie visokiais 
būdais stengėsi mus, emigrantus, įskaudinti, nuodyti mūsų ir be 
to sunkų gyvenimą. Prie jų galima priskirti jauną Kento dvari- 
ninką Farlėjų, mieste kėlusį siaubą savo siautėjimais. Jis negalė- 

jo praeiti pro šalį nepaleidęs kokio įžeidimo, be to, ne Prancūzijos 
vyriausybės adresu, ko būtų galima tikėtis iš anglų patrioto, ne; 
šie įžeidimai dažniausiai liesdavo mus, prancūzus. Privalėdavo- 
me išklausyti bjaurius jo išsišokimus, visas pajuokas ir pasityčio- 
jimus, širdies gilumoje slėpdami verdantį pyktį. Tačiau vieną kartą 
kantrybės taurė buvo perpildyta. Aš negalėjau ilgiau kentėti ir 
nutariau pamokyti niekšą. Kartą vakare mes susirinkome į vieš- 
butį „Žaliasis žmogus“. Farlėjus ten taip pat buvo; pasigėręs be- 
veik iki žemės graibymo, jis, kaip paprastai, šūkavo mus įžeidžian- 
čius žodžius. Pastebėjau, kad Farlėjus nenuleidžia nuo manęs akių, 
tikriausiai norėjo įsitikinti, kokį įspūdį daro jo užgauliojimai. 

— Dabar, pone Lavali, - staiga sušuko jis, grubiai uždėdamas 
savo ranką man ant peties, - leiskite pasiūlyti tostą, kurį jūs tik- 
riausiai mielai palaikysite! Taigi už Nelsoną! Palinkėkime jam 
sutriuškinti prancūzus! 

Farlėjus, įžūliai šypsodamasis, stovėjo prieš mane su taure ran- 
koje; tikėjosi, kad aš nepritarsiu tokiam tostui. 

— Gerai, - tariau, - aš sutinku išgerti, bet su sąlyga, kad jūs su 
manimi išgersite priimdamas tostą, kurį aš pasiūlysiu vėliau. 

— Puiku, - tarė jis, tiesdamas ranką su taure. Mes susidaužė- 
me ir išgėrėme. 

— O dabar savo ruožtu drįstu pasiūlyti tostą jums. Aš geriu už 
Prancūziją ir linkiu jai pergalės prieš Nelsoną! 

Taurė vyno, sviesta man į veidą, buvo atsakymas į šiuos žo- 
džius, o po valandos mes jau kovėmės dvikovoje. Aš kiaurai per- 
šoviau jam petį. Tą naktį, kai atėjau prie apleisto namo langelio, 
į mūsų su Eugenija susitikimų vietą, rankoje ji laikė keletą lauro 
šakelių, kurių čia, palangėje, buvo apstu, ir įpynė man į plaukus. 

Vietos administracija nerado reikalo reaguoti į mūsų dvikovą, 
bet, šiaip ar taip, mano padėtis mieste pasidarė sunki: toliau čia 
pasilikti buvo neįmanoma. Štai tas lemiamas įvykis, paskatinęs 
mane priimti dėdės pasiūlymą nepaisant keisto įspėjimo ant vo- 
ko. Jeigu iš tiesų dėdės įtaka imperatoriui buvo tokia didelė, kad 
jis galėjo padėti man sugrįžti į tėvynę, galėjo priversti Napoleoną 

pamiršti mano pabėgimo priežastis, tada nelieka tos vienintelės 
kliūties, skyrusios mane nuo gimtosios šalies. 

Kol apie tai svarsčiau, kol visapusiškai analizavau savo padėtį, 
ateities planus, sėdėjau ant nedidelio burinio laivo denio: plau- 
kiau į ten, kur kažkada buvau laimingas savo šeimoje ir kur pas- 
kui teko patirti nemaža sunkių valandų. 

Apmąstymai nutrūko netikėtai: priešais mane atsirado škipe- 
ris ir grubiai timptelėjo už rankovės. 

— Jums metas išlipti, misteri, - tarė jis. 

Anglijoje aš pripratau prie įžeidinėjimų, bet niekada nebuvau 
praradęs savigarbos. Atsargiai atstūmiau jo ranką ir pasakiau, 
kad man dar labai toli iki kranto. 

— Jūs, žinoma, galite elgtis kaip tinkamas, - grubiai atkirto jis, - 
bet aš toliau neplauksiu. Būkite malonus, perlipkite į valtį. 

Veltui aš jam įrodinėjau, kad esu sumokėjęs už kelionę iki Pran- 
cūzijos krantų. Aš, žinoma, nepridūriau, kad pinigai, jam įteikti 
už kelionę, buvo įsigyti užstačius laikrodį, kuris priklausė trims 
Lavalių kartoms. Dabar jis gulėjo Duvre pas vieną palūkininką. 

— Gana kalbų! - staiga sušuko škiperis. - Nuleisti burę, suvy- 
nioti ją! O jūs, misteri, galite arba palikti mano laivą, arba sugrįž- 
ti su manimi į Duvrą. Nerizikuodamas „Lape“ aš negaliu priartė- 
ti prie rifų, ypač pučiant pietryčių vėjui, kuris gali pereiti į audrą. 

— Tada aš norėčiau išlipti, - tariau. 

- Už tai jūs galite sumokėti gyvybe, - prieštaravo jis ir taip 
įžūliai nusijuokė, kad aš vos nešokau to chamo pamokyti. Bet bu- 
vau juk visiškai bejėgis tarp jūreivių, kurie greitai pereina prie 
kumščių, jeigu jiems kas nepatinka, tą aš gerai žinojau iš patir- 
ties. Markizas Šamforas man pasakojo, kad emigracijos laikais, 
kai jis pirmą kartą apsigyveno Sutone, dantis jam išmušė vien už 
bandymą pasakyti savo nuomonę apie tokius ponus. Nori nenori 
teko susitaikyti su liūdna neišvengiamybe ir gūžtelėjus pečiais 
lipti į man parengtą valtį. Mano manta į ją įlėkė paskui mane. 
Įsivaizduokite: garsiosios de Lavalių giminės palikuonis keliauja 
su mažu ryšulėliu rankoje! 

Du jūrininkai pastūmė valtį ir ritmingai, lėtai nuirklavo į 
krantą. 

Artėjo audringa naktis. Juodi debesys, dengę paskutinius be- 
sileidžiančios saulės spindulius, staiga suiro į skutus, kurie grei- 
tai plaukė dangumi, sklisdami visomis kryptimis ir viską už- 
traukdami migla, kurią vakaruose nustelbė ugninis raudonas 
saulėlydžio spindulys, panašus į milžinišką liepsną, apsuptą juo: 
dų dūmų kamuolių. Jūreiviai vis žvilgčiojo į dangų, paskui į kran- 
tą. Tomis akimirkomis aš bijojau, kad išsigandę audros jie pa- 
suks atgal. Mano širdis prisipildydavo nerimo, kai vienas kuris 
iš jų nukreipdavo neramų žvilgsnį į dangų. Aš ėmiau jų klausi- 
nėti apie žiburius, vis dažniau ir dažniau išnyrančius iš mus su- 
pančios tamsos. 

— Į šiaurę nuo čia yra Bulonė, o į pietus - Eteplis, - mandagiai 
atsakė vienas irkluotojas. 

Bulonė! Eteplis! Iš džiaugsmo aš tiesiog netekau žado. Kiek 
šviesių, džiaugsmingų vaizdų yra išlikę mano atmintyje! 

Bulonėje mane, tada dar mažą berniuką, vežiodavo į vasaros 
maudynes. Nejaugi galima pamiršti tą nuostabią praeitį, kai aš, 
mažas nutrūktgalvis, reikšmingai žingsniuodavau jūros pakran- 
te. Tada labai stebėdavausi, kad žvejai pasišalindavo mus išvy- 
dę! Apie Eteplį išliko kitokie prisiminimai: būtent iš ten mes 
buvome priversti bėgti į Angliją. Kai, pasmerkti bastytis svetur, 
kankinami liūdnų minčių apie būsimus vargus ir pažeminimus, 
ėjome iš savo namų, žmonės grūdosi ant užtvankos, toli įsiter- 
pusios į jūrą, palydėdami mus šauksmais, neapykantos ir pykčio 
kupinais žvilgsniais. Aš tikriausiai niekada neužmiršiu tų mi- 
nučių! Kartais mano tėvas į juos atsisukdavo, ir tada aš savo 
vaikišku balsu paremdavau jo galingą ir įsakmų balsą. Jis liepė 
jiems liautis, nes iš įtūžusios minios į mus lėkė akmenys; vienas 
pataikė motinai į koją. Mes patys tarytum paklaikome iš pykčio 
1r siaubo. Ir štai tos mielos širdžiai vietos, kur taip nerūpestin- 
gai prabėgo mano vaikystė! Štai jos iš dešinės ir iš kairės! O už 
dešimties mylių nuo čia - nuosava mano pilis, nuosava mano 

žemė Grobua, kuri mūsų giminei priklausė dar prieš tą epochą, 
kai prancūzai su hercogu Vilhelmu Užkariautoju patraukė į An- 
gliją. 

Kaip aš, išplėtęs akis, stengiausi įžiūrėti per mus supančią tam- 
są dar tolimus mūsų įtvirtinimų bokštus! Vienas jūreivis visai ki- 
taip suprato tą mano žvilgsnį ir, tarsi bandydamas atspėti mano 
mintį, pasakė: 

- Šis tolimas krantas, nusidriekęs daug mylių, yra prieglauda 
panašiems į jus, kuriems esu padėjęs čia išsilaipinti. 

— Tai kuo jūs mane laikote? - paklausiau. 

-— Tai ne mano reikalas, gerbiamasis. Egzistuoja verslai, apie 
kuriuos nepriimta kalbėti garsiai. 

— Nejaugi jūs mane laikote kontrabandininku? 

— Jūs pats taip kalbate; pagaliau mūsų reikalas jus perkelti. 

— Garbės žodis, jūs apsirinkate laikydami mane kontrabandi- 
ninku. 

— Tada jūs pabėgęs kalinys. 

— Ne! 

Jūrininkas mįslingai atsirėmė į irklą; nors buvo tamsu, aš pa- 
stebėjau jo veide šmėstelėjusį įtarumo šešėlį. 

— O jeigu jūs esate Bonaparto šnipas! - staiga sušuko jis. 

— Aš - šnipas?! 

Mano balso tonas jį visiškai įtikino, kad šitaip įtarinėti nie- 
kinga. 

— Gerai, - tarė jūreivis, - tada aš negaliu įsivaizduoti, kas jūs 
esate. Tačiau jeigu žinočiau, kad jūs šnipas, nieku gyvu nepadė- 
čiau jums išsilaipinti, nesvarbu, ką sakytų škiperis. 

— Prisimink, kad mes negalime skųstis Bonapartu, - žemu vir- 
pančiu balsu tarė iki tol tylėjęs antras irkluotojas, - jis mums 
visada buvo geras draugas. 

Mane labai nustebino šio jūreivio žodžiai, nes Anglijoje neapy- 
kanta ir pagieža naujajam Prancūzijos imperatoriui buvo pasie- 
kusios apogėjų. Visi gyventojų sluoksniai vieningai jautė panie- 
ką. Bet jūreivis man padėjo suprasti šį reiškinį. 

— Jeigu dabar neturtingo jūrininko padėtis taip pagerėjo, kad 
jis gali laisviau atsikvėpti, tai dėkingas turi būti Bonapartui, - 
tarė jis. - Pirkliai jau gavo viską, dabar atėjo mūsų eilė. 

Aš prisiminiau, kad Bonapartas buvo populiarus tarp kontra- 
bandininkų, nes į jų rankas pateko visa Lamanšo prekyba. 

Irkluodamas kaire, dešine jūreivis rodė man patamsėjusias, niū- 
rias įsisiūbavusios jūros bangas. 

— Tenai pats Bonapartas, - sakė jis. 

Jūs, skaitytojau, gyvenate ramesniais laikais, ir jums sunku 
suprasti, kad po šių žodžių nejučiom mane nusmelkė šiurpas. Pir- 
mą kartą šį vardą mes išgirdome tiktai prieš dešimtį metų. Pagal- 
vokite, tik dešimt metų! 

Paprastam mirtingajam tiek prireiktų tapti karininku, o Bo- 
napartas iš nieko tapo didžiuoju. Vieną mėnesį visiems rūpėjo, 
kas jis toks, kitą mėnesį jis kaip visa naikinantis viesulas nusiau- 
bė Italiją. Genuja ir Venecija neatlaikė šio tamsiaplaukio, nelabai 
išauklėto išsišokėlio. Mūšio lauke jis sėjo neįveikiamą baimę ir 
visada laimėdavo ginčuose ir pasitarimuose su valstybių vyrais. 
Beprotiškai narsiai jis patraukė į rytus ir, kol visi stebėjosi gar- 
siuoju žygiu, kai Egiptas iškart buvo paverstas viena iš Prancūzi- 
jos provincijų, vėl atsidūrė Italijoje ir sutriuškino austrus. 

Bonapartas iš vienos vietos į kitą pereidavo taip sparčiai kaip 
sklido gandai apie jo atvykimą. Ir kur tik Bonapartas apsilanky- 
davo, visur jo priešai patirdavo pralaimėjimą. Jis gerokai pakeitė 
Europos žemėlapį: Olandija, Savoja, Šveicarija egzistavo tik no- 
minaliai, iš tiesų šios šalys buvo Prancūzijos dalys. Prancūzija į 
Europą įsirašė visomis kryptimis. Šis bebarzdis artilerijos kari- 
ninkas pasiekė aukščiausią valdžią ir labai lengvai sutraiškė re- 
voliucijos hidrą, prieš kurią pasirodė esą bejėgiai ankstesnieji Pran- 
cūzijos karaliai ir visa dvarininkija. 

Bonapartas veikė, o mes jį stebėjome kilnodamiesi iš vienos 
vietos į kitą. Jo vardas, kalbant apie naujus žygdarbius, naujas 
pergales, visada buvo tariamas kaip lemtis. Galų gale į jį mes ėmė- 
me žiūrėti kaip į antgamtiškų galių žmogų, pabaisą, globojančią 

Prancūziją ir grasinančią visai Europai. Šio milžino buvimas bu- 
vo jaučiamas visame žemyne, ir jo šlovės žavesys, jo įtaka ir jėga 
man buvo tokie didžiuliai, kad, kai jūrininkas, rodydamas į tam- 
sėjančią jūros bedugnę, sušuko: „Čia Bonapartas!“, rodoma kryp- 
timi aš žvelgiau su beprotiška mintimi, tikėdamasis tenai pa- 
matyti kažkokią milžinišką grasinančią figūrą, stichinę būtybę, 
puoselėjančią blogį ir lekiančią virš Lamanšo vandenų. Net da- 
bar, po daugelio metų, po visų tų permainų, po žinios apie jo 
žlugimą, šis didis žmogus man tebėra žavus. Kad ir ką skaitytu- 
mėte, ką girdėtumėte apie jį, niekas negali atstoti to, kas buvo 
mums jo vardas tomis dienomis, kai Bonapartas spindėjo savo 
šlovės zenite! 

Tačiau kaip tolima nuo mano vaikiškų prisiminimų buvo visa 
tai, ką aš pamačiau tikrovėje! Į šiaurę plytėjo ilgas žemas kyšulys 
(dabar neprisimenu jo pavadinimo); vakaro tamsoje jis išsaugojo 
pilkoką atspalvį, kaip ir nerija iš kitos pusės; tamsai tirpstant šį 
kyšulį pamažu užliejo tamsiai raudona blėstančios įkaitintos ge- 
ležies šviesa. Tą audringą naktį niūrios čiurkšlės, kartais mato- 
mos, kartais tarsi išnykstančios, valčiai pakaitomis iškylant ant 
bangos keteros ir nusileidžiant, turėjo, atrodo, kažkokį neapib- 
rėžtą, bet bloga lemiantį ženklą. Raudona juosta, perrėžusi tam- 
są, priminė milžinišką kardą, kurio galas nukreiptas į Angliją. 

— Kas tai? - paklausiau. 

— Būtent tai, ką jums aš jau minėjau, misteri, - tarė jūrinin- 
kas. - Viena Bonaparto armija su juo pačiu. Tenai jų stovyklos 
žiburiai, ir jūs pamatysite, kad tarp tos vietos ir Ostendės bus dar 
apie dvylika tokių stovyklų. Mažam Napoleonui užtektų drąsos 
pereiti į puolimą, jeigu jis įstengtų užmigdyti Nelsono budrumą; 
tačiau Bonapartas vis dar gerai supranta, kad negali tikėtis sėk- 
mės. 

— Iš kur lordas Nelsonas gauna žinių apie Napoleoną? - pa- 
klausiau labai sudomintas šių jūreivio žodžių. 

Jūreivis parodė kažkur aukščiau mano peties, į begalinę miglą. 
Įdėmiai įsižiūrėjęs, pastebėjau tris silpnai plevenančias ugneles. 

— Sargybiniai laivai, - tarė jis gergždžiančiu balsu. 

— Andromeda, keturiasdešimt keturi, - pridūrė draugas. 

Mano mintys visą laiką sukosi apie šią ryškiai apšviestą žemės 
juostą ir tuos tris mažus ugnies taškelius virš jūros: du kovojan- 
tys milžinai genijai vienas priešais kitą, akis į akį, galingi valdo- 
vai kiekvienas savo stichijoje, vienas žemėje, kitas jūroje, pasi- 
rengę susikauti paskutinėje istorinėje kovoje, kuri turi visiškai 
pakeisti Europos tautų likimą. Ir ar galiu aš, siela prancūzas, ne- 
suprasti, kad gyvybės ir mirties kova jau nulemta! Kova tarp iš- 
mirštančios tautos, kuri nuolat mažėja, ir sparčiai didėjančios na- 
cijos, turinčios stiprią, karštą, jauną kartą, kurioje gyvenimas virte 
verda. Kris Prancūzija - ir ji išmirs; jeigu nugalėta bus Anglija, 
daug tautų perims jos kalbą, papročius drauge su jos krauju! Ko- 
kį milžinišką poveikį turės ji visų tautų istorijai! 

Kranto kontūrai darėsi ryškesni, ir smėlį plakančių bangų 
triukšmas su kiekvienu yriu vis aiškiau skambėjo man ausyse. 
Priešais save aš galėjau aiškiai įžiūrėti greitai judančių lūžtančių 
bangų spindesį. Staiga, kol žvelgiau į kranto kontūrus, ilga valtis 
išniro iš rūko ir pasuko tiesiai į mus. 

— Sargybinė valtis, - tarė vienas jūreivis. 

— Bilai, balandėli, mes įkliuvome! - pasakė antras, kažką rū- 
pestingai slėpdamas bate. Bet valtis visu greičiu, kokį tik galėjo 
jai suteikti keturios poros irklų geriausių irkluotojų rankose, ne- 
trukus jau tolo nuo mūsų. Mano jūreiviai kurį laiką ją sekė aki- 
mis, ir jų veidai pragiedrėjo. 

— Jie jaučiasi ne geriau už mus, - tarė vienas. - Aš neabejoju, 
kad tai žvalgai. 

— Tikriausiai jūs esate ne vienintelis keleivis, šiandien plau- 
kiantis į šią pakrantę, - atsakė jo draugas. - Bet kas tai galėtų 
būti? | 

— Tebūsiu aš prakeiktas, jeigu žinau, kieno ta valtis. Ją išvy- 
dęs, aš bate paslėpiau gerą maišelį Trinidado tabako, nes jau tu- 
rėjau progos susipažinti su tvarka prancūzų kalėjimuose. Tos pa- 
žinties nenorėčiau atnaujinti. O dabar - pirmyn, Bilai! 

Po kelių minučių valtis, dusliai, nemaloniai šniokšdama, įsirė- 
žė į smėlį. Mano manta nuskriejo į krantą. Aš stovėjau šalia. Vie- 
nas jūreivis nustūmė valtį nuo smėlio, įšoko į ją, 17 mano bendra- 
keleiviai ėmė lėtai tolti. 

Kruvinas žiburių atspindys vakaruose visiškai išsisklaidė, aud- 
ros debesys plaukė dangumi, ir tiršta, tamsi migla pakilo virš van- 
denyno. 

Kol aš sekiau tolstančią valtį, stiprus, drėgnas, kiaurai smel- 
kiantis vėjas pūtė man į veidą. Jo švilpimui tarsi akompanavo dus- 
lus jūros riaumojimas. Ir štai per tokią audrą ankstyvą 1805 metų 
pavasarį aš, Luji de Lavalis, dvidešimt pirmaisiais savo gyvenimo 
metais, po trylikos metų tremties, grįžau į šalį, kurioje daugelį am- 
žių mūsų giminė buvo sosto atrama ir puošmena. Nemeiliai pasiel- 
gė Prancūzija su mumis: už ištikimą, nuoširdžią tarnybą ji mums 
atsilygino įžeidimais, tremtimis ir turto konfiskavimu. Bet visa tai 
jau praeitis. Aš, vienintelis de Lavalių giminės atstovas, atsiklau- 
piau ant šios šventos žemės. Aitrus jūros žolių kvapas maloniai 
kuteno man šnerves. Lūpomis aš paliečiau drėgną žvyrą. 


II skyrius 


DRUSKINGOJI PELKĖ 


Žmogui, sulaukusiam brandos, visada malonu atsigręžti atgal 
ir pažvelgti į kelią, kurį teko nueiti. Driekiasi jis tarsi kaspinas, 
vienur ryškių saulės spindulių nušviestas, kitur pritemdytas še- 
šėlių. Žmogus dabar žino, iš kur ir į kur ėjo, žino visus kelio posū- 
kius ir vingius, kartais pavojingus, kartais suteikusius jam, kaip 
keliautojui, ramybės ir poilsio. Dabar, po daugelio metų, viskas 
taip paprasta ir aišku. 

Daug vandens nutekėjo, bet jokio kito savo gyvenimo tarpsnio 
nematau taip ryškiai kaip tą audringą vakarą. Net dabar, kai sto- 
viu ant jūros kranto, kai sūrokas, specifinis jūros augalų kvapas 
kaip tada dirgina mano šnerves, nejučiom mintimis nuklystu į 
niūrų audringą vakarą drėgnoje smėlėtoje Prancūzijos pakrantė- 
je, taip nedraugiškai mane sutikusioje. 

Kai aš pagaliau atsistojau ant kojų, pirma mintis buvo kuo sau- 
giau paslėpti piniginę. Ją aš išsiėmiau, kad jūrininkui, perkėlu- 
siam mane į krantą, galėčiau duoti auksinį, nors nė trupučio ne- 
abejojau, kad šis žaliūkas už mane daug turtingesnis. Pirmiausia 
išsiėmiau tik sidabrinę puskronę, tačiau niekaip neprisiverčiau 
jos pasiūlyti ir svetimam žmogui vis dėlto atidaviau dešimtadalį 
viso savo turto. Likusius devynis soverenus labai atsargiai įsiki- 
šau atgal į piniginę ir, atsisėdęs ant plokščios uolos, kur nepa- 
siekdavo jūros potvynis, o tai matėsi iš jo paliktų pėdsakų, ėmiau 

visapusiškai svarstyti savo padėtį. Reikėjo kažką daryti. Aš bu- 
vau labai alkanas. Šaltis ir drėgmė smelkė kiaurai; gūsingas, skvar- 
bus vėjas pūtė tiesiai į veidą, nuo galvos iki kojų aptėkšdamas 
vandens purslais, nuo kurių perštėjo akys. Bet mintis, kad aš jau 
nebepriklausau nuo savo tėvynės priešų malonės, vertė džiaugs- 
mingai plakti širdį. 

Mano padėtis, tiesą sakant, buvo nepavydėtina. Gerai prisimi- 
niau, kad mūsų pilis stovi už kokių dešimties mylių nuo čia. Ta- 
čiau pasibelsti ten naktį, kai atrodai toks pasigailėtinai apskuręs 
17 permirkęs! Ir dar prisistatyti niekada nematytam dėdei! Ne, 
savigarba, išdidumas neleido man taip pasielgti. Įsivaizdavau nie- 
kinamas jo tarnų išraiškas išvydus apskurusį, graudžios išvaiz- 
dos atvykėlį iš Anglijos, grįžtantį į pilį, kuri turėtų priklausyti 
jam. Ne, nakčiai aš privalau kur nors kitur prisiglausti ir tik pas- 
kui, laisvalaikiu, pagal galimybę padoriau susitvarkęs, prisista- 
tyti savo giminaičiui. Tačiau kur rasti prieglaudą nuo audros? 

Jūs tikriausiai paklausite, kodėl aš nevykau į Bulonę arba Etep- 
lį. Deja, tenai pasirodyti trukdė ta pati priežastis: pabėgėlių sąra- 
še de Lavalių vardas buvo pirmoje vietoje. Ne veltui mano tėvas 
energingai vadovavo nedidelei senosios tvarkos šalininkų parti- 
jai, šalyje turėjusiai nemažą įtaką. Ir nors aš buvau visiškai kito- 
kių pažiūrų, negalėjau niekinti tų, kurie taip žiauriai nukentėjo 
dėl savo įsitikinimų. Tai ypatingas, labai įdomus prancūzų cha- 
rakterio bruožas: jis visada linksta prie tų, kurie nepabūgsta di- 
delės aukos. Aš dažnai pagalvodavau: jeigu gyvenimo sąlygos bū- 
tų susiklosčiusios palankiau, Burbonai, šiaip ar taip, būtų turėję 
mažiau taurių šalininkų. 

Prancūzų dvarininkija visada į burbonus žiūrėjo patikliau 
negu anglai į stiuartus. Pakanka prisiminti, kad Kromvelis ne- 
turėjo nei prabangių rūmų, nei didelių pajamų, kuo jis būtų 
galėjęs patraukti į savo pusę. O juk taip elgdavosi prancūzų 
karaliaus dvaras. Trūksta žodžių išreikšti šių žmonių pasiau- 
kojimą. Kartą aš dalyvavau savo tėvo surengtuose pietuose; mū- 
sų svečiai buvo du fechtavimo mokytojai, trys prancūzų kalbos 

profesoriai, sodininkas ir neturtingas literatas su apskurusiu 
švarku. 

Šie aštuoni žmonės buvo Prancūzijos aukštosios dvarininkijos 
atstovai. Jie galėjo turėti visko, tereikėjo užmiršti praeitį, atsisa- 
kyti savo pažiūrų ir susitaikyti su įsigalėjusia nauja santvarka. 
Tačiau kuklus ir, liūdniausia, visiškai negabus valdovas paskui 
save nusivedė jam likusius ištikimus Monmoransi, Roganus ir Šu- 
azelius, kurie kažkada dalijosi su juo didybe, o dabar nenorėjo 
išduoti savo valdovo. Tamsūs išvyto karaliaus kambariai dabar 
galėjo puikuotis naujais papuošalais, geresniais negu gobelenai 
arba sevro porcelianas: prabėgo daug daug metų, o aš ir dabar 
tarsi matau šiuos skurdžiai apsitaisiusius, bet orumo kupinus žmo- 
nes. Pagarbiai lenkiu galvą prieš tuos tauriausius iš tauriausių, 
kuriuos kada nors mums yra padovanojusi istorija. 

Apsilankyti kokiame nors pakrantės mieste anksčiau, negu pa- 
simatysiu su dėde ir sužinosiu, kaip bus reaguojama į mano atvy- 
kimą, reikštų tiesiog pulti žandarams į glėbį, nes jie visada įtariai 
žiūri į atvykėlius iš Anglijos. 

Savo valia ateiti pas naująjį Prancūzijos imperatorių - tai vie- 
na, būti atvesdintam pas jį policijos - visai kas kita. Pagaliau aš 
nusprendžiau, kad mano padėtyje geriausia būtų susirasti tuščią 
klojimą arba kokią kitą tuščią patalpą, kurioje nekliudomas galė- 
čiau pernakvoti. Seniai sako, kad rytas už vakara išmintingesnis. 
Gal sugalvosiu, kaip patekti pas dėdę Bernaką, o per jį ir pas nau- 
jąjį Prancūzijos valdovą. 

Tačiau vėjas vis stiprėja, tiesiog uraganas siaučia. Virš jūros 
tokia tamsa, kad tik kartkartėmis tai ten, tai šen galėjai įžiūrėti 
baltas bangų keteras, kurios triukšmingai lūžo atsimušusios į 
krantą. Laiviūkščio, su kuriuo atvykau iš Duvro, jau galima nė 
neminėti. Tolumoje, kiek galėjai įžiūrėti, driekėsi žemos kalvos. 
Kai bandžiau prie jų priartėti, iškart supratau savo klaidą: prie- 
blanda šiek tiek jas didino, o iš tiesų tai buvo paprasčiausio smė- 
lio kopos, ant kurių kai kur ryškiomis dėmėmis bolavo kryklių 
krūmai. 

Aš lėtai bridau kopomis ant pečių nešdamasis vieną vienintelį 
ryšulėlį, kojos klimpo į smėlį, užkliūdavo už vijoklinių augalų. 
Kai pagalvodavau apie kančias, varginamus nuotykius, kuriuos 
kažkada patyrė mano pirmtakai, aš nejausdavau, kad mano dra- 
bužiai peršlape, kad rankos sugrubusios nuo šalčio. Mane guodė 
mintis, kad kada nors išauš diena, kai palikuonys didžiuosis ma- 
no patirtais vargais. Prancūzų dvarininkų šeimose protėvių isto- 
rija visada šventai saugoma. 

Man atrodė, kad kopos niekada nesibaigs, bet kai pagaliau 
priėjau jų kraštą, supratau, kad protingiausia būtų grįžti at- 
gal. Mat šioje vietoje jūra giliai įsiterpia į krantą ir potvynių 
metu užtvindo neužmatomą plotą, paversdama jį niūria drus- 
kinga pelke, kuri net dieną turėtų atrodyti niūriai, o tokią bjau- 
rią naktį ji man priminė nykią dykrą. Iškart pajutau dirvos 
pelkėtumą, po kojomis ėmė šliurpčioti, su kiekvienu žingsniu 
vis giliau klimpau į dumblą, kuris jau siekė kelius, tad aš sun- 
kiai kilnojau kojas. 

Mielai būčiau grįžęs į kopas, bet bandydamas susirasti pato- 
gesnį kelią visiškai praradau orientaciją, ir audros gaudesy man 
atrodė, kad jūros šniokštimas girdisi iš kitos pusės. Žinojau, kad 
orientuotis galima pagal žvaigždes, bet mano tylus ir ramus gy- 
venimas Anglijoje šito neišmokė. Beje, jeigu būčiau mokėjęs to- 
kiu būdu orientuotis vietovėje, vargu ar būčiau turėjęs naudos, 
nes kelios danguje mirksinčios žvaigždės nuolat pradingdavo grei- 
tai genamuose audros debesyse. 

Šlapias ir išsikamavęs klampojau po pelkę vis giliau ir giliau 
grimzdamas į dumblą, tad norom nenorom į galvą ateidavo min- 
tis, kad pirmoji naktis Prancūzijoje bus ir paskutinė ir kad aš, de 
Lavalių giminės palikuonis, likimo esu pasmerktas žūti šioje siau- 
bingoje pelkėje. Nuėjau nemaža varstų; kai kada dumblas būda- 
vo gilesnis, kai kada - seklesnis, bet nė karto nepriėjau visiškai 
sausos vietos. 

Staiga tamsoje pastebėjau kažką, kas privertė dar neramiau 
plakti mano širdį. Ėmiau baimintis, kad atsidūriau užburtame 

rate. Mat balkšvi krūmai, kurie iš tamsos nelauktai priešais ma- 
ne išdygo, tarsi buvo tie patys, kuriuos aš jau mačiau prieš valan- 
dą. Norėjau tuo įsitikinti: sustojau, įskėliau kibirkštį ir trumpam 
aiškiai pamačiau savo pėdsakus. 

Būgštavimai pasitvirtino. Iš nevilties ėmiau žvalgytis po dan- 
gų. Pirmą kartą tą naktį pamačiau lopinėlį švaraus dangaus, ku- 
ris ir padėjo išsikapstyti. 

Mėnulio šviesoje pamačiau ilgą, ploną romėnišką skaičių V, la- 
bai primenantį strėlės antgalį. Atidžiau pasižiūrėjęs, supratau, 
kad tai pulkas laukinių ančių, skrendančių kaip tik ta kryptimi, 
kuria ėjau. Kente man ne kartą teko matyti, kaip šie paukščiai 
blogu oru tolsta nuo jūros ir skrenda į šalies gilumą, taigi dabar 
aš neabejojau, kad einu nuo jūros. Pažvalėjęs, su naujomis jėgo- 
mis nuklampojau pirmyn, stengdamasis nepasukti į šalį, kiekvie- 
ną žingsnį žengdamas labai atsargiai ir apgalvotai. 

Pagaliau po beveik pusvalandį trukusio klaidžiojimo su man 
netikėtu atkaklumu pavyko prasigauti į tokią vietą, kur aš paju- 
tau, kad man atlyginta už ilgą kantrybę ir ištvermę. 

Mažas gelsvas žiburėlis svetingai švietė pro langelį. Koks aki- 
nantis pasirodė jis mano akims ir širdžiai! Juk šis mažas ugnies 
liežuvėlis žadėjo man maistą, poilsį, mane, klajūną, jis, rodės, su- 
grąžino į gyvenimą. Iš visų jėgų, kiek tik nešė mano pavargusios 
kojos, pasileidau bėgti. Buvau taip sužvarbes, taip išsikamavęs, 
kad nesvarsčiau, patogu ieškoti prieglobsčio būtent čia ar ne. Be- 
je, aš neabejojau, kad auksinis soverenas privers žvejį arba žem- 
dirbį, įsikūrusį šioje keistoje vietoje, neįžengiamoje pelkėje, pa- 
žiūrėti pro pirštus į įtartiną mano atsiradimą. 

Artėdamas prie trobelės, aš vis labiau ir labiau stebėjausi, kad 
pelkė ne tik neseklėja, bet, atvirkščiai, vis gilėja, ir kai kartkartė- 
mis mėnuo sušvisdavo tarp debesų, aš galėjau aiškiai matyti, kad 
ši troba stovi centre, vanduo vaizdingomis balomis supa pastatą. 
Jau buvo aišku, kad šviesa, į kurią ėjau, liejosi iš mažo keturkam- 
pio langelio. Staiga ši šviesa susilpnėjo nuo manęs užstota vyro 
galvos, idėmiai žiūrinčios į tamsą. 

Kol priėjau, ši galva du kartus pažiūrėjo į mane: priglunda 
prie lango ir kažkaip keistai staiga pasislepia, vėl žvilgteli ir 
pasislepia... Nesuprantami šio žmogaus judesiai stebino ir ver- 
tė baimintis. O dar tokia neįtikėtina jo būsto vieta... Nepai- 
sant nuovargio, ryžausi pirmiausia pasekti jį ir tik paskui čia 
prašytis užuovėjos. 

Stebino ir tai, jog šviesa sklido ne tik pro langą, bet ir pro dau- 
gybe gan didelių plyšių, bylojančių, kad statinys seniai reikalin- 
gas remonto. Staiga sustojau: ko gero, net druskingojoje pelkėje 
bus saugiau nei šioje būdelėje, priklausančioje tikriausiai drąsiems 
kontrabandininkams. 

Atslinkęs debesis uždengė mėnulį, ir visiškoje tamsoje aš be 
jokios rizikos labai kruopščiai galėjau rekognoskuoti. 

Ant pirštų galų prisiartinau prie langelio ir žvilgtelėjau į vidų. 
Tai, ką ten išvydo akys, visiškai patvirtino mano prielaidą. Prie 
apgriuvusio židinio, kuriame ryškia liepsna degė malkos, sėdėjo 
jaunas, stulbinamai gražaus veido vyras; jis, atrodė, labai įsigili- 
nęs, skaitė nedidelę, sūriu vandeniu aptaškytą knygelę. Pailgą 
blyškiai gelsvą veidą gaubė tankūs juodi plaukai, bangomis nusi- 
driekę iki pečių. Visa jaunuolio figūra bylojo apie poetišką, gal 
net artistišką jo prigimtį. 

Nepaisant visų nuogąstavimų, likau labai patenkintas, kad ga- 
liu stebėti šį gražų, ryškios ugnies nušviestą veidą, įsivaizduoti 
šilumą ir matyti šviesą, tokią brangią sušalusiam ir alkanam ke- 
leiviui. Keletą minučių nenuleidau nuo jo akių: putlios geidulin- 
gos lūpos nuolat judėjo, tarsi pats sau jis kartojo tai, ką perskaitė. 
Pagaliau jis padėjo knygą ant stalo ir vėl prisiartino prie langelio. 
Pastebėjęs mane, kažką šūktelėjo ir ėmė svetingai mojuoti ranka. 

Netrukus durys atsivėrė, ir aukšta, grakšti figūra pasirodė ant 
slenksčio. Kaip derva juodos jo garbanos plaikstėsi vėjyje. 

— Sveiki atvykę, brangūs draugai! - sušuko jaunuolis, žiūrėda- 
mas į tamsą; ranką jis laikė prie akių, siekdamas jas apsaugoti 
nuo gūsingo vėjo ir audros sukelto smėlio. - Aš jau lioviausi tikė- 
jęs, kad jūs šiandien ateisite, juk laukiu jau dvi valandas. 

Aš atsistojau priešais jį taip, kad šviesa kristų tiesiai man į 
veidą. 

— Bijau, pone... - pradėjau, bet nesuspėjau užbaigti. Jis aikte- 
lėjo, atšoko nuo manęs ir puolė į kambarį triukšmingai užtrenk- 
damas duris man prieš nosį. 

Staigūs judesiai labai neatitiko jo išvaizdos. Tai mane tiesiog 
apstulbino. Kelias minutes stovėjau netekęs žado. Dabar aš vėl 
labai nustebau. Jau esu minėjęs, kad troba buvo seniai reikalinga 
remonto; tarp įtrūkimų ir plyšių, pro kuriuos skverbėsi šviesa, 
kiai mačiau pačią tolimiausią kambario dalį, būtent tą, kur lieps- 
nojo ugnis. Jaunuolis vėl pasitraukė prie ugnies ir abiem rankom 
įnirtingai rausėsi užantyje, paskui vienu šuoliu atsidūrė už židi- 
nio, todėl galėjau matyti tik jo batus ir juodomis kelnėmis ap- 
temptas blauzdas. Paskui jis vėl radosi tarpduryje. 

— Kas jūs? - sušuko jis susijaudinusio žmogaus balsu. 

— Aš esu pasiklydęs keleivis. 

Kurį laiką mes abu tylėjome; jis svarstė, kaip pasielgti. 

— Vargu arjūs, pasilikęs nakvoti, čia rasite daug patrauklaus, - 
pagaliau prabilo. 

— Aš visiškai išsekęs ir nusikamavęs, sere, todėl neabejoju, kad 
leisite prisiglausti. Daug valandų aš klajojau po druskingąją pelkę. 

— Ten jūs nieko nebuvote sutikęs? - energingai paklausė jis. 

— Ne. 

— Atsistokite šiek tiek toliau nuo durų. Čia laukinė vieta, o 
laikai dabar neramūs. Turime būti labai atsargūs. 

Aš žengiau keletą žingsnių į šalį, o jis pravėrė duris tiek, kad 
galėjo pralįsti jo galva, ir, netardamas nė žodžio, kurį laiką tiria- 
mu žvilgsniu žiūrėjo į mane. 

- Jūsų vardas? 

— Luji Lavalis, - atsakiau. Pamaniau, kad bus saugiau, jeigu 
savo vardą pasakysiu be dvarininkiškosios dalelytės „de“. 

- Į kur jūs vykstate? 

— Mano vienintelis troškimas - susirasti kokią užuovėją. 

— Jūs atvykote iš Anglijos? 

— Aš atėjau nuo jūros. 

Jis iš nuostabos pakraipė galvą. Tai reiškė, kad mano atsaky- 
mas nepakankamas. 

— Jums negalima čia pasilikti, - tarė jis. 

— Bet gal... 

— Ne ne, tai neįmanoma! 

— Tada prašau man pasakyti, kaip aš galiu ištrūkti iš šios pra- 
keiktos pelkės? 

— Tai labai lengva. Paėjęs kelis šimtus metrų ta pačia krypti- 
mi, jūs pateksite į kaimą. Jūs jau beveik ištrūkote iš pelkės. 

Jis žengė du tris žingsnius, kad galėtų parodyti kelią, paskui 
sugrįžo į savo vietą. Nuojo ir jo nesvetingos trobelės aš jau buvau 
šiek tiek nutolęs, kai mane pašaukė vardu. 

— Ateikite, Lavali, - tarė jis jau visai kitu balsu. - Tokią aud- 
ringą naktį aš negaliu palikti jūsų likimo valiai. Ateikite pasišil- 
dyti prie ugnies ir išgerti taurės gero konjako, - tai jums suteiks 
Jėgų tolesnei kelionei. 

Jūs, žinoma, puikiai suprantate, kad neturėjau jokio noro prieš- 
tarauti, nors niekaip negalėjau suvokti, ką reiškia tokia netikėta 
permaina. 

— Iš visos širdies dėkoju, sere! - tariau ir nusekiau paskui jį į 
lūšnelę. 


III skyrius 


LUŪŠNELĖJE 


Kaip gera sėdėti prie smagiai liepsnojančių malkų, apsaugo- 
tam nuo iki kaulų smelkiančio vėjo ir šalčio, nuo kurio buvo su- 
stingę visi sąnariai! Tačiau man buvo labai smalsu, šis žmogus ir 
originalus jo būstas taip mane sudomino, kad pamiršau net gal- 
voti apie komfortą. Jaunuolio išvaizda, ši apgriuvusi troba pelkės 
viduryje, vėlyvas metas, kai, sprendžiant iš jo žodžių, turėjo at- 
vykti kažkokie žmonės, pagaliau netikėtas, paslaptingas dingi- 
mas už židinio - visa tai, sutikite, nori nenori žadino smalsumą. 
Aš negalėjau suprasti, kodėl jis pradžioje kategoriškai atsisakė 
mane priimti, o paskui labai nuoširdžiai pasiūlė pailsėti jo pasto- 
gėje. Kaip visa tai suvokti? 

Nusprendžiau neparodyti savo jausmų ir dėtis žmogumi, kuriam 
visa ši aplinka nekelia jokių abejonių, kuris yra taip paskendęs min- 
tyse apie sunkią savo dalią, jog nieko nepastebi, kas dedasi aplinkui. 
Pakanka pirmo žvilgsnio, kad iškart suprastum, jog pusiau sugriu- 
vusi lūšna visiškai netinka nuolat gyventi ir yra tiesiog susitikimų 
vieta. Dėl nuolatinės drėgmės sienų tinkas nutrupėjęs, daugelyje vietų 
užsitraukę žalsvi pelėsiai; ore tvyro aitrus dulkių kvapas. 

Vienintelis gan didelis kambarys visiškai be baldų, jeigu ne- 
skaitysime išklibusio stalo, trijų medinių dėžių ir visiškai sudris- 
kusio, vargu ar kam tinkamo tinklo, kuriuo buvo užgriozdintas 
visas kampas. 

Į sieną atremtas kirvis ir suskaldyta ketvirtoji dėžė bylojo, 
kaip buvo prasimanoma malkų židiniui. Tačiau mano dėmesį 
patraukė stalas: ant jo, prie lempos, stovėjo pintinė, iš kurios 
gundomai žvilgčiojo bryzas jautienos, žiauberė duonos ir bute- 
lio kakliukas. Lūšnos savininkas, tarsi atsiprašydamas dėl savo 
šaltumo ir įtarumo mūsų susitikimo pradžioje, paslaugumu sten- 
gėsi užglaistyti pirmuosius įspūdžius. Kaip paaiškinti šią elge- 
sio permainą? 

Išreiškęs apgailestavimą dėl nepavydėtinos mano padėties, jis 
vieną dėžę pastūmė į šviesą ir atpjovė man gabalą duonos ir jau- 
tienos. Nesilioviau jį stebėjęs: gašlios, žemai nukarusiais kraštais 
lūpos šypsojosi pačia širdingiausia šypsena; reto grožio akys nuo- 
lat mane sekė, tarsi stengėsi veide perskaityti, kas aš esu ir kaip 
čia patekau. 

— Jeigu kalbėsime apie mane, - tarė jis apsimestinai nuošir- 
džiai, - jūs gerai suprasite, kad tokiais laikais kiekvienas bent 
kiek reikalą išmanantis komersantas privalo rasti būdų, kaip įsi- 
gyti prekių. Juk imperatorius, tesaugo jį Dievas, pareiškė ketinąs 
padaryti galą laisvai prekybai, taigi, jeigu nori nusipirkti kavos ir 
tabako be muito mokesčių, tenka lindėti štai tokioje lūšnoje. Drįstu 
jums tvirtinti, kad ir Tiuilri rūmuose be jokio vargo galima gauti 
ir vieno, ir kito; pats imperatorius kasdien išgeria po dešimt puo- 
delių tikros mokos, nors puikiai žino, kad Prancūzijoje ji neauga. 
Bonapartas žino ir tai, kad karalystės, kur auga kava, jis dar nę- 
užkariavo, taigi, jeigu pirkliai nerizikuotų, nesiimtų tokios atsa- 
komybės, vargu ar prekyba būtų pelninga. Aš manau, kad jūs taip 
pat priklausote pirklių sluoksniui? 

Aš atsakiau neigiamai ir tuo, atrodo, sužadinau dar didesnį jo 
smalsumą. Kai jis pasakojo apie save, iš akių mačiau, kad meluo- 
ja. Ryškioje lempos šviesoje jis buvo dar gražesnis, negu man pa- 
sirodė susitikimo pradžioje, tačiau to grožio negalėčiau pavadinti 
simpatišku. Švelnūs, moteriški veido bruožai buvo idealiai tai- 
syklingi; viską gadino burna, kuri labai nesiderino su tauria vir- 
šutine veido dalimi. Tai buvo protingas ir kartu silpnas veidas, 

kuriame pakilaus entuziazmo išraiška nuolat kaitaliojosi su vi- 
sišku bejėgiškumu ir neryžtingumu. Jaučiau, kad kuo labiau pa- 
žįstu šios lūšnos šeimininką, tuo mažiau juo pasitikiu, ir vis dėlto 
manes jis nebaugino: kažkodėl visiškai neabejojau savo saugu- 
mu, nors netrukus teko tuo karčiai nusivilti. 

— Jūs, tikiuosi, atleidžiate man už tą šaltumą, pone Lavali, - 
tarė jis. - Po to, kai imperatorius apsilankė pakrantėje, tenai vi- 
sada pilna policijos agentų, todėl pirkliai, paisydami savo intere- 
sų, visda turi būti budrūs. Mano atsargumas buvo natūralus: jū- 
sų išvaizda, jūsų drabužiai tokioje vietoje ir tokiu vėlyvu metu 
nekėlė didelio pasitikėjimo. 

Jis, atrodo, laukė prieštaravimo, bet aš susilaikiau ir kukliai 
pasakiau: 

— Kartoju - esu tik paklydęs keleivis ir dabar, kai pakankamai 
pailsėjau ir atsigaivinau, nepiktnaudžiausiu jūsų svetingumu, tik- 
tai paprašysiu parodyti kelią į artimiausią kaimą. 

— Aš manau, kad jums bus daug geriau pasilikti čia, nes audra 
vis stiprėja. 

Kai jis kalbėjo, stiprus vėjo gūsis pasiekė mano ausis. Jaunuo- 
lis priėjo prie lango ir ėmė įdėmiai žiūrėti į tamsą, kaip tada, kai 
aš artėjau prie lūšnelės. 

— Pone Lavali, - tarė jis, žvelgdamas į mane apsimestinai drau- 
giškai, - būčiau dėkingas, jeigu neatsisakytumėte padaryti man 
didelę paslaugą: pabūtumėte čia dar kokį pusvalandį. 

— Kodėl? - paklausiau aš, skatinamas nepasitikėjimo ir smal- 
sumo. 

— Jūs norite atvirumo, - šeimininkas žvelgė į mane labai tie- 
siai ir nuoširdžiai. - Reikalas tas, kad aš laukiu kelių verslo ben- 
dradarbių; kaip matote, jų iki šiol nėra; aš nusprendžiau eiti pasi- 
tikti, apeiti visą pelke, kad galėčiau pagelbėti, jeigu jie pasiklydo. 
Bet iš mano pusės būtų labai nedraugiška, jeigu jie čia manęs 
nerastų, pamanytų, kad aš juos apgavau. Padarytumėte didelę 
paslaugą, jeigu sutiktumėte čia pasilikti kokį pusvalandį ir viską 
jiems paaiškinti, jeigu mes netyčia prasilenktume. 

Visa tai buvo panašu į tiesą, bet keista, mįslingas jo žvilgsnis 
sakyte sakė - jis meluoja. Aš dvejojau: priimti ar nepriimti tokį 
pasiūlymą, juo labiau kad turėjau patogią progą patenkinti smal- 
sumą. Kas už to seno židinio ir kodėl jis nuo manęs pasislėpė bū- 
tent tenai? Aš nenorėjau keliauti toliau nepasistengęs sužinoti, 
ką visa tai reiškia. 

— Puiku, - tarė jis, maukšlindamasis juodą skrybėlę užriestais 
kraštais ir skubėdamas prie durų. - Neabejoju, kad jūs atsiliepsi- 
te į mano prašymą; negaliu delsti, nes liksiu be prekių. 

Jis skubiai užtrenkė paskui save duris, ir žingsniai pamažu 
ištirpo vėtroje. Likau vienas šiame paslaptingame būste. Troš- 
kau išsklaidyti visas abejones. Paėmiau į rankas knygą, numestą 
po stalu. Tai buvo vienas Ruso kūrinys. Sunku įsivaizduoti, kad 
pirklys, laukiantis susitikimo su kontrabandininkais, skaitytų to- 
kias knygas. Viršelyje, ties antrašte, buvo žodžiai: „Liusjenas Le- 
sažas“, o apačioje moteriška rašysena: „Liusjenui nuo Sibilės“. 

Taigi mano geraširdžio, bet keisto nepažįstamojo vardas Le- 
sažas. Dabar man beliko sužinoti dar vieną dalyką, patį įdomiau- 
sią: ką jis paslėpė židinyje? Keletą minučių pasiklausęs garsų, 
sklindančių iš lauko, ir įsitikinęs, kad girdisi tik audros riaumo- 
jimas, atsistojau ant grotelių krašto, kaip tai padarė jis, ir per- 
šokau per jas. 

Ugnies šviesa greitai parodė daiktą, apie kurį taip ilgai galvo- 
jau. Įduboje, atsiradusioje iškritus vienai plytai, gulėjo nedidelis 
ryšulėlis. Be abejo, tai buvo tas daiktas, kurį mano naujasis bičiu- 
lis paskubom paslėpė pasirodžius pašaliniam žmogui. Aš paėmiau 
jį ir prikišau arčiau ugnies. Tai buvo ryšulėlis iš mažos ketur- 
kampės žvilgančios medžiagos, perrištas baltu kaspinu. Kai jį iš- 
vyniojau, pamačiau pundelį laiškų ir vieną atskirai sulankstytą 
popieriaus lapą. 

Perskaičiau adresus, ir man užėmė kvapą. Pirmas laiškas buvo 
adresuotas piliečiui Taleiranui, kiti, parašyti respublikoniškuo- 
ju stiliumi, - piliečiams Fušė, Solt, Makdonaldui, Bertjė; pama- 
žu aš perskaičiau visą lapą garsių karinių ir diplomatinių veikė- 

jų, naujosios santvarkos šulų pavardžių. Ką bendra galėjo turėti 
šis tariamasis pirklys su tokiomis aukštomis asmenybėmis? At- 
sakymas, be abejo, kitame lape. Aš padėjau laiškus į vietą ir at- 
skleidžiau popierių, kuris iškart mane įtikino, kad druskingoji 
pelkė man buvo mažiau pavojinga prieglauda nei ši prakeikta 
irštva. 

Mano akys veikiai pastebėjo žodžius: 

„Draugai, Prancūzijos piliečiai! Pastarieji įvykiai rodo, kad ti- 
ronas, net saugomas savo kariuomenės, negali išvengti pasipikti- 
nusios ir sujaudintos liaudies keršto. Trejeto komitetas, laikinai 
atstovaujantis respublikai, pasmerkė Bonapartą likimui, kuris iš- 
tiko Liudviką Kapetą. Tai kerštas už Briumero aštuonioliktąją...“ 

Vos perskaites šią vietą staiga pajutau, kad mane kažkas su- 
čiupo už kojų; popierius iškrito iš rankų. Plieniniai pirštai su- 
spaudė mano kojas, ir žėruojančių anglių šviesoje aš pamačiau 
dvi rankas; nepaisant mane apėmusio siaubo, pastebėjau, kad šios 
rankos buvo vešliai apžėlusios juodais plaukais ir labai stambios. 

- Taip, mano drauge, - pasigirdo balsas. - Šį kartą mūsų pa- 
kaks, kad jus sulaikytume. 


IV skyrius 


NAKTINIAI LANKYTOJAI 


Neilgai teko svarstyti, kokie pavojai dabar mane ištiko: tarsi 
paukštį iš gūžtos kažkas mane pakėlė už kojų ir iš visų jėgų svie- 
dė; nugara trenkiausi į cementines grindis taip stipriai, kad, at- 
rodė, lioviausi kvėpuoti. 

— Nežudyk jo, Tusakai, - tarė švelnus balsas, - pirmiausia rei- 
kia išsiaiškinti, kas jis. 

Nykščiai velniškai spaudė pasmakrę, o kiti pirštai geležiniu 
žiedu veržė gerklę. Paminėtasis Tusakas iki skausmo lošė žemyn 
mano galvą. 

— Dar ketvirtis colio, ir aš sulaužysiu jam kaklą, - pasigirdo tas 
pats griausmingas balsas, - patikėkite didele mano patirtimi. 

— Nedaryk to, Tusakai, nedaryk, - pakartojo švelnus balsas. - 
Kartą aš jau buvau tokio susidorojimo liudininkas, ir šis siaubin- 
gas reginys ilgai išliko man akyse. 

Mano kaklas buvo pasuktas taip, kad negalėčiau matyti tų, nuo 
kurių priklausė mano likimas, aš tiktai gulom galėjau jų klausytis. 

— Tačiau, mano mielasis Karlai, reikia skaitytis su realybe. Šis 
žaliūkas iššniukštinėjo visas mūsų paslaptis, mūsų gyvybė pri- 
klauso nuo jo. 

Iš balso pažinau, kad tai kalba Lesažas. 

— Mes privalome atimti jam galimybę mums kenkti. Paleisk jį, 
Tusakai, jis juk negali iš čia ištrūkti. 

Neįtikėtina jėga, kurią aš visą laiką jaučiau ant savo kaklo, 
mane pakėlė ir pasodino; dabar aš galėjau pirmą kartą apsižval- 
gyti ir geriau įsižiūrėti į žmones, kurių rankose atsidūriau. Be 
abejo, tai subjektai, kurių sąžinę slegia nemaža žmogžudysčių; 
sprendžiant iš jų žodžių, lengva ranka jie žudys ir ateityje. Pui- 
kiai supratau, kad laukinės druskingosios pelkės viduryje esu vi- 
siškai jų rankose. Pagalvojau apie vardą, kurį paveldėjau, ir šir- 
dyje pajutau mirtiną pavojų, apėmusį visą mano būtybę. 

Kambaryje jų buvo trejetas - mano senas pažįstamas ir du ne- 
matyti ateiviai. Lesažas stovėjo prie stalo su ta pačia sūriu vande- 
niu sulaistyta knyga ir visiškai ramiai žiūrėjo į mane. Jo akyse 
mačiau pašaipą. Jose kartais suspindėdavo triumfas visiškai su- 
triuškinus priešininką, kuris dabar bejėgis. 

Šalia jo ant dėžės sėdėjo gal penkių dešimčių metų žmogus pa- 
geltusiu asketo veidu. Jo įdubusios akys spindėjo, raukšlių išva- 
gota veido oda klostėmis dribo nuo ryškiai atsikišusio smakro; 
lūpų kontūrai ryškūs. Vilkėjo jis tabako spalvos kostiumą; ilgos 
kojos nepaprastai liesos. Žiūrėdamas į mane, jis liūdnai lingavo 
galvą, ir aš mačiau užuojautą jo, rodės, nežmoniškose akyse. 

Trečiasis, Tusakas, tiesiog kėlė siaubą. Tai buvo kresnas, ne- 
paprastai raumeningas milžinas. Didžiulės jo kojos buvo kreivos, 
kaip beždžionės; vietoje rankų turėjo milžiniškas letenas, visą laiką 
įsikibusias man į sprandą. Jo išvaizdoje buvo kažkas gyvuliško. 
Barzda prasidėjo nuo akių ir visiškai slėpė jo veido išraišką: su- 
velti plaukai styrojo į visas puses kaip šiaudai. Jo didelių juodų 
akių žvilgsnis nuolat bėgiojo nuo manęs prie savo bičiulių. Man 
jis buvo nuosprendžio vykdytojas. Jeigu tie du - teisėjai, negalė- 
jau abejoti, kas bus budelis! 

— Kadajis čia atėjo? Kuo jis verčiasi? Kaip jis galėjo aptikti šią 
slaptavietę? - paklausė tas, kuris, man atrodė, buvo mano pusėje. 

— Kai tik jis čia apsireiškė, aš pamaniau, kad tai jūs, - atsakė 
Lesažas. - Tokią peklišką naktį pelkėje vargu ar buvo galima ti- 
kėtis ko nors kito. Supratęs savo klaidą, aš užšoviau duris ir po- 
pierius paslėpiau židinyje. Visiškai nepamaniau, kad jis galėjo 

visa tai matyti pro plyšį duryse, kuris man iškart krito į akis, kai 
išėjau parodyti jam kelio. Nesuabejojau, jog jis matė mano veiks- 
mus ir, žinoma, jie jį sudomino taip, kad nesiliaus apie tai galvo- 
jęs ir pabandys viską išsiaiškinti. Aš sugrąžinau jį į trobelę, kad 
turėčiau laiko pamąstyti, kaip su juo pasielgti. 

— Velniai rautų! Pora smūgių šiuo kirvuku - ir patalynė pačioje 
ramiausioje pelkės vietoje užglaistys visas klaidas, - tarė Tusa- 
kas, sėdėjęs šalia manęs. 

— Aišku, mano mielasis Tusakai, bet ar verta iškart atskleisti 
visas mūsų kortas? Reikia elgtis subtiliau ir nuovokiau! 

“- O kas dėjosi paskui? 

— Pirmiausia man rūpėjo sužinoti, kas yra tas Lavalis. 

— Kaip jūs jį pavadinote? - sušuko senis. 

- Jis pasivadino Luji Lavaliu. Kartoju, man būtinai reikėjo įsi- 
tikinti, ar jis tikrai matė, kaip aš slepiu popierius. Tai svarbu ne 
tik mums, bet, kaip regite, ir jam. Aš palaukiau, kol jūs prisiar- 
tinsite, ir tik tada palikau jį vieną. Stebėjau pro langą ir mačiau, 
kaip jis metėsi į mūsų slaptavietę. Kai mes įėjome, aš paprašiau 
tavęs, Tusakai, ištraukti jį iš židinio. Ir štai jis guli prieš jus. 

Gražuolis brunetas permetė visus žvilgsniu ir pajuto draugų 
pritarimą. Senis skėstelėjo rankomis ir sviedė į mane rūstų, ne- 
permaldaujamą žvilgsnį. 

—- Mano brangusis Lesažai, - tarė jis, - tu tiesiog pranokai pats 
save. Kai mes, respublikonai, ieškome mūsų sumanymų vykdyto- 
jo, visada sugebame surasti patį tinkamiausią. Prisipažinsiu, pa- 
matęs kažkieno kojas, išlindusias iš židinio, taip sutrikau, kad, 
nors paprastai esu nuovokus, niekaip negalėjau suprasti, ką tai 
reiškia. Tačiau Tusakas su jam būdingu sumanumu iškart supra- 
to, kad reikia čiupti būtent už kojų. 

— Gana kalbų! - suriaumojo šalia manęs sėdėjęs gauruotas 
milžinas. - Vien dėl to, kad mes daug kalbėjome, bet mažai vei- 
kėme, Bonapartas dar nešioja ant galvos karūną, tiksliau, galvą 
ant pečių. Susidorosime su šiuo jaunuoliu ir kuo skubiau imsi- 
mės darbo. 

Švelnūs, moteriški Lesažo bruožai nejučiom teikė vilties. Juo- 
se aš ieškojau išsigelbėjimo, bet didelės juodos akys į mane žiūrė- 
jo taip šaltai, su tokiu nenumaldomu žiaurumu! 

— Tusakas visiškai teisus, - tarė jis, - mes jam patikėtume savo 
pačių saugumą, jeigu paleistume su mūsų paslaptimis. 

— Velniai nematė to mūsų saugumo! - sušuko Tusakas. - Svar- 
biausia ne tai: mes rizikuojame sužlugdyti savo planus. Tai daug 
svarbiau. 

— Ir viena, ir kita ne mažiau svarbu ir tarpusavyje susiję. Be 
jokios abejonės. Tryliktas mūsų statuto punktas labai konkrečiai 
nurodo, kaip tokiu atveju privalome elgtis. Visa atsakomybė susi- 
deda iš to, kad privalome įvykdyti tryliktą punktą. 

Po šio poeto išvaizdos laukinių įsitikinimų žmogaus žodžių man 
širdis sudrebėjo. Bet vėl pajutau, kad dar ne viskas prarasta, kai 
žmogus asketo veidu, iki šiol mažai kalbėjęs, bet visą laiką nenu- 
leidęs nuo manęs akių, šiek tiek sunerimo. 

— Mano brangusis Liusjenai, - uždėjęs ranką ant jaunuolio pe- 
čių, tarė jis tyliu, raminamu balsu, - mes, filosofai ir mąstytojai, 
privalome labai pagarbiai elgtis su žmogaus gyvybe! Negalima 
taip lengvabūdiškai ignoruoti ir prievartauti kito įsitikinimų. Mes 
visi be išlygų sutinkame, kad jeigu ne Marato įniršis... 

— Aš labai gerbiu jūsų pažiūras ir nuomonę, Karlai, - nutraukė 
jį Lesažas. - Jūs, žinoma, sutiksite, kad aš visada buvau paslau- 
gus ir nuolankus mokinys. Bet vis dėlto dar kartą kartoju: šioje 
situacijoje negalima pamiršti savo saugumo ir sustoti pusiaukelė- 
je. Niekas labiau nesibodi žiaurumu negu aš. Tačiau prieš keletą 
mėnesių mes su jumis dalyvavome nužudant žmogų iš Bou Stry- 
to. Tusakas tą darbą atliko taip mikliai, kad žiūrovai jautėsi vos 
ne prasčiau negu auka. Tas siaubingai klaikus garsas, kuris reiš- 
kė, kad nelaimingajam nusuktas sprandas! Jeigu ir jūs, ir aš turi- 
me pakankamai valios tęsti šį pokalbį, tai noriu priminti, kad siau- 
bingas darbas buvo atliktas jūsų iniciatyva ir ne tokiomis 
neišvengiamomis aplinkybėmis. 

— Ne ne, Tusakai, sustok! - sušuko tas, kurį pavadino Karlu, 

kai plaukuota milžino ranka vėl sugriebė mano kaklą; jo balse 
neliko švelnių intonacijų: jis tapo kažkoks šaižus. 

— Liusjenai, į tave kreipiuosi grynai praktiškais, taip pat ir do- 
roviniais sumetimais: neleisk, kad tai įvyktų. Suprantu, jeigu vis- 
kas atsisuks prieš mus, ši piktadarybė atims mums galimybę ti- 
kėtis gailestingumo. Suprask taip pat... 

Šis argumentas, atrodo, paveikė jaunuolį, ir blyškus jo veidas 
staiga tapo kažkoks pilkas. 

— Karlai, vis tiek mes neturime kitos išeities, - tarė jis, - mes 
negalime samprotauti, turime paklusti tryliktam punktui. 

.— Nepamiršk, kad turime šiokią tokią veiksmų laisvę, nes esa- 
me aukščiau už komitetą. 

— Tačiau komitetas turi pakankamai narių, kad galėtų keisti 
kai kuriuos paragrafus, o mes tokios teisės neturime. 

Jo lūpos virpėjo, bet akių išraiška nepasikeitė, nesuminkštėjo. 
Gniaužiamas tų siaubingų pirštų, mano kaklas ėmė suktis ap- 
link, ir aš jau supratau, kad metas savo sielą patikėti Švenčiau- 
siajai Panelei ir Šventajam Ignotui, kurie visada buvo svarbiausi 
mūsų šeimos globėjai. 

Tuo metu Karlas, kuris kažkodėl visą laiką mane užstojo, šo- 
ko į priekį ir ėmė plėšti Tusako ranką su tokiu įniršiu, kurio 
niekaip negalėjau tikėtis iš visą laiką stoiškai ramiai sėdėjusio 
žmogaus. 

- Ašjums neleisiu jo žudyti! - piktai sušuko jis. - Kas jūs tokie, 
kad drįstate priešintis mano valiai? Neliesk jo, Tusakai, nuimk 
savo pirštus nuo jo kaklo! Kartoju jums: aš to nenoriu!.. 

Supratęs, kad pikti žodžiai nesumažino jų pasiryžimo, Karlas 
ėmė maldauti: 

— Išklausyk mane, Liusjenai! Leisk man jį ištardyti. Jeigu jis 
tikrai policijos šnipas, jis mirs. Tada jūs, Tusakai, su juo galėsite 
daryti, ką panorėsite. Jeigu jis tiesiog niekuo dėtas keleivis, at- 
sidūręs čia dėl nelaimingo atsitiktinumo ir tik dėl visiškai su- 
prantamo smalsumo įsivėlęs į mūsų reikalus, tada jūs jį perlei- 
džiate man. 

Nuo pat šio pokalbio pradžios aš neištariau nė žodžio, bet ma- 
no tylėjimas anaiptol negalėjo reikšti, kad tai iš baimės. Mane 
prilaikė išdidumas: netekti savigarbos - to jau būtų per daug. Ta- 
čiau po Karlo žodžių mano žvilgsnis nuo smaugiančios pabaisos 
nukrypo į tuos du, nuo kurių priklausė mano likimas. Vieno gru- 
bumas man kėlė mažiau rūpesčių negu kito santūrus atkaklu- 
mas, pernelyg stropus siekimas pasiųsti mane į aną pasaulį. Nėra 
pavojingesnio žmogaus už tą, kuris bijo; iš visų teisėjų nepalen- 
kiamiausias būna tas, kuris turi priežastį ko nors baimintis, - tai 
visuotinai galiojanti taisyklė. Mano gyvybė priklausė nuo Tusako 
ir Lesažo atsakymo į Karlo argumentus. 

Lesažas pridėjo pirštą prie lūpų ir nuolankiai nusišypsojo savo 
bičiuliui. 

— Tryliktas punktas, tryliktas punktas! - kartojo jis tuo pačiu 
atšiauriu balsu. 

— Aš imuosi visos atsakomybės! 

- Štai ką jums į tai galiu atsakyti, misteri, - atžariai tarė Tusa- 
kas. - Yra ir kitas punktas, ne tik tryliktas, pagal kurį žmogus, 
priglaudęs nusikaltėlį, pats persekiojamas kaip bendrininkas. 

Tačiau ir šis argumentas mano gynėjo neįveikė. 

— Jūs, Tusakai, esate nuostabus žmogus, - tarė jis ramiu bal- 
su, - bet kai reikia pasirinkti, kuriuo keliu eiti, leiskite tai daryti 
protingesnėms galvoms. 

Ramaus pranašumo tonas, atrodo, paveikė šią žvėrišką būty- 
bę, vis dar nepaleidžiančią mano kaklo. Jis nepritariamai gūžte- 
lėjo pečiais, bet tuo tarpu pakluso. 

— Aš tiesiog stebiuosi tavimi, Liusjenai, - tesė mano gynėjas. 
— Kaip tu, užimdamas tokią padėtį mano šeimoje, drįsti priešin- 
tis mano valiai? Jeigu tikrai suvokei svarbiausius laisvės princi- 
pus, jeigu naudojiesi tuo, kad priklausai partijai, kuri niekada 
nebuvo praradusi vilties atkurti respubliką, tai per ką tu viso 
šito pasiekei? 

— Taip taip, Karlai, aš žinau, ką jūs norite pasakyti, - atsakė 
susijaudinęs Liusjenas. - Prisiekiu, kad niekada neišdrįsiu 

pasipriešinti jūsų valiai, bet šiuo atveju bijau, kad pernelyg jautri 
jūsų širdis jus suklaidino. Jeigu norite, ištardykite šį jaunuolį, 
bet, man atrodo, iš to vis tiek nebus nieko gero. 

Tuo, prisipažįstu, neabejojau ir aš, nes, žinodamas baisią šių 
žmonių paslaptį, negalėjau tikėtis, kad jie paliks mane gyvą. O, 
koks nuostabus dabar man atrodė gyvenimas! Koks brangus net 
šis laikinas nuosprendžio atidėjimas: žudiko ranka paleido mano 
kaklą! 

Tuo momentu man spengė ausyse, aš vos nepraradau sąmo- 
nės; lempa pavirto į blyškią dėmę. Bet tokia būsena truko tik aki- 
mirką; mano mintys vėl ėmė tekėti normaliai, ir aš atkreipiau 
dėmesį į keistą, liesą savo gynėjo veidą. 

- Iš kur jūs atvykote? - paklausė jis. 

— Iš Anglijos. 

— Bet juk jūs prancūzas? 

— Taip. 

— Kada jūs čia atvykote? 

- Šiąnakt. 

- Kuo? 

— Buriniu laivu iš Duvro. 

- Jis sako tiesą, - burbtelėjo Tusakas. - Aš tai galiu patvirtin- 
ti. Mes matėme laivą ir valtį, iš kurios kažkas išlipo į krantą - 
iškart po to, kai nuo kranto atsiskyrė mano valtis. 

Aš prisiminiau šią valtį, pirmą daiktą, kurį pamačiau Prancū- 
zijoje. 

Bet tada nė neįtariau, kokią lemtingą reikšmę ji turės mano 
gyvenime. Paskui mano gynėjas tyliu, tarsi dvejojančiu balsu ėmė 
klausinėti įvairiausių nesuprantamų ir beprasmiškų dalykų, o Tu- 
sakas visą laiką bambėjo. Ši apklausa priminė visiškai niekam 
neįdomią komediją; tačiau klausinėjančiojo atkaklumas rodė, kad 
mano gynėjas tikisi kažkokios išeities. Tikriausiai jam reikėjo lai- 
mėti laiko. Kodėl jam buvo naudingas toks vilkinimas? 

Ir staiga netikėtai, su nuovokumu, kurį pagimdo pavojai, aš 
supratau, kad jis iš tiesų kažko laukia, kažko tikisi. Aš mačiau tai 

jo veide; jis sėdėjo nuleidęs galvą, pridėjęs ranką prie ausies, jo 
akys visą laiką degė neramia liepsna. Karlas kažko tikėjosi ir kal- 
bėjo, kalbėjo, kalbėjo. Tempė gumą. 

Dabar tuo visiškai neabejojau, tarsi jis būtų atskleidęs man 
savo paslaptį, ir iškankintoje mano širdyje vėl šmėstelėjo lengvas 
vilties šešėlis. Tačiau Tusakas, kurį šis pokalbis kaskart vis la- 
biau nervino, pagaliau neištvėrė. 

— Viso to man jau gana! - sušuko jis. - Vykdamas į čia, gyvybe 
aš rizikavau ne dėl šio vaikų žaidimo. Nejaugi mes neturime apie 
ką kalbėti, tik apie šį geltonsnapį? Manote, kad iš Londono aš 
atvykau pasiklausyti jausmingų jūsų kalbų? Metas baigti su šiuo 
ponu ir pereiti prie reikalo. 

— Puiku, - atsakė Karlas, - ši spinta gali atstoti kalėjimą. Paso- 
dinsime jį tenai ir pereisime prie reikalo. Jūs su juo susidoroti 
galėsite ir vėliau. 

— Suteiksime jam galimybę mūsų pasiklausyti? - ironiškai pa- 
klausė Lesažas. 

— Nesuprantu, kokio velnio jūs siekiate, - pasakė Tusakas, įta- 
riai žiūrėdamas į mano globėją. 

— Niekada nemaniau, kad jūs toks subtilus; kažkodėl nebuvote 
toks neryžtingas su žmogumi iš Bou Stryto. Šis jaunikaitis žino 
mūsų paslaptis ir privalo mirti arba būtent jis mus apkaltins. Ko- 
kia prasmė taip ilgai kurti planus ir paskutiniu momentu paleisti 
žmogų, kuris mus visus pražudys?! 

Gauruota ranka vėl siekė manęs, bet Lesažas staigiai pašoko 
ant kojų. Jo veidas išblyško. Palenkęs galvą ir pakėlęs į viršų ran- 
ką, jis įdėmiai klausėsi. Tai buvo ilga, laiba švelni ranka, ji virpėjo 
kaip vėjo judinamas lapas. 

— Aš girdžiu keistus garsus, - sušnibždėjo jis. 

— Aš taip pat, - pritarė senis. 

— Kas tai? 

— Tss!.. Tylos! Klausykite... 

Minutę ar daugiau mes klausėmės vėjo gaudimo židinyje, kar- 
tais jis su didele jėga smogdavo į sukiužusį langelį. 

— Ne, viskas ramu, - nervingai šypsodamasis tarė Lesažas, — 
audroje kartais girdėti tokie keisti garsai. 

— Aš nieko negirdžiu, - tarė Tusakas. 

— Tyliau! - sušuko kitas. - Vėl tas pats kartojasi. 

Mus pasiekė skardus garsas. Audra jo nenustelbė. Virš pelkės 
girdėjosi stiprus garsas, prasidėjęs žemais tonais ir perėjęs į šaižų 
kaukimą. 

— Skalikai, šunys! Mus susekė! - Lesažas puolė prie židinio, ir 
aš mačiau, kaip jis savo popierius įmetė į ugnį ir prispaudė bato 
kulnu. Tusakas greitai pasičiupo į sieną atremtą kirvį, Karlas kam- 
pe atitraukė krūvą sukiužusio tinklo, dengusio įėjimą į žemą rū- 
sį, ir pasimatė maži mediniai laiptai. 

— Į ten, - sušnibždėjo jis, - greičiau. 

Ir, kol lipau žemyn, savo draugams jis pasakė, kad pabėgti iš 
rūsio aš negalėsiu, o jie galės su manimi susidoroti, kada pano- 
rėsią. 


V skyrius 


ĮSTATYMAS 


Rūsys, į kurį mane taip skubiai įkišo, buvo labai žemas ir 
siauras; tamsoje pajutau, kad jis užgriozdintas pintais ievos 
krepšiais. Iškart negalėjau suprasti jų paskirties ir tik paskui 
suvokiau, kad jais gaudomi omarai. Šviesa, kritusi pro durų 
plyšį, pakankamai ryškiai apšvietė visą patalpą, kurioje ką tik 
atsidūriau. Išvargintas ir iškamuotas, su atkakliai mane per- 
sekiojusia mirties šmėkla akyse vis dėlto aš dar pajėgiau sekti, 
kas dėjosi aplinkui. 

Mano liesasis gynėjas vis taip pat šaltakraujiškai sėdėjo ant 
dėžės. Apglėbęs rankomis kelius, jis ritmingai lingavo į šonus, ir 
lempos šviesoje aš mačiau, kad jo žandikaulius dengiantys rau- 
menys taip pat ritmingai juda, kaip žuvies žiaunos. Šalia jo stovė- 
jo išblyškęs Lesažas: veidas sudrėkęs nuo ašarų, lūpos virpėjo iš 
siaubo. Kad ir kaip jis stengėsi atrodyti nepasimetęs, artėjančio 
pavojaus akivaizdoje drąsa jį apleido. O Tusakas, karingai atlošęs 
galvą, stovėjo priešais židinį ir niekino artėjantį pavojų. Juoda 
suvelta barzda tarsi šeriai styrojo į visas puses. Jis nepratarė nė 
žodžio, bet matėsi, kad buvo pasirengęs žūtbūtinei kovai. 

Nuo pelkės šuns skalijimas vis stiprėjo; Tusakas staiga pribė- 
go prie durų ir plačiai jas atvėrė. 

— Ne ne, šunį palik ramybėje! - sušuko Lesažas, apimtas ne- 
įveikiamos baimės. 

— Tu išprotėjai! Dabar visa mūsų viltis - suspėsime ar nesu- 
spėsime jį užmušti. 

— Bet jis su pasaitu. 

— Jeigu jis su pasaitu, tada mūsų niekas neišgelbės. Bet aš lin- 
kęs manyti, kad jis bėga palaidas. Tada mes galime išsigelbėti. 

Virpantis Lesažas vėl atsirėmė į stalą ir nenuleido savo išgąs- 
tingų akių nuo durų. Žmogus, draugiškai nusiteikes mano atžvil- 
giu, keistai pusiau šypsodamasis tebelingavo į šonus. Jo liesa ranka 
visą laiką kažką laikė prispaudusi prie krūtinės po marškiniais, 
1r aš galėjau prisiekti, kad jis ten slėpė ginklą. Tusakas stovėjo 
tarp savo bendrų ir atlapotų durų, ir nors aš jo bijojau ir neap- 
kenčiau, negalėjau atplėšti akių nuo tos tarsi ūgtelėjusios ir savo- 
tiškai sutaurėjusios figūros. Mano akyse vyko baisi, kvapą gniau- 
žianti drama, kurios finalas galėjo būti visų lūšnoje esančių žmonių 
mirtis, ir mintis apie savo paties padėtį man visiškai išgaravo iš 
galvos. Aš buvau vienintelis šio žiauraus spektaklio žiūrovas, pa- 
slėptas purviname rūsyje. 

Sulaikęs kvėpavimą žiūrėjau ir laukiau. Iš įtemptų veidų su- 
pratau, kad visas trejetas stebėjo kažką, ko aš negalėjau matyti. 

"Tusakas užsimetė kirvį ant peties ir pasirengė smogti. Lesa- 
žas atsilošė atgal ir rankomis užsidengė akis. Senis liovėsi linga- 
vęs ir tarsi susiliejo su dėže, ant kurios sėdėjo; tai buvo ne žmo- 
gus, greičiau kažkokia šmėkla. Pasigirdo žingsniai, ant slenksčio 
šmėstelėjo šešėlis, ir tarpduryje pasirodė šuo... 

"Tusakas iškart smogė jam kirviu, smūgis buvo taiklus, ir aš- 
menys įsmigo gyvuliui į gerklę, bet jo būta tokio stipraus, kad 
kirvukas sutrupėjo į šipulius. Tačiau šuo vis dėlto suspėjo Tusa- 
ką partrenkti ant grindų, ir jie raitėsi mirtinoje dvikovoje. Šis 
plaukuotas milžinas ir šuo, abu laukiniškai riaumodami, neat- 
skirsi, kur žmogus, kur gyvulys, kovėsi dėl paties svarbiausio 
kiekvienai būtybei - dėl gyvybės. Ir žmogus šią kovą laimėjo. 
Geležiniai Tusako pirštai susmigo į šuns gerklę... Aš nemačiau, 
kas dėjosi toliau, bet staiga sielą draskantis kaukimas užpildė 
kambarį. Žmogus atsistojo, jis šiek tiek svirduliavo, nuo jo ran- 

kų tekėjo kraujas. O tamsus žvėries kūnas gulėjo ant grindų krau- 
jo klane. 

— Dabar, - garsiai suriko Tusakas, - metas! 

Ir išbėgo iš lūšnos. 

Kol Tusakas grūmėsi su šunimi, Lesažas tūnojo užsiglaudęs kam- 
pe. Dabar jis išlindo iš tenai iškankintu veidu, ašarotomis akimis. 

— Taip taip, Karlai, - tarė jis, - mes privalome bėgti. Paskui 
šunį eina policija. Bet šuo ją pralenkė, ir mes dar suspėsime išsi- 
gelbėti. 

Tačiau Karlas, kurio suakmenėjusiame veide neatsispindėjo 
joks jausmas, tiktai žandikauliai ritmingai kaukšėjo, ramiai pri- 
ėjo prie durų ir jas uždarė. 

— Aš manau, drauge Liusjenai, - ramiai tarė jis, - kad tau ge- 
riau pasilikti tenai, kur esi. 

Siaubo išraiška išblyškusiame Liusjeno veide pamažu užleido 
vietą nustebimui. 

— Bet jūs, Karlai, nesuvokiate, koks pavojus mums gresia, — 
tarė jis, įdėmiai į jį žiūrėdamas. 

— O ne, man atrodo, kad aš viską puikiausiai suvokiu, - šypso- 
damasis atsakė Karlas. 

— Bet juk.policija gali čia pasirodyti tiesiog po kelių minučių. 
Šuo nutrūko nuo pasaito ir pasileido į priekį; neabejoju, kad jie 
eina į čia, nes šiose vietose tai vienintelis žmonių būstas... 

— Ne, mes pasiliksime, kur esame! 

— Beprotis! Jūs galite rizikuoti savo gyvybe, bet ne mano. Jei- 
gu norite, pasilikite, o aš išeinu. 

Iš nevilties jis metėsi prie durų bejėgiškai ištiesęs rankas, bet 
Karlas atsistojo prieš jį taip ryžtingai, kad jaunuolis atšoko į šalį, 
tarsi netikėtai pastumtas. 

— Kvaily, - tarė Karlas, - apgailėtinas, niekingas kvaily!.. 

Lesažas iš nuostabos išsižiojo ir sustingo; iš siaubo jo keliai 
sulinko. Tą akimirką jis buvo baimės įsikūnijimas, neišvengia- 
mos, beviltiškos baimės, kokią aš kada nors esu matęs. Dabar Lesa- 
žas suprato, į kieno rankas pateko. 

— Jūs, Karlai, jūs?! - vapėjo jis, mikčiodamas su kiekvienu žodžiu. 

— Taip, aš! - negailestingai pašaipiai atsakė jis. 

— Jūs - policijos šnipas?! Jūs - mūsų bendruomenės siela! Jūs, 
dalyvavęs pačiuose švenčiausiuose sąmoksluose!.. Jūs buvote mūsų 
vadas! O, Karlai, jūs neturite širdies!.. Aš girdžiu jų artėjimą, Kar- 
lai, išleiskite mane; aš prašau, aš maldauju, išleiskite mane!.. 

Suakmenėjęs Karlas ėmė neigiamai kraipyti galvą į šonus. 

— Bet kodėl aš turiu būti jūsų auka? Kodėl ne Tusakas? 

— Jeigu šuo būtų man pagelbėjęs, dabar aš turėčiau jus abu. 
Bet Tusakas per daug stiprus, kad galėčiau su juo susigrumti. 
Todėl jūs vienas, Liusjenai, pasmerktas būti mano trofėjumi ir 
turite susitaikyti su šiuo faktu. 

Paklaikęs Lesažas pasičiupinėjo galvą norėdamas įsitikinti, kad 
nekliedi. 

— Policijos agentas, - sušnibždėjo jis. - Karlas, mano mokyto- 
jas, policijos agentas... 

— Aš žinojau, kad jūs apstulbsite. 

— Bet juk iš mūsų visų jūs buvote pačių radikaliausių pažiūrų. 
Nė vienas mes jums neprilygome. Kiek kartų buvome susirinkę 
pasiklausyti jūsų filosofinių samprotavimų! Ir Sibilė su jumis! Dėl 
Dievo, nesakykite, kad ir Sibilė taip pat šnipė... Bet jūs juk juo- 
kaujate, Karlai? Sakykite, kad juokaujate... 

Karlo veidas šiek tiek suminkštėjo, o akys suliepsnojo pasiten- 
kinimu. 

- Ši scena man teikia didžiulį malonumą, - tarė jis, - atrodo, aš 
gerai atlikau savo vaidmenį. Ne mano kaltė, kad šitie nemokšos 
paleido nuo pasaito šunį. Šiaip ar taip, man garbė savo rankomis 
sučiupus vieną atkakliausių ir pavojingiausių sąmokslininkų. 

Jis pašaipiai nusišypsojo po tokios bailaus belaisvio charakte- 
ristikos. 

— Imperatorius moka atsidėkoti savo draugams, - pasakė ir 
pridūrė: - Bet ir moka bausti savo priešus. 

Pokalbio metu jis nė karto neištraukė rankos iš užančio, o da- 
bar, kai ištraukė, šmėstelėjo metalinis pistoleto vamzdis. 

— Neverta bandyti bėgti, - tarė jis, atsakydamas į klausiamą 
Liusjeno žvilgsnį, - gyvas ar miręs, bet jūs liksite čia. 

Lesažas užsidengė veidą rankomis ir dusliai beviltiškai suvai- 
tojo. 

— Pasirodo, koks didelis niekšas jūs, Karlai, esate, - aimanavo 
jis. - Juk jūs privertėte Tusaką nužudyti tą žmogų iš Bou Stryto, 
jūs privertėte padegti namus Basse de la Ramparto gatvės įtvirti- 
nimuose! O dabar išduodate... 

— Aš tai padariau todėl, kad norėjau būti vienintelis, matęs 
sąmokslą iš vidaus. Pasitaikė patogus momentas! 

— Tai labai gudru, Karlai, bet ką pamanys kiti, kai teisindama- 
sis aš viską viešai atskleisiu? Kaip jūs paaiškinsite savo elgesį 1m- 
peratoriui? Aš manau, jums būtų naudingiau neleisti man tokiu 
būdu jūsų demaskuoti. 

— Jūs teisus, mano drauge, - tarė Karlas, užtaisydamas pisto- 
letą, - vykdydamas instrukcijas ir pavedimus, aš šiek tiek per- 
žengiau ribas, ir dabar metas viską ištaisyti. Dabar reikalas pa- 
prastas: palikti jus gyvą arba jūs mirsite... Aš manau, kad jums 
geriau mirti. 

Baisu buvo žiūrėti į Tusaką, kai jis grūmėsi su šunimi, bet ši 
scena privertė mane visu kūnu suvirpėti. Gailestis maišėsi su pa- 
sišlykštėjimu, kurį kėlė nelaimingasis, pačios gamtos, rodos, su- 
kurtas būti mokslininku arba poetu svajotoju. Buvo aišku, kad 
silpnavaliu Lesažu pasinaudojo kiti, valingesni, ir šiais neramiais 
laikais primetė jam tokį sunkų vaidmenį. Aš jau pamiršau išdavi- 
kišką jo elgesį mano atžvilgiu, nors tai vos nekainavo man gyvy- 
bės; užmiršau jo egoistinius būgštavimus, kuriems išsklaidyti Le- 
sažas be jokio sąžinės graužimo ketino paaukoti mano galvą. 

Supratęs, kad mirtis neišvengiama, jis krito ant grindų ir rai- 
tėsi iš siaubo, o tariamasis jo draugas stovėjo su pistoletu rankoje 
ir ciniškai šypsojosi. Su šiuo beviltišku bailiu Karlas žaidė kaip 
katė su pele, bet iš jo nepermaldaujamo žvilgsnio aš mačiau, kad 
tai buvo ne pokštas: jo pirštas visą laiką lietė gaiduką. Dar aki- 
mirksnis, ir pasigirs šūvis... 

Kupinas neapsakomo siaubo šios šlykščios žmogžudystės aki- 
vaizdoje, aš atkėliau slėptuvės dangtį ir iššokau į viršų ketinda- 
mas stoti aukos pusėn, bet staiga išgirdau žmonių balsus bei plie- 
no žvangėjimą. 

Įprastą šūksnį „Imperatoriaus vardu!“ palydėjo smūgis į lūš- 
nos duris, kurios, nutrūkusios nuo kilpų, išvirto. Dar pasiučiau 
sukaukė vėjas. Tarpdury mačiau grupę ginkluotų žmonių; ant jų 
šalmų plazdėjo plunksnos, plazdėjo ir apsiaustai, šlapi nuo visą 
laiką dulkiančio lietaus. Lempa apšvietė du gražius arklius ir sun- 
kius šalia jų stovinčių husarų šalmus su raudonais sultonais. Tarp- 
dury stovėjo aukštas jaunas husaras, tikriausiai karininkas, apie 
tai bylojo jo apranga ir laikysena. Ilgi, kelius siekiantys batai, ryš- 
kiai žydra pasidabruota uniforma nuostabiai tiko jo aukštai, grakš- 
čiai figūrai. Aš gėrėjausi jo manieromis. Sukryžiavęs rankas ant 
krūtinės, su kardu spindinčioje makštyje jis stovėjo ant slenksčio 
ir šaltai, abejingai žvalgėsi po kraujo pritaškytą lūšną su jos gy- 
ventojais. Išblyškęs, aštrių bruožų, bet vis dėlto gražus veidas su 
ūsų šepetėliais, styrančiais iš po varinės šalmo grandinės. 

— Neblogai, - tarė jis, - neblogai. 

— Tai Liusjenas Lesažas, - pasakė Karlas, slėpdamas pistoletą 
užantyje. 

Husaras su panieka žvilgtelėjo į pasliką figūrą. | 

— O! Gražuolis sąmokslininkas, - tarė jis, stok, - niekingas bai- 
liūkšti! Žerarai, pasirūpinkite, kad jis būtų pristatytas į stovyklą. 

Jaunas karininkas, lydimas dviejų kareivių, žvanginančių pen- 
tinais, įėjo į lūšną, ir pasigailėtina, sąmonę beveik praradusi bū- 
tybė buvo išnešta į tamsą. 

— O kur kitas, vadinamas Tusaku? 

— Jis užmušė šunį ir pabėgo. Lesažas taip pat būtų pasekęs jo 
pavyzdžiu, bet aš sutrukdžiau. Jeigu nebūtumėte paleidę šuns, 
jie abu dabar spurdėtų mūsų rankose. Tačiau tai jau ne nuo ma- 
nęs priklausė. Dabar, pulkininke Lasali, galėtumėte pasveikinti 
mane su pergale, - tarė jis, tiesdamas ranką, bet karininkas, ran- 
kos tarsi nepastebėjęs, staigiai pasisuko ant kulnų. 

— Jūs girdite, generole Savarėjau, - tarė jis, žiūrėdamas į du- 
ris, - Tusakas pabėgo! 

Aukštas tamsus jaunas vyras priėjo prie jo ir pateko į lempos 
apšviestą plotą. Jo gražus protingas veidas aiškiai rodė, kad ši 
naujiena jį sujaudino. 

— Bet kurgi jis? 

— Prieš ketvirtį valandos pabėgo. 

— Bet juk iš visų respublikonų sąmokslininkų jis yra pats pavo- 
jingiausias. Imperatorius labai supyks. Kuria kryptimi nubėgo? 

— Tikriausiai patraukė į šalies gilumą. 

— O šis kas toks? - paklausė generolas Savarėjas, rodydamas į 
mane. - Iš jūsų pranešimo supratau, kad čia bus tiktai dviese, 
neskaitant jūsų, pone de... 

- Jūs puikiai žinote, kad aš neturiu aristokratiško vardo, - griež- 
tai nutraukė jį Karlas. 

— Taip, aš žinau, - pašaipiai atsakė Savarėjas. 

— Aš jums sakiau, kad ši būdelė turi būti susitikimų vieta, bet 
iki paskutinės minutės nebuvo galutinai nuspręsta. Aš sudariau 
galimybę sučiupti Tusaką, bet, paleisdami šunį, jūs jį pražiopso- 
jote. Manau, kad dėl tokio aplaidumo jums teks atsakyti impera- 
toriui. 

- Tai jau mūsų reikalas, - piktai tarė generolas Savarėjas, - jūs 
mums dar nepasakėte, kas čia per asmenybė. 

Man atrodė beprasmiška toliau slėpti savo vardą, tuo labiau 
kad kišenėje aš turėjau mano asmenybę paliudijantį dokumentą. 

— Mano vardas Luji de Lavalis, - išdidžiai tariau. 

Prisipažinsiu, tiktai dabar man tapo aišku, kad aš ir mano gi- 
minaičiai emigrantai, gyvenantys Anglijoje, gerokai pervertino 
mūsų nuopelnus Prancūzijai. Mums atrodė, kad Prancūzija ne- 
kantriai laukia mūsų sugrįžimo, o iš tiesų dabar paaiškėjo, kad 
greitai keičiantis įvykiams apie mūsų egzistavimą visiškai pamirš- 
ta. Jaunąjį generolą Savarėją, matyt, labai mažai paveikė aris- 
tokratiška mano pavardė: jis ramiai užsirašė ją savo užrašų kny- 
gelėje, ir tiek. 

— Ponas de Lavalis niekaip nėra susijęs su šiuo reikalu, - tarė 
šnipas, - jis pasipainiojo čia visiškai atsitiktinai, ir aš 1mu jį savo 
atsakomybėn, jeigu bus pareikalauta jį ištardyti. 

— Be abejo, bus pareikalauta, - tarė Savarėjas. - Šiuo metu ne 
pro šalį kiekvienas papildomas kareivis, ir jeigu pasiimsite jį savo 
žinion, tai, kai tik bus būtina, palydėsite jį į stovyklą. Mielai pati- 
kiu šį jaunuolį jums. Kai tik jo prireiks, aš pranešiu. 

— Jis visada bus paslaugus imperatoriui. 

— Ar lūšnoje išliko kokių dokumentų? 

— Jie visus sudegino. 

— Labai gaila. 

— Bet aš turiu kopijas. 

— Puiku! 

- Eime. Eime, Lavali. Brangi kiekviena minutė, o čia mums 
nėra ko veikti. Tegul žmonės išžvalgo vietovę, o mes vyksime to- 
liau. 

Kareiviai išėjo iš lūšnos nepasitarę su mano bičiuliu. Kažkas 
skardžiu balsu šūktelėjo komandos žodžius, sužvangėjo kardai sku- 
bantiems husarams sėdant ant žirgų. Po akimirkos jų jau nebu- 
vo, ir aš įsiklausiau į tolstantį kanopų šlepsėjimą. Mano bendras 
priėjo prie durų ir pažvelgė į tamsą. Paskui sugrįžo ir sausai sar- 
kastiškai nusišypsojo. 

— Jaunuoli, - tarė jis, - norėdami jus palinksminti, jūsų aki- 
vaizdoje mes suvaidinome įdomių gyvenimiškų vaizdelių, nuo šiol. 
tiktai man galite būti dėkingas už šią puikią vietą parteryje. 

— Esu jums labai dėkingas, sere, - tariau jausdamas dėkingu- 
mą ir kartu panieką. - Tiesiog nebežinau, kaip jums atsidėkoti. 

— Ateityje dar turėsite progos padėkoti, - tarė jis. - O dabar, 
kadangi mums jūs vis dėlto esate užsienietis, o aš įsipareigojau 
jus globoti, prašau eiti paskui mane į slėptuvę, kur abu galėsime 
jaustis visiškai saugiai. 

VI skyrius 


SLAPTASIS TUNELIS 


Židinys vos vos žėravo. Mano palydovas užpūtė lempą, ir lūšna 
paskendo tamsoje; nenuėjome nė dešimties metrų, ir šią keistą 
lūšną, taip tragiškai pasveikinusią mane parvykus namo, pame- 
tėme iš akių. Vėjas jau rimo, bet šaltas lietus pylė kaip ir anks- 
čiau. Paliktas likimo valiai būčiau buvęs bejėgis, kaip ir prieš pa- 
tekdamas į lūšnelę, bet mano palydovas žengė tvirtai ir ryžtingai. 
Be abejo, jis vadovavosi kažkokiais ženklais, kurių aš negaliu pa- 
stebėti. Slapias, sustingęs, su nuskarusiu ryšulėliu po pažastimi, 
iki sielos gelmių šių sunkių išbandymų sujaudintas, įsitempęs, 
tylus žingsniavau šalia jo mintyse perkratydamas visa, kas man 
nutiko. 

Nepaisant jauno amžiaus, per nuolatinius politinius ginčus tarp 
mano artimųjų, kai gyvenome Anglijoje, aš gerai žinojau, kas de- 
dasi Prancūzijoje. Žinojau, kad atsisėdus Bonapartui į sostą prieš 
jį sukilo nedidelė, bet pavojinga jakobinų partija ir kraštutiniai 
respublikonai; visos jų pastangos sunaikinti karališkąją valdžią 
ne tiktai buvo bergždžios, bet net padėjo konstitucinę karališkąją 
valdžią pakeisti autoritarine imperatoriaus valdžia. Štai kokie 
liūdni tos kovos rezultatai. Karūna su aštuoniomis lelijomis buvo 
pakeista kita, prašmatnesne, papuošta kryžiumi ir rutuliu. 

Antra vertus, Burbonų šalininkai, kurių aplinkoje aš pralei- 
dau savo jaunystę, buvo visiškai nusivylę dėmesiu, kurį Prancūzijos 

žmonės parodė šiam sugrįžimui nuo chaoso prie tvarkos. Nepai- 
sant visiško pažiūrų nesutapimo, abi partijas suvienijo neapykanta 
Napoleonui, jos tvirtai nusprendė jį žūtbūt įveikti. Šios sąjungos 
rezultatas - gausūs sąmokslai, dažniausiai parengti Anglijoje; bū- 
riai šnipų stebėjo kiekvieną Fušė ir Savarėjo, kurie rūpinosi im- 
peratoriaus saugumu, žingsnį. 

Likimas lėmė, kad Prancūzijos pakrantėje aš atsidūriau vienu 
metu su žiauriu sąmokslininku, kuris burtų keliu privalėjo nužu- 
dyti Napoleoną. Turėjau galimybę matyti žmogų, su kurio pagal- 
ba policija sugebėjo užkirsti kelią sąmokslininkams, pergudrauti 
Tusaką ir jo bendrininkus. 

Prisimenu visus šios nakties nuotykius: klaidžiojimą po drus- 
kingąją pelkę, paslaptingą lūšną, svarbius dokumentus, mano 
areštą, kankinamas valandas laukiant greitos mirties ir paga- 
liau visas šias sparčiai besikeičiančias scenas, kurias nori nenori 
teko stebėti, - šuns pasirodymą. Lesažo areštą, kareivių atvyki- 
mą. Nenuostabu, kad po viso to mano nervai buvo be galo įtempti. 
Aš visą laiką nejučiom krūpčiojau ir gūžiausi, kaip išgąsdintas 
kūdikis. 

Dabar man labiausiai rūpėjo, kokie susiklostys mano ir siau- 
bingojo mano palydovo santykiai. Mačiau, kad turiu reikalą su 
genialiu šnipu, sugebėjusiu gudriai ir mikliai apgauti ir apkvai- 
linti tariamuosius savo bičiulius. Kai su pistoletu rankose jis sto- 
vėjo prie nusižeminusio bailio, ironiškai besišypsančiose akyse ma-. 
čiau vien beširdišką šaltumą ir žiaurumą. Tačiau negaliu 
nepripažinti, kad, kai dėl kvailo smalsumo atsidūriau beviltiško- 
je padėtyje, mane išgelbėjo tiktai šio žmogaus, nepabūgusio net 
įsiutusio Tusako, įsikišimas. Man buvo visiškai aišku, kad Karlui 
daug naudingiau sučiupti du belaisvius, ir jis galėjo tai padaryti, 
nes, nors aš nebuvau sąmokslininkas, nebūčiau galėjęs to įrodyti. 

Jo elgesys mano atžvilgiu visiškai nesiderino su visu tuo, ką 
mačiau tą lemtingą naktį. Tylėdami nuėjome dar kokias dvi my- 
lias. Pagaliau aš nepajėgiau nuslėpti savo smalsumo ir paprašiau 
paaiškinti, kaip suprasti jo elgesį mano atžvilgiu. 

Vietoje atsakymo tamsoje išgirdau lengvą juoko protrūkį; ma- 
no palydovą tikriausiai prajuokino toks atvirumas ir neceremo- 
ningumas. 

— Jūs labai įdomus žmogus, pone... pone... būkite malonus, pa- 
kartokite savo vardą. 

— De Lavalis. 

— Ak taip, ponas Lavalis! Jūs esate jaunatviškai karštas ir ver- 
žlus. Jūs užsigeidėte sužinoti, kokie popieriai paslėpti židinyje, ir 
ilgai nesvarstęs puolate prie židinio. Norėdamas išsiaiškinti, kas čia 
dedasi, be jokių skrupulų apie tai pasiteiraujate. Man tekdavo turėti 
reikalų su žmonėmis, kurie moka laikyti liežuvį už dantų, todėl jūsų 
betarpiškumas daro gaivinančio gėrimo kaitroje poveikį. 

— Aš nežinau, kokių paskatų vedamas jūs išgelbėjote man gy- 
vybę, - tariau, - bet esu jums labai dėkingas už tą įsikišimą. 

Sunku dėkoti žmogui, kurio tu nekenti, kuris tau šlykštus, ir 
aš bijojau, kad dėl savo karšto būdo vėl galiu įkliūti, nes beveik 
nesivaldžiau. 

—- Kam man tas jūsų dėkingumas, - šaltai tarė jis. - Jūs visiškai 
teisingai pastebėjote, kad galėjau jus pražudyti, jeigu tai būtų ati- 
tikę mano planus; aš taip pat galiu manyti, kad jeigu nebūtumėte 
man skolingas, tai nebūtumėte padavęs rankos, kaip ką tik pasi- 
elgė ilgšis vaikėzas Lasalis. Jis mano, kad tik mūšio lauke tar- 
nauti imperatoriui ir rizikuoti gyvybe labai garbinga pareiga. 
Tačiau kai kam tenka visą gyvenimą praleisti tarp pavojų, tarp 
pramuštgalvių narsuolių žinant, kad vienas menkas nereikalin- 
gas žodelis, viena menka klaida reiškia mirtį. Kodėl tokia tarny- 
ba negali tikėtis imperatoriaus dėmesio? Kodėl mano profesija 
laikoma gėdinga? Kodėl, - tęsė jis, karčiai šypsodamasis, - aš la- 
bai ilgai iš Tusako ir jo bendrų turėjau patirti įvairiausių nepri- 
teklių ir juos pakęsti? Ir vis dėlto Lasalis sau leidžia mane taip 
niekinti?! O juk net visi drauge jų maršalai nepadarė imperato- 
riui tokios paslaugos kaip aš vienas. Vis dėlto neabejoju, kad jūs 
ir po šių žodžių mane niekinate, pone... 

— De Lavalis. 

— Ak, tiesa! Nuostabu, kad aš niekaip negaliu įsiminti šio var- 
do. Galiu drąsiai tvirtinti, kad laikotės Lasalio požiūrio. 

— Man sunku turėti savo nuomonę, nes ne viską gerai žinau, - 
tariau. - Neabejoju tiktai tiek, kad jūs išgelbėjote man gyvybe. 

Nežinau, ką jis būtų man atsakęs, bet tuo momentu nakties 
tamsoje mes išgirdome du duslius pistoleto šūvius. 

Trumpam stabtelėjome, bet daugiau nieko nesigirdėjo. 

— Tikriausiai jie užtiko Tusako pėdsakus, - tarė mano palydo- 
vas. - Manau, jog jis per daug drąsus ir gudrus, kad tie žiopliai 
sugebėtų jį sučiupti. Nežinau, kokį įspūdį jis padarė jums, bet 
galiu pasakyti, kad sunku sutikti pavojingesnį žmogų už Tusaką. 

Prisipažinau, kad norėčiau išvengti tokio susitikimo. Garsus 
mano palydovo juokas leido suprasti, kad jis gerai suvokia mano 
troškimą ir jam pritaria. 

— Tai absoliučiai doras žmogus, tokių šiais laikais maža. Vienas 
iš geriausių, kuriuos paviliojo revoliucija. Jis aklai tiki oratorių žo- 
džiais, žavisi revoliucijos mąstytojų idėjomis ir yra įsitikinęs, kad 
po neramumų ir neišvengiamų žudynių Prancūzija taps žemiškuo- 
ju rojumi, tylos ir ramybės, broliškos meilės centru. Daug karštų 
galvų žavėjosi tomis idėjomis, bet, deja, laikas jas, tas galvas, žiau- 
riai apvylė. Tusaką reikėtų priskirti būtent prie šios kategorijos 
žmonių. Vargšelis! Vietoje ramybės ir gerovės jis sulaukė karo, vie- 
toje broliškos meilės ir visiškos lygybės - despotiškos imperato- 
riaus valdžios atsiradimo ir stiprėjimo. Nenuostabu, kad dėl visų 
šitų netikėtumų jis tiesiog pamišo. Liovėsi būti žmogumi ir tapo 
laukiniu žvėrimi, pasirengusiu visą savo milžinišką jėgą paaukoti 
savo sukurto idealo griovėjams sunaikinti. Jis bebaimis, atkaklus 
ir beveik neįveikiamas. Aš neabejoju, jog už išdavystę jis mane nu- 
žudys, jeigu tiktai susiprotės, kad ši naktis - mano darbų vaisius. 

Tai buvo pasakyta labai ramiu balsu, ir aš supratau, kad Kar- 
las neperdėjo kalbėdamas apie didelę drąsą puikią kavaleristo kar- 
jerą iškeičiant į šnipo. Jis patylėjo, paskui tęsė, tarsi kalbėtųsi 
pats su savimi. 

— Taip, - tarė jis, - aš apsirikau. Reikėjo jį nušauti besigru- 

miantį su šunimi. Bet jeigu būčiau nepataikęs arba tiktai sužei- 
des, jis mane būtų suplėšęs į gabalus kaip viščiuką. Ne, žinoma, 
geriau taip, kaip yra. 

Druskingoji pelkė jau seniai plytėjo mums už nugaros, ir aš tik 
kai kada po kojomis pajusdavau minkštą durpingą dirvą. Mes tai 
leidomės, tai kilome žemomis pakrantės kalvomis. Mano palydo- 
vas nesibaimino tamsos, ėjo nedvejodamas, sparčiu ritmingu žings- 
niu, ir rūsyje sustingęs mano kūnas sušilo. Išvykdamas iš gimto- 
sios šalies, aš buvau dar toks nepatyręs, kad vargu ar net dienos 
šviesoje būčiau susiorientavęs šioje vietovėje; tamsoje aš visiškai 
neįsivaizdavau, kur mes esame ir kur einame. Kai supratau, kad 
kelionė užsitęsė, ėmiau šiek tiek nerimauti, mane jau baugino šis 
nesibaigiantis kelias, turbūt vedantis į kokį būstą, kurio man taip 
reikėjo. Aš nesuvokiau, kiek laiko mes ėjome; kartkartėmis be- 
veik prarasdavau sąmonę, vėl atsipeikėdavau. Žingsniavau šalia 
savo palydovo, tarsi koks automatas atkakliai judančio į priekį. 
Pagaliau visiškai prasiblaiviau tik jam staiga sustojus. 

Lietus liovėsi, ir, nors mėnuo dar slėpėsi po debesimis, dangus 
gerokai pašviesėjo. Todėl galėjau įžiūrėti, kas buvo netoliese. Di- 
delis šviesus vandens telkinys spindėjo tiesiai priešais mus. Tai 
buvo apleista kreidos kasimvietė, iš kraštų tankiai prižėlusi nen- 
drių ir paparčių. 

Mano palydovas, įdėmiai apsidairęs, ar mūsų kas nepersekio- 
ja, ėmė brautis pro tankmę, kol priėjo kreidos sieną. Prisiglaudę 
prie jos, mes kiek paėjėjome prispausti uolos iš vienos pusės ir 
tirštos nendrių tankynės - iš kitos. Pagaliau priėjome vietą, kur 
toliau judėti buvo neįmanoma. 

— Už mūsų nesimato šviesos? - paklausė jis. 

Aš apsidairiau, bet šviesos nepastebėjau. 

— Ir vis dėlto eikite pirmas, aš eisiu iš paskos. 

Per akimirką, kurios man prireikė atsitraukti atgal, jis tarsi 
praskleidė į šalis nendres, vieną, pastojusią mums kelią, lyg nu- 
laužė, gerai nemačiau, ir, kai atsisukau, ryškiame sienos baltu- 
me tiesiog priešais mus žiojėjo juoda kvadrato formos skylė. 

- Įėjimas labai siauras, bet toliau tunelis platėja, - pasakė jis. 

Akimirką aš stovėjau negalėdamas apsispręsti. Kur veda ma- 
ne šis keistas žmogus? Nejaugi jis gyvena šiame urve, kaip lauki- 
nis žvėris? O gal jis rengia man spąstus? 

Išlindusio iš po debesio mėnulio sidabrinėje šviesoje ši juoda 
skylė atrodė tokia nesvetinga ir bauginanti. 

— Jūs per toli nuėjote, mano drauge, kad galėtumėte grįžti at- 
gal, - tarė jis. - Jūs turite arba visiškai manimi pasikliauti, arba 
visiškai nepasitikėti. 

— Aš jūsų valioje. 

— Jeigu taip, drąsiai šliaužkite pirmyn, o aš paskui jus. 

Įlindau į tokią siaurą skylę, kad toliau teko brautis keturio- 
mis. Atsisukęs atgal mačiau savo palydovo šešėlį, judantį iš pas- 
kos. Urve jis šiek tiek pasikuitė, ir netrukus mane siekianti švie- 
sa išnyko. Įėjimą Karlas uždengė šakomis, ir mus apgaubė visiška 
tamsa. Už savęs aš tik girdėjau jo judesius. 

— Eikite tol, kol koridorius ims žemėti, - tarė jis, - netrukus 
anga bus didesnė, mes galėsime užsidegti žiburį. 

Labirinto lubos buvo tokios žemos, kad, bandydamas ištiesti 
nugarą, aš jas pasiekiau galva, o mano alkūnės nuolat kliuvo už 
sienų. Bet tada aš buvau vikrus ir miklus, todėl be ypatingo vargo 
judėjau pirmyn, kol pagaliau, nusigavęs apie šimtą žingsnių, pa- 
jutau, kad prasideda nuolydis. 

Slysdamas žemyn iš oro srauto supratau, kad atsidūriau dide- * 
liame urve. Aš girdėjau, kaip mano palydovas skiltuvu iš titnago 
skėlė ugnį; pagaliau jis uždegė žvakę. 

Pradžioje galėjau matyti tik išsekusį jo veidą, kampuotą ir gru- 
bų, tarsi iš medžio išskaptuotą, su nuolat judančiais žandikau- 
liais. Šviesa gaubė jį blankiu dūmeliu. Netrukus Karlas pakėlė 
žvakę ir lėtai apsuko ją aplink save, tarsi bandydamas apšviesti 
vietą, kur mes stovėjome. Nusprendžiau, kad esame tunelyje, ku- 
ris, atrodė, leidžiasi gilyn. Čia aš jau galėjau laisvai išsitiesti; api- 
pelijusios sienos rodė šio urvo senumą. 

Ten, kur stovėjome, lubos buvo įgriuvusios ir ankstesnis kori- 

dorius užverstas. Kreidos sienoje iškirstas naujas plyšys: jis ir bu- 
vo tas siauras koridorius, kurį ką tik įveikėme. Plyšys, atrodo, 
buvo neseniai padarytas: čia gulėjo krūva nuolaužų, mėtėsi kele- 
tas įrankių, kuriais šis darbas atliktas. Mano palydovas tuneliu 
ėjo su žvake rankoje, o aš sekiau paskui jį kliūdamas už didelių 
akmenų, nukritusių iš viršaus arba nuo sienos ir dažnai užtve- 
riančių kelią. 

— Na, kaip jums patinka kelias? - pašaipiai paklausė Karlas. - 
Ar Anglijoje esate matęs ką nors panašaus? 

— Niekada! - prisipažinau. 

— Tokios atsargumo priemonės buvo būtinos anksčiau - nera- 
miais revoliucijos laikais. O kadangi dabar vėl gyvename nera- 
mumų ir netvarkos laikais, tai labai malonu ir naudinga žinoti 
keletą tokių slaptų užuovėjų. 

— Kur mes einame? - paklausiau. 

— Ogi štai čia, - atsakė jis, sustojes priešais medines, geležimi 
tvirtai apkaustytas duris. Prie jų jis ilgai krapštėsi ir visą laiką 
stovėjo taip, kad aš negalėčiau matyti, kaip jos atidaromos. Stuk- 
telėjus durys šiek tiek pajudėjo ir tyliai pasisuko ant kilpų. Už jų 
ėjo labai statūs, beveik vertikalūs laiptai su nuo laiko aptriušu- 
siomis pakopomis. Jis mane švelniai stumtelėjo pro duris ir jas 
užrakino. Laiptų viršuje buvo antros tokios durys, kurias atraki- 
no kažkokiu ypatingai sudėtingu būdu. 

Kelyje nuo pelkės iki kreidos kasyklų aš beveik prarasdavau 
sąmonę, bet požeminiame labirinte visiškai atsigavau. Tačiau da- 
bar, po tiek nuotykių ir išgyvenimų, aš vėl ėmiau trinti sau akis: 
ar iš tiesų tai aš, Luji de Lavalis, nesenas Ašfordo gyventojas? O 
gal sapnuoju vieno pasakų herojaus nuotykius? Šie masyvūs ap- 
samanoję skliautai, geležimi apkaustytos durys - visa tai puikus 
fonas sapnui. Tačiau besiplaikstanti žvakės liepsna, mano apsku- 
ręs ryšulys ir daug kitų visiškai suniokotos mano aprangos detalių 
rodė, kad tai, kas dabar dedasi, yra tikra. 

Greita, žvali mano palydovo eigastis, jo nutrūkstančios pasta- 
bos sugrąžino mane nuo padebesių ant žemės. Jis atidarė duris ir 

man įėjus vėl savo rankomis jas užrakino. Šį kartą mes atsidūrė- 
me ilgame skliautuotame koridoriuje, kurio grindys buvo išklo- 
tos akmeninėmis plytomis. Koridorių apšvietė mažytė lempelė 
blausiai deganti tolimajame jo gale. Du geležinėmis grotomis ap- 
kaustyti langai rodė, kad mes vėl atsidūrėme žemės paviršiuje. 

Perėję šį koridorių užlipome sraigtiniais laiptais, kurių viršuje 
mūsų laukė plačiai atvertos durys; jos vedė į mažą, puikiai su- 
tvarkytą miegamąjį. 

— Deja, nieko kito aš jums negalėčiau pasiūlyti, - tarė Karlas. 

Aš nieko kito nė netrokštu, tik nusimesti drabužius ir kristi į 
šį baltą kaip sniegas patalą. Tačiau smalsumas vis dėlto įveikė 
nuovargį. 

— Aš jums esu labai dėkingas, bet, tikiuosi, jūs padarysite man 
dar vieną paslaugą ir pasakysite, kur aš. 

- Jūs esate mano namuose, ir tai viskas, ką dabar galiu pasa- 
kyti. Rytą šia tema mes dar pakalbėsime. 

Jis paskambino. Įbėgo išsigandęs ilgšis tarnas. 

— Ponia jau ilsisi? - paklausė jis. 

— Taip, pone, ji atsigulė prieš kokias dvi valandas. 

— Gerai, aš pats jus rytą pakviesiu. 

Jis uždarė miegamojo duris. Nespėjo tolumoje nutilti jo 
žingsniai, o aš jau kietai miegojau pavargusio, iškankinto žmo- 
gaus miegu. 

VII skyrius 


GROBUA ŠEIMININKAS 


Mano šeimininkas pasirodė esąs žodžio žmogus, nes, kai ry- 
tą pabudau nuo kažkokio triukšmo, jis jau stovėjo prie mano 
lovos. Jo rimtas, ramus veidas, tamsūs, kuklūs drabužiai nesi- 
derino prie tų siaubingų scenų, kuriose jis vaidino tokį atstu- 
miantį vaidmenį. Ryškioje dienos šviesoje Karlas priminė tipišką 
mokyklos mokytoją; įspūdį stiprino jo reikalaujanti, bet gera- 
noriška šypsena, nukreipta į mane. Mane ji erzino. Galutinai 
įsitikinau, kad mano širdis nelinksta prie šito žmogaus ir ra- 
mus nebūsiu tol, kol nenutrauksiu šios priverstinės pažinties. 
Jis atnešė visą ryšulį įvairiausių drabužių ir padėjo ant kėdės, 
šalia mano lovos. 

— Iš jūsų žodžių aš supratau, kad jūsų drabužiai jau ne kažin 
kokie. Atrodo, esate stambesnis už visus mano namo gyventojus, 
bet vis dėlto aš atnešiau rūbų, kurie galėtų papildyti jūsų gardero- 
bą. Čia dar yra ir skustuvas, muilo, dantų miltelių. Grįšiu po pus- 
valandžio, kai jūs, be abejo, būsite jau apsirengęs ir susitvarkęs. 

Atidžiai apžiūrėjęs nusprendžiau, kad mano drabužiai, gerai 
juos išvalius, bus beveik kaip buvę. Iš to, ką atnešė Karlas, pasiė- 
miau apatinius marškinius ir juodą satino kaklaraištį. 

Užbaigęs tualetą stovėjau prie lango ir žiūrėjau į priešais esan- 
čią baltą sieną; tuo metu įėjo šeimininkas. Aišku, tiriamu žvilgs- 
niu jis pažvelgė į mane ir, atrodo, liko visiškai patenkintas. 

— Puiku! Puiku! Šis kostiumas jums labai tinka, - tarė jis, 
kaip paprastai, linguodamas galvą. - Šiais laikais tam tikras kos- 
tiumo nevalyvumas, kelionės arba fizinio darbo pėdsakai daug 
madingiau negu dabitiškumas. Girdėjau, kad daugelis damų tai 
laiko gero skonio požymiu. O dabar būkite malonus ir eikite pas- 
kui mane. 

Jo susirūpinimas mano kostiumu nustebino, tačiau tai aš grei- 
tai užmiršau - taip stipriai mane paveikė po to buvę įvykiai. Kai 
iš koridoriaus įėjome į erdvią salę, man pasirodė, kad ją aš tarsi 
esu kažkur jau matęs. Ant sienos kabojo mano tėvo portretas vi- 
sų ūgiu. Aš be žodžių, nustebęs sustojau priešais man brangaus 
asmens atvaizdą, paskui pasisukau į Karlą ir pažvelgiau į pilkas, 
šaltas savo palydovo akis, kurių jis nuo manęs nenuleido. 

— Jūs nustebintas, de Lavali? - su aiškiu pasitenkinimu tarė 
jis. 

— Dėl Dievo, nejuokaukite su manimi taip žiauriai. Kas jūs esa- 
te ir kur mane atvedėte? 

Užuot atsakęs, jis šyptelėjo, uždėjo savo raukšlėtą tamsią ran- 
ką man ant peties ir nusivedė į kitą didelį kambarį. Viduryje sto- 
vėjo skoningai padengtas stalas; prie jo žemame krėsle sėdėjo jauna 
mergina su knyga rankose. Ji atsistojo. Tai buvo aukšta, grakšti 
tamsiaplaukė; veido bruožai taisyklingi, akys spindinčios, juodos 
kaip anglis. Jos žvilgsnyje, mums įėjus nukreiptame į mane, ne- 
galėjai nepastebėti priešiškumo. 

— Sibile, - tarė Karlas, ir po šių žodžių aš netekau žado, - tai 
tavo pusbrolis iš Anglijos, Luji de Lavalis. O čia, mano brangusis 
giminaiti, mano vienturtė duktė Sibilė Bernak. 

— Tai, vadinasi, jūs... 

— Aš esu jūsų motinos brolis, Karlas Bernakas. 

— Jūs - mano dėdė Bernakas?! 

I ji aš žiūrėjau kaip idiotas. 

— Bet kodėl man to nepasakėte anksčiau?! - sušukau. 

— Aš nesigailiu, kad turėjau progos ramiai stebėti, ką angliška- 
sis auklėjimas padarė iš mano giminaičio. Neabejotina taip pat ir 

tai, kad man sunku jus priimti meiliau, nei buvote sutiktas vos 
išlipęs Prancūzijos pakrantėn. Tikiuosi, Sibilė man padės. 

Ir jis kažkaip nenuoširdžiai nusišypsojo savo dukteriai, kurios 
veido išraiška mano atžvilgiu tebebuvo tokia pat nedraugiška ir 
šalta. 

Aš apsidairiau ir staiga prisiminiau šį erdvų kambarį, kurio 
sienos buvo nukabinėtos ginklais ir elnių galvų iškamšomis. Šis 
vaizdas pro langą su senais ąžuolais, parku, jūra - taip, aš, žino- 
ma, esu tai matęs. Taip, aš visa tai mačiau tada, kai mūsų šeima 
dar gyveno Grobua pilyje, ir šis baisus žmogus tabako spalvos 
drabužiu, šis pikta lemiantis šnipas negyvu veidu buvo būtent 
tas, kurį taip dažnai prakeikdavo mano vargšas tėvas, kuris iš- 
keldino mus iš gimtojo lizdo ir pats įsikūrė mūsų vietoje. Ir vis 
dėlto, nepaisant visos mano neapykantos, aš negalėjau pamiršti, 
kad praėjusią naktį jis rizikuodamas išgelbėjo man gyvybę. Dė- 
kingumas už gyvybę ir neapykanta dėl visų patirtų vargų kovojo 
manyje. Mes atsisėdome prie stalo, ir, kol aš malšinau alkį, neti- 
kėtai atsiradęs mano dėdė aiškino visa tai, ko aš negalėjau su- 
prasti vakar. 

— Aš jus pažinau beveik iš pirmo žvilgsnio, - tarė jis, - juk gerai 
atsimenu jūsų tėvą, kai jis buvo jaunas gražuolis. Esate tiksli jo 
kopija, nors be pataikavimo galiu pasakyti, kad jūs už jį gražes- 
nis. Jūsų tėvo vardas buvo vienas garsiausių nuo Ruano iki jūros. 
Tikiuosi, neabejosite, kad pažinau jus iš pirmo žvilgsnio. Ne taip 
dažnai sutiksi pakrantėje klaidžiojantį žmogų tokia sena aristok- 
ratiška pavarde. Aš tiktai nusistebėjau, kaip jūs vakar naktį iš- 
kart nepažinote vietovės. Argi niekada negirdėjote apie slaptą tu- 
nelį į Grobua? 

Kaip per miglą prisiminiau, kad būdamas dar vaikas girdėjau 
pasakojimą apie požeminį tunelį, kurio stogas įgriuvo, ir tada j jis 
pasidarė niekam nereikalingas. 

- Iš tikrųjų, - tarė dėdė, - bet kai pilis pateko į mano rankas, 
tai pirmas mano rūpestis buvo išrausti naują tunelį, nes nu- 
mačiau, kad šiais neramiais laikais jis galėtų būti labai naudingas. 

Laiku sutaisytas, jis būtų labai palengvinęs ir jūsų šeimos pa- 
bėgimą. 

Prisiminiau viską apie tas siaubingas dienas, kai mes, šios sri- 
ties šeimininkai, sprukome kaip vilkai genami prastuomenės, mė- 
tančios į mus akmenis, plūstančios, grasinančios kumščiais. Pri- 
siminiau, jog prieš mane stovėjo būtent dėdė, tyliai parengęs mums 
katastrofą, pasinaudojęs sunkiomis dienomis, kad pagausintų sa- 
vo turtus ant mūsų gyvenimo griuvėsių. 

Ir, kai pažvelgiau į jį, iš į mane nukreipto žvilgsnio supratau, 
kad dėdė skaito visas dabar šmėstelėjusias mano mintis. 

— Pamirškime praeitį, - tarė jis, - tai buvo praėjusios kartos 
nesutarimai, o jūs ir Sibilė - naujosios kartos atstovai. 

Mano pusseserė ir dabar nepratarė nė žodžio, ji tarsi nepaste- 
bėjo, kad aš čia esu, ir po šių tėvo žodžių į mane pažvelgė taip pat 
priešiškai kaip ir pirmą kartą. 

— Na, Sibile, pasistenk jį įtikinti, kad, kol tu gyva, bet kokioms 
šeimyninėms rietenoms vietos neatsiras. 

— Mums bus labai lengva apie tai kalbėti, tėve. Nepamirškite, 
kad tenai, salėje, kabo ne jūsų portretas ir šitie ginklai taip pat ne 
jūsų. Mes valdome žemę ir pilį, bet dabar atsirado Lavalių įpėdi- 
nis, ir jis mums gali pasakyti, kad nėra labai patenkintas įvyku- 
siomis permainomis. 

Jos tamsios, paniekos kupinos akys įžūliai žiūrėjo į mane lauk- 
damos atsakymo. Bet aš nespėjau praverti burnos: pusseserės tė- 
vas paskubėjo įsiterpti į mūsų pokalbį. 

— Nepasakytum, kad tu labai draugiškai ir svetingai priimi sa- 
vo pusbrolį, - piktai tarė jis. - Likimas mums į rankas įdavė jo 
dvarą, ir ne mums jam apie tai priminti. 

— Jam nereikia priminimų, - paprieštaravo ji. 

— Jūs neteisūs mano atžvilgiu! - sušukau, nes akivaizdi šios 
merginos panieka ir neslepiamas neprielankumas mane siutino. — 
Tiesa, aš negaliu pamiršti, kad ši pilis ir žemė yra mano pirmta- 
kų palikimas. Būčiau bejausmis žmogus, jeigu galėčiau tai pamirš- 
ti, bet jūs klystate, jeigu manote, jog šie prisiminimai mano sielą 

būtinai turi pripildyti kartėlio. Aš nieko kito netrokštu, tik savo 
jėgomis susitvarkyti gyvenimą ir padaryti karjerą. 

— Ir dabar pats tinkamiausias momentas, - tarė dėdė. - Būtent 
dabar artėja reikšmingi įvykiai, ir jeigu tuo metu būsite impera- 
toriaus rūmuose, garantuoju, atsidursite tų įvykių centre. Juk 
jūs tinkate jam tarnauti? 

— Aš stengiuosi tarnauti savo tėvynei. 

— Tai įmanoma tik tarnaujant imperatoriui, nes be jo šalyje vėl 
bus siaubinga, pražūtinga anarchija. 

- Iš to, kas pasakyta, jūs matote, kad tarnyba laukia nelengva, - 
tarė pusseserė. - Manau, daug ramiau ir saugiau jūs būtumėte 
jautęsis Anglijoje. 

Kiekvienas jos žodis, atrodo, turėjo tikslą mane įžeisti, nors 
aš visiškai nesupratau, kuo nusipelniau jos neprielankumą. Nie- 
kada nebuvau sutikęs moters, kuriai žadinčiau tokią neapykan- 
tą ir panieką. Tačiau pastebėjau, kad jos elgesys užgavo taip pat 
ir mano dėdę Bernaką: kol mes kalbėjome, jo akys visą laiką 
piktai spindėjo. 

— Jūsų pusbrolis drąsus žmogus, štai ir viskas, ką aš apie jį 
galiu pasakyti! - sušuko dėdė. 

— Kokiuose reikaluose? - paklausė kandžiai ji. 

— Argi ne tas pats, - piktai nutraukė jis. Kaip žmogus, kuris 
bijo, kad gali nesusivaldyti ir pasakyti daugiau negu reikia, Ber- 
nakas pašoko nuo kėdės ir išėjo iš kambario. 

Šis tėvo poelgis ją sujaudino, ir ji taip pat atsistojo, tarsi ketin- 
dama išeiti paskui jį. 

— Tikiuosi, jūs niekada anksčiau nebuvote susitikęs su dėde? - 
tarė ji, nutraukdama nejaukią tylą. 

— Niekada, - atsakiau aš. 

— Ką jūs manėte sutikęs tėvą? 

Toks dukters klausimas pastatė mane į keblią padėtį. Supran- 
tu, kad jis blogesnis, negu aš įsivaizduoju, jeigu taip prastai verti- 
namas artimų ir jam brangių žmonių. 

— Jūsų tylėjimas yra pakankamai aiškus atsakymas, - tarė ji, 

matydama, kad aš svyruoju, nežinau, ką atsakyti. - Nežinau, ko- 
kiomis aplinkybėmis jūs su juo susitikote praėjusią naktį ir kas 
tarp jūsų įvyko, nes pas mus neįprasta dalytis savo paslaptimis. 
Tikiuosi, jūs pakankamai gerai jį perpratote. O dabar leiskite pa- 
teikti jums keletą klausimų. Ar gavote laišką, kviečiantį išvykti iš 
Anglijos ir atvykti į čia? 

— Taip, gavau tokį laišką. 

— Ar atkreipėte dėmesį į antrąją voko pusę? 

Aš prisiminiau bloga lemiantį žodį, kuris mane taip sujaudino. 

— Tai jūs mane įspėjote? 

„- Taip! Kitaip negalėjau to padaryti. 

— Bet kodėl norėjote sukliudyti man atvykti? 

— Nenorėjau, kad jūs į čia vyktumėte. 

— Argi aš galėjau jums kaip nors pakenkti? 

Keletą minučių ji tylėjo, kaip žmogus, kuris išsigando, kad pa- 
sakė per daug. 

— Bijau dėl jūsų. 

— Jūs manote, kad čia būti man pavojinga? 

- Tuo aš neabejoju. 

— Bet kas čia gali man kelti pavojų? 

Ji ilgai svyravo, paskui pamiršusi bet kokį atsargumą vėl krei- 
pėsi į mane: 

— Saugokitės, bijokite mano tėvo. 

— Bet kodėl jis turėtų man kenkti? 

- Palieku tai jūsų įžvalgumui. 

— Noriu patikinti, panele, - tariau aš, - kad jūs klystate: šią- 
nakt jis išgelbėjo man gyvybę. 

— Išgelbėjo gyvybę?! Nuo ko? 

— Nuo dviejų maištininkų, kurių planus aš pabandžiau at- 
skleisti. 

— Maištininkai?! 

Ji nustebusi pažvelgė į mane. 

— Mane jie būtų užmušę, jeigu ne dėdės įsikišimas. 

— Jam dabar nenaudinga jums kenkti, jis turėjo savų interesų 

kviesdamas jus atvykti į Grobua pilį. Tačiau atvirumas už atviru- 
mą. Ar Anglijoje jums pasitaikė jaunystėje turėti meilės ryšių? 

Viskas, ką kalbėjo ši pusseserė, kėlė man didžiausią nuostabą, 
bet tokia rimto pokalbio pabaiga pranoko bet kokius lūkesčius. 
Vis dėlto už jos atvirumą nesvyruodamas atsilyginau tuo pačiu. 

— Anglijoje aš palikau brangiausią man būtybę. Jos vardas — 
Eugenija de Šuazel, ji - seno hercogo duktė. 

Mano atsakymas, atrodo, jai labai patiko, ir juodose jos akyse 
pastebėjau pasitenkinimą. 

— Ji jums labai reikalinga? - paklausė pusseserė. 

— Aš gyvenu tiktai ja ir dėl jos. 

- Irjūs į nieką ir nė už ką jos neiškeistumėte? 

— Viešpatie! Net pamanyti apie tai negalėčiau. 

— Net į Grobua pilį? 

— Net į tai. 

Pusseserė ištiesė man ranką nuoširdžiai susijaudinusi. 

—- Pamirškite mano šaltumą, - tarė ji, - aš matau, kad mes bū- 
sime sąjungininkai, o ne priešai. 

Ir mes tvirtai paspaudėme rankas, tarsi sudarydami sutartį. 
Tuo metu dėdė vėl įėjo į kambarį. 


VIII skyrius 


PUSSESERĖ SIBILĖ 


Griežtame senio veide atsispindėjo visiškas pasitenkinimas ir 
iš dalies net nuostaba matant šį mūsų netikėto susitaikymo žen- 
klą. Jo pyktis praėjo, bet, nepaisant meilaus balso tono, mačiau, 
kad pusseserė į jį žiūri nepatikliai. 

— Man reikia peržiūrėti svarbius dokumentus, - tarė jis, - pus- 
antros valandos būsiu užsiėmęs. Visiškai suprantama, kad Luji 
panorės pamatyti vietas, su kuriomis susiję tiek daug prisimini- 
mų, ir aš neabejoju, Sibile, kad tu būsi geriausia jam vadovė, jei- 
gu, žinoma, tai tavęs neapsunkins. 

Ji nieko neatsakė, o aš dėdės pasiūlymu labai apsidžiaugiau, 
nes jis leido iš arčiau susipažinti su originalia mano giminaite, 
kuri tiek daug man pasakė ir, atrodo, žino dar daugiau. Bet ką 
galėjo reikšti įspėjimas saugotis jos tėvo? Ir kodėl ji taip stengėsi 
sužinoti apie mano širdies reikalus? Šie klausimai man ypač ne- 
davė ramybės. 

Mes ėjome kukmedžių alėja, apėjome visą parką, paskui pilį, 
žvalgydamiesi į pilkus bokštus ir senoviškus ąžuoliniais rėmais 
langus, seną išsikišusią dantytą sieną su šaudymo angomis ir nau- 
jus pastatus su puikia veranda, virš kurios žydinčių sausmedžių 
guotai sudarė kupolą. Ir, kai Sibilė rodė savo valdas, aš supratau, 
kokios brangios jai šios vietos. Pusseserė ėjo su kaltės išraiška 
veide, tarsi teisinosi, kad šeimininkė čia yra ne ji, o aš. 

— Kaip čia gera ir kartu kaip sunku! Mes panašūs į gegutę, kuri 
įsitaiso svetimame lizde išvijusi jo gyventojus. Vien mintis, kad 
tėvas pakvietė jus į jūsų nuosavą namą, varė mane į neviltį. 

— Taip, mes ilgai čia gyvenome, - susimąstęs atsakiau. - Kas 
žino, gal taip net geriau: dabar mes privalome patys sau skintis 
kelią. 

— Jūs sakėte, kad einate tarnauti imperatoriui. 

— Taip! 

— Jūs žinote, kad netoliese yra jo stovykla?. 

— Taip, apie tai aš girdėjau. 

— Bet jūsų pavardė įrašyta pabėgėlių iš Prancūzijos sąrašuose? 

— Aš niekada nesistengiau kenkti imperatoriui, o dabar noriu 
prašyti, kad priimtų į savo tarnybą. 

— Daugelis vadina jį uzurpatoriumi ir linki jam blogo, bet aš 
tvirtinu, kad viskas, ką jis pasakė ar padarė, kupina didybės ir 
kilniaširdiškumo. Tačiau jūs, Luji, širdyje jau esate tikras anglas. 
Į čia jūs atvykote su pilnomis kišenėmis angliškų pinigų ir su šir- 
dimi, linkusia keršyti ir išduoti. Ar ne taip, Luji? 

— Anglijoje mane svetingai, šiltai priėmė, tačiau širdyje visada 
buvau ir likau prancūzas. 

— Bet jūsų tėvas kovojo su mumis prie Kviberono?! 

— Leiskime senajai kartai atsakyti už savo nesutarimus; šiuo 
atžvilgiu aš esu tos pačios nuomonės kaip ir jūsų tėvas. 

— Apie tėvą spręskite ne iš jo žodžių, bet iš darbų, - tarė ji, 
pakeldama pirštą į viršų, kaip įspėjimo ženklą, - ir, be to, jeigu 
nenorite apsunkinti savo sąžinės mano žūtimi, maldauju, nepa- 
sakykite jam, kad bandžiau sulaikyti nuo atvykimo į čia. 

— Jūsų žūtimi! - sušukau. 

— O taip! Jis taip pasielgtų. Juk jis nužudė mano motiną. Aš 
nesakau, kad jis praliejo jos kraują, bet jo žiaurumas ir grubumas 
sudaužė motinos širdį. Dabar jūs, tikiuosi, suprantate, kodėl aš 
apie jį taip kalbu. 

Mačiau, kad tai pati skaudžiausia jos žaizda. Užslėptas apmau- 
das, suvešėjęs jos širdyje, dabar pasiekė apogėjų. Ryškus raudonis 

nuspalvino tamsius skruostus. Sibilės akys spindėjo tokia neapy- 
kanta, kad aš pajutau tiesiog nežemišką jos sielos jėgą. 

— Su jumis, Luji, aš kalbu labai nuoširdžiai, nors pažįstami esa- 
me vos keletą valandų, - tarė ji. 

— Su kuo jūs dar galėtumėte būti atviresnė, jeigu ne su savo 
krauju ir dvasia jums artimu giminaičių?! 

— Tai tiesa, bet aš niekada nemaniau, kad mes būsime tokie 
artimi. Aš su liūdesiu laukiau jūsų parvykimo. Ir šie jausmai iš 
naujo sustiprėjo, kai tėvas įvedė jus į kambarį. 

— Taip, šitą aš pastebėjau, - tariau, - man iškart tapo aiškų, 
kad mano parvykimo jūs nepageidavote, ir, prisipažįstu, išsi- 
gandau. 

— Taip, labai nepageidavau, bet ne tiek dėl savęs, kiek dėl jūsų 
arba, teisingiau, dėl mūsų abiejų, - tarė ji. - Dėl jūsų, nes mano 
tėvo ketinimai jūsų atžvilgiu nelabai draugiški. O dėl savęs... 

— Dėl savęs? - nustebintas pertraukiau, nes mačiau, kad ji ne- 
ryžtingai nutilo. 

— Jūs sakėte man, kad mylite kitą; savo ruožtu pasakysiu, kad 
mano ranka ir mano širdis taip pat atiduota kitam. 

— Mano laimė priklauso nuo mylimos moters, - tariau aš, - 
bet vis dėlto kodėl ši aplinkybė daro mano parvykimą nepagei- 
dautiną? 

— Na, žinote, pusbroli, garų pritvinkęs Anglijos oras užtemdė 
jūsų vaizduotę, - tarė ji. - Jeigu prabilote apie tai, būsiu su jumis 
atvira iki galo ir papasakosiu apie projektą, kuris turėtų būti ne- 
priimtinas ir man, ir jums. Žinokite, jeigu mano tėvas galėtų mus 
sutuokti, jis sutvirtintų visas savo teises į Grobua žemę. Ir tada 
nei Burbonai, nei Bonapartai negalėtų susilpninti jo padėties. 

Aš prisiminiau jo susirūpinimą mano tualetu šįryt, susirūpini- 
mą, ar padarysiu malonų įspūdį, taip pat jo nepasitenkinimą iš- 
vydus, kad Sibilė man šalta; pagaliau patenkintą šypseną, nu- 
skaidrinusią jo veidą išvydus mūsų susitaikymą. 

— Jūs teisi! - sušukau. 

- Teisi? Žinoma, teisi. Bet būkime atsargūs, jis mus seka. 

Mes ėjome išdžiūvusio griovio pakraščiu, ir, kai aš žvilgtelėjau 
nurodyta kryptimi, viename lange pamačiau jo mažą pageltusį 
veidą, nukreiptą į mūsų pusę. Pastebėjęs, kad į jį žiūriu, Berna- 
kas draugiškai pamojavo ranka. 

— Dabar žinote, kodėl jis, kaip sakote, išgelbėjo jūsų gyvybę, — 
tarė ji. - Jo tikslas - apvesdinti jus su savo dukterimi, todėl ir 
likote gyvas. Bet jeigu tėvas supras, kad tai neįmanoma, štai ta- 
da, mano vargše Luji, saugokitės, tada jam, bijančiam de Lavalių 
sugrįžimo, neliks nieko kito, kaip sunaikinti paskutinį jų atstovą. 

Šie žodžiai ir pageltęs veidas, stebintis mus pro langelį, man 
atvėrė akis: supratau, koks didžiulis pavojus man gresia. Pran- 
cūzijoje niekas negalėjo manimi susidomėti. Jeigu išnykčiau nuo 
žemės paviršiaus, niekas apie mane net nepasiteirautų; taigi aš 
buvau visiškoje jo valioje. Ką šiąnakt mačiau savo akimis, bylojo 
apie žiaurų dėdės negailestingumą, ir su šiuo žvėrimi turėsiu 
susikauti. 

— Bet jis juk žino, kad jūsų širdis priklauso kitam, - tariau aš. 

- Taip, jis žino, ir dėl to man dar sunkiau. Aš bijau dėl jūsų, dėl 
savęs, bet labiausiai - dėl Liusjeno. Tėvas niekam neleis atsistoti 
jam skersai kelio. 

Liusjenas! Šis vardas plykstelėjo kaip ugnies blyksnis tamsią 
naktį. Daug kartų buvau girdėjęs apie moters meilės aistringumą 
ir jėgą, bet nejaugi įmanoma įsivaizduoti, kad ši išdidi, stiprios 
dvasios mergina myli tą nelaimingą būtybę, kurią šią naktį ma- 
čiau virpančią iš baimės ir nusižeminusią prieš savo uošvį? Aš 
prisiminiau, kur pirmą kartą pamačiau Sibilės vardą. Jis buvo 
parašytas pirmajame knygos puslapyje: „Liusjenui nuo Sibilės“. 
Aš taip pat prisiminiau, kad mano dėdė jam buvo kažką sakęs 
apie jo aistros objektą. 

- Liusjeno galva karšta, jis greitai susižavi, - tarė ji. - Šiuo 
metu drauge su tėvu jis buvo kažkuo labai užsiėmęs; ištisomis 
valandomis jis neišeidavo iš kambario. Liusjenas niekada nepa- 
sakodavo, apie ką jie tarpusavyje kalbėdavosi. Bijau, kad tai 
geruoju jam nesibaigs: Liusjenas greičiau kuklus mokslininkas 

negu aukštuomenės žmogus, bet šiuo metu jis per daug žavėjosi 
politika. 

Aš nežinojau, kaip turėčiau pasielgti: tylėti ar papasakoti, į 
kokią siaubingą padėtį pateko jos mylimasis? Kol svyravau, Sibi- 
lė mylinčios moters instinktu atspėjo, kas dėjosi mano viduje. 

— Apie jį jūs ką nors žinote? - beveik sušuko ji. - Aš žinau, 
kad jis išvyko į Paryžių. Bet, dėl Dievo, pasakykite, ką jūs žinote 
apie jį? 

— Jo pavardė Lesažas? 

— Taip taip, Liusjenas Lesažas. 

— Aš... aš... jį mačiau, - užsikirsdamas prasitariau. 

- Jūs jį matėte! O juk neprabėgo dar nė dvylika valandų, kai jis 
čia. Kur jūs jį matėte? Kas jam atsitiko? 

Nerimo pagauta Sibilė sugriebė man už rankos. Žiauru būtų 
papasakoti jai visa, kas įvyko, bet tylėti dar blogiau. Sumišęs ėmiau 
dairytis į šalis ir, laimei, smaragdo žalumo pievelėje pamačiau į 
mus einantį dėdę. Šalia jo, žvangindamas kardu ir pentinais, žings- 
niavo gražus jaunas husaras, tas pats, kuriam buvo pavesta pa- 
globoti praėjusią naktį areštuotąjį. Sibilė, nė akimirkos nesvy- 
ruodama, sustingusiu veidu, kuriame kaip angliukai žaižaravo 
akys, puolė prie jų. 

— Tėve, ką tu padarei Liusjenui? - suvaitojo ji. 

Mačiau, kaip nuo šio neapykantos ir paniekos kupino dukters 
žvilgsnio trūktelėjo jo bejausmis veidas. 

— Apie tai mes pakalbėsime vėliau, - sutrikęs tarė jis. 

— Aš noriu sužinoti dabar ir čia! - sušuko ji. - Ką tu padarei 
Liusjenui? | 

— Maloningieji ponai, - tarė Bernakas, kreipdamasis į husarą 
ir į mane, - aš labai apgailestauju, kad priverčiau jus dalyvauti 
šeimyninėje scenoje. Bet jūs, leitenante, tikriausiai sutiksite, jog 
taip ir turi būti, jeigu turėsite omenyje, kad žmogus, kurį šiąnakt 
areštavote, buvo jos artimiausias draugas. Net giminystės santy- 
kiai man nesukliudė įvykdyti pareigos imperatoriui. Dėl to man, 
žinoma, buvo tik sunkiau tą pareigą įvykdyti. 

— Labai jus užjaučiuų, - tarė husaras. 

Dabar Sibilė kreipėsi į husarą: 

— Ar aš teisingai supratau? Jūs areštavote Lesažą? 

— Taip, nelaimei, pareiga privertė mane tai padaryti. 

— Aš prašau man sakyti tiktai tiesą. Kur jūs jį uždarėte? 

— Jis imperatoriaus stovykloje. 

— Už ką Lesažas areštuotas? 

— Ak, panele, juk ne mano reikalas veltis į politiką. Mano pa- 
reiga - valdyti kardą, sėdėti ant arklio ir vykdyti įsakymus. Abu 
šie džentelmenai gali patvirtinti, kad pulkininkas Lasalis įsakė 
Lesažą areštuoti. 

— Bet ką jis padarė, už ką jį areštavote? 

— Liaukis, mano vaike, vis apie tą patį, - griežtai tarė dėdė. — 
Jeigu tu atkakliai to reikalauji, tai aš tiesiai pasakysiu, kad Lius- 
jenas Lesažas suimtas kaip vienas iš ketinusių pasikėsinti į impe- 
ratoriaus gyvybę ir kad aš laikiau savo pareiga užbėgti už akių 
numatytai žmogžudystei. 

- Išdavike! - sušuko mergina. - Tu pats pasiuntei jį atlikti šio 
baisaus darbo, pats neleidai sugrįžti atgal, kai jis bandė tai pada- 
ryti! Niekingas, menkas žmogau! Viešpatie, kuo aš nusikaltau, 
už kokias savo pirmtakų nuodėmes esu pasmerkta šį siaubingą 
žmogų laikyti savo tėvu? 

Dėdė gūžtelėjo pečiais, tarsi sakydamas, kad beprasmiška įti- 
kinėti išprotėjusią merginą. Husaras ir aš norėjome nueiti, kad 
nebūtume šios sunkios scenos liudininkai, bet Sibilė skubiai mus 
sulaikė prašydama būti jos kaltinimų liudininkais. Niekada nesu 
mates tokios visa užgožiančios aistros, kokia švietė jos sausose, 
išplėstose akyse. 

—- Jūs daugelį suvedžiojote ir apgaudinėjote, bet niekada ne- 
galėjote apgauti manęs. O, jus, Bernakai, aš gerai pažįstu. Jūs 
galite nužudyti mane, kaip nužudėte mano motiną, bet nieka- 
da nepriversite manęs būti jūsų bendrininke. Jūs apsiskelbėte 
respublikonų, kad galėtumėte užvaldyti šias žemes ir pilį, jums 
nebepriklausiusius. O dabar, išdavęs senus savo bendrininkus, 

kurie jumis tikėjo, jūs tapote Bonaparto draugu. Jūs pasiuntė- 
te Liusjeną į mirtį! Bet aš žinau jūsų planus, ir Luji taip pat 
žino, ir drįstu tvirtinti, kad jis įvertins juos taip, kaip ir aš. O 
aš verčiau atsigulsiu į kapą, negu būsiu žmona kurio nors kito, 
o ne Liusjeno. 

— Tu taip nekalbėtum, jeigu žinotum, koks niekingas bailys 
pasirodė esąs Liusjenas. Dabar tu nesivaldai iš pykčio, bet kai 
atsikvošėsi, pati gėdysiesi, kad viešai prisipažinai jį mylinti. O 
dabar, leitenante, eikime prie reikalo. Kuo galiu būti naudingas? 

— Aš, tiesą sakant, pas jus, misteri Lavali, - tarė man husaras, 
paniekinamai atsukdamas dėdei nugarą. - Imperatorius mane at- 
siuntė pas jus su įsakymu nedelsiant atvykti į stovyklą Bulonėje. 

Mano širdis apmirė iš džiaugsmo - aš galiu pabėgti nuo dėdės. 

— Nieko geresnio netrokštu! - sušukau. 

- Žirgas ir eskortas jūsų laukia prie vartų. 

— Aš pasirenges vykti su jumis. 

- Ko taip skubėti, juk jūs, žinoma, su mumis dar nepusryčia- 
vote? - tarė dėdė. 

— Imperatoriaus įsakymą reikia vykdyti tiksliai, - tvirtai tarė 
jaunuolis. - Aš ir taip praradau daug laiko. Išvykti mes turime po 
penkių minučių. 

Po šių žodžių dėdė įsikibo man į parankeę ir nusivedė prie var- 
tų, pro kuriuos ką tik praėjo Sibilė. 

— Norėčiau aptarti vieną reikalą prieš tau išvykstant iš mūsų. 
Kadangi turiu labai mažai laiko, tai pradėsiu nuo svarbiausio. Tu 
matei Sibilę, ir, nors šįryt su tavimi ji elgėsi atsainiai, galiu pati- 
kinti, kad tai labai puiki mergina. Sprendžiant iš jos žodžių, tu 
jau žinai mano planą. Neįsivaizduoju nieko geresnio, kaip tik jus 
sutuokti, kad pagaliau būtų išspręstas klausimas, kam priklauso 
šis dvaras. 

— Deja, šis planas turi kliūčių, - tariau. 

— Kokios tos kliūtys? 

—- Pirmiausia - mano pusseserė myli kitą ir yra davusi jam 
žodį. 

— O, mūsų tai neliečia, - dėdė piktai nusišypsojo, - galiu pri- 
siekti, kad Liusjenas Lesažas niekada nepareikš savo teisių į 
Sibilę! 

— Aš taip pat į santuoką žiūriu anglų akimis. Mano supratimu, 
negalima tuoktis be meilės, siekiant materialinės naudos. Apie 
jūsų pasiūlymą negali būti nė kalbos, nes aš pats myliu kitą mer- 
giną, likusią Anglijoje. 

Į mane jis pažvelgė su neapykanta. 

— Pagalvok, ką darai, Luji, - tarė jis, kažkaip švilpiamai šnabž- 
dėdamas; tie garsai priminė įspėjamą gyvatės šnypštimą. - Tu 
stoji man skersai kelio. Iki šiol dar niekam tai geruoju nesibaigė. 

— Deja, šiuo atveju kitos išeities nėra. 

Jis pačiupo mane už rankos ir kaip šėtonas Kristui rodęs kara- 
lystes ir kunigaikštystes tarė: 

— Pažiūrėk į šį parką, mišką, laukus. Pažvelk į šią seną pilį, kur 
aštuonis šimtus metų gyveno tavo protėviai. Vienas žodis - ir visa 
tai vėl bus tavo. 

Aš prisiminiau mažą šviesią Eugenijos galvutę, žvelgiančią pro 
savo mielo mažo namelio, skendinčio grakščioje žalumoje Ašfor- 
de, langelį. 

— Ne, tai neįmanoma! - sušukau aš. 

Bernakas suprato, kad aš nejuokauju, jo veidas patamsėjo iš 
pykčio, ir įtikinėjimo žodžius pakeitė grasinimai. 

— Nežinojau, kad viskas taip baigsis: vakar naktį Tusakui bū- 
čiau leidęs daryti, ką norėjo; nebūčiau pajudinęs nė piršto, kad 
Jus išgelbėčiau. 

— Džiaugiuosi, kad tai pasakėte, nes šiuo prisipažinimu atpa- 
laidavote nuo būtinybės jausti jums dėkingumą. Dabar aš galiu 
ramesnis eiti savo keliu neturėdamas nieko bendra su jumis. 

— Neabejoju, kad su manimi jūs nenorite turėti nieko bendra! - 
sušuko Bernakas. - Ateis laikas - ir dar labiau to nenorėsite. Pui- 
ku, sere, eikite savo keliu, bet ir aš eisiu savuoju, ir mes dar pa- 
matysime, kas greičiau pasieks tikslą. 

Grupė susispietusių husarų laukė mūsų prie vartų. Per kelias 

minutes susirinkau visą kuklią savo mantą ir skubiai nuėjau ko- 
ridoriumi. Širdį man suspaudė prisiminus Sibilę. Kaip galiu pa- 
likti ją vieną su šiuo siaubingu žmogumi! Argi ji manęs neperspė- 
jo, kad jos gyvybei čia nuolat gresia pavojus! Įtemptai galvodamas, 
aš stabtelėjau. Pasigirdo lengvi žingsniai - tai ji bėgo pas mane. 

— Laimingo kelio, Luji! - tarė ji uždususi, tiesdama rankas. 

— Aš galvojau apie jus, - tariau, - pasikalbėjau su jūsų tėvu, 
mes viską išsiaiškinome, tarp mūsų neliko nieko bendra. 

- Ačiū Dievui! - sušuko ji. - Čia jūsų išsigelbėjimas. Bet saugo- 
kitės jo: jis visur jus persekios. 

—- Tegul daro, ką nori. Bet kaip jūs pasiliksite jo valdžioje? 

— Dėl manęs nesibaiminkite. Manęs jis bijo labiau negu aš jo. 
Tačiau jus, Luji, jau kviečia. Laimingos kelionės! Dievas su jumis! 


IX skyrius 


STOVYKLA BULONĖJE 


Dėdė stovėjo pilies vartuose ir priminė tipišką uzurpatorių. 
Virš jo galvos - mūsų šeimos kalto sidabro herbas ir trys žydros 
paukštės, išgraviruotos akmenyje iš abiejų jo pusių. Manes, sė- 
dančio ant man skirto aukšto palvo žirgo, jis tarsi nepastebėjo. 
Bet aš mačiau, kad iš po surauktų antakių jis susimąstęs žvelgia į 
mane, ojo žandikauliai, kaip visada, ritmingai juda. Suvytusiame 
veide, akyse aš įžiūrėjau šaltą ir negailestingą neapykantą. 

Skubiai užšokau ant arklio, nes jo artumas man buvo per daug 
nemalonus, ir labai apsidžiaugiau galėdamas atsukti jam nugarą. 

Pasigirdo trumpa karininko komanda, žvangtelėjo kareivių kar- 
dai ir pentinai, ir mes pajudėjome. Kai atsisukau į juoduojančius 
Grobua bokštus ir niūrią figūrą, kuri stebėjo mus nuo vartų, stai- 
ga pamačiau virš jo galvos vienoje šaudymo angoje baltą skarelę: 
kažkas ja mosavo atsisveikindamas. Vėl mane nusmelkė šaltis pa- 
manius, kad bebaimė mergina pasiliko tenai viena, tokiose siau- 
bingose rankose. Bet jaunystė nemoka ilgai liūdėti, o ir kas galė- 
tų liūdėti sėdėdamas ant greito tarsi vėjas ristūno, skrodžiančio 
minkštą, gaivų orą. 

Baltas smėlėtas kelias, kilpinėjantis tarp kalvų, tolumoje kar- 
tais išnyranti jūra, o tarp jos ir kelio - druskingoji pelkė, buvusi 
mūsų nuotykių vieta. Man net atrodė, kad tolumoje aš matau juodą 
tašką, kur stovi ta siaubinga lūšna. Grupė mažų namelių tolumoje — 

žvejų kaimelis; jiems priklauso Eteplis ir Embleteras. Kyšulys, 
naktį apšviestas sargybinių žiburių ir iš tolo primenantis iki rau- 
donumo įkaitinto kardo ašmenis, nuo daugybės stovyklos palapi- 
nių dabar atrodė tarsi ištisai padengtas sniegu. 

Toli toli mažas padūmavęs debesėlis plaukė virš vandens, į ša- 
lį, kur aš praleidau savo jaunystę; brangių prisiminimų šalį, kuri 
širdžiai tapo artima kaip tėvynė. 

Iki soties prisižiūrėjęs į jūrą ir kalvas, dėmesį atkreipiau į hu- 
sarus, jojusius šalia manęs. Man pasirodė, kad tai greičiau sargy- 
ba nei eskortas. Patruliai, kuriuos mačiau praėjusią naktį, kaip ir 
dabar eskortas, - visi žinomi Napoleono bendražygiai, jo seni gvar- 
diečiai, ir aš su nuostaba ir smalsumu žiūrėjau į šiuos žmones, 
pelniusius pasaulinį populiarumą pavyzdingu disciplinuotumu ir 
narsa. Jų išvaizdos jokiu būdu nepavadintum nepaprasta; gvar- 
diečių drabužiai ir ginkluotė buvo gerokai kuklesni negu Kento 
jomenų, kurie šeštadieniais prajodavo Ašfordu; jų mundurai su- 
tepti, batai nudrengti; stiprūs, bet negražūs arkliai. Visa tai juos 
darė panašesnius į paprastus darbininkus nei į gvardiečius. Maži 
tamsiaplaukiai linksmi jaunuoliai su didelėmis barzdomis ir ūsais, 
daugelis į ausis buvo įsivėrę auskarus. 

Mane nustebino tai, kad pats jauniausias iš jų, atrodęs visiškai 
vaikas, buvo labai apžėlęs. Tačiau įdėmiau įsižiūrėjęs pamačiau, 
kad jo bakenbardai padirbti iš juodos dervos gabaliukų, priklijuo- 
tų iš abiejų veido pusių. Aukštas jaunas leitenantas pastebėjo, su 
kokia nuostaba aš žiūriu į šį kareivį. 

— Taip taip, — tarė jis, - šie bakenbardai dirbtiniai. Bet ko gi 
daugiau galima tikėtis iš septyniolikmečio berniūkščio? Tačiau, 
antra vertus, mes negalime leisti, kad mūsų paraduose dalyvautų 
tokie beūsiai ir bebarzdžiai kareiviai. 

— Derva, leitenante, tokiame karštyje išsilydo, - tarė į pokalbį 
labai laisvai įsiterpęs husaras. Napoleono kariuomenei toks lais- 
vumas labai charakteringas. 

— Gerai gerai, Kasparai, per dvejus metus tu tos dervos atsi- 
kratysi. 

— Kas žino, per dvejus metus jis gal atsikratys net savo galvos, - 
tarė vienas kapralas, ir visi linksmai nusikvatojo. Anglijoje už to- 
kį drausmės pažeidimą būtų neišvengta karinio teismo. 

Bendravimo laisvumas tikriausiai buvo revoliucijos palikimas. 
Tarp senosios gvardijos karininkų ir kareivių vyravo paprastu- 
mas ir laisvė, laisvė, skatinama dar ir to, kad su savo senais gin- 
klo draugais familiariai bendravo pats imperatorius ir teikė jiems 
įvairių privilegijų. Tarp kareivių ir karininkų toks familiarumas 
buvo įprastas, bet apgailestaujant reikia pasakyti, kad anaiptol 
ne visi kareiviai tinkamai suprasdavo tokį bendravimą, ir neretai 
familiarumas pasireikšdavo kruvinu eilinių susidorojimu su savo 
viršininkais. Nemėgstamus karininkus jų pavaldiniai dažnai su- 
mušdavo. 

Gerai žinoma, kad mūšyje prie Montebelo visus karininkus, 
išskyrus 24-osios brigados leitenantus, sušaudė jų pavaldiniai. Lai- 
mei, šis faktas yra jau praeities atgyvena, ir po to, kai imperato- 
rius įvedė griežtas bausmes už drausmės pažeidimus, kariuome- 
nės dvasia gerokai sustiprėjo. 

Mūsų armijos istorija byloja, kad galima apsieiti ir be rykščių, 
vartotų Anglijos kariuomenėje ir Prūsijoje, ir vos ne pirmą kartą 
įrodo, kad sumaniai disciplinuotos didelės žmonių masės gali vie- 
ningai ir idealiai veikti vien iš pareigos, tėvynės meilės jausmo 
skatinamos, nesitikėdamos apdovanojimų ir nebijodamos baus- 
mių. Prancūzai savo kareivių nevengė paleisti namo; galėjai ne- 
abejoti, kad visi jie sugrįš, kai bus pašaukti į karą, ir puikiai įro- 
dys, koks stiprus šių žmonių drausmės supratimas. 

Bet dar labiau nustebino mane lydėję husarai: jie prastai kal- 
bėjo prancūziškai. Aš pasakiau tai leitenantui, kai šis susilygino 
su manimi, ir pasiteiravau jų kilmės, nes, mano supratimu, jie 
buvo ne prancūzai. 

— Prisiekiu, aš nepatariu jiems to priminti, - tarė jis, - nes į 
tokį įžeidimą jie atsakytų kardų kirčiais. Mes sudarome pirmąjį 
prancūzų kavalerijos pulką, pirmąjį Berčenės husarų pulką, ir 
nors iš tiesų daugelis karių elzasiečiai, o kiti net nemoka kitos 

kalbos, išskyrus vokiečių, širdyje jie tokie pat prancūzai kaip Kle- 
beris ir Kelermanas, kurie taip pat elzasiečiai. Mūsų kareiviai ir 
karininkai visi rinktiniai, - pridūrė jis, energingai sukdamas ūsus, — 
šaunūs seni kariai. 

Leitenanto žodžiai mane labai sudomino; jis kilstelėjo šalmą, 
pasitaisė žydrą apsiaustą, sujudėjo balne ir barkštelėjo kardo 
rankena, tuo iškart parodydamas savo audringą susižavėjimą ir 
pasididžiavimą savimi ir savo pulku. Kai gerai įsižiūrėjau, pa- 
mačiau, kad jis nieko neperdeda: laikysenoje dominavo begalinė 
drąsa ir ryžtingumas, tuo pat metu nuoširdžios akys sakytum 
bylojo, jog jis galėtų būti geras draugas. Savo ruožtu leitenantas 
stebėjo mane; staiga jis lengvai palietė mano kelį ir susirūpinu- 
siu balsu tarė: 

— Aš manau, kad imperatorius jumis bus patenkintas. 

— Aš nemanau, kad galėtų būti atvirkščiai, nes aš čia atvykau 
iš Anglijos vedamas vienintelio tikslo - jam tarnauti. 

— Kai paskutinės nakties raporte buvo paminėta, kad jūs taip 
pat esate toje plėšikų irštvoje, jis atrodė labai susirūpinęs ir abe- 
jojo, ar jūs pas jį atvyksite. Gal jis norėjo, kad jūs būtumėte mūsų 
palydovas Anglijoje. Jūs, be abejo, gerai žinote visus kelius į salą? 

Husaras Didžiąją Britaniją, atrodo, įsivaizdavo kaip vieną iš 
tų salų, kurios plyti netoli Bretanės ir Normandijos. Aš paban- 
džiau jam išaiškinti, kad Anglija - labai didelė šalis, nė kiek ne 
mažesnė už Prancūziją. 

- Gerai gerai, - tarė jis, - mes puikiai pažinsime Angliją, nes 
rengiamės ją užkariauti. Sklinda kalbos, kad ateinančio trečia- 
dienio vakare arba ketvirtadienio rytą mes būsime Londone. Per 
savaitę užkariausime Londoną, po to armija pasidalys į dvi dalis: 
viena patrauks užkariauti Škotijos, o kita - Airijos. 

Jo paprastumas ir naivumas mane prajuokino. 

— Kodėl jūs manote, kad sugebėsite visa tai padaryti? 

— O, imperatorius viską gali! 

— Bet jie taip pat turi kariuomenę, be to, anglai yra puikūs 
kariai. 

—- Anglai labai narsūs žmonės ir moka peštis, bet ką jie gali 
padaryti prancūzams, kai su jais eina pats imperatorius?! - su- 
šuko husaras, ir iš jo paprasto atsakymo supratau, koks didelis 
prancūzų kariuomenės tikėjimas savo vadu. Napoleono genijų 
jie garbino iki fanatiškumo, jiems jis buvo pranašas; joks Ma- 
hometas niekada neįkvėpė savo pavaldinių stipriau negu šis 
dievinamas žmogus, kumyras. Jeigu kas pasakytų, kad Bona- 
partas turi antgamtinių galių, tai daugelis ne tiktai su tuo su- 
tiktų, bet savo ruožtu apsiputoję imtų įtikinėti ir kitus. Jums, 
tremtyje įpratusiems jį matyti su šiaudine skrybėle, praradusį 
visą iš tiesų turėtą žavesį, sunku suprasti jo galią. Reikėjo pa- 
siklausyti jo kareivių, entuziastingais šūksniais jį sveikinusių, 
reikėjo matyti vergiško dievinimo kupinus žvilgsnius, kuriais 
buvo palydėtas imperatorius, kad iki galo suprastum juos pa- 
vergusią jėgą. 

—- Jūs ten buvote? - paklausė leitenantas, rodydamas į debesė- 
lį, plaukiantį virš vandenyno. 

— Taip, aš ten praleidau savo jaunystę. 

— Bet kodėl jūs ten pasilikote atsiradus tokiai puikiai galimy- 
bei tarnauti tėvynei? 

— Mano tėvas buvo išvytas iš Prancūzijos drauge su kitais aris- 
tokratais. Tiktai po jo mirties aš galėjau pasiūlyti savo paslaugas 
imperatoriui. 

— Jūs daug praradote, tačiau aš neabejoju, kad Prancūzijai dar 
teks daug kariauti. Ir jūs manote, kad anglai nebijo mūsų išsilai- 
pinimo? 

— Jie bijo, kad jūs neišsilaipinsite. 

— O mes bijome, kad jie, kai tik pamatys su mumis patį impe- 
ratorių, iškart sudės ginklus, ir pasipešti nepavyks. Aš girdėjau, 
kad žavingos jų moterys. 

— Yra labai gražių. 

Jis nieko neatsakė ir sukdamas savo mažus šviesius ūsus kele- 
tą Minučių rūpestingai platino pečius ir pūtė krūtinę. 

— Bet jie gelbėsis nuo mūsų valtimis, - burbtelėjo, ir aš aiškiai 

pamačiau mažą bejėgę salelę, šmėstelėjusią karingojo leitenanto 
vaizduotėje. 

— Beje, jeigu anglų moterys mus pamatytų, niekur jos nebėg- 
tų, - patenkintas pridūrė. - Juk egzistuoja patarlė, kad husarai 
priverčia bėgti visus žmones, tačiau moterys bėga prie jų, o vyrai — 
nuo jų. Jūs, žinoma, turėsite galimybę įsitikinti, kad mūsų pulkas 
puikiai suformuotas, o karininkai yra tiesiog Marso įsikūnijimas, 
pagaliau aukščiausioji vadovybė taip pat niekam nenusileistų. 

Leitenantas, atrodo, buvo mano vienmetis, ir jo pagyrūnišku- 
mas paskatino mane pasidomėti, kada ir kur jis kovėsi. Nepaten- 
kintas jis truktelėjo ūsą ir grėsmingai pažvelgė į mane. 

— Aš jau turėjau laimę dalyvauti dešimtyje kautynių ir daugiau 
kaip keturiasdešimtyje susirėmimų, - tarė jis. - Bet aš daug kar- 
tų koviausi taip pat ir dvikovose ir, drįstu sakyti, visada esu pasi- 
rengęs priimti ne tik kariškio iššūkį. 

Aš paskubėjau patikinti leitenantą, kad jam labai pasisekė, nes, 
būdamas toks jaunas, jis jau tiek daug patyrė, ir visas jo ūmumas 
akimirksniu praėjo. 

Jaunasis karininkas man paaiškino, kad tarnavo pas Moro, da- 
lyvavo Napoleono žygyje per Alpes ir kovėsi prie Marengo. 

— Jeigu jūs kurį laiką pabūsite kareiviškoje aplinkoje, tai tikrai 
ne kartą išgirsite Etjeno Žeraro vardą, - tarė jis. - Tikiuosi, turiu 
teisę laikyti save kareiviškų pasakojimų, kurių jie mėgsta klausy- 
tis vakarais, herojumi. Jums papasakos apie mano dvikovą su še- 
šiais fektavimo mokytojais arba kaip aš vienas atakavau austrų 
husarus, pagrobiau jų sidabrinius litaurus ir prisirišau prie bal- 
no. Prisiekiu, neatsitiktinai buvau paskirtas tvarkyti reikalų pra- 
ėjusią naktį. Mat pulkininkas Lasalis labai baiminosi dėl tų res- 
publikonų, kuriuos mes ketinome suimti. Tačiau viskas netikėtai 
pasikeitė, ir mano globai buvo atiduotas tas niekingas viščiuko 
narsumo žmogiūkštis, kurį suėmiau vadovybės įsakymu. 

— O tas antrasis, Tusakas? 

— Na, tas ne toks. Aš labai norėčiau užmauti jį ant savo kardo. 
Bet jis pabėgo. Kareiviai aptiko jo pėdsakus, net bandė nušauti, 

bet šis sąmokslininkas labai gerai pažįsta vietovę, ir pelkėje jie 
negalėjo jo sučiupti. 

— O kaip bus pasielgta su jūsų areštuotu sąmokslininkų? 

Leitenantas Žeraras gūžtelėjo pečiais. 

— Aš labai užjaučiu jūsų pusseserę, - tarė jis, - bet tokia nuo- 
stabi mergina neprivalo mylėti tokio bailio. Juk tarp karininkų 
yra daug gražių ir šaunių vyrų. Girdėjau, kad imperatorius pa- 
vargęs nuo tų begalinių sąmokslų, ir, atrodo, siekiant atgrasinti 
šiam nusikaltėliui nuosprendis bus įvykdytas. 

Kalbėdamiesi mes visą laiką jojome plačiu slėniu, pagaliau pri- 
jojome prie pat stovyklos. Šuoliavome keliu, ėjusiu gerokai aukš- 
čiau stovyklos, taigi kaip ant delno matėme įvairų jos gyvenimą: 
nesibaigiančios virtinės arklių, artilerija, minios kareivių. Vidu- 
ryje buvo laisva vieta su didele palapine centre, apsupta žemų 
medinių namelių; virš palapinės plaikstėsi trispalvė vėliava. 

— Tai pagrindinis imperatoriaus būstas, o mediniai nameliai 
yra šio korpuso vado, maršalo Mėjo. Jūs turite žinoti, kad tai tik 
viena iš kelių armijų, išsidėsčiusių gerokai į šiaurę, o ši paskutinė 
pietuose. Imperatorius keliauja iš vienos į kitą, visur viską pats 
kontroliuoja. Bet čia geriausi jo daliniai, todėl mes dažniau negu 
kiti jį matome, ypač kai imperatorius su svita atvyksta į Pon de 
Briką. Šiuo metu jis čia, - pridūrė Žeraras tylesniu balsu, rodyda- 
mas į didelę baltą palapinę centre. 

Kelias į stovyklą ėjo per platų slėnį, prikimštą kavalerijos ir 
pėstininkų pulkų, kurie tuo metu manevravo ir atliko įvairias 
pratybas. Anglijoje mes tiek daug buvome girdėję apie Napoleono 
armiją, jos žygiai mums atrodė tokie nepaprasti, kad šiuos žmo- 
nes įsivaizdavau kaip kokius antžmogius. Iš tiesų pėstininkai mė- 
lynais surdutais, baltomis raitininkų kelnėmis, su štibletais buvo 
patys paprasčiausi žmonės; aukštos kepurės su raudonomis 
plunksnomis neteikė jiems didesnio įspūdingumo. Tačiau, nepai- 
sant mažo ūgio, per aštuoniolika mūšiuose praleistų mėnesių šie 
jaunuoliai kariniuose reikaluose pasiekė didelio tobulumo. Dali- 
niuose jau buvo daug veteranų, visi puskarininkiai gerokai 


79 


pasidarbavę savo gyvenime, taip pat ir asmenys, stovėję kariuo- 
menės priekyje, buvo verti pasitikėjimo. Taigi anglai turėjo rimtą 
pamatą baimintis grasinančių žvilgsnių, nukreiptų į tolimas Di- 
džiosios Britanijos uolas. 

Jeigu Pitas tarp šių dviejų įlankos krantų nebūtų sutelkęs an- 
glų laivyno, geriausio visame pasaulyje, Europos istorija dabar 
tikriausiai būtų kitokia. Leitenantas Žeraras, pastebėjęs, kad su- 
sidomėjau vykstančiomis kareivių pratybomis, mielai patenkino 
mano smalsumą ir pulkus, prie kurių artėjome, vadino vardais. 

- Šie šaunuoliai ant savo juodžių, su dideliais žydrais šalmais 
it samčiais - kirasyrai, - paaiškino jis. - Jie tokie sunkūs, kad joti 
gali tik risčia, todėl atakos metu šalia jų turi būti būrys husarų. 

— Kas dabar užima aukščiausią postą generaliniame štabe? 

— Ten vadovauja generolas Sen Siras, kurį vadina spartiečiu 
nuo Reino. Jis įsitikinęs, kad natūralus gyvenimas ir paprasti dra- 
bužiai - vienas geriausių kareivio bruožų, todėl nepripažįsta jo- 
kios uniformos, išskyrus mėlynus surdutus, kaip štai tie. Sen Si- 
ras puikus karininkas, bet neturi populiarumo visų pirma todėl, 
kad kariai jį retai mato; jis dažnai po kelias dienas neišeina iš 
savo palapinės ir vis griėžia smuiku. Be to, Sen Siras nepaprastai 
reiklus kariams. O aš manau, kad nėra labai didelis nusižengi- 
mas, jeigu kareivis stikline vyno sudrėkino gerklę arba užsigeidė 
pasipuikuoti neuniforminiu munduru, papuoštu blizgučiais. Pr1- 
sipažįstu, aš ir pats mėgstu išgerti ir pasipuikuoti mėgstu, 1r tie, 
kurie mane pažįsta, jums pasakys, ar kada nors tai sukliudė ma- 
no tarnybai. Matote tolumoje pėstininkus? 

— Žmones su geltonais rankogaliais? 

- Taip! Tai garsūs Audinoto grenadieriai. O štai tie šalia jų, su 
raudonais antpečiais ir kailinėmis kepurėmis, su kukšteromis — 
imperatoriaus ginkluota palyda, senosios konsulinės gvardijos, vei- 
kusios prie Marengo, likučiai. Tūkstantis aštuoni šimtai žmonių 
pasižymėjo tose kautynėse. Štai 57-asis linijinis pulkas, vadina- 
mas siaubinguoju, o čia septintasis lengvosios infanterijos pul- 
kas; šie kareiviai buvo Pirėnuose ir armijoje žinomi kaip geriausi 

žygūnai ir žvalgai. Lengvoji kavalerija štai tenai, jų žalia apran- 
ga, tai medžiotojų komandos iš gvardijos, juos kai kada vadina 
sargais. Mylimiausias imperatoriaus pulkas, nors aš manau, kad 
jis klysta juos labiau vertindamas negu mus. Ta kita kavalerijos 
grupė žaliais durtiniais taip pat medžiotojai, bet aš nežinau, ku- 
rio jie pulko. Jų puikus vadas. Dabar jie išskleistu frontu eskad- 
romis artėja prie kariuomenės flango, o paskui išties liniją ata- 
kai. Net mes nesugebėtume geriau atlikti šio manevro. Ir štai, 
misteri de Lavali, mes jau stovykloje Bulonėje. Mano pareiga pri- 
statyti jus tiesiai į imperatoriaus būstą. 


X skyrius 


NAPOLEONO PRIIMAMAJAME 


Bulonės stovykloje tuo metu buvo iki šimto tūkstančių pėsti- 
ninkų ir apie penkiasdešimt tūkstančių kavalerijos, taigi šioje vie- 
tovėje gyventojų buvo mažiau tik palyginti su Paryžiumi. Stovyk- 
la suskirstyta į keturias dalis: dešinioji, kairioji, Vimerezo ir 
Embletezo; visos jos užėmė apie mylią į plotį ir tęsėsi jūros pa- 
krante septynias mylias. Stovykla nebuvo saugoma nuo žemyno, 
bet nuo jūros ją saugojo baterijos, kuriose šalia kitų naujovių bu- 
vo iki tol neregėto dydžio patrankų ir mortyrų. 

Šios baterijos stovėjo ant aukštų pakrantės uolų, ir tai, žino- 
ma, dar labiau didino jų reikšmę, didino galimybę anglų laivų de- 
nius pavaišinti sprogstamaisiais sviediniais. Malonu buvo joti per 
stovyklą: juk šie žmonės palapinėse gyveno daugiau kaip metus 
17 pasistengė jas kuo gražiau papuošti. Daugelį palapinių supo 
sodeliai, ir, jodami pro šalį, mes matėme, kaip šie šaunūs nudegę 
žaliūkai su lenktais sodininko peiliais arba laistytuvais rankose 
plušėjo savo gėlynuose. 

Kiti sėdėjo ir šildėsi saulutėje prie įėjimų į palapines, valė 
savo odinius diržus arba šautuvų vamzdžius, tik akimirkai pa- 
keldami akis į mus, nes kavalerijos patrulių buvo visur. Nesi- 
baigiančios eilės palapinių sudarė ištisas gatves, kurių pavadi- 
nimai puikavosi lentose, kai kur prikaltose netoli palapinių. 
Mes jojome d'Arkolio, Klebero, Egipto gatvėmis, pagaliau Skra- 

jojančiosios kavalerijos gatve pasiekėme centrinę aikštę, kur 
buvo armijos štabas. 

Tuo metu imperatorius gyveno Pon de Briko kaimelyje už kelių 
mylių nuo stovyklos, bet dienomis jis būdavo čia, vykdavo kariniai 
pasitarimai. Čia jis susitikdavo su savo ministrais ir generolais, pa- 
sklidusiais jūros pakrantėje ir atvykstančiais pas jį su raportais arba 
gauti naujų nurodymų. Pasitarimams buvo pastatytas didelis medi- 
nis namas iš vieno didelio ir trijų mažų kambarių. 

Palapinė, kurią matėme nuo kalvų, buvo šio namo prieangis; 
ten paprastai susirinkdavo visi laukiantys imperatoriaus audien- 
cijos. Priešais palapinės duris, kur stovėjo grenadierių sargyba, 
pranešusi, kad Napoleonas yra čia, mes nušokome nuo arklių. 
Budintis karininkas pasiteiravo mūsų vardų, kažkur nuėjo ir po 
kelių minučių sugrįžo lydimas generolo Diuroko - lieso, rūstaus, 
pažiūrėti sudiržusio kokių penkiasdešimties metų vyro. 

— Ponas Luji de Lavalis? - paklausė jis, kreipdamasis į mane, 
dirbtinai šypsodamasis ir žvelgdamas įtariu žvilgsniu. 

Aš nusilenkiau. 

— Imperatorius labai nori jus matyti! Aš jūsų daugiau neužlai- 
kau, leitenante. 

— Aš asmeniškai atsakau už šį poną, generole. 

— Tuo geriau. Tada pasilikite, jeigu pageidaujate. 

Ir jis įvedė mus į erdvią palapinę, kurios pasieniuose stovėjo 
tik paprasti mediniai suolai. Palapinėje buvo daug karininkų įvai- 
riomis, taip pat ir jūrininkų, uniformomis; kai kurie sėdėjo ant 
suolų, kiti grupėmis stovėjo kampuose. Visi gyvai šnekučiavosi, 
tačiau mums įėjus pastebimai, beveik iki šnibždėjimo pritilo. 

Kitame kambario gale matėsi durys, vedančios į imperatoriaus 
kabinetą. Kartkartėmis kai kurie esantys palapinėje ėjo prie du- 
rų, greitai už jų išnykdavo ir po kelių minučių tarsi iššokdavo iš 
tenai, kruopščiai uždarydami paskui save duris. Čia jauteisi esąs 
greičiau imperatoriaus rūmuose Paryžiuje nei karinėje stovyklo- 
je. Ir iš tolo imperatorius stulbino mane savo galybe, valdžia, o 
dabar, kai jis buvo čia, netoliese, aš tiesiog jutau jo jėgą. 

— Jums nėra ko baimintis, misteri de Lavali, - tarė mano paly- 
dovas, - galite būti tikras, kad jus gerai priims. 

— Kodėl taip manote? 

— Aš sprendžiu iš generolo Diuroko elgesio su jumis. Kai šioje 
prakeiktoje vietoje imperatorius šypsosi, šypsosi visi, įskaitant ir 
šį mulkį liokajų su raudona aksomo livrėja. Jeigu imperatorius 
supykęs, lengvai jo pyktį pastebėsite visuose veiduose, pradedant 
imperatoriaus indų plovėjais. Bjauriausia, kad rūmų gyvenimą 
nepakankamai pažįstate, tad jums bus sunku staigiai nuspręsti — 
šypsotis ar apsiniaukti tuo ar kitu momentu. Štai kodėl aš visada 
atiduosiu pirmenybę savo leitenantiškiems įspūdžiams, galimy- 
bei būti savo eskadrono priekyje ant gero arklio, su kardu makš- 
tyje, o ne turėti misterio Taleirano viešbutį Šventojo Florentino 
gatvėje su jo šimtatūkstantinėmis pajamomis. 

Kol aš žvalgiausi ir įdėmiai klausiausi visų šių husaro patari- 
mų, kol stebėjausi, kaip jis galėjo iš Diuroko manierų atspėti, kad 
imperatorius man bus palankus, prie mūsų priėjo labai aukštas 
ir impozantiškas jaunas karininkas. Iškart pažinau, kad tai gene- 
rolas Savarėjas, vadovavęs naktinei ekcpedicijai pelkėje, nors da- 
bar jis vilkėjo visai kitokią uniformą. 

— Puiku, pone de Lavali, - tarė jis, draugiškai spausdamas man 
ranką. - Jūs girdėjote, kad Tusakas vis dėlto tą naktį pabėgo. 
Būtent jį mums ir reikia sučiupti, nes tas kitas yra tiesiog kvailas 
svajotojas. Bet mes jį sučiupsime, o kol kas prie imperatoriaus: 
miegamųjų statysime stiprią sargybą, nes Tusakas ne tas žmo- 
gus, kuris atsisako užsibrėžtų planų. 

Aš jau esu pajutęs jo pirštus prie gerklės ir todėl paskubėjau 
atsakyti, kad, be abejo, tai labai pavojingas ir nemalonus žmogus. 

— Imperatorius nori jus dabar matyti, - tarė Savarėjas. - Jis 
labai užsiėmęs visą rytą, bet prašė perduoti, kad jums būtinai 
bus suteikta audiencija. 

Savarėjas mandagiai nusišypsojo ir nuėjo. 

— Be abejo, jums viskas klostosi palankiai, - sušnibždėjo Žera- 
ras. - Daugelis norėtų, kad su jais taip elgtųsi pats Savarėjas. 

Tikriausiai imperatorius nori jums kažką ypatingo pavesti. Bet 
dėmesio, mano drauge, prie mūsų eina pats ponas de Taleiranas. 

Netvirtais žingsniais prie mūsų artėjo keistas žmogus. Jam bu- 
vo apie penkiasdešimt; plačios krūtinės, plačių pečių, šiek tiek 
gunktelėjęs ir viena koja stipriai šlubavo. Judėjo labai lėtai, pasi- 
ramsčiuodamas lazda su sidabriniu bumbulu. Kuklus jo kostiu- 
mas, šilkiniai tos pačios spalvos batai ryškiai išsiskyrė iš išpuose- 
lėtų šalia jo stovėjusių karininkų uniformų. Bet, nepaisant to, jo 
išsekusiame veide atsispindėjo toks pranašumas prieš šalia jo esan- 
čiuosius, kad kiekvienas laikė savo priederme jam nusilenkti. Tai- 
gi, lydimas sveikinimų ir nusižeminimo, jis lėtai perėjo per visą 
palapinę ir sustojo priešais mane. 

— Ponas Luji de Lavalis? - paklausė jis, apžiūrinėdamas mane 
nuo galvos iki kojų. 

Aš šaltai atsakiau į jo pasveikinimą, nes, kaip ir mano tėvas, 
jaučiau antipatiją šiam apkirptam šventikui ir klastingam politi- 
kui. Tačiau jo manieros buvo kupinos tokio mandagaus svetingu- 
mo, kad negalėjau neatsakyti tuo pačiu. 

— Aš gerai pažinojau jūsų pusbrolį de Roganą, - tarė jis. - Mes 
buvome du pavyzdingi dykaduoniai, kai visas pasaulis lengvabū- 
diškai žiūrėjo į tai, kas dabar turi tokios svarbos. Jūs tikriausiai 
esate kardinolo Monmoransi de Lavalio, seno mano draugo, gimi- 
naitis? Girdėjau, kad atvykote tarnauti mūsų imperatoriui? 

— Taip, aš būtent dėl to atvykau iš Anglijos, sere. 

— Ir iškart jums teko patirti negandų su energingu policijos 
šnipu ir dviem jakobinais nuošalioje pelkės lūšnoje. Jūs įsitikino- 
te, koks pavojus gresia imperatoriui, ir tai turi paskatinti jus dar 
atkakliau veržtis jam tarnauti. Kur jūsų dėdė Bernakas? 

— Jis Grobua pilyje. 

— Jūs gerai jį pažįstate? 

— Aš jį mačiau vos vieną kartą. 

— Jis labai naudingas imperatoriui, bet... bet... - jis palenkė 
galvą prie mano ausies, - iš jūsų laukiame esmingesnių paslaugų, 
pone de Lavali, - pasakė ir nusilenkęs nuėjo atgal. 

— Taip, mano drauge, jums rengiama kažkokia labai didelė, at- 
sakinga užduotis, - tarė husaras, - ponas Taleiranas veltui nesi- 
lanksto ir nesišypso. Jis iš anksto žino, į kur pučia vėjas. Aš taip 
pat tikiuosi, kad jūsų dėka man pavyks gauti kapitono laipsnį 
būsimojoje kampanijoje... Tačiau karo taryba pasitarimą baigė. 

Kai jis kalbėjo, durys, vedančios į palapinės gilumą, atsivė- 
rė: Išėjo nedidelė grupė žmonių tamsiai mėlynais surdutais su 
auksiniais ąžuolo lapų pavidalo ženkliukais - Prancūzijos mar- 
šalai. Visi jie, išskyrus vieną, buvo žmonės, vos sulaukę bran- 
dos amžiaus. Kitose kariuomenėse tokio amžiaus vyrams būtų 
buvusi nepaprasta laimė tapti pulkų vadais, nes nesiliaujantys 
karai teikė plačių galimybių pasižymėti ir padaryti puikią kar- 
jerą net eiliniam kareiviui. Visi jie po pažastimi laikė trikam- 
pes skrybėles ir, remdamiesi kardais, ėjo tyliai tarpusavyje kal- 
bėdamiesi. 

— Jūs kilęs iš geros šeimos? - paklausė husaras. 

— Aš esu paskutinis garsios de Lavalių giminės atstovas. Mano 
gyslose teka de Roganų ir Monmoransi kraujas. 

— Dabar aš viską suprantu. Tačiau leiskite pasakyti, kad visi, 
kuriuos čia matote, iškilo valdant imperatoriui. Anksčiau jie bu- 
vo: vienas - smuklės tarnas, kitas - kontrabandininkas, trečias — 
kubilius, o štai tas - dažytojas. Ir tokie visi: Miuratas, Masena, 
Nėjus ir Lanas. 

Sieloje būdamas aristokratas, aš vis dėlto nusilenkiau šiems: 
vardams ir paprašiau parodyti kiekvieną įžymybe. 

— O taip, čia daug narsių karių, - tarė jis, - bet čia taip pat yra 
ir jaunų karininkų, svajojančių ateityje juos pralenkti, - reikš- 
mingai pridūrė leitenantas, negailestingai pešiodamas savo ūsus. - 
Žiūrėkite, tenai dešinėje Nėjus. 

Tai buvo rudaplaukis, trumpai apkirptas žmogus ryškiai išsi- 
šovusiu smakru, primenantis vieną kažkada matytą anglų imty- 
nininką. 

— Pas mus jis vadinamas Raudonuoju Petru, o kai kada armijo- 
je jį vadina Raudonuoju Liūtu, - tarė husaras. - Jis laikomas nar- 

siausiu žmogumi armijoje, nors aš pažįstu daug vyrų, narsesnių 
už jį. Tačiau reikia būti teisingam: jis puikus karvedys. 

O kas tas generolas šalia jo? - paklausiau. - Ir kodėl jis šiek 
tiek ant šono pakreipęs galvą? 

— Tai generolas Lanas, o galvą jis šiek tiek pritraukęs prie kai- 
riojo peties, nes buvo kontūzytas. Sen Žan d'Akro apgultyje. Gas- 
konietis, kaip ir aš. Bijau, kad jis suteikia pretekstą apkaltinti 
mūsų tėvynainius plepumu ir priekabumu. Bet jūs šypsotės? 

— Ne, jums tik taip pasirodė. 

— Pamaniau, kad mano žodžiai jus prajuokino. Aš nusprendžiau, 
jogjūs, ko gero, iš tiesų patikėjote, kad gaskoniečiai turi šių trūku- 
mų, nors esu įsitikinęs, kad mūsų charakteriai daug geresni negu 
kitų provincijų prancūzų, ir aš visada pasirengęs su kardu rankoje 
tai patvirtinti. Tačiau pasakysiu, kad Lanas labai reikalingas žmo- 
gus, nors, žinoma, per daug staigus ir karštas. Šalia jo Ožeras. 

Aš susidomėjęs pažvelgiau į Kastiljonės didvyrį, kuris ėmėsi 
vadovauti, kai Napoleonas puolė į depresiją. Tai buvo žmogus, 
kuris, galima drąsiai sakyti, iškilo tiktai per karą ir kuris niekada 
to nebūtų sugebėjęs padaryti taikos metu, nes yra ilgomis kojomis, 
ilgu ožio veidu, raudona nuo vyno nosimi. Nepaisant munduro su 
auksiniais papuošalais, panašus į vulgarų, savimi patenkintą ka- 
reivį, kokių daug kiekvienoje stovykloje. Jis už visus vyresnis, bet 
paaukštinimas nepakreipė jo į gera: Ožeras visada liko prūsų kap- 
ralas su maršalo kepure. 

- Taip taip, jis labai nepatrauklios išvaizdos, - tarė Žeraras, 
atsakydamas į mano pastabą, - jis yra vienas iš tų, apie kuriuos 
imperatorius prasitarė, kad pageidautų juos matyti tik kareivių 
vadais. Jis, Rapas ir Lefevras su savo milžiniškais batais, su žvan- 
gančiomis kepurėmis pernelyg negrakštūs, kad galėtų lankytis 
Tiuilri rūmuose. Prie jų reikia priskirti ir Vandamą, štai šį tam- 
siaplaukį tokiu nemaloniu veidu. Nepasiseks Anglijos kaimeliui, 
kuriame Vandamas apsistos žiemoti. Juk tai jis kartą taip įsisiū- 
bavo, kad Vestfalijos šventikui, neparūpinusiam antro tokajaus 
butelio, išrakino žandikaulį. 

— O štai šis, aš tikiuosi, Miuratas? 

— Taip, Miuratas: juodi bakenbardai, storos raudonos lūpos, 
veidas dar įdegęs Egipto saulėje. Štai kur žmogus! Jeigu būtu- 
mėte jį matęs lengvosios kavalerijos priekyje, su prie šalmo besi- 
plaikstančiomis plunksnomis, su nuogu kardu rankoje: pasigėrė- 
jimo vertas paveikslas. Aš mačiau, kaip vokiečių grenadieriai bėgo 
vien tik jį išvydę. Egipte imperatorius jį paskyrė toliau nuo savęs, 
nes arabai po Miurato, šio šaunaus raitelio ir kapotojo kardu, ne- 
norėjo žiūrėti į mažą imperatorių. Mano supratimu, geriausias 
kavaleristas Lasalis, bet paskui jokį generolą žmonės neina taip 
noriai kaip paskui Miuratą. 

O kas šitas griežtas, manieringas žmogiukas, pasirėmęs rytie- 
tišku kardu? 

— O, tai Sultas! Visame pasaulyje labiausiai užsispyręs žmo- 
gus. Jis amžinai ginčijasi su imperatoriumi. Tas šalia jo esantis 
gražuolis - Žiunas, o prie įėjimo stovi Bernadotas. 

Labai susidomėjęs žvilgtelėjau į šį avantiūristą, kuris iš eilinio 
tapo maršalu, bet tuo nepasitenkino: jam neužteko maršalo laz- 
dos, užsinorėjo karaliaus skeptro. Ir galima sakyti, kad jis, grei- 
čiau nepaisydamas Napoleono nei jo padedamas, pasiekė sostą. 
Kiekvienas žiūrintis į jo griežtą, permainingą veidą, bylojantį apie 
pusiau ispanišką kilmę, paslaptingose juodose akyse matė, kad 
likimas jam siūlė visai kitokią dalią. Iš šių išdidžių, galingų impe- 
ratoriaus aplinkos žmonių niekas nebuvo taip dosniai kaip jis ap-: 
dovanotas, bet niekieno garbėtroškiškomis užmačiomis impera- 
torius nepuoselėjo ir didesnio nepasitikėjimo, kokį jam kėlė Julijus 
Bernadotas. 

Ir visi šie išdidūs žmonės, nebijantys nei Dievo, nei velnio, Ožero 
žodžiais tariant, virpėjo nuo juos valdžiusio mažo žmogaus pašai- 
pos arba pykčio. Priimamajame staiga įsiviešpatavo tyla. Visi lio- 
vėsi kalbėję, tarsi moksleiviai, užklupti netikėtai pasirodžiusio 
mokytojo. Pats imperatorius stovėjo prie atidarytų savo pagrin- 
dinio būsto durų. Net be šios staiga įsiviešpatavusios tylos, be 
kojų brūžavimo staigiai stojantis aš pajutau jo buvimą. Blyškus 

veidas tarsi magnetas traukė prie savęs, ir, nors imperatorius vil- 
kėjo labai kuklius drabužius ir niekuo ypatingu neišsiskyrė, jis 
iškart būtų atkreipęs jūsų dėmesį. 

Taip, tai buvo jis, plačių apvalių pečių, žaliu surdutu su raudo- 
na apykakle ir apvadais, su garsiosiomis baltomis raitininko kel- 
nėmis, glaudžiai prigludusiomis prie grakščių kojų; prie šono ka- 
bojo garsusis jo kardas su paauksuotu efesu, įkištas į vėžlio kaulo 
makštį. 

Imperatorius buvo be kepurės: galva apžėlusi kaštoniniais plau- 
kais. Po pažastimi jis spaudė trikampe, papuoštą nedidele trispalve 
rozete, visada vaizduojama jo portretuose. Dešinėje rankoje laikė 
nedidelį jodinėjimui skirtą rimbą su metaline galvute. Napoleo- 
nas lėtai ėjo į priekį suakmenėjusiu veidu, į vieną tašką nukreip- 
tu žvilgsniu, tarsi kažką matuotų. Tuo metu jis buvo nepermal- 
daujamas kaip lemtis. 

— Admirole Briuksai! 

Nežinau, ar, išskyrus mane, privertė šis balsas ką nors krūpte- 
lėti. Niekada nebuvau girdėjęs griežtesnio, grasinančio ir pikta 
lemiančio balso. Iš po surauktų antakių imperatorius metė aštrų 
žvilgsnį į šalis ir visus tarsi pažemino. 

— Aš čia, sere! 

Vidutinio amžiaus, kažkokios neapibrėžtos, pilkos išvaizdos jū- 
rininkas atsiskyrė nuo minios. Napoleonas, nepakeitęs savo grės- 
mingos išvaizdos, žengė du tris žingsnius jo link, ir aš mačiau, 
kaip jūrininko skruostai pabalo, jis bejėgiškai apsidairė, tarsi ieš- 
kodamas pagalbos. 

— Kodėl jūs, admirole Briuksai, - šūktelėjo Napoleonas užgau- 
liu tonu, - kodėl praėjusią naktį jūs neįvykdėte mano nurodymų? 

— Aš mačiau, kad artėja audra, sere... Aš žinojau, kad ... - jis 
taip jaudinosi, kad sunkiai ištarė žodžius, - ... kad jeigu eisime 
toliau pagal tą žemą krantą... 

— Kas jums leido samprotauti? - šaltu niekinančiu balsu sušu- 
ko Napoleonas. - Jūs žinote, kad jūsų samprotavimai negali prieš- 
tarauti maniesiems! 

— Jūrininkystės reikaluose... 

— Nesvarbu, kokiuose reikaluose. 

— Siautėjo didžiulė audra, sere. 

— Kaip! Jūs ir dabar drįstate su manimi ginčytis?! 

— Bet jeigu aš teisus? 

Visiška tyla įsiviešpatavo kambaryje. Kankinama tyla, tokia, 
kai visi, sulaikę kvapą, laukia, kas netrukus įvyks. Napoleono vei- 
das buvo baisus. Jo skruostai išblyško, veido raumenys įsitempė. 
Konvulsiškai iškreiptas epileptiko veidas. 

Su pakeltu bizūnu jis artėjo prie admirolo. 

— Tu akiplėša! - sušnypštė. 

Napoleonas ištarė itališką žodį coglione, ir aš aiškiai supratau, 
kad juo labiau jis užsimiršta, tuo jo prancūzų kalba darosi pana- 
šesnė į italų. Akimirką atrodė, kad imperatorius gali smogti tuo 
bizūnu jūrininkui per veidą. Šis atsitraukė žingsnį atgal ir su- 
spaudė kardo rankeną. 

— Saugokitės, sere! - dusdamas sušvokštė įžeistas admirolas. 

Įtampa pasiekė aukščiausią laipsnį. Visi, sulaikę kvapą, laukė. 
Napoleonas nuleido ranką su bizūnu ir jo galiuku ėmė tapšnoti 
sau batą. 

— Viceadmirole Magoni, - tarė jis, - vadovavimą laivynui aš 
perduodu jums. Admirole Briuksai, per 24 valandas jūs išvyksite 
iš Prancūzijos ir vyksite į Olandiją. Kur leitenantas Žeraras, hu- 
saras iš Beršenės? 

Mano palydovas įsitempė kaip styga. 

— Aš jums įsakiau nedelsiant pristatyti poną Luji de Lavalį iš 
Grobua pilies. 

— Jis čia, sere! 

— Gerai, eikite: 

Leitenantas atidavė pagarbą, žvaliai apsisuko ant kulnų ir iš- 
ėjo. Imperatorius atsigręžė į mane. Aš daug kartų girdėjau, kad 
kai kurių žmonių akys, rodos, prasiskverbia į žmogaus sielą, - jo 
akys buvo būtent tokios. Aš jutau, kad jis skaito sukaustytas ma- 
no mintis. Bet Napoleono veide jau nemačiau nė pėdsako to pyk- 

čio, kuris ką tik buvo jį iškreipęs; atvirkščiai, dabar jis spindulia- 
vo šiltą svetingumą. 

— Jūs atvykote man tarnauti, pone de Lavali? 

— Taip, sere. 

— Bet jūs juk ilgai to nenorėjote? 

— Tai priklausė ne nuo manęs. 

— Jūsų tėvas - aristokratas emigrantas? 

— Taip, sere. 

— Ir Burbonų šalininkas? 

— Taip! 

— Dabar Prancūzijoje nėra nei aristokratų, nei jakobinų. Mes, 
visi prancūzai, susivienijome, kad dirbtume tėvynės labui. Jūs 
matėte Liudviką Burboną? 

— Taip, vieną kartą man teko jį matyti. 

— Jo išvaizda nepadarė jums ypatingo įspūdžio? 

— Ne, sere. Aš manau, kad tai buvo labai elegantiškas ir malo- 
nus žmogus, bet tik tiek. 

Staiga pykčio kibirkštis šmėstelėjo šiose permainingose akyse, 
paskui jis mane timptelėjo už ausies tardamas: 

- Pone de Lavali, jūs nesate gimęs tarnu. Žinokite, Liudvikas 
Burbonas neatsiims sosto jau vien dėl to, kad platina proklamaci- 
jas, kurias jis atkakliai kuria Londone ir pasirašo tiesiog „Liudvi- 
kas“. Prancūzijos karūną aš radau gulinčią ant žemės ir pakėliau 
savo kardo smaigaliu. 

— Savo kardu jūs išaukštinote Prancūziją, sere, - tarė Taleira- 
nas, visą laiką stovėjęs jam už nugaros. 

Napoleonas žvilgtelėjo į savo favoritą, ir įtarumo šešėlis šmės- 
telėjo jo akyse. Paskui jis kreipėsi į savo sekretorių. 

— Poną de Lavalį atiduodu į jūsų rankas, de Menevali, - tarė 
jis. - Aš noriu jį matyti po artilerijos apžiūros. 

XI skyrius 


SEKRETORIUS 


Imperatorius, generolai ir karininkai išvyko į apžiūrą, o aš pa- 
silikau su simpatišku tamsaus gymio jaunu vyru, vilkinčiu juo- 
dai, su baltais gofruotais rankogaliais. Tai buvo asmeninis Napo- 
leono sekretorius ponas de Menevalis. 

— Pirmiausia jums reikia šiek tiek pasistiprinti, pone de Lava- 
li, - tarė jis. - Visada reikia pasinaudoti proga atstatyti jėgas, tuo 
labiau kad lauksite derybų su imperatoriumi. Jis pats gali ilgai 
nieko nevalgyti, ir visą laiką jam esant jūs taip pat privalėsite 
pasninkauti. Atvirai jums sakau, esu visiškai išsekęs dėl nuolati- 
nio badavimo. 

— Bet kaip jis iškenčia? - paklausiau. 

Ponas de Menevalis padarė man labai malonų įspūdį, ir aš pui- 
kiai pasijutau jo draugijoje. 

— O, tai geležinis žmogus, pone de Lavali, mes negalime sekti 
jo pavyzdžiu. Jis dažnai dirba po 18 valandų, pasistiprindamas 
tik puodeliu kitu kavos. Jis mus visus stebina. Net kareiviai ne 
tokie ištvermingi kaip jis. Prisiekiu, man didžiausia garbė būti jo 
sekretoriumi, nors šios pareigos teikia daug sunkių minučių. La- 
bai dažnai dvyliktą valandą nakties aš rašau jo diktuojamas, nors 
akys iš nuovargio tiesiog limpa. Tai sunkus darbas. Napoleonas 
diktuoja taip greitai kaip kalba ir niekada nepakartos to, ką pasa- 
kė. „Dabar, Menevali, - taria jis staiga, - mes užbaigsime visus 

darbus ir eisime miegoti“. Ir kai širdyje jau sveikinu save užsitar- 
navęs poilsio, jis priduria: „Trečią valandą ryto vėl imsimės dar- 
bo“. Trijų valandų, jo supratimu, visiškai pakanka pailsėti. 

— Bet argi jūs neturite jums skirto laiko pietums ir vakarienei, 
pone de Minevali? - paklausiau eidamas paskui alkaną sekreto- 
rių. 

— Taip, žinoma, valgymui numatytos valandos, bet Napoleo- 
nas to visiškai nepaiso. Štai, pavyzdžiui, šiandien jau seniai pra- 
ėjo pietų metas, o jis išvyko į apžiūrą. Po apžiūros dar kuo nors 
susidomės ir tiktai vakare prisimins, kad nesuspėjo papietauti. 
Tada Napoleonas pareikalaus, kad pietūs būtų paruošti nedel- 
siant, ir vargšelis Konstanas privalės patiekti karštus patiekalus. 

— Bet juk labai nesveika taip vėlai valgyti. 

Sekretorius nusišypsojo kaip žmogus, pripratęs tvardytis. 

- Štai imperatoriaus virtuvė, - tarė jis, rodydamas į didelę pa- 
lapinę iškart už pagrindinio būsto. - Prie durų stovi Borelis, ant- 
rasis virėjas. Kiek šiandien papjauta viščiukų, Boreli? 

— Ak, pone de Menevali, man plyšta širdis, - sušuko virėjas, - 
štai pasigrožėkite! 

Ir jis atitraukė užuolaidą, dengiančią įėjimą į palapinę, ir pa- 
rodė septynis atšalusius paukštienos patiekalus. 

— Aštuntas. kepa ir netrukus bus paruoštas, bet aš girdėjau, 
kad jo didenybė išvyko į apžiūrą, todėl reikia ruošti devintą. 

— Štai matote, kas iš to išeina, - tarė mano palydovas, kai išėjo- 
me iš virtuvės. - Yra atsitikę, kad imperatoriui buvo pagaminti 
23 pietūs vieni po kitų, kol jis pagaliau papietavo. Tą kartą jis 
pietavo vienuoliktą valandą nakties. Jis mažai dėmesio kreipia į 
valgius ir gėrimus, bet nemėgsta laukti. Pusė butelio vyno ir žu- 
vis su raudonu padažu arba paukštis d /a Marengo visiškai jį pa- 
tenkina, bet, apsaugok Viešpatie, nepaduok kremo ar kokio pyra- 
gaičio pirma paukštienos, nesuvalgęs paukštienos, jis jo nepalies. 
O gal norite pamatyti įdomų dalyką? 

Aš šūktelėjau iš nuostabos: ant keisto arabiško arklio jojo gru- 
mas. Tuo metu grenadierius, rankose laikęs mažą paršiuką, metė 

jį tiesiai arkliui po kojomis. Paršiukas, klaikiai žviegdamas, iš vi- 
sų jėgų pasileido bėgti, o arklys risnojo tuo pačiu aliūru, net kojų 
nesukeitęs. 

— Ką tai reiškia? - paklausiau. 

— Tai Žardinas — vyriausiasis grumas; jam pavesta prajodinėti 
imperatoriaus arklius. Pirmiausia jis pripratina arklius prie pa- 
trankų šūvių, paskui juos įvairiais būdais baido, pagaliau pasku- 
tinis išbandymas - po kojomis metamas paršiukas. Imperatorius 
nelabai tvirtai sėdi balne, be to, būdamas ant arklio, jis dažnai 
susimąsto, todėl pavojinga duoti jam neprajodinėtus arklius. O 
štai pažvelkite į šį jaunuolį, miegantį prie įėjimo į palapinę. 

— Taip, aš jį matau. 

— Jūs, žinoma, neįsivaizduojate, kad dabar, šiuo momentu, jis 
atlieka savo pareigą imperatoriui? 

— Jeigu tiesa, ką jūs sakote, tai jo tarnyba nesunki. 

— Norėčiau, kad visos mūsų pareigos būtų tokios lengvos, pone 
de Lavali. Tai Juozapas Liundenas, kurio pėdos tiksliai tokio dy- 
džio kaip Napoleono. Jis pranešioja jo pusbačius ir batus, tik pas- 
kui jais aunasi imperatorius. Iš auksinių batų sagčių galite spręs- 
ti, kad jie priklauso Napoleonui. O! Pone de Kolenkūrai, gal norite 
su mumis papietauti mano palapinėje? 

Aukštas, gražus, labai elegantiškai apsirengęs vyras, iš tolo nu- 
silenkęs, priėjo prie mūsų. 

— Retai pasitaiko su jumis pasimatyti, pone de Menevali! Aš 
turiu nemaža namų ūkio darbų, bet vis dėlto esu laisvesnis už 
jus. Ar suspėsime papietauti iki imperatoriaus sugrįžimo? 

- Žinoma, štai mano palapinė, viskas jau paruošta. Iš čia maty- 
sime, kai grįš imperatorius, ir mes visada suspėsime pribėgti iki 
priimamojo. Esame žygio stovykloje, todėl mūsų stalas negali pa- 
sižymėti prabangumu, bet, aš tikiuosi, ponas de Lavalis mums 
atleis. 

Aš pasigardžiuodamas valgiau kotletus ir salotas ir klausiausi 
savo bičiulių pasakojimų apie Napoleono papročius ir įpročius; 
mane domino viskas, kas buvo susiję su žmogumi, kurio genijus 


94 


taip greitai padarė jį populiariausią pasaulyje. Ponas Kolenkūras 
apie jį kalbėjo visiškai nesivaržydamas. 

— Ką apie jį kalba Anglijoje, pone de Lavali? - paklausė jis. 

— Gero nedaug. 

— Aš taip ir supratau iš laikraščių. Visi anglų laikraščiai impe- 
ratorių vadina pašėlusiu tironu, ir vis dėlto jis nori juos skaityti. 
Galiu galvą guldyti, kad Londone pirmiausia visą savo kavaleriją 
jis nusiųs į laikraščių redakcijas sučiupti jų leidėjų. 

— O paskui? 

— Paskui iškabinsime ilgą proklamaciją, kad anglai įsitikintų, 
jog nors mes juos ir nugalėjome, bet tik jų pačių labui, visai prieš 
savo norus; jeigu jie pageidauja valdytojo protestanto, tai ir Na- 
poleono pažiūros mažai skiriasi nuo Šventojo Sosto pažiūrų. 

— Na, to jau per daug! - sušuko de Menevalis, nustebęs ir, ko 
gero, išsigandęs savo bičiulio drąsių samprotavimų. - Žinoma, jis 
turėjo rimtų priežasčių kištis į mahometonų reikalus, bet aš drą- 
siai galiu sakyti, kad anglikonų bažnyčia jis rūpinsis ne mažiau 
negu Kaire rūpinosi mahometonų. 

— Jis per daug galvoja, - tarė Kolenkūras, ir liūdesio gaidelė 
nuskambėjo jo balse. - Jis tiek daug galvoja, kad kitiems nelieka 
apie ką galvoti. Jūs supratote mano mintį, pone de Menevali, nes 
pats tuo esate įsitikinęs ne blogiau už mane. 

— Taip taip, - atsakė sekretorius, - jis, žinoma, niekam nelei- 
džia išsiskirti, nes, kaip ne kartą apie tai yra kalbėjęs, jam reikia 
vidutinybių. Reikia prisipažinti, kad mums, turintiems garbės jam 
tarnauti, tai labai liūdnas komplimentas. 

— Protingas Žmogus rūmuose tiktai apsimesdamas bukagalviu 
gali išreikšti savo sugebėjimus, - tarė Kolenkūras. 

— Tačiau čia yra daug puikių žmonių, - tariau. 

— Jeigu tai tiesa, tai tiktai slėpdami savo sugebėjimus jie čia 
gali pasilikti. Jo ministrai - liokajai, jo generolai - geriausieji iš 
adjutantų. Tai visos dabar veikiančios jėgos. Jūs pažiūrėkite į Bo- 
napartą, šį nuostabų žmogų, apsuptą svitos kaip veidrodžių, at- 
spindinčių įvairias jo veiklos puses. Viename jūs matote Napoleoną 


95 


finansininką, tai Lebrenas. Kitas - policininkas, tai Savarėjas ar- 
ba Fušė. Pagaliau trečiame jūs pažįstate Napoleoną diplomatą, 
tai Taleiranas. Skirtingos asmenybės vienu veidu. Aš, pavyzdžiui, 
vadovauju namų ūkiui, bet neturiu teisės pakeisti nė vieno savo 
tarnautojo. Šią teise turi tiktai imperatorius. Reikia prisipažinti, 
de Menevali, jis su mumis žaidžia kaip su pėstininkais. Mano su- 
pratimu, taip sugebėti gali tiktai nepaprasto proto žmogus. Jis 
nenori, kad mes tarpusavyje gerai sutartume, taip tikisi išvengti 
sąmokslų. Visus savo maršalus jis taip nuteikė vienus prieš kitus, 
kad vargu ar galima surasti du, kurie nebūtų kaip šuo su kate. 
Davu nekenčia Bernadoto, Lanas niekina Besjerą, Nėjus - Mase- 
ną. Susitikus labai sunku jiems nesirieti. Jis žino mūsų silpną- 
sias vietas. Žino, kad Savarėjas gviešiasi pinigų, Kambaseresas - 
garbėtroška, Diurokas - bukagalvis, Bertjė - despotas, kad Mare- 
tas yra vulgarus, o Taleiranas mėgsta įvairiausias spekuliacijas. 
Visi šitie ponai yra įrankiai jo rankose. Aš nematau jokios savo 
silpnybės, bet esu įsitikinęs, kad jis tai žino ir tuo žinojimu pasi- 
naudoja. 

— Užtat kiek jam tenka dirbti! - sušukau aš. 

— Taip galima pasakyti, - tarė de Menevalis, - Napoleonas la- 
bai smarkiai ir energingai dirba kartais ne mažiau kaip 18 valan- 
dų per parą. Įstatymų susirinkime jis pirmininkavo tol, kol atsto- 
vai jį išsekino iki paskutiniųjų. Aš pats esu tvirtai įsitikinęs, kad 
Bonapartas bus mano mirties priežastis, kaip de Burieno, bet aš 
nemurmėdamas numirsiu savo poste, nes imperatorius griežtas 
mums, tačiau. ne mažiau reiklus jis ir sau. 

— Jis yra būtent toks žmogus, kokio reikėjo Prancūzijai, - pa- 
sakė Kolenkūras. - Jis yra tvarkos ir drausmės genijus. Prisimin- 
kite chaosą, nelaimingoje mūsų šalyje viešpatavusį po revoliuci- 
jos, kai nė vienas žmogus nesugebėjo jos valdyti, bet kai kiekvienas 
stengėsi pasiekti valdžią. Tik Napoleonas sugebėjo mus išgelbėti. 
Mes iš visos širdies troškome, kad kas ateitų mums į pagalbą, ir 
šis geležinis žmogus atsirado pačiu sunkiausiu visiško chaoso me- 
tu. Jeigu jūs, pone de Lavali, būtumėte tada jį matęs! Dabar jis 

yra žmogus, pasiekęs viską, ko troško, ramus ir gerai nusiteikęs, 
bet tomis dienomis jis neturėjo nieko ir siekė įgyvendinti savo 
brangiausius sumanymus. Jo žvilgsnis gąsdino moteris; gatvėmis 
jis vaikščiojo kaip įsiutęs vilkas. Kai jis eidavo pro šalį, visi norom 
nenorom ilgai lydėdavo jį akimis. Tuo metu jo veidas būdavo visai 
kitoks: išblyškęs, skruostai įkritę, smakras ryškiai atsikišęs, ag- 
resyvios akys. Taip, mažytis leitenantas Bonapartas, Brieno ka- 
rinės mokyklos auklėtinis, kėlė keistą įspūdį. „Šis žmogus, - ta- 
riau sau tada, - arba bus Prancūzijos valdovas, arba žus ant 
ešafoto“. Ir štai dabar pažvelkite į jį! 

— Ir tokia permaina viso labo per kokius dešimt metų! - su- 
šukau. 

— Taip, per dešimt metų iš kareivinių jis perėjo į Tiuilri rūmus. 
Į šį aukštą postą Bonapartą paskyrė likimas. Už tai jo negalima 
kaltinti. Burienas man pasakojo, kad kaip būsimasis imperato- 
rius jis pasireikšdavo ankstyvoje vaikystėje Briene: kai kam nors 
pritardavo arba nepritardavo, kai šypsodavosi, kai supykęs žai- 
buodavo akimis - visa tai pranašavo mūsų dienų Napoleoną. Po- 
ne de Lavali, ar matėte jo motiną? Ji tarsi kokia tragedijos kara- 
lienė. Aukšta, griežta, didinga ir tyli. Obuolys nuo obels netoli 
nurieda. 

Iš gražių ir pataikūniškų de Menevalio akių mačiau, kad Ko- 
lenkūro atvirumas jį erzina ir kelia nerimą. 

— Iš mano draugo žodžių, pone de Lavali, jūs galėjote įsitikinti, 
kad mūsų neslegia žiauraus tirono valdžia, - tarė jis, - juk mes 
taip drąsiai atvirai samprotaujame apie savo imperatorių. Ką mes 
čia kalbėjome, Napoleonas išklausytų ne tik su malonumu, bet ir 
su pritarimu. Kaip kiekvienas žmogus, jis turi silpnybių, bet jei- 
gu turėsime omenyje visus šio proto milžino kaip valdovo priva- 
lumus, tai iškart matysime, koks teisingas buvo tautos pasirinki- 
mas. Jis dirba daugiau už kiekvieną savo pavaldinį. Jis yra 
kariuomenės labiausiai mylimas karvedys; jis - šeimininkas, kurį 
myli tarnai. Šventės jam neegzistuoja, jis dirba nuolat. Po Tiuilri 
stogu nėra saikingesnio valgytojo ir gėrovo. Bonapartas išlaikė 


97 


savo brolius pats būdamas beveik elgeta; jis suteikė galimybę net 
tolimiems savo giminaičiams dalyvauti kuriant jo gerovę. Žodžiu, 
jis taupus, labai darbštus, santūrus. Londono laikraščiuose aš skai- 
čiau Velso princo charakteristiką ir negalėčiau pasakyti, kad pa- 
lyginimas su Napoleonu jam būtų naudingas. 

Aš prisiminiau visas ilgai trukusias skandalingas Braitono, Lon- 
dono, Niumarkito istorijas ir nutariau neginti Jurgio. 

— Mano supratimu, laikraščiai turi omenyje, - tariau aš, - visų 
pirma ne asmeninį imperatoriaus gyvenimą, bet visuomeninę gar- 
bėtrošką. 

— Kuo čia dėta visuomeninė garbėtroška, kai ir mes, ir pats 
imperatorius supranta, kad Prancūzijai ir Anglijai per daug ankš- 
ta ant Žemės rutulio! Viena arba kita nacija turi išnykti. Jeigu 
Anglija pasiduos, mes galėsime padėti pasaulinės imperijos pa- 
matus. Italija - mūsų. Austrija vėl bus mūsų, kaip tai yra atsiti- 
kę anksčiau. Vokietija suskilo į dalis. Rusija gali plėstis tiktai į 
pietryčius. Ameriką mes užvaldysime laisvalaikiu, turėdami vi- 
siškai pamatuotų pretenzijų į Luizianą ir Kanadą. Mūsų laukia 
viešpatavimas visam pasauliui, ir tik štai kas sulaiko mus nuo 
šios misijos. 

Pro atviras palapinės duris jis parodė plačius Lamanšo vande- 
nis. Ten, tolumoje, tarsi baltos žuvėdros bolavo anglų laivų bu- 
rės. Aš vėl prisiminiau prieš keletą valandų matytą paveikslą: laivų 
žiburiai jūroje ir ugnys stovykloje krante. Susidūrė dvi nacijos; 
viena - jūros valdovė, kita - neturinti lygių varžovų sausumoje; 
susidūrė akis į akį, ir visas pasaulis, sulaikęs kvapą, stebi šią tita- 
nišką kovą. 

XII skyrius 


VEIKSMO ŽMOGUS 


De Menevalio palapinė buvo pastatyta taip, kad svarbiausias būs- 
tas būtų matomas iš visų pusių. Nežinau, gal mes labai įsijautėme į 
pokalbį, gal imperatorius sugrįžo kitu keliu, tačiau nepastebėjome, 
kai jis parjojo, ir susizgribome tiktai tada, kai prieš mus išdygo už- 
dusęs apsaugos gvardiečių komandos kapitonas, kuris pranešė, kad 
Napoleonas laukia savo sekretoriaus. Vargšas de Menevalis išblyško 
kaip drobė, susijaudinęs pirmą minutę negalėjo net kalbėti. 

— Aš turėjau būti tenai, - beveik suvaitojo jis, - Viešpatie, ko- 
kia nelaimė! Aš atsiprašau, pone de Kolenkūrai, kad turiu jus pa- 
likti. Eime, pone de Lavali, negalima delsti nė minutės. 

Iš de Menevalio siaubo, iš tos sumaišties, kurios liudininku 
teko būti, iš scenos su admirolu Briuksu galėjau spręsti, kokią 
įtaką imperatorius turėjo savo pavaldiniams. Niekada jie negalė- 
jo būti ramūs: kiekvieną minutę tikėkis katastrofos. Šiandien pa- 
maloninti, rytoj sugėdinti visų akivaizdoje: juos ignoruodavo, ko- 
tiruodavo kaip eilinius, ir vis dėlto jie jį mylėjo ir tarnavo taip, 
kaip galima to palinkėti kiekvienam imperatoriui. 

- Aš nemanau, kad man geriau pasilikti čia, - tariau, kai mes 
priėjome priimamąjį. 

— Ne ne, juk aš už jus atsakau. Jūs privalote eiti drauge su 
manimi. O! Aš vis dar turiu vilties, kad ne per daug jam nusikal- 
tau. Bet kaip galėjau nepastebėti jo sugrįžimo? 

Susijaudinęs mano palydovas pabeldė į duris, Rustemas, ma- 
meliukas, iškart jas atidarė. 

Kambarys, į kurį įėjome, išsiskyrė dydžiu ir apstatymo kuklu- 
mu. Sienos apmuštos pilkais apmušalais; centre pavaizduotas auk- 
sinis erelis su strėle - imperatoriaus valdžios emblema. 

Nors buvo šilta, židinyje degė ugnis ir tvankus oras dvelkė stip- 
riu aromatu. Kambario viduryje stovėjo didelis ovalinis stalas, už- 
tiestas žalia staltiese ir apkrautas laiškais ir popieriais. Kitoje 
pusėje matėsi rašomasis stalas; prie jo žaliame krėsle su išlenk- 
tais porankiais sėdėjo imperatorius. Keli karininkai stovėjo pa- 
sienyje, bet jis jų tarsi nematė. 

Mažu peiliuku Napoleonas vedžiojo per medinius krėslo pa- 
gražinimus. Jis žvilgtelėjo į mus ir šaltai kreipėsi į de Menevalį. 

— Aš laukiau jūsų, pone de Menevali, - tarė jis. - Neprisimenu 
atsitikimo, kad Burienas, paskutinis mano sekretorius, būtų ver- 
tęs jo laukti. Na, tiek to! Apsieisime be atsiprašymų! Paimkite šį 
įsakymą, kurį aš parašiau be jūsų, ir padarykite jo kopiją. 

Vargšas de Menevalis virpančia ranka paėmė lapą popieriaus 
ir nuėjo prie savo staliuko. Napoleonas atsistojo. Nuleidęs galvą 
ėmė tyliai vaikščioti po kambarį. Mačiau, kad jis negali išsiversti 
be sekretoriaus, nes, rašydamas šį dokumentą, rašalu apliejo visą 
stalą, pastebimi pėdsakai taip pat liko ant raitininko kelnių, nes į 
jas jis šluostė plunksnas. Aš tebestovėjau prie durų; į mane jis 
nekreipė jokio dėmesio. 

— Na, ką, de Menevali, ar jau pasirengęs? - staiga paklausė. - 
Mes dar daug turime reikalų. 

Sekretorius pasisuko į imperatorių, vaikino veidas dabar rodė 
dar didesnį susijaudinimą. 

— Jums leidus, sere... - mikčiodamas prabilo jis. 

— Kas atsitiko? 

— Prašau atleisti, bet aš nelabai įskaitau, ką jūs, sere, parašėte. 

— Tačiau jūs supratote įsakymo esmę? 

— Taip, sere, žinoma: čia rašoma apie kavalerijos arklių pa- 
šarą. 

Napoleonas tiesiog vaikiškai nusišypsojo. 

— Jūs man primenate Kambaseresą, de Menevali. Kai aš jam 
rašiau ataskaitą apie mūšį ties Marengu, jis suabejojo, ar galėjo 
būti taip, kaip parašyta. Nuostabu, kaip sunkiai jūs įskaitote ma- 
no raštą. Šis dokumentas neturi nieko bendra su arkliais, tai in- 
strukcija admirolui Vilnevui: įsakoma jam, perėmus vadovavimą 
Lamanše, sutelkti tenai savo laivyną. Duokite, aš jums jį perskai- 
tysiu. 

Staigiu jam būdingu judesiu jis išplėšė popierių iš sekretoriaus 
rankų ir žvilgtelėjęs į jį reikliu žvilgsniu suglamžė ir sviedė po 
stalu. 
— Aš jums padiktuosiu, - tarė imperatorius, vėl vaikščiodamas 
po kambarį. Žodžių srautas išsiliejo iš jo lūpų, ir vargšas de Me- 
nevalis nuo įtampos paraudusiu veidu iš visų jėgų skubėjo juos 
užrašyti. 

Sujaudintas savo paties idėjų Napoleonas vaikščiojo vis grei- 
čiau ir greičiau; jo balsas stiprėjo; viena ranka jis tvirtai suspau- 
dė raudoną rankogalį, kitos rankos plaštaka kažkaip nenatūra- 
liai išlinko ir krūpčiojo. 

Bet jo mintys ir planai stebino paprastumu ir didybe, todėl net 
aš, menkai nutuokdamas reikalą, be jokio vargo viską supratau. 
Stebėjausi jo sugebėjimu pastebėti ir įsiminti faktus; Napoleonas 
labai konkrečiai galėjo kalbėti ne tik apie kovinių linijinių laivų 
kiekį, bet ir apie fregatas, irklines valtis ir brigus Ferolyje, Rošfo- 
re, Kadyje, Kartachenoje ir Breste; neįtikėtinai tiksliai žinojo kiek- 
vieno iš tų laivų ekipažo narių ir patrankų skaičių. Kaip savo pen- 
kis pirštus - kiekvieno anglų laivo pavadinimą ir galingumą. Tiek 
žinoti net jūreiviui būtų labai daug. Turėdamas omenyje, kad lai- 
vyno reikalai - tiktai kokia penkiasdešimtoji dalis visų spręstinų 
klausimų, aš ėmiau įsivaizduoti, koks įvairiapusiškas skvarbus jo 
protas. Napoleonas visai nekreipė į mane dėmesio, bet paaiškėjo, 
kad vis dėlto jis visą laiką mane stebi. Baigęs diktuoti, jis tarė: 

— Jūs, pone de Lavali, atrodo, esate nustebęs, kad aš galiu tvar- 
kyti savo laivyno reikalus neturėdamas po ranka jūrų ministro; 

turėkite omenyje: viena mano taisyklių - visuose reikaluose daly- 
vauti pačiam. Jeigu Burbonai būtų turėję ši gerą įprotį, tikrai jiems 
nebūtų reikėję gyvenimo baigti niūrioje, ūkanotoje Anglijoje. 

— Kad galėtum taip elgtis, privalai turėti jųjų atmintį, jūsų di- 
denybe, - pasakiau. 

— Tai tiesiog mano sistemos vaisius, - tarė jis. - Mano smege- 
nyse visa informacija sudėliota į dėžutes, kurias prireikus aš ir 
praveriu, tuo metu kitos lieka uždarytos. Retai atsitinka, kad ko 
nors negalėčiau prisiminti. Aš labai blogai prisimenu skaičius ir 
vardus, užtat puikiai - faktus ir veidus. Taip! Daug ką tenka sau- 
goti galvoje, pone, de Lavali. Pavyzdžiui, jūs matėte, kad mano 
galvoje yra maža dėžutė, užpildyta jūrų laivais. Aš taip pat priva- 
lau prisiminti visas tvirtoves, esančias Prancūzijos prieplaukose. 
Galiu jums papasakoti tokį atsitikimą: kai mano karo ministras 
man raportavo apie kranto įtvirtinimus, aš galėjau pastebėti, kad 
jis nepaminėjo dviejų patrankų Ostendės kranto baterijoje. Mano 
smegenyse užfiksuota visa Prancūzijos kariuomenė. Ar sutinka- 
te su tuo, maršale Bertjė? 

Švariai nusiskutęs žmogus, visą laiką stovėjęs prie lango ir kram- 
tęs nagus, atsakydamas į šį imperatoriaus klausimą, nusilenkė: 

— Aš vis labiau ir labiau imu tikėti, sere, kad jūs žinote kiekvie- 
no kareivio vardą. 

— Manau, kad žinau vardus daugelio savo ankstesnių Egipto 
kareivių, - tarė jis. - Be to, pone de Lavali, aš privalau prisiminti. 
kanalus, tiltus, kelius, žinoti viską apie pramonę, žodžiu, visą ša- 
lies vidaus gyvenimą. Įstatymai ir finansai Italijoje, kolonijos Olan- 
dijoje — visa tai taip pat užima daug vietos mano galvoje. Mūsų 
dienomis, pone de Lavali, Prancūzija kelia didelius reikalavimus 
savo valdovui. Dabar jau maža vien mokėti oriai nešioti valdovo 
porfyrą arba gainioti elnius Fontenblo miškuose. 

Prisiminiau bejėgį gražuolį Liudviką, labiau už viską mylėjusį 
prabangą ir blizgesį. Mačiau jį vaikystėje. Dabar supratau, kad 
Prancūzijai po pergyventų neramumų ir kančių reikėjo tvirtos 
rankos. 

— Ar jūs taip nemanote, pone de Lavali? - paklausė imperato- 
rius. Jis minutėlę stabtelėjo prie ugnies ir pašildė bato su auksine 
sagtimi grakščiai aptemptą koją. 

— Aš esu visiškai įsitikinęs, kad būtent taip ir turi būti, sere. 

— Jūs padarėte teisingą išvadą, - tarė jis. - Beje, jūs, atrodo, 
visada taip manote. Ar teisingai mane informavo, kad vienoje Aš- 
fordo smuklėje jūs kartą gynėte mane, kai anglas pakėlė tostą už 
mano žlugimą? 

Aš prisiminiau tą įvykį, bet niekaip negalėjau suprasti, iš kur 
jis galėjo apie tai sužinoti. | 

— Kodėl jūs taip pasielgėte? 

— Aš taip pasielgiau instinktyviai, sere. 

— Negaliu suprasti, kaip žmonės gali ką nors daryti instinkty- 
viai. Mano manymu, taip elgtis gali tik bepročiai, bet ne blaiviai 
mąstantys žmonės. Kodėl rizikavote gyvybe gindamas mane tuo 
metu, kai jūs nieko negalėjote iš manes tikėtis? 

— Jūs tada valdėte Prancūziją, sere. 

Šio pokalbio metu jis vis vaikštinėjo po kambarį, sulenkdamas 
ir ištiesdamas dešinę ranką ir kai kada įsižiūrėdamas į mus pro 
monoklį. 

Jo regėjimas buvo toks silpnas, kad net kambaryje jis turėjo 
naudotis monokliu. Atvirame ore į tolį jis visada žiūrėdavo pro 
binoklį. Kartais iš vėžlio tabokinės išsiimdavo žiupsnelį uosto- 
mojo tabako. Tačiau pastebėjau, kad nė vienas žiupsnelis nepa- 
tekdavo pagal paskirtį: vis ant surduto ir ant grindų. 

Mano atsakymas, atrodo, jam patiko, nes staiga jis čiupo man 
už ausies ir ėmė gan skaudžiai ją tampyti. 

- Jūs visiškai teisus, mano drauge, - tarė jis, - aš ginu Prancū- 
ziją kaip Frederikas II Prūsiją. Ir aš padarysiu ją galingiausia pa- 
saulio valstybe. Visi Europos valdovai norės turėti savo rūmus 
Paryžiuje, ir jie dalyvaus svitoje karūnuojant mano paveldėtojus... 

Staiga jo veido išraiška tapo kankinamai skausminga. 

— Viešpatie! Kodėl aš visa tai sukūriau? Kas valdys po manęs? — 
sušnibždėjo jis, ranka braukdamas per kaktą. - Ar bijo jie mano 

įsiveržimo į Angliją? - netikėtai paklausė. - Ar anglai būgštavo, 
kad aš galiu pereiti per Lamanšą? 

Aš turėjau prisipažinti, jog yra atvirkščiai - anglai būgštauja — 
dėl kitko, tai yra kad jis atsisakys šio plano ir neplauks per La- 
manšą. 

— Jų kareiviai pavydi jūreiviams, kurie pirmieji turės garbės 
susikauti su jumis, - tariau. 

— Bet jų armija labai maža. 

— Taip, bet reikia turėti omenyje, kad ten vos ne kiekvienas 
žmogus - savanoris. 

 - Na, naujokai nepavojingi! - sušuko jis, tarsi atmesdamas 
juos rankomis. - Aš išsilaipinsiu su šimtatūkstantine armija Ken- 
te arba Susekse. Aš tenai pradėsiu didelį mūšį ir jį laimėsiu pra- 
radęs dešimt tūkstančių žmonių. Trečią dieną būsiu Londone. 
Tenai aš iškart suimsiu valstybės valdininkus, bankininkus, pir- 
klius, laikraščių savininkus. Pareikalausiu šimto milijonų svarų 
sterlingų kompensacijos. Aš globosiu neturtinguosius turtingų- 
jų sąskaita ir šitaip patrauksiu juos į savo pusę. Aš suteiksiu 
autonomiją Airijai ir Škotijai; taip jos įgaus pirmumo prieš An- 
gliją. Tokiu būdu visur pasėsiu nesantaiką. Ir tada pareikalau- 
siu jų laivyno ir Anglijos kolonijų kaip atpildo už tai, kad išvyk- 
siu iš salos. Prancūzijai aš pasieksiu pasaulinio viešpatavimo ir 
įtvirtinsiu jį amžiams. 

Šie žodžiai mane visiškai įtikino, kad Napoleonas išties tu-. 
rėjo nepaprastą charakterio bruožą, apie kurį daug kas buvo 
pasakojęs ir anksčiau: tai sumanymų platumas ir smulkiausių 
detalių numatymas. Jo smegenyse mintis apie žygį į Rytus tar- 
si lengvas, neaiškus sapnas virsdavo pamąstymu apie laivus, 
uostus, atsargas, būtinus dalinius, kad svajonė taptų tikrove. 
Jis iškart pasičiupdavo svarbiausią problemos dalį ir detali- 
zuodavo ją taip ryžtingai kaip žygiuodamas į priešo sostinę. 
Turėdamas poeto idealisto sielą, jis tuo pat metu buvo konkre- 
čių darbų žmogus, ir ši aplinkybė darė jį pavojingiausiu žmo- 
gumi pasaulyje. 

Manau, kad šis ketinimų ir planų monologas turėjo slaptą tikslą 
(Napoleonas niekada nieko nedarė be tikslo): jis prognozavo efek- 
tą, kurį mano žodžiai apie jį galėtų turėti emigrantams. 

Rodės, nėra nieko, kas jo protui būtų ne pagal jėgas. Kiekvie- 
ną mažą dalyką jo nepaprastas protas sugebėdavo išaukštinti taip, 
kad jis taptų vertas jo didybės. Nuo apmąstymų apie žiemos bu- 
tus dviem šimtams tūkstančių kareivių akimirksniu pereidavo prie 
ginčų su de Kolenkūru apie namų išlaidų sumažinimą ir galimy- 
bę sumažinti ekipažų skaičių. | 

— Namų aplinkoje aš stengiuosi būti kuo ekonomiškesnis, už- 
tat norisi pasirodyti visoje didybėje, visame spindesyje užsienyje, — 
tarė jis. - Prisimenu, kai buvau leitenantas, sugebėjau verstis su 
1200 frankų per metus, tad man nebus labai sunku ir dabar per- 
eiti prie panašaus egzistavimo. Būtina liautis švaistyti rūmuose. 
Pavyzdžiui, iš Kolenkūro ataskaitos aš matau, kad per vieną die- 
ną buvo išgerta 155 puodeliai kavos. Jeigu cukraus kaina keturi 
frankai, kavos - penki už svarą, tai puodelis jos - dvidešimt su. 
Šią porciją būtų galima sumažinti. Arklidžių sąskaitos taip pat 
per didelės. Esant dabartinei šieno kainai, septynių šimtų frankų 
200 arklių turi pakakti savaitei. Aš nenoriu nesaikingų išlaidų 
Tiuilri. 

Per kelias minutes imperatorius nuo milijardų perėjo prie cen- 
tų, nuo valstybinės santvarkos klausimų - prie arklidžių. Kart- 
kartėmis jis klausiamai žvilgtelėdavo į mane, tarsi teirautųsi ma- 
no nuomonės, ir tai mane stebino. Kodėl jam reikėjo mano 
pritarimo? Bet prisiminęs, kiek senosios dvarininkijos atstovų ga- 
lėjo sugundyti mano atėjimas pas jį į tarnybą, supratau, kad į 
viską jis žiūri gerokai giliau už mane. 

— Gerai, pone de Lavali, jūs šiek tiek susipažinote su mano 
sistema. Ar pakankamai esate parengtas, kad galėtumėte stoti į 
tarnybą? 

— Visiškai esu tuo įsitikinęs, sere, - atsakiau. 

— Aš moku būti labai griežtas šeimininkas, kai to noriu, - tarė 
jis šypsodamasis. - Jūs dalyvavote mano konflikte su Briuksu. 

Kitaip negalėjau pasielgti, nes mums visų pirma būtina atlikti 
pareigą, reikalaujančią drausmės aukštosiose ir žemosiose klasė- 
se. Bet iš pykčio aš niekada neprarasiu savitvardos, nes mano 
pyktis nepasiekia štai šios vietos, - ranka jis parodė kaklą. - Aš 
niekada neprieinu iki puolimo. Daktaras Korvizaras jums pasa- 
kys, kad mano gyslomis kraujas teka labai lėtai. 

— Ir kad jūs per daug greitai valgote, sere, - tarė plačiaveidis 
geraširdis žmogus, iki tol šnibždėjęsis su Bertjė. 

— Ak tu, koks niekadėjas! Jis dar mane šmeiš! Daktaras nie- 
kaip negali atleisti kartą pasakytos minties, kad aš linkęs numir- 
ti nuo ligos negu nuo vaistų. Jeigu aš labai mažai sugaištu valgy- 
damas, tai čia jau ne mano kaltė, o valstybės, kuri tam skiria vos 
keletą minučių. Ak, tiesa! Aš prisiminiau, kad tikrai labai vėluoju 
pietauti, Konstanai? 

— Jau keturias valandas jūs, sere, vėluojate. 

— Duok dabar. 

— Klausau, sere. Drįstu pranešti, kad tarpduryje laukia ponas 
Izabėjus su savo lėlėmis. 

— Na, tada palauk. Pirmiausia aš į jas žvilgtelėsiu. Pakvieskite 
jį čia. 

Įėjo žmogus, atvykęs, atrodo, iš toli. Ant jo rankos kabojo žilvi- 
čio pintinė. 

— Pas jus žmogų aš pasiunčiau prieš dvi dienas, pone Izabė- 
jau. 

— Kurjeris buvo pas mane trečią dieną, sere. Bet aš ką tik atvy- 
kau iš Paryžiaus. 

- Modelius turite? 

— Taip, sere. 

- Išdėstykite ant stalo. 

Aš nieko nesuprantu. Izabėjus atidengė savo pintinę, pilną ma- 
žų, maždaug pėdos dydžio lėlių, aprengtų ryškiausiais šilko ir ak- 
somo drabužiais, papuoštais šermuonėlių kailiukais ir auksinė- 
mis virvutėmis. Kol lėlės gulė ant stalo, aš suvokiau: imperatorius, 
nepaprastai mėgstantis viską atlikti iki smulkmenų, viską kon- 

troliuoti, pageidavo pamatyti ir šiuos modelius, kad galėtų spręs- 
ti apie ryškių kostiumų, užsakytų jo dvarui iškilmėms, paradams 
ir t. t., efektingumą. 

— Kas tai? - paklausė jis, ištiesdamas mažą lėlę, aprengtą rau- 
donu paauksuotu medžioklės kostiumu su baltomis plunksnomis. 

— Tai imperatorienės medžioklės kostiumas, sere. 

— Per daug nuleista talija, - pasakė Napoleonas, turėjęs griež- 
tai apibrėžtą požiūrį į moterų sukneles. - Šios prakeiktos mados, 
atrodo, yra vienintelis dalykas, kurio aš negaliu reguliuoti. O čia 
kas? 

Jis rodė į figūrą žaliu surdutu, išsiskiriančiu ypatingu puoš- 
numu. 

— Tai imperatoriaus medžioklės vedėjas, sere. 

— Vadinasi, tai jūs, Bertjė! Kaip jums patinka jūsų naujas kos- 
tiumas? O kas štai šis raudonais drabužiais? 

— Tai vyriausiasis kancleris. 

— O šviesiai violetinis? 

— Tai rūmų kamerheras. 

Imperatorius domėjosi viskuo, tarsi koks vaikas naujais žais- 
liukais. Jis formavo lėlių grupes norėdamas įsivaizduoti, kaip jos 
atrodys visos drauge; paskui jis jas sudėjo atgal į krepšį. 

— Labai gerai, - tarė jis, - jūs, Izabėjau, ir Dovydas šiuo darbu 
pranokote patys save. Perduokite šiuos modelius rūmų tiekėjams, 
tenai jums bus atlygintos išlaidos. Bet pasakykite Lenorman: jei- 
gu ji išdrįs įteikti tokią sąskaitą, kokią ji neseniai atsiuntė impe- 
ratorienei, aš priversiu ją susipažinti su Venseno kalėjimo vidaus 
taisyklėmis. Tikiuosi, pone de Lavali, kad išmesti 25 tūkstančiai 
frankų vienai suknelei, net jeigu ji skirta madmuazelei Eugenijai 
de Šuazel, ir jums pasirodytų nedovanotina kvailystė. Tiesa? 

Jis žinojo mano sužadėtinės vardą. Argi galėjo kas pasislėpti 
nuo šio nepaprasto žmogaus akių ir ausų? Kas jam mano meilė, 
jam, pasinėrusiam į viso pasaulio problemas? Ir kai aš žiūrėjau į 
jį, iš dalies su nuostaba, iš dalies su baime, ta pati vaikiška šypse- 
na nušvietė jo išblyškusį veidą. Trumpam putni imperatoriaus 

ranka palietė mano petį; žydros akys dabar švietė pasitenkinimu. 
Priklausomai nuo dvasinės būsenos Napoleono akys įgaudavo skir- 
tingus atspalvius: tamsėdavo susimąstymo minutę, darydavosi 
plieninės spalvos pykčio ir susierzinimo akimirkomis. 

— Jūs labai nustebote, kad aš žinau jūsų nuotykių Ašfordo smuk- 
lėje detales. Dabar esate dar labiau nustebęs iš mano lūpų išgir- 
dęs žinomą jums vardą. Galėtumėte būti labai blogos nuomonės 
apie mano agentus Anglijoje, jeigu jie nesugebėtų man pateikti 
tokių svarbių detalių kaip šios. 

— Aš nesuprantu, kodėl tokios smulkmenos buvo perduotos jums 
arba, tiksliau, kodėl jūs jų iškart neužmiršote, sere. 

— Jūs labai kuklus, pone de Lavali, ir aš nenorėčiau, kad praras- 
tumėte šią savybę susipažinęs su rūmų gyvenimu. Taigi manote, 
kad asmeniški jūsų reikalai man negalėjo turėti didelės svarbos? 

— Nežinau, kodėl jie gali būti svarbūs, sere. 

— Kas yra jūsų dėdė? 

— Kardinolas Lavalis de Monmoransi. 

- Iš tikrųjų. Kur jis? 

— Vokietijoje. 

— Na, taip, Vokietijoje, bet ne Paryžiaus katedroje, kur aš jį 
norėčiau paskirti. Kas yra jūsų pusbrolis? 

— Hercogas de Roganas. 

— Kur jis? 

— Londone. 

— Taip, Londone, bet ne Tiuilri, kur jis galėtų pasiekti visko, 
ko tik panorėtų. Aš nustebčiau, jeigu po mano žlugimo atsirastų 
tiek man ištikimų pavaldinių, kiek jų turi Burbonai. Vargu ar žmo- 
nės, kuriuos pasmerkiau gyventi tremtyje, atsisakys visų pasiū- 
lymų laukdami mano grįžimo? Prašau ateiti čia, Bertjė, - Napole- 
onas paėmė savo numylėtinį už ausies jam charakteringu meilių 
gestu. - Ar galiu aš jumis pasikliauti, nedorėli? 

— Aš jūsų nesuprantu, sere. 

Mes visą laiką kalbėjomės taip tyliai, kad to pokalbio negalėjo 
girdėti kiti buvę kambaryje, dabar jie visi laukė Bertjė atsakymo. 

— Jeigu aš būsiu nuverstas ir išvytas, ar vyksite paskui mane į 
tremtį? 

— Ne, sere. 

— Velniai rautų! Vis dėlto jūs atviras. 

— Aš nepajėgčiau vykti į tremtį, sere. 

— Bet kodėl? 

— Todėl, kad tuo metu manęs jau nebūtų tarp gyvųjų. 

Napoleonas nusikvatojo. 

— Ir dar atsiranda žmonių, kalbančių, kad mūsų Bertjė nepasi- 
žymi ypatingu nuovokumu, - tarė jis. - Aš jumis visiškai pasitikiu, 
Bertjė, todėl, kad nors ir myliu jus turėdamas savų argumentų, bet 
nemanau, jog jūs mažiau už kitus nusipelnėte mano palankumo. 
To negalima pasakyti apie jus, pone Taleiranai! Jūs puikiausiai per- 
eisite į naujo nugalėtojo pusę, kaip kažkada išdavėte savo senąjį 
valdovą. Jūs, man regis, genialiai sugebate prisitaikyti. 

Imperatorius labai mėgo tokias scenas, kai visi jo tarnai atsi- 
durdavo keblioje padėtyje, nes niekas nebuvo apdraustas nuo klas- 
tingo, galinčio lengvai sukompromituoti klausimo. Tačiau po šio 
iššūkio visi savo būgštavimus atidėjo į šalį ir su pasitenkinimu 
laukė žymaus diplomato atsakymo į tokį teisingą kaltinimą. 

Taleiranas tebestovėjo pasirėmęs lazda; jo pakumpę pečiai šiek 
tiek palinko į priekį, o veide sustingo šypsena, tarsi jis būtų ką tik 
išgirdęs pačią maloniausią naujieną. Štai dėl ko jis nusipelno pa- 
garbos: dėl sugebėjimo elgtis oriai, jausti savo vertę ir niekada 
nenusileisti iki vergiškumo ir pataikavimo Napoleonui. 

— Jūs manote, kad aš jus paliksiu, sere, jeigu jūsų priešai pa- 
siūlys man daugiau? 

— Tuo visiškai neabejoju. 

- Aš, žinoma, negaliu laiduoti už save tol, kol negavau pasiūly- 
mo. Bet jis turi būti labai pelningas. Be pakankamai simpatiško 
viešbučio Šventojo Florentino gatvėje ir dviejų šimtų tūkstančių 
algos, aš dar užimu garbingą pirmojo Europoje ministro postą. 
Tiesą sakant, jeigu neketinama manęs pasodinti į sostą, negaliu 
trokšti nieko geresnio. 


109 


— Ne, aš matau, kad galiu jumis pasikliauti, - tarė Napoleonas, 
žiūrėdamas į jį staiga svajingomis tapusiomis akimis. - Tačiau 
jūs, Taleiranai, turite arba vesti panelę Grand, arba palikti ją ra- 
mybėje, nes aš negaliu leisti, kad rūmuose kiltų skandalas. 

Aš nusistebėjau, kad tokie subtilūs, asmeniški reikalai svars- 
tomi atvirai, prie liudininkų, bet šis Napoleono bruožas taip pat 
jam labai charakteringas; jis manė, kad aukštuomenės skrupu- 
lingumas ir išorinis blizgesys - tai tie keliai, kuriais vidutinybės 
stengiasi apraizgyti genijų. Nebuvo nė vieno privataus gyvenimo 
reikalo - iki žmonos parinkimo ir meilužės imtinai, - į kurį nebū- 
tų įsikišęs šis trisdešimt šešerių metų nugalėtojas, siekdamas iš- 
siaiškinti ir galutinai nustatyti status guo. 

Taleiranas vėl nusišypsojo savo geraširdiška ir šiek tiek pa- 
slaptinga šypsena. 

— Aš instinktyviai šlykščiuosi santuoka, sere. Tikriausiai įta- 
kos turi paveldėjimas, - tarė jis. 

Napoleonas nusijuokė. 

— Aš pamiršau, kad kalbuosi su tikru popiežiumi Otonu, - pa- 
sakė jis. - Bet neabejoju, kad, būdamas šiuo reikalu suinteresuo- 
tas, galiu tikėtis, jog popiežius įvykdys mano prašymą ir atsily- 
gins už tą nedidelį dėmesį, kurį mes parodėme jam karūnavimo 
metu. Ji protinga moteris, ta panelė Grand. Aš pastebėjau, kad ji 
rimtai viskuo domisi. 

Taleiranas gūžtelėjo pečiais. 

— Ne visada protas moteriai teikia didesnių privalumų, sere. 
Protinga moteris gali lengvai sukompromituoti savo vyrą, o buka 
— pati save. 

— Pati protingiausia moteris yra ta, kuri moka savo protą 
paslėpti. Prancūzijos moterys visada pavojingos vyrams, nes 
jos visada protingesnės, - pasakė Napoleonas. - Moterys nega- 
li įsivaizduoti, kad jose mes ieškome širdies, o ne proto. O kai 
moterys daro didelę įtaką monarchams, tai visada veda juos 
prie žlugimo. Pavyzdžiui, Henrikas IV arba Liudvikas XIV: ide- 
alistai, sentimentalūs svajotojai, kupini jausmų ir energijos, 

bet visiškai nelogiški, netoliaregiški žmonės. Arba nepaken- 
čiamoji panelė Stal! Prisiminkime jos saloną Sen Žermeno kvar- 
tale! Nesiliaujantis tų susirinkimų tarškėjimas, plepėjimas, triukš- 
mas baugina mane labiau negu Anglijos laivynas. Kodėl jos negali 
prižiūrėti savo vaikų arba užsiimti rankdarbiais? Kokios pasenu- 
sios mintys, ar ne taip, pone de Lavali? 

Sunku buvo atsakyti į šį klausimą, ir aš nusprendžiau patylėti. 

— Savo metuose jūs dar negalėjote įsigyti pakankamos gyve- 
nimiškos patirties, - tęsė imperatorius. - Vėliau suprasite, kad 
kalbu apie laiką, kurį prisiminėte ir jūs: kai silpnapročiai pary- 
žiečiai piktinosi nelygia garsaus generolo Bogarnė našlės san- 
tuoka su niekam nežinomu Bonapartu. Taip, tai buvo nuosta- 
bus sapnas! Milaną nuo Mantujos skiria viena diena kelio, ir 
tarp jų išsidėsčiusios devynios smuklės. Kiekvienoje aš rašiau 
savo žmonai laišką. Devyni laiškai per vieną dieną! Tačiau tik- 
tai vienas iš jų nebuvo saldi fantazija, tiktai vienas daiktus rodė 
tikroje šviesoje. 

Aš įsivaizdavau, koks nuostabus turėjo būti šis žmogus iki tol, 
kol išmoko blaiviai žiūrėti į daiktus. Taip, gyvenimas, netekęs 
žavesio, meilės, yra graudus pokštas. Napoleono veidas tarsi pa- 
tamsėjo nuo prisiminimų apie dienas, kupinas nuostabos ir 
džiaugsmo, kokių jam niekada nepadovanojo imperatoriaus ka- 
rūna. Galima beveik neabejoti, kad šie devyni laiškai, parašyti 
per vieną dieną, suteikė jam tikro džiaugsmo daugiau negu visos 
gudrybės, kuriomis jis iš kaimynų išplėšdavo provinciją po pro- 
vincijos. Tačiau Napoleonas greitai susitvardė ir iškart perėjo prie 
mano asmeninių reikalų. 

— Eugenija de Šuazel - hercogo de Šuazelio giminaitė? - pa- 
klausė jis. 

— Taip, sere. 

— Jūs su ja susižadėjęs? 

— Taip, sere. 

Jis nekantriai krestelėjo galva. 

- Jeigu norite darbuotis mano dvare, pone de Lavali, - tarė jis, — 

privalote ir santuokos reikaluose pasikliauti manimi. Aš turiu sekti 
emigrantų santuokas kaip ir visa kita. 

— Tačiau Eugenija visiškai pritarė mano pažiūroms. 

— Taip, taip, taip! Jos amžiaus žmogus dar negali turėti tvirtos 
nuomonės. Jos gyslomis teka emigrantų kraujas, ir tai anksčiau 
ar vėliau pasireikš. Tad leiskite man pasirūpinti jūsų santuoka, 
pone de Lavali. Aš noriu matyti jus Pon de Brike, kad galėčiau 
pristatyti imperatorienei. Kas ten, Konstanai? 

— Kažkokia dama nori pas jus patekti, jūsų didenybe. Paprašy- 
ti, kad ji ateitų vėliau? 

„ - Dama! - sušuko šypsodamasis Napoleonas. - Nedažnai mes 
čia matome moterų veidus. Kas ji? Ko jai reikia? 

— Jos vardas Sibilė Bernak, sere. 

— Kaip? —- paklausė nustebęs imperatorius. - Ji tikriausiai yra 
senojo Bernako iš Grobua duktė. Beje, pone de Lavali, jis jums 
dėdė iš motinos pusės? 

Aš paraudau iš gėdos ir mačiau, kad imperatorius suprato ma- 
no savijautą. 

— Taip taip! Jo amatas nelabai simpatiškas, bet, tikinu jus, jis 
yra vienas iš labiausiai man naudingų žmonių. Beje, jis užvaldė 
tą dvarą, kuris turėjo atitekti jums? 

— Taip, sere. 

Imperatorius įtariai žvilgtelėjo į mane. 

— Tikiuosi, kad man tarnauti atvykote nesitikėdamas, jog aš jį 
jums grąžinsiu. 

— Ne, sere. Mano siekis - nusitiesti sau kelią be pašalinės pa- 
galbos. 

- Išdidus sumanymas, - tarė imperatorius, - nusitiesti sau ke- 
lią, neiti protėvių keliu. Aš negaliu atkurti jūsų teisių, pone de La- 
vali, nes dabar viskas pasikeitė ir jeigu užsiimčiau pažeistų teisių 
atkūrimu, nuosavybės teisių atkūrimu, tokios bylos mane užgriū- 
tų kaip lavina ir išjudintų žmonių pasitikėjimą valdovu. Aš jau ne- 
galiu persekioti žmonių, užgrobusių jiems nepriklausančią žemę. 
Bet ko galėtų norėti iš manęs ši mergina? Pakviesk ją, Konstanai! 

Netrukus mano pusseserė i1ėjo 1 kambarį. Jos veidas buvo iš- 
blyškęs ir liūdnas, bet akys švietė savo vertės pajautimu, ir laikė- 
si ji kaip princesė. 

— Ko jūs norite, panele? Kodėl čia atvykote? - paklausė impe- 
ratorius tuo ypatingu tonu, kuriuo jis paprastai kalbėdavo su mo- 
terimis, turėjusiomis laimės jam patikti. 

Sibilė apsidairė, ir, kai akimirką mūsų akys susitiko, aš pama- 
čiau, kad mano buvimas teikia jai stiprybės. Ji drąsiai pažvelgė į 
imperatorių. 

— Aš atėjau prašyti malonės, sere. 

— Jūs visada galite tikėtis malonės už savo tėvo paslaugas, pa- 
nele. Ko jūs norite? 

— Aš atėjau prašyti ne dėl savo tėvo nuopelnų; aš prašau pati 
už save. Aš maldauju jus pasigailėti Liusjeno Lesažo, kaltinamo 
dalyvavus sąmoksle prieš imperatorių ir areštuoto trečia diena, 
sere. Jis greičiau mokslininkas, svajotojas, linkęs gyventi toli nuo 
žmonių, bet ne sąmokslininkas; jis buvo tik įrankis klastingų žmo- 
nių rankose. 

— Geras svajotojas! - piktai sušuko Napoleonas. - Bet juk tie 
svajotojai yra patys pavojingiausi žmonės. - Jis žvilgtelėjo į užra- 
šų knygą. - Atrodo, aš mažai apsirinku sakydamas, kad jis turi 
laimės būti jūsų mylimuoju? 

Sibilė užsiplieskė ir nuleido akis, neatlaikiusi aštraus, pašai- 
paus imperatoriaus žvilgsnio. 

- Aš čia turiu visus parodymus. Maža gero jis nusipelnė. Galiu 
pasakyti tik tiek: sprendžiant iš viso to, ką esu girdėjęs apie jį, jis 
nevertas jūsų meilės! 

— Aš maldauju jo pasigailėti. 

— Tai neįmanoma, panele. Prieš mane buvo rezgami sąmokslai 
iš dviejų pusių - Burbonų šalininkų ir jakobinų. Aš per daug ilgai 
Juos pakenčiau, ir mano santūrumas tuos ponus tik paskatino veik- 
ti. Vis neliečiau Kadudalio ir hercogo Angiečio iš Burbonų. Rei- 
kia pagaliau pamokyti ir jakobinus. 

Aš stebėjausi ir iki šiol stebiuosi aistra šiam niekingam bailiui, 

aistra, užvaldžiusia mano pusseserę. Tiesa, seniai žinoma, kad 
meilei taisyklės neegzistuoja. 

Išgirdusi ryžtingą imperatoriaus atsakymą, Sibilė jau negalėjo 
susitvardyti. Jos veidas dar labiau pabalo, ir ji apsipylė karčiomis 
ašaromis, viena po kitos riedėjusiomis sulysusiais skruostais, tar- 
si rasos lašai lelijos žiedlapiais. 

— Dėl Dievo, dėl savo motinos meilės, nežudykite jo! - sušuko 
ji, parkritusi ant kelių prie imperatoriaus kojų. - Aš prisieksiu, 
kad jis atsisakys politikos ir niekada nekenks imperijai. 

Napoleonas staigiu judesiu atšoko nuo Sibilės ir pasisukęs ant 
kulnų ėmė vaikštinėti pirmyn atgal po kambarį. 

— Aš negaliu to padaryti. Aš niekada nekeičiu savo sprendimų. 
Valstybės reikalų negalima tvarkyti kam nors, ypač moteriai, įsi- 
kišus. Be to, jakobinai labai pavojingi, būtina juos kaip reikiant 
pamokyti, priešingu atveju rytoj prieš mane vėl gims naujas są- 
mokslas. 

Iš jo sustingusio veido, iš balso tembro galima buvo spręsti, 
kad daugiau maldauti beprasmiška, tačiau mano pusseserė su mo- 
terišku atkaklumu gynė savo mylimąjį: 

— Jis visiškai nepavojingas, sere. 

— Jo mirtis bus pamoka kitiems. 

— Pasigailėkite Lesažo, ir aš už jį atsakau. 

— Tai neįmanoma. 

Konstanas ir aš pakėlėme ją nuo grindų. 

— Jūs teisus, pone de Lavali, - tarė imperatorius, - beprasmiš- 
ka testi pokalbį, kuris niekur nenuves. Išveskite savo pusseserę! 

Bet Sibilė vėl kreipėsi į imperatorių; man atrodė, kad viltis jos 
dar nebuvo palikusi. 

— Sere, - beveik sušuko ji, - jūs sakėte, kad būtina pamokyti 
kitus. Bet jūs pamiršote Tusaką! 

— O, Jeigu aš turėčiau savo rankose Tusaką! 

— Taip, tas žmogus pavojingas. Drauge su mano tėvu jie prive- 
dė Liusjeną prie mirties. Jeigu reikia pamokos, tai geriau pasi- 
rinkti kaltą negu nekaltą. 

— Jie abu kalti. Bet svarbiausia, kad tik vienas yra mūsų ran- 
kose. 

— Bet jeigu aš surasiu kitą? 

Napoleonas susimąstė. 

— Jeigu jau surasite jį, - tarė imperatorius, - Lesažui bus at- 
leista! 

— Man reikia laiko. 

— Kiek dienų jūs prašote? 

— Daugių daugiausia - savaitės. | 

— Gerai, aš sutinku. Jeigu Tusakas bus sučiuptas per savaitę, 
Lesažo pasigailėsiu. Jeigu ne, aštuntą dieną jis mirs ant ešafoto. 
Tačiau gana. Palydėkite savo pusseserę, aš turiu svarbesnių rei- 
kalų. Lauksiu jūsų Pon de Brike, kad galėčiau pristatyti impera- 
torienei. 


XIII skyrius 


SVAJOTOJAS 


Labai nustebau, kai išlydėdamas pusseserę tarpdury sutikau 
husarą, kuris atvedė mane į stovyklą. 

— Sėkmingai, panele? - nekantriai pasiteiravo jis, artėdamas 
prie mūsų. 

Sibilė linktelėjo galva. 

— Garbė Dievui! Aš dėl jūsų jaudinausi, nes imperatorius žmo- 
gus nepalenkiamas. Jūs buvote labai drąsi rizikuodama kreiptis į 
jį. Geriau ant išsekusio arklio aš atakuočiau visą batalioną karei- 
vių, išsirikiavusių keturkampiu, nei jo ko nors prašyčiau. Labai 
jaudinausi dėl jūsų, nes neabejojau, kad šis bandymas nebus sėk- 
mingas. 

Jo žydros, vaikiškai naivios akys prisipildė ašarų, o visada šau- 
niai suraityti ūsai buvo tokie netvarkingi, kad jeigu ne toks svar- 
bus reikalas, būčiau nusikvatojęs. 

— Leitenantas Žeraras atsitiktinai sutiko mane ir palydėjo per 
stovyklą, - tarė pusseserė. - Jis toks nuostabus, kad pasišovė man 
padėti. 

— Taip pat atsitiktinai kaip ir aš, Sibile! - sušukau. - Jūs buvo- 
te panaši į gailestingumo ir meilės angelą. Taip, laimingas bus 
tas, kuris užvaldys jūsų širdį. Kad tik jis būtų jūsų vertas. 

Sibilė iš karto apsiniaukė: jai nepakeliamai sunku, jeigu kas 
mano, kad Lesažas jos nevertas. Tai pastebėjęs, iškart nutilau. 

— Aš pažįstu jį taip, kaip negali pažinti nei imperatorius, nei 
jūs, - tarė ji. - Siela ir širdimi Lesažas yra poetas, ir jis per daug 
gerai vertina žmones, kad įtartų visas tas intrigas, kurių auka 
tapo. Tačiau Tusakui mano širdyje niekada neatsiras gailesčio, 
nes aš žinau penkias jo žmogžudystes, taip pat žinau, kad Pran- 
cūzijoje niekada nebus ramybės, kol šis baisus žmogus gyvena 
laisvėje. Luji, padėk man jį sučiupti. 

Leitenantas staigiai užrietė ūsus ir nužvelgė mane pavydžiu 
žvilgsniu. 

— Tikiuosi, panele, kad nedrausite ir man jums padėti? - sušu- 
ko jis graudžiu balsu. 

— Jūs abu man galėsite padėti, - tarė ji, - jeigu prireiks, aš 
kreipsiuosi į jus. O dabar prašau palydėti mane iki išėjimo iš sto- 
vyklos, toliau aš keliausiu viena. 

Visa tai buvo pasakyta įsakmiu, ginčytis neleidžiančiu balsu, 
nuostabiai suskambusiu gražiose jos lūpose. 

Širmas arklys, kuriuo atjojau iš Grobua, stovėjo šalia Žeraro 
arklio, todėl mums beliko tiktai įšokti į balnus: tą mes iškart ir 
padarėme. Kai pagaliau išjojome iš stovyklos, Sibilė kreipėsi į mus. 

— Dabar aš privalau su jumis atsisveikinti ir joti viena, - tarė ji. — 
Vadinasi, aš galiu tikėtis jūsų abiejų paramos? 

- Žinoma, - tariau. 

- Dėl jūsų aš galėčiau numirti, - karštai atsakė Žeraras. 

— Pakanka to, kad tokie narsuoliai pasirengę man padėti, - ta- 
rė ji šypsodamasi ir sušėrusi rimbu arkliui nušuoliavo vingiuotu 
keliu Grobua kryptimi. 

Kurį laiką stovėjau ir labai susimąstęs neįsivaizdavau, koks 
galėjo būti jos planas. Planas, kuris padėtų aptikti Tusako pėdsa- 
kus. Aš nė kiek nesuabejojau, kad meilės veikiamas moters pro- 
tas, siekiantis nuo pavojų apsaugoti jos mylimąjį, gali daug nu- 
veikti reikaluose, kur Savarėjas arba Fušė, nepaisant jų patirties, 
yra bejėgiai. Apsukęs žirgą į stovyklos pusę, aš pamačiau, kad 
jaunas husaras akimis vis dar seka tolstančią jojikę. 

— Garbės žodis! Ji sukurta tau, Etjenai! - tarė jis sau pačiam. - 

Tos nuostabios akys, šypsena, mokėjimas sėdėti balne! Ji be bai- 
mės kalbėjo net su imperatoriumi. Ak, Etjenai, štai pagaliau suti- 
kai savęs vertą moterį! 

Jis taip nerišliai bambėjo tol, kol Sibilė išnyko už kalvų. Tiktai 
tada prisiminė, kad aš esu šalia. 

— Jūs esate šios panelės pusbrolis? — paklausė jis. - Mes abu 
susiję pažadu jai padėti. Nežinau, ką mes turime padaryti, bet aš 
esu pasiryžęs viskam. 

— Reikia sučiupti Tusaką. 

— Puiku! 

"— Tik šitaip galima išgelbėti jos mylimąjį. 

Meilė merginai ir neapykanta jos mylimajam atsispindėjo jo 
veide, bet įgimtas kilnumas nugalėjo. 

— Viešpatie! Aš sutinku net su tuo, kad tik jinai būtų laiminga! - 
sušuko jis ir paspaudė jam ištiestą mano ranką. - Mūsų pulkas 
apsistojo tenai, kur matote bandą arklių. Jeigu jums prireiks ma- 
no pagalbos, atsiųskite žmogų manęs pakviesti, ir mano ginklas 
visada jums padės. Iš karto duokite žinią, ir kuo greičiau, tuo ge- 
riau! 

Jis truktelėjo pavadį ir greitai nutolo. Jaunystė ir kilnumas 
pasireiškė visur kur: jo laikysenoje balne, jo raudoname sultone, 
plevėsuojančiame mundure ir net sidabrinių pentinų spindesyje 
1r skambėjime. 

Prabėgo keturios ilgos dienos, bet aš nieko neišgirdau nei apie 
pusseserę, nei apie mylimą dėdulę iš Grobua. Per šias dienas su- 
spėjau įsikurti Bulonės mieste. Išsinuomojau kambarį už menku- 
tį mokestį, daugiau niekaip nebūčiau įstengęs mokėti, nes mano 
piniginė buvo tragiškai plona. Kambarys virš Vidalio duoninės 
des Vents gatvėje. 

Tiktai prieš metus aš čia sugrįžau paklusęs tam nepaaiškina- 
mam jausmui, kuris senius skatina nors retsykiais užsukti ten, 
kur prabėgo jų jaunystė, užlipti laiptais, kurie girgždėjo po jų ko- 
jomis tolimais jaunystės laikais. Kambarys toks pat, tie patys pa- 
veikslai, tas pats gipsinis Žano Barto biustas prie stalo. 

Atsukęs nugarą į siaurą langelį, galėjau matyti smulkiausius 
daiktus, kuriuos kažkada regėjo mano akys, čia niekas nepasikei- 
tė. Bet aiškiai suvokiau, kad mano širdis, mano jausmai jau anaip- 
tol ne tie patys. 

Dabar mažame apvaliame veidrodyje atsispindėjo išsekęs se- 
niokiškas veidas, o kai atsisukau į langelį ir pažvelgiau pro jį, kur 
kažkada bolavo šimtatūkstantinės kariuomenės palapinės, kur 
kažkada buvo judru ir gyva, dabar driekėsi niūrios, tuščios kal- 
vos. Sunku patikėti, kad didžioji armija išsisklaidė kaip lengvas 
debesėlis vėjuotą dieną, o menkiausi šio miesčioniško būsto daik- 
tai išliko nepaliesti. 

Įsikūręs šiame kambaryje, pasiunčiau į Grobua parvežti men- 
kų mano kraustulių, su kuriais aš išlipau į krantą tą audringą 
naktį. Iš karto teko pasirūpinti garderobu, nes palankiai priim- 
tas pas imperatorių ir įsitikinęs, kad pateksiu pas jį tarnybon, 
privalėjau pagerinti savo garderobą tiek, kad nekompromituo- 
čiau savęs ir Napoleoną supusių turtingai apsirengusių karininkų 
ir dvariškių. Visi žinojo, kad Napoleonas rengiasi kuo kukliau, 
neteikia didelės reikšmės savo kostiumui, bet tiesa ir tai, kad 
net Burbonų rūmuose prabangūs drabužiai neturėjo tokios reikš- 
mės kaip Napoleono laikais, jeigu norėjai neprarasti imperato- 
riaus malonės. 

Penktą rytą Diurokas, buvęs rūmų kamerdineris, mane pakvie- 
tė atvykti į stovyklą, kur galėjau tikėtis vietos imperatoriaus eki- 
paže, išvykstančiame į Pon de Briką. Ten turėjau būti pristatytas 
imperatorienei. Atvykęs į stovyklą, aš perėjau per erdvią palapi- 
nę, atstojusi4 priimamąjį, paskui Konstanas mane įleido į kitą 
kambarį; ten imperatorius, stovėdamas nugara į židinį, pakaito- 
mis šildėsi kojas. Taleiranas ir Bertjė, laukdami nurodymų, sto- 
vėjo šalia, o de Menevalis, sekretorius, sėdėjo prie rašomojo stalo. 

— O, ponas de Lavalis, - tarė imperatorius, draugiškai linktelė- 
jęs, - ar turite kokių žinių iš savo žaviosios pusseserės? 

— Ne, sere, - atsakiau. 

— Bijau, kad jos pastangos bus bergždžios. Iš visos širdies linkiu 

jai sėkmės, nes nėra jokio pamato baimintis šio niekingo poeto 
Lesažo, o tas kitas - labai pavojingas žmogus. Tačiau pavyzdys 
vis tiek turi būti parodytas, vienas iš jų mirs. 

Pamažu temo, ir Konstanas atėjo užkurti židinio, bet impera- 
torius prašė to nedaryti. 

— Man patinka prieblanda, - tarė jis. - Ilgai gyvenęs Anglijoje, 
pone de Lavali, jūs, tikiuosi, taip pat pripratote prie blankios švie- 
sos. Aš manau, kad šios salos gyventojų protas toks pat sunkus 
kaip jų rūkai, sprendžiant iš tų niekų, kuriuos jie rašo apie mane 
savo bjauriuose laikraščiuose. 

Nervingu judesiu, paprastai palydimu staigaus pykčio protrū- 
kio, jis pačiupo nuo stalo naujausią Londono laikraštį ir sviedė į 
ugnį. 

— Leidėjas! - sušuko jis balsu, primenančiu pokalbį su nusikal- 
tusiu admirolu per pirmąjį mūsų susitikimą. - Kas jis toks? Raša- 
linė sieliūkštė, nelaimingas alkanas rašeiva. Ir jis drįsta sampro- 
tauti kaip žmogus, Europoje turintis didelę valdžią. Oi, kaip įkyrėjo 
man ta spaudos laisvė. Aš žinau, daugelis nori ją įvesti ir pas mus, 
Pryžiuje, tarp jų ir tu, Taleiranai. Manau, užtenka vieno oficia- 
laus leidinio, kuriame vyriausybė žmonėms praneša savo spren- 
dimus. 

— Pasilieku ypatingos nuomonės šiuo klausimu, sere, - tarė mi- 
nistras. - Manau, kad geriau turėti atvirų priešų nei kovoti su 
slaptais, be to, saugiau lieti rašalą negu kraują. Kokia bėda, jeigu 
priešai jus koneveiks laikraščių puslapiuose, - jie juk bejėgiai prieš 
jūsų šimtatūkstantinę kariuomenę? 

- Ta ta ta! - nekantraudamas sušuko imperatorius. - Galima 
pamanyti, kad karūną aš gavau iš savo tėvo, iki manęs taip pat 
buvusio imperatoriumi. Tačiau jeigu būtų net taip, vis tiek laik- 
raščiams to nepakaktų. Burbonai leido atvirai save kritikuoti, ir 
kuo jiems tai baigėsi? Ar galėjo jie pasinaudoti savo šveicariškąja 
gvardija, kaip aš pasinaudojau savo grenadieriais per Briumero 
aštuonioliktosios perversmą? Kas būtų atsitikę jų daug kainavu- 
siam Nacionaliniam susirinkimui? Tuo metu vieno durtuvo smū- 

gio į Mirabo pilvą būtų visiškai užtekę viską apversti aukštyn 
kojom ir galutinai pasukti įvykių eigą. Tiktai dėl neryžtingumo 
vėliau žuvo karalius ir karalienė. Buvo pralietas daugelio nekal- 
tų Žmonių kraujas. 

Jis krito į krėslą ir ištiesė prie ugnies storas, baltomis raitinin- 
ko kelnėmis aptemptas kojas. Rausvoje blėstančių anglių šviesoje 
mačiau šį išblyškusį gražų veidą, veidą sfinkso, veidą poeto, filo- 
sofo: kaip sunku buvo jame matyti negailestingą garbėtrošką ka- 
rį! Girdėjau sakant, kad dviejų panašių Napoleono portretų nėra, 
nes kiekvienas dvasinis nusiteikimas visiškai pakeisdavo ne tik 
veido išraišką, bet ir jo bruožus. Jaunystėje, kai šis veidas dar 
nebuvo papurtęs ir susenęs, jis buvo gražiausias iš visų veidų, 
kuriuos man kada nors teko matyti per visą savo ilgą gyvenimą. 

— Jūs nelinkęs į svajingumą ir negalite susikurti iliuzijų, Talei- 
ranai, - tarė jis. - Jūs visada praktiškas, šaltas ir ciniškas. Aš ki- 
toks. Prieblanda, štai kaip dabar, arba jūros šniokštimas veikia mano 
vaizduotę, ir tada ji ima dirbti. Tokį patį efektą man daro ir muzi- 
ka, ypač pastoviai pasikartojantys motyvai, kokie pasitaiko Pasa- 
nielio pjesėse. Mane apima įkvėpimas, mano įdėjos prasiplečia, mano 
siekiai aprėpia naujus horizontus. Tokiomis minutėmis aš nukrei- 
piu savo mintis į rytus, į tą žmonių skruzdėlyną. Tiktai tenai gali 
jaustis didis. Aš atnaujinu ankstesnes savo svajones. Galvoju apie 
galimybę išmuštruoti šias žmonių mases, suformuoti išjų armiją ir 
vesti paskui save. Jeigu galėčiau užkariauti Siriją, nedvejodamas 
įvykdyčiau šį planą ir viso pasaulio likimas būtų išspręstas Akro 
paėmimu. Prie savo kojų paguldęs Egiptą, galėčiau pradėti detali- 
zuoti Indijos užkariavimo planus... Visada įsivaizdavau save jojan- 
tį ant dramblio su nauju, savo paties sukurtu koranu rankoje. Aš 
per vėlai gimiau. Pasaulio užkariautojas galėjo būti tiktai tas, ku- 
riame gyveno dievybė. Aleksandras pasiskelbė esąs Jupiterio sū- 
nus, ir niekas tuo neabejojo. Bet dabar laikai kiti, ir žmonės prarado 
sugebėjimą žavėtis. Kas būtų atsitikę, jeigu aš būčiau pareiškęs 
panašias pretenzijas? Ponas de Taleiranas pirmas imtų prunkšti į 
delną, o prancūzai pratrūktų paskvilių ant sienų kruša. 


121 


Napoleonas mūsų nematė ir nė į vieną iš mūsų nesikreipė, tie- 
siog garsiai dėstė savo mintis, pačias fantastiškiausias, pačias bai- 
siausias. 

Tai buvo būtent tai, ką jis vadino osianiškumu, nes tokiais at- 
vejais jis visada prisimindavo laukinius, neaiškius sapnus ir sva- 
jones Osiano, kurio poemos jam kėlė kažkokį ypatingą žavesį. 

De Menevalis man sakė, kad kai kada jis pasakoja apie savo 
slapčiausias svajones ir savo sielos siekius, 0 jo rūmininkai stovi 
aplinkui ir tyliai laukia, kada pagaliau jis nuo šių kliedesių sugrįš 
prie įprastų praktiškų reikalų. 

— Didysis valdovas turi būti įstatymas visiems, - tęsė Napoleo- 
nas. - Maža mokėti mosuoti kardu, reikia valdyti žmonių sielas, o 
ne kūnus. Pavyzdžiui, sultonas yra ir jų tikėjimo, ir armijos vado- 
vas. Daugelis Romos imperatorių turėjo tokią galią, ir mano pa- 
dėtis nebus iki galo įtvirtinta, kol aš nepasieksiu to paties. O šiuo 
metu trisdešimtyje Prancūzijos provincijų popiežius galingesnis 
už mane. Tiktai užvaldžius visą pasaulį galima pasiekti tikros 
taikos ir ramybės. Kai pasaulio valdžia pereis į Europos rankas, 
kai jo centras bus Paryžius, o visi kiti valdovai karūnas gaus iš 
Prancūzijos rankų, tiktai tada įsiviešpataus dabar sudrumsta ra- 
mybė. Jeigu vieno galybė ir valdžia susiduria akis į akį su galybe 
ir valdžia kitų, tokia situacija neišvengiamai veda prie kovos, kol 
viena pusė prisipažins nugalėta. 

Geografiniu atžvilgiu Prancūzija yra visų valstybių centras; 
jos turtai, jos istorija - viskas byloja, kad būtent Prancūzija pri- 
valo būti centras, vadovaujantis kitiems ir reguliuojantis jų tar- 
pusavio ryšius. Vokietija suskilo. Rusija - barbarų šalis. Anglija 
savo dydžiu tėra nežymi sala. Lieka tiktai Prancūzija. 

Girdėdamas tokias kalbas, aš norom nenorom ėmiau tikėti sa- 
vo draugų Anglijoje, kalbančių, kad ramybės nebus, kol gyvens 
šis trisdešimt šešerių metų artileristas, tiesa. 

Napoleonas gurkštelėjo kavos, pastatytos ant mažo staliuko. 
Paskui vėl išsitiesė krėsle ir nuleidęs smakrą ant krūtinės liūdnai 
žiūrėjo į rausvus ugnies atšvaitus. 

— Jeigu visa tai įvyktų, - tęsė jis, - visi Europos valdovai atvyk- 
tų pas Prancūzijos imperatorių dalyvauti jo karūnavimo svitoje. 
Kiekvienas iš jų privalėtų turėti savo rūmus Paryžiuje; miestas 
nusidriektų keletą mylių iki Versalio. Štai kokie mano planai, su- 
siję su Paryžiumi, žinoma, jeigu jis bus to vertas. Tačiau Pary- 
žiaus aš nemyliu, ir paryžiečiai man atsilygina tuo pačiu. Jie man 
negali atleisti, kad kažkada į Paryžių pasiunčiau savo karius. Jie 
žino, kad ir ateityje galiu panašiai pasielgti. Aš juos priverčiau 
stebėtis ir manęs bijoti, bet niekada jų nepriverčiau manęs mylė- 
ti. Vis dėlto jų labui esu daug nuveikęs. Kur Genujos lobiai, Vene- 
cijos ir Vatikano paveikslai ir statulos? Visa tai Luvre. Pasiekus 
pergales atitekęs grobis praturtino Paryžių, papuošė jį. Bet jiems 
reikia permainų, reikia pergalių triukšmo. Dabar paryžiečiai man 
lenkiasi, sutinka nusiėmę kepures, bet jie nedvejodami pasvei- 
kins mane kumščiais, jeigu nesuteiksiu naujo preteksto manimi 
stebėtis ir žavėtis. Kai ilgą laiką buvo ramu, turėjau imtis Invali- 
dų namų statybos ir taip juos palinksminau. Liudvikas XIV jiems 
dovanojo karų. Liudvikas XV davė šaunių mergišių ir rūmų skan- 
dalų. Liudvikas XVI nesukūrė nieko naujo ir todėl buvo giljoti- 
nuotas. Jūs padėjote man jį užvesti ant ešafoto, Taleiranai. 

— Ne, sere, mano įsitikinimai visada buvo saikingi. 

— Tačiau jums jo negaila. 

— Taip, tai tiesa, bet tik todėl, kad jūs užėmėte jo vietą, sere. 

— Niekas nebūtų galėjęs manes sustabdyti, Taleiranai. Aš gimęs 
būti aukščiau visų. Man taip visada buvo. Prisimenu, kai sudarinė- 
jome taikos sąlygas Kampo Formio, aš buvau dar visiškai jaunas, 
nė trisdešimties neturintis generolas. Ir štai, kai tuščias imperato- 
riaus sostas stovėjo aukštai štabo palapinėje, aš skubiai užlipau 
laiptais ir atsisėdau į jį. Negalėjau savęs priversti galvoti, kad yra 
kas nors aukščiau manęs. Aš visada širdimi išburdavau savo ateitį. 
Net tuo metu, kai su broliu Liusjenu gyvenau mažytėje kamarėlėje 
su keliais frankais kišenėje per savaitę, žinojau, kad ateis diena, kai 
tapsiu tuo, kuo esu dabar. O juk tada nebuvo ko tikėtis puikios atei- 
ties. Mokykloje gabumais aš nepasižymėjau, buvau keturiasdešimt 

antras mokinys iš penkiasdešimt aštuonių. Aš visada buvau gabus 
matematikai, bet tuo mano gabumai ir apsiribojo. Reikia sakyti 
tiesą: aš visada svajodavau, kai kiti dirbdavo. Atrodė, niekas nega- 
lėjo pažadinti mano garbėtroškos, tuo labiau kad iš tėvo paveldė- 
jau tiktai chronišką skrandžio uždegimą. 

Kartą, kai buvau dar visiškai jaunas, į Paryžių atvykau su tė- 
vu ir seserimi Karolina. Mes ėjome Rišeljė gatve, ir priešais ka- 
rietoje pasirodė karalius. Kas galėjo pamanyti, kad mažas korsi- 
kietis, nusivožęs kepurę, įsmeigęs akis į karalių, bus jo 
paveldėtojas?! Jau tuo metu aš jutau, kad šis ekipažas anksčiau 
ar vėliau priklausys man... Ko tau reikia, Kanstanai? 

Ištikimas tarnas pagarbiai pasilenkė prie jo ausies ir kažką 
pašnibždėjo. 

— Ak, žinoma, - tarė jis, - buvo paskirtas pasimatymas, o aš 
vos neužmiršau. Ji čia? 

— Taip, sere. 

- Šoniniame kambaryje? 

— Taip, sere. 

Taleiranas ir Bertjė susižvalgė, ir ministras buvo beišeinąs pro 
duris. 

— Ne ne, jūs galite čia pasilikti, - tarė imperatorius. - Konsta- 
nai, uždek lempas ir pasirūpink, kad per pusvalandį ekipažai bū- 
tų parengti. O jūs, Taleiranai, susipažinkite su šia laiško Austri- 
jos imperatoriui ištrauka ir pasakykite man savo nuomonę. De 
Menevali, štai ilgas naujojo Bresto doko savininko raportas. Išra- 
šykite svarbiausias vietas ir padėkite ant mano rašomojo stalo iki 
penktos valandos ryto. Bertjė, aš noriu, kad visa armija būtų lai- 
vuose septintą valandą ryto. Reikia įsitikinti, ar galima juos suso- 
dinti į laivus per tris valandas. Pone de Lavali, pasilikite čia ir 
laukite mūsų išvykimo į Pon de Briką. 

Davęs šiuos nurodymus, jis skubiai perėjo į kitą kambario ga- 
lą, ir platūs pečiai, pridengti žaliu surdutu, ir kojos baltomis rai- 
tininko kelnėmis išnyko už durų. Pasigirdo tarpduryje šmėstelė- 
jusios rožinės suknelės šnarėjimas, ir užuolaidos susiglaudė. 

"Bertjė stovėjo kaip paprastai kramtydamas nagus; Taleiranas 
pašaipiai ir niekinamai žvilgčiojo į jį iš po savo tirštų antakių. De 
Menevalis nelaiminga veido išraiška paėmė didžiulį pundą popie- 
rių, iš kurių iki ryto reikėjo išrinkti svarbiausias mintis. Konsta- 
nas, judėdamas visiškai be garso, uždeginėjo pasieniais stovin- 
čiuose kandeliabruose žvakes. 

— Kuri tenai dabar? - pasigirdo ministro šnabždesys. 

— Dainininkė iš imperatoriškosios operos, - tarė Bertjė. 

— O ta mažoji ispanė vis dar favoritė? 

— Ne, aš taip nemanau. Paskutinį kartą ji buvo vakar. 

— Na, o ta kita, grafienė? 

— Ji savo namelyje Embleteze. 

— „Bet aš nepakęsiu rūmuose skandalo“, - ironiškai šypsoda- 
masis, Taleiranas pacitavo jo adresu pasakytus imperatoriaus 
žodžius. - O dabar, pone de Lavali, - pridūrė jis, pasivėdėjęs ma- 
ne į šalį, - aš labai norėčiau su jumis pasikalbėti apie Burbonų 
partiją Anglijoje. Jūs tikriausiai žinote jų ketinimus? Ar jie tiki- 
si sėkmės? 

Ir per dešimt minučių jis mane apipylė klausimais, iš kurių 
supratau, kad imperatorius neapsiriko sakydamas, jog jie neketi- 
na palikti jo sunkią valandą ir lengvai pereiti pas tuos, kurie galė- 
tų daugiau duoti. 

Mes pusbalsiu tebesikalbėjome, kai staiga įbėgo išsigandęs Kon- 
stanas. Nerimas ir sumišimas atsispindėjo jo paprastai nesujau- 
dinamame veide. 

— Viešpatie pasigailėk! Pone Taleiranai, - sušnibždėjo jis, skės- 
čiodamas rankomis, - kokia nelaimė! Kas galėjo to tikėtis?! 

— Kas atsitiko, Konstanai? 

— O, pone, aš nedrįsiu sutrukdyti imperatoriaus, o juk impera- 
torienės ekipažas artėja, atvyksta į čia. 

XIV skyrius 


ŽOZEFINA 


Išgirdę šią netikėtą žinią, Taleiranas ir Bertjė tyliai susižvalgė, 
ir tada aš pirmą kartą pamačiau, kaip greitai gali pasikeisti garsio- 
jo diplomato veido išraiška. Jau buvau girdėjęs, kad mimika Talei- 
ranas nenusileidžia garsiems artistams. Jo veide mačiau greičiau 
piktdžiugiškumą nei sumišimą. Tuo tarpu Bertjė, nuoširdžiai atsi- 
davęs Napoleonui ir Žozefinai, puolė prie durų, pro kurias turėjo 
įeiti imperatorienė, tarsi bandydamas sutrukdyti jai patekti į vidų. 

Konstanas pasileido bėgte prie portjerų, skyrusių nuo impera- 
toriaus kambario, bet galutinai sutrikęs, nors ir turėjo neišmuša- 
mo iš vėžių žmogaus reputaciją, sugrįžo atgal pasitarti su Talei- 
ranu. Tačiau buvo jau vėlu: mameliukas Rustemas atidarė duris, 
1r damos įėjo į kambarį. 

Pirmoji buvo aukšta ir grakšti besišypsančiu veidu ir svetin- 
gų, malonių manierų moteris. Ji vilkėjo juodą apsiaustą su bal- 
tais mezginiais ant kaklo ir rankovių; ant galvos - juoda skrybė- 
lė, papuošta balta plunksna. Jos palydovė buvo mažesnė, veidas 
nepasižymėjo dailumu ir grožiu ir būtų buvęs visiškai vulgarus, 
jeigu ne ypatinga didelių juodų akių išraiška. Paskui jas bėgo prie 
grandinėlės pririštas mažas juodas foksterjeras. 

— Rustemai, Laimingąjį palikite lauke, - tarė pirmoji dama, 
perduodama šuns grandinėlę, - imperatorius šunų nemėgsta, ir, 
kai įsiveržiame į jo būstą, turime taikytis prie jo skonio. 

— Labas vakaras, pone de Taleiranai! Ponia de Remiusat ir aš 
važinėjome netoliese ir užsukome sužinoti, kada imperatorius at- 
vyks į Pon de Briką. Jis jau, žinoma, visai pasirengęs. Aš tikėjausi 
rasti jį čia. 

— Jo imperatoriškoji didenybė prieš keletą minučių išėjo, - ta- 
rė Taleiranas, nusilenkdamas ir trindamas rankas. 

- Šiandien Pon de Brike mano salone susirinkimas, ir impera- 
torius žadėjo, atidėjęs visus reikalus, pagerbti mane savo dalyva- 
vimu. Aš noriu, kad jūs jį įtikintumėte mažiau dirbti, pone de 
Taleiranai; nors jo energija geležinė, bet negalima visą laiką taip 
įtemptai gyventi. Nerviniai priepuoliai kartojasi vis dažniau ir 
dažniau. Juk jis stengiasi daryti viską pats. Tai, žinoma, labai 
puiku, nusipelno pagarbos, bet tai ir tam tikra kančia. Aš neabe- 
joju, kad ir šiuo momentu... Ak, beje, jūs, pone de Taleiranai, man 
dar nepasakėte, kur jis. 

— Mes jo laukiame pasirodant kiekvieną minutę, jūsų dide- 
nybe. 

— Tada mes prisėsime ir taip pat jo palauksime. Ak, pone de 
Menevali, kaip man jūsų gaila, kai matau jus apsivertusį tais ne- 
pakenčiamais popieriais! Buvau nusiminusi, kai ponas de Burie- 
nas paliko imperatorių, bet jūs pareigingumu pranokote net tą 
pavyzdingą sekretorių. Pasislinkite arčiau ugnies, ponia de Re- 
miusat! Neabejoju, kad jūs labai sužvarbote. Konstanai, pakiški- 
te suoliuką po ponios de Remiusat kojomis. 

Štai tokiais iš esmės nereikšmingais dėmesio ženklais ir geru- 
mu imperatorienė nusipelnė visuotinės meilės. Tai buvo moteris, 
kuri tikrai neturėjo priešų net tarp tų, kurie neapkentė jos vyro. 
Šią moterį visi mylėjo ir kai ji buvo vieniša, išsiskyrusi. Iš visų 
aukų, kurias imperatorius paaukojo savo garbėtroškiškumui, jis 
pats labiausiai gailėjosi Žozefinos, ir išsiskyrimas su ja Napoleo- 
nui kainavo nepigiai. 

Dabar, kai ji atsisėdo į krėslą, kuriame ką tik sėdėjo imperato- 
rius, aš turėjau laiko stebėti šią asmenybę. Likimas pastatė ją, 
artilerijos leitenanto dukterį, vos ne aukščiau už visas Europos 

moteris. Ji buvo šešeriais metais vyresnė už Napoleoną, ir pirmą 
kartą Žozefiną aš pamačiau, kai jai sukako keturiasdešimt dveji 
metai. Iš tolo, blankioje palapinės šviesoje aš nebūčiau jai davęs 
daugiau kaip trisdešimt. 

Aukšta, grakšti jos figūra vis dar buvo mergiškai lanksti, kiek- 
vienas judesys kupinas gracingumo. Veido bruožai švelnūs. Ne- 
sunku įsivaizduoti, kad jaunystėje Žozefina buvo nuostabi gra- 
žuolė, bet, kaip ir visos kreolės, greitai savo grožį prarado. Įvairios 
kosmetinės priemonės Napoleono žmonai padėjo sėkmingai grum- 
tis su laiku, ir ji pasiekė, kad net turėdama keturiasdešimt metų 
amžiaus, kai sėdėdavo po baldakimu arba dalyvaudavo kokioje 
procesijoje, savo grožiu patraukdavo visų dėmesį. Bet iš arti arba 
ryškioje šviesoje nesunku buvo įžiūrėti, kad odos baltumas ar 
skruostų rausvumas jau dirbtiniai. Natūralus jos grožis išliko tik- 
tai nuostabiose didelėse juodose akyse, kurių žvilgsnis toks mei- 
lus ir švelnus. Maža, grakšti imperatorienės burnytė nuolat šyp- 
sojosi. Tačiau ji niekada nesijuokė plačiai, tikriausiai todėl, kad 
nenorėjo parodyti savo dantų. Ji elgėsi taip oriai ir taktiškai, kad 
jeigu ši maža kreolė būtų turėjusi net imperatorių kraujo, geriau 
elgtis nebūtų galėjusi. Eigastis, žvilgsnis, mokėjimas rengtis su- 
darė harmoningą moteriškumo ir karališkosios didybės visumą. 

Man buvo malonu matyti, kaip ji pasilenkia į priekį, paima 
iš krepšio mažus gabaliukus aromatingo aloino medžio ir meta 
į ugnį. 

— Napoleonas mėgsta degančio aloino kvapą, - sakydavo ji. — 
Niekas taip subtiliai nejaučia kvapų: jis lengvai užuodžia netgi 
kur nors paslėptus kvepalus. 

— Imperatoriaus uoslė pernelyg gera, - tarė Taleiranas. - Rū- 
mų tiekėjai tuo nėra labai patenkinti. 

— Ak, labai liūdna, pone de Taleiranai, kai jis ima peržiūrėti 
mano sąskaitas, labai liūdna: viską pastebi! Niekam jis nedaro 
išimčių. Viskas turi būti tikslu. Bet kas šis jaunas vyras, pone de 
Taleiranai? Jis, atrodo, dar nebuvo man pristatytas. 

Ministras keliais žodžiais jai paaiškino, kad aš priimtas į im- 

peratoriaus tarnybą, ir, atsakydama į mano pagarbų nusilenki- 
mą, Žozefina labai nuoširdžiai mane pasveikino. 

— Man labai malonu, kad šalia imperatoriaus yra tokių taurių 
ir atsidavusių žmonių. Jeigu to nežinočiau, būdama toli nuo jo 
neturėčiau nė minutės ramybės. Man atrodo, saugus jis tiktai ka- 
ro metu, nes tiktai tada būva izoliuotas nuo žmogžudžių, tyko- 
jančių atimti jam gyvybę. Aš girdėjau, kad šiomis dienomis at- 
skleistas jakobinų sąmokslas. 

— Ponas de Lavalis būtent ir dalyvavo suimant sąmokslinin- 
kus, - tarė Taleiranas. | 

Imperatorienė apipylė mane klausimais, su nerimu ir jauduliu 
laukdama atsakymo. 

— Bet tas siaubingas žmogus, Tusakas, iki šiol juk nesučiuptas! 
— sušuko ji. - Aš girdėjau, kad jauna mergina pasišovė atiduoti jį į 
teisingumo rankas, ir už tai kaip atpildas bus paleistas jos myli- 
masis. 

— Ta mergina - mano pusseserė, jūsų imperatoriškoji dideny- 
be. Jos vardas Sibilė Bernak. 

- Jūs esate vos kelios dienos Prancūzijoje, pone de Lavali, - 
tarė Žozefina, - bet, man regis, visi valstybės reikalai jau sukasi 
apie jus. Jūs privalote, imperatoriaus žodžiais, gražutę savo pus- 
sesere pristatyti man. Ponia de Remiusat, prašome užsirašyti jos 
vardą. 

Imperatorienė vėl pasilenkė prie šalia židinio stovėjusio krep- 
šio. su aloino šakomis. Staiga aš pamačiau, kad ji nustebusi pa- 
žvelgė į kažkokį daiktą, kurį iškart pakėlė nuo grindų. Tai buvo 
Napoleono triragė skrybėlė su trispalve kokarda. Staigiai pakilu- 
si iš krėslo su skrybėle rankoje, Žozefina įtariai pažvelgė į sustin- 
gusį ministro veidą. 

— Ką tai reiškia, pone de Taleiranai? - sušuko ji, ir juodose jos 
akyse blykstelėjo piktos ugnelės. - Jūs man sakėte, kad impera- 
torius išėjo, bet juk jo skrybėlė čia! 

— Prašau atleisti, jūsų imperatoriškoji didenybe, bet aš taip 
nesakiau. 

— Tai ką gi jūs sakėte? 

— Aš sakiau, kad imperatorius iš kambario išėjo prieš kelias 
minutes iki jums ateinant. 

— Jūs kažką nuo manęs slepiate! - sušuko ji, instinktyviai nu- 
jausdama teisybę. 

— Aš pasakiau jums viską, ką žinau. 

Imperatorienė savo žvilgsnį nukreipė į maršalą Bertjė: 

— Aš reikalauju, kad nedelsiant pasakytumėte, kur imperato- 
rius ir ką jis veikia. 

Negabus išsisukinėti ir gudrauti Bertjė glamžė rankose savo 
skrybėlę. 

— Aš nežinau daugiau, negu pasakė de Taleiranas, - tarė jis. — 
Imperatorius ką tik iš čia išėjo. 

— Pro kurias duris? 

Vargšas Bertjė su kiekvienu imperatorienės klausimu vis la- 
biau klupo. 

- Jūsų imperatoriškoji didenybe, aš negaliu tiksliai pasakyti, 
pro kurias duris išėjo imperatorius. 

Žozefinos akys slystelėjo pro mane, ir aš pajutau, kad širdis 
sustojo. Vis dėlto mintyse suspėjau kreiptis į šventąjį Ignotą, ku- 
ris visada globojo mūsų šeimą, - ir pavojus praėjo. 

— Eime, ponia Remiusat, - tarė imperatorienė. - Jeigu šie džen- 
telmenai nenori mums pasakyti tiesos, mes pačios ją surasime. 

Labai oriai ji priėjo prie užuolaidos, skyrusios mus nuo Napo- 
leono kambario; imperatorienės palydovė sekė iš paskos. Iš pasi- 
keitusio jos veido, iš baikščių, netvirtų žingsnių suvokiau, kad ji 
taip pat suprato, ką visa tai reiškia. 

Nuolatinė imperatoriaus neištikimybė ir ją lydėjusios scenos 
buvo toks įprastas reiškinys, kad, kai gyvenau Ašforde, apie tai 
ne kartą buvau girdėjęs pačių įvairiausių kalbų. Napoleono pasi- 
tikėjimas savimi ir aukštuomenės nuomonės nepaisymas priver- 
tė jį liautis bijoti, ką apie jį gali kalbėti, tuo tarpu Žozefina, visada 
santūri ir rami, pavydo kankinama prarasdavo savitvardą, ir vis- 
kas baigdavosi sunkiomis scenomis. 

Taleiranas nusisuko, pridėjęs pirštą prie lūpų sulaikė trium- 
fuojančią šypseną. Bertjė, nepajėgdamas paslėpti susijaudini- 
mo, negailestingai maigė savo ir taip jau suglamžytą skrybėlę. 
Tiktai Konstanas, šis ištikimas tarnas, ryžosi užstoti lemtin- 
gąsias duris. 

— Jeigu jūsų didenybė galėtų palaukti minutėlę, aš praneščiau 
imperatoriui apie jūsų atvykimą, - tarė jis ir išskleidė rankas taip, 
kad jos užtvėrė įėjimą. 

- Tai štai kur jis! - piktai sušuko Žozefina. - Aš viską matau! 
Aš viską suprantu! Na, gerai, aš su juo pasikalbėsiu! Praleiskite 
mane, Konstanai! Kaip jūs drįstate užstoti man kelią?! 

— Leiskite man pranešti apie jus, jūsų didenybe. 

— Aš pati apie save pranešiu. 

Staigiu savo grakščios figūros judesiu ji nustūmė protestuo- 
jantį tarną, praskleidė užuolaidą, atidarė duris ir išnyko gretima- 
me kambaryje. Tuo metu ji liepsnojo gyvybingumu ir įniršiu; ne- 
paisant ant skruostų užtepto dažų sluoksnio, ryškus raudonis 
užliejo jos veidą; akys blizgėjo įžeistos moters pykčiu. Dabar ji 
nebijojo atsistoti priešais savo vyrą. Tačiau ši permaininga ner- 
vinga natūra nuo beprotiškos narsos prie beviltiškiausio bailumo 
pereidavo nepaprastai greitai. Vos ji išnyko gretimame kambary- 
je, kai iš ten pasigirdo rūstus riksmas, tarsi įsiutusio gyvulio bau- 
bimas, ir po akimirkos Žozefina su siaubu išbėgo iš kambario į 
palapinę. 

Imperatorius, nepaprastai įsiutęs, praradęs savitvardą, bėgo 
paskui ją. Žozefina buvo taip išsigandusi, kad metėsi tiesiai prie 
židinio; ponia de Remiusat, nenorėjusi tarsi ariergardas pirmoji 
patirti įpykusio imperatoriaus atakos, puolė iš paskos. Jos bėgo 
lyg iš lizdo pabaidytos perekšlės ir visu kūnu virpėdamos kleste- 
lėjo į ankstesnes savo vietas. Ponios sėdėjo sunkiai kvėpuodamos, 
nedrįsdamos pakelti akių, o Napoleonas kaip įsiutęs žvėris blaš- 
kėsi po kambarį ir svaidė gatvės keiksmažodžius. Jo veidas ner- 
vingai trūkčiojo. 

— Tu dėl visko kaltas, Konstanai, tu! - šaukė jis. - Argi taip 

reikia man tarnauti? Nejaugi esi toks nenuovokus? Nejaugi aš 
niekada negaliu būti vienas? Nejaugi aš amžinai turiu paisyti mo- 
terų užgaidų? Kodėl visi gali turėti laisvų valandų, o aš ne? O 
jums, Žozefina, aš pasakysiu: tarp mūsų viskas baigta. Aš dar abe- 
jojau, bet dabar nusprendžiau viską baigti. 

Neabejoju, kad mes visi būtume daug davę už galimybę išeiti 
iš kambario. Ne taip paprasta būti tokios scenos dalyviu. Impera- 
torius į mus nekreipė jokio dėmesio, tarsi mes būtume negyvos 
būtybės. Susidarė įspūdis, kad šis kietas žmogus norėjo būtinai 
visus subtilius šeimyninius reikalus, kurie paprastai slepiami, 
tvarkyti viešai ir šitaip dar labiau įgelti savo aukai. Pradedant 
imperatoriene ir baigiant grumu, kiekvienas su grauduliu suvo- 
kė, kad tuoj pat visų pasitenkinimui gali būti viešai išjuoktas ir 
apspjaudytas, patekti į tokią pačią padėtį. 

Tomis sunkiomis minutėmis Žozefina ėmėsi paskutinės 
priemonės, kuria paprastai pasinaudoja moterys. Užsidengusi 
veidą rankomis ir palenkusi savo gracingą galvą, ji apsipylė kar- 
čiomis ašaromis. Ponia de Remiusat taip pat verkė, ir tais mo- 
mentais, kai ji liaudavosi raudojusi - kimiai ir šaižiai, nes susi- 
jaudinus jos balsas darydavosi būtent toks, - girdėjosi tyli 
Žozefinos rauda. Kartais vyro patyčios išvesdavo ją iš kantry- 
bės, ir ji bandydavo prieštarauti švelniai priekaištaudama dėl 
begalinės neištikimybės, tačiau kiekvienas toks bandymas su- 
keldavo imperatoriui naują susierzinimo bangą. Pykčio prasi- 
veržimo akimirką jis metė ant grindų savo tabokinę; taip su- 
pykęs kūdikis išbarsto žaisliukus. 

— Dorovė, - šaukė jis tarsi pasiutęs, - dorovė ne man, 0 aš ne 
jai! Aš esu aukščiau įstatymo ir nepriimu jokių sąlygų. Daug kar- 
tų jums, Žozefina, sakiau, kad tai tėra apgailėtinų vidutinybių 
frazės, kuriomis jos stengiasi apriboti kitų didybę. Visa tai man 
netaikytina. Aš niekada nederinsiu savo elgesio su visuomenės 
įstatymais. 

— Vadinasi, jūs esate visiškai bejausmis žmogus? - raudojo im- 
peratorienė. 

— Didieji žmonės nesukurti jausmams. Nuo jų nepriklauso, ne- 
klausinėja patarimų, ką daryti ir kaip įgyvendinti sumanymus. 
Žozefina, jūs privalote pakęsti visus mano kaprizus ir trūkumus 
ir, aš tikiuosi, pati suprasite, kad mano veiksmams būtina duoti 
visišką laisvę. 

Tokia mėgstamiausia Napoleono maniera: jeigu jis būdavo ne- 
teisus kokiu vienu atžvilgiu, teisindamas savo poelgius iškart fak- 
tus pateikdavo kitoje šviesoje. 

Pagaliau audringa scena nuslopo, jis pasiekė savo, paties įžeis- 
tą moterį įtikino, kad ji neteisi. Ir mūšyje, ir ginčuose Napoleonas 
visada buvo linkęs atakuoti. 

— Aš mačiau ponios Lenorman sąskaitas, Žozefina, - tarė jis. - 
Ar žinote, kiek suknelių jūs šiemet turėjote? 144 sukneles, ir kiek- 
viena kainavo pasakiškai daug. Jūsų garderobe yra iki 600 suk- 
nelių, beveik nevilkėtų. Ponia de Remiusat gali patvirtinti. Ji ne- 
gali to nežinoti. 

— Bet jūs norite, kad aš visada būčiau gražiai apsirengusi, Na- 
poleonai. 

— Taip, bet aš nenoriu mokėti tokių fantastiškų pinigų. Už pi- 
nigus, išleistus šilkams ir kailiams, aš galėčiau išlaikyti dar du 
kirasyrų pulkus arba visą flotilę fregatų. O juk vienas kitas papil- 
domas pulkas gali lemti visos kampanijos eigą. Be to, Žozefina, 
kas jums leido pas Lefevrą užsisakyti briliantų ir safyrų vėrinį? 
Kai man buvo atsiųsta sąskaita, aš atsisakiau ją apmokėti. Ir jei- 
gu tai pasikartos, šis ponas atsisės į kalėjimą, pagaliau ir jūsų 
siuvėja tenai atsidurs! 

Imperatoriaus pykčio proveržiai, nors pakankamai audringi, 
niekada ilgai netrukdavo. Konvulsyvūs rankos trūkčiojimai - vie- 
nas iš jo susierzinimo požymių - pamažu darėsi vis mažiau ir ma- 
žiau pastebimi. Pažvelgęs į de Menevalį, apsivertusį popieriais ir 
kaip automatas visos šios scenos metu nesiliovusį rašyti, Napole- 
onas nusišypsojo, priėjo prie ugnies ir pykčio pėdsakai pranyko jo 
veide. 

— Nėra pasiteisinimo dėl nesaikingo išlaidavimo, Žozefina, - 

tarė jis, dėdamas ranką jai ant peties. - Briliantai ir brangios suk- 
nelės reikalingos bjaurioms moterims - atkreipti į save dėmesį, - 
tačiau jums dėmesio netrūksta. Jūs neturėjote brangių kostiu- 
mų, kai Šotereno gatvėje aš pirmą kartą jus pamačiau, ir nė viena 
moteris pasaulyje manęs taip nežavėjo kaip jūs. Kodėl, Žozefina, 
mane siutinate ir verčiate sakyti tiek nemalonių žodžių? 

— Jūs atvyksite pas mus, Napoleonai? - pasiteiravo imperato- 
rienė, kurios visos kančios ir nepasitenkinimas, rodės, be pėdsa- 
kų išsisklaidė po vyro vieno gero žodžio. Ji vis dar tebelaikė nosi- 
naitę prie akių, bet, manau, vien dėl pastangų paslėpti ašarų 
paliktas žymes. 

— Taip taip, aš būsiu. Mes visi netrukus vyksime paskui jus. 
Palydėk damas iki ekipažų, Konstanai. Ar pasirūpinote, Bertjė, 
kariuomenės įlaipinimu? Ateikite, Taleiranai, aš noriu su jumis 
pasikalbėti apie Ispaniją ir Portugaliją. Pone de Lavali, jūs galite 
lydėti imperatorienę į Pon de Briką, kur mes pasimatysime per 
priėmimą. 


XV skyrius 


RAUTAS PAS IMPERATORIENĘ 


Pon de Brikas, maža gyvenvietė, netikėtai persikėlus valdovo 
rūmams, kurie čia turėjo būti keletą savaičių, buvo perpildytas 
svečių. Būtų buvę daug paprasčiau ir patogiau įsikurti Bulonėje, 
kur yra tinkamesnių ir geriau įrengtų pastatų, tačiau Napoleo- 
nas numatė Pon de Briką - ir beliko tiktai paklusti. Žodis „ne- 
įmanoma“ jam neegzistavo, ir su tuo teko skaitytis visiems tiems, 
kurie pagal savo pareigas privalėjo vykdyti jo valią. 

Ištisa virėjų ir liokajų armija susitelkė menkutėse kaimelio pa- 
talpose. Paskui atvyko naujosios imperijos aukšti pareigūnai, po 
to rūmų freilinos ir jų gerbėjai iš stovyklos. Imperatorienės žinio- 
je buvo visa pilis. Jeigu kas nesugebėjo susirasti ko nors geresnio, 
susispietė kaimo trobose ir kantriai laukė dienos, kai bus galima 
grįžti į prabangius Versalio rūmus arba Fontenblo. 

Imperatorienė maloniai pasiūlė man vietą savo ekipaže ir visą 
kelią linksmai su manimi plepėjo, apipildama tūkstančiais klau- 
simų apie mane ir mano reikalus, tarsi pamiršusi ką tik patirtą 
sceną. Žozefina laikė savo pareiga žinoti viską apie kiekvieną esan- 
tį šalia jos, ir tai buvo vienas charakteringiausių ir maloniausių 
jos bruožų. Ypač ji susidomėjo Eugenija, o kadangi jos pasirinkta 
pokalbio tema buvo maloni ir man, tai viskas baigėsi tuo, kad aš 
padeklamavau tikrą pagiriamąjį himną savo sužadėtinei, su 
ypatingu dėmesiu išklausytą imperatorienės, kai kada mane 

nutraukiančios jausmingais sušukimais, palydimais ponios de Re- 
miusat kikenimo. 

— Bet jūs būtinai privalote pristatyti ją dvarui! - sušuko impe- 
ratorienė. - Argi gali Anglijos kaimelyje žvarbti tokia mergina, 
grožio ir geraširdiškumo įsikūnijimas? Ar kalbėjote jūs apie tai 
su imperatoriumi? 

— Aš pastebėjau, kad jo didenybė žino apie mane be mano pa- 
sakojimo. 

— Jis žino viską apie visus, šis nuostabus žmogus. Jūs girdėjote — 
jis man priekaištavo dėl šio vėrinio iš briliantų ir safyrų? Lefev- 
ras prisiekė, kad apie tai niekas nesužinos, ir aš jam sumokėsiu 
kada nors vėliau, tačiau jūs girdėjote - imperatoriui tai ne pa- 
slaptis. Ką gi jis jums pasakė, pone de Lavali? 

— Imperatorius sakė, kad pasirūpins mano vedybomis. 

— Bet tai rimčiau, negu aš maniau, - susirūpinusi tarė ji. - Na- 
poleonas gali per vieną savaitę suvystyti jus su bet kuria rūmų 
dama. Tokiuose reikaluose, kaip ir visuose kituose, jis neleidžia, 
kad jam kas prieštarautų. Jo valia dažnai sudaromos labai origi- 
nalios santuokos. Bet aš dar pasimatysiu su imperatoriumi prieš 
išvykdama į Paryžių ir tada pažiūrėsime, ką aš galiu dėl jūsų pa- 
daryti. 

Kol žarsčiau padėkos už jos gerumą ir užuojautą man žodžius, 
ekipažas privažiavo prie įėjimo į pilį, kur jau stovėjo dvi eilės lio- 
kajų su livrėjomis ir dvi gvardiečių sargybos, o tai reiškė, kad čia 
yra asmenų su imperatoriškąja pavarde. 

Imperatorienė ir jos rūmų dama paskubėjo pasišalinti vakari- 
niam tualetui, o mane įvedė į saloną, kur jau rinkosi svečiai. Tai 
buvo didelis kvadratinis kambarys, labai kukliai apstatytas, grei- 
čiau provincialo dvarininko svetainė negu imperatorienės rūmai. 

Niūrūs apmušalai, senoviniai raudonmedžio baldai, aptraukti 
nublukusia ir apspurusia žydra medžiaga, - visa tai kambarį da- 
rė nykų. Beje, šį įspūdį šiek tiek gerino gausūs kandeliabrai ant 
stalų ir bra ant sienų. Ryški jų šviesa suteikė iškilmingumo ir 
šventiškumo. 

Šalia šio palyginti didelio kambario buvo keletas nedidelių kam- 
barių, kuriuos vieną nuo kito skyrė pigios rytietiško stiliaus užuo- 
laidos; šiuose kambariuose buvo sustatyti kortų stalai, juose spie- 
tėsi grupelės vyrų ir moterų. Damos, imperatoriaus įsakymu 
vilkinčios uždaromis vakarinėmis sukniomis, vyrai, civiliai, juo- 
dais kostiumais, kariškiai pilkomis paradinėmis uniformomis. 

Ryškių spalvų brangios medžiagos visur krito į akis. Nors im- 
peratorius ir propagavo visuotinį taupumą, damoms jis įsakė ap- 
sitaisyti taip, kad jų drabužiai derėtų prie rūmų prabangos ir spin- 
desio. Klasikinis drabužių paprastumas nuėjo į praeitį drauge su 
revoliucijos epocha, dabar vyravo rytietiškas stilius. Rytietiški dra- 
bužiai tapo madingi nuo Egipto užkariavimo laikų ir dėvimi im- 
peratoriaus užkariautojo garbei; šis stilius reikalavo didelio sko- 
nio, bet užtat galėjai išsiskirti iš kitų. Romos Lukreciją pakeitė 
Rytų Zuleika, ir salonai, atspindėję senovės Romos didybę, staiga 
pavirto Rytų salėmis. 

Įėjes į kambarį, aš paskubėjau atsistoti kampe, nes visai nesi- 
tikėjau sutikti pažįstamų. Tačiau netikėtai mane kažkas timpte- 
lėjo už rankos. Atsisukęs išvydau geltoną sustingusį dėdės Ber- 
nako veidą. Jis sučiupo mano ranką ir apsimestinai nuoširdžiai ją 
tvirtai paspaudė, nors aš tuo pačiu neatsakiau. 

— Mano brangusis Luji, - tarė jis, - tiktai tikėdamasis jus čia 
sutikti atvykau iš Grobua. Jūs, aišku, suprantate, kad gyvenda- 
mas taip toli nuo Paryžiaus neturėjau galimybės dažnai lankytis 
rūmuose, ir nemanau, kad mano dalyvavimas čia kam nors galė- 
tų būti svarbus. Atvirai jums sakau, vykau į čia galvodamas tik- 
tai apie jus. Girdėjau, kad imperatorius jus labai šiltai sutiko ir 
priėmė į tarnybą. Aš kalbėjausi su Napoleonu apie jus, ir man 
pavyko jį įtikinti, kad jeigu su jumis bus gerai elgiamasi, jūsų pa- 
vyzdžiu gali pasekti daug kitų emigrantų. 

Iš akių mačiau, kad Bernakas meluoja, bet nusilenkiau ir šal- 
tai padėkojau. 

— Matau, kad nenorite pamiršti tarp mūsų įvykusio konflikto, — 
tarė jis, - bet turite sutikti: neprivalote būti nepatenkintas, juk 

aš galvojau tiktai apie jūsų gerovę. Aš jau nejaunas, mano sveika- 
ta pašlijusi, be to, ir mano profesija, kaip jūs pats galėjote įsiti- 
kinti, anaiptol nėra saugi. Bet aš turiu dukterį, turiu dvarą. Kas 
paims dukterį, tas valdys ir dvarą. Sibilė žavi mergina, ir jums 
nereikėtų iš anksto apie ją spręsti iš jos bendravimo su manimi. 
Galiu prisiekti, kad ji turi savų priežasčių būti sudirgusi ir nusi- 
vylusi pastaraisiais įvykiais. Tačiau aš vis dar tikiuosi, kad jūs 
persigalvosite ir duosite man malonesnį atsakymą. 

— Aš nė karto nebuvau net prisiminęs jūsų pasiūlymo, - atkir- 
tau. 

"Keletą minučių jis stovėjo labai susimąstęs, paskui pažvelgė į 
mane griežtomis sausomis akimis. 

— Na, gerai, tarkime, kad šis pokalbis baigtas, aš visada apgai- 
lestausiu, kad nejūs būsite mano paveldėtojas. Reikia būti išmin- 
tingam, Luji. Turėtumėte nepamiršti, kad dabar ramiai ilsėtu- 
mėtės druskingosios pelkės dugne. O juk užstodamas jus aš 
rizikavau savo gyvybe. Argi ne taip? 

— Gelbėdamas mane, jūs siekėte savo tikslų, - tariau. 

— Visa tai tiesa, bet vis dėlto aš jus išgelbėjau. Iš kur toks nepa- 
sitikėjimas? Ne mano kaltė, kad aš valdau jūsų dvarą. 

- Aš neliečiu šio klausimo. 

— Kodėl? 

Galėjau jam paaiškinti, kad neapkenčiu jo už draugų išdavys- 
te, kad Sibilė jo taip pat neapkenčia, nes jis užkankino savo žmo- 
ną, pagaliau mano tėvas visada jį laikė didžiausiu mūsų nelaimių 
ir kančių kaltininku, bet imperatorienės priimamasis ne vieta to- 
kiems pasiaiškinimams, todėl tik gūžtelėjau pečiais ir patylėjau. 

— Taip, dėl viso to aš labai apgailestauju, - tarė jis, - o juk turė- 
jau visai kitokių ketinimų jūsų atžvilgiu. Aš būčiau jums padėjęs 
siekti karjeros, nes mažai kas imperatoriui turi tokios įtakos kaip 
aš. Dabar kreipiuosi į jus dar su vienu prašymu. 

—- Kuo galiu būti naudingas, sere? 

— Pas mane yra išlikę daug daiktų, kažkada priklausiusių jūsų 
tėvui: jo kardas, antspaudas, rašomasis stalas, laiškai, keletas sidab- 

rinių lėkščių, trumpai tariant, daug tokių daiktų, kuriuos jūs, ti- 
kiuosi, norėtumėte išsaugoti prisiminimui. Jūs man suteiksite dide- 
lį malonumą, jeigu atvyksite į Grobua, - šiam reikalui nesugaišite 
ilgiau kaip vieną dieną, - iš visų daiktų išsirinksite tuos, kuriuos 
norėtumėte pasilikti sau, ir tada mano sąžinė bus visiškai švari. 

Aš pažadėjau būtinai tai padaryti. 

— O kada atvyksite? - skubiai paklausė dėdė. 

Jo balse pajutau netikrumą ir akimirką žvilgtelėjęs į jį akyse 
išvydau pasitenkinimo atspindį. Iškart prisiminiau Sibilės įspė- 
jimą. 

— Negalėčiau atvykti anksčiau, negu galutinai sužinosiu, ko- 
kios bus mano pareigos imperatoriui. Kai šitai paaiškės, būtinai 
atvyksiu. 

— Tuo geriau. Kitą savaitę arba po dviejų aš lauksiu jūsų, Luji. 
Aš tikiu jūsų pažadu, nes de Lavaliai niekada nėra neištesėję duo- 
to žodžio. 

Aš dar kartą neatsakiau į jo stiprų rankos paspaudimą. Berna- 
kas sutrikęs pasišalino ir greitai išnyko minioje, kuri tirštėjo ir 
tirštėjo. O aš tebestovėjau kambario kampe galvodamas apie pik- 
ta lemiantį dėdės pakvietimą. Bet staiga išgirdau, kad kažkas šau- 
kia mane vardu; atsisukęs pamačiau grakščią, aukštą Kolenkūro 
figūrą, kuri artėjo prie manęs. 

— Tai pirmas jūsų pasirodymas rūmuose, pone de Lavali? - pa- 
klausė jis labai svetingai. - Jūs nesijausite vienišas, nes čia daug 
jūsų tėvo draugų ir daugelis, neabejoju, džiaugsis susipažinę su 
jumis. De Menevalio žodžiais, jūs čia beveik nieko nepažįstate, 
net iš matymo. 

— Aš pažįstu tiktai maršalus, kuriuos mačiau karinėje taryboje 
imperatoriaus palapinėje. Matau čia rudagalvį Nėjų; o štai šis — 
Lefevras, jo nepakartojamas veidas, štai Bernadotas, kurio n nosis 
primena plėšrūno snapą. 

- Iš tikrųjų. O štai Rapas, kurio galva apvali kaip kamuolys. 
Šnekučiuojasi su Žiunu - gražiu tamsiaveidžiu vyru juodais 
bakenbardais. Jie prastai čia jaučiasi, vargšai kariškiai. 


139 


— Kodėl? - paklausiau aš. 

— Todėl, kad tai išeiviai iš žemesniųjų gyventojų sluoksnių. 
Aukštoji visuomenė ir jos etiketas jiems baisiau negu visi karo 
pavojai. Parako dūmuose, kardų žvangėjime, artimose kautynėse 
jie jaučiasi kaip namuose. Bet stovėti čia su trikampėmis kepurė- 
mis po pažastimi, nuolatos baimintis užminti damai šleifą, pri- 
verstinai kalbėti apie Davido paveikslus arba Pasanielio pjeses — 
kokia kančia tokie priėmimai. Tačiau imperatorius neprisileistų 
jų prie savęs, jeigu jie išdrįstų nedalyvauti tokiuose priėmimuose. 
Jis įsako jiems būti kareiviais tarp kareivių, rūmininkais rūmuo- 
se, tačiau šios užduotys jiems ne pagal jėgas. Štai pažvelkite į Ra- 
pą, kiek jėgų jis išeikvoja plepėdamas su šia jaunute panele. Atro- 
do, jis leptelėjo jai kažką tokio, ką galima sakyti tiktai markitantei. 
Nuo jo sąmojo panelė išsigelbėjo po motinos sparneliu, o Rapas 
taip ir nepajėgia suprasti, kuo jis ją įžeidė. 

— Kas ši gražuolė su balta suknele ir briliantų diadema ant 
galvos? 

— Tai ponia Miurat - imperatoriaus sesuo. Taip, Karolina labai 
graži, bet jos sesuo Marija, štai ta dama kampe priešais mus, dar 
gražesnė. Ū ši aukšta, griežta tamsiaakė senė, su kuria ji šnekučiuo- 
jasi, Napoleono motina - nuostabi moteris, protinga, gudri, narsi, 
stipri, ją gerbia visi, kurie pažįsta. Neabejotina, kad jos vaikų gyslo- 
mis teka didžioji dalis būtent motinos kraujo. Ji iki šiol tebėra labai 
rūpestinga ir taupi kaip tada, kai buvo nežymaus korsikiečio žmo- 
na. Visiems žinoma, kad ji sugeba neblogai pasipelnyti iš dabartinės 
savo padėties ir kaupia santaupas juodai dienai. Imperatorius tai 
nutuokia, bet nežino, kaip į tai reaguoti. O, Miuratas! Tikiuosi, kad 
mes jus greitai pamatysime lekiantį Kento slėnių kryptimi. 

Garsusis Napoleono kariuomenės vadas, praeidamas pro šalį, 
paspaudė ranką mano palydovui. Jo grakšti, graži figūra, didelės 
ugningos akys, kilnios manieros iš viešbučio šeimininko sūnaus 
padarė žmogų, kuris atkreipė dėmesį ir sužavėjo visą Europą. Tan- 
kūs garbanoti plaukai ir storos raudonos lūpos jo išorei teikė kaž- 
kokį ypatingą, norom nenorom daugelio pastebimą atspalvį. 

— Manau, kad ši šalis labai nepatogi kavaleristams. Niekur ne- 
rasi tiek tvorų ir griovių, išraustų sausinant dirvą, - tarė jis. — 
Keliai ten labai geri, bet laukai ir pievos nepakenčiami. Tikiuosi, 
kad mes greitai pereisime į puolimą, pone Kolenkūrai: jeigu žmo- 
nės nieko neveiks, tai jie netrukus pavirs sodininkais. Jie dau- 
giau darbuojasi su laistytuvais ir sodininko peiliais negu su ar- 
kliais ir kardais. 

— Aš girdėjau, kad rytoj kareiviai bus susodinti į valtis. 

— Taip taip, bet jie vėl turės išsilaipinti šioje Lamanšo pusėje. 
Kol admirolas Vilnevas neišblaškys anglų laivyno, nėra ko nė gal- 
voti apie puolimą. 

— Konstanas sakė, kad šiandien rengdamasis imperatorius vi- 
są laiką švilpiniavo „Malbruką“, o šią dainą jis švilpiniuoja pa- 
prastai prieš kokią karinę operaciją. 

— Labai išmintinga, kad Konstanas įsimena imperatoriaus 
mėgstamą melodiją, - juokdamasis tarė Miuratas, - nors vargu ar 
jis atskiria „Malbruką“ nuo „Marselietės“. O štai ir imperatorie- 
nė! Kokia ji žavi šiandien! 

Žozefina įėjo su keliomis freilinomis. Visi atsistojo ir sveikino 
pagarbiai nusilenkdami. Imperatorienė vilkėjo vakarinį drabužį 
iš rožinio tiulio, papuošto blizgučiais, drabužį, kuris ant kitos mo- 
ters galėjo pasirodyti nekuklus ir per daug teatrališkas. Tačiau ir 
su juo ji buvo kupina grakštumo ir taurumo. Nedidelė briliantais 
papuošta karūnėlė dabino jos galvą ir pažerdavo tūkstančius ki- 
birkščių po kiekvieno jos judesio. Niekas nemokėjo užimti svečių 
geriau už ją. Žozefina visus žvalindavo savo miela šypsena ir taip 
atpalaiduodavo, kad kiekvienas svečias pasijusdavo daug laisviau. 
Susidarydavo įspūdis, kad ir pati imperatorienė visiškai paten- 
kinta visais aplinkui ją esančiais. 

— Kokia ji miela! - nejučiom sušukau. - Kas gali nemylėti šio 
angelo?! 

— Tiktai viena šeima priešinasi jos žavesiui, - tarė de Kolenkū- 
ras, dairydamasis į šalis, ar Miuratas toli ir negali jo girdėti. — 
Pažvelkite į imperatoriaus seseris. 

Aš apstulbau. Šios gražuolės su neapykanta sekė kiekvieną im- 
peratorienės žingsnį jai einant per kambarį; kartais tarp savęs 
pasišnibždėdavo ir kikendavo. Ponia Miurat atsisuko į Napoleo- 
no motiną ir rodydama į Žozefiną kažką pašnibždėjo. Arogantiš- 
koji senė paniekinamai papurtė galvą. 

— Ji mano, kad jai čia turi priklausyti pirmoji vieta. Napoleono 
seserys iki šiol nesusitaikė su mintimi, kad Žozefina - jos impera- 
toriškoji didenybė, o jos - tik jų didenybės. Jie visi jos nekenčia — 
ir Juozapas, ir Liusjenas, žodžiu, visa šeima. Karūnavimo metu 
Žozefinos svitoje imperatoriaus artimieji pabandė įrodyti, kad ir 
jie šio to verti, ir Napoleonui teko juos tramdyti. Šių moterų gys- 
lomis teka pietiečių kraujas, ir su jomis sunku susitarti. 

Tačiau, nepaisant akivaizdžios Napoleono artimųjų neapykan- 
tos, bendraudama su svečiais imperatorienė atrodė tokia nerū- 
pestinga, taip lengvai ir laisvai jautėsi. Kiekvieną ji paglostydavo 
švelniu savo žvilgsniu, mielu žodžiu. Aukštas, karingos išvaizdos 
vyras nuo saulės bronziniu veidu ir vešliais ūsais ėjo šalia jos; kai 
kada ji meiliai uždėdavo ranką jam ant peties. 

— Tai jos sūnus Eugenijus de Bogarnė, - tarė Kolenkūras. 

— Jos sūnus! - sušukau, nes iš išvaizdos jis atrodė už ją vyres- 
nis. 

Mano nusistebėjimas de Kolenkūrą prajuokino. 

— Už Bogarnė ji juk ištekėjo labai jauna, neturėjo nė šešiolikos. 
Tada Žozefina gyveno tyliai, ramiai, o jos sūnaus gyvenimas Egipte 
1r Sirijoje buvo kupinas nepriteklių - štai kuo galima paaiškinti, 
kad jis atrodo už ją vyresnis. O va šis aukštas, išvaizdus nusisku- 
tęs vyras, kuris dabar bučiuoja imperatorienei ranką, - garsus 
aktorius Talma. Kartą, kai Napoleonui buvo riesta, jis jam padė- 
jo, ir imperatorius to niekada nepamiršo. Tada Bonapartas buvo 
konsulas. Panašiai galima paaiškinti ir Taleirano galybės paslap- 
tį. Prieš žygį į Egiptą jis davė Napoleonui šimtą tūkstančių fran- 
kų, ir dabar imperatorius, nors juo labai nepasitiki, negali už- 
miršti tos paslaugos. Napoleonas niekada neišduoda savo draugų, 
bet ir priešų neužmiršta. Kartą jam padaręs paslaugą, jūs paskui 

galite daryti, ką norite. Čia jūs pamatysite buvusį jo vežėją, nuo 
ryto iki vakaro girtą. Tačiau jis gavo kryžių prie Marengo, todėl 
visos eibės jam atleidžiamos. 

De Kolenkūras nuo manęs pasišalino norėdamas pasikalbėti 
su kažkokiomis damomis, ir aš vėl galėjau pasilikti su savo minti- 
mis, kurios norom nenorom krypo į šį nepaprastą žmogų - tai 
didvyrį, tai kaprizingą vaiką; kilnūs jo charakterio bruožai taip 
glaudžiai susipynę su niekingais, kad aš visiškai nepajėgiau jo su- 
prasti. Atrodė, jau jau suvokiu, kas tai per žmogus, bet štai suži- 
nau apie jį ką nors naujo, ir visos išvados trūkinėja, norom neno- 
rom susiformuoja kitokia nuomonė. 

Akivaizdu buvo viena - Prancūzija negalėjo egzistuoti be jo, ir, 
vadinasi, tarnaudami jam, kiekvienas mes tarnavome ir šaliai. 
Pasirodžius imperatorienei, salone išnyko įtampa ir oficialumas, 
ir net kariškiai, atrodo, jautėsi gerokai laisviau. Daugelis prisėdo 
prie žalių stalų ir lošė vistą arba dvidešimt vieną. 

Įdėmiai stebėjau rūmų gyvenimą; gėrėjausi puikiomis moteri- 
mis, atidžiai įsižiūrėdavau į Napoleono bendražygius, žmones, 
kurių protėviai niekam nebuvo žinomi. O štai jų pačių vardai nu- 
skambėjo per visą pasaulį. Kaip tyčia priešais mane linksmai, tarsi 
stovykloje, tarpusavyje šnekučiavosi Nėjus, Lanas ir Miuratas. Jeigu 
jie būtų žinoję, kad du iš jų netolimoje ateityje bus pasmerkti mir- 
ti, o trečias žus mūšio lauke! Tačiau šiandien jų linksmų, patenkin- 
tų veidų netemdė joks liūdesio šešėlis. Mažas pusamžis vyras, visą 
laiką tylėjęs, atrodęs toks nelaimingas ir užmirštas, stovėjo prie 
sienos priešais mane. Pastebėjęs, kad jis, kaip ir aš, taip pat buvo 
svetimas visai šiai draugijai, kažko jo paklausiau. Nepažįstamasis 
mielai atsakė, bet negryna, netaisyklinga prancūzų kalba. 

— Jūs tikriausiai nemokate angliškai? —- paklausė jis. - Aš čia 
nesutikau nė vieno žmogaus, kuris mokėtų šią kalbą. 

— Aš laisvai kalbu angliškai, nes didesnę gyvenimo dalį pralei- 
dau Anglijoje. Bet jūs, be abejo, ne anglas? Manau, kad po to, kai 
buvo sulaužyta Amjeno taikos sutartis, Prancūzijoje neatsiras nė 
vieno anglo, išskyrus, žinoma, įkalintuosius. 

— Ne, aš ne anglas, - atsakė jis. - Aš amerikietis. Aš esu Rober- 
tas Fultonas. Į šį priėmimą atvykau tiktai dėl to, kad imperato- 
riui priminčiau apie save. Jis susidomėjo mano išradimais, kurie 
turėtų padaryti tikrą perversmą jūrų kare. 

Aš neturėjau jokių reikalų, todėl nusprendžiau pasikalbėti su 
šiuo keistu žmogumi apie jo išradimą ir iš jo žodžių iškart supra- 
tau, kad bendrauju su bepročiu. Fultonas ėmė pasakoti apie jo 
išrastą laivą, kuris gali plaukti prieš vėją ir prieš srovę; šią pabai- 
są į priekį varo anglys arba malkos, deginamos krosnyse laivo 
viduje. Fultonas prikalbėjo ir kitokių beprasmybių, pavyzdžiui, 
apie statines, pripildytas parako, kurios į šipulius sudaužytų prie 
jų prisilietusį laivą. Tada jo klausiausi su atlaidžia šypsena, lai- 
kiau pamišusiu, bet dabar, kai mano gyvenimas artėja prie pabai- 
gos, aiškiai supratau, kad nė vienas iš buvusių tame kambaryje 
garsių karių ir valstybės vyrų, įskaitant imperatorių, neturėjo to- 
kios įtakos istorijos raidai kaip šis tylusis amerikietis, atrodęs toks 
netvarkingas ir banalus tarp spindinčių karininkų. 

Staiga visos kalbos liovėsi. Įsiviešpatavo lemtinga, spengianti 
tyla. Sunki, nemaloni tyla, tokia, kokia būva į vaikų kambarį, 
kupiną gyvų balsų, skambesio ir triukšmo, įėjus kam nors iš su- 
augusiųjų. Juokas ir kalbos nutilo. Gretimuose kambariuose liovėsi 
šlamėti kortos, skambėti pinigai. Visi, taip pat ir damos, atsisto- 
jo: veiduose - didžiulės pagarbos išraiška. Tapduryje pasirodė im- 
peratorius išblyškusiu veidu; žalias jo surdutas su balta liemene, 
apvedžiota raudona virvele. Imperatorius toli gražu ne visada vie- 
nodai elgėsi su šalia jo esančiais žmonėmis, net vakarinių priėmi- 
mų metu. Kai kada jis būdavo labai geraširdiškas ir linksmas ple- 
pys, bet tai tiktų greičiau tiems laikams, kai Napoleonas buvo 
konsulas, ne imperatorius. Kai kada jis būdavo labai rūstus ir 
garsiai darydavo įžeidžiamas pastabas kiekvienam iš susirinku- 
siųjų. Nuo vieno kraštutinumo Napoleonas staiga pereidavo prie 
kito. Tada tylus, niūrus, blogai nusiteikęs jis staiga visus prislėg- 
davo, ir gilus palengvėjimo atodūsis išsprūsdavo kiekvienam, pro 
kurį jis praeidavo į gretimą kambarį. 

Sį kartą imperatorius, atrodo, dar nebuvo visiškai atsigavęs 
po audros, kurią pergyveno prieš kelias valandas: į visus žiūrėjo 
po surauktais antakiais degančiomis akimis. Buvau netoli, tad jo 
žvilgsnis sustojo ties manimi. 

— Prieikite, pone de Lavali, - tarė jis. Uždėjes ranką man ant 
peties kreipėsi į grupę jį lydėjusių žmonių: - Pasigrožėkite juo, 
Kambaseresai, tuščiagalvi. Jūs visada sakydavote, kad garsūs aris- 
tokratai niekada nesugrįš, visiems laikams apsigyvens Anglijoje, 
kaip tai padarė hugenotai. Jūs, kaip paprastai, buvote nevykęs 
pranašas: priešais jus senosios de Lavalių giminės atstovas, savo 
valia atvykęs pasiūlyti man savo paslaugų. Pone de Lavali, aš ski- 
riu jus savo adjutantu ir prašau eiti su manimi. 

Karjera buvo nulemta. Bet aš, žinoma, puikiai supratau, kad 
ne dėl mano asmeninių nuopelnų imperatorius pasielgė su mani- 
mi taip maloningai. Vienintelis jo tikslas - paskatinti kitus emig- 
rantus pasekti mano pavyzdžiu. Mano sąžinė visiškai pateisino 
mano veiksmus, nes ne noras įsiteikti Napoleonui, o meilė tėvy- 
nei mane vertė taip pasielgti. Bet tuo momentu, kai turėjau eiti 
paskui Napoleoną, jaučiau pažeminimą ir gėdą pralaimėjusiojo, 
einančio paskui nugalėtojo vežimą. 

Netrukus jis suteikė dar vieną pretekstą pajusti gėdą dėl šio 
žmogaus, kurio tarnas nuo šiol buvau, elgesio. Su visais jis ben- 
dravo įžeidžiamai. Napoleonas pats sakydavo, kad visada sten- 
giasi būti pirmas; net su moterimis jis, visiškai atmesdamas bet 
kokį mandagumą ir meilumą, elgdavosi taip pat grubiai ir įžūliai 
kaip ir su jam pavaldžiais karininkais arba valdininkais. Su ka- 
riškiais jis būdavo malonesnis ir kiekvieną pasveikindavo linkte- 
lėdamas galva arba rankos paspaudimu. Su savo seserimis persi- 
metė keliais žodžiais, nors tie žodžiai buvo pasakyti naujokus 
muštravusio seržanto tonu. 

Bet kai prie jo prisiartino imperatorienė, jo susierzinimas ir 
bloga nuotaika pasiekė apogėjų. 

— Aš nenoriu, kad jūs taip ryškiai rausvintumėte savo skruos- 
tus, Žozefina, - subambėjo jis. - Visos moterys galvoja tik apie 

tai, kaip joms kuo prabangiau pasipuošti, ir peržengia kuklumo 
ir saiko ribas. Jeigu dar kada nors pamatysiu jus panašiai pasi- 
puošusią, visus tuos drabužius įmesiu į ugnį, kaip vieną kartą 
įmečiau jūsų šaliką. 

— Jums taip sunku įtikti, Napoleonai. Tai, kas jums patinka 
šiandien, erzins rytoj. Bet aš, žinoma, pakeisiu viską, kas gali už- 
gauti jūsų skonį, - tarė Žozefina su neįtikėtinu nuolankumu. 

Imperatorius žengė kelis žingsnius į minią, kuri prasiskyrė, ir 
galėjome praeiti. Paskui jis vėl sustojo ir per petį žvilgtelėjo į i1m- 
peratorienę. 

„- Kiek kartų aš jums kartojau, Žozefina, kad negaliu pakęsti 
vulgarių moterų. 

— Aš tai puikiai žinau, Napoleonai. 

- Tai kodėl čia matau ponią Ševrė? 

— Bet juk ji ne tokia jau vulgari. 

- Ji vulgaresnė, negu privalėtų būti. Aš būčiau linkęs jos ne- 
matyti. Kas ji tokia? - Jis parodė į kitą jauną damą žydra suknele. 
Nelaimingoji ėmė virpėti iš siaubo pastebėjusi, kad turėjo nelai- 
mę atkreipti į save susierzinusio imperatoriaus dėmesį. 

— Tai panelė de Beržero. 

— Kiek jums metų? 

— Dvidešimt treji, sere. 

—- Jums metas ištekėti. Visos jūsų metų moterys privalo būti 
ištekėjusios. Kodėl jūs iki šiol to nepadarėte? 

Vargšė mergaitė, atrodo, negalėjo ištarti nė žodžio; imperato- 
rienė, norėdama ją išgelbėti, geraširdiškai pasakė, kad su šiuo klau- 
simu reikėtų kreiptis į jaunus vyrus. 

— Ak, štai kur priežastis! - tarė jis. - Tada, panele, aš jumis 
pasirūpinsiu. 

Jis pasisuko, ir, o siaube, aš pastebėjau, kad jis klausiamai žiū- 
ri į mane. 

— Mes ir jums surasime žmoną, pone de Lavali, - tarė jis. — 
Beje, apie tai kitą kartą!.. Jūsų vardas? - kreipėsi į nė kiek nesu- 
trikusį elegantišką vyrą juodu kostiumu. 

— Gretri, muzikantas. 

— Taip taip, aš jus šiek tiek prisimenu. Mačiau jus šimtus 
kartų, bet vis neįsimenu jūsų vardo. Kas jūs? - kreipėsi jau į 
kitą vyrą. 

- Juozapas de Šenjė. 

— Ak, tiesa, aš mačiau jūsų tragediją. Neatsimenu jos pavadini- 
mo, bet ji bloga. Jūs dar ką nors parašėte? 

— Taip, sere. Jūs leidote man naujausią savo kūrinių tomą de- 
dikuoti jums. 

— Galbūt, tačiau aš neturėjau laiko ji perskaityti. Gaila, kad 
pas mus Prancūzijoje nėra poetų, nes pastarųjų metų įvykiai bū- 
tų sudominę net Homerą ir Virgilijų.-Deja, aš galiu kurti karalys- 
tes, bet ne poetus. Kas, jūsų nuomone, yra geriausias prancūzų 
rašytojas? 

— Rasinas, sere. 

— Tada jūs blogai susipažinęs su šia literatūra: Kornelis nepa- 
lyginamai didesnis. Aš mažai išmanau apie eilėraščių menišku- 
mą, bet galiu simpatizuoti arba nesimpatizuoti vienam arba ki- 
tam poetui. Manau, kad Kornelis - visų didžiausias poetas. Aš jį 
paskirčiau savo pirmuoju ministru, jeigu gyventume toje pačioje 
epochoje. Stebiuosi jo protu, žmogaus širdies pažinimu ir jausmų 
gilumu. Ką jūs dabar rašote? 

— Aš rašau Henriko IV viešpatavimo laikų tragediją, sere. 

— Visiškai nereikalingas darbas. Jūsų pasirinktas siužetas la- 
bai artimas mūsų laikams, o aš nepageidauju, kad scenoje atsi- 
spindėtų šiuolaikinė politika. Geriau rašykite pjeses apie Alek- 
sandrą. Jūsų vardas? 

Jis kreipėsi į muzikantą, su kuriuo ką tik kalbėjo. 

— Aš Gretri, muzikantas, - ramiai pakartojo šis. 

Imperatorius užsiplieskė dėl jo trumpo atsakymo, bet nepra- 
tarė nė žodžio ir priėjo prie kelių damų, stovėjusių prie durų į 
lošimo kambarį. 

— Džiaugiuosi jus matydamas, ponia, - tarė jis artimiausiai iš 
jų. - Tikiuosi, dabar jūs elgiatės geriau. Man perdavė iš Paryžiaus 

apie jus įvairių gandų, kurie, sako, suteikė daug pasitenkinimo ir 
peno visam sen Žermeno kvartalui. 

— Jūsų didenybe, aš prašau paaiškinti savo minti, - nepaten- 
kintu balsu paprieštaravo ji. 

— Gandai susieja jūsų vardą su pulkininko Lasalio vardu. 

— Tai šmeižtas, sere. 

— Labai gali būti, tačiau keista, kad visi vienu metu užsidegė 
jus apkalbėti. Šiuo atžvilgiu jūs esate pati nelaimingiausia po- 
nia: juk ką tik turėjote skandalą su generolo Rapo adjutantu. 
Pagaliau turi kada nors visa tai baigtis. Jūsų vardas? - atsisuko 
jis į kitą. 

— Panelė de Perigor. 

— Kiek jums metų? 

— Dvidešimt. 

- Jūs per daug liesa ir jūsų alkūnės raudonos... Dieve mano! 
Ponia Buamezon, nejaugi į rūmus jūs negalite atvykti vilkinti kuo 
nors kitu, ne šia pilka suknele su raudonu turbanu ir pusmėnuliu 
iš briliantų? 

— Bet aš pirmą kartą ją vilkiu, sere. 

— Na, vadinasi, jūs turite kitą tokią pačią, nes aš jau keletą 
kartų jus mačiau vienodai pasipuošusią. Niekada man nesirody- 
kite su šiais drabužiais. Pone de Remiusatai, jums aš moku gerą 
atlyginimą, tad kodėl taip šykštaujate? 

— Aš išleidžiu tiek, kiek reikia, sere. 

— Girdėjau, kad pardavėte savo ekipažą. Pinigus aš moku jums 
visai ne dėl to, kad juos taupytumėte bankuose. Jūs užimate 
reikšmingą postą ir privalote gyventi atitinkamai. Linkiu, kad 
vėl turėtumėte ekipažą, kai aš sugrįšiu į Paryžių. Žiunai, dyka- 
duoni! Girdėjau, kad jūs susidėjote su azartiniais lošėjais ir vi- 
siškai prasilošėte. 

— Kas gi kaltas, sere, kad mano tūzą nukirto keturis kartus iš 
eilės. 

— Ta ta ta, bet juk jūs visai dar vaikas, nežinantis pinigų ver- 
tės. Kiek jūs prasiskolinote? 

— Keturiasdešimt tūkstančių, sere. 

— Puiku, eikite pas Lebreną ir tenai sužinokite, ar negali jis tos 
skolos likviduoti. Galų gale mes juk buvome drauge prie Tulono. 
Jūs ir Rapas - mano armijos siela. Bet liaukitės lošti kortomis! Aš 
nemėgstu atvirų suknelių, ponia Pikar. Jos netinka net jaunoms 
moterims, o jums tokius drabužius dėvėti tiesiog nedovanotina. 
Dabar, Žozefina, aš einu į savo kambarį ir prašau po pusvalan- 
džio pas mane užsukti: prieš miegą ką nors paskaitysite. Pas jus 
aš atvykau nepaisant nuovargio, nes pageidavote, kad jums padė- 
čiau priimti ir užimti svečius. Jūs galite čia pasilikti, pone de La- 
vali, čia jūsų dalyvavimas būtinas. 

Durys užsidarė paskui imperatorių, ir kiekvienas, pradedant 
imperatoriene ir baigiant paskutiniu tarnu, su palengvėjimu gi- 
liai atsiduso. Draugiškas šurmulys atsinaujino, pasigirdo kortų 
šnaresys ir metalo skambesys. Viskas vėl vyko taip, kaip iki im- 
peratoriaus pasirodymo. 


XVI skyrius 


GROBUA BIBLIOTEKOJE 


Dabar, skaitytojau, aš artėju prie savo ne visai kasdieniškų nuo- 
tykių, patirtų atvykus į Prancūziją, pabaigos; nuotykių, kurie pa- 
tys savaime gali kelti šiokį tokį susidomėjimą, bet tą susidomėji- 
mą, žinoma, nustelbia imperatoriaus, svarbiausio mano užrašų 
veikėjo, asmenybė. 

Daug metų prabėgo nuo to laiko, ir savo prisiminimuose Na- 
poleoną aš stengiausi pavaizduoti tokį, koks jis buvo iš tikrųjų. 
Vertindamas jo žodžius ir poelgius, jaučiau, kad mano asmenybė 
tarsi visiškai išnyksta. Dabar aš prašau jus palydėti mane į Rau- 
donąjį malūną ir pasekti Grobua bibliotekos įvykius. 

Po rauto pas imperatorienę prabėgo kelios dienos; Sibilei buvo 
likę dar šiek tiek laiko išgelbėti savo mylimąjį atiduodant į polici- 
jos rankas Tusaką. Tiesą sakant, aš ne per daug jaudinausi dėl 
galimos nesėkmės, nes po gražia jos mylimojo išore slypėjo men- 
kas, niekingas bailys. Bet ši tvirtos valios, narsios širdies, gyveni- 
me visiškai vieniša moteris mane labai sujaudino, ir aš buvau pasi- 
ryžęs padaryti viską, ko tik ji paprašytų, kad įvykdyčiau jos norus — 
net prieštaraujančius mano pažiūroms ir įsitikinimams. 

Su tokiais jausmais ją ir generolą Savarėją aš pasitikau įeinan- 
čius į mano kambarį Bulonėje. Vien pažvelgęs į jos degančius 
skruostus ir pergale šviečiančias akis supratau, kad mergina ne- 
abejoja reikalo sėkme. 

— Aš sakiau, Luji, kad surasiu jį! - sušuko ji. - Dabar aš krei- 
piuosi į jus, nes man reikia pagalbos. 

— Panelė tvirtina, kad kareiviai šiuo atveju nereikalingi, - gūž- 
telėjęs pečiais tarė Savarėjas. 

— Ne, ne, ne, - karštai prabilo ji, - čia reikia veikti atsargiai. 
Išvydęs kareivius, jis iškart pasislėps kokioje slaptavietėje, kur 
jūs niekada jo nesurasite. Aš negaliu lengvabūdiškai tvarkyti rei- 
kalo, kai jis jau beveik sėkmingai atliktas. 

— Sprendžiant iš jūsų žodžių, visiškai pakanka trijų vyrų, - ta- 
rė Savarėjas. - Aš, pavyzdžiui, daugiau jų nepasitelkčiau. Jūs sa- 
kote, kad turite dar vieną draugą, kažkokį leitenantą? 

- Berčenės husarų pulko leitenantą Žerarą. 

— Tuo geriau. Didžiojoje armijoje nedaug tokių puikių, atsida- 
vusių karininkų kaip Etjenas Žeraras. Aš manau, kad trise mes 
sugebėsime įvykdyti mums patikėtą misiją. 

— Aš jums padėsiu. 

— Tačiau pasakykite, kurgi yra Tusakas? 

— Jis slepiasi Raudonajame malūne. 

— Mes ten viską atidžiai apžiūrėjome, ir galiu tvirtinti, kad ma- 
lūne jo nėra. 

— Kada jūs ten darėte kratą? 

— Prieš dvi-dienas. 

— Vadinasi, jis apsigyveno vėliau. Pažįstu jo mylimąją Žaną Por- 
tal; aš ją sekiau šešias dienas. Šiąnakt pastebėjau, kad ji paslap- 
čiom ėjo į Raudonąjį malūną su pintine vyno ir vaisių. Vieną rytą 
ji įdėmiai stebėjo praeivius, ir aš mačiau, kad praeinant kareiviui 
jos veide šmėstelėjo siaubas. Aš taip tikiu, kad Tusakas malūne, 
tarsi būčiau jį savo akimis mačiusi. 

— Tokiu atveju nedelskime nė minutės! - sušuko Savarėjas. - 
Jeigu jis gali tikėtis pakrantėje susirasti valtį, tai, be jokios abejo- 
nės, sutemus pabandys pabėgti į Angliją. Nuo malūno gerai ma- 
tyti visos apylinkės, ir panelė teisi: pamatęs kareivį, jis kuo sku- 
biausiai slėptųsi kitur. 

— Tad kaip mes elgsimės? - paklausiau. 

— Po valandos jūs ateisite pas mus su šiais drabužiais prie 
pietinio įvažiavimo į stovyklą. Būsite keliautojas, vykstantis 
didžiuoju keliu. O aš susitiksiu su Žeraru, ir mes susitarsime, 
kaip turėtume persirengti. Pasiimkite savo revolverius, nes 
mums teks turėti reikalą su pavojingiausiu žmogumi Prancū- 
zijoje. 

Kai po valandos aš išėjau prie pietinių stovyklos vartų, buvau 
nustebintas: sutartoje vietoje savo draugų neradau. Prie kelio 
aukštas vyras mėlynu surdutu metalinėmis sagomis, panašus į 
neturtingą kaimo fermerį, taisė puikaus juodo arklio pakinktus; 
šiek tiek tolėliau jaunas arklininkas laukiančiojo poza laikė kitų 
dviejų arklių pavadžius. Tiktai pažinęs, kad vienas arklys yra tas, 
kuriuo aš atjojau iš Grobua, viską supratau ir į draugišką jaunojo 
arklininko šypseną atsakiau šypsena. O fermeris su plačiakrašte 
skrybėle - tai Savarėjas. 

— Manau, mes galime leistis į kelionę nekeldami jokio įtarimo, - 
tarė jis. - Jums reikėtų šiek tiek sukumpti, Žerarai! Na, judame, 
nes gali būti per vėlu. 

Mano gyvenime buvo daug visokių nuotykių, bet šis pats įdo- 
miausias. Žiūrėdamas į vandenį, aš prisiminiau padūmavusią An- 
glijos pakrantę su mieguistais kaimeliais, bičių dūzgimą, varpų 
skambėjimą sekmadieniais, plačias ir ilgas Ašfordo gatves su gra- 
žiais mūriniais nameliais, smukles su rėkiančiomis iškabomis. Toje 
aplinkoje taikiai prabėgo didžioji mano gyvenimo dalis, o dabar 
aš sėdėjau ant pašėlusio žirgo; du užtaisyti pistoletai buvo užkišti 
už diržo. Užduotis, dėl kurios galėjo pasikeisti visas mano gyve- 
nimas. Mano ateitis dabar priklausė nuo to, ar pavyks suimti pa- 
vojingiausią sąmokslininką. 

Prisiminęs jaunystę, pavojus, kurie kada nors manęs tykojo, 
visus likimo vingius, ryškiausiai matau šį vakarą ir nutrūktgal- 
viškas lenktynes vingiuotu kaimo keliu. Tas nuotykis taip įsirėžė 
man į atmintį, kad aš iki šiol prisimenu smulkiausias detales. Man 
atrodo, matau net purvo gurvolius, atitrūkusius nuo arklių pasa- 
gų pasiutiškose lenktynėse. 

Išlėkę iš stovyklos nurūkome keliu siaubingos druskingosios 
pelkės pakraščiu. Jojome į šalies gilumą. Paparčiais ir nendrių 
guotais apžėlusiais plotais. Pagaliau kairėje nuo mūsų pasirodė 
gimtieji Grobua bokštai. Tada pagal Savarėjo komandą pasuko- 
me į dešinę ir nujojome keliu, iš abiejų pusių saugomu kalvų. 

Netrukus sušmėžavo vėjo malūno sparnai; viršutinis jo lange- 
lis atspindėjo saulės spindulius ir atrodė tarsi aplietas krauju. Prie 
durų stovėjo iškinkytas vežimas, pilnas maišų su grūdais; neto- 
liese žolę rupšnojo arklys. 

Kai visa tai pamatėme, vienoje kalvoje pasirodė moteris, kuri, 
pridėjusi prie akių ranką, atsargiai apsidairė. 

— Pažvelk, - susijaudinęs tarė Savarėjas. - Be jokios abejonės, 
jis čia, kitaip kam reikėtų tokio atsargumo. Apjokime šią kalvą, 
kad jie nepamatytų mūsų anksčiau, negu atsidursime prie malū- 
no durų, 

— Tačiau mes greitai tenai atsidurtume jodami tiesiai, - tariau aš. 

- Čia labai nelygi vietovė, todėl saugiau daryti lanką. Kol josi- 
me keliu, jie palaikys mus paprastais keleiviais. 

Tęsėme kelionę kaip niekur nieko, tačiau kažkas garsiai šūk- 
telėjo, ir mes atsisukome. Ta pati moteris stovėjo prie kelio ir 
mus sekė; jos veide aiškiai atsispindėjo įtarimas. Supratau, kad 
jai pasirodė įtartina mano palydovų kariška laikysena. Staiga ji 
nusirišo šaliką 1r iš visų jėgų ėmė juo mojuoti. Savarėjas plūsda- 
masis supliekė arklį ir pasileido malūno link; aš ir Žeraras šuolia- 
vome paskui. Atvykome laiku. Iki malūno vartų buvo likę mažiau 
kaip šimtas žingsnių, kai kažkoks žmogus išbėgo į kiemą ir apsi- 
dairė. 

Iš juodos suveltos barzdos, masyvios figūros ir pakumpusių pe- 
čių iškart pažinau Tusaką. Jis akimirksniu suprato, kad jam ne- 
leisime pabėgti: metėsi atgal ir garsiai užtrenkė paskui save sun- 
kias duris. 

- Pro langą, Žerarai, pro langą! - sušuko Savarėjas. 

Jaunasis husaras nušoko nuo arklio ir su klouno miklumu įlindo 
pro mažą keturkampį langelį žemutiniame malūno aukšte. Po 

kelių minučių Žeraras atvėrė mums duris; iš jo rankos ir veido 
lašėjo kraujas. 

— Jis nubėgo laiptais aukštyn. 

— Dabar galime nesiskubinti, nes Tusakas negali mūsų apeiti, - 
tarė Savarėjas, ir mes nulipome nuo arklių. - Jūs, atrodo, jau iš- 
bandėte pirmą Tusako susižavėjimo pareiškimą mus išvydus. Ti- 
kiuosi, sužeistas jūs nepavojingai? 

— Menki įbrėžimai, generole, nieko daugiau. 

- Štai jūsų pistoletai. Kurgi malūnininkas? 

— Aš čia, - tarė kresnas gauruotas vyrukas, atsiradęs tarpdury- 
je. - Koks čia triukšmas? Jūs, ponai, įsiveržiate į malūną kaip 
plėšikai. Aš ramiai sau sėdėjau, rūkiau pypkę ir skaičiau laikraš- 
tį, turiu tokį įprotį vakarais. Staiga žmogus įsiveržia pro langelį 
apipildamas mane stiklo šukėmis ir nė žodžio netaręs atidaro du- 
ris savo draugams, laukiantiems anapus. Šiandien aš ir taip turė- 
jau visokių nemalonumų su savo gyventoju, o štai dabar įvirsta 
visas trejetas! 

— Jūsų malūne slepiasi piktadarys Tusakas. 

— Tusakas?! - sušuko malūnininkas. - Nieko panašaus. Jo var- 
das Moricas, tai prekiautojas šilku. 

— Tai būtent tas, kurio mes ieškome. Mes pas jus atvykome 
imperatoriaus įsakymu. 

Išgirdus šiuos žodžius, malūnininko veido raumenys trūktelėjo. 

— Aš nežinau, kas jis, bet už nakvynę pasiūlė tokį gerą atlygini- 
mą, kad palikau jį ramybėje ir nieko neklausinėjau. Mūsų laikais 
negali reikalauti asmens dokumento iš kiekvieno nuomininko. Bet 
jeigu jūs atvykote imperatoriaus įsakymu, tai aš, žinoma, jums 
netrukdysiu. Turiu pripažinti, kad šis Tusakas buvo visą laiką 
pats ramiausias gyventojas; beje, taip buvo iki šio ryto, kai jis 
gavo laišką. 

— Kokį laišką? Sakyk teisybę, dykaduoni, nes ir tau gerai nesi- 
baigs. 

— Tą laišką atnešė kažkokia moteris. Aš sakau jums viską, ką 
žinau. Jį perskaitęs, jis tiesiog pamišo. Aš išsigandau. Jis siautėjo 

visą dieną, grasino kažką užmušti. Aš būsiu laimingas, kai jis iš 
čia išsinešdins. 

— Dabar, ponai, čia paliksime arklius, - tarė Savarėjas, apnuo- 
gindamas kardą. - Čia nėra nė vieno lango, pro kurį jis galėtų 
išsmukti. Reikia įsitikinti, ar užtaisyti mūsų pistoletai, o tada mes 
greitai su juo susidorosime. 

Siauri sraigtiniai laiptai vedė į mažą palėpę, apšviečiamą pro ply- 
šį sienoje. Malkų likučiai ir šiaudų guolis bylojo, kur Tusakas leido 
savo dienas. Tačiau čia jo nebuvo, atrodo, jis lipo kitais laiptais. Mes 
puolėme žemyn, bet kelią pastojo masyvios, sunkios durys. 

— Pasiduokite, Tusakai! - sušuko Savarėjas. - Bandyti pabėgti 
beprasmiška. 

Už durų pasigirdo kimus juokas. 

— Aš nepasiduosiu. Bet jeigu norite, galiu su jumis sudaryti 
sutartį. Aš turiu nedidelį reikaliuką, atlikti jį būtina šiąnakt. Jei- 
gu jūs dabar paliksite mane ramybėje, rytoj aš pats atvyksiu į 
stovyklą ir pasiduosiu. Man reikia grąžinti nedidelę skolą; aš tik 
šiandien sužinojau būtent kam. 

— Jūs prašote neįmanomo dalyko. 

— Patikėkite, tai jus atpalaiduos nuo daugelio nemalonumų ir 
rūpesčių. 

— Mes negalime atidėti jūsų suėmimo. Jūs privalote pasiduoti. 

— Tokiu atveju jums teks gerokai pasidarbuoti. 

- Jūs negalite pasislėpti. Pasiduokite! Užgulkime visi trys du- 
ris!.. 

Pasigirdo trumpas duslus pistoleto šūvis. Pro rakto skylutę įlė- 
kusi kulka, prašvilpusi mums virš galvų, įsmigo į sieną. Mes dar 
stipriau užgulėme duris. Nuo laiko sudūlėjusios, jos greitai mums 
pasidavė. Įbėgome į vidų su ginklais rankose, bet kambarys buvo 
tuščias. 

— Kur velnias jį nunešė?! - dairydamasis sušuko Savarėjas. — 
Mes juk paskutiniame kambaryje, kitų čia nėra. 

Tai buvo kvadrato formos tuščia patalpa, jeigu neskaitysime 
kelių maišų su rugiais. Tolimajame kampe švietė langelis. Jis buvo 

atvertas, šalia gulėjo dar rūkstantis pistoletas. Žvilgtelėje žemyn 
negalėjome nesušukti iš nuostabos. Iki žemės buvo taip toli, kad 
neįmanoma net pagalvoti apie šuolį žemyn nerizikuojant nusi- 
sukti sprando. Tačiau Tusakas pasinaudojo tuo, kad vežimas su 
miltų maišais buvo pristumtas prie pat malūno. Tai sumažino 
atstumą ir susilpnino smūgį. Bet net dabar smūgis buvo toks stip- 
rus, kad Tusakas negalėjo iškart atsikelti: kai iš viršaus žiūrėjo- 
me, šnopuodamas jis gulėjo ant maišų krūvos. 

Išgirdęs riksmą, sąmokslininkas pažvelgė į mus, pagrūmojo 
kumščiu ir vikriai nušokęs nuo vežimo liuoktelėjo ant Savarėjo 
arklio ir nurūko per kalvas. Juoda barzda plaikstėsi vėjyje. Pavy- 
mui paleisti šūviai nepasiekė tikslo. Nereikia nė sakyti, kad mes 
strimgalviais nusiritome žemyn išklibintais, girgždančiais laip- 
tais ir atsidūrėme prie atvirų malūno durų. Dar kelios akimirkos — 
ir mes jau ant arklių. Tačiau to laiko jam pakako gerokai nuo 
mūsų nutolti: raitelis ir arklys žaliame kalvų fone mums jau at- 
rodė tik kaip judantis juodas taškas. 

Vakaras gaubė žemę, o mes vis dar vijomės Tusaką; iš kairės 
plytėjo ta siaubinga druskingoji pelkė, ir jeigu Tusakas būtų pa- 
sukęs į ją, vargu ar būtume galėję jį persekioti. Šiuo atveju prana- 
šumas buvo jo pusėje. Tačiau jis nekeitė krypties ir lėkė vis pir- 
myn toldamas nuo mūsų. Vienu momentu atrodė, kad Tusakas 
ketina pasukti į pelkę; bet ne, šuoliavo tarp kalvų. 

Aš niekaip negalėjau suprasti, kur jis taip greitai lekia. Nė karto 
net nepažvelgė į mus, tarsi gerai žinojo, kur skuba. Leitenantas 
ir aš buvome lengvesni už Tusaką, o mūsų arkliai - ne blogesni 
už jo arklį, todėl pamažu prie jo artėjome. O, jeigu būtume galėję 
jį visą laiką matyti! Tačiau vietovę jis žinojo daug geriau už mus, 
ir mes, suprantama, bijojome pamesti jo pėdsakus. 

Kai atsidūrėme ant kalvos šlaito, mano širdis sustingo iš bai- 
mės: pamaniau, kad mes jo daugiau nepamatysime. Bet veltui 
baiminausi. Tusakas nesislapstydamas šuoliavo vis pirmyn ir pir- 
myn. Tačiau netrukus įvyko tai, ko taip bijojome. Mes buvome ne 
toliau kaip už šimto žingsnių nuo jo, kai, rodės, galutinai pametė- 

me pėdsakus. Viename kelio posūkyje Tusakas prapuolė kaip į 
vandenį, tuo mes įsitikinome užjoję ant kalvos viršūnės. 

- Štai kelias į kairę! - sušuko labai susijaudinęs Žeraras. - Jo- 
kime į kairę, mano drauge, jokime į kairę! - šaukė leitenantas. 

- Minutėlę! - sušukau. - Čia kitas kelias - į dešinę, jis galėjo 
nujoti ir šiuo keliu. 

— Tai jūs jokite vienu, o aš - kitu. 

— Palaukite, aš girdžiu pasagų caksėjimą! 

— Taip taip, štai jo arklys! | 

Aukštas juodas žirgas (mes iškart pažinome Savarėjo arklį) stai- 
ga iššoko iš tankiai sužėlusių nendrių, bet be raitelio. 

— Krūmuose jis pasislėpė kažkokioje slaptavietėje! - sušukau. 

Žeraras nulipo nuo arklio ir nusivedė jį į krūmus. Aš pase- 
kiau jo pavyzdžiu, ir už kelių žingsnių mes atsidūrėme kreidos 
kasykloje. 

- Jokio pėdsako! - sušuko Žeraras. - Jis pasislėpė. 

Tačiau tą akimirką aš viską supratau. Jo įsiūtį, jo pyktį, kaip 
sakė malūnininkas, sukėlė laiškas, kuriame, be abejo, buvo pasa- 
kyta, kas išdavė juos tą lemtingą jų ir mano atvykimo naktį. Tu- 
sakas miglotai įsivaizdavo, kas tai galėjo padaryti, bet gavęs laiš- 
ką galutinai tuo įsitikino. Pažadas pasiduoti tiktai rytoj rytą reiškė, 
kad jam reikia laiko atkeršyti mano dėdei. Ir todėl jis atjojo iki 
kreidos kirtavietės. Tikriausiai tai buvo ta vieta, kur prasideda 
požeminis tunelis į Grobua. Tusakas, vykdamas į mano dėdės pilį 
įvairiais reikalais, sužinojo apie šį tunelį. 

Du kartus aš apsirikau bandydamas užčiuopti siaurą angą ir 
tiktai trečią kartą tirštėjančioje tamsoje pamačiau žiojėjančią juodą 
skylę baltoje sienoje. Tos paieškos ilgokai užtruko, todėl Savarė- 
jas pėsčias suspėjo prisijungti prie mūsų; palikę arklius prie įėji- 
mo į tunelį, mes įlindome ; jį: visiškoje tamsoje apgraibomis ėjo- 
me į priekį. 

Kai pirmą kartą ėjau šiuo koridoriumi su dėde, jis neatrodė 
toks ilgas, be to, dėdė turėjo žibintą. O dabar, visiškoje tamsoje, 
abejojant, ar laikomės reikiamos krypties, šis kelias mums pasirodė 

be galo ilgas. Už savęs išgirdau Savarėjo balsą: jis klausė, kiek 
mylių dar teks įveikti šiuo kurmių urvu. 

— Tss! - sušnibždėjo Žeraras. - Priekyje kažkas juda. 

Užgniaužę kvapą įsiklausėme. Toli priekyje išgirdau praveria- 
mų durų girgžtelėjimą. 

- Jis, jis! - šūktelėjo energingai Savarėjas. - Šis niekšas čia, 
tuo aš neabejoju. Pagaliau jis mūsų rankose! 

Tačiau mane vėl apėmė baimė: aš prisiminiau, kad duris, 
vedančias į pilį, dėdė atidarė kažkaip ypatingai. Iš atveriamų 
durų garso buvo galima spręsti, kad Tusakas žinojo šią paslap- 
tį. Bet jeigu jis jas paskui save uždarė?! Aš prisiminiau geleži- 
nių užsklandų dydį ir stiprumą ir supratau, kad paskutiniu 
momentu, kai esame beveik pasiekę tikslą, šios durys gali tap- 
ti neįveikiama kliūtimi. Mes metėmės į priekį, ir netrukus aš 
nesusilaikiau džiaugsmingai nesušukęs: priekyje plevenanti 
gelsva šviesa liejosi į mus pragreždama tamsą. Durys buvo ati- 
darytos. Apsvaigęs nuo keršto troškimo, Tusakas pamiršo, kad 
pavojus galėjo grėsti ir iš persekiotojų, lipusių jam ant kulnų. 
Dabar mes jau nedvejojome: sraigtiniais laiptais greitai užli- 
pome aukštyn ir atidarę dar vienas duris atsidūrėme mūrinia- 
me Grobua koridoriuje, kaip ir tada pačiame gale apšviestame 
lempute. 

Ilgas siaubingas klyksmas, širdį veriantis baimės ir nevilties 
šauksmas sutrikdė tylą. 

- Jis jį užmuš! Jis jį užmuš! - pasigirdo išgąstingas balsas, ir 
tarnaitė koridoriumi pasileido mūsų link. 

— Padėkite! Padėkite! Jis nužudys poną Bernaką! 

— Kur jis? - sušuko Savarėjas. 

— Tenai, bibliotekoje! Durys su žalia užuolaida! 

Vėl išgirdome beviltišką riksmą, pereinantį į kriokimą, paskui 
duslų trūkčiojantį traškėjimą; kažkas subraškėjo tarsi laužomi 
kaulai. Tik aš gerai supratau šio garso reikšmę. Mes puolėme į 
kambarį, bet ir narsusis Savarėjas, ir be galo drąsus husaras stai- 
ga atšoko išvydę siaubingą vaizdą. 

"Kai žudikas įsiveržė į biblioteką, mano dėdė sėdėjo prie rašo- 
mojo stalo, nugara į duris. Be jokios abejonės, pirmas mūsų iš- 
girstas riksmas buvo jo išgąstis išvydus šią prie jo pasilenkusią 
gauruotą galvą, o antrą garsą jis išleido tada, kai siaubingos ran- 
kos palietė jo kaklą. Sukaustytas baimės Bernakas jau negalėjo 
pakilti iš kėdės; jis tebesėdėjo nugara į duris. Kai įbėgome į bib- 
lioteką, dėdės galva jau buvo atlaužta atgal. Pamatėme sudarky- 
tą, krauju apsipylusį Bernako veidą, atsuktą į mus, nors krūtinė 
buvo nukreipta į langą. Paskui aš dažnai sapnuodavau šį liesą, 
išsekusį veidą su iššokusiomis akimis, pražiota burna ir nulaužtu 
kaklu. Sukryžiavęs ant krūtinės rankas prie jo stovėjo Tusakas; 
jo veidas pergalingai švytėjo. 

— Gaila, bičiuliai, - tarė jis, - bet jūs šiek tiek pavėlavote. Aš 
grąžinau skolą. 

— Pasiduok! - sušuko Savarėjas. 

— Na, šaukite, šaukite! - šaukė Tusakas, daužydamas ranko- 
mis savo krūtinę. - Manote, aš jūsų bijau, niekingi menkystos?! 
Norėtumėte! Gyvo jūs manęs nepaimsite! O! Aš išmušiu šią mintį 
jums iš galvų. 

Staiga jis sugriebė sunkų krėslą, pakėlė virš galvos ir sviedė į 
mus. Visi trys šovėme, bet niekas negalėjo sustabdyti stipraus 
kaip stichija milžino. Kraujas čiurkšlėmis tekėjo iš žaizdų, jis pa- 
dūkusiai mosavo krėslu. Tačiau jėgos ėmė silpti. Netikėtai Tusa- 
kas krėslu trenkė į stalo kraštą, sutrupindamas jį į šipulius. Pas- 
kui visiškai paklaikęs puolė Savarėją, akimirksniu pasimetė po 
savimi ir nespėjus mums susigaudyti sugriebė už smakro ketin- 
damas nusukti sprandą. 

Mes visi trys buvome pakankamai stiprūs, bet šis net sunkiai 
sužeistas žvėris buvo stipresnis už mus visus drauge. Paleidęs 
Savarėją, Tusakas ėmė veržtis iš mūsų rankų, bet, įtempę visas 
jėgas, mes vis stipriau ir stipriau spaudėme milžiną. 

Jis labai kraujavo. Jo jėgos sparčiai seko. Nežmoniškomis pa- 
stangomis Tusakas atsistojo ant kojų, tarsi koks lokys su į jį įsiki- 
busiais šunimis, keliai sulinko, ir iš pykčio ir nevilties surikęs 

taip, kad net langų stiklai suvirpėjo, krito ir daugiau nesujudėjo. 
Tarsi sumedžiotas juodas žvėris gulėjo ant grindų, suvelta jo barz- 
da styrojo į viršų. Uždusę stovėjome šalia, pasirengę vėl jį pulti. 
Bet Tusakas jau buvo miręs. Mirtinai išblyškęs, bejėgiškas Sava- 
rėjas atsirėmė į stalą. Jis dar negalėjo atsigauti nuo geležinių šio 
žmogaus gniaužtų. 

— Man atrodo, kad grūmiausi su lokiu, - tarė jis. - Tačiau vis 
dėlto Prancūzijoje vienu pavojingu žmogumi jau mažiau, ir impe- 
ratorius gali nesibaiminti šio atkaklaus priešo. O juk jis buvo vel- 
niškai narsus! 

"- Koks galėjo išeiti iš jo kareivis! - susimąstęs pasakė Žeraras. 
— Jis būtų labai tikęs į Berčenės husarus. Taip, blogai Tusakas 
elgėsi eidamas prieš imperatorių. 

Atsisėdau ant sofos išsikamavęs, sukrėstas. Tokia scena ne tik 
man, bet ir daugiau visko patyrusiam, stipresnių nervų žmogui 
būtų buvusi per sunki. Iš savo žygio gertuvės Savarėjas mums 
davė po keletą gurkšnių konjako, paskui nuplėšęs užuolaidą už- 
dengė ja siaubingą dėdės Bernako figūrą. 

— Daugiau čia mums nėra ko veikti, - tarė. - Reikia paskubėti 
su raportu imperatoriui. Surinkite, ponai, visus Bernako popie- 
rius, nes daugelis jų mums gali praversti atskleidžiant naujus są- 
mokslus. 

Taip kalbėdamas, jis drauge su mumis rinko visus dokumen- 
tus, išklotus ant stalo. Tarp jų buvo ir priešais Bernaką gulin- 
tis laiškas, kurį jis, atrodo, buvo parašęs prieš įeinant Tusa- 
kui. 

— Kas tai? - tarė Savarėjas, žiūrėdamas į laišką. - Atrodo, kad 
mūsų bičiulis Bernakas buvo ne mažiau pavojingas subjektas ne- 
gu Tusakas. „Mano brangusis Katulai, - Savarėjas skaitė laišką, 
— aš prašau atsiųsti dar to paties skysčio, kurį iš jūsų gavau prieš 
trejus metus. Aš kalbu apie tuos migdolų nuodus, kurie nepalie- 
ka jokių pėdsakų. Man jų prireiks kitą savaitę. Maldauju - nesu- 
painiokite. Galite visada manimi pasikliauti, jeigu jums prireiks 
kreiptis į imperatorių“. 

— Laiškas adresuotas žinomam chemikui iš Amjeno, - tarė Sa- 
varėjas, vartydamas voką. — Vadinasi, jis nuodijo žmones. Prie 
visų savo geradarysčių pridėdavo dar ir šią. Negaliu atspėti, kam 
jis galėjo ruošti tuos migdolų nuodus, kurie nepalieka jokių pėd- 
sakų. 

— Labai keista, - tyliai tariau. 

Nenorėjau pasakyti, kad nuodai skirti man. Vis dėlto jis buvo 
mano dėdė, be to, Bernako jau nebuvo tarp gyvųjų. Kokia prasmė 
apie tai kalbėti?! 


XVII skyrius 


PABAIGA 


Generolas Savarėjas su raportu nuvyko tiesiai į Pon de Briką 
pas imperatorių, o aš ir Žeraras patraukėme pas mane paplepėti 
prie butelio vyno. Tikėjausi rasti Sibilę, bet, mano nuostabai, jos 
ir pėdsakai ataušo, ir niekas nežinojo, kur ji dingo. 

Anksti rytą mane pažadino imperatoriaus pasiuntinys. 

— Imperatorius nori jus matyti, pone de Lavali, - tarė jis. 

— Kur? 

— Pon de Brike. 

Jeigu Napoleonui nori patikti, visų pirma turi būti punktua- 
lus. Todėl po dešimties minučių jau sėdėjau ant arklio, o po.pus- 
valandžio - nuo jo nušokau prie pilies. Užlipęs laiptais įėjau į Žo- 
zefinos kambarį, kur buvo ir Napoleonas. 

Imperatorienė pusiau gulom sėdėjo ant kušetės, vilkėjo žavin- 
gu nėriniuotu chalatu rožiniu pamušalu. Napoleonas energingai 
vaikščiojo po kambarį. Jis buvo labai keistu kostiumu, kurį pa- 
prastai dėvėdavo laisvalaikio valandomis: baltas chalatas, ryškiai 
raudoni turkiški pusbačiai, galva aprišta balta šilkine skarele. To- 
kia apranga jam teikė Vest Indijos plantatoriaus įvaizdį. 

Stiprus odekolono kvapas bylojo, kad Napoleonas ką tik išėjo 
iš vonios. Jis buvo puikiai nusiteikęs, ta nuotaika paprastai per- 
siduodavo Žozefinai, taigi mane pasitiko linksmi, besišypsantys 
veidai. Sunku buvo patiketi, kad ši gera, meili veido išraiška, akys, 

švytinčios genialiu protu, priklausė tam pačiam žmogui, kuris pra- 
ėjusią naktį prasiautė per šios pilies kambarius kaip audringas 
sūkurys palikdamas paskui save sudrėkusius skruostus ir paniu- 
rusius veidus. 

— Puikus mano adjutanto debiutas, - tarė jis. - Savarėjas man 
papasakojo viską, kas atsitiko vakar, ir galiu pasakyti, kad jūs 
mikliai pasinaudojote susiklosčiusiomis aplinkybėmis. Man nėra 
kada užsiimti tokiais niekais, bet mano žmona, žinodama, kad 
"Tusakas jau negali manęs užmušti, miegos ramiau. 

— Taip taip, tai buvo baisus žmogus! - sušuko imperatorienė. — 
Jis buvo ne mažiau pavojingas negu Žoržas Kadudalas. Abu jie 
siaubingi žmonės. 

— Aš gimiau po laiminga žvaigžde, Žozefina, - tarė 1mperato- 
rius, meiliai glostydamas jai galvą. - Aš matau visą savo gyveni- 
mo kelią ir puikiai žinau, koks likimas manes laukia. Niekas ne- 
gali man pakenkti tol, kol aš įvykdysiu savo pareigą Prancūzijai. 
Arabai tiki lemtimi, ir jie yra visiškai teisūs. 

— Kam tada visi tie jūsų planai, jeigu viskas iš anksto likimo 
nulemta? 

— Vadinasi, man lemta sudarinėti savo planus, mažoji kvailiu- 
ke. Argi jūs nematote, kad mano protui lemta tai daryti? Uždavi- 
nius aš kuriu taip, kad iki paskutinės minutės niekas nežino, ką 
aš darau. Niekada nežvelgiu į priekį arčiau kaip per dvejus me- 
tus, o šiandien, pone de Lavali, aš visą rytą buvau užsiėmęs įvy- 
kiais, kurie atsitiks 1807 metų rudenį ir žiemą. Beje, jūsų gražutė 
pusseserė labai protingai sutvarkė šį reikalą. Ne, ji tikrai per daug 
protinga, kad susietų savo likimą su tokiu menkysta kaip Liusje- 
nas Lesažas, prašęs pasigailėti jo bent savaitę. Tai juk ne kažin 
kokia malonė, sutikite. 

Aš pritariau. 

— Su moterimis visada ta pati istorija. Idealistai, svajotojai pa- 
vergia jas polėkiu, vaizduote. Jos, panašiai kaip Rytų gyventojai, 
negali įsivaizduoti, kad protingas ir geras žmogus gali ir nebūti 
gražios išvaizdos. Negalėjau priversti egiptiečių manyti, kad esu 

didesnis generolas negu Kleberas, nes jis turėjo šveicaro figūrą ir 
kirpėjo plaukus. Taip ir su tuo nelaiminguoju Lesažu, kurį mote- 
rys laiko herojumi dėl jo gražaus veido ir veršio akių. Kaip mano- 
te, jeigu ji savo mylimąjį pamatys tikroje šviesoje, ar nusisuks? 

— Aš tuo neabejoju, nes pažįstu savo pusseserę: ji negali pakęs- 
ti bailumo ir niekingumo. 

— Kaip jūs karštai prabilote. Jūs, atrodo, šiek tiek žavitės gra- 
žute pussesere?! 

— Sere, aš jums sakiau, kad... 

— Ta ta ta. Bet juk jūsų sužadėtinė tenai, toli, už vandenyno, ir 
daug kas galėjo pasikeisti po to, kai jūs išsiskyrėte. 

Tarpdury pasirodė Konstanas. 

- Jį jau atvedė, sere. 

- Puiku. Pereikime į kitą kambarį. Žozefina, tu būtinai priva- 
lai eiti su mumis, nes tai greičiau tavo, ne mano reikalas. 

Mes perėjome į ilgą, siaurą kambarį. Jį apšvietė du langai, bet 
užuolaidos buvo nuleistos ir beveik nepraleido šviesos. Prie durų 
stovėjo tas pats mameliukas Rustemas, o šalia - žmogus, apie ku- 
rį mes ką tik kalbėjome. Jo rankos buvo tvirtai surištos, galva iš 
gėdos nuleista; Lesažas pakėlė į mus savo išgąstingas akis ir pri- 
ėjus imperatoriui suvirpėjo kaip rudenio lapas. Napoleonas atsi- 
stojo priešais jį šiek tiek išžergęs kojas, sudėjęs rankas už nuga- 
ros ir įrėmė ilgą tiriamą žvilgsnį. 

—- Na, maloningasis pone, - pagaliau tarė, - tikiuosi, jūs pakan- 
kamai apsvilote pirščiukus ir vargu ar dar kada bandysite prieiti 
arčiau ugnies. O gal jūs ir ateityje ketinate užsiimti politika? 

- Jeigu manęs bus pasigailėta, jūsų didenybe, nuo tos dienos 
įsigysite patį ištikimiausią tarną visam gyvenimui, - sunkiai tar- 
damas žodžius suvapėjo Lesažas. 

Imperatorius, atsakydamas į tokį pataikaujamą pasiūlymą, kaž- 
ką sumykė ir netyčia ant balto chalato užsibėrė žiupsnį tabako. 

— Tai, ką jūs sakote, ko gero, yra iš dalies tiesa, nes žmogus, 
turėjęs pagrindo bijoti, visada tarnaus gerai. Bet aš juk labai reik- 
lus šeimininkas. 

— Aš neišsigąsiu jokių sunkumų, jeigu man bus įsakyta ką nors 
atlikti. Viską įvykdysiu, kad ir koks pavojingas būtų pavedimas, 
jeigu man atleidžiate. 

— Pavyzdžiui, man kartais į galvą šauna keista mintis, - tarė 
imperatorius, - man tarnaujančius žmones apvesdinti ne pagal 
jų norus, bet grynai savo nuožiūra. Ir su tuo jūs sutinkate? 

Poeto veide atsispindėjo vidinė kova. 

— Ar galiu paprašyti, sere? 

— Nieko nedrįskite prašyti. 

— Bet aplinkybės, sere... 

— Gana! - piktai sušuko imperatorius, pasisukdamas ant kul- 
nų. - Aš neprašau patarimų, aš įsakinėju. Aš noriu surasti vy- 
rą panelei de Beržero. Jūs ją vedate arba tuojau pat grįžtate į 
kalėjimą. 

Nuo susijaudinimo perkreiptame Lesažo veide vėl atsispindė- 
jo kova; jis neryžtingai maigė rankas. 

— (Gana! - šaukė imperatorius. - Rustemai, pakviesk sargybą! 

— Ne ne, sere, neišsiųskite manęs į kalėjimą. 

— Sargybą! Rustemai! 

— Aš sutinku su viskuo, aš vesiu tą, kurią įsakysite! 

— Niekšas! - pasigirdo kažkieno balsas, ir Sibilė, praskleidusi 
užuolaidas, sunkiai kvėpuodama, sustojo prie lango. Jos veidas 
išblyško iš pykčio, akys spindėjo neapykanta; aukšta, grakšti ma- 
no pusseserės figūra ryškiai išsiskyrė lango fone. Ji pamiršo, kad 
čia yra imperatorius. Pagauta neapykantos ir paniekos, ji pamir- 
šo viską. - Jie man parodė jus tokį, koks esate, - paniekinamai 
tarė Sibilė, - aš jais netikėjau, aš niekada nebūčiau patikėjusi, 
negalėjau net įsivaizduoti, kad gali egzistuoti tokios niekingos bū- 
tybės. Jie prisiekė man tai įrodyti, aš sutikau ir dabar pati ma- 
tau, kas jūs esate. Gerai, kad dar ne per.vėlu! Reikia tik pamany- 
ti! Dėl jūsų aš paaukojau šimtą kartų geresnio ir vertesnio žmogaus 
gyvybę! Esu žiauriai nubausta už šį poelgį. Tusakas atkeršijo. 

- Gana! - piktai pasakė imperatorius. - Konstanai, palydėk 
panelę Bernak į kitą kambarį. O dėl manęs, tai aš, gerbiamasis, 

niekada nesiryžčiau susieti nė vienos savo rūmų damos likimo su 
tokiu žmogumi kaip jūs. Visiškai pakanka to, kad parodėte tikrąjį 
savo veidą ir kad panelė Bernak išsigydė nuo beprotiškos aistros. 
Rustemai, išveskite areštuotąjį! 

— Jūs matote, pone de Lavali, - kreipėsi jis į mane, kai su- 
gniuždytas Lesažas buvo išvestas iš kambario, - tarp kavos ir 
pusryčių mes atlikome gerą darbelį. Tai jūsų idėja, Žozefina, ir 
aš jumis visiškai pasiklioviau. O dabar, de Lavali, mes norime 
apdovanoti jus už tai, kad aristokratams emigrantams parodėte 
puikų pavyzdį ir, žinoma, dalyvavote sugaunant Tusaką. Jūs gau- 
site atlyginimą. 

- Aš neprašau atlyginimo, sere, - pasakiau pasijutęs nepatogiai. 

— Tai kalba jūsų kuklumas. Bet aš jau nusprendžiau jums atly- 
ginti pakankamai, kad galėtumėte gyventi taip, kaip dera mano 
adjutantui. Be to, aš nusprendžiau sutuokti jus su viena impera- 
torienės freilina. 

Po šių imperatoriaus žodžių mano širdis ėmė tankiai plakti. 

— Sere, - vos ištariau, - tai neįmanoma. 

— Aš neleidžiu ilgai svyruoti. Jūsų sužadėtinė iš puikios šeimos 
ir labai graži. Šiaip ar taip, tai nuspręsta. Jūsų vestuvės įvyks 
ketvirtadienį. 

— Bet tai neįmanoma, sere, - pakartojau. 

— Neįmanoma! Ilgiau pas mane patarnavęs suprasite, kad aš 
negaliu pakęsti šio žodžio. Aš jums sakau, kad tai nuspręsta. 

— Mano širdis priklauso kitai, sere. Aš negaliu sulaužyti prie- 
saikos. 

— Nejaugi! - tarė šaltai imperatorius. - Jeigu jūs laikotės savo, 
tai, žinoma, negalėsite užimti mano adjutanto vietos. 

Visi mano planai ėmė griūti. Bet ką aš turėjau daryti? 

- Ši akimirka pati sunkiausia mano gyvenime, sere, - tvirtai 
pasakiau, - bet aš vis dėlto liksiu ištikimas duotam žodžiui. Net 
jeigu man tektų tapti plėšiku prie didžiojo kelio vietoje aukštos 
garbės būti jūsų adjutantu, aš vis tiek vesiu Eugeniją de Šuazel 
arba visai nieko nevesiu. 


166 


Imperatorienė atsistojo ir priėjo prie lango. 

— Kadangi jūs, pone de Lavali, tebesispyriojate, - tarė ji, - aš 
noriu leisti jums bent akies krašteliu žvilgtelėti į mano freiliną, 
kurios jūs su tokia panieka atsisakote. 

Žozefina staigiai atitraukė kito lango užuolaidą. Tenai stovėjo 
moteris. Ji žengė kelis žingsnius ir su džiaugsmo ir laimės prislo- 
pintu riksmu puolė prie manęs ir apsivijo mano kaklą. Tarsi sap- 
ne priglaudžiau šią moterį prie širdies, nes pažinau švelnias bran- 
gias savo Eugenijos akutes. Bijojau, kad tai sapnas; prabėgs 
akimirka, aš pabusiu, ir Eugenija išnyks. 

— Palikime juos vienus, - tarė imperatorienė. - Eime, Napoleo- 
nai! Juos matant man darosi liūdna. Aš prisimenu Šotereno gat- 
vėje prabėgusias dienas. 


Štai ir mano mažojo romano pabaiga. Imperatoriaus planai, 
kaip visada, buvo įvykdyti numatytą dieną, ir ketvirtadienį mes 
buvome sutuokti. Visagalė Napoleono ranka sugebėjo Eugeniją 
atgabenti iš Kento miesto, kad būtų visiškai ramus, jog aš nepa- 
bėgsiu, ir kad išaukštintų savo rūmus labai senos Šuazelių gimi- 
nės atstovės buvimu. 

Po kelerių metų mano pusseserė Sibilė ištekėjo už Žeraro, ku- 
ris per tą laiką suspėjo tapti brigados vadu ir vienu žinomiausių 
Prancūzijos generolų. Aš vėl tapau savo gimtojo Grobua savinin- 
ku, bet prisiminimai apie siaubingąjį dėdę, apie tai, kas įvyko tą 
naktį, kai Tusakas atsistojo ant bibliotekos slenksčio, visiems lai- 
kams užtemdė man šias vietas. 

Tačiau gana apie mane ir mano menką gyvenimą. Šioje apy- 
braižoje, remdamasis savo paties prisiminimais, bandžiau pa- 
vaizduoti imperatorių. Iš istorijos jūs žinote, kad praradęs vil- 
tį užimti Lamanšą, baimindamasis priešų iš užnugario 
Napoleonas išvyko iš Bulonės. Jūs taip pat tikriausiai girdėjo- 
te, kad vadovaudamas armijai, skirtai pirmiausia kovai su An- 
glija, per vienus metus jis sumušė Austriją ir Rusiją, o kitais 
metais - Prūsiją. 

Nuo savo tarnybos Napoleonui pradžios iki tol, kai paskutinį 
kartą jis plaukė Atlanto vandenynu, kad niekada nesugrįžtų į 
Prancūziją, aš buvau patikėjęs jam savo likimą. Išlikau jį globoju- 
sios žvaigždės dėka ir nukritau drauge su juo. Ir dabar, galvoda- 
mas apie Napoleono gyvenimą, negaliu nuspręsti: buvo jis Pran- 
cūzijai geras genijus ar šios šalies blogio demonas? Žinau tiktai 
tiek, jog Napoleonas genialus žmogus, visi jo poelgiai visada buvo 
tokie grandioziniai, kad jiems netaikytinas įprastas žmogiškųjų 
poelgių matas. 

Miegok ramiai didžiajame kape Invaliduose, didysis žmogau! 
Tavo darbas atliktas, valdinga ranka, sulaikiusi Prancūziją prie 
bedugnės krašto, davusi naują kryptį Europos politikai, pavirto į 
dulkes. Likimas tave išaukštino, likimas tave taip pat ir išmetė iš 
sosto. Tačiau prisiminimas apie tave, visagalį mažą imperatorių, 
telieka gyvas ir jaudina žmonių protus, tegul turi įtakos jų poel- 
giams! Daugelis tave dievino, daugelis tave smerkė, bet aš sten- 
giuosi nedaryti nei viena, nei kita. Aš norėjau būti tiktai nešališ- 
kas įvykių metraštininkas: kai didžioji armija buvo Bulonėje ir 
aš, sugrįžęs iš tremties, tapau Napoleono adjutantu. 


ZERARO NUOTYKIAI 


PRATARMĖ 


Tikiuosi, kad kai kuriuos skaitytojus šios Napoleono laikų ka- 
reiviškos istorijos sudomins tiek, kad susidomėtų jų ištakomis. 
Epocha nepagailėjo su karu susijusių veikalų, tarp jų buvo pačių 
žmogiškiausių ir spalvingiausių kada nors mano skaitytų ištraukų. 
Atmetę istorinius veikalus ar vadų biografijas, turime daugybę 
pačių kovojusių žmonių parašytų liudijimų, kuriuose aprašomi jų 
jausmai ir pergyvenimai, visados išdėstyti remiantis požiūriu tos 
rūšies karinių pajėgų, kuriose jie tarnavo. Kavalerija turėjo ypač 
daug memuarų autorių. Pavyzdžiui, De Roka savo „Mėmoires sur 
la Guerre des Francais en Espagne“! pateikia husaro pasakoji- 
mą, o tuo tarpu De Nejis kūrinyje „Mėmoires sur la Guerre d'Es- 
pagne“Ž tas pačias kampanijas aprašo dragūno požiūriu. Dar tu- 
rime „Souvenirs Militaires du Colonel de Gonneville“?, kuriuose 
į visą karų epopėją, netgi į Ispanijos karą, žiūrima iš po plienu 
apvedžioto, ašutų uodega papuošto kirasyro šalmo. Žymiausi iš 
visų tokio pobūdžio veikalų ir karo memuarų yra Marbo prisi- 
minimai, kuriuos galima perskaityti ir anglų kalba. Iš kitų 
knygų, leidžiančių pajusti Napoleono kareivio pasaulėjautą, 


1 „Prancūzų karo Ispanijoje memuarai“ (pranc.). 
Ž „Ispanijos karo memuarai“ (pranc.). 
3 „Pulkininko Gonvilio kariniai memuarai“ (pranc.). 

ypač rekomenduočiau „Les Cahiers du Capitaine Coignet“!, ku- 
riuose karas vaizduojamas gvardijos eilinio akimis, ir „Les Mėmoi- 
res du Sergeant Bourgoyne“Ž, kurių autorius buvo laisvai samdo- 
mas korpuso puskarininkis. Seržanto Frikaso dienoraštis ir de 
Fezenako bei de Segiuro prisiminimai užbaigia sąrašą veikalų, iš 
kurių aš sėmiausi įkvėpimo, siekdamas istoriškai ir kariškai tei- 
singai pavaizduoti atmosferą, supusią mano išgalvotą herojų. 


ARTŪRAS KONANAS DOILIS 
1903 m. kovas. 


! „Kapitono Kuanjė dienoraščiai“ (pranc.). 
Ž „Seržanto Burgoino memuarai“ (pranc.). 

I 


KAIP BRIGADOS VADAS NETEKO AUSIES 


Senasis brigados vadas Žeraras, sėdėdamas kavinėje, pasakojo: 

— Taip, mano bičiuliai, savo gyvenime mačiau daugybę miestų. 
Jūs nepatikėsite, kiek kartų aš įžengiau į miestus kaip nugalėto- 
jas su aštuoniais šimtais vikriųjų velnių, kurie jojo paskui mane, 
dunksėdami pasagomis ir žvangindami ginklais. Didžiosios armi- 
jos priekyje žygiavo kavalerija, kavalerijos priekyje - Konflano 
pulko husarai, o priekyje husarų - aš. Tačiau iš visų miestų, ku- 
riuose mums teko būti, Venecija yra pats kvailiausias - ir kas giją 
tik pastatė! Galva neišneša, apie ką galvojo tie statytojai, juk ka- 
valerija ten neturi jokios galimybės manevruoti. Pats Miuratas 
arba Lasalis nesugebėtų išvesti eskadrono į centrinę aikštę. To- 
dėl Kelermano sunkiosios kavalerijos brigadą ir mano husarus 
palikome Padujoje, žemyne. Miestą užėmė pėstininkai, kuriems 
vadovavo Siušė, o jis mane tą žiemą pasiėmė adjutantu, nes jam 
labai patiko, kaip sutvarkiau Milane vieną italą, fechtavimo mo- 
kytoją. Šis vyrukas išmanė savo darbą, ir Prancūzijos laimė, kad 
kaip tik aš stojau prieš jį ir apgyniau mūsų ginklo garbę. O ir 
pamokyti jį reikėjo: juk jeigu kam nors nepatinka, kaip dainuoja 
primadona, tas gali ir patylėti, o kai viešai žemina gražią moterį, 
to pakęsti negalima. Todėl visų simpatija buvo mano pusėje, o kai 
reikalas buvo atliktas ir italo našlei paskyrė pensiją, Siušė paėmė 
mane savo pasiuntiniu, ir aš su juo atvykau į Veneciją, kur man ir 

atsitiko tas nuostabus įvykis, apie kurį dabar jums papasakosiu. 

Ar jūs buvote Venecijoje? Na, žinoma, ne, prancūzai juk tokie 
nepaslankūs. O štai mes kadaise užtenkamai pakeliavome. Visur 
buvome, nuo Maskvos ligi paties Kairo, tiktai šeimininkai nesi- 
džiaugė tokia svečių gausa, o ir savo leidimus mes vežėme ant 
lafetų. Blogai bus Europai, kai prancūzai vėl sugalvos pakeliauti, - 
jie nenoriai palieka savo namus, tačiau jeigu jau pajuda iš vietos, 
kas žino, kur jie sustos, ypač jeigu juos veda toks žmogus kaip 
mūsų imperatorius, tai kas, kad jis neaukšto ūgio. Tačiau tos gar- 
bingos dienos praėjo, tie garbingi vyrai mirė, o aš, paskutinis iš 
jų; sėdžiu kavinėje, geriu Siurnė vyną ir pasakoju apie praeitį. 

Bet turėčiau kalbėti apie Veneciją. Žmonės ten gyvena kaip van- 
dens žiurkės dumblingose seklumose, bet namai labai geri, nieko 
nepasakysi, ir niekur nemačiau tokių nuostabių bažnyčių; ypač pa- 
žymėtina Šventojo Morkaus katedra. Bet labiausiai jie didžiuojasi 
savo statulomis ir paveikslais, garsiausiais visoje Europoje. Dauge- 
lis armijoje mano, kad jų reikalas - kariauti ir apie nieką kitą, iš- 
skyrus mūšius bei grobį, ir galvoti neverta. Pavyzdžiui, buvo pas 
mus toks senis Buvė, jį nukovė prūsai tą dieną, kai aš pelniau im- 
peratoriaus medalį; būtumėte pabandę su juo pasikalbėti ne apie 
stovyklą ir proviantą, o apie knygas arba meną, jis tik būtų išvertęs 
akis. Tačiau tikras kareivis, pavyzdžiui, toks kaip aš, turi susivok- 
ti, kas yra subtilios materijos, kurios duoda peno ir protui, ir sielai. 
Tiesa, aš stojau į armiją būdamas dar tik berniūkštis, ir vienintelis 
mano mokytojas buvo kvartirmeisteris, tačiau tas, kuris turi akis, 
ir nenoromis daug ko išmoks perėjęs vos ne pusę pasaulio. 

Taigi aš galėjau įvertinti paveikslus, kuriuos mačiau Venecijo- 
je, ir žinojau didelių žmonių - Maiklo Titijeno ir Andželaus - var- 
dus! ir kitų, kurie juos nupiešė. Kiekvienas jums pasakys, kad 
pats Napoleonas taip pat jais žavėjosi, todėl, kai tik paėmė mies- 


!Maiklas Titijenas- taip brigados vadas vadina didįjį XVI a. italų 
tapytoją Ticianą Večiliją. Andželus - matyt, turimas galvoje Anželikas fra 
Džiovanis da Fjezolė (1387-1455). 

tą, pirmiausiai įsakė geriausius iš jų išsiųsti į Paryžių. Mes paė- 
mėme viską, ką tiktai galėjome, ir mano daliai teko du paveikslai. 
Vieną, kuris vadinosi „Išgąsdintos nimfos“, pasilikau sau, o kitą, 
„Šventąją Barborą“, pasiunčiau dovanų motinėlei. 

Tačiau, tiesą sakant, kai kurie mūsų šaunuoliai blogai elgėsi 
su statulomis ir paveikslais. Venecijiečiai juos labai mylėjo, o ket- 
vertu bronzinių žirgų, kurie stovėjo ant pačios didžiausios jų baž- 
nyčios vartų, tiesiog negalėjo atsidžiaugti - kaip tikrais savo vai- 
kais. Aš visada gerai nusimaniau apie arklius ir kaip reikiant 
valerijai jų kojos buvo per storos, o pabūklų kinkiniui - silpnokos. 
Tačiau kadangi, be šio ketverto, visame mieste nebuvo daugiau 
nė vieno arklio, nei gyvo, nei padvėsusio, tenykščiai gyventojai 
tiesiog nieko geresnio nebuvo matę. Kai tuos žirgus nukėlė ir iš- 
siuntė į Prancūziją, visi graudžiai verkė, o naktį iš kanalų ištrau- 
kė dešimt prancūzų kareivių. Bausdami už tas žmogžudystes, iš 
jų atėmė dar didelę daugybe paveikslų, o mūsų kareiviai ėmė dau- 
žyti statulas ir pliekti iš muškietų į spalvotus langų stiklus. Tai 
sukėlė žmonių įniršį, ir venecijiečiai ėmė mūsų neapkęsti. Tą žie- 
mą daug karininkų ir kareivių dingo be žinios ir net jų lavonų 
surasti nepavyko. 

Aš tuo metu buvau pasinėręs darbuose ir nuobodžiauti ne- 
teko. Kiekvienoje šalyje, į kurią mane nublokšdavo likimas, 
stengiausi išmokti tenykštę kalbą. Tam visada ieškodavau mie- 
los damos, kuri sutiktų išmokyti mane, kad paskui galėtume 
kartu pasipraktikuoti. Nėra malonesnio būdo išmokti svetimą 
kalbą, ir aš, dar nesulaukęs trisdešimties metų, jau kalbėjau 
beveik visomis Europos kalbomis; tačiau, pasakysiu atvirai, žo- 
džiai, kuriuos galima išmokti tokiu būdu, nelabai tinka kasdie- 
niniame gyvenime. Štai, pavyzdžiui, man daugiausiai reikalų 
teko turėti su kareiviais ir ūkininkais, o kokia prasmė sakyti 
jiems, kad aš myliu tik juos vienus ir sugrįšiu pas juos, kai baig- 
sis karas? | 

Niekada neturėjau tokios mielos mokytojos kaip Venecijoje. Jos 

vardas buvo Liučija, o pavardė - bet kilniam žmogui nepritinka 
prisiminti pavardžių. Nebūdamas nekuklus galiu tik pasakyti, kad 
ji buvo Venecijos senatoriaus duktė, o jos senelis buvo dožas. Ji 
buvo nepaprasta gražuolė - o jeigu jau aš, Etjenas Žeraras, sakau 
„nepaprasta“, tai šį tą reiškia. Aš turiu skonį, turiu atmintį ir 
turiu su kuo palyginti. Iš visų mane mylėjusių moterų neatsiras 
nė dvidešimties, kurioms galėčiau pritaikyti tokį epitetą. Bet dar 
kartą kartoju, kad Liučija buvo nepaprasta. Tarp juodbruvių ne- 
prisimenu, kuri būtų prilygusi jai, - gal tiktai Doloresa iš Toledo. 
Dar vieną juodbruvę turėjau Santareme, kai tarnavau pas Mase- 
ną Portugalijoje... bet koks gi jos vardas?.. užmiršau. Ji buvo tie- 
siog tobulybė, bet visgi ligi Liučijos jai buvo toli - ir figūra nepri- 
lygo, ir gracija ne ta. Tiesa, dar buvo Agnesė. Neatiduočiau 
pirmenybės nė vienai iš jų, bet teisybės dėlei reikia pasakyti, kad 
Liučija buvo tarp geriausių iš geriausių. 

Kaip tik dėl tų paveikslų su ja ir susipažinau, - jos tėvo rūmai 
stovėjo prie Rialto tilto, kitoje kanalo pusėje, ir visos jų sienos 
buvo padengtos piešiniais, todėl Siušė pasiuntė būrį pionierių, 
įsakęs išpjauti kai kuriuos gabalus ir išsiųsti į Paryžių. Nuėjau 
kartu su jais, pamačiau Liučiją paplūdusią ašaromis ir iš karto 
suvokiau, kad, nuėmus tinką nuo sienų, jis visas suskils. Aš atra- 
portavau apie tai, ir pionierius atšaukė. Nuo to laiko tapau namų 
draugu ir ištuštinau su jos tėtušiu ne vieną buteliuką kjančio, o 
dukrelė davė man ne vieną malonią italų kalbos pamoką. Tą žie-: 
mą Venecijoje kai kurie prancūzų karininkai vedė, toks pat liki- 
mas galėjo ištikti ir mane, nes aš visa širdimi mylėjau Liučiją; 
tačiau Etjenas Žeraras niekada nepamiršo savo ginklo, savo žir- 
go, savo pulko, savo motinos, savo imperatoriaus ir savo karjeros. 
Pašėlusio husaro širdyje visada atsiras vietos meilei, bet žmonai 
tai jau ne. Taip aš mąsčiau tomis dienomis, mano bičiuliai, ir ne- 
maniau, kad ateis diena, kai liksiu vienas lyg pirštas, trokšdamas 
suspausti delnus tos, kurios jau seniai nebėra, ir nusuksiu žvilgs- 
nį pamatęs senus kovos draugus sėdinčius krėsluose suaugusių 
vaikų būrelyje. Taip, meilė man tada atrodė pokštas, išdykavi- 

mas, ir tik dabar supratau, kad ji gyvenime svarbiausia, kilniau- 
sia 1r švenčiausia pasaulyje... Ačiū jums, mano bičiuliai, ačiū! Vy- 
nelis nuostabus, ir dar vienas buteliukas man nepakenks. 

O dabar klausykite, aš papasakosiu jums, kaip meilė Liučijai 
įtraukė mane į patį baisiausią iš visų netikėčiausių nuotykių, ko- 
kius man teko patirti, - tada aš netekau pusės viršutinės dešinio- 
sios ausies. Jūs dažnai klausėte manęs, kaip tai atsitiko. Pagaliau 
šį vakarą jums apie tai papasakosiu. 

Siušė būstinė tuo metu buvo senuosiuose. dožo Dandolo rū- 
muose ant lagūnos kranto, netoli Šventojo Morkaus aikštės. Jau 
pavasarėjo, ir štai vieną vakarą, grįžęs iš Goldinio! teatro, radau 
Liučijos raštelį ir laukiančią gondolą. Ji maldavo manęs nedel- 
siant atplaukti, nes jai atsitiko nelaimė. Prancūzo, o dar kario, 
atsakymas į tokį raštelį gali būti tik vienas. Po akimirkos jau bu- 
vau gondoloje, ir gondoljeras, atsistumdamas irklu, nuplaukė tam- 
sia lagūna. Atsimenu, kad sėsdamas ant suolelio dar nusistebė- 
jau, jog jis toks stambuolis. Nors neaukšto ūgio, tačiau tokių plačių 
pečių, kokių kaip gyvas nebuvau matęs. Tačiau Venecijos gondol- 
jerai - tvirti žmonės, ir stipruolių tarp jų nemažai. Taigi jis atsi- 
stojo į savo vietą Man už nugaros ir pradėjo irtis. 

Geras kareivis priešo šalyje visur ir visada privalo būti bud- 
rus. Tai buvo-viena iš svarbiausių mano taisyklių, ir jeigu sulau- 
kiau žilo plauko, tai tik todėl, kad nuolatos jos laikiausi. Tačiau 
tą naktį buvau nerūpestingas ir kvailas kaip geltonsnapis naujo- 
kas, kuris už viską labiau pasaulyje bijo, kad kas nors nepama- 
nytų, jog jis bailys. Pistoletus skubėdamas palikau namie. Kardą 
turėjau prie diržo, tačiau jis ne visada pats patogiausias ginklas. 
Aš atsirėmiau į sėdynės atkaltę ir užsnūdau užliūliuotas vandens 
pliuškenimo ir ritmingo irklo girgždėjimo. Kelias ėjo siaurų ka- 
nalų labirintu, iš abiejų pusių stovėjo aukšti namai, taigi virš mūsų 
galvų matėsi tik siauras žvaigždžių nusėtas dangaus ruoželis. Kai 
kur ant per kanalus permestų tiltų blyškiai mirkčiojo žibaliniai 


! Turimas galvoje Goldonis. 

žibintai, o kartais nišoje prie kokio nors šventojo atvaizdo degė 
žvakė. Išskyrus tai, aplinkui buvo juoda neperregima tamsa, tik 
ties ilgu juodu valties pirmgaliu putojo balta dėmė. Jau buvo vėlu 
ir aplinka lenkė į miegą. Prisiminiau visą savo gyvenimą, didžiuo- 
sius žygius, kuriuose dalyvavau, žirgus, ant kurių jodinėjau, ir 
moteris, kurias mylėjau. O paskui pradėjau galvoti apie savo mo- 
tinėlę ir įsivaizdavau, kaip ji apsidžiaugė, kai visas mūsų kaimas 
prakalbo apie jos sūnaus didvyriškumą. O dar galvojau apie im- 
peratorių ir apie Prancūziją, mūsų brangią tėvynę, apie saulėtąją 
Prancūziją, išauginusią daug nuostabių dukterų ir drąsių sūnų. 
Mano sielą užpildė džiugesys pagalvojus apie tai, kad mes nužy- 
giavome su jos vėliavomis daug šimtų lygų už jos sienų. Aš visą 
savo gyvenimą tarnausiu jos didybei. Pridėjau ranką prie krūti- 
nės ir prisiekiau, tačiau gondoljeras staiga užgriuvo ant manęs iš 
užpakalio. 

Kai sakau, kad jis užgriuvo ant manęs, nė kiek neperdedu: jis 
ne paprastai užpuolė, o būtent prispaudė mane visu savo svoriu. 
Kai iriasi, gondoljeras stovi už keleivio nugaros ant pakylos, taigi 
jo nesimato ir nuo tokio užpuolimo niekaip neapsisaugosi. Ką tik 
sėdėjau kupinas kilniausių polėkių, o dabar gulėjau gondolos dug- 
ne, prie kurio tas pabaisa prispaudė mane, ir negalėjau net kvėp- 
telti. Jaučiau ant savo pakaušio jo karštą, įnirtingą alsavimą. Jis 
skubiai nuplėšė nuo juostos kardą, užmovė man ant galvos maišą 
ir stipriai užveržė jį virve. Gulėjau gondolos dugne kaip kepti pa- 
ruoštas fazanas. Negalėjau nei riktelėti, nei pajudėti, žodžiu, bu- 
vau kaip skudurų ryšulys. Greitai vėl išgirdau vandens pliuške- 
nimą ir irklo girgždėjimą. Šis niekšas atliko savo darbą ir kuo 
ramiausiai plaukė toliau, tarsi nieko nebūtų įvykę, tarsi būtų 
įpratęs kasdien užmesti maišą ant husarų pulkininko galvos. 

Negaliu apsakyti to pažeminimo jausmo ir to įsiūčio, kuris pri- 
pildė mano sielą, kai gulėjau bejėgis kaip avinas, tempiamas į sker- 
dyklą. Mane, Etjeną Žerarą, kuriam nebuvo lygių šešiose lengvųjų 
raitelių brigadose, pirmąjį kardą visoje Didžiojoje armijoje, įveikė 
vienas beginklis žmogus - ir dar kaip! Tačiau gulėjau ramiai, nes 

viskam yra savo laikas - reikia žinoti, kada priešintis, o kada tau- 
soti jėgas. Jau pajutau šio vyruko ranką ir žinojau, kad prieš jį aš 
silpnesnis už kūdikį. Todėl tylėdamas laukiau savo valandos, ta- 
čiau mano širdis liepsnojo įniršiu. 

Ar ilgai pragulėjau gondolos dugne, negaliu pasakyti; man at- 
rodė, kad labai ilgai, o vanduo vis pliuškeno ir vis girgždėjo ir- 
klas. Keletą kartų mes pasukome į šoną - aš tai supratau, nes 
girdėjau pratisą, liūdną šauksmą, kuriuo gondoljerai įspėja vie- 
nas kitą apie savo priartėjimą. Pagaliau po ilgo.kelio pajutau, kaip 
valties bortas krebžtelėjo prieplauką. Gondoljeras tris kartus su- 
davė irklu į lentas, ir aš išgirdau atsakymą - skląsčių trinksėjimą 
ir rakto girgždesį spynoje. Sunkios durys pasisuko ant surūdiju- 
sių vyrių. 

— Ar tu jį atvežei? - itališkai paklausė kažkieno balsas. 

Niekšas nusikvatojo ir paspyrė maišą, kuriame gulėjau. 

- Štai, pasiimkite, - atsakė jis. 

- Jie laukia, - tarė balsas. Ir pridūrė dar kažką, ko aš nesupratau. 

— Na, ir pasiimkite jį, - pasakė gondoljeras. 

Jis pagriebė mane, pakėlė keliais laipteliais ir sviedė ant kietų 
grindų. Po akimirkos sutrinksėjo skląsčiai ir vėl pasigirdo rakto 
girgždesys. Aš atsidūriau nelaisvėje. 

Sprendžiant iš balsų ir žingsnių, mane, matyt, supo keletas 
žmonių. Aš blogai kalbu itališkai, bet suprantu kur kas daugiau 
ir todėl puikiai supratau, apie ką buvo kalbama. 

— Ar tu atsitiktinai jo nepasmaugei, Mateo? 

— O jeigu ir taip. 

— Prisiekiu, už tai tu atsakysi teisme. 

— Bet juk jį vis tiek nuteis, ar ne? 

— Taip, bet nei tu, nei aš nesame teisėjai. 

— Tfiu! Aš net nemaniau jo žudyti. Negyvėliai nesikandžioja, o 
tas niekšas perkando man nykštį, kai moviau maišą ant galvos. 

— Bet jis nejuda. 

— O jūs iškratykite jį iš maišo ir patys pamatysite, kad jis svei- 
kutėlis. 

Virvę atrišo ir man nuo galvos nutraukė maišą. Užsimerkęs, 
nejudėdamas gulėjau ant grindų. 

— Prisiekiu visais šventaisiais, tu nulaužei jam sprandą, Ma- 
teo. 

— Na, jau ne. Jis apalpęs. O jei neatsigaivelės, ką gi, juo geriau 
jam. 

Aš pajutau, kad kažkas užkišo ranką man už munduro. 

— Mateo teisus, - pasigirdo balsas. - Jo širdis plaka kaip kūjis. 
Tegu paguli ir atsigauna. 

Aš kiek padelsiau, o paskui surizikavau pažvelgti vos pravėręs 
blakstienas. Iš pradžių nepamačiau nieko, nes ilgai prabuvau tam- 
soje ir dabar tarsi patekau į rūką. Tačiau netrukus pamačiau virš 
galvos aukštas skliautuotas lubas, ištapytas įvairiais dievais ir 
deivėmis. Vadinasi, mane atvilko ne į kokią nors galvažudžių lin- 
dynę, o į kažkokių Venecijos rūmų vestibiulį. Tada nejudėdamas 
labai lėtai ir atsargiai pažvelgiau į žmones, stovėjusius aplink ma- 
ne. Pamačiau gondoljerą, tą piktą niekšą su tamsiu, tarsi iš ak- 
mens išskaptuotu veidu, ir dar tris - vienas iš jų buvo smulkutis, 
sulinkęs, su valdinga mina ir raktų ryšulėliu rankoje, kiti du - 
augaloti jauni tarnai su puošniomis livrėjomis. Iš jų kalbų supra- 
tau, kad smulkusis - tai mažordomas, o kiti - jo valdiniai. 

Vadinasi, jie keturi, tiesa, smulkiojo mažordomo galima neskai- 
čiuoti. Jeigu turėčiau ginklą, tik nusijuokčiau dėl tokios jėgų per- 
svaros. Tačiau plikomis rankomis negalėčiau susidoroti nė su vienu 
iš jų, net jei kiti trys jam nepadėtų. Vadinasi, reikia pasitikėti 
gudrumu, o ne jėga. Pradėjau ieškoti kokio nors kelio pabėgti ir 
vos vos pakreipiau galvą. Kad ir koks nepastebimas buvo šis jude- 
sys, jis neprasprūdo pro mano priešus. 

— Ė, tu, atsibusk! - riktelėjo mažordomas. 

— Nagi, stokis, prancūzpalaiki, - suniurzgėjo gondoljeras. - Sto- 
kis, girdi. - Jis ir vėl spyrė man koja. 

Nė vieno įsakymo nebuvau įvykdęs taip greitai. Akimirksniu 
pašokau ir kiek tik leido kojos puoliau į tolimąjį vestibiulio kam- 
pą. Jie pasileido paskui mane tarsi anglų skalikai, kurie kažka- 

da mano akyse persekiojo lapę, bet aš jau bėgau ilgu koridoriu- 
mi. Pasukau į kairę, dar kartą į kairę ir vėl atsidūriau vestibiu- 
lyje. Jie jau baigė pasivyti mane, ir galvoti nebuvo kada. Aš no- 
rėjau bėgti prie laiptų, bet jais lipo žemyn kažkokie du žmonės. 
Puoliau atgal ir pabandžiau atidaryti duris, tačiau jos buvo už- 
sklestos sunkiais skląsčiais, kurių atstumti man nepavyko. Gon- 
doljeras šoko ant manęs su peiliu, bet aš jam taip spyriau koja, 
kadjis krito kniūbsčias. Peilis garsiai žvangtelėjo į marmuro grin- 
dis. Sučiupti jo nespėjau, nes mane iš karto puolė visi šeši. Be 
atodairos pasileidau bėgti, bet čia smulkusis mažordomas kyš- 
telėjo koją, ir aš su trenksmu parpuoliau, tačiau iškart pašokau. 
Ištrūkau jiems iš rankų, išblaškiau juos į visas puses ir puoliau 
prie durų kitame vestibiulio kampe. Pribėgau prie jų pirmas, 
rankena lengvai pasidavė nuspaudžiama, ir aš džiaugsmingai 
surikau, nes durys ėjo į lauką, ir kelias buvo laisvas. Bet aš už- 
miršau, koks tai absurdiškas miestas. Ten kiekvienas namas — 
sala. Atidariau duris ir jau norėjau šokti į gatvę, o čia šviesa iš 
vestibiulio krito tiesiai ant gilaus, ramaus juodo vandens, kuris 
siekė viršutinį priebučio laiptelį. Atsitraukiau atbulas, ir jie visi 
kartu puolė mane. Bet manęs taip paprastai neįveiksi. Dirbda- 
mas rankomis ir kojomis, aš vėl ištrūkau, nors vienas iš jų, no- 
rėdamas mane sulaikyti, nurovė nuo galvos nemenką plaukų 
kuokštą. Mažordomas vožė man sunkiu raktu, aš visas buvau 
sumuštas ir apdraskytas, bet vėl prasiskyniau sau kelią. Užbė- 
gau į viršų plačiais laiptais, atidarydamas vienas po kitų keletą 
didelių dvivėrių durų, kurios pasitaikė kelyje, ir pagaliau pama- 
čiau, kad visos mano pastangos buvo veltui. 

Kambarys, į kurį įsiveržiau, buvo ryškiai apšviestas. Paauk- 
suoti karnizai, masyvios kolonos, ištapytos sienos ir lubos rodė, 
kad tai tikriausiai buvo kokių nors nuostabių Venecijos rūmų pa- 
grindinė salė. Tokių rūmų šiame mieste galybė, ir kiekvienuose 
yra salių, kurių pavydėtų Luvras ir Versalis. Viduryje buvo paky- 
la, ant kurios pusračiu sėdėjo dvylika vyrų, kurie lyg pranciškonai 
buvo apsirengę juodais drabužiais ir visi kaip vienas užsidėję 

puskaukius. Būrys ginkluotų žmonių - iš pažiūros tikrų banditų — 
saugojo duris, o priešais veidu į pakylą stovėjo jaunas vyras pėsti- 
ninko uniforma. Kai jis atsigręžė, aš jį pažinau. Tai buvo kapito- 
nas Orė, jaunas baskas iš Septintojo pulko, su kuriuo šią žiemą 
išgėriau ne vieną butelį vyno. Jis, vargšelis, buvo išblyškęs kaip 
mirtis, tačiau laikėsi tarp šių budelių kaip tikras vyras. Niekada 
neužmiršiu, kaip jo tamsiose akyse blykstelėjo vilties kibirkštis, 
kai jis pamatė, kad į kambarį įsiveržė draugas, tačiau viltį bere- 
gint pakeitė neviltis: jis suprato, jog aš pasirodžiau, kad patirčiau 
jo dalią, o ne kad ją pakeisčiau. 

Galite įsivaizduoti, kaip nustebo tie visi žmonės, kai aš viesulu 
įlėkiau į salę. Mano persekiotojai susigrūdo už manęs ir užkirto 
kelią prie durų, taigi dabar apie pabėgimą nebuvo galima nė galvo- 
ti. Štai tokiomis minutėmis geriausiai pasireiškia mano charakte- 
ris. Aš oriai priėjau prie teisėjų. Mano munduras buvo suplėšytas, 
plaukai susitaršę, galva sumušta ir kruvina, tačiau mano akyse ir 
povyzoje buvo kažkas, privertęs juos suprasti, kad prieš juos ne 
paprastas žmogus. Manęs net nebandė sulaikyti, ir aš sustojau prie- 
šais didingą, žilabarzdį, valdingos išraiškos senį, nusprendęs, kad 
ir pagal amžių, ir pagal išorę jis čia turi būti svarbiausias. 

— Sinjore, - tariau, - ar nesiteiksite paaiškinti man, kokia teise 
remdamiesi mane sugavo ir prievarta atvežė čia? Aš garbingas 
kareivis, kaip ir šis žmogus, ir reikalauju, kad mus nedelsiant 
paleistų. 

Grėsminga tyla buvo atsakas į mano žodžius. Man pasidarė 
nejauku, kai dvylika kaukėtų italų įsmeigė į mane kerštingu pyk- 
čiu liepsnojančias akis. Tačiau nesudrebėjau, kaip ir pritinka ge- 
ram kareiviui, o galvoje man nejučiomis šmėstelėjo mintis, kad 
savo elgesiu nepadariau gėdos Konflano pulko husarams. Nema- 
nau, kad kas nors kitas mano vietoje tokiomis sunkiomis aplinky- 
bėmis būtų pasirodęs geriau. Aš be baimės žiūrėjau tai į vieną, tai 
į kitą budelį ir laukiau atsakymo. 

Tylą nutraukė žilabarzdis. 

— Kas šis žmogus? - paklausė jis. 

- Jį vadina Žeraru, - atsiliepė nuo durų mažordomas. 

- Pulkininkas Žeraras, - pataisiau. - Nematau priežasčių to 
slėpti. Taip, aš - Etjenas Žeraras, tas pats pulkininkas Žeraras, 
kuris penkis kartus paminėtas pranešimuose ir pristatytas apdo- 
vanoti garbės špaga. Aš generolo Siušė adjutantas ir reikalauju, 
kad mane ir mano draugą nedelsiant paleistų. 

Vėl ta pati grėsminga tyla įsiviešpatavo salėje, ir tos pačios 
dvylika porų negailestingų akių įsmigo į mano veidą. 

— Dabar ne jo eilė. Mūsų sąraše dar du prieš jį. 

— Tačiau jis ištrūko iš mūsų rankų ir įsiveržė čia. 

— Tegu laukia savo eilės. Nuveskite jį į medinę kamerą. 

— O jeigu jis priešinsis, jūsų šviesybe? 

— Tam jūs ir turite durklą. Teismas garantuoja jūsų neliečia- 
mumą. Išveskite jį, kol mes užimti kitais. 

Jie pasuko prie manęs, ir aš ėmiau galvoti apie pasipriešini- 
mą. Tai būtų didvyriška mirtis, tačiau kas ją pamatytų, kas papa- 
sakotų apie tai ainiams? Žinoma, aš tik galėjau pratęsti lemtingą 
pabaigą, o visgi man tiek kartų teko pakliūti į bjauriausias pin- 
kles ir tiek kartų iš jų laimingai išsikapanoti, kad išmokau pasi- 
kliauti ir tikėti savo žvaigžde. Leidau tiems niekšams sugriebti 
mane, ir mes išėjome pro duris, be to, gondoljeras nepasitraukė 
nuo manęs nė per žingsnį, laikydamas paruoštą ilgą peilį. Iš to 
niekšo akių buvo matyti, su kokiu malonumu jis suvarytų tą peilį 
į mane, jei tik tam atrastų menkiausią progą. 

Koks stebuklas tie milžiniški Venecijos rūmai, jie tuo pačiu me- 
tu ir rūmai, ir tvirtovės, ir kalėjimai. Mane iš pradžių vedė galeri- 
ja, o paskui - akmeniniais laiptais žemyn, ir pagaliau mes atsidū- 
rėme trumpame koridoriuje, kur buvo trejos durys. Mane įstūmė 
pro vienas iš jų, ir iš paskos iš karto spragtelėjo užraktas. Šykšti 
šviesa sklido iš koridoriaus į vidų pro grotuotą langelį. Beveik 
nieko nematydamas, apgraibomis apieškojau visą patalpą. Iš po- 
kalbių, kuriuos nugirdau, buvo aišku, kad man greitai teks iš čia 
išeiti ir stoti prieš teismą, bet nebuvau įpratęs nepasinaudoti nors 
pačiu mažiausiu šansu išsigelbėti. 

Akmeninės mano kameros grindys buvo drėgnos, o kelioli- 
kos pėdų aukščio sienos apgliaumijusios ir apipuvusios, iš to 
nusprendžiau, kad esu žemiau vandens lygio. Aukštai prie lubų 
aptikau orlaidę, pro kurią į kamerą patekdavo šviesa ir oras. 
Pažvelgiau į viršų 1r pamačiau ryškią žvaigždę, šviečiančią tie- 
siai į mane, ir tai suteikė man ramybės ir vilties. Nebuvau la- 
bai dievotas, nors visada gerbiau nuoširdžiai tikinčius, bet ne- 
užmiršiu tos nakties, kai žėrinti žvaigždė žvelgė į mano požemį 
tarsi visa matanti akis, ir aš buvau tarsi kuklus, beūsis naujo- 
kas, kuris mūšio įkarštyje pajuto į jį nukreiptą ramų savo pul- 
kininko žvilgsnį. 

Trys mano belangės sienos buvo akmeninės, o ketvirta - medi- 
nė, ir buvo aišku, kad ji sukalta visai neseniai. Matyt, vieną didelį 
rūsį medinėmis pertvaromis padalijo į dvi mažesnes kameras. Sto- 
ros senovinės sienos, tvirtos durys, mažytėlaitis langelis neteikė 
jokių vilčių. Liko tik medinė pertvara. Žinoma, supratau, kad jei- 
gu ir prasigausiu pro ją - šitai, beje, nebuvo taip sunku, - tai iš 
viso pateksiu tik į kitą kamerą, ne mažiau tvirtą kaip ir ši. Tačiau 
visada buvau linkęs veikti, o ne sėdėti sudėjęs rankas, ir ėmiausi 
medinės sienos su visu galimu ryžtingumu. Ten buvo dvi lentos, 
blogai suleistos viena su kita, jos taip netvirtai laikėsi, kad, be 
abejo, buvo galima lengvai atplėšti. Paieškojau aplinkui kokio nors 
tam tinkamo įnagio ir nulaužiau kampe stovėjusios lovos koją. 
Jau įkišau ją į plyšį tarp lentų, kai staiga skubūs žingsniai priver- 
tė mane sustoti ir pasiklausyti. 

Ak, jei galėčiau užmiršti tai, ką išgirdau! Mūšio lauke mano 
akyse mirė šimtai žmonių, o ir aš pats nukoviau tiek, kad geriau 
ir neprisiminti, tačiau visa tai vyko garbingoje kovoje, atliekant 
kareivio pareigą. Visai kitas dalykas - išgirsti, kaip miršta žmo- 
gus šitoje žudikų landoje. Jie kažką tempė koridorium, o šis prie- 
šinosi ir nusitvėrė už mano belangės durų. Matyt, jį įgrūdo į tre- 
čią kamerą, kuri buvo nuo manosios toliausiai. 

— Padėkite! Padėkite! - sušuko jis, ir aš išgirdau smūgio garsą 
ir beviltišką klyksmą. - Padėkite! Padėkite! - vėl suriko jis, o pas- 

kui: - Žerarai! Pulkininke Žerarai! - Jie žudė nelaimingąjį pėsti- 
ninkų kapitoną. 

— Niekšingi žudikai! - sugriaudėjau aš ir pradėjau spardyti du- 
ris, bet čia jis vėl suriko, ir viskas nutilo. O dar po minutės pasi- 
girdo garsus pliūkštelėjimas, ir aš supratau, kad niekas daugiau 
šiame pasaulyje nebepamatys Orė. Jis žuvo kaip šimtai kitų, ku- 
rie nebeatsiliepė per patikrinimus mūsų pulkuose tą žiemą Vene- 
cijoje. 

Koridoriuje vėl pasigirdo žingsniai, ir pamaniau, kad atėjo 
manęs. Bet vietoj to išgirdau, kaip atidarė kaimyninės kameros 
duris ir iš ten kažką išvedė. Žingsniai ant laiptų nutilo. Todėl vėl 
ėmiausi pertvaros ir per kelias minutes taip išklibinau lentas, kad 
jas buvo galima lengvai išimti ir įstatyti į vietą, kada tik užsima- 
nysiu. Pro plyšį įlindau į kaimyninę kamerą; kaip ir maniau, ji 
buvo rūsio dalis, atskirta pertvara. Tai nė kiek nepriartino manęs 
prie tikslo, nes čia jau nebebuvo medinės sienos, pro kurią galė- 
čiau prasibrauti, o durys buvo užrakintos. Nebuvo jokių pėdsakų, 
iš kurių būčiau galėjęs spręsti, kas buvo mano nelaimės draugas. 
Grįžau į savo kamerą, įstačiau į vietą lentas ir, sukaupęs visą sa- 
vo drąsą, pradėjau laukti iškvietimo, kuris, kaip iš visko buvo ma- 
tyti, lėmė man mirtį. 

Laukti teko gana ilgai, bet štai koridoriuje vėl pasigirdo žings- 
niai, ir aš pasiruošiau išgirsti dar vieno žiauraus susidorojimo gar- 
sus ir nelaimingos aukos klyksmą. Tačiau nieko panašaus neįvy- 
ko, belaisvį be kovos įvedė į kamerą. Nespėjau pažvelgti ten pro 
plyšį, nes kaip tik tą akimirką atsivėrė mano kameros durys ir 
įėjo niekšas gondoljeras kartu su kitais žudikais. 

— Išeik, prancūze, - tarė jis. 

Plaukuotoje letenoje jis spaudė kruviną peilį, ir iš jo pykčiu 
žėruojančių akių mačiau, kad jis svajoja suvaryti tą peilį man į 
širdį ir tik laukia dingsties. Priešintis buvo beprasmiška. Aš iš- 
ėjau netaręs nė žodžio. Mane nuvedė akmeniniais laiptais į viršų, 
į tą nuostabią salę, kur posėdžiavo slaptasis teismas. Kai ten įlei- 
do, su nuostaba pamačiau, kad niekas į mane nekreipia dėmesio. 

Vienas iš ten buvusių žmonių, aukštas tamsiaplaukis jaunuolis, 
stovėjo prieš pakylą ir tyliu, bet iš pačios širdies einančiu balsu 
kažko prašė kitų teisėjų. Jo balsas virpėjo iš susijaudinimo, jis tai 
tiesė į juos rankas, tai spaudė jas prie krūtinės beviltiškai mal- 
daudamas. 

— Jūs to nepadarysite! Nepadarysite! - kalbėjo jis. - Maldauju 
teismą peržiūrėti nuosprendį! 

— Pasitrauk, broli, - tarė senis, svarbiausias tarp jų. - Nuosp- 
rendis paskelbtas, ir mes pereiname prie kitos bylos. 

— Dėl viso, kas šventa, būkite gailestingi! - sušuko vaikinas. 

-— Mes buvome gailestingi, - atsiliepė tas. - Net mirtis - per 
daug lengva bausmė už tokį nusikaltimą. Tylėk ir netrukdyk teis- 
mui. 

Mačiau, kaip vaikinas beviltiškai krito ant kėdės. Bet man ne- 
buvo kada galvoti, dėl ko jis taip sielojasi, nes vienuolika jo brolių 
jau nukreipė į mane rūsčius žvilgsnius. Atėjo lemtinga akimirka. 

- Ar jūs pulkininkas Žeraras? - paklausė nuožmusis senis. 

— Taip. 

- Adjutantas grobiko, kuris vadina save generolu Siušė ir savo 
ruožtu pavaldus kitam grobikui, kokio dar pasaulis nematė, Bo- 
napartui? 

Aš vos nepavadinau jo melagiu, bet kartais geriau susilaikyti 
nuo keiksmažodžių. 

- Aš garbingas kareivis, - pasakiau. - Klausiau įsakymų ir at- 
likau savo pareigą. 

Senio veidas paraudo, akys iš po kaukės įnirtingai sužaibavo. 

- Visi jūs vagys ir žudikai, visi ligi vieno! - suriko jis. - Ko jums 
čia reikia? Jūs prancūzai. Tai ir sėdėtumėte savo Prancūzijoje. 
Argi mes jus kvietėme į Veneciją? Kokia teise jūs čia? Kur mūsų 
paveikslai? Kur žirgai nuo Šventojo Morkaus katedros? Kas jūs 
tokie, kad vagiate lobius, kuriuos mūsų protėviai krovė tiek šimt- 
mečių? Mūsų miestas garsėjo visame pasaulyje, kai jūsų Prancū- 
zija dar buvo dykynė. Jūsų girti, pamiše, tamsūs kareiviai pražu- 
dė tai, ką sukūrė šventieji ir didvyriai. Ką tu gali atsakyti į tai? 

Senio povyza buvo rūsti, nieko nepasakysi, jo žila barzda styro- 
joiš įniršio, balsas trūkčiojo kaip pasiutusio šuns. Aš, žinoma, galė- 
jaujam atkirsti, kad jo paveikslams Paryžiuje nieko neatsitiks, kad 
dėl tų žirgų neverta kelti triukšmo, o jau didvyrius - apie šventuo- 
sius nė kalbos negali būti - jis gali pamatyti nesikreipdamas į savo 
tolimus protėvius ir net nepakildamas iš krėslo. Visa tai galėjau 
jam pasakyti, bet tai būtų buvę tas pats kaip ginčytis apie religiją 
su mameliuku. Aš trūktelėjau pečiais ir nutylėjau. 

— Teisiamasis nieko negali pasakyti, kad pasiteisintų, - tarė 
vienas kaukėtas teisėjas. 

— Ar kas norėtų pakalbėti prieš paskelbiant nuosprendį? 

Senis žaibuojančiu žvilgsniu apžvelgė kitus. 

— Yra dar viena aplinkybė, jūsų šviesybe, - tarė vienas iš jų. - 
Žinoma, kalbant apie ją, tenka aitrinti mūsų brolio žaizdas, ta- 
čiau vis dėlto primenu jums, kad yra ypatinga priežastis kaip pri- 
dera nubausti šį karininką. 

— Aš tai atsimenu, - atsiliepė senis. - Broli, jei viena byla teis- 
mas tave įskaudino, tai kita suteiks tau didelį malonumą. 

Vaikinas, kuris prašė teismo gailestingumo, kai mane įvedė, 
svyruodamas atsistojo. 

— Ne, šito aš nepakelsiu! - suriko jis. - Jūsų šviesybe, atleiskite 
man. Aš nebegaliu daugiau dalyvauti teisme. Aš sergu. Aš kraus- 
tausi iš proto. 

Jis beviltiškai ištiesė rankas į teismą ir išbėgo iš salės. 

„- Tegu eina! Tegu! - tarė senis. - Iš žmogaus su kūnu ir krauju 
negalima reikalauti per daug, jis nebegali būti čia. Tačiau jis tik- 
ras venecijietis ir, kai pirmasis nusivylimas praeis, jis supras, kad 
kitaip pasielgti mes negalėjome. 

Apie mane laikinai užmiršo, ir, nors nebuvau pratęs, kad į ma- 
ne nekreiptų dėmesio, šįsyk netgi džiaugčiausi, jeigu apie mane 
ir toliau neprisimintų. Bet čia senis vėl sužaibavo akimis į mane 
tarsi tigras, kuris grįžta prie savo aukos. 

— Tu sumokėsi už viską, ir tai bus teisinga, - pasakė jis. - Tu, 
įžūlus perėjūne, svetimšali, išdrįsai nukreipti savo nešvarų žvilgsnį 

į vaikaitę paties Venecijos dožo, kuris jau sužiedavo ją su Loreda- 
no įpėdiniu. Už tokią garbę teks sumokėti aukštą kainą. 

— Negalima sumokėti už tai, kas neįkainojama, - atsakiau. 

— Paklausysime, ką tu pasakysi, kai ateis tavo valanda, - tarė 
jis. - Gali pasirodyti, kad tavo puikybė labai sumažės. Mateo, nu- 
vesk belaisvį į medinę kamerą. Šiandien pirmadienis. Neduok jam 
nei gerti, nei valgyti, o trečiadienio vakarą tegu vėl stos prieš teis- 
mą. Tada ir nuspręsime, kokios mirties jis nusipelnė. 

Žinoma, prieš akis buvo nedaug gera, bet visgi bausmės vyk- 
dymą man atidėjo. Aišku, kai gauruotas laukinis iškelia virš tavęs 
kruviną peilį, turi būti dėkingas ir už menką malonę. Jis išgrūdo 
mane iš salės, nutempė laiptais žemyn ir vėl įmetė į tą pačią ka- 
merą. Spragtelėjo spyna, ir aš likau vienas su savo mintimis. 

Pirmiausiai nutariau susisiekti su savo kaimynu ir nelaimės 
draugu. Palaukiau, kol tolumoje nutilo žingsniai, paskui atsar- 
giai išėmiau abi lentas ir pažvelgiau pro plyšį. Kadangi buvo be- 
veik visai tamsu, man pavyko tik neaiškiai įžiūrėti kampe susigū- 
žusią figūrą ir išgirsti šnabždesį: kalinys meldėsi taip karštai, kaip 
meldžiasi mirtinos baimės apimtas žmogus. Turbūt sugirgždėjo 
lentos. Pasigirdo nustebęs šūktelėjimas. 

— Nenusimink, mano drauge, nenusimink! - sušukau aš. - Dar 
ne viskas prarasta. Nenuleisk galvos, nes su tavim Etjenas Žera- 
ras. 

— Etjenai! - Tai buvo moteriškas balsas, ir jis skambėjo man 
kaip muzika. Akimirksniu prasispraudžiau pro plyšį ir apkabi- 
nau merginą. . 

— Liučija! Liučija! - sušukau. 

Kurį laiką tik ir buvo girdėti tai „Etjenai!“, tai „Liučija!“, juk 
tokiomis akimirkomis ne laikas kalbėtis. Ji atsikvošėjo pirmoji. 

— Ak, Etjenai, jie tave nužudys! Kaip tu patekai į jų rankas? 

— Aš gavau tavo raštelį. 

— Bet aš nerašiau jokio raštelio. 

— Klastingi velniai! Na, o tu? 

— Aš irgi gavau raštelį iš tavęs. 

— Liučija, aš tau nerašiau. 

— Vadinas, jie pagavo mus abu viena meškere. 

— Dėl savęs nesijaudinu, Liučija. Be to, man dabar niekas ir 
negresia. Jie tiesiog vėl pasodino mane čia. 

— Etjenai, Etjenai, jie tave nužudys! Juk ten Lorencas. 

— Ar tas senis su barzda? 

— Ne, ne, jaunas, tamsiaplaukis. Jis mylėjo mane, o aš irgi ma- 
niau, kad myliu jį, kol... sužinojau, kokia tikroji meilė. Jis to tau 
neatleis. Jo širdis kaip akmuo. 

— Tegu daro, ką nori. Jie negali atimti iš manęs praeities, Liu- 
čija. Tačiau tu... Kas bus tau? 

- Tai visai nebaisu, Etjenai. Žaibiškas skausmas - ir viskas 
baigta. Jie nori pasmerkti mane gėdai, brangusis, bet aš tai pri- 
imsiu kaip garbės vainiką, nes priimsiu tavo dėka. 

Nuo tų žodžių man kraujas sustingo gyslose. Visi mano likimo 
smūgiai buvo niekis, palyginti su šiuo baisiu šešėliu, kuris staiga 
aptemdė mano sielą. 

— Liučija! Liučija! - sušukau. - Pasigailėk ir pasakyk, ką suma- 
nė tie galvažudžiai! Pasakyk man, Liučija! Pasakyk! 

— Ne, Etjenai, nesakysiu, nes tai suteiks tau daugiau skausmo 
negu man. Na, gerai gerai, pasakysiu, o tai tu, dievai žino, ko 
prigalvosi. Senasis teisėjas įsakė nupjauti man ausį, kad užtrauktų 
amžiną gėdą už meilę prancūzui. 

Jos ausį! Mažytę brangią auselę, kurią taip dažnai bučiavau. 
Iš eilės paliečiau aksomines kriaukleles ir įsitikinau, kad švent- 
vagystė dar nepadaryta. Jie tai padarys tik per mano lavoną. Aš 
prisiekiau tai jai, sukandęs dantis. 

— Nusiramink, Etjenai. Tačiau džiaugiuos, kad tu jaudiniesi 
dėl manęs. 

— Tie velniai tavęs nepalies! 

— Dar yra vilties, Etjenai. Ten Lorencas. Per teismą jis tylėjo, 
bet galbūt prašė pasigailėti, kai mane išvedė. 

— Taip, prašė. Aš pats girdėjau. 

— Tai gal jų širdys suminkštėjo. 


189 


Aš žinojau, kad taip nėra, tačiau kaip tai reikėjo pasakyti jai? 
Bet veltui bandžiau slėpti tiesą - su moterišku įžvalgumu ji per- 
skaitė mano mintis. 

— Na, žinoma, jie net nenorėjo jo klausyti! Mano brangusis, 
sakyk tiesiai, nebijok. Pamatysi, kad aš verta meilės tokio didvy- 
rio kaip tu. Kur Lorencas? 

— Jis išėjo iš salės. 

— Galbūt jis visiškai paliko šį namą? 

— Atrodo, taip. 

— Vadinas, jis atidavė mane į likimo rankas. Oi, Etjenai, jie jau 
ateina! 

Tolumoje išgirdau lemtingus žingsnius ir raktų skambėjimą. 
Kodėl jie dabar ėjo čia? Juk jau nebebuvo ko tempti į teismą. Jiems 
liko padaryti tik viena: įvykdyti nuosprendį mano mylimajai. At- 
sistojau tarp jos ir durų, pasiryžęs kautis kaip liūtas. Nuspren- 
džiau, kad ištaškysiu visą namą, bet neleisiu prisiliesti prie jos. 

— Išeik! Išeik, Etjenai! - suriko ji. - Jie užmuš tave. O man bet 
kokiu atveju mirtis negresia. Jeigu myli mane, Etjenai, išeik. Tai 
visai nebaisu. Aš neištarsiu nė garso. Tu nieko ir neišgirsi. 

Ji, ta švelni būtybė, sugriebė mane - ir iš kur ji turėjo tiek jėgų 
- ir nuvilko prie plyšio pertvaroje. Staiga mano galvoje švystelėjo 
nauja mintis. 

— Dar galima išsigelbėti, - sušnibždėjau jai. - Skubiai daryk, 
ką tau pasakysiu, ir nesiginčyk. Lįsk į mano kamerą. Greičiau! 

Įstūmiau ją pro plyšį ir padėjau įstatyti lentas į vietą. Jos ap- 
siaustą pasilikau savo rankose ir, įsisupęs į jį, įsispraudžiau į tam- 
siausią kameros kampą. Aš jau gulėjau ten, kai atsidarė durys ir 
įėjo keletas žmonių. Aš tikėjausi, kad jie ateis be žibinto, kaip ir 
praeitą kartą. Atrodžiau jiems tik tamsi dėmė kampe. 

- Atneškite ugnies, - tarė vienas. 

- O kuriems velniams! - pasigirdo šiurkštus balsas, ir aš atpa- 
žinau tą niekšą Mateo. - Toks dalykas man ne prie širdies, ir juo 
mažiau matysiu, tuo geriau. Man labai gaila, sinjora, tačiau teis- 
mo nuosprendį reikia įvykdyti. 


190 


Pirmas man postūmis buvo pašokti, išblaškyti juos ir išbėgti 
pro atviras duris. Tačiau kaip tada padėti Liučijai? Tarkim, man 
pavyks ištrūkti, tačiau ji liks jų rankose, kol aš atvesiu pagalbą, - 
juk vienam išlaisvinti ją nėra ko ir tikėtis. Visa tai akimirksniu 
šmėstelėjo mano galvoje, ir supratau, kad lieka tik viena - ramiai 
gulėti, paklusti likimui ir laukti savo valandos. Šiurkšti niekšo 
ranka čiupinėjo mano plaukus, kuriuos ligi šiol glostė tik mote- 
riškos rankutės. Štai jis sugriebė man už ausies, ir visą mano kū- 
ną pervėrė baisus skausmas, tarsi mane degintų įkaitinta gele- 
žim. Prikandau lūpą, kad nesurikčiau, ir pajutau, kaip kaklu ir 
nugara srovena šiltas kraujas. 

— Na štai, ačiū Dievui, viskas baigta, - pasakė gondoljeras, drau- 
giškai patapšnojęs man per galvą. - Jūs narsi mergina, sinjorina, 
to negalima nepripažinti, tik gaila, kad jūsų toks blogas skonis ir 
jūs pamilote prancūzą. Taigi kaltinkite jį, o ne mane. 

Man neliko nieko kita, kaip tyliai gulėti, sukandus dantis nuo 
bejėgiško apmaudo. Bet, kaip visada, mano skausmą ir įniršį nu- 
ramino mintis, kad nukentėjau dėl mylimos moters. Vyrai turi 
įprotį kalbėti damoms, kad būtų laimingi galėdami iškentėti dėl 
jų bet kokį skausmą, o man teko garbė įrodyti, kad tai ne tušti 
žodžiai. Dar pagalvojau, kaip kilniai atrodys šis poelgis, jeigu ka- 
da nors apie jį sužinos, ir kaip Konflano pulkas didžiuosis savo 
vadu. Ši mintis padėjo man įveikti skausmą, o kraujas vis tekėjo 
per kaklą ir buvo girdėti, kaip jis laša ant akmeninių grindų. Šis 
garsas vos nepražudė manęs. 

— Ji kraujuoja, - tarė vienas iš tarnų. - Reikia pakviesti dakta- 
rą, 0 tai rytą rasite ją negyvą. 

— Kažkodėl ji nejuda ir net necyptelėjo, - pridūrė kitas. - Tik- 
riausiai nepergyveno tokio sukrėtimo. 

— Tauškalai! Jauną moterį ne taip jau paprasta nužudyti. - Tai 
buvo Mateo balsas. - O ir nukirtau tik truputėlį, tik kad būtų 
matyti žymė. Kelkitės, sinjorina, kelkitės! 

Jis papurtė mane už peties, ir mano širdis nukrito į kulnus, aš 
bijojau, kad jis užčiuops mano antpetį. 

— Na, kaip jūs jaučiatės? - paklausė jis. 

Aš neatsakiau. 

— Prakeikimas! Kur kas geriau turėti reikalą su vyrais negu su 
moterimis, o dar su pirmąja Venecijos gražuole, - tarė gondolje- 
ras. - Ei, Nikolai, duok man nosinę ir atnešk žibintą. 

Viskas prapuolė. Atsitiko pats blogiausias dalykas. Dabar jau 
niekas negalėjo manęs išgelbėti. Aš, kaip ir pirma, gulėjau susi- 
gūžęs kampe, tačiau visas įsitempęs kaip laukinė katė, pasiruo- 
šusi šuoliui. Jeigu jau mirti, nutariau, tai tegu mano galas bus 
vertas to garbingo gyvenimo, kurį pragyvenau. 

Vienas iš jų nuėjo žibinto, o Mateo stovėjo pasilenkęs ties ma- 
nimi su nosine rankoje. Dar akimirka, ir mano paslaptis bus at- 
skleista. Staiga jis išsitiesė ir tarsi suakmenėjo. Tą pačią akimir- 
ką pro langelį virš lubų pasigirdo neaiškus triukšmas. Tai buvo 
irklų pliuškenimas ir daugelio balsų gausmas. Paskui viršuje nu- 
aidėjo garsūs smūgiai į duris ir sugriaudėjo rūstus balsas: 

— Atidarykite! Atidarykite ! Imperatoriaus vardu! 

Imperatorius! Šis žodis prilygo šventam vardui, kuris vien sa- 
vo skambesiu galėjo priversti bėgti net velnius. Visi spruko, kur 
kas galėjo, rėkdami iš siaubo: Mateo, tarnai, mažordomas, visa ta 
žudikų gauja. Vėl rūstus šūktelėjimas, paskui kirvio smūgis ir ka- 
pojamų lentų traškesys. Priemenėje pasigirdo ginklų žvangesys 
ir garsūs prancūzų kareivių balsai. Dar akimirka, ir kažkoks žmo- 
gus, atbėgęs laiptais, įsiveržė į mano kamerą. 

— Liučija! - sušuko jis. - Liučija! 

Jis stovėjo blankioje šviesoje, sunkiai alsavo ir nerado žodžių. 
Pagaliau susijaudinęs prašneko: 

- Ar dabar tu matai, Liučija, kaip aš tave myliu? Ką dar galė- 
jau padaryti, kad įrodyčiau savo meilę? Aš išdaviau savo tėvynę, 
sulaužiau priesaiką, pražudžiau draugus ir paaukojau savo gyve- 
nimą, kad išgelbėčiau tave. 

Tai buvo jaunasis Lorencas Loredanas, iš kurio aš paveržiau 
nuotaką. Tą akimirką man pasidarė jo gaila, bet pagaliau meilėje 
kiekvienas kovoja tik už save, ir jeigu kas nors nuo to tampa ne- 

laimingas, tegu guodžiasi tuo, kad jį nugalėjo kilnesnis ir didžia- 
dvasiškesnis varžovas. Aš jau norėjau jam tai pasakyti, kai jis nu- 
stebęs sušuko, išbėgo pro duris, čiupo koridoriuje kabėjusį žibin- 
tą ir apšvietė mano veidą. 

— Tai čia tu, niekše! - sušuko jis. - Tu, ištvirkėli! Tu sumokėsi 
man už viską, ką padarei. 

Tačiau čia jis pamatė mano išblyškusį veidą ir kraują, kuris vis 
dar nenustojo lašėjęs. 

— Kas tai? - paklausė jis. - Kaip tu netekai ausies? 

Aš įveikiau savo silpnumą ir, užspaudęs nosine žaizdą, atsisto- 
jau nerūpestingas ir linksmas, kaip ir dera husarų pulkininkui. 

— Tai mažmožis, įdrėskimas. Jums leidus, nekalbėkime apie 
tai, juo labiau kad tai grynai asmeninis reikalas. 

Tačiau čia iš gretimos kameros išbėgo Liučija ir, pagriebusi Lo- 
rencą už rankos, papasakojo viską, kaip buvo. 

- Šis kilnus žmogus užėmė mano vietą, Lorencai. Jis viską pa- 
kėlė dėl manęs. Ir nukentėjo, kad išgelbėtų mane. 

Aš supratau jausmų kovą, kuri atsispindėjo Lorenco veide. Pa- 
galiau jis ištiesė man ranką. 

- Pulkininke Žerarai, - tarė jis, - jūs vertas tikros meilės. Aš 
atleidžiu jums, nes jeigu ir įskaudinote mane, išpirkote tai savo 
kilniu poelgiu. Tačiau stebiuosi, kad matau jus gyvą. Aš išėjau iš 
teismo prieš paskelbiant nuosprendį, bet žinojau, kad nė vienas 
prancūzas negalėjo tikėtis atlaidumo nuo to laiko, kai žuvo Vene- 
cijos lobiai. 

— Jis dėl to nekaltas! - sušuko Liučija. - Tai jo dėka lobiai liko 
mūsų rūmuose. 

— Bet kuriuo atveju vienas iš jų, - pasakiau aš, pasilenkiau ir 
pabučiavau jai ranką. 

Tai štai kokiomis aplinkybėmis, mano bičiuliai, netekau au- 
sies. Lorencą su peiliu širdyje rado Šventojo Morkaus aikštėjė po 
dviejų dienų nuo tos audringos nakties. Iš teisėjų ir jų šlykščių 
pagalbininkų Mateo ir dar trys buvo sušaudyti, kiti ištremti iš 
miesto. Liučija mano brangioji Liučija, išvyko į Morano vienuolyną, 

kai prancūzų kariuomenė paliko miestą, ten ji tikriausiai gyvena 
ir dabar, manau, kad ji tapo gera abate ir jau seniai užmiršo tas 
dienas, kai mūsų širdys plakė taip draugiškai ir visas pasaulis 
atrodė toks niekingas, palyginti su mūsų kraujyje liepsnojusia mei- 
le. O galbūt ir visai ne taip. Gal ji nieko neužmiršo. Kas gali žino- 
ti - gal staiga tykią vienuolyno ramybę sudrumsčia prisiminimai 
apie seną kareivį, kuris ją mylėjo tomis tolimomis dienomis! Jau- 
nystė praėjo, aistra užgeso, bet kilnaus žmogaus širdis lieka ta 
pati, ir Etjenas Žeraras vėl pasirengęs nulenkti savo žilą galvą 
prieš tą moterį ir mielai netektų dėl jos ir antrosios ausies. 


II 


KAIP BRIGADOS VADAS PAĖMĖ SARAGOSĄ 


Ar aš kada nors pasakojau jums, mano bičiuliai, kokiomis ap- 
linkybėmis man teko stoti į Konflano husarų pulką Saragosos ap- 
gulties metu ir apie tą nuostabų žygį, kurį atlikau, kai mes štur- 
mu ėmėme tą miestą? Ne? Iš tiesų to vertėtų paklausyti. Dabar 
papasakosiu jums viską, kaip buvo. Jūs būsite pirmieji, kurie apie 
tai išgirs, išskyrus gal keletą vyrų ir dvi tris moteris. 

Taigi jūs turite žinoti, kad pirmiausia aš tarnavau leitenantu, 
o paskui - kapitonu antrajame husarų pulke, kuris vadinosi Šam- 
berano pulku. Man tada buvo suėję vos dvidešimt penkeri metai, 
ir aš buvau neprotingas nutrūktgalvis, kaip visi Didžiosios armi- 
jos kareiviai. Tuo metu karas Vokietijoje jau baigėsi, o Ispanijoje 
jis buvo pačiame įkarštyje, ir imperatorius, norėdamas ten su- 
stiprinti armiją, perkėlė mane kapitonu į Konflano husarų pulką, 
tada veikusį Penktojo armijos korpuso sudėtyje. Korpusui vado- 
vavo maršalas Lanas. 

Kelias nuo Berlyno ligi Pirėnų neartimas. Mano naujasis pul- 
kas buvo toje kariuomenėje, kuri, maršalo Lano vadovaujama, tuo 
metu buvo apgulusi Saragosos miestą. Aš pasukau žirgą į tą miestą 
ir maždaug po savaitės jau buvau mūsų vyriausiojo štabo būsti- 
nėje, kur man nurodė kelią į Konflano pulko dislokacijos vietą. 

Jūs, be abejonės, skaitėte apie garsiąją Saragosos apgultį, ir 
pasakysiu tik tiek, kad nė vienam generolui neteko spręsti tokio 

sunkaus uždavinio, kaip tuo metu maršalui Lanui. Milžiniškas 
miestas buvo pilnas ispanų - kareivių, valstiečių, dvasininkų, - ir 
visi liepsnojo pačia baisiausia neapykanta prancūzams bei pačiu 
įnirtingiausiu ryžtu mirti, bet nepasiduoti. Miestą gynė aštuo- 
niasdešimt tūkstančių žmonių, o apgultyje dalyvavo tik trisde- 
šimt tūkstančių. Užtat mes turėjome galingą artileriją, o mūsų 
pionieriai buvo neprilygstami. Tokios apgulties pasaulis dar ne- 
matė, juk paprastai, kai paimamos sienos, miestas pasiduoda, o 
čia, kai mes šturmu paėmėme sienas, tada ir prasidėjo tikroji ko- 
va. Kiekvienas namas virto bastionu, kiekviena gatvė - mūšio lau- 
ku, ir mums teko pamažu, diena iš dienos, skinti sau kelią pir- 
myn, sprogdinant namus kartu su gynėjais, kol daugiau kaip pusė 
miesto buvo sugriauta. Tačiau kita pusė, kaip ir anksčiau, nepa- 
sidavė, o ir gintis ten buvo lengviau, nes ją sudarė milžiniški vie- 
nuolynai su ne blogesnėmis kaip Bastilijos sienomis, kurias ne 
taip jau lengva buvo pašalinti iš kelio. Tokia buvo padėtis, kai aš 
atvykau į armiją. 

Tiesą sakant, miesto apgultyje iš kavalerijos nedaug naudos, nors 
buvo metas, kai niekam neleisdavau nenubaustam pasakyti tokių 
žodžių savo akivaizdoje. Konflano pulkas buvo išsidėstęs į pietus 
nuo miesto, ir jo uždavinys buvo patruliuoti apylinkėse ir neleisti 
prasiveržti ispanams ta kryptimi. Vadas blogai mokėjo savo-darbą, 
ir husarai neturėjo tos kovinės dvasios, kuria pulkas pasižymėjo 
paskui. Jau pirmąjį vakarą pasibaisėjau, ir buvo dėl ko: aš buvau 
pripratęs prie pavyzdingos tvarkos ir negalėjau be sielos skausmo 
mingą kavaleristą. Tą vakarą vakarieniavau kartu su dvidešimt 
šešiais savo naujojo pulko karininkais ir bijau, jog persistengiau 
per daug aiškiai duodamas jiems suprasti, kad tvarkos požiūriu 
jiems toli ligi to, prie ko pripratau kariaudamas Vokietijoje. Po ma- 
no žodžių prie stalo pasidarė tylu, ir, pajutęs į save nukreiptus jų 
žvilgsnius, supratau savo netaktą. Pulkininkas įsiuto, o majoras, 
kurio pavardė buvo Olivjė, pirmasis dvikovininkas pulke, sėdėjęs 
tiesiai prieš mane, suko didelius juodus ūsus ir, įsmeigęs akis, žiū- 


196 


rėjo į mane. Tačiau aš neįširdau, nes jaučiau, kad tikrai buvau ne- 
kuklus, ir jeigu jau pirmąjį vakarą susikivirčysiu su aukštesnio rango 
karininku, tai padarys blogą įspūdį. 

Taigi aš linkęs sutikti, kad buvau neteisus, bet klausykite to- 
liau. Po vakarienės pulkininkas ir kai kurie karininkai išėjo iš 
kambario - mes vakarieniavome ūkininko name. Pasiliko apie de- 
šimt karininkų, o kadangi atnešė vynmaišių su ispanišku vynu, 
mes visi įsiinksminome. O tada tas Olivjė uždavė man keletą klau- 
simų apie mūsų armiją Vokietijoje ir apie mano dalyvavimą kam- 
panijoje. Įkaites nuo vyno, žerte žėriau visokiausias istorijas. Kas 
gi čia nuostabaus, mano bičiuliai? Aš esu tikras, kad jūs mane 
suprasite. Ten aš buvau pavyzdys savo kartos karininkams visoje 
armijoje. Pirmas kirtikas, nutrūktgalviškiausias kavaleristas, 
šimtų nuotykių didvyris. Čia ne tiktai nieko nežinojo apie mano 
šlovę, bet ir kreivai žiūrėjo į mane. Argi reikėjo stebėtis, kad no- 
rėjau parodyti tiems narsuoliams, kokį žmogų jiems atsiuntė? Argi 
reikėjo stebėtis, jeigu norėjau pasakyti: „Džiaukitės, draugai, 
džiaukitės! Šiandien pas jus atvyko ne kas nors, o aš asmeniškai, 
pats Žeraras, Ratisbono didvyris, Jenos nugalėtojas, žmogus, ku- 
ris pralaužė karė prie Austerlico!“ Bet negalėjau taip tiesiai to 
jiems pasakyti. Aš pradėjau minėti įvairius karo įvykius, kad jie 
patys man tai pasakytų. Bet ką gi? Jie klausė manes visai abejin- 
gai. Įsismaginęs papasakojau, kaip pervedžiau armiją per Dunojų, 
ir čia sugriaudėjo sutartinis juokas. Pašokau paraudęs iš gėdos ir 
įsiūčio: aš pakliuvau ant meškerės! Jie, pasirodo, tyčiojosi iš manęs. 
Jie buvo tikri, kad jiems prieš akis - pagyrūnas ir melagis. Nejau- 
gi buvo lemta, kad mane šitaip priimtų Konflano husarai? Mano 
akyse pasirodė nuoskaudos ašaros, o jie, matydami tai, ėmė dar 
garsiau kvatotis. 

— Nagi, kapitone Peletanai, sakykite, ar maršalas Lanas vis 
dar vadovauja armijai? - paklausė majoras. 

— Kiek man žinoma, taip, - atsakė kapitonas. 

— Tikrai? O aš jau maniau, kad dabar, kai atvyko kapitonas 
Žeraras, jo dalyvavimas vargu ar būtinas. 

Vėl nugriaudėjo juokas. Kaip dabar matau visus tuos veidus, 
tas pašaipias akis, pražiotas burnas - Olivjė su savo ilgais juodais 
ūsais, liesą ir pašaipų Peletaną, - net jaunesnieji leitenantai, ir 
tie raitėsi iš juoko. Dieve, koks pažeminimas! Iš įniršio mano aky- 
ras, iš viršaus ledas, o viduje liepsna. 

— Ar man bus leista paklausti jūsų, pone, - kreipiausi į majorą, — 
kelintą valandą prasidės rytinė pulko patikra? 

- Tikiuosi, kapitone Žerarai, kad jūs nesiruošiate keisti vidaus 
tvarkos taisyklių? - atsakė jis, ir vėl pasigirdo juoko prapliūpa, 
tačiau ji greitai nutilo, kai pažvelgiau aplinkui. 

— Kelintą valandą patikra? - griežtai paklausiau kapitono Pe- 
letano. 

Jis jau buvo pasiruošęs duoti pašaipų atsakymą, tačiau mano 
žvilgsnis privertė jį prikąsti liežuvį. 

- Šeštą, - atsakė jis. 

— Dėkoju jums, - tariau. 

Paskui suskaičiavau visus dalyvius ir pamačiau, kad turiu rei- 
kalų su keturiolika karininkų, du tarp kurių buvo jaunikliai tie- 
siai iš Sen Siro. Jiems už nemandagumą buvo galima atleisti. Li- 
ko majoras, keturi kapitonai ir septyni leitenantai. 

— Ponai, - tariau žvilgtelėdamas į vieną po kito, - aš jausiuos 
nevertas šito garbingo pulko, jeigu neiškviesiu jūsų į dvikovą už 
jūsų grubumą, ir laikysiu jus nevertais jo, jeigu jūs kokia dingsti- 
mi atsisakysite dalyvauti. 

— Na, dėl to jums jokių sunkumų nebus, - pasakė majoras. - Aš 
pasiruošęs užmiršti savo laipsnį ir visokeriopai patenkinti jūsų 
norą visų Konflano husarų vardu. 

- Nepaprastai dėkingas jums, - atsakiau. - Tačiau aš reikalau- 
ju to paties ir iš kitų karininkų, kurie iš manęs juokėsi. 

— Su kuo jūs norite kautis? - paklausė kapitonas Peletanas. 

— Su visais, - atsakiau. 

Jie nustebę susižvalgė. Paskui pasitraukė į kitą kambario 
kampą ir pradėjo šnibždėtis. Jie juokėsi. Matyt, vis dar manė, 

kad turi reikalą su pasigailėtinu pagyrūnu. Pagaliau jie sugrį- 
Žo. 

— Jūsų prašymas šiek tiek neįprastas, - tarė majoras Olivjė, - 
bet jis bus patenkintas. Kaip siūlote surengti tokią dvikovą? Mes 
leidžiame jums pateikti sąlygas. 

— Kirsimės kardais, - atsakiau. - Pagal vyresniškumą pradėsiu 
nuo jūsų, majore Olivjė, lygiai penktą valandą. Taigi ligi trimito 
signalo spėsiu kiekvienam skirti po penkias minutes. Tačiau tu- 
riu prašyti jūsų nurodyti susitikimo vietą, nes aš nepažįstu apy- 
linkių. | 

Mano šaltas dalykiškumas padarė jiems įspūdį. Šypsenų jų vei- 
duose tarsi nebūta. Olivjė veidas tapo ne pašaipus, o niūrus ir 
rūstus. | 

— Už arklių stovėjimo vietos yra nedidelė proskyna, - tarė jis. — 
Mes ten spręsdavome garbės reikalus, ir viskas praeidavo taip, kaip 
reikia. Lauksime ten, kapitone Žerarai, jūsų paskirtą valandą. 

Aš jau linktelėjau galva, dėkodamas už sutikimą, kai staiga 
atsidarė durys ir skubiai įėjo susijaudinęs pulkininkas. 

— Ponai, - tarė jis, - man įsakyta tarp jūsų rasti savanorį su 
didžiuliu pavojumi susijusiam uždaviniui. Neslėpsiu, tai labai la- 
bai rimtas dalykas, ir maršalas Lanas nutarė pasiųsti kavalerijos 
karininką, nes kavaleristai jam ne taip reikalingi kaip pėstinin- 
kai ar pionieriai. Vedusių įsakyta neimti. Taigi ar kas iš kitų su- 
tinka eiti savanoriu? 

Nėra ko ir sakyti, kad visi nevedę karininkai žengė žingsnį į 
priekį. Pulkininkas pažvelgė į juos kiek sutrikęs. Aš supratau jo 
sunkumus. Eiti turėjo geriausias iš geriausių, o kartu tas geriau- 
sias buvo jam ypač reikalingas. 

— Pone pulkininke, - tariau, - gal leisite man pateikti pasiūlymą? 

Pulkininkas nepalankiai pažvelgė į mane. Jis nepamiršo ma- 
no pastabų per vakarienę. 

— Sakykite! - tarė jis. 

— Atkreipiu jūsų dėmesį į tai, pone pulkininke, kad šitą uždavi- 
nį privalau atlikti aš ir pagal teisybę, ir tikslingumo sumetimais. 

— O kodėl, kapitone Žerarai? 

— Pagal teisybę todėl, kad tai įpareigoja mano laipsnis, o tiks- 
lingumo sumetimais todėl, kad jeigu negrįšiu, tai pulkui nebus 
didelio nuostolio, nes manes čia dar niekas nepažįsta. 

Pulkininko veide pasirodė palengvėjimas. 

— Jūs visiškai teisus, kapitone Žerarai, - pasakė jis. - Man ro- 
dos, kad jūs iš tikrųjų geriausiai tinkate tam reikalui. Eikite su 
manim, duosiu jums įsakymą. 

Aš atsisveikinau su savo naujaisiais draugais ir išeidamas pa- 
kartojau, kad būsiu jų paslaugoms penktą valandą ryto. Jie tylė- 
dami nusilenkė, ir iš jų veidų padariau išvadą, kad jie teisingiau 
ima vertinti mano charakterį. 

Laukiau, kad pulkininkas iš karto paaiškins man reikalo 
esmę, tačiau jis žengė tylėdamas, ir aš ėjau paskui jį. Mes per- 
ėjome visą stovyklą, paskui per apkasus, pro krūvas akmens 
nuolaužų, likusių iš miesto sienų. Toliau prasidėjo labirintas 
prieigų, kurios ėjo tarp mūsų pionierių susprogdintų namų. 
Didelis plotas buvo nusėtas sienų nuolaužomis ir plytomis, o 
juk kažkada čia buvo tirštai apgyventas Saragosos priemiestis. 
Prieigos sklido į visas puses, ties kampais kabėjo žibintai su 
užrašais, rodančiais kryptį. Pulkininkas greitai žengė pirmyn, 
ir štai pagaliau priešais pasirodė aukšta siena, kuri skersai kirto 
mūsų kelią. Čia, barikadų priedangoje, buvo išsidėstę mūsų 
priešakiniai postai. Pulkininkas įvedė mane į namą su nuplėš- 
tu stogu, ir aš pamačiau ten du generolus - klūpėdami prie 
būgno, ant kurio buvo ištiestas žemėlapis, jie žiburio šviesoje 
įdėmiai žiūrėjo į jį. Vienas iš jų, švariai nusiskutęs, su sutrauk- 
tu kaklu, buvo maršalas Lanas, kitas - generolas Razu, kuris 
vadovavo pionieriams. 

- Štai kapitonas Žeraras, jis pasisiūlė savanoriu, - tarė pulki- 
ninkas. 

Maršalas Lanas atsistojo ir paspaudė man ranką. 

- Jūs narsuolis, - pasakė jis. - Štai imkite, ši dovana paruošta 
jums, - pridūrė jis, ištiesdamas plonytį stiklinį vamzdelį. - Dak- 

taras Fadė specialiai pagamino nuodą. Jeigu nebus kitos išeities, 
jums užteks įsidėti jį į burną - mirtis bus žaibiška. 

Pradžia buvo daug žadanti. Prisipažinsiu, bičiuliai, kad mano 
nugara nušliaužė šaltukas, o plaukai ant galvos atsistojo piestu. 

— Prašau atleisti, - tariau atiduodamas pagarbą. - Suprantu, 
kad pasisiūliau pavojingam reikalui, bet man dar nepranešė, koks 
jis. 

— Pulkininke Perenai, - griežtai pasakė Lanas, - tai neteisin- 
ga: jūs leidote šitam narsuoliui pasisiūlyti savanoriu, o jis net ne- 
žino, kokie pavojai jo laukia. | 

Bet aš jau buvau pirmykštis Žeraras. 

- Jūsų prakilnybe, - prabilau, - leiskite man priminti, kad juo 
didesnis pavojus, tuo didesnė garbė ir turėsiu tik pasigailėti, jog 
pasisiūliau savanoriu, jei pasirodys, kad jokios rizikos nėra. 

Tai buvo kilnūs žodžiai, ir mano veido išraiška juos sustiprino. 
Tą akimirką mano povyza buvo didvyriška. Pajutau manim susi- 
žavėjusio Lano žvilgsnį ir su džiaugsmu pamaniau, kad nuosta- 
biai pradedu savo tarnybą Ispanijoje. Jeigu tą naktį būčiau žuvęs, 
tai mano vardas būtų tapęs nemirtingas. Nauji ir seni draugai, 
kurie dėl nieko kito nebūtų galėję susitarti, vieningai būtų ati- 
davę meilės ir pagarbos duoklę Etjenui Žerarui. 

— Generole, Razu, paaiškinkite padėtį, - trumpai įsakė Lanas. 

Pionierių vadas atsistojo laikydamas rankoje skriestuvą. Jis 
privedė mane prie durų ir parodė į aukštą pilką sieną, kuri kilo 
virš griuvėsių. 

— Štai ten dabar yra priešo gynybos linija, - pasakė jis. - Tai 
didžiulio Madonos vienuolyno siena. Jeigu mums pavyks šturmu 
paimti vienuolyną, miestas kris, tačiau jie prieš vienuolyną padė- 
jo kontrminas, o sienos tokios storos ir pramušti jas artilerijos 
ugnim nepaprastai sunku. Tačiau mes sužinojome, kad viename 
iš rūsių priešas įrengė didelį parako sandėlį. Jeigu jį pavyks iš- 
sprogdinti, kelias mūsų kariuomenei bus laisvas. 

— O kaip ten prasigauti? - paklausiau. 

— Tuojau paaiškinsiu. Mes turime mieste savo žmogų, vardu 

Juberas. Šis drąsuolis palaikė su mumis reguliarų ryšį ir pažadėjo 
susprogdinti sandėlį. Jis tai turėjo padaryti anksti rytą, ir štai jau 
antra diena tūkstančio grenadierių šturmo būrys laukia, kada bus 
pramušta spraga. Tačiau sprogimo nebuvo, ir jau dvi dienos, kai 
mes neturime jokių žinių iš Jubero. Jo likimas mums nežinomas. 

— Vadinasi, turiu ten nueiti ir viską išsiaiškinti? 

- Visiškai teisingai. Galbūt jis susirgo, gal sužeistas arba už- 
muštas? Ar mums laukti sprogimo, ar pradėti puolimą kokioje 
nors kitoje vietoje? Mes negalime to nuspręsti, kol nesužinosi- 
me, kas jam atsitiko. Štai miesto planas, kapitone Žerarai. Kaip 
matote, už to vienuolynų žiedo yra gatvės, kurios eina į centrinę 
aikštę. Jei jūs pasieksite aikštę, tai viename iš jos kampų pama- 
tysite katedrą. Ji stovi Toledo gatvės kampe. Juberas gyvena 
nedideliame namelyje tarp batsiuvio dirbtuvės ir vyno krautu- 
vės, po dešinei rankai, jeigu eisite nuo katedros. Ar jums viskas 
aišku? 

- Visiškai. 

— Jūs surasite jo namą, pasikalbėsite su Juberu ir sužinosite, 
ar dar galima įvykdyti mūsų planą, ar teks jo atsisakyti. - Jis 
ištiesė man purviną medžiagos ryšulėlį. — Štai pranciškonų vie- 
nuolio abitas, - tarė jis. - Tai pats tinkamiausias drabužis. 

Aš atsitraukiau atgal. 

- Nenoriu būti šnipas! - surikau. - Jau geriau eisiu su mun- 
duru. 

— Tai neįmanoma! Kaip jūs tikitės pereiti gatvėmis? O be to, 
atsiminkite, kad ispanai belaisvių neima, ir jūsų laukia toks pat 
likimas, nesvarbu, su kokiais drabužiais būsite. 

Tai buvo tiesa, aš jau užtenkamai buvau Ispanijoje ir žinojau, 
kad toks likimas bus blogesnis už mirtį. Nuo pat sienos prisiklau- 
siau niūrių pasakojimų apie kankinimus ir luošinimą. Taigi apsi- 
siaučiau pranciškono abitu. 

— Aš pasiruošęs. 

— Ar turite ginklą? 

— Kardą. 

- Jie gali išgirsti žvangėjimą. Štai imkite šį peilį, o kardą pali- 
kite čia. Pasakykite Juberui, kad ketvirtą valandą prieš aušrą štur- 
mo būrys bus vėl pasiruošęs. Prie durų laukia seržantas, jis paro- 
dys jums kelią į miestą. Iki pasimatymo ir linkiu sėkmės! 

Kai ėjau iš kambario, abiejų generolų trikampės vėl palinko 
prie žemėlapio. Prie durų manęs laukė inžinerinės kariuomenės 
puskarininkis. Aš susijuosiau abitą ir, nusiėmęs kiverį, užsismau- 
kiau ant galvos kapišoną. Nusiėmiau ir pentinus ir tylėdamas pa- 
traukiau paskui savo palydovą. 

Judėti reikėjo labai atsargiai, nes ant sienų ties mūsų galvo- 
mis stovėjo ispanų sargybiniai, kurie be perstojo apšaudė mūsų 
priešakinius postus. 

Slėpdamiesi aukštos vienuolyno sienos šešėlyje, mes lėtai ir 
atsargiai slinkome tarp griuvėsių krūvų, kol priėjome didelį kaš- 
toną. Čia seržantas sustojo. 

— Į šį medį nesunku įlipti, - tarė jis. - Paprasčiau negu virvinė- 
mis kopėčiomis. Lipkite ir pamatysite, kad nuo viršutinės šakos 
galima nusileisti ant štai ano namo stogo. Nuo ten jau jus ves 
jūsų angelas sargas, nes aš daugiau niekuo negaliu padėti. 

Aš paklausiau patarimo ir, pasikaišęs sunkaus rudo abito skver- 
nus, įlipau į medį. Ryškiai švietė mėnulio pjautuvas, ir stogų silu- 
etai aiškiai skyrėsi violetiniame, žvaigždžių prisėtame danguje. 
Medis stovėjo namo šešėlyje. Lėtai lipau nuo šakos ant šakos, kol 
pasiekiau beveik pačią viršūnę. Teliko tik nušliaužti kokia nors 
stora šaka, kad atsidurčiau už sienos. Staiga išgirdau žingsnius, 
prisispaudžiau prie kamieno ir pasistengiau prietamsyje susilieti 
su juo. Kažkas ėjo stogu į mano pusę. Pamačiau tamsią figūrą — 
žmogus sėlino susilenkęs, ištempęs kaklą, laikydamas atstatytą 
šautuvą. Jo elgesys buvo nepaprastai atsargus. Keletą kartų jis 
sustojo, paskui ėjo toliau ir pagaliau atsidūrė prie parapeto už 
keleto žingsnių nuo manęs. Čia jis atsiklaupė, nusitaikė ir iššovė. 

Aš buvau taip priblokštas to staigaus trenksmo beveik pačioje 
panosėje, kad vos neiškritau iš medžio. Pirmą akimirką man net 
pasirodė, kad jis mane sužeidė. Bet štai apačioje pasigirdo garsi 


203 


dejonė, o ispanas persisvėrė per parapetą ir nusikvatojo; tada su- 
pratau, kas įvyko. Dejavo vargšas seržantas, kuris visą tą laiką 
stovėjo apačioje laukdamas, kada aš pasieksiu stogą. Ispanas pa- 
matė jį po medžiu ir iššovė. Jūs galite pamanyti, kad jis buvo la- 
bai taiklus šaulys, tačiau šie žmonės apsiginklavę „trabukomis“, 
arba muškietonais, kuriuos prigrūda akmenų ir metalo gabaliukų, 
ir juo pataikyti į žmogų taip lengva, kaip man į ant šakos tupintį 
fazaną. Ispanas stovėjo žiūrėdamas į tamsą: apačioje vėl pasigir- 
do dejonė. Ispanas apsižvalgė - aplinkui buvo tylu ir ramu. Gali- 
mas daiktas, jis pamanė, jog būtų neblogai pribaigus tą prakeiktą 
prancūzą, 0 gal ruošėsi iškraustyti jo kišenes, - kad ir kokie buvo 
jo ketinimai, bet jis padėjo šautuvą, pasilenkė ir šoko į medį. Tą 
pačią akimirką aš suvariau į jį peilį, ir jis, laužydamas šakas, su 
garsiu trenksmu išlėkė iš medžio ir šleptelėjo ant žemės. Išgirdau 
apačioje trumpos kovos triukšmą ir prancūziškus keiksmus. Su- 
žeistas seržantas atkeršijo už save. 

Keletą minučių neišdrįsau net pajudėti, man vis atrodė, kad 
triukšmą kas nors būtinai turėjo girdėti. Tačiau visur buvo tylu, 
tik mieste varpai skambino vidurnaktį. Aš nušliaužiau šaka ir 
perlipau ant stogo. Ten gulėjo ispano ginklas, bet man iš jo nebu- 
vo jokios naudos, nes parakinė liko pas jį ant diržo. Kartu supra- 
tau, kad jeigu ras ginklą, tai sukels priešų įtarimą, ir nutariau 
geriau permesti jį per sieną. Paskui apsidairiau galvodamas, kaip 
čia nulipus nuo stogo. 

Buvo visiškai aišku, kad paprasčiausia nulipti tuo pačiu keliu, 
kuriuo čia užlipo tas ispanas, o kaip jis tai padarė, paaiškėjo labai 
greitai. Ant stogo pasigirdo šūktelėjimas: „Manueli! Manueli!“ Jis 
pasikartojo keletą kartų, ir aš, susigūžęs šešėlyje, pamačiau barz- 
dotą galvą, kuri išlindo pro stoglangį. 

Nesulaukęs atsakymo, barzdočius užlipo ant stogo, o paskui jį 
dar trys, visi apsiginklavę ligi dantų. Štai matote, kaip svarbu 
neužmiršti jokio, net paties mažiausio atsargumo: juk jeigu bū- 
čiau palikęs vietoje ispano ginklą, jie būtų ėmę ieškoti jo paties ir 
tikriausiai būtų užtikę mane. O dabar patrulis, neradęs savo sar- 

gybinio, nusprendė, kad jis stogais nuėjo toliau. Jie nuskubėjo 
paskui jį, o aš, vos tik jie atsuko man nugaras, puoliau prie lango 
ir laiptais nulipau žemyn. Namas pasirodė tuščias, aš perėjau jį iš 
vieno galo į kitą ir pro atdaras duris atsidūriau gatvėje. 

Tai buvo siaura tuščia gatvelė, tačiau ji ėjo į kitą, platesnę, kur 
degė laužai, aplink kuriuos miegojo daug kareivių ir kaimiečių. Mies- 
tą gaubė toks baisus dvokas, kad buvo galima tik stebėtis, kaip čia 
gyvena žmonės: apgultis truko jau daugelį mėnesių, o jie nė karto 
net nebandė išvalyti gatvių ir palaidoti mirusiųjų. Daugelis vaikš- 
čiojo nuo laužo prie laužo, ir tarp jų pamačiau keletą vienuolių. 
Įsitikinęs, kad jie vaikšto laisvai ir niekas neužduoda jiems jokių 
klausimų, atkutau ir skubiai nuėjau į didelės aikštės puse. Vieną 
kartą kažkoks žmogus, gulėjęs prie laužo, pašoko ir sučiupo mane 
už rankovės. Jis parodė į moterį, kuri nejudėdama gulėjo ant grin- 
dinio; aš supratau, kad ji miršta ir jis prašo palaiminti ją. Aš pasi- 
stengiau išsisukti su tuo nedaugeliu lotyniškų frazių, kurias dar 
atsiminiau. „Ora pro nobis!, - sumurmėjau iš po kapišono. - Te 
Deum laudamus?*. Ora pro nobis“. Be to, pakėliau ranką ir paro- 
džiau į priekį. Jis paleido mano rankovę ir tylėdamas pasitraukė, o 
aš, padaręs iškilmingą gestą, nuskubėjau toliau. 

Kaip ir tikėjausi, platus bulvaras ėjo į centrinę aikštę, kur bu- 
vo pilna kariuomenės ir liepsnojo laužai. Aš skubiai ėjau pirmyn 
ir, nors keletą kartų mane užkalbino kažkokie žmonės, nekrei- 
piau į juos dėmesio. Praėjau katedrą ir pasukau ta gatve, kuri 
man buvo nurodyta. Šioje miesto dalyje, nutolusioje nuo mūsų 
pozicijų, kariuomenės nebuvo, ir aplink viešpatavo tamsa - tik 
kartais kokiame nors lange sumirgėdavo šviesa. Nesunkiai radau 
reikalingą namą tarp vyno krautuvės ir batsiuvio dirbtuvės. Lan- 
gai nešvietė, o durys buvo uždarytos. Aš atsargiai paspaudžiau 
rankeną, ir ji pasidavė. Buvo neaišku, kas ten viduje, tačiau reikėjo 
rizikuoti. Atidariau duris ir įėjau. 


'" Melskis už mus (lot.). 
Žž Tave, Dieve, garbiname (lot.). 

Buvo tamsu nors į akį durk, juo labiau kad aš paskui save už- 
dariau duris. Apgraibomis užčiuopiau stalą. Paskui sustojau ne- 
žinodamas, ką toliau daryti, kaip ką nors sužinoti apie šio namo 
šeimininką. Mažiausias neapdairumas ne tik būtų kainavęs man 
gyvybę, bet ir būtų sužlugdęs visą reikalą. Galbūt jis gyvena ne 
vienas. Gal jis tik nuomoja kambarį iš kokios nors ispanų šeimos, 
ir mano atėjimas jam, kaip ir man, būtų lygus mirčiai. Nedažnai 
savo gyvenime aš būdavau toks sutrikęs. Staiga man kraujas su- 
stingo gyslose. Ties pačia mano ausim pasigirdo tylus balsas, taip, 
taip, balsas. „Mon Dieu! - sudejavo kažkas, ir tuose žodžiuose 
skambėjo mirtina kančia. - Oh mon Dieu! Mon Dieu!“ Paskui tam- 
soje pasigirdo duslus raudojimas, ir vėl viskas nutilo. 

Šitas balsas sukėlė man siaubą, bet kartu mano sieloje blyks- 
telėjo viltis: tai buvo prancūzo balsas. 

— Kas čia? - paklausiau. 

Pasigirdo dejonė, bet atsakymo nebuvo. 

— Ar tai jūs, pone Juberai? 

— Taip! Taip! - sušnabždėjo taip tyliai, kad vos galėjau girdėti. 
— Vandens, viso šventa vardan, vandens! 

Aš pasisukau į balsą, bet atsitrenkiau į sieną. Vėl pasigirdo 
dejonė, šį kartą, be abejonės, ties mano galva. Aš pakėliau ran- 
kas, bet nieko neužčiuopiau, išskyrus tuštumą. 

— Kur jūs? - sušukau aš. 

- Čia! Čia! - sušnibždėjo tuo keistu, virpančiu balsu. Aš pra- 
dėjau grabalioti sieną ir užčiuopiau nuogą koją. Ji buvo maž- 
daug ties mano veidu, bet, kiek galėjau suprasti, kabojo be jo- 
kios atramos. Aš nustebęs atšokau. Išsitraukiau iš kišenės titnagą 
su pintimi ir įskėliau ugnį. Pirmo blyksnio momentu man pasi- 
rodė, kad žmogus sklando priešais mane ore, ir iš nuostabos iš- 
mečiau titnagą. Paskui vėl drebančia ranka sudaviau plieniniu 
skiltuvu per titnagą ir šį kartą uždegiau ne tik pintį, bet ir vaš- 
kuotą popierių. Aš pakėliau jį virš galvos ir pamačiau tai, dėl ko 


! Dieve mano! (pranc.). 

lioviausi stebėtis, ir dabar vienintelis mane apėmęs jausmas bu- 
vo siaubas. 

Žmogus buvo nukryžiuotas ant sienos taip, kaip kaimiečiai nu- 
kryžiuoja žebenkštį ant vištidės durų. Jo rankos ir kojos buvo 
pervertos geležiniais smaigais. Vargšas jau merdėjo, galva nusvi- 
rusi ant peties, o pajuodęs liežuvis išvirtęs iš burnos. Jis merdėjo 
nuo žaizdų ir nuo troškulio, o tie nežmoniški niekšai pastatė prie- 
šais jį ant stalo taurę su vynu, kad padidintų jo kančią. Pakėliau 
taurę prie jo lūpų. Jam užteko jėgų nuryti kelis gurkšnelius, ir jo 
akys šiek tiek pagyvėjo. 

— Ar jūs prancūzas? - sušnabždėjo jis. 

— Taip. Mane atsiuntė sužinoti, kas jums atsitiko. 

- Jie sužinojo, kas aš. Ir nubaudė. Tačiau prieš mirtį pasaky- 
siu jums viską, ką žinau. Maldauju, dar gurkšnelį vyno! Greičiau, 
tik greičiau! Man nedaug liko gyventi. Jėgos apleidžia mane. Klau- 
sykite! Parakas saugomas motinos - viršininkės - celėje. Sienoje 
jau išgręžta skylė, o virvės galas nuvestas į sesers Anchelos celę, 
greta koplyčios. Viskas buvo paruošta dar prieš dvi dienas. Ta- 
čiau jie perėmė pranešimą ir ėmė mane kankinti. 

— Teisingasis Dieve! Nejaugi jūs kabate čia ištisas dvi dienas? 

— Tos dvi dienos virto man metais. Sakyk, drauge, juk pasitar- 
navau Prancūzijai tikėjimu ir tiesa? Tada padaryk man vieną ma- 
žytę paslaugą. Įsmeik man peilį į širdį, brangusis drauge! Mal- 
dauju tavęs viskuo, kas šventa, padaryk galą mano kančioms. 

Iš tikrųjų jo būklė buvo beviltiška ir gailestingiausia būtų buvę 
išpildyti jo prašymą. O visgi aš negalėjau šaltakraujiškai suvaryti 
peilio į jį, nors žinojau, kad jo vietoje pats maldaučiau mirties 
kaip pasigailėjimo. Staiga atsiminiau, kad mano kišenėje nuodai, 
kurie veikia žaibiškai ir neskausmingai. Šie nuodai turėjo išgel- 
bėti mane patį nuo kankinimų, bet nelaimingajam Juberui jų rei- 
kėjo labiau, ir jis garbingai pasitarnavo Prancūzijai. Aš išėmiau 
vamzdelį ir supyliau skystį į taurę su vynu. Jau kėliau taurę prie 
jo lūpų, kai staiga išgirdau lauke ginklų žvangėjimą. Akies mirks- 
niu užgesinau šviesą ir pasislėpiau už užuolaidos. Durys atsidarė, 

ir į namus įsiveržė du ispanai, nuožmūs, tamsiaveidžiai, civili- 
niais drabužiais, bet su šautuvais ant pečių. Žiūrėjau į juos pro 
plyšį tarp užuolaidų, drebėdamas nuo minties, kad jie aptiko ma- 
no pėdsakus, tačiau buvo aišku, jog jie atėjo tiesiog tam, kad pasi- 
gėrėtų mano nelaimingo tėvynainio kančiomis. Vienas iš jų pri- 
nešė žibintą, kurį laikė rankose, prie mirštančiojo veido, ir abu 
ėmė garsiai, piktdžiugiškai kvatoti. Paskui žvilgsnis to, kuris lai- 
kė žibintą, pakrypo į taurę su vynu, stovėjusią ant stalo. Jis paė- 
mė ją ir, velniškai juokdamasis, pakėlė prie Jubero lūpų, o kai 
vargšelis nejučiom tiesėsi prie jos, atitraukė ir pats išgėrė iš jos 
didelį gurkšnį. Tą pačią akimirką, klaikiai suklykęs, susigriebė 
už gerklės ir negyvas krito ant grindų. Jo draugas išsigandęs ir 
nustebęs žiūrėjo į jį. Staiga apimtas prietaringo siaubo jis šaižiai 
suriko ir kaip beprotis išbėgo iš kambario. Girdėjau, kaip jo žings- 
niai griaudėjo grindiniu, paskui viskas nutilo. 

Degantis žibintas liko ant stalo, ir, išeidamas iš už užuolaidos, jo 
šviesoje pamačiau, kad nelaimingojo Jubero galva nulinko ant krū- 
tinės ir jis taip pat miręs. Judesys, kurį jis padarė bandydamas 
pasiekti taurę lūpomis, buvo paskutinis. Name garsiai tiksėjo laik- 
rodis, ir daugiau niekas nedrumstė tylos. Ant sienos kabojo pa- 
linkęs prancūzo kūnas, ant grindų voliojosi nejudantis ispano lavo- 
nas, ir visa tai apšvietė blausus žibintas. Pirmą kartą gyvenime 
beviltiška baimė sukaustė mane vietoje. Aš mačiau, kaip dešimt 
tūkstančių žmonių gulėjo ant žemės, draskomi visų kančių, kokias 
tik galima įsivaizduoti, tačiau net tas reginys sukrėtė mane ma- 
žiau negu tos. dvi nebylios figūros, prieš kurias atsidūriau šiame 
pusiau tamsiame kambaryje. Aš galvotrūkčiais išbėgau į gatvę, kaip 
tas antrasis ispanas, kad tiktai ištrūkčiau iš to kraupaus namo, ir 
atsikvošėjau tik pribėgęs prie pat katedros. Ten sustojau tamsia- 
me kampe, sunkiai alsuodamas prispaudžiau ranką prie krūtinės 
ir pabandžiau sutelkti mintis bei nuspręsti, ką dabar daryti. Kol 
ten stovėjau vis dar neatgaudamas kvapo, virš mano galvos du kar- 
tus sugaudė milžiniški vario varpai. Antra valanda. O ketvirtą štur- 
mo būrys išeis į atakos liniją. Man liko dvi valandos laiko. 

Katedra viduje buvo ryškiai apšviesta, žmonės nuolatos įeida- 
vo ir išeidavo; aš irgi užėjau nutaręs, kad ten vargu kas prakal- 
bins mane ir galėsiu ramiai apgalvoti veiksmų planą. Į tą kated- 
rą, sakau jums, vertėjo pažiūrėti - ji kartu buvo ligoninė, slėptuvė 
nuo sviedinių ir sandėlys. Viena nava buvo užversta visokiomis 
atsargomis, kita - perpildyta ligonių ir sužeistųjų, o viduryje glau- 
dėsi daugybė bejėgių žmonių, kurie net ant mozaikinių grindų 
kūreno laužus ir virė valgį. Daugelis meldėsi, aš irgi atsiklaupiau 
prie kolonos ir meldžiausi iš visos širdies, prašydamas Dievo pa- 
dėti man ištrūkti iš tos bėdos gyvam ir atlikti šią naktį žygdarbį, 
kuris taip pat išgarsins mano vardą Ispanijoje kaip ir Vokietijoje. 
Palaukiau, kol laikrodis išmuš trečią, išėjau iš katedros ir pasu- 
kau į Madonos vienuolyną, iš kur mūsų kariuomenė turėjo pra- 
dėti šturmą. Juk jūs mane pažįstate, aš ne toks žmogus, kad išsi- 
gąsčiau ir grįžčiau pas savus su raportu, jog mūsų žvalgas žuvo ir 
reikia ieškoti kitų kelių prasiveržti į miestą. Arba turiu surasti 
būdą, kad užbaigčiau pradėtą darbą, arba į Konflano husarų pul- 
ką bus paskirtas naujas kapitonas vietoj žuvusio. 

Aš be kliūčių perėjau plačiu bulvaru, apie kurį jau pasakojau, 
ir atsidūriau prie milžiniško vienuolyno su akmeninėmis sieno- 
mis, to svarbiausio miesto gynybos bastiono. Vienuolynas stovėjo 
aikštėje, priešais jį augo medžiai. Čia susitelkė keli šimtai žmo- 
nių, ginkluotų ir pasiruošusių kovai, - juk miesto gynėjai, žino- 
ma, suprato, kad būtent nuo čia prancūzai pradės puolimą. Ligi 
šiol mūsų armijai Europoje teko kautis tik su reguliariąja kariuo- 
mene. Tik čia, Ispanijoje, mes sužinojome, kaip baisu kovoti su 
visa tauta. Viena vertus, jokios šlovės - argi didelė garbė įveikti 
šias padugnes, tuos pagyvenusius krautuvininkus, fanatiškus dva- 
sininkus, išprotėjusias moteris ir kitokius kareivas, kurie sudarė 
įgulą? Kita vertus, tai buvo labai keblu ir pavojinga, nes jie neda- 
vė nė minutės ramybės, nesilaikė jokių karybos taisyklių ir buvo 
kupini ryžto įveikti mus jei ne lazda, tai pagaliu. Pradėjau su- 
prasti, kad mes darome negerą darbą, kai pamačiau margą, bet 
grėsmingą minią, kuri susirinko aplink sargybos laužus Madonos 

vienuolyno kieme. Žinoma, ne mūsų, kareivių, reikalas spręsti 
apie politiką, tačiau nuo pat pradžios toje Ispanijoje virš mūsų 
kabojo kažkoks prakeikimas. 

Tačiau aš neturėjau laiko apie visa tai galvoti. Kaip jau sakiau, 
į vienuolyno sodą buvo galima patekti be jokio vargo, tačiau pro 
sargybinius įeiti į patį vienuolyną buvo ne taip paprasta. Pirmiau- 
siai apėjau sodą ir iš karto atkreipiau dėmesį į didelį langą su 
spalvotu stiklu, tikriausiai ten ir buvo koplyčia. Iš Jubero žodžių 
supratau, kad motinos - viršininkės - celė yra šalia koplyčios, o 
dagtis, prakištas pro skylę, eina iš gretimos celės. Aš turėjau bet 
"kokia kaina patekti į vidų. Prie durų stovėjo sargyba - kaip įeiti 
be jokio paaiškinimo? Staiga mane vėl apėmė tarsi kažkoks įkvė- 
pimas - aš supratau, kaip tai padaryti. Sode buvo šulinys, šalia jo 
stovėjo keletas tuščių kibirų. Pripyliau vandens du kibirus, paė- 
miau juos ir priėjau prie durų. Juk nėra ko aiškinti, jei eina žmo- 
gus, kurio kiekvienoje rankoje po pilną kibirą vandens. Sargybi- 
niai prasiskyrė ir praleido mane. Atsidūriau ilgame, akmeninėmis 
plytomis išgrįstame koridoriuje, kurį apšvietė žibintai, o vienoje 
jo pusėje buvo vienuolių celės. Pagaliau buvau teisingame kelyje. 
Nedvejodamas ėjau toliau, nes dar sode pastebėjau, į kurią pusę 
reikia eiti, kad patektum į koplyčią. 

Koridoriuje rūkydami šlaistėsi daug ispanų kareivių, kai ku- 
rie užkalbino mane, kai ėjau pro šalį. Tikriausiai jie prašė manęs 
palaiminimo, ir mano „ora pro nobis“ visiškai juos patenkino. 
Netrukus pasiekiau koplyčią - čia iš karto buvo matyti, kad gre- 
timoje celėje yra įrengtas sandėlys, nes grindys prieš duris buvo 
juodos nuo parako. Durys buvo uždarytos, ir iš lauko pusės jas 
saugojo du nuožmūs iš pažiūros šaunuoliai; vienam iš jų už dir- 
žo stirksojo raktas. Jeigu mes būtume dviese, šis raktas bere- 
gint atsirastų mano rankose, tačiau antrojo sargybinio buvimas 
žlugdė bet kokią viltį atimti jį jėga. Gretima su rūsiu celė, ma- 
tyt, ir buvo sesers Anchelos celė. Durys buvo praviros. Sukau- 
piau visą savo drąsą ir, palikęs koridoriuje kibirus, nekliudomas 
įėjau į celę. 

Aš bet kuriuo atveju tikėjausi ten rasti kokius šešis ispanų gal- 
važudžius, tačiau tai, ką pamačiau, mane dar labiau suglumino. 
Celė, matyt, buvo atiduota vienuolėms, kurios dėl kokios nors prie- 
žasties atsisakė palikti vienuolyną. Jų buvo trys: viena pagyve- 
nusi griežtu veidu, matyt, pati viršininkė, o dvi kitos - jaunos ir 
gražutės. Jos sėdėjo kartu tolimajame celės kampe, tačiau vos tik 
aš įėjau visos atsistojo. Nustebęs iš jų elgesio ir veidų išraiškos 
supratau, kad jos laukė mano atėjimo ir dėl to apsidžiaugė. Aš iš 
karto atgavau savitvardą ir suvokiau, koks dalykas. Kadangi bu- 
vo laukiama vienuolyno šturmo, tos seserys, suprantama, tikėjo- 
si, kad jas nuves į kokią nors slėptuvę. Gal jos buvo davusios įža- 
dą nepalikti šitų sienų ir joms leido pasilikti šioje celėje ir laukti 
tolesnių nurodymų. Kad ir kaip ten buvo, aš veikiau pagal šį pla- 
ną, juk reikėjo jas kaip nors išvesti iš celės, o čia kaip tik pasitaikė 
patogi proga. Pirmiausiai žvilgtelėjau į duris ir įsitikinau, kad 
raktas kyšo užrakte iš vidaus. Tada daviau ženklą vienuolėms 
eiti paskui mane. Viršininkė kažko manęs paklausė, bet aš ne- 
kantriai papurčiau galvą ir vėl pakartojau ženklą. Ji svyravo, bet 
aš treptelėjau koja ir taip valdingai parodžiau į duris, kad visos 
trys nedelsdamos pakluso. Pati nepavojingiausia vieta buvo kop- 
lyčia, nuvedžiau jas ten ir įkurdinau tolimiausiame nuo parako 
sandėlio kampe. Kai vienuolės pagaliau susėdo prie altorių, ma- 
no širdis šoktelėjo iš džiaugsmo ir išdidumo, - supratau, kad nuo 
mano kelio pašalinta paskutinė kliūtis. 

Tačiau aš visada kažkaip ypatingai nujausdavau pačios pavo- 
jingiausios akimirkos artėjimą. Ruošdamasis išeiti dar kartą pa- 
žiūrėjau į viršininkę ir su nerimu pamačiau, kad jos aštrų žvilgs- 
nį prikaustė mano dešinioji ranka, o jos veide pasirodė nuostaba, 
greitai perauganti į įtarimą. Kas galėjo patraukti jos dėmesį? Pir- 
ma, mano ranka buvo raudona nuo kraujo sargybinio, kuriam 
smogiau peiliu medyje. Savaime suprantama, tai nieko nereiškė. 
Saragosos vienuoliams peilis - toks pat įprastas daiktas kaip ir 
brevijorius. Antra, ant smiliaus nešiojau masyvų auksinį žiedą - 
vienos vokiečių baronienės, kurios vardo neminėsiu, dovaną. Jis 

ryškiai blizgėjo lempelės šviesoje. O žiedas ant vienuolio rankos — 
tai jau kažkas neregėta, nes jis yra davęs neturto įžadą. Greitai 
apsisukau ir nuėjau prie durų, bet reikalo pataisyti jau buvo 
neįmanoma. Atsisukęs pamačiau, kad viršininkė skuba man iš 
paskos. Aš išbėgau iš koplyčios ir pasileidau koridorium, bet ji 
šaižiu balsu įspėjo sargybinius prie sandėlio. Laimė, man užteko 
nuovokos taip pat riktelti ir parodyti pirštu į priekį, tarsi mes 
abu dar kažką vijomės. Tuo metu prašokau pro juos, įbėgau į celę, 
užtrenkiau storas duris ir užrakinau iš vidaus. Šitos storos durys 
viršuje ir apačioje turėjo skląsčius, o viduryje - didžiulį užraktą, 
tad išlaužti jas buvo nelengva. 

O visgi jeigu jiems būtų užtekę proto padėti po durimis sta- 
tinę su paraku, mano dainelė būtų sudainuota. Tai buvo pasku- 
tinė jų galimybė, nes aš jau buvau prie tikslo. Pagaliau po dau- 
gybės pavojų, kuriuos mažai kam teko išgyventi, aš atsidūriau 
prie vieno virvės galo. Kitas jos galas buvo nutiestas į sandėlį, 
kur buvo saugomas visas Saragosos parakas. Jie kaip vilkai stau- 
gė koridoriuje ir daužė duris buožėmis. Nekreipiau jokio dėme- 
sio į visą tą triukšmą ir skubiai dairiausi ieškodamas virvės, apie 
kurią kalbėjo Juberas. Suprantama, virvė turėjo būti sienoje ša- 
lia sandėlio. Aš keturpėsčias vaikščiojau pagal tą sieną, apžiūri- 
nėdamas kiekvieną plyšį, bet neradau jokių pėdsakų. Dvi kul- 
kos kiaurai pervėrė duris ir susiplojo į sieną. Buožių smūgiai 
darėsi vis garsesni. Pastebėjau kažką pilka kampe, puoliau ten 
džiaugsmingai šaukdamas ir pamačiau, kad tai tik šiukšlės. Ta- 
da, atsistojęs šonu prie pačių durų, kur kulkos, tiesiog išvarpiu- 
sios jas, negalėjo padaryti man žalos, pabandžiau atitrūkti nuo 
mane kurtinančio velniško staugimo ir pagalvoti, kur galėjo bū- 
ti ta virvė. Matyt, Juberas meistriškai paslėpė ją, nes kitaip jos 
nebūtų nepastebėjusios vienuolės. Bandžiau įsivaizduoti, kaip 
aš pats nutiesčiau ją Jubero vietoje. Mano dėmesį patraukė šven- 
tojo Juozapo statula, stovėjusi kampe. Aplink pjedestalą buvo 
vainikas iš lapų, tarp kurių spingsojo lempelė. Aš puoliau prie 
statulos ir nuplėšiau vainiką. Taip, taip, ten pamačiau ploną juo- 

dą virvutę, dingstančią vos pastebimoje skylutėje sienoje. Ap- 
verčiau lemputę ir prisiplojau prie grindų. Po akimirkos pasi- 
girdo perkūniškas sprogimas, sienos susiūbavo ir griuvo, lubos 
įgriuvo, ir, nustelbęs išsigandusių ispanų klyksmus, pasigirdo 
griausmingas kovos šūkis: tai ėjo į ataką grenadieriai. Kaip sap- 
ne -laimingam sapne - išgirdau tą šūkį ir daugiau nebegirdėjau 
nieko. 

Kai atsipeikėjau, du prancūzų kareiviai padėjo man atsisėsti, 
— mano galva ūžė kaip katilas. Svyruodamas atsistojau ir apsidai- 
riau. Visas tinkas nubyrėjo, suolai nuvirto ant grindų, plytose žio- 
jėjo pralaužos, tačiau jokių spragos pėdsakų. Taip, vienuolyno sie- 
nos buvo per daug storos, ir parako sandėlio sprogimas jų 
nesugriovė. Tačiau šis sprogimas sukėlė tokią gynėjų paniką, kad 
mūsų šturmo daliniams pavyko be didelio vargo išlaužti langus ir 
duris. Iššokęs į koridorių pamačiau, kad jis užtvenktas prancūzų 
kariuomenės, ir čia įėjo pats maršalas Lanas, lydimas savo štabo. 
Jis sustojo ir dėmesingai išklausė mano raportą. 

- Nuostabu, kapitone Žerarai, tiesiog nuostabu! - sušuko jis. - 
Apie jūsų žygdarbį būtinai bus pranešta imperatoriui. 

— Drįstu pareikšti, jūsų prakilnybe, kad tiktai užbaigiau tai, 
ką sugalvojo ir paruošė ponas Juberas, atidavęs gyvybę už šventą 
reikalą. 

— Jo nuopelnai nebus užmiršti, - tarė maršalas. - Tačiau, kapi- 
tone Žerarai, jau pusė penkių, ir jūs tikriausiai mirštate iš bado 
po tokios sunkios nakties. Aš su savo štabu pusryčiausiu mieste. 
Prašau jus būti mano garbės svečiu. 

— Aš tuoj pasivysiu jūsų prakilnybę, - atsakiau. - Turiu čia dar 
mažą reikaliuką. 

Jis nustebęs pažvelgė į mane. 

— Kaip, tokiu metu? 

— Taip, jūsų prakilnybe, - atsakiau. - Aš apvilsiu savo draugus 
karininkus, su kuriais tiktai vakar susipažinau, jeigu nepasima- 
tysiu su jais šią valandą. 

— Tokiu atveju ligi pasimatymo, - tarė maršalas ir nuėjo tolyn. 

Paskubom išėjau pro sudaužytus vienuolyno vartus. Prie na- 
mo su nuplėštu stogu, kur išvakarėse mane buvo iškvietęs mar- 
šalas, nusimečiau vienuolio apdangalą, užsidėjau kiverį ir pasiėmiau 
špagą, kuriuos buvau ten palikęs. Vėl tapęs husaru, nuskubėjau 
prie giraitės, kur buvo paskirtas susitikimas. Po kontūzijos man 
dar svaigo galva ir buvau iškankintas tos nakties pergyvenimų. 
Dar tiktai švito, ir aš ėjau kaip sapne, o aplinkui ruseno gęstantys 
laužai ir gaudė pabudusi armija. Signaliniai trimitai ir būgnai 
visuose kampuose šaukė pėstininkus, nes sprogimas ir šauksmai 
jau pranešė, kas įvyko. Aš vis ėjau ir pagaliau, pasiekęs ąžuolų 
giraitę prie žirgų rišyklos, pamačiau dvylika savo draugų. Visi jie 
buvo su kardais ir, sustoję rateliu, laukė manęs. Kai aš priėjau, 
mane pasitiko smalsūs žvilgsniai. Galbūt dabar, kai mano veidas 
buvo juodas nuo parako, o rankos raudonos nuo kraujo, aš pasiro- 
džiau jiems visai kitas Žeraras, negu tas jaunas kapitonas, iš ku- 
rio jie šaipėsi išvakarėse. 

— Labą rytą, ponai, - tariau. - Kuo nuolankiausiai atsiprašau, 
kad priverčiau jus laukti, tačiau tai ne mano kaltė. 

Jie tylėjo, kaip ir pirma, smalsiai žiūrėdami į mane. Kaip da- 
bar matau juos: Olivjė su savo karingais ūsais, Peletaną liesu įkai- 
tusiu veidu, jaunąjį Udė, paraudusį iš susijaudinimo prieš savo 
pirmąją dvikovą, Mortjė su kreivu randu ant raukšlėtos kaktos. 
Aš nusiėmiau kiverį ir išsitraukiau kardą. 

— Ponai, turiu jums tik vieną prašymą, - tariau. - Maršalas 
Lanas pakvietė mane pusryčių, ir aš negaliu jo versti laukti. 

— Ką jūs siūlote? - paklausė majoras Olivjė. 

— Prašau atleisti mane nuo pažado kiekvienam skirti po pen- 
kias minutes ir pradėti kautis su visais iš karto. 

Tai pasakęs, užėmiau kovinę poziciją. 

Atsakymas buvo nuostabus ir vertas tikrų prancūzų. Vienin- 
gu judesiu visi dvylika kardų išlėkė iš makštų ir saliutuodami man 
pakilo į orą. Visi dvylika karininkų sustingo, pasitempė ir kiek- 
vienas iškėlė kardą priešais save. 

Aš pasitraukiau atbulas, žvelgdamas nuo vieno į kitą. Iš pra- 

džių negalėjau patikėti savo akimis. Tie žmonės, kurie išvakarė- 
se juokėsi iš manęs, dabar atidavė man pagarbos duoklę! Staiga 
aš viską supratau. Jie įvertino mano kilnų poelgį ir nenorėjo likti 
skolingi. Žmogus silpnas, jis gali užgrūdinti save nuo pavojų, bet 
ne nuo jausmų. 

— Draugai! - sušukau aš. - Mano draugai! 

Daugiau nebegalėjau ištarti nė žodžio. Kažkas suspaudė man 
gerklę, užgniaužė kvapą. Tą pačią akimirką Olivjė apkabino ma- 
ne, Peletanas spaudė man dešinę ranką, Mortjė - kairę, kažkas 
plekšnojo per petį, kažkas plojo į nugarą, iš visų pusių į mane 
žiūrėjo šypsantys veidai, ir aš supratau, kad Konflano husarai 
mane priėmė. 


III 


KAIP BRIGADOS VADAS NUGALABIJO LAPĘ! 


Visoje didžiulėje prancūzų kariuomenėje buvo tiktai vienas ka- 
rininkas, kuriam anglai iš Velingtono armijos jautė gilią, įnirtin- 
gą, negęstančią neapykantą. Buvo tarp prancūzų plėšikų, prie- 
vartautojų, prisiekusių lošėjų, dvikovininkų ir plevėsų. Visa tai 
buvo atleistina, nes panašių į juos galima rasti ir tarp anglų. Ta- 
čiau vienas Masenos armijos karininkas padarė neregėtą, negir- 
dėtą, siaubingą nusikaltimą: apie tai geriau nekalbėti prieš miegą, 
nebent antras butelis atrištų liežuvius. Žinia apie šį nusikaltimą 
pasiekė Angliją, ir džentelmenai iš nykių jos užkampių, išgirdę 
apie tai, raudonavo iš įniršio, o visų grafysčių jomenai šlakuotais 
kumščiais grūmojo dangui ir drabstėsi prakeiksmais. O kaip jūs 
manote, kas padarė šį baisų nusikaltimą? Na, žinoma, mūsų bi- 
čiulis Etjenas Žeraras iš Konflano husarų pulko, šaunus raitelis, 
padauža, geras vaikinas, damų ir šešių lengvosios kavalerijos bri- 
gadų numylėtinis. 

Tačiau nuostabiausia tai, jog šis narsus ir kilnus žmogus taip 
baisiai nusižengė ir įgijo patį blogiausią vardą Pirėnų pusiasalyje 
net neįtardamas, kad padarė nusikaltimą, kurio neįmanoma ap- 


' Ponams Smitui, Elderiui ir Co maloniai sutikus šis pasakojimas šiame rin- 
kinyje perspausdinamas iš „Žaliosios vėliavos“, kad visos brigados vado Žeraro 
istorijos išeitų viename leidinyje. 

sakyti jokiais žodžiais. Jis mirė sulaukęs nemažai metų ir nieka- 
da, šaltai pasitikėdamas savim, kas galbūt jį puošė arba galbūt 
greičiau kenkė jo reputacijai, net neįtarė, kad tūkstančiai anglų 
mielai būtų pakorę jį savo rankomis. Atvirkščiai, jis laikė šį nuo- 
tykį tarp visų kitų žygdarbių, kurie išgarsino ji visame pasaulyje, 
ne kartą, juokaudamas ir gėrėdamasis savimi, pasakojo apie jį 
draugų būrelyje, kur buvo gaudomas kiekvienas jo žodis, toje kuk- 
lioje kavinėje, kurioje tarp pietų ir domino partijos jis tai juokda- 
masis, tai ašarodamas prisimindavo tuos nepakartojamus Napo- 
leono laikus, kai Prancūzija kaip gražus ir baisus rūstybės angelas 
pakilo virš drebančios Europos. Pasiklausykime šio pasakojimo iš 
jo paties lūpų ir pabandykime pamatyti tai jo akimis. 

- Žinokite, mano bičiuliai, - pradėjo jis, - kad tūkstantis aštuo- 
ni šimtai dešimtųjų metų pabaigoje mes su Masena ir visais ki- 
tais spaudėme Velingtoną, tikėdamiesi sugrūsti jį patį ir jo armiją 
į Tachą. 

Tačiau dar likus dvidešimt penkioms mylioms ligi Lisabonos 
pamatėme, kad mus apgavo: šitas anglas pastatė galingą įtvirti- 
nimų liniją toje vietoje, kuri vadinasi Tores Vedrasas, ir net mes 
neįstengėme jos pralaužti! Ji driekėsi per visą pusiasalį, o mes 
buvome taip toli nuo tėvynės, kad nesiryžome pasukti atgal, nes 
dar prie Busako supratome, jog karas su ta tauta - visai ne vaikų 
žaidimas. Mums neliko nieko kita, tiktai sustoti prieš įtvirtini- 
mus ir visomis jėgomis juos blokuoti. Mes pratūnojome ten pusę 
metų, ir Masena paskui kalbėjo, kad per tą laiką visai pražilo. Kai 
dėl manęs, tai aš nelabai jaudinausi, man rūpėjo tiktai žirgai, ku- 
riems reikėjo pailsėti ir atsiganyti žaliose ganyklose. O mes gėrė- 
me vietinį vyną ir linksminomės, kiek tik galėjome. Turėjau vie- 
ną pažįstamą Santarene... bet ne, apie tai nė šnipšt! Kilnus žmogus 
privalo saugoti paslaptį, nors turi teisę duoti suprasti, kad apie 
tai galėtų daug ką pasakyti. | 

Kartą mane išsikvietė Masena. Aš nedelsdamas atvykau į jo 


tylėdamas pažvelgė į mane savo vienintele erelio akimi, ir iš jo 

veido aš supratau, kad reikalas rimtas. Jis nervinosi, raukėsi, bet, 
matyt, šauni mano išvaizda pakėlė jo nuotaiką. Visada naudinga 
pabendrauti su narsuoliu. 

- Pulkininke Etjenai Žerarai, - tarė jis, - aš ne kartą girdėjau, 
kad jūs drąsus ir išradingas karininkas. 

Ne mano reikalas buvo tai patvirtinti, tačiau neigti tokius daly- 
kus irgi kvaila, taigi sužvanginau pentinais ir atidaviau pagarbą. 

— Be to, kalbama, kad jūs puikus raitelis. 

Aš neprieštaravau. 

— O ir geriausias kirtikas visose šešiose lengvosios kavalerijos 
brigadose. 

Masena garsėjo savo informuotumu. 

— Tai štai, - tęsė jis, - pažvelkite į šitą žemėlapį ir jūs iš karto 
suprasite, ko iš jūsų noriu. Štai Tores Vedraso įtvirtinimų linija. 
Pažiūrėkite, kaip jie nutįsę, ir jums paaiškės, kad anglų pajėgos 
labai išmėtytos. O už įtvirtinimų ligi pačios Lisabonos driekiasi 
plika lyguma. Man ypač svarbu sužinoti, kaip šiame plote išdės- 
tyta Velingtono kariuomenė, ir aš prašau jūsų nuvykti ten ir pri- 
statyti tikslių žinių. 

Nuo jo žodžių man pasidarė nejauku. 

— Jūsų prakilnybe, - tariau, - neįmanoma kavalerijos pulki- 
ninkui nusiristi ligi šnipo vaidmens. 

Jis nusijuokė ir paplojo man per petį. 

— Husaras visada karštakošis, kitaip koks gi tai husaras, - pa- 
sakė jis. - Išklausykite mane, ir jūs suprasite, kad siunčiu jus vi- 
sai ne šnipinėti. Ką jūs pasakysite štai apie šį arkliuką? 

Jis privedė mane prie lango, kur jėgeris vedžiojo puikų žirgą. 
Žirgas buvo širmai obuolmušis, nelabai augalotas, ko gero, šiek 
tiek aukštesnis negu penkių pėdų, bet trumpu gražiai išlenktu, 
kaip arabiškų arklių, sprandu. Kojos tvirtos, raumeningos, o čiur- 
nos tokios laibos, kad vos pažvelgęs į jas buvau tiesiog sužavėtas. 
Niekada negalėjau abejingai žiūrėti nei į gerą arklį, nei į gražią 
moterį, negaliu ir dabar, kai septyniasdešimt žiemų atšaldė mano 
kraują. Įsivaizduokite, koks aš buvau dešimtaisiais metais. 

— Tai Voltižiruotojas, - tarė Masena, - geriausias ristūnas viso- 
je armijoje. Taigi iškeliaukite dar šį vakarą, jūs turite aplenkti 
priešą iš vieno flango, apjoti jo užnugarį ir, grįžęs iš kito flango, 
atvežti žinių apie priešo dalinių išsidėstymą. Jūs būsite unifor- 
muotas ir todėl, jeigu pateksite į nelaisvę, jūsų nebaus kaip šnipo. 
Visiškai galimas daiktas, kad jūs prajosite gynybos liniją nepaste- 
bėtas, nes priešo postai labai išsisklaidę. O kai atsidursite anoje 
pusėje, jūsų niekas nepavys, kol šviesu, o jeigu vengsite kelių, tai, 
ko gero, apskritai nieko nesutiksite. Lauksiu jūsų ligi rytojaus 
vakaro, paskui manysiu, kad jūs patekote į nelaisvę, ir pasiūlysiu 
iškeisti jus į pulkininką Petrį. 

Ak, kokio pasididžiavimo ir džiaugsmo buvo kupina mano sie- 
la, kai įšokau į balną ir paleidau šuoliais tą puikų žirgą! Žirgas 
buvo nuostabus, mes abu buvome nuostabūs, ir Masena ėmė ploti 
ir sušuko iš susižavėjimo. Aš nesigviešiau pagyrimo, jis pats pa- 
sakė, kad žirgas vertas raitelio. O kai aš kaip žaibas pralėkiau 
pro jį trečią kartą ir kai mano sultonas plazdėjo, o dolomanas 
plaikstydamasis skrido iš paskos, iš jo rūstaus, tarsi akmeninio 
veido buvo matyti, kad jis daugiau neabejoja savo pasirinkimo 
teisingumu. Aš ištraukiau kardą, pabučiavau rankeną, pager- 
biau ginklu ir nušuoliavau į savo pulko buveinę. Visi jau žinojo, 
kad man patikėtas svarbus uždavinys, ir mano velniai pasipylė 
iš palapinių, sveikindami mane. Ak! Net dabar, senatvėje, man 
akyse pasirodo ašaros, kai prisimenu, kaip jie didžiavosi savo 
pulkininku. O aš irgi didžiavausi jais. Jie buvo verti savo šau- 
naus vado. 

Naktis žadėjo būti darganota, o man tai buvo į naudą. Pasi- 
stengiau laikyti savo išvykimą griežčiausioje paslaptyje: buvo aiš- 
ku, kad jeigu anglai suuos apie mano išvykimą iš armijos, jie, Ži- 
noma, supras, jog čia rimtas reikalas. Dėl to mano žirgą išvedė už 
piketų linijos tarsi pagirdyti, o aš patraukiau pėsčias ir ten sėdau 
į balną. Su savimi turėjau žemėlapį, kompasą ir raštišką maršalo 
instrukciją - su tuo dokumentu ant krūtinės po munduru ir su 
kardu prie šono leidausi į pavojingą kelionę. 

Dulksnojo lietus, mėnulį dengė debesys - žodžiu, galite įsivaiz- 
duoti, kad aplinka buvo ne iš maloniųjų. Tačiau mano širdyje bu- 
vo lengva, kai galvojau apie tai, kokia man suteikta garbė ir kokia 
šlovė laukia manęs. Šis žygdarbis turėjo prailginti sąrašą, kurio 
dėka vietoje kardo gausiu maršalo lazdą. Ak, apie ką tik nesvajo- 
jome mes, kvaili, jauni žmonės, apsvaigę nuo laimėjimų! Ar tą 
vakarą galėjau numatyti, kad aš, išrinktas iš šešiasdešimties tūks- 
tančių, senatvėje auginsiu kopūstus už šimtą frankų per mėnesį! 
Ak, mano jaunyste, mano svajonės, mano kovos draugai! Tačiau 
likimo ratas sukasi nesustodamas. Atleiskite, mano bičiuliai, se- 
nukui už jo silpnumą. 

Taigi mano kelias ėjo Tores Vedraso plynaukšte, paskui per 
upelį pro sudegusį namą, kuris dabar tebuvo tik orientyras, ir 
toliau pro nedidelę giraitę į Šventojo Antano vienuolyną, kuris 
stovėjo kairiajame anglų flange. Nuo ten pasukau į pietus ir pra- 
dėjau patyliukais leistis nuo kalno, nes būtent čia, kaip manė Ma- 
sena, lengviausia buvo nepastebėtam prajoti pro priešų pozicijas. 
Jojau žingine, nes buvo taip tamsu, kad nemačiau toliau savo no- 
sies. Tokiais atvejais visada paleidžiu pavadžius ir visiškai pasiti- 
kiu arkliu. Voltižiruotojas užtikrintai ėjo pirmyn, o aš, patogiai 
sėdėdamas balne, tik dairiausi aplinkui ir laikiausi kuo toliau nuo 
visokių šviesų. Taip atsargiai mes judėjome kokias tris valandas, 
1r jau nutariau, kad visi pavojai liko už mūsų. Pradėjau joti grei- 
čiau, nes norėjau auštant atsidurti priešų armijos užnugaryje. Toše 
vietose daug vynuogynų, ir žiemą joti jais vienas malonumas - 
šuoliuok sau tiesiai pirmyn. 

Tačiau Masena neįvertino anglų klastingumo: kaip paaiškėjo, 
ten buvo ne viena gynybos linija, o visos trys, ir kaip tik trečiąja, 
pačia stipriausiąja, aš ir jojau tuo momentu. Jojau džiaugdamasis 
sėkme, kai staiga priekyje užsiplieskė žibintas, ir pamačiau šau- 
tuvų vamzdžių blizgesį bei raudonus mundurus. 

— Kas joja? - pasigirdo balsas. Ir dar koks balsas! Aš pasukau į 
dešinę ir pasileidau galvotrūkčiais, tačiau iš tamsos išlėkė apie 
dešimt ugnies strėlių ir aplink mane suzvimbė kulkos. Šis zvim- 

bimas man gerai pažįstamas, bičiuliai, tačiau neimsiu kaip koks 
kvailas naujokas tvirtinti, kad jis man prie širdies. Visgi bet ku- 
riuo atveju aš neprarasdavau galvos ir dabar žinojau, kad lieka 
tik viena - šuoliuoti į priekį iš visų jėgų ir išmėginti laimę kokioje 
nors kitoje vietoje. Aš palikau už savęs anglų piketus ir, daugiau 
negirdėdamas nė garso, teisingai nusprendžiau, kad dabar jau pra- 
jojau jų gynybos liniją. Nušuoliavau penkias mylias į pietus, ret- 
karčiais įskeldamas ugnį, kad pažvelgčiau į kompasą. O paskui 
staiga —- ligi šiol, kai prisimenu tai, širdis paplūsta krauju - mano 
žirgas net nesuklupes be jokio garso krito ant žemės! 

Aš nė neįtariau, kad viena to prakeikto piketo paleista kulka 
pervėrė jį kiaurai. Kilnus gyvulys net nevirptelėjo, jis šuoliavo 
ligi paskutinio atodūsio. Ką tiktai jaučiausi nepagaunamas ant 
paties greičiausio, paties nuostabiausio Masenos armijoje ristū- 
no. O štai jis guli ant šono ir iš jo jokios naudos, nebent nunerti 
odą, o aš stoviu šalia jo, pėsčias husaras - pats bejėgiškiausias, 
pats absurdiškiausias padaras pasaulyje. Kam dabar man batai, 
pentinai, besivelkantis žeme kardas? Aš buvau giliai priešo už- 
nugaryje. Kaip galėjau tikėtis sugrįžti? Nesigėdinu prisipažinti, 
kad aš, Etjenas Žeraras, atsisėdau ant savo žirgo lavono ir iš ne- 
vilties užsidengiau veidą rankomis. Rytuose jau brėško aušra. Už 
pusvalandžio bus visai šviesu. Aš įveikiau visas kliūtis ir štai da- 
bar, paskutinę akimirką, bejėgis atsidūriau tarp priešų, sužlųg- 
džiau uždavinį ir patekau nelaisvėn - argi to maža, kad kareivis 
pultų į neviltį? 

Tačiau nesikrimskite, mano bičiuliai! Net patiems drąsiausiems 
užeina silpnumo minutės; bet mano dvasia kaip plieninė spyruok- 
lė - juo labiau ją suspaudi, tuo smarkiau ji veržias aukštyn. Žai- 
biškas nevilties priepuolis praėjo, ir štai mano protas vėl šaltas 
kaip ledas, o širdis liepsnoja ugnim. Ne viskas buvo prarasta. Aš 
įveikiau tiek pavojų, įveiksiu ir šį. Atsistojau ir ėmiau galvoti, ką 
daryti. 

Man iš karto buvo aišku, kad grįžti atgal negalima. Nespėsiu 
praeiti anglų pozicijų, kai jau bus visai šviesu. Reikia kažkur 

pasislėpti ligi vakaro, o naktį nešti kudašių. Aš nuėmiau nuo varg- 
šo Voltižiruotojo balną, dėklą bei apynasrį ir paslėpiau krūmuo- 
se, kad kas nors jį užtikęs nesuprastų, jog tai prancūzo arklys. 
Paskui, palikęs jį, nuėjau ieškoti kokios nors priedangos, kad ga- 
lėčiau pratūnoti ligi vakaro. Iš visų pusių aplink mane kalnų pa- 
šlaitėse degė stovyklų laužai ir aplink juos jau knibždėjo žmonės. 
Reikėjo kuo greičiau slėptis, kitaip aš pražuvęs. 

Bet kur? Užklydau į vynuogyną, kur dar stirksojo sausi vynuo- 
gienojai, bet žalumos nebuvo. Čia nepasislėpsi. Be to, kad išlauk- 
čiau ligi nakties, reikėjo valgyti ir gerti. Darėsi vis šviesiau, ir aš 
nuskubėjau į priekį tikėdamasis, kad man padės atsitiktinumas. 
Atsitiktinumas kaip moteris, mano bičiuliai, jis visada palankus 
drąsiam husarui. 

Taigi ėjau klupdamas vynuogynu ir staiga matau, kad priekyje 
kažkas švytuoja - aš atklydau prie didelio kvadratinio namo su 
ilgu, žemu priestatu. Namas stovėjo trijų kelių sankirtoje, ir bu- 
vo nesunku atspėti, kad tai posada, kitais žodžiais tariant, taver- 
na. Langai nešvietė, visur buvo tamsu ir tylu, bet aš, žinoma, su- 
pratau, kad toks patogus būstas negali būti tuščias ir greičiausiai 
buvo užimtas kurio nors iš aukštų viršininkų. Iš patirties žinojau 
viena, kad kuo arčiau pavojaus, tuo kartais būna patikimesnė slėp- 
tuvė, ir visai nesiruošiau trauktis. Priestatas, matyt, buvo tvar- 
tas, ir aš įlindau ten, nes durys pasirodė neužrakintos. Tvarte 
buvo pilna jaučių ir avių - aiškiai juos čia slėpė nuo marodierių 
letenų. Į viršų, ant šieno prėslo, ėjo kopėčios, užlipau ten ir jau- 
kiai įsitaisiau šiene. Viršuje buvo mažas neįstiklintas langelis, pro 
kurį galėjau matyti priebutį ir kelią. Atsistojau prie langelio ir 
ėmiau laukti. 

Greitu laiku tapo visiškai aišku, kad neapsirikau: čia buvo ap- 
sistojusi kažkokia aukšta vyresnybė. Netrukus po saulėtekio at- 
šuoliavo lengvasis anglų dragūnas su raportu, ir daugiau jau ne- 
buvo nė minutės tylos, karininkai nuolatos tai atjodavo, tai 
išjodavo. O visų lūpose buvo viena pavardė: „Seras Stepltonas, 
seras Stepltonas“. Nelengva man buvo gulėti ant šieno perdžiū- 

vusia gerkle ir žiūrėti, kaip šeimininkas velka tiems karininkams 
didelius butelius vyno, bet aš ir smaginausi žiūrėdamas į jų šva- 
riai nuskustus, nerūpestingus veidus ir įsivaizduodamas, ką jie 
pamanytų, jeigu žinotų, kad jų panosėje įsitaisė toks garsus žmo- 
gus kaip aš. Guliu sau, žiūrinėju ir staiga pamatau tai, nuo ko 

Tiesiog neįtikėtina, kokie įžūlūs yra tie anglai! Ką, jūsų nuo- 
mone, padarė milordas Velingtonas, kai sužinojo, kad Masena už- 
blokavo jį ir jam su armija nėra kur dėtis? Niekaip neįspėsite. 
Sakysite, kad jis pasiuto ar iš nevilties surinko visą savo kariuo- 
menę ir pasakė jai kalbą apie šlovę ir tėvynę, o paskui vedė į pas- 
kutines lemiamas kautynes. Ne, milordas nieko panašaus neda- 
rė. Jis pasiuntė į Angliją karinį laivą, kad atvežtų skalikų lapėms 
pjudyti. Tegu mane perkūnas trenkia, jai aš meluoju. Už Tores 
Vedraso įtvirtinimų tie pamišėliai anglai tris dienas per savaitę 
medžiojo lapes. Gandai apie tai pasiekdavo mus ir anksčiau, o 
dabar man savo akimis teko įsitikinti jų teisingumu. 

Keliu, apie kurį kalbėjau, bėgo kokie trisdešimt ar keturiasde- 
šimt baltų su rudais lopais šunelių, ir visų uodegos stirksojo vie- 
nodu kampu, kaip senosios gvardijos durtuvai. Garbės žodis, į tai 
vertėjo pažiūrėti! O paskui juos pačiame viduryje jojo trijulė su 
smailiomis kepuraitėmis ir raudonomis striukėmis - aš supra- 
tau, kad tai jėgeriai. Už jų risnojo ištisa minia raitelių su visų 
kariuomenės rūšių mundurais; jie traukė po du arba po tris ir 
juokdamiesi apie kažką šnekučiavosi. Jojo jie smulkia risčia, ir aš 
pamaniau, kad lapė, kurią rengėsi medžioti, matyt, nelabai grei- 
ta. Tačiau tai buvo jų reikalas, o ne mano, ir jie visi prajojo pro 
mano slėptuvę ir dingo iš akių. Aš pasislėpiau ir laukiau pasi- 
ruošęs pasinaudoti bet kuria palankia proga. 

Netrukus keliu prajojo karininkas su mėlyna uniforma, pana- 
šia į tą, kurią nešioja mūsų raitieji artileristai; tai buvo jau nebe- 
jaunas, apkūnus žmogus su žilomis žandenomis. Jis sustojo ir pra- 
dėjo kalbėtis su dragūnu, štabo karininku, laukusiu priebutyje, ir 
čia aš įsitikinau, kaip svarbu mokėti anglų kalbą, kurią išmokti 

man buvo pasitaikiusi proga. Aš klausiau ir supratau kiekvieną 
žodį. 

— Kur susirinkimo vieta? - paklausė karininkas. 

Antrasis atsakė, kad prie Altaros. 

— Jūs vėluojate, sere Džordžai, - tarė ordonansas. 

— Taip, teko posėdžiauti tribunole. Ar seras Stepltonas Koto- 
nas išjojo? 

Tą akimirką atsidarė langas ir pro jį pažvelgė jaunas, gražus 
žmogus puošniu Munduru. 

— Sveikas, Merėjau! - tarė jis. - Mane sulaikė tie velnio proto- 
kolai, bet aš tuojau jus pasivysiu. 

— Puiku, Kotonai. Aš vėluoju, todėl joju pirmyn. 

— Įsakykite grumui išvesti man žirgą, - tarė pro langą jaunasis 
generolas ordonansui, o vyresnysis nujojo keliu toliau. 

Ordonansas pasuko kažkur prie arklidės, ir po kelių minučių 
pasirodė vikrus anglų grumas su metaline sagtim ant kepurės, 
vesdamas už apynasrio žirgą, - ak, mano bičiuliai, kas nematė 
angliško medžioklinio ristūno, tas nematė nieko! Tai buvo tikras 
stebuklas: augalotas, tvirtų kaulų, stiprus, grakštus ir greitas kaip 
elnias. Juodas, be jokios dėmelės, o koks sprandas, kryžius, kojos, 
čiurnos - negalima apsakyti. Jis visas blizgėjo prieš saulę lyg po- 
liruotas juodmedis, nekantriai trypčiojo vietoje, lengvai ir grakš- 
čiai kilnodamas kanopas, purtė karčius ir tyliai žvengė. Kaip gy- 
vas nemačiau tokios jėgos, grožio ir gracijos. Anksčiau dažnai 
stebėdavausi, kaip anglų husarams pavyko pralenkti gvardijos jė- 
gerius prie Astorgos, tačiau kai pamačiau anglų arklius, nustojau 
stebėtis. 

Sienoje, prie durų, buvo įsukta grandis, grumas pririšo arklį, 
o pats įėjo į vidų. Akimirksniu suvokiau, kokią laimingą progą 
man atsiuntė likimas. Užtenka įšokti į balną, ir mano padėtis 
bus dar naudingesnė negu iš pradžių. Net Voltižiruotojas nega- 
lėjo prilygti šiam nuostabiam žirgui. Ilgai galvoti - ne mano įpro- 
tis. Bematant nulipau kopėčiomis ir buvau prie tvarto durų. Dar 
akimirksnis, ir išpuolęs laukan stvėriau pavadžius ir šokau į bal- 

ną. Kažkas, šeimininkas ar tarnas, suglumęs kažką suriko man 
iš paskos. Bet kas man jo šauksmas! Paraginau žirgą pentinais, 
ir jis šoko pirmyn taip eikliai, kad tik toks meistriškas raitelis 
kaip aš galėjo išsilaikyti balne. Paleidau pavadžius ir daviau jam 
laisvę - man buvo vis tiek, kur joti, kad tik toliau nuo užeigos 
namų. Žirgas viesulu perlėkė vynuogyną, ir po kelių minučių 
ištisos mylios skyrė mane nuo persekiotojų. Toje laukinėje šaly- 
je jie negalėjo susivokti, į kurią pusę aš nujojau. Pasijutau sau- 
gus ir, prijojęs neaukštos kalvos viršūnę, išsiėmiau iš kišenės 
pieštuką bei užrašų knygelę ir vėl ėmiau žymėti vietovę ir brai- 
žyti pozicijų planą. 

Po manim buvo puikus žirgas, tačiau piešti sėdint ant jo pasi- 
rodė nelengvas darbas - jis visą laiką karpė ausimis, drebėjo ir 
iš nekantrumo sukinėjosi į šonus. Iš pradžių negalėjau suprasti, 
kas jam yra, tačiau paskui pastebėjau, kad jis tai daro tik tada, 
kai kažkur iš giraitės ligi mūsų atsklinda keistas garsas: „Uliū- 
u-liu“. Paskui staiga tą keistą garsą pakeitė laukinis siundymas 
ir pašėlęs rago gausmas. Mano žirgas tarsi išprotėjo. Jo akys 
žaibavo. Karčiai atsistojo piestu. Jis, drebėdamas visu kūnu, šok- 
telėjo į viršų kartą, kitą. Mano pieštukas nulėkė į vieną pusę, 
užrašų knygutė - į kitą. O kai pažvelgiau žemyn į slėnį, tai pa- 
mačiau nepaprastą vaizdą. Ten tarsi lavina lėkė medžiotojai. La- 
pės nemačiau, bet šunys tiesiog springo nuo lojimo, jie įbedė no- 
sis į žemę, pakėlė uodegas ir lėkė tokiu glaudžiu tuntu, kad atrodė 
it skriejantis gelsvai baltas kilimas. O paskui juos šuoliavo me- 
džiotojai - Dieve mano, koks tai buvo reginys! Įsivaizduokite 
visus karininkus, kurie yra didelės armijos sudėtyje, kai kurie 
buvo su medžiotojų kostiumais, bet dauguma su mundurais: žyd- 
rieji dragūnai, raudonieji dragūnai, husarai raudonomis kelnė- 
mis, žali šauliai, artileristai, ulonai su auksu išsiuvinėtais mun- 
durais ir beveik išvien - raudoni, raudoni, raudoni, nes ir 
pėstininkų karininkai jojo ne blogiau negu kavaleristai. Na, ir 
minia: vieni gerai sėdėjo balnuose, kiti - blogai, bet kiekvienas 
lėkė pirmyn galvotrūkčiais, jaunesnieji karininkai ir generolai 

susidurdavo ir grūsdavo vieni kitus, ragino arklius pentinais, 
tampė pavadžius, užmiršę viską pasaulyje, išskyrus viena - jie 
troško tos nelaimingosios lapės kraujo! 

Tačiau neturėjau laiko grožėtis medžiokle arba stebėtis iš kvailų 
salos gyventojų, nes visų tų bepročių priekyje lėkė žirgas, ant ku- 
rio sėdėjau aš. Suprantate, tai buvo medžioklinis žirgas, ir šunų 
lojimas jam buvo tas pats kaip man kavalerijos trimito signalas, 
jeigu jis pasigirstų gatvėje. Šitas žirgas padūko. Jis pamišo. Jis 
padarė šuolį, paskui kitą ir staiga, sukandęs žąslus, pasileido nuo 
kalvos paskui šunis. Aš keikiausi, tampiau pavadžius, traukiau 
juos iš visų jėgų, bet nieko negalėjau padaryti. Tas anglų genero- 
las jodinėjo tiktai su laužtukais, ir jo žirgo nasrai buvo tarsi gele- 
žiniai. Beprasmiška buvo net bandyti jį sustabdyti. Su tokiu pat 
pasisekimu galima bandyti atitraukti grenadierių nuo vyno bute- 
lio. Aš atsisakiau bet kokios vilties sustoti ir, stipriau įsitaisęs 
balne, pasiruošiau pačiam blogiausiam. 

Koks tai buvo žirgas! Gyvenime ant tokio man neteko joti. Po 
kiekvieno šuolio jis susitraukdavo ir lėkė pirmyn vis greičiau pri- 
gludęs kaip kurtas, o vėjas čaižė man veidą ir švilpė ausyse. Aš 
vilkėjau kasdieninę uniformą, paprastą, kuklų mundurą - nors, 
žinoma, yra žmonių, kuriuos puošia bet koks munduras, - be to, 
prieš išvykdamas iš atsargumo nuėmiau nuo kiverio aukštą pliu- 
mažą. Todėl aš neatkreipiau į save dėmesio tarp margų medžio- 
tojų mundurų, ir niekas iš tų žmonių, įsitraukusių į medžioklę, 
manęs nepastebėjo. Mintis, kad tarp jų gali šuoliuoti prancūzų 
karininkas, buvo tokia absurdiška, kad niekam negalėjo ateiti į 
galvą. Aš nesusilaikiau nesusijuokęs, nes, nors mane iš visų pu- 
sių supo pavojus, mano padėtis buvo kažkokia komiška. 

Jau sakiau, kad ne visi medžiotojai vienodai gerai mokėjo joti, 
ir po kelių mylių jie jau nebejojo vieninga rikiuote kaip atakuo- 
jantis pulkas, o smarkiai ištįso - geriausi raiteliai išsiveržė į prie- 
kį paskui šunis, tačiau daugelis atsiliko. Savaime suprantama, aš 
buvau geriausias iš geriausių, o mano žirgas neturėjo sau lygių, 
taigi, patys suprantate, jis greitai išnešė mane į priekį. O kai pa- 

mačiau šunis, lekiančius lyguma, ir jėgerius raudonomis striukė- 
mis, nuo kurių mane skyrė iš viso septyni ar aštuoni raiteliai, 
įvyko kažkas neįtikėtino - aš, Etjenas Žeraras, taip pat pakvai- 
šau! Azartas akimirksniu apėmė mane, aš troškau pasirodyti ir 
liepsnojau neapykanta lapei. Ak, tu, bestija, kaip drįsti mus er- 
zinti! Tavo akimirkos suskaičiuotos, plėšike! Ak, koks šaunus jaus- 
mas - tas azartas sutrypti lapę žirgo kojomis, mano bičiuliai! Ir 
aš kartu su anglais įsitraukiau į persekiojimą. O juk mano gyve- 
nime buvo ir toks įvykis - aš koviausi su pačiu Bastleriu iš Bristo- 
lio, kada nors papasakosiu apie tai jums. Turiu pasakyti, kad spor- 
tas - nuostabus dalykas, jis sužavi ir panašus į pamišimą. 

Mano žirgas lėkė vis greičiau, ir štai jau tik trys joja greta manęs 
paskui šunis. Baimę, kad mane demaskuos, kaip ranka nuėmė. Ma- 
no galva svaigo nuo susijaudinimo, kraujas užvirė gyslose, - atro- 
dė, kad vien tik dėl to ir verta gyventi pasaulyje: pasivyti tą pra- 
keiktą lapę. Pralenkiau dar vieną medžiotoją, jis buvo husaras, kaip 
ir aš. Dabar priekyje liko tik du: vienas juodu munduru, kitas — 
artileristas žydru munduru, tas pats, kurį mačiau prie užeigos. Vė- 
jas taršė žilas jo žandenas, bet jojo jis šauniai. Dar kokią mylią jis 
išsilaikė priekyje, bet paskui, kai mes ėmėme lėkti stačiu šlaitu į 
viršų, aš, kadangi buvau lengvesnis už jį, išsiveržiau į priekį. Aš 
aplenkiau jį ir šuoliavau kalva petys petin su mažu, iš pažiūros 
rūsčiu jėgeriu. Priekyje buvo šunys, o už kokio šimto žingsnių prieš 
juos - rudas grumstelis, lapė, kuri, pasiutusiai lėkdama, prisiplojo 
prie žemės. Pamačius ją, man plūstelėjo į galvą kraujas. 

— Aha, pakliuvai, niekšele! - surikau ir šaukdamas raginau jė- 
gerį. Mostelėjau jam ranka parodydamas, kad neapvilsiu. 

Dabar mane nuo lapės skyrė tiktai šunys. Jie reikalingi tam, 
kad parodytų medžiotojui, kur žvėris, ir dabar tapo tiktai kliūti- 
mi, nes nežinojau, kaip juos aplenkti. Jėgeriui taip pat buvo sun- 
ku, dėl šunų jis negalėjo pasivyti lapės. Jis buvo neblogas jojikas, 
bet nuovokos jam trūko. Žinojau, jei supasuosiu, užtrauksiu gėdą 
Konflano husarams. Nejaugi Etjeną Žerarą sulaikys šunų ruja? 
Kokia nesąmonė! Aš suspigau ir spustelėjau žirgą pentinais. 

— Laikykitės, sere! Laikykitės! - šaukė jėgeris. 

Jis bijojo dėl manęs, mielas vaikinas, bet aš nuraminau jį ir 
nusišypsojęs mostelėjau ranka. Šunes pasileido nuo manęs į šalis. 
Galbūt keletas paragavo kanopų, bet ką padarysi! Mišką kerta — 
skiedros lekia. Aš girdėjau už savęs sužavėto jėgerio šauksmus. 
Dar kartą spustelėjau pentinais, ir štai jau šunes liko užpakaly. 
Prieš mane - tiktai lapė. 

Ak, kokį džiaugsmą ir išdidumą pajutau! Tik pamanyk,aš įvei- 
kiau anglus jų nacionaliniame sporte. Trys šimtai medžiotojų troš- 
ko užmušti šį žvėrį, o jis atiteko man. Pagalvojau apie savo drau- 
gus iš kavalerijos brigados, apie savo motinėlę, apie imperatorių 
ir Prancūziją. Aš išgarsinau juos visus. Su kiekvienu akimirksniu 
artėjau prie lapės. Atėjo laikas veikti, ir aš išsitraukiau kardą. 
Mostelėjau juo, ir šaunuoliai anglai vieningai riktelėjo. 

Tiktai dabar supratau, koks sunkus darbas - lapės medžioklė: 
kerti ją, kerti, bet niekaip negali pataikyti. Ji juk maža ir mikliai 
išsisuka. Su kiekvienu smūgiu girdėjau raginančius šauksmus, ir 
jie tik skatino mane. Pagaliau atėjo mano džiaugsmo akimirka. 
Lapė bandė išsisukti, ir čia aš pasiekiau ją tokiu šoniniu smūgiu, 
kokiu nukirtau rusų imperatoriaus adjutantą. Perkirtau ją pu- 
siau, galva nusirito į vieną pusę, o uodega - į kitą. Apsidairiau ir 
mostelėjau kruvinu kardu. Džiugesys perpildė mane - tai buvo 
nuostabu! 

Ak, kaip norėjau sustoti ir priimti pasveikinimą iš savo kilnių 
varžovų! Jų buvo koks penkiasdešimt žmonių, ir visi mojavo ran- 
komis ir šaukė. Iš tiesų ne tokie jau flegmatikai tie anglai. Didvy- 
riškas poelgis kare arba medžioklėje visada uždega jų širdis. O 
kai dėl senojo jėgerio, tai jis buvo arčiausiai manęs, ir aš savo 
akimis mačiau, kad jis buvo priblokštas to, kas įvyko. Jį tarsi išti- 
ko stabas - burna pražiota, iškelta į viršų ranka tarsi sustingo 
ore. Aš buvau pasiruošęs pasukti atgal ir išbučiuoti jį. 

Tačiau mano ausyse jau skambėjo pareigos šauksmas, o be to, 
tie anglai, nepaisydami brolybės, jungiančios visus medžiotojus, 
be abejonės, paimtų mane į nelaisvę. Dabar nebebuvo jokios vil- 

ties įvykdyti maršalo užduotį, nors padariau viską, ką galėjo pa- 
daryti žmogus. Aš mačiau Masenos kariuomenės išsidėstymą, 
prancūzai buvo netoli, nes laimingo atsitiktinumo dėka mes šuo- 
liavome kaip tik į tą pusę. Apjojau negyvą lape, atsaliutavau kar- 
du ir nujojau. 

Tačiau tie šaunūs medžiotojai neleido man taip lengvai atsi- 
traukti. Dabar aš atsidūriau lapės vietoje, ir mes šauniai lėkėme 
lyguma. Tiktai kai pasukau tiesiai prie mūsų pozicijų, jie supra- 
to, kad aš prancūzas, ir dabar visi lėkė paskui mane. Tik per šūvį 
nuo mūsų priešakinių postų jie sustojo būreliais, bet nepasuko 
atgal, o šaukė ir mojavo man rankomis. Ne, aš netikiu, kad tai 
buvo priešiškų jausmų išraiška. Greičiau, man rodos, jų sielos bu- 
vo pilnos susižavėjimo, ir jie norėjo tik viena - apkabinti svetim- 
šalį, kuris parodė tokį narsumą ir meną. 


IV 


KAIP BRIGADOS VADAS IŠGELBĖJO ARMIJĄ 


Jau pasakojau jums, mano bičiuliai, kaip mes pusę metų, nuo 
tūkstantis aštuoni šimtai dešimtųjų spalio ligi vienuoliktųjų kovo, 
buvome apsupę anglus Tores Vedrase. Kaip tik tada man teko su jais 
medžioti lapę ir parodyti jiems, kad tarp jų nėra nė vieno kavaleris- 
to, kuris sugebėtų pralenkti Konflano pulko husarą. Kai grįžau į 
savo kariuomenės dislokacijos vietą, ant mano kardo dar nebuvo iš- 
džiūvęs lapės kraujas, ir priešakiniai postai, kurie viską matė, suti- 
ko mane džiaugsmingais šūksniais, o ir anglų medžiotojai plėšė ger- 
kles už mano nugaros, - taigi mane sveikino abi armijos. Aš net 
apsiašarojau, kai pamačiau, kiek narsuolių žavisi manimi. Tie an- 
glai - kilnūs priešai. Tą patį vakarą pasiuntinys su balta vėliava at- 
siuntė ryšulėlį „husarų karininkui, užmušusiam lapę“. Atidaręs jį 
radau ten tą pačią lapę, mano perkirstą pusiau. Be to, ten buvo raš- 
telis, trumpas; bet labai nuoširdus, visai angliškos dvasios, jame bu- 
vo rašoma, kad, kadangi aš užmušiau lapę, man belieka tik ją suval- 
gyti. Iš kur jie galėjo žinoti, kad mes, prancūzai, neturime papročio 
valgyti lapes, tačiau, vadinasi, jie manė, kad laimikis priklauso nu- 
galėtojui. Bet prancūzas negali leisti, kad jį pranoktų mandagumu, 
ir aš grąžinau lapę tiems šaunuoliams medžiotojams užkandžiui ki- 
tam dėjeuner de la chasse!. Štai kaip kariauja kilnūs žmonės. 


! Medžioklės pusryčiams (pranc. ). 

Aš atvežiau gana smulkų anglų pozicijų planą ir tą patį vakarą 
padėjau jį prieš generolą Maseną. 

Tikėjausi, kad tai paskatins jį pradėti puolimą, tačiau visi mūsų 
maršalai tuo metu susiriejo, jie kaleno dantimis ir urzgė kaip al- 
kanų šunų ruja. Nėjus nekentė Masenos, Masena nekentė Žiuno, 
o Sultas - jų abiejų. Todėl mes nieko neveikėme. Tuo metu mūsų 
atsargos tirpo, o mūsų puikioji kavalerija liūdnai atrodė dėl pa- 
šarų stokos. Pavasariop mes visiškai nuniokojome visą šalį ir sė- 
dėjome alkani, nors ir siuntėme pašarų komandas nė pats velnias 
nežino kur. Net patiems nutrūktgalviškiausiems drąsuoliams buvo 
aišku, kad atėjo laikas atsitraukti. Aš pats tai turėjau pripažinti. 

Tačiau atsitraukti buvo ne taip jau lengva. Ne tiktai dėl to, 
kad žmonės nusikamavo ir nusilpo nuo bado, bet dar ir dėl to, 
kad priešas, matydamas, jog mes taip ilgai nieko neveikiame, at- 
sigavo. Mes nelabai bijojome Velingtono. Žinojome, kad jis drąsus 
ir protingas, tačiau nelabai išradingas. Be to, šioje nuniokotoje 
šalyje jis negalėjo mūsų greitai persekioti. Tačiau flanguose ir už- 
nugaryje susikaupė didelės jėgos portugalų pašauktinių, kurias 
sudarė ginkluoti kaimiečiai ir kitokie partizanai. Visą žiemą jie 
laikėsi nuo mūsų gana atokiai, tačiau dabar, kai mūsų žirgai suly- 
so, jie kaip musės sukosi aplink mūsų priešakinius postus, ir jei- 
gu kas patekdavo į jų letenas, jo gyvybė buvo neverta nė vieno su. 
Galėčiau išvardinti apie dešimt tomis dienomis žuvusių karininkų, 
kuriuos pažinojau asmeniškai, - ir laimingiausias už visus buvo 
tas, kuriam iš už uolos paleista kulka pataikydavo tiesiai į galvą 
arba širdį. Kai kuriuos ištiko tokia baisi mirtis, kad apie tai buvo 
uždrausta pranešti giminėms. Tų baisių atsitikimų buvo tiek daug 
ir jie padarė tokį įspūdį mūsų žmonėms, kad pasidarė nelengva 
priversti juos išeiti už stovyklos sienų. Ypatingą siaubą kėlė jiems 
vienas niekšas, partizanų vadas Manuelis, pravarde Juokdarys. 
Tai buvo stambus storulis, toks geraširdis iš pažiūros; jis su savo 
galvažudžių gauja slėpėsi kalnuose mūsų kairiajame flange. Gali- 
ma būtų parašyti visą knygą apie žiaurius to vyruko darbus, 
tačiau reikia atvirai pasakyti, jog vadovauti jis mokėjo ir taip 


231 


išmuštravo savo banditus, kad jie neleido mums žengti nė žings- 
nio. Tai jam pavyko todėl, kad jis įvedė geležinę drausmę ir už 
mažiausią prasižengimą baudė be jokio pasigailėjimo, užtat jo žmo- 
nės kėlė siaubą visiems, tačiau tai, kaip jūs tuoj išgirsite, davė 
visai nelauktų rezultatų. Jeigu jis nebūtų išplakęs savo leitenan- 
to... bet apie tai pakalbėsime vėliau. 

Atsitraukimo metu mūsų laukė nemažai visokių sunkumų, ta- 
čiau buvo visiškai aišku, kad kitos išeities nėra, ir Masena ėmė 
skubiai ruošti gurguolę ir ligoninę išvykimui iš Tores Vedraso, 
kur buvo štabas, į Koimbrą, pirmą sustiprintą jo komunikacijų 
punktą. Tačiau to nebuvo galima padaryti nepastebimai, ir parti- 
zanai iš karto ėmė spiestis vis arčiau ir arčiau prie mūsų flangų. 
Vienas iš mūsų padalinių, kuriam vadovavo Klozelis, kartu su 
Monbreno kavalerijos brigada buvo toli į pietus nuo Tacho, ir jiems 
būtinai reikėjo pranešti, kad mes ruošiamės atsitraukimui, nes 
kitaip jie būtų likę be jokios paramos, vieni pačioje priešiškos ša- 
lies širdyje. Atsimenu, aš vis galvojau, kaip Masena tai padarys, 
nes raiti žygūnai ten patekti negalėjo, o smulkūs būreliai, be abe- 
jonės, būtų iš karto sunaikinti. Reikėjo kažkaip jiems perduoti 
įsakymą apie atsitraukimą, kitaip Prancūzija netektų keturioli- 
kos tūkstančių žmonių. Tačiau tada nemaniau, kad būtent man, 
pulkininkui Žerarui, teks garbė atlikti šį darbą, kuris kiekvie- 
nam kitam galėjo tapti viso gyvenimo žygdarbiu, o ir tarp tų žyg- 
darbių, kurie išgarsino mane, šis neliko paskutinėje vietoje. 

Tuo metu tarnavau Masenos štabe, ir, be manęs, jis turėjo dar 
du adjutantus, irgi drąsius ir nekvailus karininkus. Vieno pavar- 
dė buvo Korteksas, kito - Diuplesi. Abu buvo vyresnio amžiaus 
už mane, tačiau visais kitais atžvilgiais vyresniuoju reikėjo laiky- 
ti mane. Korteksas buvo mažas, tamsiaplaukis, labai gyvas ir jud- 
rus. Puikus buvo kareivis, bet jį pražudė savikliova. Pasiklausęs 
jo, galėjai pamanyti, kad jis pirmasis didvyris visoje armijoje. Diup- 
lesi buvo gaskonas, mano kraštietis, šaunus vyrukas, kaip ir visi 
gaskonai. Mes budėdavome paeiliui, ir tą rytą, apie kurį kalba- 
ma, budėjo Korteksas. Mačiau jį per pusryčius, o paskui jis kaž- 

kur dingo, jo arklio taip pat nebuvo garde. Visą dieną Masena, 
kaip paprastai, buvo niūrus ir ilgai stebėjo pro žiūroną anglų po- 
zicijas bei laivus Tacho upėje. Jis nepasakė nė žodžio, su kokiu 
uždaviniu pasiuntė mūsų draugą, ir ne mums buvo galima už- 
duoti jam klausimus. 

Apie vidurnaktį, kai stovėjau prie štabo durų, jis išėjo ir pus- 
valandį nepajudėjo iš vietos, sudėjęs rankas ant krūtinės ir žiūrė- 
damas į tamsą rytų pusėje. Jis buvo toks nejudrus ir suklusęs, 
kad įsisiautusią jo figūrą su trikampe skrybėlę buvo galima palai- 
kyti statula. Nesupratau, ko jis laukia; pagaliau jis apmaudžiai 
nusikeikė, staigiai apsisuko ir, įėjęs į namą, su trenksmu užtren- 
kė paskui save duris. 

Dar kitą rytą Masena apie kažką ilgai kalbėjosi su antruoju 
adjutantu Diuplesi, o po to ir tas dingo kartu su žirgu. Naktį, kai 
sėdėjau priemenėje, maršalas praėjo pro mane ir aš pro langą ma- 
čiau, kaip jis stovėjo ir žiūrėjo į rytus lygiai taip pat kaip išvaka- 
rėse. Jis prastovėjo ten ne mažiau kaip pusvalandį, sustingęs tam- 
soje tarsi juodas šešėlis. Paskui jis įėjo, trinktelėjo durys, ir išgirdau 
jo pentinų ir kardo makšties žvangesį koridoriuje. Žinoma, jis bu- 
vo iš viso ūmus senis, tačiau kai įniršdavo, norėjau verčiau stovė- 
ti prieš patį imperatorių, negu pakliūti jam į akis. Girdėjau, kaip 
jis visą naktį žingsniavo po kambarį virš mano galvos ir keikėsi, 
tačiau manęs neiškvietė, o aš per daug gerai jį pažinojau, kad įei- 
čiau nekviestas. 

Kitą rytą vėl teko budėti man, nes likau vienintelis adjutan- 
tas. Aš buvau maršalo numylėtinis. Jo širdis visada buvo atvira 
šauniam kareiviui. Garbės žodis, kai jis rytą pašaukė mane, jo 
juodose akyse blizgėjo ašaros. 

- Žerarai, - tarė jis. - Ateik čia! 

Jis draugiškai paėmė mane už rankovės ir privedė prie atdaro 
lango, išeinančio į rytus. Apačioje buvo pėstininkų stovykla, gre- 
ta - kavalerijos pozicijos su ilga arklių rišykla. Buvo matyti mūsų 
priešakiniai postai, o toliau - plyna lyguma, apsodinta vynuogė- 
mis. Už jos - grandinė kalnų, virš kurių stūksojo vienas, pats 

aukščiausias. Šitų kalnų papėdėje dunksojo plati miško juosta. 
Vienintelis kelias buvo aiškiai matyti, jis šviesiu ruoželiu vingia- 
vo tai aukštyn, tai žemyn, o paskui dingo tarp kalnų. 

— Tai Siera de Merodalis, - tarė Masena, rodydamas aukštyn į 
kalną. - Ar matai ką nors jo viršūnėje? 

Aš atsakiau, kad nieko nematau. 

— O dabar? - paklausė jis, ištiesdamas man žiūroną. 

Pro žiūroną pamačiau kalno viršūnėje nedidelę piramidę. 

— Tai rąstai, paruošti signaliniam laužui, - pasakė maršalas. — 
Mes sukrovėme jį, kai ta teritorija buvo mūsų rankose. Žerarai, 
šią naktį tą laužą būtina uždegti. Tai reikia padaryti dėl Prancū- 
zijos, dėl imperatoriaus ir mūsų armijos. Du tavo draugai vyko 
ten, bet jie nepasiekė viršūnės. Šiandien tavo eilė, ir tepadeda tau 
Dievas. 

Kareiviui nepridera svarstyti įsakymo, ir aš jau norėjau išeiti, 
bet maršalas sulaikė mane, padėjęs ranką ant peties. 

— Tu privalai žinoti viską. Tai sužinok, koks svarbus šis užda- 
vinys, dėl kurio tu rizikuoji gyvybe, - tarė jis. - Penkiasdešimt 
mylių į pietus nuo mūsų, kitoje Tacho pusėje, stovi generolo Klo- 
zelio armija. Jo stovykla įrengta netoli kalno, kuris vadinasi Sie- 
ra d'Osa. Jo viršūnėje taip pat paruoštas signalinis laužas, ir prie 
jo budi patrulis. Mes susitarėme, kad jeigu Klozelis vidurnaktį 
pamatys mūsų signalą, tai atsakydamas uždegs savąjį ir iš karto 
prisijungs prie pagrindinių jėgų. Jeigu jis nedelsdamas neišžy- 
giuos, man teks pasitraukti be jo. Štai jau dvi dienos bandau duo- 
ti jam ženklą. Jis turi pamatyti laužą šiandien. Kitaip jo armija 
bus atkirsta ir sumušta. 

Ak, mano bičiuliai, koks išdidumas užtvindė mano sielą, kai 
išgirdau apie tą didelį uždavinį, kurį man siuntė likimas! Jeigu 
liksiu gyvas, dar viena lauro šakelė atsiras mano vainike. Jeigu 
jau man lemta žūti, mirsiu taip pat garbingai kaip ir gyvenau. Aš 
nepasakiau nė žodžio, bet neabejoju, kad visos tos kilnios mintys 
buvo įrašytos mano veide, nes Masena tvirtai paspaudė man ran- 
ką. 

- Štai ten kalnas ir signalinis laužas, - pasakė jis. - Tavo kelyje 
tik tas banditas su savo žmonėmis. Aš negaliu šiam reikalui skir- 
ti didelių pajėgų, o mažą grupę jie pastebės ir sunaikins. Taigi tu 
turėsi viską padaryti vienas. Kaip - spręsk pats, bet šį vidurnaktį 
aš turiu pamatyti laužą kalno viršūnėje. 

— Jeigu laužas nesuliepsnos, - tariau aš, - prašau jūsų, marša- 
le Masena, įsakyti parduoti visą mano turtą, o pinigus pasiųsti 
mano motinėlei. 

Atidaviau pagarbą ir apsisukau aplink, o mano širdis džiaugė- 
si pagalvojus, koks šaunus žygis laukia manęs. 

Truputį pasėdėjau savo kambaryje galvodamas, kaip geriau 
imtis šio reikalo. Jeigu nei Korteksui, nei Diuplesi, labai parei- 
gingiems ir energingiems karininkams, nepavyko pasiekti Siera 
de Merodalio viršūnės, vadinasi, tą vietovę įdėmiai stebi parti- 
zanai. Pagal žemėlapį apskaičiavau atstumą. Išėjo, kad, kol pa- 
sieksiu kalnus, teks nueiti dešimt mylių atvira vietove. Toliau, 
kalno papėdėje, prasidėjo maždaug trijų keturių mylių miško 
ruožas. Pagaliau pats kalnas, ne toks jau aukštas, tačiau pasi- 
slėpti ten absoliučiai nėra kur. Tokie buvo trys manęs laukian- 
čio kelio etapai. 

Nusprendžiau, kad svarbu tiktai pasiekti mišką, o toliau vis- 
kas eis kaip sviestu patepta: pragulėsiu ten ligi vakaro, o į kalną 
įlipsiu jau sutemus. Nuo aštuntos vakaro ligi vidurnakčio, visas 
keturias valandas, bus tamsu. Vadinasi, rimtai apgalvoti reikia 
tik pirmąjį etapą. 

Lygumoje viliojamai baltavo kelias, ir aš prisiminiau, kad abu 
mano draugai išjojo. Savaime aišku, tai juos ir pražudė, nes ban- 
ditams lengviau už viską sekti kelią, ir bet kas, jame pasirodęs, 
patekdavo į jų letenas. Man buvo nesunku perjoti lygumą, nes 
mano arkliai tuo metu buvo puikūs - ne tiktai Žibuoklė ir Būg- 
nas, du geriausi ristūnai armijoje, bet ir puikus angliškas juodas 
medžioklės žirgas, kurį pavogiau iš sero Kotono. Tačiau pagal- 
vojęs nusprendžiau eiti pėsčias, tikėdamasis, kad taip bus leng- 
viau pasinaudoti bet kokia patogia proga, kokia tik pasitaikys. 

Kai dėl drabužių, tai ant husaro munduro užsimečiau ilgą ap- 
siaustą, o ant galvos užsidėjau pilką kepurę. Jei paklausite, kodėl 
nepersirengiau kaimiečio drabužiais, tai pasakysiu jums, kad kil- 
nus žmogus visiškai nelinkęs mirti kaip šnipas. Vienas dalykas - 
susidorojimas, kitas - teisinga bausmė pagal karo įstatymus. Aš 
nenorėjau gėdingos mirties. 

Pavakare slapčia išėjau iš stovyklos ir praėjau pro mūsų prie- 
šakinius postus. Po apsiaustu turėjau žiūroną, nedidelį pistoletą 
ir, žinoma, kardą, kišenėje - pintį, titnagą ir skiltuvą. 

Pirmąsias keletą mylių mane dengė vynuogynai, ir aš nuėjau 
taip toli, jog jau džiūgavau, kad reikia tik turėti galvą ant pečių ir 
kaip reikiant imtis reikalo - ir pasisekimas užtikrintas. Žinoma, 
Korteksą ir Diuplesi iš karto pastebėjo, kai jie šuoliavo keliu, bet 
Žeraras ne toks kvailas, jis pasirinko kelią vynuogynais. Įsivaiz- 
duokite, nuėjau ne mažiau kaip penkias mylias, kol susidūriau su 
pirmąja kliūtimi. Kelyje man pasitaikė maža taverna, aplink ku- 
rią pamačiau keletą vežimų, o apie juos sukinėjosi žmonės - pir- 
mieji, kuriuos sutikau. Aš jau buvau toli nuo mūsų pozicijų ir 
žinojau, kad čia gali būti tiktai priešai, todėl prigludau prie že- 
mės ir prišliaužiau arčiau, norėdamas sužinoti, kas ten vyksta. 
Pamačiau, kad tai kaimiečiai ir kad jie krauna į du vežimus tuš- 
čias vyno statinaites. Kadangi iš jų man nereikėjo laukti nei ža- 
los, nei naudos, ėjau toliau. | 

Tačiau netrukus supratau, kad reikalas visai ne toks papras- 
tas, kaip atrodo. Kai palypėjau aukščiau, vynuogynai baigėsi, ir 
aš atsidūriau atvirame šlaite, nusėtame neaukštomis prieškalnė- 
mis. Prisėdęs įkalnėje pažvelgiau į jas pro žiūroną ir iš karto pa- 
mačiau, kad ant kiekvienos iš jų sėdi patrulis ir kad portugalai 
turi priešakinių postų liniją, ne blogesnę kaip mūsų. Aš daug gir- 
dėjau apie tai, kokią geležinę drausmę tarp savo žmonių palaikė 
tas niekšas, pravarde Juokdarys, ir štai dabar prieš mane nenu- 
ginčijamas liudijimas, kad tai tiesa. Tarpeklyje taip pat buvo kor- 
donas, ir, nors aš pasukau truputį į šalį, priekyje vis dėlto buvo 
priešai. Nežinojau, ką daryti. Pasislėpti absoliučiai nebuvo kur, 

čia net pelė nebūtų prasmukusi. Žinoma, aš be vargo galėjau per- 
eiti tą atvirą lopą naktį, kaip prasibroviau pro anglų pozicijas To- 
res Vedrase, tačiau ligi kalno buvo dar taip toli, jog ten nebūčiau 
spėjęs laiku, kad vidurnaktį uždegčiau laužą. Gulėjau įkalnėje ir 
kūriau šimtus planų, vieną rizikingesnį už kitą. Staiga mane nu- 
tvieskė tarsi šviesos blyksnys - štai ką reiškia nepulti į neviltį. 

Atsimenate, jau sakiau, kad prie tavernos krovė į du vežimus 
tuščias vyno statinaites. Jaučiai buvo atsukti į rytus, vadinasi, 
važiavo į tą puse, kurion man reikėjo. Jeigu tik pavyks pasislėpti 
viename iš tų vežimų, vargu ar rasčiau patogesnį ir lengvesnį ke- 
lią prasmukti pro partizanų pozicijas. Planas buvo toks papras- 
tas ir vykęs, kad, kai jis man šovė į galvą, nesusilaikiau nuo 
džiaugsmingo šūktelėjimo ir nuskubėjau prie tavernos. Ten, pa- 
sislėpęs krūmuose, gerai įsižiūrėjau į tai, kas vyko kelyje. 

Trys kaimiečiai su raudonomis kepurėmis krovė statinaites; 
vienas vežimas jau buvo prikrautas ligi viršaus, kitame - tik vie- 
na eilė. Daug tuščių statinaičių dar gulėjo prie namo, laukdamos, 
kol jas pakraus. Lemtis buvo man palanki, aš visada sakiau, kad 
ji - moteris ir negali atsispirti šauniam jaunam husarui. Kol aš 
stebėjau, visi trys kaimiečiai įėjo į taverną, nes diena buvo karš- 
ta, ir jie iš nuovargio norėjo suvilgyti gerklę. Kaip kulka šokau iš 
savo slėptuvės, įlipau į vežimą ir įlindau į tuščią statinaitę. Ji 
buvo su dugnu, bet be dangčio ir gulėjo ant šono atdara puse į 
vidų. Įšliaužiau ten kaip šuo į būdą, pritraukęs kelius prie smak- 
ro, nes statinaitės buvo nelabai didelės, o aš vyrukas nemenkas. 
Tuo metu kaimiečiai vėl išėjo, ir netrukus išgirdau virš galvos 
trenksmą ir supratau, kad ant viršaus užvertė dar vieną stati- 
naitę. Jie rioglino jas vis aukščiau, ir aš nebežinojau, kaip išlįsiu 
laukan. Tačiau galvoti apie tai, kaip persikelsi per Vyslą, reikia 
tada, kai jau būsi už Reino, ir aš neabejojau, kad jeigu atsitiktinu- 
mas bei nuovoka padėjo man čia patekti, jie padės man ir toliau. 

Netrukus vežimas buvo pakrautas, ir kaimiečiai leidosi į kelią, 
o aš tik šypsojausi sėdėdamas statinaitėje, nes mane vežė būtent 
ten, kur man reikėjo. Važiavome mes lėtai, nes kaimiečiai šalia 

vežimų ėjo pėsčiomis. Supratau tai todėl, kad šalia girdėjau jų 
balsus. Man pasirodė, kad tai linksmi vaikinai, nes jie nuoširdžiai 
iš kažko juokėsi. Iš ko, aš nesupratau. Nors neblogai kalbėjau jų 
kalba, tačiau pokalbio nuotrupose, kurios pasiekdavo mane, ne- 
įžiūrėjau nieko juokinga. 

Apskaičiavęs kinkomų jaučių greitį nusprendžiau, kad mes nu- 
važiuojame dvi mylias per valandą. O kai praėjo pustrečios valan- 
dos - ir dar kokios, mano bičiuliai, juk gulėjau susirietęs, dusda- 
mas, vos neapsinuodydamas vyno garais, - taigi, kai jos praėjo, 
buvau įsitikinęs, kad pavojingas atviras ruožas liko užpakalyje ir 
mes jau esame kalno papėdėje, miško pakraštyje. Dabar reikėjo 
pagalvoti, kaip išlįsti iš statinės. Aš apmąsčiau keletą būdų ir 
kruopščiai kiekvieną pasvėriau, kai staiga klausimas išsisprendė 
savaime, paprastai ir netikėtai. 

Vežimas staiga sustojo, ir išgirdau grubius, suerzintus balsus. 

— Kur, kur? - suriko vienas. 

— Ogi pas mus vežime, - atsakė kitas. 

- O kas jis? - paklausė trečias. 

— Prancūzų karininkas. Aš mačiau jo kepurę ir batus. 

Visi ėmė leipti iš juoko. 

— Aš pažvelgiau pro langą, staiga matau, kaip jis neria į stati- 
naitę tarsi toreadoras, kurį vejasi Sevilijos jautis. 

— Į kurią statinaitę? 

- Štai į šitą, - pasakė tas vyrukas ir stuktelėjo kumščiu į stati- 
naitę ties pat mano galva. 

Na, ir padėtis, pasakysiu jums, mano bičiuliai, tokiam garsiam 
žmogui kaip aš! Net dabar, po keturiasdešimties metų, raustu, 
kai prisimenu apie tai. Sėdėti tarsi paukščiui raizguose, bejėgiš- 
kai klausytis šiurkštaus tų kaimiečių juoko ir žinoti, kad užduo- 
tis, kurią turėjau atlikti, baigėsi taip gėdingai ir net juokingai - 
aš būčiau palaiminęs bet ką, paleidusį kulką į statinaitę ir išgel- 
bėjusį mane nuo pažeminimo. 

Išgirdau mėtomų statinaičių trenksmą, o paskui į mane pa- 
žvelgė du barzdoti snukiai ir du šautuvai. Mane pagriebė už ran- 

kovių ir išvilko į dienos šviesą. Tikriausiai aš nekaip atrodžiau, 
kai stovėjau markstydamas akis nuo akinančios saulės šviesos. 
Aš susitraukiau kaip luošys, negalėdamas ištiesti nutirpusio kū- 
no, 0 viena mano munduro pusė buvo raudona kaip anglo nuo 
vyno likučių, kuriuose teko gulėti. O tie šunes vis kvatojosi, ir, kai 
pabandžiau gestais bei visa savo povyza parodyti tą panieką, ku- 
rią jiems jaučiau, jie ėmė dar baisiau kvatotis. Tačiau net šitomis 
nelengvomis aplinkybėmis laikiausi oriai ir iš lėto vedžiojau žvilgs- 
nį nuo vieno prie kito, ir nė vienas tų pašaipūnų jo neatlaikė. 

Užteko apsižvalgyti aplink, kad suvokčiau, kur aš. Kaimiečiai 
atvežė mane tiesiai į partizanų letenas. Pamačiau aštuonis barz- 
dotus laukinius - jų galvos po sombrerais buvo aprištos medvilni- 
nėmis skarelėmis, jie vilkėjo striukes su daugybe sagų, perjuostas 
spalvingomis šerpėmis. Kiekvienas turėjo šautuvą ir po du ar po 
tris pistoletus už diržo. Viršininkas, stambus barzdotas banditas, 
atstatė šautuvą tiesiai man į ausį, o kiti išnaršė mano kišenes, 
nutraukė nuo manęs apsiaustą, atėmė pistoletą, žiūroną, kardą 
ir, kas visų blogiausia, titnagą, pintį bei skiltuvą. Dabar, kad ir 
kaip pakryptų reikalai, viskas žuvo, nes jeigu ir pasieksiu kalno 
viršūnę, neturėsiu kuo uždegti laužo. 

Aš buvau vienas, mano bičiuliai, prieš aštuonetą banditų, o čia 
dar tie trys kaimiečiai! Tačiau nejaugi jūs manote, kad Etjenas 
Žeraras neteko vilties? Ne, jūs per daug gerai mane pažįstate; 
tačiau jie tai manęs dar nepažinojo, tie prakeikti galvažudžiai. Aš 
gyvenime niekada taip nesistengiau kaip tą akimirką, kai atrodė, 
kad viskas žuvo. O vis dėlto jums tektų ilgai spėlioti, kol atrastu- 
mėte tą būdą, kuriuo aš nuo jų pasprukau. Paklausykite, ir aš 
jums papasakosiu. 

Jie apieškojo mane, o paskui nutempė nuo vežimo, ir aš, vis 
dar susirietęs, stovėjau toje minioje. Bet sustingimas palengva 
praėjo, ir mano protas karštligiškai pradėjo ieškoti kokio nors bū- 
do pabėgti. Galvažudžių pasala buvo siaurame tarpeklyje. Iš vie- 
nos pusės buvo status skardis, iš kitos - driekėsi ilgas šlaitas, ei- 
nantis į krūmais apaugusį slėnį už kokių šimto pėdų nuo mūsų. 

Patys suprantate, tie vaikinai buvo apsigimę kalniečiai, ir, žino- 
ma, jie laipiojo kalnais greičiau negu aš. Jie mūvėjo „abarkas“, 
odines kurpes, pririštas prie kojų kaip sandalai, su kuriomis vi- 
sur galima išeiti. Net toks ryžtingas žmogus kaip aš būtų puolęs į 
neviltį. Tačiau aš akimirksniu pastebėjau, kokią puikią progą siun- 
čia man lemtis, ir pasinaudojau ja. 

Ant paties šlaito krašto gulėjo viena iš vyno statinaičių. Aš ty- 
lutėliai prislinkau arčiau jos, o paskui šokau kaip tigras, nėriau į 
statinaitę kojomis į priekį ir, trūktelėjęs visu kūnu, nuriedėjau 
šlaitu. 

Niekada neužmiršiu tos siaubingos kelionės - su trenksmu ir 
barškesiu pasišokinėdamas lėkiau tuo prakeiktu šlaitu. Sulenkiau 
kelius ir alkūnes, susitraukęs į stangrų kamuoliuką, kad jausčiausi 
atspariau; tačiau galva vis tiek stirksojo lauke, ir tiesiog stebuk- 
las, kad man neišmušė smegenų. Iš pradžių šlaitas buvo nuolai- 
dus ir gana lygus, paskui prasidėjo stačios pakriaušės, ir statinai- 
tėjau ne riedėjo, o šokinėjo kaip ožys, lėkdama žemyn su griausmu 
ir trenksmu, nuo to traškėjo visi mano kauleliai. O, kaip švilpė 
vėjas mano ausyse, ir vis'.as sukosi aplinkui taip, kad mane ėmė 
pykinti ir aš vos nepraradau sąmonės! Švilpdama, braškėdama ir 
traškėdama statinaitė su manim įsilaužė į krūmus, kuriuos aš ką 
tik mačiau toli apačioje po savimi, ir įlėkė į giraitę, kur, atsitren- 
kusi į medį, subyrėjo. Išlindau iš krūvos lentų nuolaužų ir lankų, 
visą kūną maudė, bet širdis daužėsi iš džiaugsmo, ir aš atsigavau 
didžiuodamasis savo puikiu žygdarbiu ir jau tarsi mačiau kalno 
viršūnėje liepsnojantį laužą. 

Besileidžiant mane taip mėtė, kad nepakenčiamas šleikštulys 
kilo gerkle, ir jaučiausi kaip jūroje, kai man pirmą kartą teko iš- 
bandyti vėjo ir bangų jėgą, kuria taip nesąžiningai pasinaudojo 
anglai!. Man teko truputį pasėdėti susiėmus rankomis galvą prie 
statinaitės nuolaužų. Tačiau ilsėtis nebuvo kada. Jau girdėjau vir- 


!" Užuomina apie Trafalgaro mūšį, kurio metu vėjas ir bangos trukdė manev- 
ruoti prancūzų laivynui. 

šuje šauksmus, kurie liudijo, kad mano persekiotojai leidžiasi že- 
myn. Puoliau į pačią tankmę ir bėgau tol, kol visiškai nebetekau 
jėgų. Tada dusdamas kritau ant žemės ir pradėjau įtemptai klau- 
sytis, bet visur buvo tylu. Nuo persekiojimo aš pabėgau. 

Kai atsigavau, nuskubėjau toliau ir perbridau keletą upelių, 
kur vanduo tesiekė kelius, nes partizanai galėjo sekti mano pėd- 
sakais su šunimis. Išėjęs į proskyną ir apsidairęs, apsidžiaugiau 
pastebėjęs, kad nelabai nukrypau nuo savo kelio. Virš manes stūk- 
sojo Merodalio viršūnė, jo nuoga smailė stirksojo virš nykštuki- 
nių ąžuolų giraitėmis apaugusių šlaitų. Tos giraitės buvo tesinys 
miško, kuriame pasislėpiau, ir aš pamaniau, kad dabar nėra ko 
bijoti tol, kol nenusigausiu ligi tolimosios pamiškės. Tačiau nė 
akimirką nepamiršau, kad iš visų pusių buvau apsuptas priešų, 
jų buvo daug, o aš beginklis. Aš nieko nemačiau, bet keletą kartų 
girdėjau šaižų švilpimą ir tolimus šūvius. 

Nelengva buvo brautis per krūmus, todėl apsidžiaugiau, kai 
prasidėjo didesni medžiai ir pasirodė takelis, kuris ėjo mišku. Ži- 
noma, aš nebuvau toks kvailas, kad juo eičiau, tačiau laikiausi 
netoliese, judėdamas ta pačia kryptimi. Ėjau jau gana ilgai ir ma- 
niau, kad pamiškė arti, kai staiga išgirdau kažkokias keistas de- 
jones. Iš pradžių pamaniau, kad rėkia koks nors žvėris, bet pas- 
kui išgirdau žodžius, iš kurių supratau tik prancūzišką šūktelėjimą 
„Mon Dieu!“!. Labai atsargiai pasukau balso link ir štai ką išvy- 
dau. 

Ant sausų lapų paklotės gulėjo žmogus su tokiu pat pilku mun- 
duru kaip ir mano. Matyt, jis buvo sunkiai sužeistas, nes spaudė 
prie krūtinės nuo kraujo raudoną skudurą. Aplinkui buvo kraujo 
klanas, ir virš sužeistojo įkyriai zvimbdamos spietėsi musės, ku- 
rios tikriausiai būtų atkreipusios mano dėmesį net jei nebūčiau 
girdėjęs dejonių. Iš pradžių pasislėpiau bijodamas spąstų, tačiau 
paskui pasigailėjimo ir draugiškumo jausmai nugalėjo visus ki- 
tus, puoliau į priekį ir atsiklaupiau šalia jo. Jis pasuko į mane 


! Mano Dieve! (pranc.). 

sumenkusį veidą, ir aš pažinau Diuplesi, kuris išėjo prieš mane 
su ta pačia užduotimi. Užteko tik pažvelgti į jo įkritusius skruos- 
tus ir apsiblaususias akis, jog suprastum, kad jis miršta. 

- Žerarai! - tarė jis. - Žerarai! 

Aš tik žvilgsniu galėjau parodyti savo užuojautą, tačiau jis, nors 
jo gyvybė greitai blėso, atsiminė savo pareigą, kaip ir pritinka 
narsuoliui. 

- Laužas, Žerarai! Ar jūs uždegsite jį? 

— O arjūs turite titnagą ir skiltuvą? 

- Štai! 

— Tokiu atveju jis šiąnakt suliepsnos. 

- Dabar aš galiu ramiai mirti. Jie pašovė mane, Žerarai. Bet 
pasakykite maršalui, kad padariau viską, ką galėjau. 

— O Korteksas? 

— Jam pasisekė dar mažiau. Jis pateko į jų letenas ir mirė bai- 
siai. Žerarai, jeigu matysite, kad negalite pabėgti, paleiskite sau 
kulką į širdį. Neduok Dieve jums mirti taip, kaip jis. 

Mačiau, kad jo kvėpavimas silpo, ir turėjau visai pasilenkti, 
kad išgirsčiau jo žodžius. 

— Ką jūs man patarsite? - paklausiau. 

— De Pombalis. Jis padės. Pasitikėkite de Pombaliu. 

Su tais žodžiais jis nuleido galvą ir mirė. 

— Jūs girdėjote, pasitikėkite de Pombaliu. Tai geras patari- 
mas. 

Čia aš nustebęs pamačiau, kad visai šalia stovi žmogus. Buvau 
taip užsiėmęs savo draugu, taip godžiai gaudžiau jo žodžius, kad 
nepastebėjau, kaip priėjo nepažįstamasis. Aš akimirksniu pašo- 
kau nuo kelių ir atsisukau į jį. Jis buvo aukštas, tamsiaplaukis, 
juodaakis ir juodabarzdis ilgu ir liūdnu veidu. Rankoje jis laikė 
butelį vyno, o ant peties jam, kaip ir visiems partizanams, kabojo 
„trabuka“. Jis nė nebandė nusiimti muškietono, ir aš supratau, 
kad jam patikėjo mane žuvęs mano draugas. 

— Deja, jis miręs! - tarė de Pombalis, pasilenkdamas prie Diup- 
lesi. - Kai jį sužeidė, jis pasislėpė miške ir greitai parkrito, bet 

laimė, kad jį radau ir palengvinau jo mirtį. Paruošiau jam šį guolį 
ir atnešiau vyno, kad galėtų numalšinti troškulį. 

— Senjore, - tariau aš. - Dėkoju jums Prancūzijos vardu. Pagal 
laipsnį aš tik kavalerijos pulkininkas, bet vadinuosi Etjenas Že- 
raras, o tai ne paskutinė pavardė prancūzų armijoje. Ar galiu su- 
žinoti... 

- Taip, aš Aloizijus de Pombalis, jaunesnysis brolis garsaus ba- 
joro, turinčio tą pačią pavardę. Dabartiniu metu aš Juokdario Ma- 
nuelio būrio karininkas. 

Prisiekiu, mano ranka pajudėjo prie tos vietos, kur neseniai 
kabojo pistoletas, bet de Pombalis tiktai nusišypsojo. 

— Aš - dešinioji Manuelio ranka, tačiau kartu ir pikčiausias jo 
priešas. - Sulig tais žodžiais jis nusimetė striukę ir pakėlė marš- 
kinius. - Štai, pažvelkite! - sušuko jis ir atsisuko į mane nugara, 
kuri buvo visa sučaižyta ir išraižyta tamsiai raudonų dryžių. — 
Štai ką padarė Juokdarys man, žmogui, kurio gyslomis teka pa- 
čios kilmingiausios Portugalijos giminės kraujas. Tačiau jūs dar 
pamatysite, ką aš padarysiu Juokdariui! 

Jo akyse ir pašaipoje buvo tokia neapykanta, kad daugiau ne- 
beabejojau jo žodžių teisingumu, o ir kruvini, sukrešėję rėžiai tai 
patvirtino. 

— Su manimi dešimt žmonių, kurie prisiekė man ištikimybę, - 
pasakė jis. - Tikiuosi greitai prisijungti prie jūsų armijos, tik su- 
tvarkysiu kai kuriuos reikalus. O kol... - Staiga jo veidas keistai 
pasikeitė, ir jis griebėsi ginklo. - Rankas aukštyn, prancūzų šu- 
nie! - suriaumojo jis. - Rankas aukštyn, o tai ištaškysiu tavo sme- 
genis! 

Jūs sudrebėjote, mano bičiuliai! Jums akys iššoko ant kaktos! 
Įsivaizduokite, kaip buvo man, kai taip nelauktai baigėsi mūsų 
pokalbis. Į mane žiūrėjo juodas vamzdis, o virš jo blizgėjo juodos 
piktos akys. Ką reikėjo daryti? Bėgti nebuvo kur. Aš pakėliau ran- 
kas. O tą pačią akimirką iš visų pusių pasigirdo balsai, riksmai, 
skubus daugybės kojų trepsėjimas. Iš žalių krūmų pasipylė viso- 
kios padugnės, dešimtys rankų sugriebė mane, o aš, pasigailėtinas, 

nelaimingas, įsiutęs, vėl atsidūriau nelaisvėje. Ačiū Dievui, kad 
už mano diržo nebuvo pistoleto, o tai būčiau paleidęs sau kulką į 
kaktą. Jei tą akimirką būčiau turėjęs ginklą, nesėdėčiau dabar 
čia, kavinėje, ir nepasakočiau jums tų senų istorijų. 

Purvinos, plaukuotos rankos įsikibo į mane iš visų pusių ir 
nuvilko takeliu per mišką, o tas niekšas de Pombalis įsakinėjo. 
Keturi galvažudžiai nešė Diuplesi lavoną. Jau temo, kai mes 1š- 
ėjome iš miško ant pliko kalno šlaito. Mane nuvedė į viršų, ir mes 
atsidūrėme vyriausiajame partizanų štabe, tarpeklyje beveik ties 
pačia viršūne. Tiesiai virš mūsų galvų kupsojo tas pats laužas, dėl 
"kurio mane ištiko tokia baisi dalia. Žemiau glaudėsi lūšnelės — 
anksčiau čia, be abejonės, gyveno piemenys, o dabar įsikūrė šitie 
niekšai. Mane, surištą ir bejėgį, įstūmė į vieną iš jų, o šalia nume- 
tė mano vargšo draugo kūną. 

Aš gulėjau ant grindų, ir viena mintis man nedavė ramybės: 
kaip išlaukti dar keletą valandų ir vis dėlto nusigauti ligi tos me- 
džių krūvos viršum mano galvos? Bet staiga durys atsidarė, ir 
įėjo kažkoks žmogus. Jei mano rankos nebūtų buvę surištos, bū- 
čiau griebęs jį už gerklės, nes tai buvo ne kas kitas, o de Pombalis. 
Paskui jį įėjo dar du, tačiau jis įsakė jiems išeiti ir sandariai užda- 
rė duris. 

— Tu niekšas! - pasakiau aš. 

— Tss! - sulaikė jis mane. - Kalbėkite šnabždėdamas, nes mūsų 
gali klausytis, o ant kortos pastatyta mano gyvybė. Man reikia kai 
ką pasakyti jums, pulkininke Žerarai. Aš trokštu jums gera, kaip 
to troškau ir jūsų nelaimingam mirusiam draugui. Kai mes kalbė- 
jomės prie jo kūno, staiga pamačiau, kad mes apsupti ir jus neiš- 
vengiamai pagaus. Jei būčiau užgaišęs nors akimirksnį, būčiau tapęs 
jūsų likimo draugu. Aš tuoj pat nusitaikiau į jus, kad išsaugočiau 
būrio pasitikėjimą. Pagalvokite pats, ir sveikas protas pasakys jums, 
kad man nieko kito neliko. Nežinau, ar man dabar pavyks išgelbėti 
jus, tačiau aš bet kuriuo atveju pasistengsiu. 

Reikalai pakrypo į kitą pusę. Pasakiau, kad negaliu būti tikras 
jo nuoširdumu, tačiau spręsiu apie tai iš jo poelgių. 

— Nieko geresnio aš ir nenoriu, - tarė jis. - Tačiau leiskite duo- 
ti jums vieną patarimą. Dabar jus nuves pas vadą. Sakykite jam 
teisybę ir niekur neprieštaraukite. Duokite jam visas žinias, ku- 
rių jis pareikalaus. Tai vienintelis šansas jums išsigelbėti. Jeigu 
jūs sugebėsite laimėti laiko, galbūt atsitiktinumas ateis mums į 
pagalbą. O dabar daugiau laukti negalima. Eikite greičiau, o tai 
gali įtarti mane. 

Jis padėjo man atsistoti ir, atidaręs duris, grubiai išgrūdo ma- 
ne iš lūšnelės, o paskui kartu su dviem kitais partizanais šiurkš- 
čiais spyriais ir smūgiais nuvarė ten, kur sėdėjo jų vadas. Aplink 
susibūrė jo valdiniai. 

Tas Juokdarys Manuelis buvo nuostabus žmogus. Storas, raus- 
vas, patenkintas savimi, plačiu, švariai nuskustu veidu, stačiai 
padorus šeimos tėvas. Pamates jo nuoširdžią šypseną negalėjau 
patikėti, kad tai iš tikrųjų tas niekingas niekšas, kurio vardas 
kėlė siaubą anglų, o ir mūsų armijai. Visi žino, kad vėliau anglų 
karininkas Trentas pakorė jį už žvėriškumą. O dabar jis sėdėjo 
ant akmens ir šypsojosi man, tarsi sutikęs seną pažįstamą. Ta- 
čiau aš pastebėjau, kad vienas iš jo valdinių rėmėsi į ilgą pjūklą, ir 
to užteko, kad išsklaidytų visas mano iliuzijas. 

- Labą vakarą, pulkininke Žerarai, - tarė jis. - Generolo Mase- 
nos štabas suteikė mums didelę garbę. Iš pradžių mus aplankė ma- 
joras Korteksas, kitą dieną - pulkininkas Diuplesi, o dabar - pulki- 
ninkas Žeraras. Kas žino, gal ir pačiam maršalui teks padaryti mums 
vizitą. Diuplesi jūs matėte. O Korteksą jūs rasite štai ten, apačioje. 
Lieka tik nuspręsti, kaip mums geriau pasielgti su jumis. 

Tai buvo nelabai daug žadanti kalba. Tačiau jo riebų veidą vi- 
są laiką raukšlėjo šypsena, ir kalbėjo jis raminamai ir geraširdiš- 
kai. Bet staiga jis pasislinko arčiau, ir aš pajutau, kad jo žvilgsnis 
tiesiog gręžia mane. 

- Pulkininke Žerarai, - tarė jis. - Aš negaliu pažadėti, kad do- 
vanosiu jums gyvybę, nes ne tokie mūsų papročiai, bet nuo manęs 
priklauso, ar jūs mirsite lengvai, ar baisiai kentėdamas. Kokia 
mirtis jums priimtinesnė? 

- O kojjūs pareikalautumėte už tai iš manęs? 

- Jeigu norite mirti lengvai, privalote teisingai atsakyti į visus 
mano klausimus. 

Mano galvoje švystelėjo netikėta mintis. 

— Jūs pasiryžęs mane nužudyti, - tariau aš. - Jums vis viena, 
kaip aš mirsiu. Jeigu atsakysiu į visus jūsų klausimus, ar jūs leisi- 
te man pačiam pasirinkti mirtį? 

— Kodėl gi ne, - atsakė jis. - Bet viskas turi būti baigta ligi šio 
vidurnakčio. 

— Prisiekite! - surikau aš. 

— Turi užtekti portugalų bajoro žodžio, - pasakė jis. 

— Aš nepasakysiu nieko, kol jūs neprisieksite. 

Jis paraudo iš įniršio ir pažvairavo į pjūklą. Tačiau iš mano 
tono suprato, kad mano žodžiai nesiskiria nuo darbų ir manęs 
neišgąsdinsi. Jis išsitraukė iš po „zamaros“, juodo avikailio pus- 
kailinių, kryžių. 

— Prisiekiu, - pasakė jis. 

Ak, kaip aš apsidžiaugiau tai išgirdęs! 

Kokia mirtis, kokia nuostabi mirtis pirmajam Prancūzijos kar- 
dui! Aš norėjau juoktis iš džiaugsmo. 

— Klauskite! - tariau. 

— Prisiekite ir jūs, kad sakysite tiesą. 

— Prisiekiu kareivio ir bajoro garbe. 

Kaip matote, daviau baisią priesaiką, tačiau tai buvo mažmo- 
žis, palyginti su tuo, ką galėjau laimėti. 

— Ką gi, sandėris garbingas ir labai įdomus, - pasakė jis, išsi- 
traukdamas iš kišenės užrašų knygutę. - Gal teiksitės pažvelgti į 
prancūzų stovyklos pusę? 

Žvilgtelėjau ten, kur nurodė jis, ir pamačiau apačioje, lygumo- 
je, mūsų stovyklą. Nors ligi jos buvo penkiolika mylių, skaidrus 
oras leido pamatyti viską ligi mažiausių smulkmenų. Mačiau mūsų 
palapinių stačiakampius, namelius su arklių rišyklomis ir tam- 
sias dėmes - dešimt artilerijos baterijų. Kaip liūdna buvo galvoti 
apie savo šlovingą pulką, kuris laukia manęs ten, apačioje, ir Ži- 

noti, kad kariai niekada nebepamatys savo pulkininko! Jei su ma- 
nim būtų bent vienas eskadronas, nušluočiau tuos galvažudžius 
nuo žemės paviršiaus. Aš godžiai žvelgiau į tolį, ir mano akys pa- 
sruvo ašaromis, kai žiūrėjau į tą stovyklos kampą, kur, kaip žino- 
jau, buvo aštuoni šimtai žmonių, iš kurių kiekvienas būtų ati- 
davęs gyvybę už savo pulkininką. Tačiau mano liūdesys išsisklaidė, 
kai pamačiau už palapinių dūmelį virš vyriausiojo štabo Tores 
Novase. Ten buvo Masena, ir, ačiū Dievui, šią naktį savo gyvybės 
kaina aš įvykdysiu jo įsakymą. Mano sielą užtvindė džiugesys ir 
išdidumas. Norėjau surikti griausmingu balsu, kad mane išgirstų: 
„Pažvelkite, štai aš, Etjenas Žeraras, aš mirštu, kad išgelbėčiau 
Klozelio armiją!“ Tiesa, buvo skaudu pamanius, kad niekas nega- 
lės papasakoti apie mano šlovingą žygdarbį. 

— Taigi, - tarė galvažudžių vadeiva, - štai stovykla, o štai ke- 
lias, kuris eina į Koimbrą. Jis visas užkimštas jūsų furgonais ir 
sanitariniais vežimais. Ar tai reiškia, kad Masena ruošiasi atsi- 
traukti? 

Aš mačiau tamsius judančių furgonų kontūrus, tarp kurių kar- 
tais blykstelėdavo konvojaus durtuvai. O ką jau kalbėti apie tai, 
kad prižadėjau atsakyti į visus klausimus, nebuvo jokios prasmės 
slėpti to, kas akivaizdu. 

— Taip, jis pasiruošęs atsitraukti. 

— Į Koimbrą? 

— Kiek žinau, taip. 

— O kaipgi Klozelio armija? 

Aš trūktelėjau pečiais. 

— Visi keliai, kurie eina į pietus, atkirsti. Susisiekti su Klozeliu 
nera jokios galimybės. Jeigu Masena atsitrauks, Klozelio armija 
pasmerkta. 

— Matyt, toks jos likimas, - tariau aš. 

— Kiek jis turi kareivių? 

— Tikriausiai apie keturiolika tūkstančių. 

— O kavalerijos? 

— Veną brigadą iš Monbreno divizijos. 

— Kokie pulkai ją sudaro? 

— Ketvirtasis jėgerių, Devintasis husarų ir vienas kirasyrų. 

— Teisingai, - pasakė jis, pažvelgęs į savo knygutę. - Matau, 
kad sakote tiesą, bet jeigu pabandysite sumeluoti, kaltinkite sa- 
ve. 

Po to jis išnarstė visą armiją, padalinį po padalinio, klausinė- 
damas apie kiekvienos brigados sudėtį. Ar reikia jums kalbėti apie 
tai, kad greičiau būčiau leidęs išplėšti sau liežuvį, negu visa tai 
išdaves, jeigu nebūčiau turėjęs svarbesnio tikslo? Tegu žino vis- 
ką, kad tiktai būtų išgelbėta Klozelio armija. 

Pagaliau jis užvertė knygutę ir įsikišo į kišenę. 

— Aš labai dėkingas jums už tas visas žinias, kurios jau rytoj 
bus perduotos lordui Velingtonui, - pasakė jis. - Jūs iš savo pusės 
laiketės sandėrio taisyklių, dabar mano eilė. Kaip jūs pageidau- 
tumėte mirti? Jūs kareivis ir, be abejonės, pasirinksite sušaudy- 
mą, tačiau kai kurie mano, kad šuolis į Merodalio prarają - leng- 
vesnė mirtis. Ją pasirinko daugelis, tačiau mes, nelaimei, nė karto 
paskui negalėjome išgirsti jų nuomonės. Yra ir pjūklas, bet jis 
nepopuliarus. Mes, žinoma, galime jus ir pakarti ant šakos, ta- 
čiau tai nepageidautina, nes dėl to reikėtų leistis į mišką. Tačiau 
žodis yra žodis, ojūs, kaip matau, šaunus vyrukas, todėl mes įvyk- 
dysime jūsų pageidavimą. 

— Jūs pasakėte, - tariau, - kad aš turiu mirti ligi vidurnakčio. 
Noriu, kad tai įvyktų be vienos minutės dvyliktą. 

— Puiku, - tarė jis. - Tiesa, vaikiška taip kabintis už gyvenimo, 
tačiau jūsų pageidavimas bus įvykdytas. 

— Kai dėl bausmės būdo, - pasakiau, - tai aš norėčiau mirti 
taip, kad mane matytų visas pasaulis. Paguldykite mane štai ant 
tos žabų krūvos ir sudeginkite gyvą, kaip kažkada degino šven- 
tuosius ir kankinius. Tai ne visai paprasta mirtis, jos galėtų pavy- 
dėti ir pats imperatorius. 

Tokia mintis, matyt, pasirodė jam labai smagi. 

— Kodėl gi ne, - atsakė jis. - Jei Masena pasiuntė jus čia šnipi- 
nėti, jis galbūt supras, ką reiškia tas laužas. 

— Būtent, - patvirtinau. - Jūs pataikėte į patį vidurį. Žinoma, 
jis supras, ir visi žinos, kad miriau kaip pridera kareiviui. 

— Neprieštarauju, - atsakė plėšikas su saldžia šypsena. - At- 
siųsiu jums ožkienos ir vyno. Saulė leidžiasi, greitai jau aštunta. 
Po keturių valandų būkite pasiruošęs užbaigti sąskaitas su gyve- 
nimu. 

Pasaulis buvo toks gražus, ir aš nenorėjau mirti. Pažvelgiau į 
auksinę ūkaną apačioje, kur besileidžiančios saulės spinduliai mir- 
gėjo žydrame vingiuoto Tacho paviršiuje ir blizgėjo baltose anglų 
prekybinių laivų burėse. Kaip gražu tai buvo, kaip nesinorėjo skir- 
tis su gyvenimu! Tačiau yra šimtąsyk gražesnių dalykų! Paaukoti 
save dėl kitų garbės, pareigos, ištikimybės ir meilės vardan - nie- 
ko gražesnio už tai žemėje nėra. Savo kilnumo suvokimas užliejo 
mano krūtinę džiugesiu, ir aš galvojau apie tai, ar nors viena gy- 
va širdis sužinos, kaip savo valia sudegiau ant laužo, gelbėdamas 
Klozelio armiją. Aš tikėjausi ir meldžiau to Dievą - juk tik pagal- 
vokite, kokia paguoda tai būtų mano motinėlei, koks pavyzdys 
visai armijai, koks pasididžiavimas mano husarams! Kai paga- 
liau pas mane atėjo de Pombalis su valgiu ir vynu, visų pirma 
paprašiau jį parašyti raportą apie mano mirtį ir pasiųsti į pran- 
cūzų stovyklą. Jis nieko neatsakė, bet vakarieniaujant man paki- 
lo apetitas nuo minties, kad mano garbingas likimas neliks už- 
mirštas. 

Aš praleidau lūšnelėje apie dvi valandas, kai vėl atsidarė durys 
ir pro jas pažvelgė plėšikų vadeiva. Aš sėdėjau tamsoje, bet jį ly- 
dintis banditas laikė fakelą, ir mačiau, kaip blizga jo akys ir šie- 
piasi dantys. 

— Pasiruošęs? - paklausė jis. 

— Dar ne laikas. 

— Jūs būtinai norite išgyventi ligi paskutinės minutės? 

- Žodis yra žodis. | 

— Puiku. Tebūnie kaip jūs norite. O mes kol kas užsiimsime 
savo reikalais - vienas iš mano šaunuolių išdrįso nepaklusti. O 
pas mus už tai griežtai baudžiama, paklauskite kad ir de Pomhbalio, 

garbingesnio liudininko nerasite. De Pombali, tu jį suriši ir pa- 
guldysi ant laužo, o aš paskui ateisiu pažiūrėti, kaip jis keps. 

De Pombalis ir žmogus su fakelu įėjo į lūšnelę, o vado žings- 
niai nutilo kažkur toli. De Pombalis pridarė duris. 

— Pulkininke Žerarai, - tarė jis, - pasitikėkite tuo žmogumi, jis 
vienas iš mūsiškių. Išsigelbėjimas arba mirtis. Mes dar galime 
jums padėti. Tačiau aš daug kuo rizikuoju ir noriu gauti iš jūsų 
vieną pažadą. Jeigu mes išgelbėsime jus, ar pažadate, kad pran- 
cūzai mus draugiškai priims ir praeitis bus užmiršta? 

— Pažadu. 

— Aš tikiu jūsų žodžiu. O dabar greičiau, negalima gaišti nė 
sekundės! Jeigu tas niekšas grįš, mes visi neišvengsime nuožmios 
mirties. 

Jis ėmėsi darbo, o aš nustebes žiūrėjau, ką jis daro. Sugriebęs 
ilgą virvę, jis apraizgė ja mano mirusio draugo lavoną ir užklojo jį 
skuduru, kuris beveik uždengė veidą. 

— Gulkitės čia! - sušuko jis ir paguldė mane į tą vietą, kur ką 
tik gulėjo lavonas. - Ten, už durų, keturi mano žmonės, jie padės 
kūną ant laužo. 

Jis atidarė duris ir davė įsakymą. Keletas žmonių įėjo ir išnešė 
Diuplesi. O aš likau gulėti ant grindų, mano galvoje be jokios tvar- 
kos susipynė viltis ir nuostaba. | 

Po kokių penkių minučių de Pombalis ir jo žmonės grįžo. 

- Jūs jau gulite ant laužo, - tarėjis. - Tegu tik kas nors išdrįsta 
pasakyti, kad tai ne jūs. O jūsų burnoje toks kamštis, rankos ir 
kojos taip tvirtai surištos, kad negalite nei cyptelėti, nei pajudėti. 
Na, o dabar lieka tiktai išnešti iš čia Diuplesi lavoną ir įmesti jį į 
Merodalio prarają. 

Du iš jų paėmė mane už rankų, du - už kojų ir išnešė iš lūšne- 
lės, o aš nepajudėjau ir neištariau nė garso. Atsidūręs po atviru 
dangumi, vos nesurikau iš nuostabos. Virš laužo švietė mėnulis, 
ir jo sidabrinėje šviesoje buvo aiškiai matyti ištiestas kūnas. Ban- 
ditai arba buvo savo stovykloje, arba būriavosi apie laužą. Taigi 
mūsų mažo būrelio niekas nesulaikė ir niekas neklausinėjo. De 

Pombalis atvedė savo žmones prie prarajos. Greitai mes dingome 
už kyšulio, o tada man jau leido atsistoti. De Pombalis parodė 
siaurą vingiuotą takelį. 

— Jis eina žemyn, - pasakė ir staiga suriko: - Dios mio! Kas 
čia? 

Baisus klyksmas atsklido iš miško po mūsų kojomis. Mačiau, 
kad de Pombalis dreba kaip išgąsdintas arklys. 

— O, velnias, - sušnibždėjo jis. - Su kažkuo susidoroja, kaip 
susidorojo su manim. Tačiau pirmyn, pirmyn, nes jeigu mes pa- 
pulsime į jo letenas, tepasigaili mūsų dangus. 

Mes ėjome žąsele siauru, ožkų pramintu takeliu. Nulipę į tar- 
peklį, mes vėl atsidūrėme miške. Staiga virš mūsų plykstelėjo gel- 
tona liepsna, ir juodi medžių šešėliai nutįso į priekį. Tai uždegė 
laužą. Net iš tolo mes matėme kūną, ramiai išsitiesusį tarp lieps- 
nos liežuvių, ir juodas figūras banditų, kurie, kaukdami kaip žmo- 
gėdros, šoko aplink laužą. O! Kaip grūmojau jiems kumščiu, tiems 
šunims, kokias daviau priesaikas, kad ateis diena, kai aš su savo 
husarais atsiskaitysiu su jais. 

De Pombalis žinojo, kaip išsidėstę patruliai, ir visus takelius, 
kurie ėjo mišku. Tačiau, kad išvengtume susitikimo su tais niek- 
šais, mums teko prasiskverbti į kalnus ir nueiti nemažai mylių 
sunkiu jų keliu. O visgi su kokiu noru būčiau nuėjęs dar ne vieną 
lygą, kad tik išvysčiau šį reginį! Buvo tikriausiai apie antrą nak- 
ties, kai mes sustojome uolėtoje kalnų atšakoje, kuria žemyn vin- 
giavo takelis. Apsidairę mes pamatėme raudoną laužo pašvaistę, 
tarsi aukštoje Merodalio viršūnėje būtų prasidėjęs ugnikalnio iš- 
siveržimas. Bet čia aš išvydau dar kažką, dėl ko, garsiai surikęs ir 
parpuolęs, pradėjau iš džiaugsmo raičiotis žeme. Toli pietuose, 
prie paties horizonto, blykčiojo virpanti geltona šviesa, ji tai ryš- 
kiai švystelėdavo, tai prigesdavo - tai buvo ne žiburys lange, ne 
žvaigždė, o atsakomasis signalas iš Siera d'Osos: Klozelio armija 
pamatė Žeraro laužą. 


"Dieve mano! (port.). 

V 


KAIP BRIGADOS VADAS IŠGARSĖJO ANGLIJOJE 


Jau pasakojau jums, mano bičiuliai, kaip aš pagarsėjau tarp 
anglų, medžiodamas lapę, kurią vijausi tokiu pašėlusiu šuoliu, kad 
net geriausių skalikų gauja negalėjo varžytis su manim, ir pats 
savo ranka perkirtau ją pusiau. Galbūt per daug kalbu apie tai, 
tačiau pergalė medžioklėje yra džiaugsmas, kurio nesuteikia net 
karas — juk kare dalijiesi šlove su savo pulku ir armija, o me- 
džioklėje pelnai laurus be svetimos pagalbos. Anglai turi prieš 
mus tą pranašumą, kad jie visi, 1r paprasti žmonės, ir aristokra- 
tai, žavisi sportu. Galbūt čia reikalas tas, kad jie turtingesni už 
mus, o gal tiesiog turi daugiau laisvo laiko, tačiau aš tik stebėjau- 
si, kai buvau ten nelaisvėje, kaip plačiai pasklidęs šis pomėgis ir 
kaip jis užpildo žmonių protą ir gyvenimą. Žirgų lenktynės, gai- 
džių kovos, žiurkių pjudymas šunimis, boksas — juk jie dėl bet 
kurio iš šių žaidimų nusigręžtų nuo paties imperatoriaus su visa 
jo šlove. 

Galėčiau jums daug papasakoti apie anglų sportą, nes pakan- 
kamai jo prisižiūrėjau, kai svečiavausi pas lordą Raftoną po to, 
kai į Angliją atėjo įsakymas dėl mano apkeitimo. Praėjo daug mė- 
nesių, kol pavyko išsiųsti mane į Prancūziją, ir visą tą laiką gyve- 
nau pas svetingą lordą Raftoną jo nuostabiam name Hai Kombe, 
šiaurinėje Dartmūro dalyje. Kai pabėgau iš Prinstauno, jis kartu 
su policija mane prisivijo, ir aš patikau lordui, kaip jis būtų pa- 


252 


tikęs ir man, jeigu būčiau sutikęs savo Prancūzijoje drąsų ir gerą 
kareivį, kuris neturi nė vieno draugo svetimoje šalyje. Žodžiu, jis 
pasiėmė mane, rengė, maitino ir elgėsi su manim kaip su tikru 
broliu. Reikia pasakyti teisybę apie anglus jie visada buvo kilnūs 
priešai, ir kariauti su jais — vienas malonumas. Pirėnų pusiasa- 
lyje priešakiniuose postuose ispanai atstatydavo į mus ginklus, o 
anglai — brendžio butelius. Tačiau ir tarp tų kilnių žmonių nebu- 
vo nė vieno, kuris galėtų lygintis su garbingų milordu, iš visos 
širdies ištiesusiu ranką į sunkias aplinkybes patekusiam priešui. 

Ak, kiek prisiminimų apie sportą sukelia man tik vienas Hai 
Kombo vardas! Kaip dabar matau tą žemą, ilgą svetingą namą iš 
raudonų plytų su baltai nutinkuotomis kolonomis prie durų. Lor- 
das Raftonas buvo didelis sporto mėgėjas, kaip ir visi jo draugai. 
Tačiau galiu pradžiuginti jus, kad ir aš jiems niekuo nenusilei- 
dau, o kai kada juos net ir pralenkdavau. Už namo buvo miškas, 
kuriame augino fazanus, ir lordas Raftonas labai mėgo juos šau- 
dyti. Prieš medžioklę į mišką pasiųsdavo žmones, kad jie iš ten 
varytų fazanus, o lordas su draugais stovėdavo pamiškėje ir šau- 
dydavo. Aš šio reikalo ėmiausi kitaip: išstudijavau fazanų įpro- 
čius ir vieną vakarą, kai jie miegojo medžiuose, išėjau į mišką. Aš 
beveik nė karto neprašoviau pro šalį, bet šūviai prišaukė eigulį, ir 
jis, netaktiškas kaip ir visi anglai, pradėjo prašyti manęs pasigai- 
lėti bent likusių. Tą vakarą lordo Raftono laukė staigmena: aš 
parnešiau vakarienei dvylika fazanų. Tai jį taip pradžiugino, kad 
jis juokėsi ligi ašarų. „Oi, Žerarai, jūs mane pribaigsite!“ — sušu- 
ko jis. Jis dažnokai tai kartodavo, nes aš nuolatos stebinau savo 
laimėjimais anglų sporte. 

Yra toks žaidimas, kuris vadinasi kriketas, jį žaidžia vasarą, ir 
aš jį išmokau. Vyriausias sodininkas Radas buvo garsus kriketo 
žaidėjas, o ir pats lordas Raftonas jam nenusileido. Prieš namą 
buvo pievutė, ten Radas ir mokė mane. Tai šauni pramoga, kaip 
tik kareiviui tinkamas žaidimas, jame kiekvienas stengiasi rutu- 
liu pataikyti į kitą, o atmušti rutulį galima tik nedidele lazdele. 
Trys kuoleliai už žaidėjo žymi vietą, už kurios toliau atsitraukti 

nebegalima. Pasakysiu jums, kad tai ne vaikų žaidimas, ir, turiu 
prisipažinti, nors man ir teko dalyvauti devyniose kampanijose, 
pajutau, kad išblyškau, kai rutulys pirmą kartą praskriejo pro 
mane. Jis lėkė taip greitai, jog net nespėjau pakelti savo lazdos, 
kad atmuščiau smūgį, bet mano laimė, kad jis pataikė ne į mane, 
0 į medelius, kurie žymėjo aikštės ribą. Paskui atėjo Rado eilė 
gintis, o mano — pulti. Dar būdamas berniūkštis Gaskonėje aš 
išmokau toli ir taikliai mėtyti akmenis ir neabejojau, kad sugebė- 
siu pataikyti į tą drąsų anglą. Aš šaukdamas įsibėgėjau ir svie- 
džiau rutulį. Greitas kaip kulka rutulys lėkė jam tiesiai į krūtinę, 
tačiau jis, netaręs nė žodžio, mostelėjo lazda, ir rutulys šovė aukštai 
į dangų. Lordas Raftonas suplojo delnais ir pagirdamas šūktelėjo. 
Rutulys grįžo pas mane, ir vėl atėjo mano eilė. Šį sykį rutulys 
praskriejo pro galvą, ir dabar išblyško jis. Tačiau tas sodininkas 
buvo ne bailys ir vėl stovėjo prieš mane. Ak, mano bičiuliai, išmu- 
šė mano triumfo valanda! Jis vilkėjo raudoną liemenę, ir aš nusi- 
taikiau į ją. Jūs būtumėte pasakę, kad aš kanonierius, o ne husa- 
ras, nes sunku įsivaizduoti tikslesnį pataikymą. Su širdį 
draskančiu riksmu — taip rėkia narsuolis, matydamas savo pra- 
laimėjimą - jis krito ant medinių kuolelių ir kartu su jais sudribo 
ant žemės. O tas anglų milordas buvo žiaurus žmogus! Jis taip 
juokėsi, kad net negalėjo padėti savo tarnui. Teko man, nugalėto- 
jui, pulti į priekį, sugriebti drąsų žaidėją ir pastatyti ant kojų su 
pagyrimo, paskatinimo ir vilties žodžiais. Jis visas susirietė iš 
skausmo ir negalėjo išsitiesti, ir visgi šis garbingas vyrukas pri- 
pažino, kad mano pergalė neatsitiktinė. „Jis tai padarė tyčia! Ty- 
čia!“ — be perstojo kartojo jis. Vis dėlto puikus žaidimas kriketas, 
ir aš mielai būčiau sužaidęs dar, bet lordas Raftonas ir Radas pa- 
sakė, kad sezonas jau baigėsi ir jie daugiau nebežais. 

Žinoma, tai kvaila, kai aš, bejėgis senis, pasakoju apie savo per- 
gales, ir visgi turiu pripažinti, kad senatvėje mane labai guodžia 
ir ramina prisiminimai apie moteris, kurios mylėjo mane, ir apie 
vyrus, kuriuos aš kažkuo pralenkiau. Malonu prisiminti, jog po 
penkerių metų, kai sudarė taiką, lordas Raftonas atvažiavo į Pa- 

ryžių ir užtikrino mane, kad mano vardas vis dar skamba po visą 
šiaurinį Devonšyrą po nuostabių žygdarbių, kuriuos atlikau. Ypač, 
pasakė jis, daug kalba apie mano bokso mačą su didžiai gerbiamu 
Baldoku. O dalykas buvo toks. Vakarais pas lordą Raftoną susi- 
rinkdavo sportininkai, jie išgerdavo nemažai vyno, ėjo pačių neti- 
kėčiausių lažybų ir kalbėjosi apie arklius bei lapių medžiokles. 
Kaip dabar atsimenu tuos keistus žmones: serą Baringtoną, Dže- 
ką Laptoną iš Barnsteiplo, pulkininką Edisoną, Džonį Milerį, lor- 
dą Sadlerį ir savo priešininką, didžiai gerbiamą Baldoką. Visi jie 
buvo vienodo sukirpimo — girtuokliai, padūkėliai, peštukai, lošė- 
jai su amžinomis keistenybėmis ir užgaidomis. Bet visgi jie buvo 
savotiškai geri vaikinai, nors ir šiukštūs, išskyrus tą storulį Bal- 
doką, kuris baisiai didžiavosi savo kaip boksininko talentais. Jo 
šaipymasis iš prancūzų, kurie, girdi, nieko neišmano sporte, ir 
privertė mane iškviesti jį boksuotis, ką jis puikiai mokėjo. Jūs 
pasakysite, kad tai kvailystė, mano bičiuliai, tačiau grafinas vyno 
jau ne kartą buvo apėjęs stalą, ir jaunas, karštas mano kraujas 
užvirė. Aš kausiuos su tuo pagyrūnu; aš parodysiu jam, kad jeigu 
mes ir nemokame bokso meno, tai narsos mums per akis. Lordas 
Raftonas nenorėjo leisti šitų rungtynių. Aš reikalavau. Kiti kurs- 
tė mane ir plekšnojo per nugarą. 

— Velniai griebtų, Baldokai, taip negalima, juk jis mūsų sve- 
čias, — tarė Raftonas. 

— Bet juk jis pats išsišoko, — atkirto šis. 

— Paklausykite, Raftonai, jeigu jie užsimaus bokso pirštines, 
tai nesužalos vienas kito! — sušuko lordas Sadleris. 

Taip ir nutarėme. 

Aš nežinojau, kaip atrodo bokso pirštinės, bet mums čia pat 
atnešė keturias dideles odines pagalves, panašias į fechtavimosi 
antrankovius, tiktai didesnes. Mes nusivilkome surdutus ir lie- 
menes, paskui užsimovėme tuos antrankovius. Stalą su bokalais 
ir grafinais nustūmėme į kampą, ir štai mes stovime akis į akį! 
Lordas Sadleris atsisėdo į krėslą su laikrodžiu rankoje. 

— Pirmas raundas! — paskelbė jis. 

Prisipažįstu, mano bičiuliai, kad tą akimirką mane apėmė toks 
drebulys, kokio nejaučiau nė vienoje dvikovoje, o koviausi aš ne- 
suskaičiuojamą daugybę kartų. Su špaga arba su pistoletu ranko- 
je jaučiuosi kaip žuvis vandenyje, o čia tik supratau, jog privalau 
muštis su tuo storuliu ir padaryti viską, ką galiu, kad jį įveikčiau, 
nepaisant didžiulių pagalvių ant mano rankų. O dar iš pat pra- 
džių atėmė iš manęs vienintelį ginklą, kuris buvo likęs. 

— Žerarai, atsiminkite, kad kojomis spirti negalima, —- pasakė 
man į ausį lordas Raftonas. Buvau apsiavęs tik pora vakarinių 
pusbačių, ir visgi keletas sėkmingų spyrių nutukusiam priešinin- 
kui man galėjo užtikrinti pergalę. Tačiau čia galioja tam tikras 
etiketas, kaip ir dvikovoje su kardais, ir nuo spyrių aš susilaikiau. 
jo dideles atlėpusias ausis. Ketinau sugriebti už jų ir parversti jį 
ant žemės. Puoliau jį, bet mane sulaikė storos pirštinės, ir jo au- 
sys du kartus išslydo iš mano rankų. Jis smogė man, bet kas man 
jo smūgiai — aš vėl nutvėriau jį už ausies. Jis parkrito, o aš kritau 
ant jo ir stuktelėjau jo galvą į grindis. Kaip jie drąsino mane ir 
kvatojo, tie narsūs anglai, kaip plekšnojo man per nugarą! 

— Statau už prancūzą vienas prieš vieną! — sušuko lordas Sad- 
leris. 

— Bet jis mušasi negarbingai! - suriko mano priešininkas, trin- 
damas paraudusią ausį. — Puolė mane kaip žvėris ir parvertė ant 
žemės. 

— Na, jūs pats įsipiršote, — šaltai tarė lordas Raftonas. 

— Antras raundas! — paskelbė lordas Sadleris, ir mes vėl stojo- 
me į kovos pozicijas. 

Mano priešininkas paraudo, jo mažytės kaip buldogo akys ži- 
bėjo pykčiu. Veide matėsi neapykanta. Aš iš savo pusės laikiausi 
laisvai ir geraširdiškai. Kilnus prancūzas muštynėse nejaučia ne- 
apykantos. Aš atsistojau prieš jį ir nusilenkiau, kaip darydavau 
dvikovoje. Nusilenkimu galima parodyti mandagumą ir pagarbą 
lygiai taip pat kaip ir iššūkį; sudėjau į jį visus tris tuos atspalvius, 
be to, šiek tiek pašaipiai truktelėjau pečiais. Tą akimirką jis man 

smogė. Viskas aplink ėmė suktis. Aš kritau kniūbsčias. Bet aki- 
mirksniu vėl atsistojau ir perėjau į artimą kovą. Aš griebiau jam 
tai už ausų, tai už plaukų, tai už nosies. Vėl džiaugsmingas kovos 
pamišimas užkaitino mano kraują. Pro lūpas prasiveržė senas per- 
galingas šūkis. 

— Vive V' Empereur! — surikau ir smogiau jam galva į pilvą. Jis 
apkabino mano sprandą ir, laikydamas viena ranka, kita apipylė 
mane smūgiais. Aš suleidau jam į ranką dantis, ir jis sukaukė iš 
skausmo. | 

— Išskirkite mus, Raftonai! — sucypė jis. — Išskirkite, girdite! 
Jis kandžiojasi! 

Mane atitraukė. Niekada nepamiršiu tos dienos — juokas, pa- 
gyrimai, sveikinimai! Net mano priešininkas pamiršo pyktį ir pa- 
spaudė man ranką. Aš savo ruožtu pabučiavau jį į abu žandus. 
Praėjus po to penkeriems metams lordas Raftonas pasakė man, 
kad narsumas, kurį parodžiau tą vakarą, vis dar gyvas daugelio 
mano draugų anglų atmintyje. 

Tačiau šiandien noriu papasakoti jums ne apie savo sporto per- 
gales, o apie ledi Džeinę Deikr ir apie keistą nuotykį, kurio prie- 
žastis buvo ji. Ledi Džeinė Deikr buvo lordo Raftono sesuo ir jo 
namų šeimininkė. Bijau, kad ligi mano pasirodymo ji jautėsi vie- 
niša, nes tai buvo graži ir subtili moteris, kuri negalėjo turėti 
nieko bendra su ją supusiais žmonėmis. Iš tiesų tai būdinga dau- 
geliui to meto anglų damų, nes visi vyrai ten buvo grubūs, neta- 
šyti, niekingi, su kaimietiškais polinkiais, be jokių dorybių, o mo- 
terys — pačios mieliausios ir švelniausios iš tų, kurias pažinojau. 
Mes su ledi Džeine pasidarėme dideli draugai, nes aš nepajėgiu 
po pietų išgerti trijų butelių portveino, kaip tie Devonšyro džen- 
telmenai, tad ieškojau prieglobsčio jos svetainėje, kur ji kiekvie- 
ną vakarą grojo klavesinu, o aš dainavau jai prancūziškas dainas. 
Tomis ramiomis akimirkomis užmiršdavau savo sielvartą ir ilge- 
sį, kuris apimdavo mane, kai prisimindavau, kad mano pulkas 
liko be savo mylimo vado priešo akivaizdoje. Iš tiesų norėjau rau- 
tis plaukus nuo galvos, kai skaičiau anglų laikraščiuose apie 


257 


šlovingas kovas Portugalijoje ir Ispanijos pasienyje, juk aš pats 
būčiau ten dalyvavęs, jeigu nebūčiau pakliuvęs į nelaisvę milor- 
dui Velingtonui. 

Iš to, ką papasakojau apie ledi Džeinę, mano bičiuliai, jau aiš- 
ku, kur krypo reikalai. Etjenas Žeraras pateko į jaunos ir gra- 
žios moters draugiją. Kuo tai galėjo baigtis jam? Ir jai? Ne man, 
svečiui, be to, dar belaisviui, pradėti meilintis šeimininko sese- 
riai. Aš buvau santūrus. Aš buvau kuklus. Stengiausi tramdyti 
savo jausmus ir neskatinti jos. Tiesa, bijau, kad visiškai išsida- 
viau, nes, kai lūpos tyli, akys tampa ypač iškalbingos. Kai ji skam- 
bindavo, versdavau gaidas, ir pirštų virpesys kalbėjo apie mano 
jausmus. Bet ji... ji buvo žavinga. Tokiuose dalykuose moteris 
gali neįtikėtinai apsimetinėti. Jeigu nebūčiau jos perpratęs, man 
dažnai būtų atrodę, kad ji tiesiog užmiršta apie mano buvimą. 
Ji valandų valandas sėdėjo susimąsčiusi, o aš grožėjausi jos bal- 
tu veidu ir gražiomis garbanomis, apšviestomis lempos, ir vir- 
pėjau iš džiugesio galvodamas, kad taip stipriai užvaldžiau jos 
jausmus. Pagaliau sudrumsdavau tylą, ji sudrebėdavo savo krėsle 
ir žiūrėdavo į mane žavingai apsimesdama ir tarsi nustebusi, 
kad aš čia. Ak! Kaip norėjau pulti prie jos kojų, pabučiuoti jos 
baltą rankutę, pasakyti jai, kad atskleidžiau jos paslaptis ir neap- 
vilsiu jos pasitikėjimo! Bet ne, aš nebuvau lygus jai, gyvenau 
jos namuose kaip pažemintasis, kaip priešas. Mano lūpos buvo 
užčiauptos. Pabandžiau pamėgdžioti jos nuostabų apsimestinį 
abejingumą, tačiau, kaip jūs patys galite įsivaizduoti, nekan- 
traudamas laukiau mažiausios progos, kad galėčiau jai būti nau- 
dingas. 

Kartą rytą ledi Džeinė sėdo į karietą ir išvažiavo į Oukhemp- 
toną, o aš pėsčias ėjau keliu, tikėdamasis ją sutikti, kai grįš atgal. 
Buvo pati žiemos pradžia, ir nuvytę paparčiai linko prie vingiuo- 
to kelio. Nyki vieta tas Dartmūras — tyrlaukiai ir uolos, vėjų ir 
miglų kraštas. Ėjau ir galvojau, kad nėra ko stebėtis, jeigu anglus 
kamuoja niūri nuotaika. Man pačiam buvo sunku širdyje, ir aš 
atsisėdau ant kalvelės prie kelio, žiūrėdamas į niūrias apylinkes, 

o siela buvo nerami ir kupina blogų nuojautų. Tačiau staiga, pa- 
žvelgęs į kelią, pamačiau tai, dėl ko visos kitos mintys man bere- 
gint išlėkė iš galvos, ir aš pašokau šaukdamas iš nuostabos ir rūs- 
tybės. 

Iš už kelio posūkio pasirodė karieta, ir arkliukas, kuriuo ji bu- 
vo pakinkyta, lėkė visu greičiu. Karietoje sėdėjo ta, kurios išėjau 
pasitikti. Ji plakė arklį, tarsi gelbėdamasi nuo kažkokio baisaus 
pavojaus, nuolat atsigreždama atgal. Jos persekiotoją slėpė kelio 
vingis, ir aš puoliau į priekį nežinodamas, kas manęs laukia. Tą 
pačią akimirką pamačiau tą persekiotoją ir dar labiau nustebau. 
Tai buvo džentelmenas raudona medžiokline striuke, jojantis ant 
stambaus širmo žirgo. Jis lėkė kaip lenktynėse ir savo nuosta- 
baus žirgo plačių šuolių dėka greitai pasivijo karietą. Mačiau, kaip 
jis pasilenkė, sugriebė vadeles ir sulaikė arklį. Tuoj pat tarp jų 
prasidėjo kažkoks rimtas pokalbis, jis kažką karštai kalbėjo pasi- 
lenkęs iš balno, o ji spaudėsi į kampą, matyt, su baime ir pasi- 
bjaurėjimu slėpdamasi nuo jo. 

Jūs patys suprantate, mano bičiuliai, kad negalėjau į tai ra- 
miai žiūrėti. Kaip džiūgavo mano širdis, kai pamaniau: štai puiki 
proga pasitarnauti ledi Džeinei! Aš pradėjau bėgti —- Dieve mano, 
kaip aš bėgau! Pagaliau, dusdamas, negalėdamas ištarti nė žo- 
džio, pribėgau prie karietos. Tas žmogus, mėlynakis kaip visi an- 
glai, žvilgtelėjo į mane, tačiau buvo taip įsitraukęs į pokalbį, kad 
nekreipė į mane jokio dėmesio, o ledi irgi nepasakė nė žodžio. Ji 
vis dar sėdėjo susigūžusi kampe, ir jos žavingas, išblyškęs veidas 
buvo atsuktas į jį. Jis buvo gana gražus — aukštas, dailus, įdegęs, 
kai pažvelgiau į jį, pajutau pavydo dūrį. Jis kalbėjo tyliai ir sku- 
biai, kaip visi anglai, kai kalbasi rimtai. 

— Klausykite, Džini, aš myliu jus, tik jus vieną, — tarė jis. — 
Nebūkite kerštinga, Džini. Kas buvo, tai buvo, užmirškime pra- 
eitį. Nagi pasakykite, kad viskas užmiršta. 

— Ne, Džordžai, niekada, girdite, niekada! — sušuko ji. 

Jo gražus veidas paraudo. Jis vos sulaikė įniršį. 

— Kodėl jūs nenorite man atleisti, Džini? 

— Neturiu jėgų užmiršti tai, kas atsitiko. 

— O, po velnių, jūs turite išmesti tai iš galvos! Pakankamai aš 
maldavau jūsų. Atėjo laikas reikalauti. Aš turiu tam teisę, supran- 
tate? 

Jis šiurkščiai sugriebė ją už rankos. 

Tuo metu aš jau atgavau kvapą. 

— Madam, — tariau pakeldamas skrybėlę, — atleiskite, kad 
kišuosi, tačiau ar negaliu būti kuo nors naudingas? 

Tačiau jie abu skyrė man ne daugiau dėmesio negu musei, ku- 
ri būtų sumaniusi zvimbti aplink juos. Jie neatitraukė akių vie- 
nas nuo kito. 

— Girdite, aš turiu teises! Jau pakankamai ilgai laukiau. 

— Veltui jūs norite įbauginti mane, Džordžai. 

— Tai jūs sutinkat? 

— Niekada, kol gyva. 

— Ar tai jūsų paskutinis žodis? 

— Taip, paskutinis. 

Pro jo lūpas prasiveržė prakeikimas, ir jis metė jos ranką. 

— Na, gerai, miledi, aš imsiuos priemonių. 

— Atleiskite, sere! — oriai tariau aš. 

— Ak, eikite jūs po velnių! — sušuko jis, pasukdamas į mane 
pykčio iškreiptą veidą. Sulig tais žodžiais jis spustelėjo žirgą pen- 
tinais ir nušuoliavo atgal. 

Ledi Džeinė lydėjo jį žvilgsniu, kol jis dingo iš akių, ir aš nu- 
stebęs pamačiau, kad ji visai nepasipiktino, o šypsojosi. Paskui ji 
atsisuko į mane ir ištiesė ranką. 

— Ačiūjums, pulkininke Žerarai. Žinau, kad jūs tai padarėte iš 
kilnių paskatų. 

— Madam, - pasakiau aš, - jeigu jūs teiksitės pranešti man to 
džentelmeno pavardę ir adresą, garantuoju, kad jis niekada ne- 
drįs daugiau įkyrėti jums. 

— Ne, ne, meldžiu jūsų, nekelkite skandalo! — sušuko ji. 

— Madam, argi drįsčiau šitaip užsimiršti! Būkite tikra, kad 
šioje istorijoje aš nepaminėsiu ledi vardo. Pasiuntęs mane po vel- 

nių, šis džentelmenas išgelbėjo nuo keblios būtinybės ieškoti dings- 
ties kivirčui. 

— Pulkininke Žerarai, — rimtai tarė ledi Džeinė, — jūs, kaip 
kilnus žmogus ir karininkas, privalote pažadėti man, kad šis rei- 
kalas baigtas ir kad jūs nepasakysite mano broliui to, ką čia ma- 
tėte. Ar pažadate? 

— Jei jūs to pageidaujate. 

— Tai laikykitės žodžio. O dabar sėskitės ir važiuojam namo, 
pakeliui aš jums viską papasakosiu. 

Jau pirmoji jos frazė pervėrė mane lyg durklas. 

— Tas žmogus — mano vyras, — pasakė ji. 

— Jūsų vyras! 

— Nejaugi jūs nežinojote, kad aš ištekėjusi? 

Atrodė, kad mano susijaudinimas ją nustebino. 

— Nežinojau. 

— Tai lordas Džordžas Deikras. Mes susituokėme prieš dvejus 
metus. Neverta pasakoti, kaip jis mane įžeidė. Aš jį palikau, ir 
brolis priglaudė mane. Ligi šios dienos tas žmogus nedrumstė ma- 
no ramybės. Labiausiai bijau savo vyro ir brolio dvikovos. Apie 
tai net baisu pagalvoti. Štai kodėl lordas Raftonas neturi nieko 
sužinoti apie mūsų atsitiktinį susitikimą šiandien. 

— Jeigu mano pistoletas galėtų išgelbėti jus nuo sunkumų. 

— Ne, ne, apie tai net negalvokite. Prisiminkite savo pažadą, 
pulkininke Žerarai. Nė žodžio Hai Kombe apie tai, ką matėte! 

Jos vyras! Savo vaizduotėje mačiau ją jauną našlę. O štai tam- 
siaveidis niekšas su savo „eikite po velnių“ pasirodė esąs šios švel- 
nios balandėlės vyras. Ak, jeigu tik ji leistų man išlaisvinti ją nuo 
tos nekenčiamos naštos! Nėra greitesnio ir patikimesnio būdo iš- 
siskirti kaip tas, kurį galėjau jai pasiūlyti. Tačiau žodis yra žodis, 
ir aš jį išlaikiau. Aš niekam nieko nepasakiau. 

Po savaitės mane turėjo išsiųsti iš Plimuto į Sen Malo, ir aš 
maniau, kad niekada nesužinosiu tos istorijos tęsinio. Tačiau li- 
kimas panoro, kad ji turėtų tęsinį, ir aš atlikau jame labai ma- 
lonų ir garbingą vaidmenį. 

Vos po trijų dienų nuo to įvykio, apie kurį pasakojau, lordas 
Raftonas staiga įsiveržė į mano kambarį. Jis buvo išblyškęs ir, 
kaip matyti, kažko labai susijaudinęs. 

— Žerarai! — sušuko jis. — Ar jūs matėte ledi Džeinę Deikr? 

Aš mačiau ją po pusryčių, o dabar jau buvo po vidurdienio. 

— Garbės žodis, padarytas nusikaltimas! — suriko mano varg- 
šas draugas, kaip beprotis bėgiodamas po kambarį. — Buvo atva- 
žiavęs antstolis ir pasakė, kad žmonės matė, kaip karieta, pakin- 
kyta pora arklių, visu greičiu lėkė Tavistoko keliu. Kai ji 
pravažiavo kalvę, kalvis išgirdo moters šauksmą. Džeinė dingo. 
Tegu mane perkūnas trenkia, jei tas niekšas Deikras jos nepagro- 
bė. — Jis garsiai paskambino. — Pulkininke Žerarai, kur jūsų pis- 
toletai? Šiandien pat aš parsivešiu Džeinę iš Greivel Hengerio 
atgal arba Hai Kombe pasirodys naujas šeimininkas. 

O po pusės valandos mes, kaip klajojantys riteriai, šuoliavome 
gelbėti į bėdą patekusios ledi. Lordas Deikras gyveno netoli Tavisto- 
ko, ir kiekviename name, kiekvienoje kelio užkardoje mes girdėjome 
apie pravažiavusią pašto karietą, lėkusią pirmyn, taigi neteko abejo- 
ti, kur jie važiuoja. Pakeliui lordas Raftonas papasakojo man apie 
žmogų, kurį mes persekiojome. Jo vardas skambėjo visos Anglijos 
pašaliuose, jis tapo visokių šunybių simboliu. Vynas, moterys, kau- 
liukai, kortos, arklių lenktynės — visi tie skandalingi dalykai už- 
traukė jam negarbingą šlovę. Šis žmogus buvo kilęs iš senos ir gar- 
sios giminės, ir, kai jis vedė gražuolę ledi Rafton, visi tikėjosi, kad jis 
nurims. Iš tikrųjų keletą mėnesių jis elgėsi gerai, o paskui pradėjo 
kažkokią nešvarią intrigėlę. Įžeista ligi širdies gelmių Džeinė pabė- 
go iš namų ir rado prieglobstį pas brolį, iš po kurio stogo dabar ją 
pagrobė jėga, prieš jos valią. Spreskite patys, ar gali būti kilnesnis 
tikslas už tą, kuris suvienijo mus su lordu Raftonu tą dieną. 

— Štai Greivel Hengeris! - pagaliau sušuko jis, rodydamas rim- 
bu į priekį; ten, žaliame kalvos šlaite, stovėjo senovinis namas iš 
plytų ir medžio, toks žavingas, kokius galima užtikti tik Anglijos 
užkampiuose. — Prie parko vartų yra užeiga, ten mes paliksime 
arklius, — pridūrė jis. 

Tačiau aš maniau kitaip: jeigu mūsų reikalas teisus, mums už- 
vis geriausia drąsiai prijoti prie durų ir pareiklauti, kad paleistų 
ledi. Deja, čia aš klydau. Kadangi anglas bijo tiktai vieno — įsta- 
tymo. Jis pats jį parengia, bet vos įstatymas įgauna galią, jis tam- 
pa tironu, prieš kurį pasuoja patys pasiučiausi drąsuoliai. Anglas 
šypsodamasis peržengs mirties slenkstį, bet pabals iš baimės, jei- 
gu teks nusižengti įstatymui. Kol mes ėjome parku, Raftonas kai 
ką man paaiškino, ir, pasak jo žodžių, šitoje istorijoje įstatymas 
ne mūsų pusėje. Lordas Deikras turėjo teisę išvežti žmoną, nes ji 
priklausė jam, o mes niekuo nesiskyrėme nuo plėšikų, pasikėsi- 
nusių į svetimą nuosavybę. O plėšikams negalima atvirai prieiti 
prie paradinių durų. Mes galėjome pasiimti ledi Džeinę jėga arba 
gudrumu, bet negalėjome to padaryti teisėtai, nes įstatymas bu- 
vo prieš mus. Štai ką paaiškino man mano draugas, kai mes pasi- 
slėpėme krūmuose prie langų. Iš krūmų mes galėjome stebėti šią 
tvirtovę ir spręsti, ar mums pavyks čia užimti tvirtas pozicijas ir, 
svarbiausia, kaip susisiekti su gražiąja belaisve. 

Taigi mes su lordu Raftonu sėdėjome krūmuose, suspaudę pis- 
toletus medžioklinių striukių kišenėse, ir mūsų širdys buvo kupi- 
nos ryžto negrįžti namo be ledi Džeinės. Mes nekantriai žvalgė- 
mės į ilgą langų eilę. Jokių belaisvės buvimo pėdsakų nesimatė; 
tačiau žvyruotame keliuke prie durų liko gilios ratų žymės. Be 
abejonės, jie jau buvo atvažiavę. Pasislėpę laurų krūmuose, mes 
šnibždėdami surengėme karo tarybos posėdį, kuris staiga buvo 
labai neįprastai nutrauktas. 

Iš namo išėjo aukštas šviesiaplaukis vyras, kaip nulietas gre- 
nadierių kuopos dešinysis kraštinis. Kai jis atsuko į mus tamsų 
mėlynakį veidą, aš pažinau lordą Deikrą. Plačiu žingsniu jis atėjo 
takeliu tiesiai prie tos vietos, kur mes slėpėmės. 

— Išlįskite, Nedai! — sušuko jis. — O tai, ko gero, eigulys suva- 
rys į jus švino porciją. Išlįskite, bičiuli, nėra ko sėdėti krūmuose. 

Negalima pasakyti, kad mes labai didvyriškai atrodėme. Mano 
vargšas draugas atsistojo visai paraudęs nuo sumišimo. Aš irgi 
pakilau ir kaip galima mandagiau nusilenkiau. 

— O! Ir tas prancūzas čia? — tarė jis, neatsakydamas į mano 
nusilenkimą. — Mes neseniai su juo jau susidūrėme. Kai dėl jūsų, 
Nedai, tai žinojau, kad atlėksite karštomis pėdomis, ir pats ieško- 
jau jūsų. Mačiau, kaip jūs ėjote parku ir pasislėpėte krūmuose. 
Užeikite į namus, bičiuli, ir loškime atvirai. 

Ką gi, jis buvo padėties šeimininkas, tas augalotas gražuolis, 
kuris nesivaržydamas stovėjo prie namo durų, kol mes brovėmės 
iš savo slėptuvės. Lordas Raftonas nepasakė nė žodžio, bet iš jo 
papilkėjusio veido ir rūškano žvilgsnio mačiau, kad tuojau užgrius 
audra. Lordas Deikras pirmas žengė į namą, mes ėjome paskui jį. 
Jis pats įvedė mus į svetainę, papuoštą ąžuolo plokštėmis, ir san- 
dariai uždarė duris. Paskui nužvelgė mane įžūliu žvilgsniu. 

— Klausykite, Nedai, — tarė jis, — ligi šiol anglai patys tvarkė 
savo šeimyninius reikalus. Ką bendra turi šis svetimšalis su jūsų 
seserimi ir mano žmona? 

— Sere, — tariau, — tebūnie leista man priminti, kad kalbama 
čia ne tik apie žmoną arba seserį — aš ledi Džeinės draugas ir 
turiu visišką teisę, kaip kiekvienas kilnus žmogus, ginti moterį 
nuo žiauraus elgesio. Žodžiai negali pasakyti to, ką aš apie jus 
manau, todėl štai, prašau! 

Rankoje turėjau pirštinę ir šėriau jam per veidą. Jis atšlijo grės- 
mingai šypsodamasis, jo žvilgsnis buvo tvirtas kaip titnagas. 

— Vadinasi, Nedai, tu atsivežei su savimi samdinį, — pasakė 
jis. — Blogiausiu atveju galėjome kautis patys, jei jau be to nega- 
lima apsieiti. 

— Aš kausiuos, — tarė lordas Raftonas, — ir nedelsiant, nepa- 
sitraukdamas iš vietos. 

— Na, ne, pirma aš paklosiu tą prancūzišką akiplėšą, —- pasakė 
lordas Deikras. Jis priėjo prie stalelio, stovinčio prie sienos, ir 
atidarė variu išpuoštą dėžę. — Prisiekiu, — tarė jis, — vienas iš 
mūsų išeis iš čia kojomis į priekį. Nenorėjau su jumis pyktis, Ne- 
dai, tegu trenkia perkūnas, bet nušausiu tą jūsų pakaliką, tai taip 
tikra kaip kad aš esu Džordžas Deikras. Išsirinkite pistoletą, se- 
re, šaudysime per stalą. Abu užtaisyti. Taikykitės gerai ir pasi- 

stenkite mane nudėti, nes jeigu prašausite, prisiekiu, jūsų daine- 
lė bus sudainuota. 

Veltui lordas Raftonas stengėsi nukreipti jo įniršį į save. Aš 
gerai atsiminiau dvi aplinkybes: pirma, kad ledi Džeinė labiau- 
siai už viską pasaulyje bijojo dvikovos tarp vyro ir brolio ir, antra, 
kad jeigu man pavyks nušauti šį augalotą milordą, tai viskas susi- 
klostys kuo puikiausiai ir visam laikui. Lordas Raftonas nori jo 
atsikratyti, ledi Džeinė irgi. Todėl aš, Etjenas Žeraras, jų drau- 
gas, atsidėkodamas sumokėsiu skolą, išlaisvinęs juos nuo tos naš- 
tos. Beje, kito pasirinkimo aš ir neturėjau, nes lordas Deikras troš- 
ko suvaryti man kulką, ir aš savo ruožtu norėjau padaryti jam 
tokią pat paslaugą. Veltui lordas Raftonas ginčijosi ir keikėsi. Su- 
stabdyti tolesnės įvykių eigos buvo negalima. 

— Na, jeigu jau jūs būtinai norite kautis ne su manimi, o su 
mano svečiu, tegu dvikova įvyksta rytoj rytą, dalyvaujant dviem 
liudininkam! — pagaliau sušuko jis. — O šaudytis per stalą - juk 
tai tiesiog žmogžudystė. 

— Mane tai visiškai patenkina, Nedai, — tarė lordas Deikras. 

— Ir mane! - prikergiau aš. 

— Tada aš nusiplaunu rankas! —- sušuko lordas Raftonas. — Aš 
jums sakau, Džordžai, jeigu tokiomis aplinkybėmis nukausite pul- 
kininką Žerarą, tai atsidursite kaltinamųjų suole. Aš atsisakau 
būti sekundantu. 

— Sere, — tariau, — kai dėl manęs, tai aš pasiruošęs apsieiti be 
sekundanto. 

— Bet juk taip negalima! Tai ne pagal taisykles! — suriko lor- 
das Deikras. —- Klausykite, Nedai, liaukitės kvailiojęs. Juk jūs ma- 
tote, kad mes nejuokaujame. Velniai griebtų, juk vienintelis daly- 
kas, ko iš jūsų prašoma, — tai mesti nosinę. 

— Aš šiame reikale nedalyvauju. 

— Na, jeigu taip, tai man teks rasti ką nors, — pasakė lordas 
Deikras. Jis padėjo pistoletus ant stalo, pridengė juos staltiese ir 
paskambino. Įėjo liokajus. 

— Paprašykite užeiti čia pulkininką Berklį. Jis biliardinėje. 


265 


Po minutės įėjo aukštas, liesas anglas su ilgais ūsais, ką retai 
pamatysi šioje šalyje tarp švariai nuskustų veidų. Vėliau aš suži- 
nojau, kad ūsus nešioja tiktai gvardiečiai ir husarai. Pulkininkas 
Berklis buvo gvardietis, Jis atrodė keistas, suglebęs, tingus, lė- 
tas, ir iš jo milžiniškų ūsų lyg kartis iš krūmokšnių stirksojo ilgas 
juodas cigaras. Jis su tikrai anglišku flegmatiškumu pažvelgė į 
mus ir nė truputėlio nenustebo sužinojęs mūsų ketinimus. 

— Puiku, — pasakė jis. — Puiku. 

— Aš atsisakau dalyvauti dvikovoje, pulkininke Berkli! — su- 
šuko lordas Raftonas. — Atsiminkite, kad ši dvikova negali įvykti 
be jūsų sutikimo, ir aš priskiriu jums visą atsakomybę už tai, kas 
čia įvyks. 

Pulkininkas Berklis, matyt, buvo dvikovų žinovas, todėl jis iš- 
siėmė iš burnos cigarą ir gergždžiančiu balsu ėmė aiškintis, kas ir 
kaip. 

— Aplinkybės šiek tiek neįprastos, tačiau neprieštarauja tai- 
syklėms, lorde Raftonai, — pasakė jis. — Vienas džentelmenas 
smogė kitam džentelmenui. Viskas visiškai aišku. Laikas ir sąly- 
gos priklauso žmogui, kuris reikalauja atpildo. Nuostabu. Tas žmo- 
gus pageidauja šaudytis nedelsiant, nepasitraukus iš vietos, per 
stalą. Tai — jo teisė. Atsakomybę aš pasiruošęs prisiimti. 

Daugiau nebebuvo apie ką kalbėti. Lordas Raftonas sėdėjo kam- 
pe niūresnis už debesį, suraukęs antakius ir giliai į kišenes susi- 
kišęs rankas. Pulkininkas Berklis apžiūrėjo abu pistoletus ir pa- 
dėjo juos vidury stalo. Lordas Deikras atsistojo vienoje jo pusėje, 
aš — kitoje. Dabar mus skyrė tik aštuonios pėdos poliruoto juodo 
medžio. Augalotas pulkininkas atsistojo ant kilimėlio nugara į 
židinį, laikydamas nosinę kairėje rankoje, dviem pirštais suspaudęs 
cigarą dešinėje. | 

— Kai aš išmesiu nosinę, jūs imate pistoletus ir šaunate be 
komandos. Pasiruošę? 

— Taip! — surikome mes. 

Jis atgniaužė ranką, ir nosinė nukrito. Aš greitai pasilenkiau į 
priekį ir sugriebiau pistoletą, tačiau stalas, kaip sakiau, buvo aš- 

tuonių pėdų ilgio, ir ilgarankiam milordui buvo lengviau pasiekti 
ginklą. Aš nespėjau atsitiesti, o jis jau iššovė, — tai mane ir išgel- 
bėjo. Jei būčiau stovėjęs tiesiai, jis būtų ištaškęs man smegenis. 
O dabar kulka tik palietė man plaukus. Aš irgi pakėliau pistoletą, 
tačiau tuo metu atsidarė durys ir kažkieno rankos apglėbė mane. 
Į mano veidą pažvelgė nuostabus, paraudęs ir susijaudinęs ledi 
Džeinės veidas. 

— Nešaukite! Pulkininke Žerarai, dėl manęs nešaukite! — su- 
riko ji. — Tai klaida, užtikrinu jus, klaida! Jis pats geriausias ir 
labiausiai mylintis iš visų vyrų. Aš daugiau jo niekada nepaliksiu! 

Jos rankos nuslydo mano ranka ir uždengė pistoleto vamzdį. 

— Džeine, Džeine! — sušuko lordas Raftonas. — Eime! Čia tau 
ne vieta. Aš tave išvesiu. 

— Tai velniškai ne pagal taisykles, — pasakė pulkininkas Ber- 
klis. 

— Juk jūs nešausite, pulkininke Žerarai, tiesa? Jei jūs jį nu- 
kausite, aš to nepergyvensiu. 

— Velniai griebtų, Džini, leisk tam vyrukui atsiimti tai, kas 
jam priklauso! — sušuko lordas Deikras. - Jis atlaikė mano šūvį 
kaip tikras vyras, ir aš neleisiu, kad jam trukdytų. Kas bus, tas 
bus, aš pats viskuo kaltas. 

Tačiau mes su ledi Džeine jau spėjome susižvalgyti, ir ji viską 
suprato. Ji paleido mano ranką. 

— Atiduodu į pulkininko Žeraro rankas savo vyro gyvybę ir 
savo laimę, — tarė ji. 

Ak, kaip ši žavinga moteris suprato mane! Akimirką aš galvo- 
jau su pistoletu rankoje. Mano priešininkas drąsiai stovėjo prieš 
mane, ir jo įdegęs veidas nė kiek nepablyško, o įžūlios mėlynos 
akys net nemirktelėjo. 

— Ko gi jūs delsiate, sere, šaukite! — sušuko prie židinio sto- 
vėjęs pulkininkas. | 

— Laikas baigti! — tarė lordas Deikras. 

Mažų mažiausiai turėjau parodyti jam, kad jo gyvybė mano 
rankose. To reikalavo mano išdidumas. Aš paieškojau akimis 

kokio nors taikinio. Pulkininkas žiūrėjo į mano priešininką, lauk- 
damas, kad jis tuojau kris. Aš mačiau jo veidą iš šono, — ilgas 
cigaras stirksojo iš burnos, ir ant jo galo buvo maždaug colis pe- 
lenų. Žaibo greičiu kilstelėjau pistoletą ir iššoviau. 

— Jums leidus, nukračiau pelenus nuo jūsų cigaro, —- pasakiau 
aš ir nusilenkiau taip grakščiai, kaip niekada nepadarytų šios sa- 
los gyventojai. 

Įsitikinęs, kad dėl visko buvo kaltas pistoletas, nes mano akis 
taikli. Nepatikėjau savo akimis, kai pamačiau, kad pataikiau į jo 
cigarą prie pat lūpų. Jis stovėjo spoksodamas į mane, o iš jo apsvi- 
"lusių ūsų kyšojo suvarpyta cigaro nuotrupa. Kaip dabar matau jo 
kvailas, piktas akis ir ilgą, liesą, sumišusį veidą. O paskui jis pra- 
vėrė burną. Visada sakiau, kad anglai visai ne flegmatiška ir ne 
tyli tauta, tik juos reikia išjudinti. Gyvenime nebuvau girdėjęs, 
kad kas nors taip gyvai kalbėtų kaip tas pulkininkas. Ledi Džeinė 
užsikimšo ausis. 

— Klausykite, pulkininke Berkli, — rūsčiai tarė lordas Deik- 
ras, — neužsimirškite. Čia dama. 

Pulkininkas nerangiai nusilenkė. 

— Jeigu ledi Deikr bus tokia maloni ir išeis iš kambario, — 
pasakė jis, - aš pasakysiu tam šlykščiam prancūzui viską, ką gal- 
voju apie jį ir jo kvailus pokštus. 

Nuostabiai abejingai praleidau pro ausis jo žodžius ir atkrei- 
piau dėmesį tik į įžūlų toną. 

— Sere, — tariau, — aš pasiruošęs atsiprašyti už tą nemalonų 
atsitiktinumą. Man buvo aišku, kad jeigu neiššausiu, tai įžeis lor- 
do Deikro garbę, tačiau visgi po viso to, ką pasakė ši ledi, jokiu 
būdu negalėjau nusitaikyti į jos vyrą. Todėl ieškojau taikinio, ir 
didžiausia nelaimė, kad išmušiau jums iš burnos cigarą, nors ruo- 
šiausi tiesiog nukratyti pelenus. Mane apvylė pistoletas. O dabar, 
sere, kai aš pasiaiškinau ir atsiprašiau, jeigu jūs vis dėlto norite 
kautis, nėra nė kalbos, kad galėčiau jums atsakyti. 

Aš laikiausi nepriekaištingai ir tuo juos visus sužavėjau. Lor- 
das Deikras priėjo ir paspaudė man ranką. 

— Velniai griebtų, sere, — tarė jis, —- niekada nemaniau, kad 
galiu pasigirti tokiais šiltais jausmais prancūzui. Jūs tikras vyras 
ir kilnus žmogus, daugiau nieko negaliu pridurti. 

Lordas Raftonas nepasakė nieko, bet jo rankos paspaudimas 
buvo kur kas iškalbingesnis už žodžius. Netgi pulkininkas Ber- 
klis pasakė man komplimentą ir pareiškė, kad pasiruošęs užmiršti 
tą nelaimingą cigarą. O ji... ak, jeigu jūs būtumėte matę, kaip ji 
pažvelgė į mane, kaip plykstelėjo jos skruostai, sudrėko akys, su- 
virpėjo lūpos! Kai prisimenu savo gražuolę Džeinę, ji atrodo man 
lygiai tokia, kokia buvo tą akimirką. Jie atkakliai kvietė mane 
pietų, tačiau jūs patys suprantate, mano bičiuliai, kaip netiko nei 
lordui Raftonui, nei man pasilikti Greivel Hengeryje. Susitaikiu- 
si pora troško vienumos. Karietoje lordas Deikras įtikino ją savo 
nuoširdžia atgaila, ir jie vėl tapo mylinčiais vyru ir žmona. O kad 
jie tokie ir liktų, man buvo geriau pasitraukti. Kam griauti šei- 
mos ramybę? Mano buvimas ir mano povyza net prieš mano valią 
galėjo paveikti ledi Džeinę. Ne, ne, lauk iš to namo, net ji negalėjo 
įtikinti manes, kad pasilikčiau. Po daugelio metų sužinojau, kad 
Deikrų pora — viena iš pačių laimingiausių Anglijoje ir kad jų 
gyvenimo daugiau netemdė nė vienas debesėlis. O visgi drįsčiau 
pasakyti, kad jeigu jis būtų galėjęs skaityti savo žmonos mintis... 
bet ne, daugiau nė žodžio! Moters širdies paslaptis šventa, ir bi- 
jau, kad ledi Džeinė kartu su savo paslaptimi jau palaidota kokio- 
se nors Devonšyro kapinėse. Galbūt jau nėra pasaulyje ir tų 
linksmų žmonių, kurie ją supo, ir ledi Džeinė gyvena tik seno 
prancūzų brigados vado atmintyje. Užtat jis jos niekada neuž- 
mirš. 

VI 


KAIP BRIGADOS VADAS APSILANKĖ MINSKE 


Šiandien, mano bičiuliai, norėčiau gurkštelėti ko nors stipres- 
nio, ir aš, ko gero, vietoj bordo išgersiu burgundiškojo. O tai vis 
dėl to, kad mano širdis, seno kareivio širdis neranda vietos. Tie- 
siog reikia stebėtis, kaip nepastebimai atsėlina senatvė. Negalvo- 
ji, nelauki; siela vis dar tokia pat jauna, ir nejauti, kaip irsta ir 
sensta kūnas. Bet ateina diena, kai supranti tai, kai staiga lyg 
kertančio kardo blizgesys švysteli praregėjimas ir pamatai, koks 
tu buvai ir koks esi. Taip, taip, šiandien tai atsitiko man, ir aš 
išgersiu burgundiškojo. Baltojo burgundiškojo — montrašė. Mes- 
jė, aš jūsų skolininkas. 

Visa tai įvyko šį rytą Marso lauke. Atleiskite senukui, bičiu- 
liai, už tai, kad jis išlieja jums savo skausmus. Juk jūs buvote 
parade. Nuostabu, ar ne? Aš buvau veteranams ir garbės ordinų 
kavalieriams skirtose vietose. Mano leidimas buvo juostelė ant 
mano krūtinės. O patį kryžių saugoju namuose odiniame kapše- 
lyje. Mums parodė pagarbą, skirdami vietas ten, kur kariuomenė 
žengia iškilmių maršu, o dešinėje nuo mūsų buvo imperatorius ir 
dvariškių karietos. 

Aš dievai žino kiek metų nevaikščiojau į paradus dėl to, kad 
daug kam nepritariu. Nepritariu raudonoms pėstininkų kelnėms. 
Anksčiau pėstininkai kovojo nešiodami baltas kelnes. O raudo- 
nas turi mūvėti kavalerija. Bet kada gali atsitikti, kad jie pasisa- 

vins ir mūsų kiverius, ir pentinus! Jeigu būčiau pasirodęs para- 
de, visi būtų nutarę, kad aš, Etjenas Žeraras, nusileidau. Štai ko- 
dėl ir sėdėjau namuose. Tačiau dabar vyksta Krymo karas, o tai 
viską keičia. Žmonės eina į mūšį. Ne man nusėdėti namuose, kai 
renkasi narsuoliai. 

Garbės žodis, jie neblogai žygiavo, tie pėstininkai! Nors ūgis ir 
ne tas, bet vaikinai stiprūs ir laikysena puiki. Kai jie žygiavo pro 
mane, nusiėmiau skrybėlę. O paskui pajudėjo artilerija. Geros pa- 
trankos, gražūs arkliai, geri vyrai. Prieš juos nukėliau skrybėlę. 
Toliau ėjo pionieriai, ir prieš juos aš nusiėmiau skrybėlę. Nėra 
pasaulyje drąsesnių žmonių už pionierius. O toliau — kavalerija: 
ulonai, kirasyrai, jėgeriai, spagi!. Nukėliau skrybėlę prieš visus, 
išskyrus spagi. Imperatorius jų neturėjo. Na, o kaip jūs manote, 
kas jojo pačiame gale? Husarų brigada kovos rikiuote! Ak, mano 
bičiuliai, koks grožis, pasididžiavimas, šlovė, prašmatnumas, spin- 
desys, pasagų bildesys, apynasrių skimbčiojimas, dulkių debesis 
ir plieno kardų siūbavimas! Mano širdis gaudė kaip būgnas, kai 
jie jojo pro mane. O pats paskutinis prašuoliavo mano paties pul- 
kas. Pamačiau pasidabrintus pilkus dolomanus, leopardo odos gū- 
nias ir tarsi nusimečiau metų naštą, pamačiau savo šaunuolius, 
kurie lėkė paskui savo jauną pulkininką ant gerų žirgų pačiame 
jaunystės ir jėgos žydėjime prieš keturiasdešimt metų. Aš pakė- 
liau lazdą. „Charger! En avant! Vive V! Empereur!“ž Tai praeitis 
kreipėsi į dabartį. Bet, Dieve, koks plonas ir spigus buvo mano 
balsas! Nejaugi jį girdėjo visa mūsų nenugalima brigada? O ran- 
ka vos įstengė pakelti lazdą. Nejaugi tai tie plieniniai, neįveikia- 
mi raumenys, kuriems nebuvo lygių galingoje Napoleono armijo- 
je? Man šypsojosi. Mane sveikino. Imperatorius nusijuokė ir 
linktelėjo. Tačiau aš mačiau viską aplinkui kaip miglotame sap- 
ne, o tikrovė buvo aštuoni šimtai mano kritusių husarų ir pir- 
mykštis Etjenas, kurio seniai seniai nebėra. Bet gana — drąsuolis 


! Kavaleristai iš Prancūzijos kolonijų Afrikoje. 
Ž Į ataką! Pirmyn! Tegyvuoja imperatorius! (pranc.). 

privalo sutikti senatvę taip, kaip sutikdavo kazokus ir ulonus. O 
visgi kai kada montrašė geriau kaip bordo. 

Ši kariuomenė vyksta į Rusiją, ir aš papasakosiu jums apie Ru- 
siją. Dabar tai atrodo man kaip baisus sapnas! Kraujas ir ledas. 
Ledas ir kraujas. Sužvėrėję veidai ir apledėjusios žandenos. Pa- 
mėlynavusios rankos, ištiestos maldauti pagalbos. Per tą visą be- 
galinę lygumą nutįso nepertraukiama žmonių virtinė; jie klam- 
pojo, klampojo — vieną šimtą mylių po kito, o priekyje buvo vis ta 
pati balta lyguma. Kartais tą nuobodybę sudrumsdavo eglynai, 
kartais ji nusidriekdavo ligi paties mėlyno šalto horizonto, o juo- 
da virtinė vis tįso pirmyn. Tie iškamuoti, nudrįskę, nuo bado mirš- 
tantys žmonės, sušalę į kaulą, nesidairė į šalis, — nuleidę galvas 
ir susikūprinę, jie šliaužė ten, į Prancūziją, kaip sužeistas žvėris į 
savo irštvą. Jie nesikalbėjo, ir sniegas slopino jų žingsnius. Tik 
vieną kartą aš išgirdau juoką. Tai buvo prie Vilniaus. Prie mūsų 
baisios kolonos vado prijojo adjutantas ir paklausė, ar tai Didžioji 
armija. Visi, kurie buvo arčiau ir girdėjo jo žodžius, apsidairė ir, 
pamatę tuos nusiminusius žmones, tuos sumuštus pulkus, tuos į 
kailius įsisiautusius skeletus, kurie kažkada buvo gvardiečiai, nu- 
sijuokė,ir juokas kaip fejerverkas sutratėjo kolonoje. Savo gyve- 
nime girdėjau daug dejonių ir šauksmų, bet kur kas baisesnis bu- 
vo tas Didžiosios armijos juokas. 

Kodėl tokiu atveju rusai neišmušė tų bejėgių žmonių? Kodėl 
kazokai nepamovė jų ant iečių arba, suvarę į bandą, nenuvarė į 
Rusijos gilumą? Aplink juodą kaip gyvatė sniegu vingiuojančią 
koloną iš visų pusių šmėžavo neaiškūs šešėliai, jie tai pasirodyda- 
vo, tai išnykdavo abiejuose flanguose ir gale. Tai buvo kazokai, jie 
risnojo aplink mus kaip vilkai apie avių bandą. O nepuolė jie tik- 
tai todėl, kad visas Rusijos ledas negalėjo sušaldyti kai kurių nar- 
suolių širdžių. Jos ligi pat galo buvo pasiruošusios bet kurią aki- 
mirką stoti tarp tų laukinių ir jų grobio. O kai iškilo pavojus, vienas 
1š jų ypač parodė, koks jis didingas, ir pagarsėjo negandos metu 
labiau negu tada, kai vedė mūsų avangardą į pergalę. Aš keliu 
bokalą už jį, už Nėjų, šitą raudonkartį liūtą, kuris, žaibuodamas 

akimis, pažvelgdavo pro petį į priešą, ir šis bijojo per daug arti 
prieiti prie jo. Matau jį taip, tarsi buvo vakar — platų blyškų vei- 
dą, perkreiptą įtūžio, šviesias mėlynas akis, svaidančias kibirkš- 
tis, galingą balsą, skambantį tarp šautuvų šūvių. Jo aplamdyta 
trikampė be plunksnos buvo ta vėliava, aplink kurią tomis siau- 
bingomis dienomis susibūrė visa Prancūzija. 

Visiems žinoma, kad nei aš, nei Konflano husarų pulkas nebu- 
vome Maskvoje. Mes likome užnugaryje, saugodami komunikaci- 
jas į Borodino. Negaliu suprasti, kaip imperatorius galėjo pulti be 
mūsų. Kai jis tuo sprendimu susilpnino armiją, aš supratau, kad 
jis jau nebe tas kaip pirma. Tačiau kareivis turi paklusti įsaky- 
mui, ir aš likau tame kaime, apnuodytame dvoku trisdešimties 
tūkstančių žmonių, žuvusių didžiajame mūšyje, lavonų. Visą li- 
kusį rudenį praleidau papildomai šerdamas savo pulko arklius ir 
šiaip taip apsiūdamas ir apaudamas žmones, todėl, kai armija vėl 
atsitraukė prie Borodino, mano husarai buvo geriausi tarp kava- 
lerijos dalinių ir gavo įsakymą joti ariergarde, vadovaujami Nė- 
jaus. Ką jis būtų daręs be mūsų tomis siaubingomis dienomis? 
„Ak, Žerarai!“ — vieną vakarą pasakė jis, bet ne man kartoti jo 
žodžius. Užtenka to, kad jis išreiškė visos armijos mintis. Arier- 
gardas dengė armiją, o Konflano husarai dengė ariergardą. Šie 
žodžiai buvo šventa teisybė. Kazokai nė akimirką nedavė mums 
ramybės. Mums tolydžio tekdavo juos sulaikyti. Nebuvo dienos, 
kad mums netektų valyti nuo savo kardų kraujo. Taip, mums te- 
ko kaip reikiant patarnauti imperatoriui. 

Tačiau tarp Vilniaus ir Smolensko padėtis tapo beviltiška. Su 
kazokais mes, nors ir sušalę į kaulą, šiaip taip susitvarkydavome, 
tačiau kovoti su badu pasirodė ne mūsų jėgoms. Reikėjo parūpin- 
ti provianto bet kokia kaina. Tą vakarą Nėjus iškvietė į savo fur- 
goną mane. Jis sėdėjo parėmęs savo didelę galvą rankomis. Jo 
kūnas ir protas buvo mirtinai nukamuoti. 

— Pulkininke Žerarai, — tarė jis, - mūsų reikalai tiesiog be- 
viltiškai blogi. Žmonės miršta iš bado. Bet kokia kaina būtina 
juos pamaitinti. 

— Arkliai, — pasiūliau aš. 

— Be tų, kuriuos turi saujelė jūsų kavaleristų, daugiau nė vie- 
no nebėra. 

— Muzikantai, — tariau aš. 

Nepaisant visos nevilties, jis nusijuokė. 

— O kodėl būtent muzikantai? 

— Visus, kurie gali kovoti, reikia saugoti. 

— Taip, — tarė jis. — Matau, kad jūs lošite ligi paskutiniųjų, aš 
irgi. Šaunuolis, Žerarai! - Jis paspaudė man ranką. - Bet mums 
lieka dar viena viltis. — Jis nukabino nuo kablio žibintą ir pasta- 
tė jį prie žemėlapio, kurį buvo išskleidęs. — Stačiai į pietus nuo 
mūsų, —- pasakė jis, — yra Minskas. Rusų perbėgėlis pranešė, kad 
miesto rotušėje saugomos didelės grūdų atsargos. Imkite tiek žmo- 
nių, kiek manote esant reikalinga, vykite į Minską, paimkite grū- 
dus, pakraukite juos į vežimus, kokius rasite mieste, ir prisijun- 
kite prie mūsų Smolensko kelyje. Jeigu jus ištiks nesėkmė, 
prarasime tik vieną būrį. Užtat sėkmės atveju — tai visos armijos 
išsigelbėjimas. 

Žinoma, tai buvo ne visai vykęs posakis, juk buvo aišku, kad 
mūsų nesėkmė ne tik būrio praradimas. Juk svarbu ne tik kieky- 
bė, bet ir kokybė. O vis dėlto koks garbingas uždavinys, kokia 
kilni rizika! Jeigu tai tik žmogaus jėgoms, grūdai iš Minsko bus 
pristatyti. Taip aš jam ir pasakiau ir pridūriau keletą aistringų 
žodžių apie drąsuolio pareigą, po jų maršalas taip susijaudino, 
kad atsistojo ir, švelniai apkabinęs, mane išgrūdo iš furgono. 

Man buvo aišku, kad sėkmingam uždavinio įvykdymui reikia 
nedidelio būrio ir pasitikėti labiau netikėtumu negu skaičiumi. 
Didelis būrys negalėjo prajoti nepastebėtas, jam sunku rasti mais- 
to, ir rusai dės visas jėgas, kad jį sunaikintų. O nedidelis kavaleri- 
jos būrys, jeigu tik jam pavyks nepastebimai prasmukti pro kazo- 
kus, galimas daiktas, daugiau kariuomenės kelyje ir nesutiks, nes 
mes žinojome, kad pagrindinės rusų pajėgos yra už kelių maršų 
nuo mūsų. Grūdai Minske tikriausiai buvo skirti joms. Eskadro- 
nas husarų ir trisdešimt lenkų ulonų — štai viskas, ką aš atrin- 

kau šiam rizikingam uždaviniui. Tą pačią nakti mes išjojome ir 
pasukome į pietus, į Minską. 

Laimė, ligi mėnulio pilnaties buvo dar toli, ir priešas mūsų 
nepastebėjo. Du kartus mes matėme ant sniego liepsnojančius lau- 
žus, o aplinkui aukštą, tankią tvorą. Tai buvo kazokų ietys, įsmeig- 
tos nakčiai į sniegą. Kaip norėjosi netikėtai užpulti kazokus ir 
atkeršyti jiems už viską; mano draugai su lūkesčiu žvalgėsi tai į 
mane, tai į raudonus mirgančius ratus tamsoje. Garbės žodis, aš 
pats vos nugalėjau pagundą, juk tai būtų buvusi gera pamoka prie- 
šams, kad reikia laikytis atokiau nuo prancūzų armijos. Tačiau 
geram vadui už viską svarbiau pasaulyje nenukrypti nuo pagrin- 
dinio tikslo, ir mes tyliai jojome sniegu, aplenkdami kazokų sto- 
vyklas. Nakties dangų už mūsų nudažė pašvaistė, ten mūsų var- 
guoliai kovėsi už gyvenimą, kad sutiktų naują negandų ir alkio 
kupiną dieną. 

Visą naktį mes lėtai judėjome į priekį, laikydamiesi taip, kad 
Šiaurės žvaigždė šviestų mums į nugarą. Sniege buvo daugybė 
išmintų takų, ir mes jojome jais, kad niekas čia nerastų kavaleri- 
jos būrio pėdsakų. Iš tokių atsargumo priemonių visada pažinsi 
prityrusį karininką. Be to, taku greičiausiai prijosi kaimą, o tik 
kaimuose buvo galima tikėtis rasti maisto. Auštant mes atsidūrė- 
me tankiame eglyne, sniegas taip storai dengė šakas, kad pro jas 
vos prasiverždavo šviesa. Kai pagaliau mes išlindome iš ten, jau 
visai išaušo, tekančios saulės kraštas pakilo virš snieguotos lygu- 
mos, ir ji visa, nuo krašto ligi krašto, pasidarė raudona. Sulaikiau 
savo husarus ir ulonus pamiškėje ir pradėjau apžiūrinėti vietovę. 
Netoliese stovėjo kažkoks namelis. Už keleto mylių nuo jo buvo 
kaimas. O toli, horizonte, matėsi didelis miestas, virš kurio žibėjo 
daugybės cerkvių kupolai. Matyt, tai ir buvo Minskas. Kariuome- 
nės pėdsakų niekur nepastebėjau. Buvo aišku, kad mes išvengė- 
me kazokų postų, ir niekas neužstojo mums kelio į tikslą. Mano 
žmonės džiaugsmingai šūktelėjo, kai pasakiau, kur mes esame, ir 
greitai pasukome į kaimą. 

Tačiau, kaip jau sakiau, prieš mus buvo namelis. Kai mes 


275 


prijojome prie jo, pamačiau, kad prie durų pririštas puikus šir- 
mas žirgas su kavaleristo balnu. Paraginau pentinais savo žirgą, 
bet anksčiau, negu spėjau prijoti prie namelio, pro duris išbėgo 
kažkoks žmogus, šoko į balną ir pasileido visu greičiu, palikda- 
mas paskui save girgždaus, sauso sniego debesį. Ant jo auksinių 
antpečių žaidė saulė, ir aš supratau, kad tai rusų karininkas. Jei- 
gu jo nepavysi, jis sukels ant kojų visą apylinkę. Spustelėjau Ži- 
buoklę pentinais ir leidausi jo vytis. Mano žmonės jojo paskui ma- 
ne, bet nė vienas mūsų arklių negalėjo lygintis su Žibuokle, ir aš 
žinojau, kad jeigu pats nepavysiu ruso, tai kitais pasikliauti nėra 
ko. 

Tik labai meistriškas raitelis ant greito ristūno gali tikėtis pa- 
bėgti nuo Žibuoklės su Etjenu Žeraru balne. Jis šuoliavo neblo- 
gai, tas jaunas rusų karininkas, ir balne sėdėjo neblogai, bet mes 
pamažu jį nuvarginome. Jis tolydžio žvalgėsi pro petį — juodbru- 
vas gražuolis su erelio akimis, — ir aš, pasivydamas jį, supratau, 
kad jis žvilgsniu matavo atstumą tarp mūsų. Staiga jis atsisuko 
— žybtelėjimas, šūvio traškesys, ir pistoleto kulka prašvilpė man 
pro ausį. Pirmiau, nei jis išsitraukė kardą, pavijau jį, tačiau jis vis 
dar badė pentinais savo žirgo šonus, mes jojome petys į petį, ir vis 
dėlto aš spėjau sugriebti kaire ranka jį už peties. Staiga pama- 
čiau, kadjis greitai pakėlė ranką prie burnos. Aš akimirksniu per- 
tempiau jį ant savo balno gugos ir suspaudžiau gerklę, kad jis 
nieko negalėtų praryti. Žirgas iš po jo ištrūko, tačiau aš stipriai jį 
laikiau, o Žibuoklė sustojo. Seržantas Udenas iš husarų pulko pir- 
masis atlėkė prie mūsų. Tai buvo senas kareiva ir iš karto supra- 
to, kas vyksta. 

— Laikykite jį stipriau, pulkininke, — tarė jis. — O visa kita 
palikite man. | 

Jis išsitraukė peilį, prakišo ašmenis tarp sukąstų ruso dantų 
ir, pasukęs juos, privertė prasižioti. Ant jo liežuvio buvo šlapia 
popieriaus skiautelė, kurią jis stengėsi praryti. Udenas paėmė po- 
pierėlį, o aš paleidau ruso gerklę. Jis, pusiau uždusintas, nenulei- 
do nuo jo akių, ir aš iš karto supratau, kad tai labai svarbus pra- 

nešimas. Jo rankos susigniaužė, tarsi jis būtų norėjęs išplėšti iš 
manęs popierėlį. Tačiau, man paprašius atleisti už šiurkštumą, 
jis truktelėjo pečiais ir nerūpestingai nusišypsojo. 

— O dabar prie reikalo, — pasakiau aš, kai jis atsikosėjo ir išsi- 
spjaudė. — Jūsų pavardė? 

— Aleksis Barakovas. 

— Laipsnis ir pulkas? 

— Gardino dragūnų kapitonas!. 

— Koks čia laiškas? 

— Tai mano mylimosios raštelis. 

— Ojji vadinasi, —- pasakiau aš, žiūrėdamas į adresą, —- hetma- 
nas Platovas*. Na, jau ne, manęs neapgausite, tai svarbus karinis 
dokumentas, jūs gabenote vieno generolo laišką kitam. Greitai 
sakykite, kas ten parašyta. 

— Perskaitykite patys. 

Jis, kaip daugelis mokytų rusų, puikiai kalbėjo prancūziškai. 
Tačiau jis puikiai žinojo, kad vargu ar iš tūkstančio prancūzų ka- 
rininkų bent vienas moka nors žodį rusiškai. Raštelyje buvo tik 
viena eilutė: 

„Pustj Franzuzy pridutt v Minsk. Min gotovy“?. 

Aš pažiūrėjau į raštelį ir truktelėjau pečiais. Paskui parodžiau 
jį savo husarams, tačiau ir jie nesusigaudė, ką tai galėtų reikšti. 
Visi lenkai buvo paprasti, nemokyti žmonės, išskyrus seržantą, 
tačiau jis buvo kilęs iš Memelio Rytų Prūsijoje ir nemokėjo rusų 
kalbos. 

Galima buvo išsikraustyti iš proto, juk supratau, kad į mano 
rankas pateko svarbi paslaptis, nuo kurios galbūt priklauso visos 
armijos likimas, o negaliu perskaityti nė vieno žodžio! Aš vėl pa- 
prašiau belaisvio išversti raštelį ir žadėjau už tai palikti jį laisvą. 


" Rusų armijos sudėtyje buvo Gardino husarai, o ne dragūnai. 

Žž Atamanas Platovas. 

3 Tegul prancūzai ateina į Minską. Mes pasiruošę (iškraipyta rus. — vert. 
past.). 

Bet jis, užuot atsakęs, tiktai šypsojosi. Nejučiomis gėrėjausi juo, 
nes pats lygiai taip pat šypsodavausi, kai patekdavau į panašią 
padėtį. 

— Tada bent pasakykite, kaip vadinasi šitas kaimas? — paklau- 
siau aš. 

— Tai Dobrova. 

— O štai ten, toli, tikriausiai Minskas? 

— Taip, tai Minskas. 

— Ką gi, jojame į kaimą, ten mums greitai išvers šitą depešą. 

Mes pajudėjome. Belaisvį iš abiejų pusių supo mano žmonės su 
atstatytais karabinais. Kaimas pasirodė mažas, ir aš pastačiau 
sargybinius abiejuose jo vienintelės gatvės galuose, kad niekas 
negalėtų prasmukti. Reikėjo būtinai sustoti, gauti maisto žmo- 
nėms ir pašaro arkliams, juk jojome visą naktį, ir dar laukė near- 
timas kelias. 

Vidury kaimo stovėjo didelis mūrinis namas, prie kurio ir pa- 
sukau. Name gyveno šventikas, piktas ir niūrus senis, kuris neat- 
sakė mandagiai nė į vieną klausimą. Gyvenime nemačiau šlykš- 
tesnio žmogaus, bet, garbės žodis, vienintelė duktė, kuri tvarkė 
jo namus, visai nebuvo panaši į jį. Ji buvo juodbruva, kokios retai 
pasitaiko Rusijoje, baltos kaip sniegas odos, juodais kaip varno 
sparnas plaukais ir nuostabiomis tamsiomis akimis, kurios iš karto 
užsiplieskė pamačiusios šaunų husarą. Iš pirmo žvilgsnio supra- 
tau, kad ji prieš mane neatsilaikys. Žinoma, vykdant kareivio pa- 
reigas ne laikas prasidėti su amūrais, tačiau vis dėlto, valgyda- 
mas kuklius pusryčius, kuriuos man padavė, aš laisvai plepėjau 
su dama, ir nepraėjo nė valanda, kai mes tapome geriausiais drau- 
gais. Jos vardas buvo Sofi, o pavardės nežinau. Aš išmokiau ją 
vadinti mane Etjenu ir pasistengiau nuraminti, nes jos švelnus 
veidas buvo liūdnas, o nuostabios tamsios akys - ašarotos. Pano- 
rau sužinoti, kas ją slegia. 

— Kaip man neliūdėti, — prancūziškai pasakė ji, žavingai švep- 
luodama, - jeigu vienas iš mano vargšų tėvynainių pateko į jūsų 
nelaisvę? Mačiau, kaip jis įjojo į kaimą, lydimas dviejų husarų. 

— Tokios būna karo staigmenos, — tariau, — šiandien jo eilė, 
rytoj galbūt mano. 

— Bet pagalvokite, mesjė... 

— Etjenai, — pataisiau. 

— Ak, mesjė... 

— Etjenai. 

— Na, gerai! — šūktelėjo ji su beviltišku ryžtu ir švelniai pa- 
raudo. — Tik pagalvokite, Etjenai, juk šitą jauną karininką nuveš 
pas jus ir ten jis mirs iš bado arba sušals, nes jeigu šitas žygis, 
bijau, nelengvas jūsų kareiviams, tai kokia dalia laukia belaisvio? 

Aš truktelėjau pečiais. 

— Jūsų geras veidas, Etjenai, — tarė ji. — Juk jūs negalite pa- 
smerkti šito vargšo tikrai mirčiai. Paleiskite jį, maldauju! 

Jos švelni ranka palietė mano rankovę, tamsios akys maldau- 
damos pažvelgė man į veidą. 

Staiga man švystelėjo laiminga mintis. Aš įvykdysiu prašymą, 
bet už tai pareikalausiu iš jos paslaugos. Įsakiau atvesti belaisvį. 

— Kapitone Barakovai, - pasakiau, — ši jauna būtybė prašo 
manęs paleisti jus, ir aš pasiruošęs patenkinti jos prašymą, bet 
duokite man žodį nepasitraukti iš šio namo lygiai parą ir neban- 
dykite kam nors pranešti apie mūsų veiksmus. 

— Duodu žodį, - tarė jis. 

— Pasitikiu jūsų garbingumu. Vienu žmogumi daugiau ar ma- 
žiau — tai nieko nelemia kare tarp tokių milžiniškų armijų, o 
atsigabenti jus kaip belaisvį, vadinasi, pasmerkti mirčiai. Keliau- 
kite ir padėkokite ne man, o pirmam prancūzų karininkui, kuris 
pateks į jūsų rankas. 

Kai jis išėjo, aš išsitraukiau iš kišenės popierėlį. 

— Na, štai, Sofi, — pasakiau, — aš įvykdžiau jūsų prašymą, o 
už tai jūs duokite man rusų kalbos pamoką. 

— Mielai, — tarė ji. 

— Pradėsiu nuo šito, — tariau aš ir padėjau prieš ją popierėlį. — 
Išverskite kiekvieną žodį atskirai ir pažiūrėsime, kas iš to išeis. 

Ji nustebusi pažvelgė į raštelį. 


2719 


— Čia parašyta, — paaiškino ji, — kad jeigu prancūzai pasiro- 
dys Minske, viskas žus. — Staiga jos gražiame veide švystelėjo 
siaubas. — Dieve mano, — sušuko ji, — ką aš padariau! Išdaviau 
savo tėvynę! Ak, Etjenai, šie žodžiai mažų mažiausiai neturėjo 
patekti jums į akis! Kodėl jūs griebėtės gudrybės ir privertėte 
vargšę, atviraširdę, naivią mergaitę išduoti tėvynę? 

Aš kaip galėdamas guodžiau vargšelę Sofi ir užtikrinau ją, kad 
nėra nieko gėdinga, jeigu ją pergudravo toks senas kareiva ir įžval- 
gus žmogus kaip aš. Tačiau dabar man rūpėjo ne pokalbiai. Iš 
raštelio buvo aišku, kad grūdai iš tikrųjų Minske, o jų ginti nėra 
kam, nes ten nėra kariuomenės. Iškišęs galvą pro langą skubiai 
daviau įsakymą, trimitininkas sutrimitavo rinktis būriui, ir po 
dešimties minučių, palikę kaimą, mes šuoliavome į miestą, kurio 
cerkvių ir varpinių paauksuoti kupolai blizgėjo snieguotame ho- 
rizonte. Jie kilo vis aukščiau ir aukščiau, ir štai, kai saulė pakry- 
po vakarop, mes atsidūrėme plačioje centrinėje gatvėje ir šuolia- 
vome ja, šaukiant mužikams ir išgąstingai klykiant moterims, kol 
prijojome prie rotušės. Aš sustabdžiau savo vyrus aikštėje, o pats 
su dviem seržantais - Udenu ir Papiletu - puoliau į vidų. 

Viešpatie, niekada nepamiršiu to, ką ten pamačiau! Tiesiai prieš 
mus trimis eilėmis stovėjo rusų grenadieriai. Kai mes įėjome, jie 
kilstelėjo šautuvus, ir tiesiai mums į veidus sugriaudėjo salvė. Ude- 
nas ir Papiletas, pakirsti kulkų, krito ant grindų. Man kulka nu- 
mušė kiverį, ir dolomane atsirado dvi skylės. Grenadieriai su dur- 
tuvais puolė prie manęs. 

— Išdavystė! — surikau aš. — Mus išdavė! Ant žirgų! 

Išbėgau iš rotušės, bet visa aikštė buvo užtvenkta kariuome- 
nės. Iš visų šalutinių gatvių į mus jojo dragūnai ir kazokai, o iš 
namų prasidėjo toks šaudymas, kad pusė mano žmonių ir arklių 
krito negyvi. 

— Paskui mane! — sušukau aš ir šokau ant Žibuoklės, tačiau 
čia rusų dragūnų karininkas, galingas kaip lokys, apglėbė mane, 
ir mes nusiritome ant žemės. Jis išsitraukė kardą, kad užmuštų 
mane, bet apsigalvojo, griebė mane už gerklės ir pradėjo daužyti 

galvą į akmenis, kol praradau sąmonę. Taip aš patekau į rusų 
nelaisvę. 

Kai atsigavau, tai gailėjausi tik vieno, kad jis iš karto neištaš- 
kė man smegenų. Tan, centrinėje Minsko aikštėje, gulėjo pusė 
mano žmonių, negyvų arba sužeistų, o rusai, šūkaudami iš 
džiaugsmo, spietėsi aplinkui. Pasigailėtiną likusių gyvų saujelę 
suvarė į rotušės priemenę, kur juos saugojo kazokų šimtinė. De- 
ja, ką aš galėjau pasakyti ar padaryti? Buvo aišku, kad įvedžiau 
juos į gudriai paspęstas žabangas. Priešai sužinojo, kodėl mes 
čia, ir pasiruošė mus sutikti. O už viską kalčiausias buvo prane- 
šimas, kuris privertė mane nepaisyti jokių atsargumo priemo- 
nių ir joti tiesiai į miestą. Kaip man pasiteisinti? Ašaros riedėjo 
mano skruostais, kai pamačiau savo eskadrono žūtį ir galvojau 
apie Didžiosios armijos draugų likimą, kurie laukė, kad prista- 
tysiu jiems maisto. Nėjus pasitikėjo manimi, o aš nepateisinau 
jo pasitikėjimo. Kaip dažnai dabar jis žvalgosi į snieguotą tolį, 
laukdamas būrio su grūdais, kuris niekada nepradžiugins jo 
žvilgsnio! O ir mano paties dalia buvo ne pati lengviausia. Trem- 
tis į Sibirą — tai geriausia, ko galėjau tikėtis. Tačiau patikėkite 
manimi, bičiuliai, kad ne dėl savęs, o dėl badaujančių draugų 
sielvartavo Etjenas Žeraras, kai jo skruostais riedėjo ašaros, ku- 
rios bematant sušaldavo. 

— Kas gi čia? — pasigirdo šalia manęs šiurkštus balsas, ir atsi- 
sukęs pamačiau tą patį galingą juodabarzdį dragūną, kuris ištempė 
mane iš balno. — Tik pažvelkit — prancūzas verkia! O aš maniau, 
kad. paskui korsikietį žengia vien tik drąsuoliai, o ne vaikai. 

— Jeigu mes susitiktume vienas prieš vieną, parodyčiau jums, 
kas drąsesnis, — pasakiau aš. 

Užuot atsakęs, šis niekšas kirto man antausį. Aš griebiau jį už 
gerklės, o koks dešimt rusų kareivių atplėšė mane nuo jo ir laikė 
už rankų, ojis vėl smogė man. 

— Niekingas šunie! — sušukau aš. — Argi taip elgiamasi su 
karininku ir bajoru? 

— Niekas jūsų į Rusiją nekvietė, — atsakė jis. — O jeigu jau 

atėjote, tai pasiimkite, ką užsipelnėte. Jeigu būtų mano valia, tie- 
siog nudėčiau tave vietoje. 

— Kada norsjūs už tai atsakysite! — sušukau aš, šluostydamas 
nuo ūsų kraują. 

— Jeigu hetmano Platovo ir mano nuomonės sutaps, rytoj šią 
valandą tavęs nebebus tarp gyvųjų, — atsakė jis ir nuožmiai pa- 
žvelgė į mane. Paskui jis pasakė keletą žodžių savo kareiviams 
rusiškai, ir jie visi akimirksniu šoko į balnus. Atvedė vargšelę Ži- 
buoklę, kurios išvaizda buvo tokia pat nelaiminga kaip ir jos šei- 
mininko, ir liepė man sėsti į balną. Mano kairę ranką apvyniojo 
diržu, kurio kitą galą pririšo prie dragūnų seržanto balnakilpės. 
Taigi aš su savo likusiais žmonėmis tiesiog apverktinos būklės 
išjojau iš Minsko į šiaurę. 

Gyvenime nemačiau tokio niekšo kaip to konvojaus viršinin- 
kas majoras Seržinas. Rusų armijoje galima rasti ir geriausių, ir 
blogiausių žmonių pasaulyje, tačiau blogesnio už Seržiną, Kijevo 
dragūnų pulko majorą, nemačiau nė vienoje kariuomenėje, išsky- 
rus Pirėnų pusiasalio partizanus. Tai buvo augalotas, stiprus vy- 
ras nuožmiu, žiauriu veidu ir aštria juoda barzda, kuri šiaušėsi 
virš jo kirasos. Kalba, kad vėliau jį pristatė apdovanoti už narsu- 
mą ir jėgą, ką gi, galiu tik pasakyti, kad jo letenos tikrai kaip 
lokio, tai aš pats patyriau, kai jis traukė mane iš balno. Jis buvo, 
matyt, nekvailas ir visą laiką rusiškai laidė sąmojus apie mus, ir 
nuo to visi dragūnai ir kazokai leipo iš juoko. Du kartus jis kirto 
mano draugams rimbu, o kartą prijojęs prie manęs, pakėlė rim- 
bą, tačiau, matyt, mano žvilgsnis buvo toks, kad nuleisti jo nedrį- 
so. Pasigailėtini ir nelaimingi, kamuojami šalčio ir bado, liūdna 
virtine jojome milžiniška sniego lyguma. Saulė nusileido, o mes 
tęsėme savo sunkų kelią per ilgas šiaurės sutemas. Aš visai susti- 
rau, nuo smūgių skaudėjo galvą, ir, sėdėdamas ant savo ištikimos 
Žibuoklės, nežinojau, kur aš ir kur joju. Kumelė vilkosi panarinu- 
si galvą ir pakeldavo ją tiktai tam, kad paniekinamai suprunkštų 
ant liesų kazokų arkliukų. 

Staiga konvojus sustojo, ir aš pamačiau, kad esame vienintelė- 

je kažkokio rusų kaimelio gatvėje. Vienoje gatvės pusėje stovėjo 
cerkvė, o kitoje — didelis mūrinis namas, kuris man pasirodė pa- 
žįstamas. Apsižvalgęs prietemoje pamačiau, kad mus vėl atvarė į 
Dobrovą ir mes stovime vėl prie to paties šventiko namo, kur mūsų 
būrys buvo sustojęs rytą. Čia žavinga ir naivi Sofi išvertė man tą 
nelemtą raštelį, kuris taip baisiai mus pražudė. Tik pagalvokite: 
vos prieš kelias valandas mes išjojome iš čia, kupini tikėjimo savo 
tikslo sėkme, o dabar mūsų būrio likučiai, nugalėti ir pažeminti, 
laukė savo dalios, kurią lems žiaurus priešas! Bet toks kareivio 
likimas, mano bičiuliai: šiandien — bučiniai, rytoj — mėlynės, to- 
kajus rūmuose, nešvarus vanduo lūšnoje, prabangūs kailiai arba 
skudurai, kietai prikimštas kapšas arba tuščia kišenė, nuolati- 
niai perėjimai nuo geresnio prie blogesnio, ir tiktai narsa ir garbė 
nekinta. 

Rusai nusėdo nuo arklių ir liepė tą patį padaryti ir mano varg- 
šams draugams. Buvo jau vėlu, ir konvojus aiškiai nutarė pernak- 
voti kaimelyje. Kaimiečiai garsiai šūkavo ir džiaugėsi, kai sužinojo, 
kad mes visi patekome į nelaisvę, jie su fakelais išbėgo į gatvę, mo- 
terys girdė kazokus arbata ir degtine. Išėjo ir senasis šventikas, tas 
pats, kurį matėme rytą. Dabar jis plačiai šypsojosi ir išnešė ant 
padėklo kažką panašaus į karštą punšą, kurio kvapą atsimenu ligi 
šiol. Už tėvo nugaros stovėjo Sofi. Aš su siaubu žiūrėjau, kaip karš- 
tai ji spaudė Seržino ranką, sveikindama jį su pergale ir priešų pa- 
emimu į nelaisvę. Senasis šventikas, jos tėvas, piktai pažiūrėjo į 
mane ir paleido mano adresu kažkokias įžeidžias pastabas, rody- 
damas į mane liesa, nešvaria ranka. Sofi irgi pažiūrėjo į mane, bet 
nieko nepasakė, 0 jos tamsiose akyse pamačiau gailestį. Paskui ji 
atsisuko į majorą Seržiną ir kažką rusiškai pasakė, bet jis paniuro 
ir susierzinęs papurtė galvą. Pro atdaras duris krintančioje švieso- 
je buvo matyti, kad ji kažko prašė. Aš neatitraukiau žvilgsnio nuo 
jų veidų — gražios merginos ir juodaplaukio nuožmaus vyriškio, 
nujausdamas, kad jie ginčijasi dėl mano likimo. Karininkas ilgai 
purtė galvą, paskui pagaliau jos maldavimas paveikė jį, ir jis, ma- 
tyt, nusileido. Jis atsisuko į mane, saugomą seržanto. 

— Šie geri žmonės siūlo tau nakvynę po savo stogu, - tarė jis, 
nužvelgdamas mane piktu žvilgsniu nuo galvos ligi kojų. - Man 
sunku jiems atsakyti, bet neslėpsiu, kad mieliau palikčiau tave 
drybsoti sniege. Tai atvėsintų tavo karštį, prancūzų šunie! 

Aš visą savo panieką jam parodžiau žvilgsniu. 

— Kas laukinis gimė, laukinis ir mirs, — pasakiau. 

Mano žodžiai, matyt, užgavo jį, jis nusikeikė ir pakėlė rimbą, 
kad smogtų man. 

— Nutilk, nupjautausi šunie! — subliuvo jis. — Jeigu būtų ma- 
no valia, aš per naktį sušaldyčiau visą tavo įžūlumą. — Susivaldęs 
jis kreipėsi į Sofi, savaip suprasdamas požiūrį į mandagumą. — 
Jeigu pas jus yra rūsys su patikimu užraktu, tegu šis vyrukas 
praleidžia ten naktį, jeigu jūs suteikėte jam tokią garbę ir pasirū- 
pinote jo patogumu. Aš pareikalausiu iš jo žodžio, kad jis nekrėstų 
jokių fokusų, nes atsakau už jį, kol rytoj atiduosiu hetmanui Pla- 
tovui. 

Aš daugiau nebegalėjau kęsti tokio pasipūtimo. Matyt, jis su 
mergaite tyčiomis kalbėjo prancūziškai, kad aš suprasčiau, kaip 
įžeidžiai jis apie mane atsiliepia. 

— Aš nepriimu iš jūsų jokių paslaugų, — pasakiau. — Darykite, 
ką norite, bet žodžio aš jums neduosiu. 

Rusas truktelėjo plačiais pečiais ir nusisuko, matyt, manyda- 
mas, kad klausimas išspręstas. 

— Na, ką gi, brangusis, juo blogiau tavo rankoms ir kojoms. 
Pažiūrėsime, koks tu būsi rytą, praleidęs naktį ant sniego. 

— Vieną akimirką, majore Seržinai, — tarė Sofi. —- Jūs neturė- 
tumėte taip rūsčiai elgtis su šiuo belaisviu. Yra tam tikrų prie- 
žasčių, dėl kurių jis turi teisę į mūsų gerumą ir gailestingumą. 

Rusas įtariai pažiūrėjo pirma į ją, paskui į mane. 

— Kokios tos priežastys? Matau, kad jūs tam prancūzui neabe- 
jinga, — tarė jis. 

— Pagrindinė priežastis yra ta, kad kaip tik šį rytą jis savo 
valia paleido Gardino dragūnų kapitoną Aleksejų Barakovą. 

— Tai tiesa, — pasakė Barakovas, kuris tuo metu išėjo iš namo. — 

Šį rytą jis paėmė mane į nelaisvę ir paleido davus garbės žodį, 
užuot nusivaręs su konvojumi į prancūzų armiją, kur būčiau miręs 
iš bado. 

— Kadangi pulkininkas Žeraras taip kilniai pasielgė, dabar, kai 
jis pateko į bėdą, leiskite jam praleisti šią šaltą naktį mūsų rūsy- 
je, — tarė Sofi. — Tai ne per daug didelė dovana už jo kilnumą. 

Bet dragūnas vis dar pyko. 

— Tegul pirma duoda žodį, kad nebandys pabėgti, — tarė jis. — 
Ar tu girdi? Ar duodi žodį? 

— Neduosiu, - atsakiau aš. 

— Pulkininke Žerarai! — žavingai nusišypsojusi sušuko Sofi. — 
Juk man jūs duosite žodį, tiesa? 

— Jums, madmuazele, aš negaliu nieko atsakyti. Su malonu- 
mu duodu jums žodį. 

— Na, štai, majore Seržinai! — triumfuodama sušuko Sofi. — 
Šito visiškai užtenka. Jūs pats girdėjote: jis pasakė, kad duoda 
man žodį. Aš atsakau už tai, kad su juo viskas bus gerai. 

Rusų lokys pareiškė savo sutikimą neaiškiai niurzgėdamas, ir 
mane nusivedė į namą, o paskui mane ėjo šventikas, negeru žvilgs- 
niu žiūrėdamas man į nugarą, ir stambus juodabarzdis dragūnas. 
Po namu buvo didelis ir erdvus rūsys, kur laikė malkas. Ten ma- 
ne ir nuvedė, ir aš supratau, kad čia praleisiu naktį. Pusė to niū- 
raus rūsio buvo užversta malkomis. Akmeninės grindys, nuogos 
sienos ir vienoje išjų — vienintelis siauras langelis, patikimai už- 
taisytas geležinėmis grotelėmis. Ant žemų lubų kabojo didelis ži- 
bintas. Majoras Seržinas šaipydamasis nukabino jį ir apEMELEŲ vi- 
sus niūrius patalpos kampus. 

— Kaip jums patinka mūsų rusiški hoteliai? — paklausė jis su 
pikta pašaipa. — Nelabai prabangūs, bet geresnių neturime. Gal- 
būt kitą kartą, kai jūs, prancūzai, užsimanysite keliauti, pasirink- 
site kitą šalį, kur daugiau patogumų. 

Taip jis šaipėsi iš manęs, ir jo balti dantys žybčiojo pro barzdą. 
Paskui jis išėjo, ir aš išgirdau, kaip spynoje sugirgždėjo didelis 
raktas. 

Visą valandą, mirtinai sušalęs, sėdėjau ant malkų krūvos vi- 
siškoje neviltyje, užsidengęs veidą rankomis, kankinamas pačių 
liūdniausių minčių. Tarp šių keturių sienų buvo gana šalta, ta- 
čiau mintis, kaip sunku mano žmonėms lauke, privertė mane ken- 
tėti dvigubai. Aš ėmiau vaikščioti pirmyn atgal, ploti delnais, dau- 
žyti kojas į sieną, kad visiškai nesušalčiau. Žibintas skleidė truputį 
šilumos, bet šaltis vis dėlto buvo šuniškas, be to, nuo pat ryto 
buvau nevalgęs. Man atrodė, kad visi mane pamiršo, bet štai pa- 
galiau spynoje sugirgždėjo raktas ir įėjo — kaip jūs manote, kas? 
Neseniai buvęs mano belaisvis kapitonas Aleksis Barakovas. Po 
„pažastimi jis laikė vyno butelį, o rankoje - didelę lėkštę su karštu 
troškiniu. 

— Tss! — sušnabždėjo jis: — Nė žodžio! Nenusiminkite! Aš nie- 
ko jums negaliu paaiškinti, nes Seržinas dar čia. Nemiegokite ir 
būkite pasiruošęs! 

Skubiai pasakęs visa tai, jis padėjo valgį, nuo kurio man ėmė 
tekėti seilės, ir išbėgo pro duris. 

„Nemiegokite ir būkite pasiruošęs!“ Tie žodžiai nesiliovė skam- 
bėję mano ausyse. Suvalgiau kepsnį ir išgėriau vyną, tačiau ne tai 
sušildė mano sielą. Ką reiškė Barakovo žodžiai? Kam būti pasi- 
ruošusiam? Nejaugi dar yra viltis pabėgti? Aš visą gyvenimą nie- 
kinau žmones, kurie niekada nesimeldžia, o pavojaus akimirką 
griebiasi maldos. Lygiai taip pat blogas kareivis stengiasi įtikti 
savo pulkininkui tiktai tada, kai jam reikia kokios nors paramos. 
Tačiau aš galvojau apie druskos kasyklas Sibire, apie savo moti- 
nėlę, kuri manęs laukė Prancūzijoje, ir malda išsiliejo pati svai- 
me, ne iš mano lūpų, o iš širdies — aš meldžiausi, kad Barakovo 
žodžiai neapgautų mano vilčių. Tačiau laikrodis kaimo varpinėje 
mušė valandą po valandos, bet, išskyrus rusų sargybinių sąšauką 
kieme, daugiau nieko nesigirdėjo. 

Staiga mano širdis suvirpėjo: aš išgirdau tylius žingsnius už 
durų. Po akimirkos spragtelėjo spyna, durys atsidarė ir įėjo Sofi. 

— Mesjė! — pašaukė ji. 

— Etjenai, — pataisiau aš. 

— Jūs nepataisomas, — prašneko ji. — Bet pasakykite, ar iš 
tikrųjų jūs nejaučiate man neapykantos? Ar jūs atleidote man už 
tai, kad aš iškirtau jums tokį pokštą? 

— Kokį pokštą? — paklausiau aš. 

— Viešpatie Dieve! Ar gali būti, kad jūs ligi šiol to nesuprato- 
te? Atsimenate, jūs paprašėte manęs išversti raštelį. Aš pasakiau, 
kad tenai parašyta: „Jeigu prancūzai ateis į Minską, viskas žus“. 

— O kas gi ten buvo? 

— Ten buvo parašyta: „Tegul prancūzai ateina į Minską. Mes 
pasiruošę“. 

Aš atšokau nuo jos. 

— Jūs mane išdavėte! — sušukau. — Jūs įviliojote mane į spąs- 
tus! Dėl jūsų mano žmonės žuvo arba buvo paimti į nelaisvę. Koks 
aš buvau kvailys, kad patikėjau moterimi! 

— Būkite teisingas, pulkininke Žerarai. Juk aš rusė, ir man 
svarbesnė pareiga tėvynei. Nejaugi jūs nenorėtumėte, kad lygiai 
taip, kaip aš, pasielgtų prancūzų mergina? Juk jeigu teisingai bū- 
čiau išvertusi raštelį, jūs nebūtumėte joję į Minską ir jūsų būrys 
būtų pasprukęs nuo mūsų kariuomenės. Pasakykite, kad atlei- 
džiate man. 

Ji buvo žavinga, kai stovėjo prieš mane, prašydama jai atleisti. 
O visgi, prisiminęs savo žuvusius draugus, negalėjau paspausti 
jos ištiestos rankos. 

— Na, gerai, — tarė ji, nuleisdama ranką. — Jūs mylite savuo- 
sius, o aš - irgi savuosius, mes atsiteisę. Tačiau, pulkininke Žera- 
rai, čia, šiame name, jūs ištarėte išmintingus ir gerus žodžius. 
Jūs pasakėte: „Vienu žmogum daugiau ar mažiau — tai nieko ne- 
lemia kare tarp tokių milžiniškų armijų“. Jūsų kilnumo pamoka 
nepraėjo veltui. Štai ten, už malkų, yra durys, kurių niekas ne- 
saugo. Štai raktas. Eikite, pulkininke Žerarai, ir, tikiuosi, mes 
niekada daugiau nebesusitiksime. 

Akimirką stovėjau su raktu rankoje, ir man svaigo galva. Pas: 
kui raktą grąžinau jai. 

— Negaliu, — tariau. 

— Bet kodėl? 

— Aš daviau žodį. 

— Kam? — paklausė ji. 

— Jums. 

— Aš nuo jo jus atleidžiu. 

Mano širdis suvirpėjo iš džiaugsmo. Na, žinoma, ji teisi. Aš 
atsisakiau duoti žodį Seržinui. Su juo manęs niekas nejungia. Jeigu 
ji atleidžia mane nuo pažado, mano garbė lieka nesutepta. Aš vėl 
paėmiau raktą. 

— Gatvės gale jūsų laukia kapitonas Barakovas, — tarė ji. — 
„Mes, šiauriečiai, neužmirštame nei bloga, nei gera. Jis turi jūsų 
arklį ir kardą. Negaiškite nė sekundės, nes po dviejų valandų pra- 
dės aušti. 

Aš išėjau į žvaigždėtą rusišką naktį ir paskutinį kartą pama- 
čiau Sofi, žiūrinčią man įkandin pro atidarytas duris. Ji palydėjo 
mane ilgesingu žvilgsniu, tarsi laukdama kažko daugiau negu to 
šalto dėkingumo, kurį aš jai parodžiau, bet ir pats kukliausias 
žmogus turi savo išdidumą ir nebandysiu tvirtinti, tarsi mano 
išdidumo neužgavo tai, kaip ji mane apsuko aplink pirštą. Nega- 
lėjau prisiversti pabučiuoti jos rankos, o ką jau kalbėti apie lūpas. 
Durys išėjo į siaurą skersgatvį, kurio gale stovėjo nuo galvos ligi 
kojų apsisiautęs žmogus, laikydamas už pavadžio mano Žibuoklę. 

— Jūs sakėte, kad padėčiau pirmam prancūzų karininkui, ku- 
ris paklius į bėdą, — tarė jis. — Linkiu sėkmės! Bon voyage!!.-— 
sušnibždėjo jis, kai įšokau į balną. — Atsiminkite — slaptažodis 
„Poltava“. 

Gerai, kad jis pasakė man slaptažodį, nes aš du kartus susidū- 
riau su kazokų piketais, kol išjojau į atvirą lauką. Ką tik palikau 
paskutinį postą ir jau maniau, kad esu laisvas, kai staiga man už 
nugaros pasigirdo duslus kanopų bildesys per sniegą, ir didžiulis 
žmogus ant augaloto arklio pradėjo greitai vytis mane. Pirma ma- 
no mintis buvo spustelėti Žibuoklę pentinais, antra, kai pama- 


' Laimingos kelionės! (pranc.). 

čiau ilgą juodą barzdą virš plieninės kirasos, - sustoti ir palaukti 
jo. 

— Aš taip ir žinojau, kad tai tu, prancūzų šunie, — pasakė jis, 
kratydamas pliką kardą. — Niekše, tu sulaužei žodį! 

— Aš nedaviau žodžio. 

— Meluoji, šunie! 

Aš apsižvalgiau — aplink nė gyvos dvasios. Kazokų postai toly- 
je tarsi apmirė. Mes buvome visiškai vieni, tiktai mėnulis virš 
galvos ir sniegas po kojomis. Lemtis visada buvo man palanki. 

— Aš nedaviau jums žodžio. 

— Tu davei jį merginai. 

— Jai ir atsakysiu. 

— Dar ko, tau tik to ir reikia. Bet nelaimė, kad atsakyti turėsi 
man. 

— Aš pasiruošęs. 

— Ėhė, tu su kardu! Čia kvepia išdavyste! Aš viską supratau! 
Ta moteris padėjo tau pabėgti. Dabar ji neišvengs Sibiro. 

Tais žodžiais jis pasirašė sau mirties nuosprendį. Dėl Sofi aš 
negalėjau jo paleisti gyvo. Mūsų kardai susikryžiavo, o po akimir- 
kos mano kardas pradūrė jo juodą barzdą ir įsmigo į gerklę. Vos 
tiktai jis nukrito, aš tuojau nušokau ant žemės, tačiau užteko ir 
to vieno smūgio. Jis mirė, kaip pasiutęs vilkas bandydamas įkąsti 
man į koją. 

Po dviejų dienų pasivijau mūsų armiją Smolenske ir vėl atsi- 
dūriau liūdnoje kolonoje, kuri klampojo per sniegą, palikdama pas- 
kui save ilgą kruviną pėdsaką. 

Bet gana, mano bičiuliai: nenoriu žadinti prisiminimų apie ne- 
laimes ir mirtį. Jie vis dar persekioja mane sapne. Mes pagaliau 
sustojome Varšuvoje, palikę pakeliui patrankas, gurguolę ir tris 
ketvirtadalius savo draugų. Bet ne Etjeno Žeraro garbę. Kalbėjo, 
kad aš sulaužiau žodį. Tačiau tegu kas nors pabando pasakyti 
man girdint, nes papasakojau jums šventą tiesą, ir nors aš jau 
senas, mano pirštas dar gali paspausti gaiduką, kai reikia ginti 
savo garbę. 

VII 


KAIP BRIGADOS VADAS VEIKĖ PRIE VATERLO 


1. Pasakojimas apie miško smuklę 


Iš visų didžiųjų mūšių, kuriuose turėjau garbės apnuoginti kar- 
dą už mūsų imperatorių ir Prancūziją, nė vienas nebuvo pralai- 
mėtas. Prie Vaterlo, kur aš nors ir buvau, bet man buvo atimta 
galimybė kautis, triumfavo priešas. Ne man kalbėti, kad čia vie- 
nas susieta su kitu. Jūs per daug gerai mane pažįstate, bičiuliai, 
kad pamanytumėte, jog aš galiu būti toks nekuklus. Tačiau tai 
duoda peno apmąstymams, ir kai kas padarė man malonias išva- 
das. Pagaliau reikėjo pralaužti tik keletą anglų karė, ir pergalė 
būtų buvusi mūsų. Kas pasakys, kad Konflano pulko husarai su 
Etjenu Žeraru priešakyje nebūtų galėję to padaryti? Tačiau liki- 
mas lėmė kitaip: aš likau nuošalyje, ir imperija žlugo. Be to, liki- 
mas irgi nusprendė, kad ta gedulo ir sielvarto diena turėjo at- 
siųsti man tokį triumfą, kokio nebuvau patyręs net tada, kai 
pergalės sparnais skridau iš Bulonės į Vieną. Niekada mano gar- 
bė nešvytėjo taip ryškiai kaip tą didįjį akimirksnį, kai viską aplin- 
kui apsupo tamsa. Jūs suprantate, kad aš likau atsidavęs impera- 
toriui jo nelaimės valandą ir nepanorėjau parduoti savo špagos ir 
garbės Burbonams. Niekada daugiau nepajusiu po savimi savo 
kovos žirgo, niekada negirdėsiu už savo nugaros sidabrinių tri- 
mitų ir litaurų garsų, nebejosiu savo erelių priešakyje. Tačiau, 
mano bičiuliai, aš guodžiuos ir susigraudinu ligi ašarų, kai prisi- 
menu, kaip garbingai elgiaus tą paskutinę savo karo tarnybos die- 

ną, ir galvoju apie tai, kad iš visų nuostabių žygių, kurie man 
pelnė daugelio gražuolių meilę ir daugelio kilnių žmonių pagar- 
bą, nebuvo nė vieno, kuris savo grožiu, įžūlumu ir tikslo kilnumu 
būtų galėjęs prilygti mano garsiajai kelionei tūkstantis aštuoni 
šimtai penkioliktųjų metų birželio devynioliktosios naktį. Žinau, 
šią istoriją dažnai pasakoja karininkų draugijoje, prie stalo ir ka- 
reivinėse, taigi armijoje ją žino visi, bet kuklumas vertė mane 
tylėti, o šiandien, mano bičiuliai, aš atversiu jums širdį ir pasi- 
ruošęs papasakoti viską, kaip buvo. 

Pirmiausiai noriu užtikrinti viena. Napoleonas dar niekada ne- 
turėjo tokios nuostabios armijos kaip ta, kuri dalyvavo toje kam- 
panijoje. Tryliktaisiais metais Prancūzija nusilpo. Kiekvienam pa- 
tyrusiam kareiviui teko penketas geltonsnapių viščiukų — „marijų 
luizų“, kaip mes juos vadinome, nes, kol imperatorius kariavo, 
imperatorienė tvarkė rekrūtų ėmimą. Bet penkioliktaisiais vis- 
kas pasikeitė. Belaisviai grįžo į tėvynę — iš Rusijos sniegynų, Is- 
panijos požemių ir Anglijos galerų. Tai buvo pašėlę žmonės, dvi- 
dešimties kautynių veteranai, jie troško vėl grįžti prie mylimo 
užsiėmimo, ir jų širdys buvo kupinos neapykantos ir keršto. Ar- 
mijoje buvo nemažai kareivių, turėjusių po du ir po tris ševro- 
nus!. Kiekvienas iš jų reiškė penkerius tarnybos metus. Jų dvasia 
buvo nesutramdoma. Kupini įniršio, negailestingi, aklai atsidavę 
reikalui, jie dievino imperatorių kaip mameliukai savo pranašą ir 
buvo pasiruošę patys save persmeigti durtuvais, jeigu jam pri- 
reiktų jų kraujo. Jeigu jūs būtumėt matę, kaip tie nuožmūs se- 
niai veteranai ėjo į mūšį kraujo pritvinkusiais veidais, degančio- 
mis akimis ir su grėsmingu riaumojimu, jums būtų buvę aišku, 
kad niekas prieš juos neatsilaikys. Tuo metu kovos dvasia Pran- 
cūzijoje buvo tokia stipri, kad jai lygios nebuvo niekur, tačiau tie 
anglai neturėjo nei kovos dvasios, nei sielos, tai buvo kietas, ne- 
judrus mėsos kalnas, su kuriuo mes veltui kovėmės. Tai štai 
kaip buvo, mano bičiuliai! Iš vienos pusės — poezija, šaunumas, 


' Juostelė ant kairės rankovės (pranc.). 

pasiaukojimas — viskas, kas gražu ir didvyriška, o iš kitos — mėsos 
kalnas. Mūsų viltys, idealai, svajonės — viskas sudužo ant to bai- 
saus Senosios Anglijos mėsos kalno. 

Jūs skaitėte apie tai, kaip imperatorius surinko savo kariuo- 
menę, o paskui mes su juo šimto trisdešimties tūkstančių vete- 
ranų priešakyje veržliu maršu pasukome prie šiaurinės sienos 
ir užgriuvome prūsus ir anglus. Birželio šešioliktąją Nėjus pra- 
dėjo kautis su anglais prie Katr Bra, o mes sumušėme prūsus 
prie Linji. Ne man kalbėti, kiek daug aš padariau dėl šitos per- 
galės, bet gerai žinoma, kad Konflano pulko husarai tikrai pa- 
"sižymėjo. Prūsai kovėsi atkakliai, ir aštuoni tūkstančiai jų žu- 
vo mūšio lauke. Imperatorius jau manė, kad su jais baigta, ir 
pasiuntė maršalą Gruši su trisdešimt dviejų tūkstančių vyrų 
armija persekioti jų, kad jie nesutrukdytų tolesnių jo planų. O 
pats su aštuoniasdešimties tūkstančių kariuomene pasuko prieš 
tuos triskart prakeiktus anglus! Mums reikėjo jiems už daug 
ką atsilyginti: už Pito ginėjas, Portsmuto laivus, Velingtono 
įsiveržimą ir klastingo Nelsono pergales! Pagaliau atėjo atpil- 
do diena. 

Velingtonas turėjo šešiasdešimt septynis tūkstančius kareivių, 
tačiau mes žinojome, kad tarp jų buvo daug olandų ir belgų, kurie 
ne taip jau labai veržėsi į karą su mumis. Vargu ar jis turėjo dau- 
giau kaip penkiasdešimt tūkstančių tikrų kareivių. Atsidūręs pa- 
ties imperatoriaus akivaizdoje ir prieš aštuoniasdešimties tūks- 
tančių armiją, tas anglas nustėro iš baimės ir negalėjo nei pats 
pajudėti, nei pajudinti savo kariuomenės. Ar jūs matėte triušį 
smauglio akivaizdoje? Štai taip sustingo anglai šlaite prie Vater- 
lo. Išvakarėse imperatorius, kurio adjutantą nukovė prie Linji, 
įsakė mane perkelti į štabą, ir aš perdaviau savo husarus majorui 
Viktorui. Nežinau, kuris iš mūsų - aš ar jis - buvo labiau nusi- 
minęs dėl to, kad mane atšaukė prieš pat mūšį, tačiau įsakymas 
yra įsakymas, geram kareiviui telieka tik truktelėti pečiais ir pa- 
klusti. Aštuonioliktosios rytą aš kartu su imperatoriumi prajojau 
palei mūšio pozicijas, jis žvalgėsi į jas pro žiūroną ir apmąstė triuš- 

kinamo smūgio planą. Šalia mūsų buvo Sultas, Nėjus, Fua ir kiti, 
kurie kovojo su anglais Portugalijoje ir Ispanijoje. 

— Būkite atsargus, jūsų didenybe, — tarė Sultas. — Anglų pės- 
tija — kietas riešutėlis. 

— Jūs laikote juos gerais kareiviais, nes jie jus sumušė, — tarė 
imperatorius, ir mes, tie, kurie buvome jaunesni, nusisukome slėp- 
dami šypsenas. Tačiau Nėjus ir Fua buvo rūsčiai rimti. Anglų po- 
zicijos, mirgėjusios raudonais bei žydrais mundurais ir nusėtos 
artilerijos baterijomis, nerimastingoje tyloje buvo nuo mūsų per 
šūvį. Kitoje negilaus slėnio pusėje mūsų žmonės, baigę valgyti 
sriubą, ruošėsi mūšiui. Ką tik prieš tai praėjo smarkus lietus, bet 
dabar vėl pasirodė saulė ir nušvietė prancūzų armiją, pavertusi 
mūsų kavalerijos brigadas blizgančiomis plieno upėmis, jos spin- 
duliai blizgėjo ir mainėsi ant nesuskaičiuojamų pėstininkų dur- 
tuvų. Pamatęs tokią nuostabią armiją, jos grožį ir didybę, aš ne- 
galėjau susilaikyti ir, kilstelėjęs kilpose, mostelėjau kiveriu ir 
riktelėjau: „Vive V!'Empereur!“ Ir šis šūkis nusirito mūsų pozici- 
jomis nuo krašto ligi krašto; kavaleristai mojavo kardais, o pėsti- 
ninkai — savo kepurėmis, užmovę jas ant durtuvų. Anglai šlaite 
tarsi suakmenėjo. Jie žinojo, kad išmušė jų valanda. 

Taip ir būtų buvę, jeigu tą akimirką būtų buvęs duotas įsaky- 
mas ir visa armija būtų perėjusi į puolimą. Mums tereikėjo už- 
griūti, ir mes būtume sumalę juos į miltus. Be drąsos, mes turėjo- 
me kiekybinę persvarą, buvome labiau patyrę karo dalykuose, ir 
mūsų karvedys buvo nepalyginamas su jų vadu. Tačiau impera- 
torius norėjo veikti pagal visas taisykles, jis laukė, kol pradžius 
žemė, kad galėtų manevruoti artilerija. Dėl to mes praradome 
tris valandas ir tiktai vienuoliktą pamatėme, kad kairiajame flange 
pajudėjo Žeromo Bonaparto kolonos, ir išgirdome šūvius, paskel- 
busius mūšio pradžią. Tų trijų valandų praradimas mus pražudė. 
Kairiajame flange kariuomenė puolė kaimiečio sodybą, kur buvo 
įsitvirtinę anglų gvardiečiai, ir mes išgirdome tris džiaugsmingus 
šūkius, kurie nejučiomis suskambėjo iš gynėjų pusės. Jie vis dar 
laikėsi, o d'Erlono korpusas jau žengė iš dešinės, kad užimtų dar 

dalį anglų pozicijų, bet čia mūsų dėmesį patraukė tai, kas vyko 
toli nuo mūsų. 

go kraštą. Staiga jis atsisuko į Dalmatijos hercogą, arba tiesiog 
Sultą, kaip mes, kareiviai, buvome linkę jį vadinti. 

— Kas ten, maršale? — paklausė jis. 

Visi mes pažvelgėme į tą pusę: vieni pro žiūronus, kiti — pa- 
prastai uždėję delnus virš akių. Ten buvo tankus miškas, už jo — 
ilgas plikas šlaitas, o toliau — vėl miškas. Atvirame plote tarp 
dviejų miškų matėsi kažkas tamsus, panašus į plaukiančio debe- 

-sies šešėlį. 

— Man rodos, tai banda, jūsų didenybe, — atsakė Sultas. 

Tą patį akimirksnį viduryje to tamsaus šešėlio kažkas greitai 
blykstelėjo. 

— Ten maršalas Gruši, — tarė imperatorius ir atitraukė nuo 
akių žiūroną. — Dabar anglai visiškai žuvo. Jie mano kumštyje. 
Jie nepabėgs... 

Jis apsidairė ir sulaikė žvilgsnį ties manimi. 

— O! Štai jis, žygūnų karalius, — pasakė jis. — Ar jūsų geras 
žirgas, pulkininke Žerarai? 

Aš sėdėjau ant savo mylimos Žibuoklės, visos brigados pasidi- 
džiavimo. Taip ir pasakiau imperatoriui. 

— Tada lėkite visu greičiu pas maršalą Gruši, matote, ten jo 
kariuomenė. Pasakykite, kad jis pultų anglus iš kairiojo flango ir 
užnugario, 0 aš smogsiu iš priekio. Kartu mes juos sutraiškysime, 
nė vieno gyvo neliks. 

Aš atidaviau pagarbą ir, netaręs nė žodžio, nujojau, o širdis 
taip ir daužėsi iš džiaugsmo, kad man davė tokį atsakingą uždavi- 
nį. Pažvelgiau į ilgą, vientisą raudonai mėlyną liniją, švytavusią 
pro parako dūmus, ir šuoliuodamas pagrūmojau jai kumščiu. „Mes 
juos sutraiškysime, nė vieno gyvo neliks“. Taip pasakė imperato- 
rius, ir aš, Etjenas Žeraras, turiu paversti jo žodžius darbais. Ne- 
nustygau norėdamas kuo greičiau pasiekti maršalą ir pagalvojau, 
ar Man neprasiveržus tiesiog pro anglų kairįjį langą. Man teko 

atlikti įžūlesnių dalykų ir išlikti gyvam ir sveikam, tačiau pama- 
niau, kad jeigu mano sumanymas nepavyks ir mane užmuš arba 
paims į nelaisvę, pranešimas nebus perduotas ir imperatoriaus 
planai žlugs. Todėl prajojau pro mūsų kavaleriją, pro jėgerius, 
ulonus, gvardiečius, karabinierius, raituosius grenadierius ir pa- 
galiau pro savo velnius, kurie palydėjo mane atsisveikinimo žvilgs- 
niais. Už kavalerijos stovėjo senoji gvardija, dvylika pulkų, visi 
kaip vienas daugelio kovų veteranai, rūstūs ir ryžtingi, su ilgo- 
mis mėlynomis milinėmis ir aukštomis lokio kailio kepurėmis, 
nuo kurių buvo nuimti pliumažai. Ant kiekvieno nugaros buvo 
odinė kuprinė, visi apsivilkę paradiniais mėlynai baltais mundu- 
rais, kad rytoj su jais galėtų įžengti į Briuselį. Prajodamas pro 
juos pamaniau, kad šitie žmonės niekada nepatyrė pralaimėjimo, 
ir, pamatęs jų nugairintus veidus ir griežtas, ramias povyzas, ta- 
riau sau, kad jie niekada ir nebus sumušti. Viešpatie, aš net ne- 
įtariau to, kas įvyks iš viso po kelių valandų! 

Į dešinę nuo senosios gvardijos stovėjo jauni gvardiečiai ir La- 
bo šeštasis korpusas, o pačiame kairiojo flango pakraštyje tiesėsi 
Žakino ulonai ir Marbo husarai. Visi šie kariai nieko nežinojo apie 
korpusą, artėjantį prie jų mišku, visas jų dėmesys buvo sutelktas 
į mūšį, kuris vyko į kairę nuo jų. Daugiau kaip šimtas patrankų 
griaudėjo iš abiejų pusių, trenksmas buvo baisus — iš visų mūšių, 
kuriuose man teko dalyvauti, tokių audringų nebuvo nė pusės 
tuzino. Pažvelgiau pro petį ir pamačiau dvi kirasyrų brigadas, 
anglų ir prancūzų, jos lėkė šlaitu žemyn ir kardai žybčiojo kaip 
audros žaibai. Kaip norėjau pasukti Žibuoklę ir vesti husarus į 
mūšio centrą! O, koks tai būtų buvęs reginys! Etjenas Žeraras 
jojo atsukęs nugarą karštoms grumtynėms tarp kavaleristų. Ta- 
čiau pareiga yra pareiga, ir aš prajojau pro Marbo raituosius pa- 
trulius, palikęs kairėje Fišermono kaimą. 

Prieš mane buvo didelis beveik vienų ąžuolų miškas, kuris va- 
dinosi Paryžiaus miškas, ir juo ėjo siauri takeliai. Prijojęs mišką, 
sustojau ir įsiklausiau, tačiau iš jo niūrios tankmės neatsklido nei 
trimito garsas, nei ratų girgždesys, nei kanopų dundėjimas, kuris 

paliudytų didelės kolonos judėjimą, nors savo akimis mačiau, kaip 
ji suko į šitą mišką. Už manes virė mūšis, o priešais buvo tylu 
kaip kape, jau paruoštame daugybei drąsuolių. Šakos susipynė 
man virš galvos, uždengdamos saulę, ir tirštas šuto kvapas kilo 
nuo drėgnos žemės. Keletą mylių pralėkiau tokiu šuoliu, kuriam 
ryžtųsi nedaugelis, kai apačioje kyšo šaknys, o virš galvos — ša- 
kos. Pagaliau aš išvydau Gruši avangardą. Atskiri husarų būriai 
prajojo tarp medžių abiejose pusėse nuo manęs. Tolumoje išgir- 
dau būgno dundėjimą ir tylų, duslų triukšmą, kurį sukelia žy- 
giuojanti armija. Bet kurį akimirksnį galėjau sutikti štabą ir per- 
duoti įsakymą asmeniškai Gruši, nes žinojau, kad tokiame žygyje 
Prancūzijos maršalas, be abejonės, joja savo armijos avangarde. 

Staiga miškas praretėjo, ir aš apsidžiaugiau supratęs, kad jis 
baigėsi: dabar tai pamatysiu visą armiją ir rasiu maršalą. Pamiš- 
kėje, kur susibėgo takai, stovėjo maža smuklė, kurioje paprastai 
geria vyną miško kirtėjai ir vežikai. Aš sulaikiau žirgą prie smuk- 
lės durų ir apsidairiau. Priešais, už kelių mylių, pamačiau antrą 
Sen Lambero mišką, iš kurio ėjo kariuomenė, kai ją pastebėjo im- 
peratorius. Tačiau nebuvo sunku suprasti, kodėl ji taip ilgai ne- 
galėjo pasiekti antro miško, nes kelią jai kirto gilus Lasnė tarpek- 
lis. Nieko stebėtino, kad ištįsusi kolona — kavalerija,pėstija ir 
artilerija — tiktai šliaužė nuo vieno šlaito ir lipo į kitą, tuo tarpu 
avangardas jau buvo miške už manęs. Keliu važiavo artilerijos 
baterija, ir aš jau norėjau prijoti ir paklausti vado, kur rasti mar- 
šalą, kai staiga pamačiau, kad, nors artileristai ir mėlynais mun- 
durais, jie neturi dolomanų su raudonais antsiuvais, kokius ne- 
dairiausi, kai staiga kažkieno ranka palietė mano koją, ir aš pa- 
mačiau smuklės šeimininką, kuris atbėgo prie manęs. 

— Beproti! — sušuko jis. — Kaip jūs čia patekote? Ką jūs čia 
veikiate? 

— Ieškau maršalo Gruši. 

— Juk jūs pačiame prūsų armijos centre! Jokite sau! 

— Negali būti! Tai Gruši korpusas. 

— Iš kur jūs žinote? 

— Taip sakė imperatorius. 

— Vadinasi, imperatorius padarė lemtingą klaidą! Sakau jums, 
kad Silezijos husarų patrulis tik ką buvo mano smuklėje. Argi jūs 
jo nesutikote miške? 

— Aš sutikau husarus. 

— Tai priešai. 

— O kur Gruši? 

— Jis už jų. Jie jį aplenkė. 

— Kaip aš galiu grįžti? Man reikia joti pirmyn, tada galėsiu jį 
sutikti. Aš turiu įsakymą ir turiu surasti jį nors po žeme. 

Jis akimirksnį pagalvojo. 

— Greičiau! — sušuko jis, griebdamas mano žirgą už apynas- 
rio. — Klausykite manęs, dar ne viskas prarasta. Jūsų nepastebė- 
jo. Aš paslėpsiu jus, kol jie praeis. 

Už namo stovėjo žemutė arklidė, ir ten jis įvedė mano Žibuoklę. 
Mane jis net ne įvedė, o tiesiog įtempė į virtuvę. Ji buvo beveik 
tuščia, su plytų grindimis. Raudonskruostė storulė ant ugniaku- 
ro kepė kotletus. 

— Kas yra? — paklausė ji, priešiškai žvilgčiodama tai į mane, 
tai į šeimininką. — Ką tu čia atvedei? 

— Tai prancūzų karininkas, Mari. Mes negalime leisti, kad prū- 
sal jį sučiuptų. 

— O kodėl? 

— Kaip kodėl? Tegu mane perkūnas trenkia, argi aš pats ne- 
buvau Napoleono kareivis? Argi manęs neapdovanojo karabinu 
kartu su pačiais šauniausiais gvardiečiais? Nejaugi leisiu, kad ma- 
no kovos draugą sučiuptų mano akivaizdoje? Mes turime jį išgel- 
bėti, Mari. 

Bet moteris žiūrėjo į mane visai nedraugiškai. 

— Pjerai Šarai, — tarė ji, - matyt, tu nenusiraminsi,: kol 
nesudegins tavo namo, o ir tavęs kartu su juo. Nejaugi tu, stuob- 
ry, nesupranti, jog jeigu tu koveisi už Napoleoną, tai tik todėl, 
kad jis valdė Belgiją? O dabar jo valdžia baigėsi. Prūsai - mūsų 

sąjungininkai, o jis - mūsų priešas. Aš nepakęsiu prancūzo savo 
namuose. Eik ir išduok jį! 

Šeimininkas pasikasė pakaušį ir nusiminęs pažvelgė į mane, 
tačiau aš iš karto suvokiau, kad tai moteriai brangi ne Prancūzija 
ir ne Belgija, ji bijo tiktai dėl savo namo. 

— Madam, — tariau sukaupęs visą savo orumą ir šaltakraujiš- 
kumą, — imperatorius jau triuškina anglus, ir dar ligi vakaro pran- 
cūzų armija bus čia. Jeigu jūs padėsite man, gausite atpildą, o 
jeigu mane išduosite, būsite nubausta ir jūsų namą sudegins karo 
policija. 

Tai padarė jai reikiamą įspūdį, ir aš paskubėjau sustiprinti per- 
gale, pakeisdamas taktiką. 

— Beto, - pasakiau, — argi gali būti, kad tokia gražuolė būtų 
tokia žiauri? Aš tikras, kad jūs neatsisakysite paslėpti mane. 

Ji pažvelgė į mano žandenas ir iš karto sušvelnėjo. Aš paėmiau 
ją už rankos, ir po poros minučių taip pataisėme santykius, kad 
jos vyras pats pažadėjo išduoti mane, jeigu nenustosiu. 

— Be to, visas kelias užtvenktas prūsų! — sušuko jis. - Grei- 
čiau, greičiau į pastogę! 

— Greičiau į pastogę! — prisijungė prie jo žmona, ir jie abu 
nuvedė mane prie laiptų, kurie kilo prie liuko palubėje. Čia į du- 
ris garsiai pasibeldė, ir patys suprantate, kad akimirksniu mano 
pentinai švystelėjo liuke, ir dangtis užsivožė. Apačioje po manim 
iš karto pasigirdo vokiečių kalba. 

Atsidūriau ilgoje, per visą namą, pastogėje po pačiomis gegnė- 
mis. Pastogė buvo virš smuklės, ir pro plyšius grindyse galėjau 
matyti ir virtuvę, ir svečių kambarį, ir smuklės salę. Langų nebu- 
vo, bet kadangi namas buvo gerokai apgriuvęs, stoge trūko keleto 
lentelių, pro plyšius sklido šviesa ir buvo galima stebėti, kas vyksta 
lauke. Pastogė buvo užversta visokiu šlamštu. Viename gale gu- 
lėjo krūva šiaudų, kitame — visas kaupas tuščių butelių. Išskyrus 
liuką, pro kurį aš įlindau, čia nebuvo nei langų, nei durų. 

Keletą minučių pasėdėjau ant šieno krūvos, stengdamasis at- 
sikvošėti ir viską apgalvoti. Reikalas gana rimtai pakrypo į kitą 

pusę, jeigu prūsų kariuomenė atsirado mūšio lauke, aplenkusi 
mūsų rezervus, tačiau, atrodo, čia buvo tik vienas korpusas, o 
korpusu daugiau ar mažiau — nedidelis skirtumas tokiam žmo- 
gui kaip imperatorius. Jam nieko nereiškė sutriuškinti anglus, 
nepaisant tokio pranašumo. Kadangi Gruši užpakalyje, geriau- 
sia, ką aš galėjau padaryti dėl imperatoriaus, tai palaukti, kol pra- 
eis prūsai, o paskui joti toliau, surasti maršalą ir perduoti jam 
įsakymą. Jeigu jis, užuot persekiojęs prūsus, prasiverš į anglų už- 
nugarį, viskas bus gerai. Prancūzijos likimas priklausė nuo mano 
apdairumo ir savitvardos. Jūs žinote, kad man tai buvo ne naujie- 
na, jūs taip pat žinote, kad nei apdairumas, nei savitvarda manęs 
neišduos. Suprantama, imperatorius neapsiriko pavedęs šį reika- 
14 man. Jis pavadino mane žygūnų karaliumi. Ką gi, aš neužtrauk- 
siu gėdos šiam vardui. 

Buvo aišku, kad, kol prūsai nepraeis, nieko negalima imtis, ir 
aš leidau laiką, stebėdamas juos. Niekada negalėjau jų pakęsti, 
tačiau turiu pripažinti, kad jų drausmė geležinė: nė vienas neuž- 
ėjo į smuklę, nors jų lūpos sukepo nuo dulkių, ir jie patys vos 
nekrito iš nuovargio. Kareiviai, pasibeldę į duris, įnešė draugą, 
kuris buvo be sąmonės, ir, palikę jį, vėl grįžo į rikiuotę. Atnešė 
dar keletą sužeistų, juos paguldė virtuvėje, ir jaunas gydytojas, 
beveik dar berniukas, pasiliko jų prižiūrėti. Apžiūrėjęs visa tai 
pro plyšius grindyse, ėmiau žiūrėti pro skyles stoge, iš kur viskas 
buvo puikiai matyti. Prūsų kariuomenė vis ėjo ir ėjo pro šalį. Iš 
karto buvo aišku, kad jie atliko nepaprastai sunkų žygį ir beveik 
nevalgė, todėl į juos buvo baisu žiūrėti: jie buvo iškamuoti ir nuo 
galvos ligi kojų aplipę purvu, nes tolydžio krito ant slidaus kelio. 
Tačiau vis dėlto jie buvo kupini kovos dvasios ir patys tempė pa- 
trankas, kai jų ratai ligi stebulių nugrimzdavo į lipnų purvą, o 
išvarginti arkliai įsmukdavo ligi kelių, stengdamiesi jas ištrauk- 
ti. Karininkai jodinėjo palei koloną, uolius drąsindami pagyro- 
mis, o apsileidėlius - kardų plokštumų smūgiais. O iš priekio, 
iš už miško, visą laiką sklido kurtinantis mūšio gausmas, tarsi 
visos upės žemėje būtų subėgusios į vieną milžinišką krioklį, 

kuris kunkuliuoja ir krinta nuo aukštumos. Ilgas dūmų šleifas, pa- 
kilęs aukštai virš medžių, buvo panašus į milžinišką balną. Kari- 
ninkai rodė į jį kardais, iš jų sukepusių lūpų sklido kimūs šauks- 
mai, ir žmonės, aplipę purvais, veržėsi į mūšio lauką. Visą valandą 
ėjo jie pro mane, ir aš nusprendžiau, kad jų avangardas jau susidū- 
rė su Marbo patruliais ir imperatorius jau žino apie jų pasirodymą. 

— Ką gi, draugai, jūs labai skubate į mūšio lauką, bet pažiūrė- 
sime, kokiu greičiu jūs spruksite atgal, — tariau sau, ir ši mintis 
mane paguodė. 

Aš kankinausi laukdamas, bet netrukus kažkas įvyko, ir tai 
išsklaidė mano nuobodį. Sėdėjau savo sekimo poste džiūgauda- 
mas, kad beveik visas korpusas praėjo ir kelias bus greitai lais- 
vas, kai staiga virtuvėje pasigirdo barnis prancūzų kalba. 

— Neleisiu! — suriko moteriškas balsas. 

— Ne, leisite! — sušuko vyriškis, ir prasidėjo garsus triukšmas. 

Akimirksniu atsidūriau prie plyšio grindyse. Pamačiau, kad 
mano storulė kaip ištikimas sarginis šuo stovi prie laiptų, o jau- 
nasis gydytojas, pabalęs iš įniršio, bando lipti į viršų. Keletas vo- 
kiečių atsigavę sėdėjo ant virtuvės grindų ir bukai, bet įdėmiai 
stebėjo juos. Šeimininko nesimatė. 

— Vyno ten nėra! — tarė moteris. 

— O man vyno ir nereikia. Aš paimsiu šieno arba šiaudų, kad 
pakločiau sužeistiesiems. Kodėl jie turi voliotis ant plytų, kai pa- 
stogėje yra šiaudų? 

— Ten nėra šiaudų. 

— O kas ten? 

— Tušti buteliai. 

— Ir daugiau nieko? 

— Nieko. 

Gydytojas jau buvo pasiruošęs atsisakyti savo sumanymo, bet 
vienas iš kareivių parodė į lubas. Iš jo žodžių supratau, kad jis 
mato šiaudelį, kyšantį tarp lentų. Tuščiai moteris ginčijosi su jais. 
Du kareiviai sunkiai atsistojo ir atitraukė ją, o gydytojas užlipo į 
viršų, atidarė liuką ir įlindo į pastogę. Vos jis pakėlė dangtį, aš 

pasislėpiau už jo, tačiau, nelaimė, jis uždarė jį paskui save, ir mes 
atsidūrėme akis į akį. 

Gyvenime nebuvau matęs, kad žmogus taip sutriktų. 

— Prancūzų karininkas! — sumurmėjo jis. 

— Tyliau! —- pasakiau aš. —- Kalbėkite pašnibždomis. — Ir išsi- 
traukiau kardą. 

— Aš ne kareivis, — tarė jis. — Aš gydytojas. Kodėl jūs man 
grasinate kardu? Aš beginklis. 

— Aš nenorėčiau liesti jūsų, bet privalau gintis. Aš čia sle- 
piuosi. | 

— Šnipas! 

— Šnipai nevaikščioja su kariniais mundurais ir apskritai ne- 
įeina į armijos sudėtį. Aš per klaidą atsidūriau prūsų korpuse ir 
pasislėpiau čia, tikėdamasis prasmukti, kai visi praeis. Neliesiu 
jūsų, jeigu jūs prisieksite tylėti, kad čia esu, kitaip gyvas iš čia jūs 
neišeisite. 

— Galite įsikišti kardą į makštį, mesjė, — tarė gydytojas ir drau- 
giškai pažiūrėjo į mane. — Aš savo kilme lenkas ir nejaučiu ne- 
apykantos nei jums, nei prancūzams apskritai. Aš darau tai, ko 
reikia sužeistiesiems, bet ne daugiau. Ne gydytojo pareiga imti į 
nelaisvę husarus. Jums leidus, aš pasiimsiu tik glėbį šieno, kad 
pakločiau tiems vargšams. 

Aš norėjau pareikalauti, kad jis prisiektų, tačiau iš patirties 
žinojau, kad jeigu žmogus pasiryžo meluoti, tai jis nesvyruoda- 
mas melagingai prisieks, ir nutylėjau. Gydytojas pakėlė dangtį, 
numetė žemyn kiek jam reikėjo šieno ir nulipo laiptais, uždaręs 
dangtį. Aš atidžiai sekiau jį — jis grįžo pas savo sužeistuosius, 
mano geroji šeimininkė neatsitraukė nuo jo nė per žingsnį, ta- 
čiau jis, nepasakęs nė žodžio, dirbo savo darbą. 

Tuo metu buvau tikras, kad visas korpusas praėjo, ir pasukau 
prie skylės stoge, manydamas, kad kelias laisvas, nebent pasiro- 
dytų keletas atsilikėlių, į kuriuos nereikėjo kreipti dėmesio. Iš 
tikrųjų pirmasis korpusas praėjo, ir aš mačiau, kaip paskutinės 
pėstininkų eilės dingo miške; bet įsivaizduokite mano nusivylimą, 

kai iš Sen Lambero miško pasirodė antrasis korpusas, toks pat 
gausus kaip ir pirmasis. Abejonių nebeliko: visa prūsų armija, 
kuri, kaip mes manėme, buvo sutriuškinta prie Linji, tuoj tuoj 
užgrius mūsų dešinįjį flangą, o Gruši pateko ant kokios nors kvai- 
los meškerės. Patrankų griausmas, kuris dabar gerokai priartėjo, 
liudijo, kad prūsų baterijos, pravažiavusios pro mane, jau pradėjo 
savo darbą. Įsivaizduokite mano padėtį! Ėjo valanda po valandos, 
saulė krypo į vakarus. O ta prakeikta smuklė, kurioje slėpiausi, 
vis dar buvo tarsi kokia salelė audringame nuožmių prūsų srau- 
te. Aš būtinai turėjau rasti maršalą Gruši, o negalėjau iškišti no- 
sies iš smuklės — mane nedelsiant būtų paėmę į nelaisvę. Galite 
įsivaizduoti, kaip aš keikiausi ir roviausi plaukus. Kaip mažai mes 
žinome, kas mūsų laukia! Tačiau tuo pačiu metu, kai aš įniršęs 
keikiau likimą, jis jau ruošė man kur kas kilnesnę paskirtį, ku- 
rios niekada nebūčiau įvykdęs, jeigu nebūčiau įstrigęs toje purvi- 
noje smuklėje Paryžiaus miško pakraštyje. 

Du prūsų korpusai jau praėjo, ir pro mane žygiavo trečiasis, 
kai staiga išgirdau svečių kambaryje garsų triukšmą ir balsus. 
Perėjau į kitą vietą ir pažvelgiau žemyn, norėdamas sužinoti, kas 
ten vyksta. 

Tiesiai po manimi du prūsų generolai palinko prie ištiesto ant 
stalo žemėlapio. Keletas adjutantų ir štabo karininkų tylėdami 
stovėjo aplinkui. Vienas iš generolų buvo piktas senis, žilas ir 
raukšlėtas, išsitaršiusiais žilstančiais ūsais ir į šuns lojimą pana- 
šiu balsu. Kitas buvo jaunesnis, ilgo, rūstaus veido. Jis uoliai kaip 
studentas matavo nuotolį pagal žemėlapį, o pirmasis generolas 
trypė kojomis, pyko ir keikėsi kaip husarų kapralas. Keista buvo 
žiūrėti į taip įniršusį senį, kai jaunasis kuo puikiausiai tvardėsi. 
Ištisai jų pokalbio nesupratau, tačiau už bendrą prasmę galiu ga- 
rantuoti. 

— Sakau jums, reikia pulti — pirmyn ir tiktai pirmyn! — suri- 
ko senis ir baisiai vokiškai nusikeikė. — Aš pažadėjau Velingto- 
nui, kad atvyksiu su armija, net jeigu mane reikės pririšti, kad 
nenukrisčiau nuo arklio. Biulovo korpusas jau kaunasi, Citenas 

palaikys jį visomis jėgomis ir visų patrankų ugnimi. Pirmyn, Gnei- 
zenau, pirmyn! 

Antrasis palingavo galvą. 

— Jūsų prakilnybe, nereikia užmiršti, kad jeigu anglai bus su- 
mušti, jie atsitrauks prie jūros. O kokia bus mūsų padėtis, kai 
Gruši atkirs mus nuo Reino? 

— Mes juos sumušime, Gneizenau. Mes su hercogu sumalsime 
juos į miltus. Pirmyn, aš įsakau! Karas bus baigtas vienu smūgiu. 
Pritraukite Piro kariuomenę ir mes galėsime mesti ant svarstyk- 
lių lėkštės šešiasdešimt tūkstančių žmonių, o Tilmanas laikys Gru- 
ši už Vavro. 

Gneizenau patraukė pečiais, bet čia duryse pasirodė ordonan- 
sas. 

— Atvyko hercogo Velingtono adjutantas, — atraportavo jis. 

— Aha! — suriko senis. — Paklausykime, kuo jis mus pradžiu- 
gins! 

Į kambarį svyruodamas įėjo anglų karininkas, jo raudonas mun- 
duras pajuodo nuo purvo ir sukrešėjusio kraujo. Jo ranka buvo 
perrišta kruvina skarele, ir, kad neparkristų, jis atsirėmė į stalą. 

— Aš pasiųstas pas maršalą Bliucherį, — tarė jis. 

— Aš maršalas Bliucheris. Sakykite greičiau, koks reikalas! — 
suriko nekantrusis senis. 

— Hercogas įsakė perduoti jums, kad anglų armija nesudrebės 
ir jis visai neabejoja sėkme. Prancūzų kavalerija sumušta, dvi pės- 
tininkų divizijos visiškai sunaikintos, liko tiktai rezervas - gvar- 
dija. Jeigu jūs palaikysite mus stipriu smūgiu, prancūzai bus vi- 
siškai sutriuškinti ir... 

Čia jo keliai sulinko, ir jis kaip maišas sudribo ant grindų. 

— Viskas aišku! — sušuko Bliucheris. — Gneizenau, pasiųskite 
pas Velingtoną adjutantą, tegu praneša, kad hercogas gali visiš- 
kai pasikliauti manimi. Pirmyn, ponai, mūsų laukia daug darbo! 

Jis išbėgo iš kambario, ir visas jo štabas, skimbčiodamas pen- 
tinais, puolė paskui jį, o du ordonansai perdavė sužeistą anglą 
gydytojo globai. 

Gneizenau, kuris buvo štabo viršininkas, truputį luktelėjo, pas- 
kui uždėjo ranką ant peties vienam iš adjutantų. Sis žmogus iš 
karto patraukė mano dėmesį, nes mano akis tiksliai nustato dė- 
mesio vertus žmones. Jis buvo aukštas ir lieknas, nors tuoj pat į 
kavaleriją; tiesą sakant, mūsų išvaizdos turėjo kažką bendra. Jo 
tamsus veidas turėjo kažką vanagiška, juodos akys grėsmingai 
žybčiojo iš po tankių, gauruotų antakių, o su tokiais kaip jo ūsais 
jam nesunku būtų pakliūti į geriausią mano husarų eskadroną. 
Jis vilkėjo žalią mundurą su baltais atvartais ir dėvėjo kiverį su 
arklio uodega — supratau, kad jis dragūnas ir pats šauniausias iš 
visų kavaleristų, kuriuos aš su malonumu perverčiau kardu. 

— Klausykite, grafe Šteinai, — tarė Gneizenau. — Jeigu prie- 
šas bus sumuštas, bet imperatoriui pavyks pabėgti, jis surinks 
naują armiją, ir mes vėl viską turėsime pradėti iš naujo. Jeigu 
mes paimsime į nelaisvę imperatorių, tada karas baigsis. Dėl to 
verta pasistengti ir surizikuoti galva. 

Jaunasis dragūnas nieko neatsakė, bet klausėsi labai atidžiai. 

— Tarkim, hercogas Velingtonas teisus, prancūzų armija bus 
visiškai sumušta ir priversta bėgti. Tada imperatorius, be abejo- 
nės, grįš atgal per Ženapą ir Šarlerua, nes tai pats trumpiausias 
kelias prie sienos. Reikia tikėtis, kad jis turės gerus arklius ir 
atsitraukianti kariuomenė nuvalys jam kelią. Mūsų kavalerija per- 
sekios sumuštą armiją, bet imperatorius atsidurs gerokai toliau 
savo kariuomenės. 

Jaunasis dragūnas linktelėjo galvą. 

— Jums, grafe Šteinai, aš patikiu imperatorių. Jeigu jūs paim- 
site jį į nelaisvę, jūsų vardas įeis į istoriją. Jūs žinomas kaip ge- 
riausias kavaleristas visoje armijoje. Imkite sau į pagalbą ką tik 
norite — manau, kad dešimties arba dvylikos žmonių jums už- 
teks. Į kautynes nesivelkite, atsitraukiančių nepersekiokite, joki- 
te nuošaliai ir tausokite jėgas, kad pasiektumėte didžiausią tiks- 
lą. Ar jūs mane supratote? 

Dragūnas vėl linktelėjo galvą. Jis neeikvojo žodžių, ir tai man 
padarė įspūdį. Supratau, kad jis — iš tikrųjų pavojingas žmogus. 

— Na, ką gi, visa kita palieku jūsų nuožiūrai. Atmeskite viską, 
išskyrus tai, kas svarbiausia. Imperatoriaus karietą ir jį patį jūs 
pažinsite be vargo. O dabar man reikia vytis maršalą. Sudie! Jei- 
gu mes dar pasimatysime, neabejoju, kad galėsiu pasveikinti jus 
su žygdarbiu, kuris skambės visoje Europoje. 

Dragūnas atidavė pagarbą, o Gneizenau skubiai išėjo iš kam- 
bario. Jaunasis karininkas, didžiai susimąstęs, truputį pastovė- 
jo. Po to jis išėjo paskui savo štabo viršininką. Aš smalsiai se- 
kiau jį pro plyšį laukdamas, ką jis darys toliau. Jo žirgas, gražus, 
stiprus, bėras su baltomis kojinėmis ant priekinių kojų, buvo 
pririštas prie smuklės durų. Jis šoko į balną ir, išjojęs skersai 
kelio kavaleristų kolonai, pasirodžiusiai kelyje, pasikalbėjo su 
karininku, jojusiu pirmojo pulko priešakyje. Po trumpo pokal- 
bio du husarai — tai buvo husarų pulkas — išjojo iš eilių ir atsi- 
stojo šalia grafo Šteino. Paskui jis sulaikė kitą pulką, ir prie jo 
prisijungė du ulonai. Iš kito pulko jis paėmė du dragūnus, pas- 
kui du kirasyrus. Pagaliau jis patraukė savo mažą būrelį į šalį, 
surinko visus aplink save ir pradėjo aiškinti, ką jiems reikės da- 
ryti. O paskui devyni žmonės glaudžia grupele išnyko Paryžiaus 
miške. 

Nėra ko ir aiškinti jums, mano bičiuliai, ką visa tai reiškė. Juk 
šitas Šteinas veikė būtent taip, kaip jo vietoje būčiau veikęs ir aš 
pats. Iš kiekvieno pulko jis paėmė po du geriausius kavaleristus 
ir surinko tokį būrį, nuo kurio niekas negalės pabėgti. Jeigu jie 
leisis vytis imperatoriaus, o jis neturės konvojaus, tegul pasigaili 
jo Dievas! 

Įsivaizduokite, brangūs draugai, kaip jaučiausi aš - mane krėtė 
karštligė, aš tiesiog degiau, aš vos neišprotėjau! Apie Gruši dau- 
giau nebegalvojau. Rytuose šaudymo nebesigirdėjo. Vadinasi, jis 
toli. Jeigu jis ir atvyks, tai vis tiek pavėluos ir mūšio baigtis bus 
jau nulemta. Saulė buvo žemai, ligi tamsos liko iš viso dvi ar trys 
valandos. Taigi nebuvo jokios prasmės vykdyti įsakymo. Užtat 
atsirado kitas, daug skubesnis ir svarbesnis reikalas, nuo kurio 
priklausė imperatoriaus išgelbėjimas, o galbūt ir jo gyvybė. Bet 


305 


kokia kaina, nepaisydamas pavojų, turiu atsidurti šalia jo. Bet 
kaip tai padaryti? Kelią pas savuosius man užtvėrė visa prūsų 
armija. Jie atkirto visus kelius, bet pareigos kelio atkirsti neįma- 
noma, kai jį mato prieš save Etjenas Žeraras. Daugiau laukti bu- 
vo negalima. Aš nusprendžiau joti. 

Nulipti nuo pastogės galėjau tiktai laiptais, čia jau nieko nesu- 
galvosi, nes kito liuko nebuvo. Pažvelgiau į virtuvę ir pamačiau, 
kad jaunasis gydytojas dar ten. Sužeistas anglų adjutantas sėdėjo 
ant kėdės, o šalia ant šiaudų gulėjo visiškai nusilpę du prūsų ka- 
reiviai. Kiti jau atsigavo, ir juos pasiuntė į užnugarį. Taigi man, 
„kad pasiekčiau savo žirgą, reikėjo prasibrauti pro priešus. Gydy- 
tojo man nebuvo ko bijoti, anglas buvo sužeistas, o be to, jo kar- 
das su apsiaustu gulėjo kampe; du vokiečiai voliojosi beveik be 
sąmonės, ir ginklų šalia jų nesimatė. Ko gi laukti? Aš pakėliau 
liuko dangtį, nušliuožiau laiptais žemyn ir pasirodžiau tarp jų su 
pliku kardu rankoje. 

Būtumėte matę, kaip jie nustebo! Gydytojas, žinoma, viską ži- 
nojo, tačiau anglui ir dviem vokiečiams turbūt pasirodė, kad pats 
karo dievas nusileido iš dangaus. Ko gero, į mane išties vertėjo 
pažiūrėti, aš buvau nuostabus su sidabriniu ir pilku munduru, su 
žvilgančiu kardu rankoje. Abu vokiečiai, išsproginę akis, suak- 
menėjo. Anglų karininkas kilstelėjo, bet nuo nusilpimo vėl sudri- 
bo ant kėdės, pražiojęs burną. 

— Kas čia, po velnių! — kartojo jis. — Kas čia, po velnių! 

— Nė iš vietos, — pasakiau. — Aš nieko neliesiu, bet vargas 
tam, kuris pabandys mane sulaikyti. Jeigu jūs man netrukdysite, 
jums nėra ko bijoti, bet saugokitės pasirodyti mano kelyje. Aš pul- 
kininkas Etjenas Žeraras iš Konflano husarų pulko. 

— O, velnias! — tarė anglas. — Tas pats, kuris užmušė lapę. 

Jo veidas persikreipė iš pykčio. Medžioklės pavydas — niekin- 
gas jausmas. Šis anglas nekentė manęs už tai, kad aš, o ne jis 
užmušė lapę. O, kokie skirtingi mūsų charakteriai! Jei jis tai būtų 
padaręs mano akivaizdoje, aš būčiau apkabinęs jį džiūgaudamas 
ir džiaugdamasis. Tačiau ginčytis nebuvo kada. 

— Man iš tikrųjų labai gaila, sere, — tariau. — Bet aš būsiu 
priverstas pasiskolinti jūsų apsiaustą. 

Jis pabandė atsistoti nuo kėdės ir pasiekti kardą, tačiau aš už- 
tvėriau kampą, kur jis gulėjo. 

— Ar yra kas nors jūsų kišenėse? 

— Dėžutė, — atsakė jis. 

— Neapiplėšiu jūsų, — tariau aš. Paėmęs apsiaustą, ištraukiau 
iš kišenės sidabrinę gertuvę, kvadratinę medinę dėžutę ir žiūro- 
ną. Visa tai atidaviau jam. Tačiau šitas niekšas atidarė dėžutę, 
išėmė pistoletą ir nusitaikė man į kaktą. | 

— O dabar, brangusis, — tarė jis, — padėkite savo kardą ir pa- 
siduokite. 

Aš buvau taip priblokštas tokios niekšingos klastos, kad tie- 
siog suakmenėjau. Bandžiau kalbėti apie garbę, apie dėkingumą, 
tačiau jo akys virš pistoleto vamzdžio pasidarė dar piktesnės. 

— Užteks plepėti! — pasakė jis. — Mesk ginklą! 

Ar aš galėjau pakelti tokį pažeminimą? Geriau mirti, negu leisti,. 
kad mane šitaip nuginkluotų. Jau buvau pasiruošęs sušukti: 
„Šauk!“, kai staiga anglas kažkur dingo, o jo vietoje išaugo šieno 
šūsnis, kurioje kepurnėjosi ranka su raudona rankove ir botfortų 
pora. Ak, mano narsioji šeimininkė! Žandenos išgelbėjo mane. 

— Bėk, kareivėli, bėk! — sušuko ji ir dar užvertė šieno ant 
besikepurnėjančio anglo. Akimirksniu perbėgau per kiemą, iš- 
vedžiau iš tvarto Žibuoklę ir įšokau į balną. Pro langą driokste- 
lėjo šūvis, kulka prašvilpė pro pat mano petį, ir pamačiau įnir- 
šio persuktą veidą. Aš niekinamai nusišaipiau, paraginau 
pentinais žirgą ir išlėkiau į kelią. Paskutinis prūsų kareivis jau 
dingo miške, ir kelias įvykdyti pareigą buvo laisvas. Jeigu Pran- 
cūzija nugalėjo, viskas gerai. Jeigu Prancūzija nugalėta, tai aš ir 
mano žirgelis reiškiame daugiau negu pergalė ar pralaimėjimas, 
nuo manęs priklauso imperatoriaus išgelbėjimas ir gyvybė. ,„Pir- 
myn, Etjenai, pirmyn! — sušukau aš. — Tarp visų tavo šaunių 
žygdarbių dabar tavęs laukia pats didžiausias, net jeigu jis bus 
paskutinis!“ 

2. Pasakojimas apie devynis prūsų kavaleristus 


Praėjusį kartą, mano bičiuliai, pasakojau apie tai, kaip 1mpe- 
ratorius pavedė man pristatyti svarbų įsakymą maršalui Gruši, 
tačiau man nepavyko jo įvykdyti dėl netikėtų aplinkybių, ir aš 
visą ilgą popietę prasėdėjau smuklės pastogėje, neturėdamas ga- 
limybių išeiti, nes aplinkui buvo prūsų kariuomenė. Jūs atsime- 
nate, kaip nugirdau prūsų štabo viršininko įsakymą grafui Štei- 
nui ir sužinojau apie pavojingą planą, kurį jie iš karto pradėjo 
vykdyti, — nužudyti arba paimti į nelaisvę imperatorių po pran- 
cūzų armijos sutriuškinimo. Iš pradžių negalėjau tuo patikėti, ta- 
čiau patrankos griaudėjo visą dieną ir kanonada neartėjo, o tai 
reiškė, kad anglai bet kuriuo atveju nepasitraukė ir atmušė visas 
mūsų atakas. 

Jau sakiau, kad tą dieną Prancūzijos dvasia atsitrenkė į Angli- 
jos mėsos kalną, bet reikia pripažinti, kad mėsos kalnas pasirodė 
gana tvirtas. O jeigu imperatoriui nepavyko susidoroti su vienais 
anglais, tai dabar, kai šešiasdešimt tūkstančių tų prakeiktų prūsų 
puola iš flango, jam išties riesta. Tačiau kad ir kaip ten būtų, ži- 
nodamas slaptus priešo planus, aš privalėjau būti šalia jo. 

Praėjusį kartą pasakojau jums, kaip drąsiai išsiveržiau iš smuk- 
lės ir visu greičiu išlėkiau, o tas idiotas anglų adjutantas, bejėgiš- 
kai įpykęs, grūmojo man kumščiu pro langą. Pažvelgęs į jį, aš ne- 
noromis nusijuokiau, nes jo piktas, paraudęs veidas visas buvo 
aplipęs šienu. Išjojęs į kelią, kilstelėjau kilpose ir užsimečiau gražų 
juodą apsiaustą su raudonu pamušalu, priklausiusį anglui. Jis sie- 
kė man ligi pačių botfortų ir visiškai uždengė mundurą, kuris 
galėjo mane išduoti. Kai dėl mano kiverio, tai tokius nešioja ir 
vokiečiai, vadinasi, jis neturėjo atkreipti dėmesio. Jeigu manęs 
niekas neužkalbins, aš laisvai galėsiu prajoti pro visą prūsų armi- 
ją; bet, nors ir supratau vokiškai, kadangi tais auksiniais laikais 
mes kariavome toje šalyje, ten turėjau labai daug pažįstamų damų, 
kalbėjau su gražiu paryžietišku akcentu, kurį iš karto atskirsi 
nuo jų šiurkščios, nemuzikalios kalbos. Žinojau, kad šis akcentas 

iš karto išduos mane, taigi man liko tiktai pasitikėti Dievu ir vil- 
tis, kad sugebėsiu prajoti tylėdamas. 

Paryžiaus miškas buvo toks didelis, kad nebuvo nė ko galvoti 
joti jį aplenkiant, todėl sukaupiau visą drąsą ir nušuoliavau tie- 
siai tuo keliu, kuriuo praėjo prūsų armija. Rasti kelią buvo ne- 
sunku, patrankų ir vežimų su sviedinių dėžėmis vėžės buvo ne 
mažiau kaip dviejų pėdų gylio. Netrukus pamačiau, kad abiejose 
pusėse nuo manęs voliojasi sužeistieji, prūsai ir prancūzai, — čia 
Biulovo avangardas susidūrė su Marbo husarais. Vienas senukas 
su ilga žila barzda, matyt, gydytojas, pašaukė mane ir bėgo pas- 
kui, bet nekreipiau jokio dėmesio į jo šauksmus, tik pentinais spus- 
telėjau žirgą. Jis jau seniai dingo už medžių, ojo šauksmai vis dar 
buvo girdėti. 

Netrukus prijojau prūsų rezervus. Pėstininkai stovėjo atsirėmę 
į šautuvus, kai kurie nusilpę gulėjo ant šlapios žemės, o karinin- 
kai, susirinkę į būrelius, klausėsi galingo dundėjimo ir svarstė 
žinias iš mūšio lauko. Lėkiau pro juos visu greičiu, tačiau vienas 
išjų išbėgo į kelią, užtvėrė jį ir pakėlė ranką, įsakydamas sustoti. 
Į mane žiūrėjo penkių tūkstančių prūsų akys. Taip, tai buvo siau- 
binga akimirka! Jūs išblyškote, mano bičiuliai, vien tik pagalvoję 
apie tai. O man tiesiog plaukai atsistojo piestu. Tačiau nė sekun- 
dei manęs nepaliko savitvarda ir drąsa. „Generolas Bliucheris!“ — 
riktelėjau aš. Ar ne mano angelas sargas pašnibždėjo į ausį tuos 
žodžius? Prūsas atšoko į šalį, atidavė pagarbą ir parodė į priekį. 
Jų, tų prūsų, nuostabi disciplina, o ir kas jis toks, kad sulaikytų 
karininką, kuris joja su pranešimu pas generolą? Dabar aš tarsi 
įsigijau talismaną, su kuriuo gyvas ir sveikas pereisiu visus pavo- 
jus, ir apie tai pagalvojus mano sielą užtvindė džiaugsmas. Buvau 
taip susižavėjęs, kad, jau nebelaukdamas klausimo, aš pats, pra- 
jodamas pro kariuomenę, šaukiau į dešinę ir į kairę: „Generolas 
Bliucheris! Generolas Bliucheris!“ — ir visi rodė į priekį ir prasi- 
skirdavo duodami man kelią. Būna aplinkybių, kai įžūlumas — 
didžiausia išmintis. Tačiau juo negalima piktnaudžiauti, o aš, tu- 
riu prisipažinti, persistengiau. Kai buvau jau visai arti mūšio 

lauko, vienas ulonų karininkas sugriebė mano žirgą už apynasrio 
ir parodė į grupę žmonių, kurie stovėjo palei degantį namą. 

— Štai maršalas Bliucheris. Perduokite jam pranešimą! — pa- 
sakė jis, ir iš tiesų tas baisus žilas senis buvo per pistoleto šūvį 
nuo mūsų ir žiūrėjo tiesiai į mane. 

Bet mano gerasis angelas sargas nepaliko manęs. Kaip žaibas 
mano galvoje švystelėjo pavardė generolo, kuris vadovavo prūsų 
armijos avangardui. 

— Generolas Biulovas! — riktelėjau aš. Ulonas paleido apynas- 
rį. — Generolas Biulovas! Generolas Biulovas! — rėkiau aš, o ma- 
no šaunus žirgas su kiekvienu žingsniu nešė mane arčiau prie 
savųjų. 

Perlėkiau per degantį Plansenua kaimą, prašuoliavau tarp 
dviejų prūsų pėstininkų kolonų, priverčiau žirgą peršokti per tvo- 
rą, nukirtau Silezijos husarą, puolusį man skersai kelio, ir po aki- 
mirkos, praskleidęs apsiaustą, kad būtų matyti mano munduras, 
prašvilpiau pro Dešimtojo pulko gretas ir vėl atsidūriau pačiame 
Lobo korpuso viduryje. Jį apėjo iš flangų, ir jis pamažu traukėsi 
nuo gausesnių priešo jėgų. Aš nušuoliavau toliau, galvodamas tik 
apie tai, kaip prasibrauti ligi imperatoriaus. 

Tačiau tai, ką pamačiau, mane sukaustė vietoje, tarsi staiga 
būčiau pavirtęs didinga raitelio statula. Neturėdamas jėgų paju- 
dėti, vos kvėpavau. Aš atsidūriau ant kalvos, ir prieš mane atsi- 
vėrė visas ilgas, negilus Vaterlo slėnis. Dar neseniai, išjodamas iš 
čia, palikau jo kraštuose dvi milžiniškas armijas, o viduryje — at- 
virą erdvę. Dabar abiejuose šlaituose matėsi tik aplamdytų ir su- 
muštų pulkų likučiai, o viduryje — visa užmuštų ir sužeistų armi- 
ja. Dviejų mylių ilgio ir pusės mylios pločio žemė buvo ištisai nusėta 
lavonais. Tačiau grumtynių vaizdas man buvo nenaujas ir ne dėl 
to aš apmiriau. O dėl to, kad ilgame šlaite, kur buvo anglų pozici- 
jos, išaugo judrus miškas, juodas, krutantis, liūliuojantis, tankus. 
Argi aš galėjau neatpažinti gvardiečių lokio kailio kepurių? Ar nė 
mano kareivio nuojauta pasakė man, kad tai paskutinis Prancū- 
zijos rezervas, kad imperatorius kaip nutrūktgalviškas lošėjas vis- 

ką pastatė ant paskutinės kortos? Gvardiečiai lipo vis aukščiau, 
puikūs, bebaimiai, nesudrebėję nei nuo šautuvų salvių, nei nuo 
uraganinės artilerijos ugnies. Jie ritosi į priekį grėsminga juoda 
banga ir užplūdo anglų baterijas. Pro žiūroną pamačiau, kaip 
anglų artileristai pasislėpė po savo patrankomis arba pasileido 
bėgti. O lokio kailio kepurių banga ritosi vis toliau ir pagaliau su 
griausmu, kuris atsklido ligi manęs, susirėmė su britų pėstija. 
Praėjo minutė, kita, trečia. Man apmirė širdis. Jie trypė vietoje; 
jie jau nebepuolė; juos sustabdė. Dieve gailestingas! Argi įmano- 
ma, kad jie sudrebėtų? Vienas juodas taškelis nušliaužė šlaitu že- 
myn, paskui du, keturi, dešimt, ir štai milžiniška, pakrikusi, kun- 
kuliuojanti minia sudrebėjo ir pagaliau netvarkinga, išprotėjusi 
pasuko žemyn. „Gvardija sumušta! Gvardija sumušta!“ Šis šauks- 
mas sklido iš visų pusių. Pėstija visu frontu pasileido bėgti, arti- 
leristai metė patrankas. 

„Senoji gvardija sumušta! Gvardija bėga!“ Šaukdamas šiuos 
žodžius, pro mane prabėgo karininkas mirtinai išblyškusiu vei- 
du. „Gelbėkitės! Gelbėkitės! Mus išdavė! — šaukė kitas. - Gelbė- 
kitės! Gelbėkitės!“ Žmonės, netekę proto, bėgo šalin iš mūšio lau- 
ko, jie blaškėsi ir šokinėjo kaip išgąsdintų avinų banda. Iš visų 
pusių sklido šauksmai ir dejonės. Aš apžvelgiau anglų pozicijas ir 
to, ką pamačiau, niekada neužmiršiu. Grėsmingo saulėlydžio fo- 
ne aiškiai ryškėjo juodas vienišo raitelio siluetas. Jis buvo toks 
juodas ir sustingęs niūrioje, negyvoje šviesoje, tarsi pats karo die- 
vas būtų nusileidęs į šį baisų slėnį. Aš mačiau, kaip jis aukštai 
virš galvos pakėlė skrybėlę ir pagal šį signalą su dusliu įnirtingu 
tarsi pakrantės mūšos riaumojimu visa anglų armija plūstelėjo 
šlaitu ir užpylė slėnį. Ilgos, plienu pasišiaušusios raudonai mėly- 
nos eilės, veržlios kavalerijos vilnys, raitosios baterijos, su trenks- 
mu šokinėdamos kupstais, kartu puolė žemyn į mūsų retėjančias 
eiles. Viskas buvo baigta. Nuo vieno mūsų flango ligi kito pasigir- 
do sielą draskantis mūsų drąsuolių šauksmas, nes jie pamatė sa- 
vo padėties beviltiškumą, ir staiga visa šlovinga armija buvo nu- 
šluota, virto išprotėjusia, siaubo apimta minia. Matote, mano 

bičiuliai, kad net dabar negaliu kalbėti apie tą baisią akimirką be 
ašarų ir be virpulio balse. 

Iš pradžių šis laukinis srautas nešė ir mane kaip upelis šiaude- 
lį. Tik staiga tarp susigrūdusių pulkų pamačiau rūsčius raitelius 
sidabriškai pilkais mundurais, kurie jojo aukštai iškėlę sudrasky- 
tą ir aplamdytą vėliavą. Visa Anglijos ir Prūsijos galybė neįstengė 
palaužti Konflano pulko husarų. Tačiau kai aš priartėjau prie jų, 
mano širdis paplūdo krauju. Majoras, septyni kapitonai ir pen- 
kiasdešimt eilinių liko gulėti mūšio lauke. Pulkui vadovavo jau- 
nas kapitonas Sabatjė, ir kai paklausiau jo, kur kiti penki eskad- 
ronai, jis parodė atgal ir pasakė: „Juos rasite aplinkui vieną iš 
anglų karė“. Žmonės ir žirgai vos kvėpavo, jie buvo suprakaitavę 
ir purvini; tačiau kai pamačiau, kad aplamdyto pulko likučiai joja 
sutankinę gretas ir visi kaip vienas nuo jauno trimitininko ligi 
seno pulko seržanto savo vietose, mano širdį užliejo pasididžiavi- 
mas. Jeigu galėčiau vesti juos paskui save, kad apsaugočiau im- 
peratorių! Konflano pulko husarų apsuptas, jis būtų visiškai sau- 
gus. Tačiau jų žirgai per daug pavargo ir vos vilko kojas. Todėl aš 
nujojau tolyn, įsakęs jiems susirinkti prie Sent Onė kaimelio, kur 
prieš dvi dienas buvo mūsų stovykla. Aš raginau žirgą, skubėda- 
mas rasti imperatorių. 

Braudamasis pro tą siaubingą minią, aš tiek daug visko pama- 
čiau, kad tai niekada neišdils iš mano atminties. Naktimis nuola- 
tos sapnuoju tų mirtinai išblyškusių, išsprogusiomis akimis, pra- 
žiotomis burnomis veidų jūrą, kuri tyvuliavo po manim. Tai buvo 
tikras košmaras. Pergalės įkarštyje nejauti visų karo baisumų. 
Tiktai stingdančiame dvasią pralaimėjimo drebulyje suvoki juos 
ligi galo. Atsimenu seną gvardijos grenadierių, jis gulėjo kelio pa- 
kraštyje, ir jo nulaužta koja stirksojo šone. „Brolyčiai, brolyčiai, 
neužminkite man ant kojos!“ — rėkė jis, bet vis tiek jį trypė ir 
spardė. Prieš mane jojo nuogas ligi juosmens ulonų karininkas. 
Jam ką tik ligoninėje nupjovė ranką. Raištis nusmuko. Tai buvo 
baisu. Du artileristai bandė prasibrauti su savo patranka. Kaž- 
koks jėgeris kilstelėjo šautuvą ir iššovė vienam iš jų į galvą. Ma- 

čiau, kaip kirasyrų pulko majoras ištraukė iš balno dėklo du pis- 
toletus ir iš pradžių nušovė savo arklį, o paskui paleido kulką sau 
į kaktą. Prie pat kelio žmogus su mėlynu munduru kaukė ir siau- 
tėjo kaip apsėstasis. Jo veidas buvo pajuodęs nuo parako dūmų, 
munduras praplėštas, vieno antpečio nebuvo, kitas kadaravo ant 
krūtinės. Tiktai prijojęs prie jo visai arti, aš jį pažinau — tai buvo 
maršalas Nėjus. Jis stačiai staugė ant bėgančios kariuomenės, taip, 
taip, tai buvo žvėries staugimas. Staiga jis pakėlė savo špagos nuo- 
laužą — ji buvo nulaužta už trijų colių nuo rankenos. 

— Žiūrėkite, kaip moka mirti Prancūzijos maršalas! - suriko 
jis. 

Mielai būčiau pasekęs jo pavyzdžiu, bet mano pareiga šaukė 
mane tolyn. Jūs žinote, kad jis tada nesulaukė mirties, kurios 
ieškojo, bet šaltakraujiškai sutiko ją po kelių savaičių iš savo 
priešų!. 

Yra sena patarlė, kad puldamas prancūzas drąsesnis už liūtą, 
o atsitraukdamas — bailesnis už kiškį. Tą dieną aš supratau, kad 
tikrai taip yra. Tačiau net šioje sumaištyje aš mačiau ir tai, apie 
ką galiu papasakoti pasididžiuodamas. Laukais, toliau nuo kelio, 
traukė trys rezervo batalionai iš Kambrono gvardijos, mūsų ar- 
mijos pažiba ir pasididžiavimas. Jie žygiavo lėtai, išsirikiavę ka- 
rė, ir virš lokio kailio kepurių plazdėjo vėliavos. Aplink juos siau- 
tėjo anglų kavalerija, banga po bangos puolę Braunšveigo hercogo 
juodieji ulonai su trenksmu atsimušdavo į juos ir nusirisdavo. Kai 
paskutinį kartą mačiau tuos gvardiečius, šešios anglų patrankos 
iš karto šovė į juos karteče, anglų pėstininkai apsupo juos iš visų 
pusių ir apipylė kulkomis; tačiau lygiai taip, kaip drąsus liūtas 
ginasi nuo nuožmių šunų, kurie jį puola iš šonų, šaunios gvardi- 
jos likučiai garbingai traukėsi iš paskutinio mūšio - lėtai, žings- 
nis po žingsnio, tolydžio sustodami, išlygindami ir suglausdami 
gretas. Netoliese ant šlaito stovėjo dvylikos svarų patrankų 


! Po Liudviko XVIII restauracijos maršalas Nėjus buvo nubaustas mirties 
bausme ir sušaudytas. 

gvardijos baterija. Visi artileristai buvo savo vietose, bet patran- 
kos tylėjo. 

— Kodėl jūs nešaudote? — prajodamas pro šalį, paklausiau jų 
pulkininko. 

— Baigėsi parakas. 

— Tai kodėl tada nesitraukiate? 

— (zalbūt mes juos nors truputį atbaidysime savo vaizdu. Rei- 
kia duoti laiko išsigelbėti imperatoriui. 

Tokie buvo prancūzų kareiviai. 

| Šitokių drąsuolių pridengiami, kiti atgavo žadą ir traukėsi jau 

be ankstesnės panikos. Jie išsisklaidė nuo kelio į šalis, ir sutemo- 
se visur mačiau bailią, netvarkingą, išgąsdintą minią, kuri prieš 
dešimt valandų buvo geriausia armija iš visų, kurios kada nors 
stojo į mūšį. Aš su savo eikliu žirgu greitai išsibroviau iš minios 
ir, prajojęs Ženapą, pasivijau imperatorių su jo štabo likučiais. 
Sultas vis dar buvo su juo, Druo, Lobo ir Bertranas irgi kartu su 
penkiais jėgerių pulko gvardiečiais, tačiau jų arkliai vos vilkosi. 
Buvo jau beveik tamsu, ir kai imperatorius atsisuko į mane, jo 
veidas tik neaiškiai bolavo. 

— Kas čia? — paklausė jis. 

— Pulkininkas Žeraras, - atsakė Sultas. 

— Ar jūs radote maršalą Gruši? 

— Ne, jūsų didenybe. Ten buvo prūsai. 

— Tai nebeturi reikšmės. Dabar viskas nebeturi reikšmės. Sul- 
tai, aš grįšiu atgal. 

Jis pabandė apsisukti, bet Bertranas nutvėrė jo arklį už apy- 
nasrio. | 

— Ak, jūsų didenybe, — tarė Sultas, — priešas ir taip triumfuo- 
ja. 

Apsupę imperatorių, jie privertė jį joti toliau. Jis jojo tylėda- 
mas, nuleidęs galvą ant krūtinės, — pats didžiausias ir liūdniau- 
sias iš žmonių. O toli už mūsų vis dar griaudėjo nenumaldomos 
patrankos. Kartais tamsoje girdėjosi šauksmai, dejonės ir greitas 
duslus kanopų bildesys. Tačiau mes tik raginome pentinais žir- 

gus ir skubėjome pirmyn, aplenkdami netvarkingai atsitraukian- 
čią kariuomenę. Mes jojome visą naktį mėnulio šviesoje ir paga- 
liau palikome už savęs ir persekiotojus, ir persekiojamuosius. Kai 
mes perjojome tiltą prie įvažiavimo į Šarlerua, jau aušo. Turbūt 
šaltoje ir ryškioje aušros šviesoje mes atrodėme kaip vaiduoklių 
minia — imperatorius blyškiu, tarsi vaškiniu veidu, Sultas, visas 
pajuodęs nuo parako dūmų, Lobo su kraujo dėmėmis! Tačiau da- 
bar mes jojome ramiai ir nustojome žvalgytis atgal, nes Vaterlo 
liko daugiau kaip už trisdešimties mylių nuo mūsų. Šarlerua mes 
paėmėme vieną iš imperatoriaus karietų ir dabar, sustoję kitame 
Sambro krante, nulipome nuo žirgų. 

Jūs paklausite, kodėl visą tą laiką nė žodžiu neužsiminiau 
apie tai, kas svarbiausia, — apie būtinybę budriai saugoti impe- 
ratorių. Prisiekiu, bandžiau prasitarti apie tai ir Sultui, ir Lo- 
bo, bet jie buvo taip sukrėsti nelaimės ir taip užsiėmę neatidė- 
liotinais rūpesčiais, kad nebuvo galima priversti jų suprasti, 
kokias svarbias žinias atgabenau. Be to, visą tą ilgą kelią kartu 
su mumis traukė daug prancūzų bėglių, ir, nors ir kaip jie buvo 
prislėgti, mes vis dėlto galėjome nebijoti devynių žmonių ant- 
puolio. Dabar gi, anksti rytą, kai mes stovėjome aplink impera- 
toriaus karietą, aš su nerimu pamačiau, kad ilgu baltu keliu, 
einančiu į tolį už mūsų, nežygiuoja nė vienas prancūzų kareivis. 
Mes aplenkėme armiją. Aš apsižvalgiau aplinkui, ieškodamas ko- 
kių nors gynybos priemonių. Jėgerių arkliai krito, ir mus dabar 
lydėjo tik vienas iš jų, seržantas su žilomis žandenomis. Liko 
Sultas, Lobo ir Bertranas; tačiau nepaisant visų jų talentų, jei- 
gu teks iš tikrųjų susiremti, geriau būtų vietoj jų visų trijų turė- 
ti vieną vienintelį husarų kvartirmeisterį. Be jų, buvo dar pats 
imperatorius, vežėjas ir kamerdineris, kuris prisijungė prie mūsų 
Šarlerua, taigi iš viso aštuoni žmonės; tačiau iš tų aštuonių tik 
du — jėgeris ir aš - buvo tikri kareiviai, kuriais buvo galima 
pasitikėti lemiamą akimirką. Aš nustėrau iš siaubo, kai supra- 
tau, kokie mes bejėgiai. O pakėlęs akis pamačiau, kad į kalną 
joja devyni prūsų raiteliai. 

Kelias toje vietoje ėjo plačia kalvota lyguma - dalis jos gelto- 
navo pasėliais, o dalis buvo Sambro salpa, apžėlusi tankia žole. Į 
pietus nuo mūsų buvo neaukštų kalvų grandinė, per kurią ėjo 
kelias į Prancūziją. Tuo keliu ir jojo raitelių būrelis. Grafas Štei- 
nas besąlygiškai vykdė įsakymą, jis pasuko piečiau, būdamas tik- 
ras, kad pralenks imperatorių. Dabar jis jojo mums priešais — iš 
tos pusės mes mažiausiai galėjome tikėtis antpuolio. Kai aš juos 
pamačiau, jie buvo už pusės mylios nuo mūsų. 

— Jūsų didenybe! — sušukau. — Prūsai! 

Visi sudrebėjo ir išsprogino akis į mane. 

— Kas sako, kad tai prūsai? 

— Aš, jūsų didenybe, Etjenas Žeraras! 

Kai kas nors pranešdavo imperatoriui nemalonią žinią, jis vi- 
sada pykdavo ant to žmogaus. Jis pradėjo keikti mane kimiu gergž- 
džiančiu balsu su korsikietišku akcentu, kuris visada atsirasda- 
vo, kai jis nebesusivaldydavo. 

— Jūs visada buvote juokdarys! — sušuko jis. — Ir iš kur jums, 
neraliuotas mulki, šovė į galvą, kad ten prūsai? Kaip gali prūsai 
joti iš Prancūzijos? Jeigu jūs ir turėjote galvą, tai ją pametėte. 

Jo žodžiai kaip rimbas pliekė mane, kiekvienas iš mūsų jautė 
imperatoriui tokius pat jausmus kaip senas šuo savo šeiminin- 
kui. Jis tuoj pat viską užmiršta ir atleidžia už smūgius. Aš nepra- 
dėjau ginčytis arba teisintis. Man iš karto krito į akis baltos koji- 
nės ant priešakinio pirmojo arklio kojų, ir aš puikiai žinojau, kad 
ant jo sėdi grafas Šteinas. Devyni raiteliai prilaikė arklius ir ėmė 
apžiūrinėti mus. Paskui jie paragino pentinais žirgus ir, džiaugs- 
mingai šaukdami, ėmė lėkti keliu tiesiai į mus. Jie žinojo, kad 
grobis nepaspruks. 

Kai jie veržliai pasileido į mus, visos abejonės dingo. 

— Jūsų didenybe, garbės žodis, tai tikrai prūsai! — sušuko Sul- 
tas. Lobo ir Bertranas blaškėsi po kelią kaip dvi išgąsdintos viš- 
tos. Jėgerių seržantas, žerdamas prakeikimus, išsitraukė kardą. 
Vežėjas ir kamerdineris klykė ir grąžė rankas. Napoleonas stovė- 
jo akmeniniu veidu, padėjęs vieną koją ant karietos paminos. O 


316 


aš... ak, mano bičiuliai, aš buvau nuostabus! Kokiais žodžiais ap- 
sakyti savo elgesį tą šlovingą mano gyvenimo mirksnį? Aš visas 
pasitempiau, sukaupiau visą savo šaltakraujiškumą, proto aišku- 
mą ir buvau pasiruošęs veikti. Jis apšaukė mane mulkiu ir juok- 
dariu. Kaip greitai ir kaip kilniai atkeršijau jam! Kai jis pats pa- 
metė galvą, jam padėjo ne kas kitas, o Etjenas Žeraras. 

Stoti į kovą būtų buvę kvaila, bėgti — juokinga. Imperatorius 
buvo toks apkūnus ir, be to, virto iš kojų nuo nuovargio. O ir ap- 
skritai jis niekada nebuvo geras kavaleristas. Argi jis galėjo iš- 
trūkti iš tų Žmonių, geriausių raitelių visoje armijoje? Juk tarp jų 
pats geriausias Prūsijos kavaleristas. Tik aš ir galėjau varžytis su 
jais. Jeigu jie palaikys mane imperatoriumi ir ims vytis, dar yra 
laimingos baigties viltis. Visos tos mintys kaip žaibas sublyksėjo 
mano galvoje. Dar akimirka, ir aš pradėjau greitai ir ryžtingai 
veikti. Puoliau prie imperatoriaus, kuris, atrodė, suakmenėjo; nuo 
prūsų jį slėpė karieta. 

— Jūsų surdutą, jūsų didenybe! Jūsų skrybėlę. 

Aš nuplėšiau nuo jo surdutą ir skrybėlę. Niekada dar nesiel- 
giau su juo taip nepagarbiai. Žaibiškai įsispraudęs į juos, įstū- 
miau jį į karietą. Paskui užšokau ant jo garsaus arabiško ristūno 
ir išlėkiau į kelią. 

Jūs jau, žinoma, supratote, ką sugalvojau, tačiau jums gali kil- 
ti visiškai teisingas klausimas, kodėl aš pasiklioviau tuo, kad ma- 
ne palaikys imperatoriumi? Juk jūs ir dabar galite matyti, kaip 
aš puikiai sudėtas, o jis juk niekada nebuvo gražus, - tuklus, ne- 
aukšto ūgio. Tačiau kai žmogus sėdi balne, sunku nustatyti jo 
ūgį, o dėl viso kito, tai užtenka pakankamai susilenkti, susikūp- 
rinti ir stengtis būtų panašiam į miltų maišą. Aš buvau su tri- 
kampe ir plačiu pilku surdutu su sidabro žvaigžde, kurią Europo- 
je pažino kiekvienas vaikas. Po manim buvo garsusis baltas 
imperatoriaus žirgas. Viso to užteko. 

Prūsai jau buvo nuo mūsų už dviejų šimtų žingsnių. Aš su pa- 
brėžtina neviltim skėstelėjau rankomis ir priverčiau žirgą užšok- 
ti ant pakelės pylimo. To pasirodė gana. Prūsams prasiveržė 

kupinas triumfo ir niršios neapykantos šauksmas. Tai buvo al- 
kanų vilkų, pajutusių grobį, staugimas. Aš spustelėjau pentinais 
žirgą ir nulėkiau per užliejamas pievas, dairydamasis atgal ir pri- 
sidengdamas veidą delnu. Ak, tai buvo šaunus mirksnis, kai pa- 
mačiau, kad aštuoni raiteliai vienas po kito pasileido paskui ma- 
ne! Tiktai vienas užgaišo, ir aš išgirdau šauksmus ir grumtynių 
triukšmą. Prisiminiau seną seržantą ir užtikrintai tariau sau, kad 
vienu priešu tapo mažiau. Kelias buvo laisvas, imperatorius galė- 
jo važiuoti toliau. 

"Dabar atėjo laikas pagalvoti apie save. Jeigu prūsai pasivys 
mane, jie įsius ir beregint susidoros. Na, ką gi, jeigu man jau lem- 
ta mirti, bet kokiu atveju brangiai parduosiu savo gyvybę. Tačiau 
aš tikėjausi, kad man pavyks nuo jų pabėgti. Jeigu ten būtų buvę 
paprasti raiteliai ant paprastų arklių, tai man nebūtų buvę jokio 
vargo, tačiau ir raiteliai, ir žirgai buvo geriausi iš geriausių. Po 
manim buvo puikus žirgas, bet jis pavargo ilgai jojant naktį, o 
imperatorius nelabai mokėjo saugoti arklius. Jis apie juos visiš- 
kai negalvojo ir be gailesčio tampė pavadžius. Bet juk Šteinas ir 
jo žmonės irgi padarė ilgą ir greitą maršą. Lenktynės vyko lygio- 
mis. 

Ligi šiol veikiau apimtas žaibiško polėkio ir nespėjau pagalvo- 
ti apie tai, kaip išsigelbėti pačiam. Jeigu būčiau pagalvojęs apie 
tai, žinoma, būčiau pasukęs tuo pačiu keliu atgal ir pagaliau bū- 
čiau pasiekęs savus. Bet jau nujojau daugiau kaip mylią į šoną 
nuo kelio, kol tai man atėjo į galvą. Apsidairęs pamačiau, kad 
mano persekiotojai išsiskleidė ilga virtine, stengdamiesi mane at- 
kirsti nuo kelio į Šarlerua. Aš negalėjau pasukti atgal, tačiau blo- 
giausiu atveju pamažu galėjau pasukti į šiaurę. Žinojau, kad visa 
vietovė pilna mūsų atsitraukiančios kariuomenės ir anksčiau ar 
vėliau kas nors iš savųjų pasitaikys kelyje. 

Tačiau aš užmiršau apie vieną — apie Sambrą. Įsikarščiavęs 
užmiršau apie tą upę, kol pamačiau ją — plačią ir vandeningą, 
žvilgančią saulės spinduliuose. Ji užtvėrė man kelią, o man už 
nugaros džiaugsmingai sustaugė prūsai. Prišuoliavau prie van- 

dens, bet toliau žirgas niekaip nėjo. Aš paspaudžiau pentinais, 
bet krantas buvo aukštas, o upė gili. Drebėdamas ir prunkšda- 
mas jis traukėsi atbulas. Džiaugsmingi riksmai vis artėjo. Aš ap- 
sisukau ir visu greičiu nušuoliavau krantu. Toje vietoje upė darė 
kilpą, kurią man reikėjo kaip nors įveikti, nes kelias atgal buvo 
atkirstas. Staiga mano sieloje blykstelėjo viltis — kitam upės kran- 
te pamačiau namą, o šiame irgi stovėjo namas. Du tokie namai 
paprastai reiškia, kad tarp jų yra brasta. Prie vandens ėjo lėkštas 
nuolydis, ir juo pasukau žirgą. Jis pakluso, ir vanduo greitai pa- 
siekė balną, putodamas iš dešinės ir kairės. Vieną kartą žirgas 
pametė brastą, atsitraukė, ir aš maniau, kad mes prapuolėme, 
tačiau jis vėl apčiuopė dugną ir už akimirkos jau šuoliavome prie- 
šingu krantu. Kai mes išsikapstėme iš vandens, išgirdau už savęs 
pliaukštelėjimą — pirmasis iš prūsų įjojo į upę. Dabar mus skyrė 
tik Sambro plotis. 

Aš jojau įtraukęs galvą į pečius, kaip tai darydavo Napoleonas, 
ir nedrįsau atsigręžti bijodamas, kad jie pamatys mano ūsus. Kad 
kaip nors juos paslėpčiau, pakėliau pilko surduto apykaklę. Juk 
jie net dabar, supratę savo klaidą, dar galėjo pasukti atgal ir pavy- 
ti karietą. Greitai mes šuoliavome keliu. Kanopų bildesys už ma- 
no nugaros vis garsėjo — persekiotojai artėjo prie manęs. Mano 
žirgas lėkė akmenuotu, duobėtu keliu, kuris ėjo nuo brastos. Aš 
vogčiomis pažvelgiau pro ranką ir pamačiau, kad prie manęs ar- 
tėja tik vienas raitelis, kuris toli paliko savo draugus. Tai buvo 
mažas, smulkus husaras ant milžiniško juodo žirgo, jis išsiveržė į 
priekį dėl savo lengvo svorio. Būti priekyje garbinga, bet ir pavo- 
jinga, kuo jam greitai teko įsitikinti. Aš apžiūrėjau balno dėklus, 
tačiau, mano siaubui, pistoletų ten nebuvo. Viename užčiuopiau 
žiūroną, kitas buvo prikimštas popierių. Mano kardas liko prie 
Žibuoklės balno. Tačiau aš buvau ne visai beginklis. Prie balno 
kabėjo paties imperatoriaus kardas. Jis buvo trumpas ir riestas 
su auksiniu rantu — toks dalykėlis labiau tinka švytruoti para- 
duose negu kareiviui mirtino pavojaus akimirką, tačiau ištrau- 
kiau jį iš makšties, kad ir koks jis buvo, ir tik laukiau progos 

paleisti jį į darbą. Su kiekviena sekunde kanopų bildesys artėjo. 
Girdėjau arklio prunkštimą ir grasinamus raitelio šauksmus. Prie- 
šais buvo staigus posūkis, ir, vos prajojęs jį, aš pastačiau savo bal- 
tą arabišką ristūną piestu. Už posūkio atsidūriau akis į akį su 
prūsų husaru. Jis nespėjo sustoti, ir jam liko tik viena - įsibėgė- 
jus išmušti mane iš balno. Jeigu jam tas pavyktų, jis žūtų pats, 
užtat sužalotų mane arba mano arklį ir aš jau negalėčiau gelbėtis 
bėgdamas. Tačiau tas mulkis, pamatęs, kad aš jo laukiu, pasuko į 
dešinę ir prajojo pro šalį. Aš padariau išpuolį pro savo ristūno 
sprandą ir suvariau savo žaislinį kardą jam į šoną. Turbūt jis bu- 
vo iš puikaus plieno ir aštrus kaip skustuvas, nes aš nė nepaju- 
tau, kaip jis pervėrė husarą, tačiau geležtė buvo kruvina beveik 
ligi pat rankenos. Arklys nušuoliavo tolyn, o sužeistasis dar kokį 
šimtą žingsnių laikėsi balne, bet paskui griuvo į priekį, įsikniau- 
bė veidu į arklio karčius, nuslydo į šoną ir nukrito ant kelio. O aš 
jau lėkiau paskui jo arklį. Viskas, apie ką pasakojau, truko vos 
keletą sekundžių. 

Išgirdau, kaip piktai už manęs suklykė prūsai, — jie prajojo 
pro savo mirusį draugą, ir aš nesulaikiau šypsenos, pagalvojęs 
apie tai, kokiu šauniu kavaleristu ir kirtiku jie laiko imperatorių. 
Aš vėl vogčiomis pažvelgiau atgal ir pamačiau, kad nė vienas iš 
septynių nesustojo. Draugo likimas buvo niekas, palyginti su jų 
pagrindiniu tikslu. Jie buvo nepailstantys ir kraugeriški kaip ska- 
likai. Tačiau aš išsiveržiau toli į priekį, ir mano ristūnas lėkė eik- 
liai. Jau maniau, kad išsigelbėjau, bet tą patį akimirksnį prie 
manęs priartėjo mirtinas pavojus. Aš atsidūriau prie kelio šaku- 
mos ir iš dviejų kelių pasirinkau siauresnįjį, nes jis buvo apaugęs 
žole ir žirgui buvo minkščiau juo šuoliuoti. Įsivaizduokite mano 
siaubą, kai, įjojęs pro kažkokius vartus, atsidūriau arklidžių ir 
ūkininkų namų aklavietėje, iš kurios buvo tik vienas kelias — at- 
gal! Ak, draugai, ar mažai man teko pergyvenimų, jeigu mano 
plaukai balti kaip sniegas? 

Apie tai, kad pasukčiau atgal, nebuvo ko ir galvoti. Apsižval- 
giau — juk mano akis aštri iš prigimties, o kareiviui tai svarbiau 

už visas kitas savybes, kavalerijos vadui juo labiau. Tarp ilgų, žemų 
arklidžių eilių ir vieno iš namų buvo kiaulių užtvaras. Priešakinė 
siena buvo iš lentų, keturių pėdų aukščio, užpakalinė mūrinė ir 
aukštesnė už priešakinę. Kas už jos, aš nežinojau. Priešakinę sie- 
ną nuo užpakalinės skyrė keletas jardų. Ir aš pasiryžau įžūliam 
bandymui. Kanopų bildesys garsėjo kiekvieną akimirką. Aš pri- 
verčiau šokti savo ristūną į aptvarą. Lentinę sieną jis peršoko be 
vargo, tačiau, pataikęs priešakinėmis kanopomis į miegančią 
kiaulę, paslydo ir suklupo. Aš perlėkiau per antrąją sieną ir kri- 
tau kniūbsčias į gėlių lysvę. Mano žirgas buvo vienoje sienos pu- 
sėje, aš — kitoje, o prūsai tuo metu įsiveržė į kiemą. Tačiau aš 
akimirksniu pašokau, persisvėriau per sieną ir sugriebiau žirgą 
už apynasrio. Siena buvo nesumūryta, numečiau keletą akmenų 
iš viršaus, ir pasidarė spraga. Aš rikteldamas timptelėjau pava- 
džius, mano narsuolis žirgas šoko, atsidūrė toje pat sienos pusėje, 
ir aš bematant įdėjau koją į kilpą. 

Kai įšokau į balną, man atėjo didvyriška mintis. Tiems prū- 
sams, kad įveiktų sieną, teks šokti pavieniui ir susidoroti su kiek- 
vienu atskirai bus ne taip jau sunku, nes priešas dar nebus atsito- 
kėjęs po šuolio. Kodėl man nepalaukti ir nepribaigti jų vienas po 
kito? Tai buvo puiki mintis. Tegu žino, kad negalima nebaudžia- 
miems vytis Etjeno Žeraro. Stvėriausi kardo, bet įsivaizduokite 
mano jausmus, draugai, kai pasirodė, kad makštis tuščia. Kardas 
iškrito, kai žirgas suklupo ant tos prakeiktos kiaulės. Štai nuo 
kokių kvailų niekniekių priklauso žmogaus likimas — kiaulė ant 
vienos svarstyklių lėkštės, Etjenas Žeraras ant kitos! Galbūt per- 
šokti sieną ir pasiimti kardą? Ne, per vėlu! Prūsai jau buvo kie- 
me. Pasukau savo žirgą ir vėl ėmiau bėgti. 

Tačiau čia aš pakliuvau į dar blogesnius spąstus. Atsidūriau 
sode su gėlių ežiomis pakraščiuose. Sodą supo aukšta siena. Ta- 
čiau aš sumečiau, kad turi būti koks nors įėjimas, juk vargu ar 
šeimininkai manė, kad visi svečiai šoks čia per kiaulidę. Ėmiau 
joti palei sieną. Kaip ir tikėjausi, joje buvo varteliai, o raktas 
stirksojo iš vidaus. Nulipau nuo arklio, pasukau raktą, atidariau 

vartelius ir už kokių šešių pėdų nuo savęs pamačiau prūsų uloną 
ant žirgo. 

Akimirką mes spoksojome vienas į kitą. Paskui aš užtrenkiau 
vartelius ir vėl užrakinau juos. Tolimajame sodo kampe pasigirdo 
triukšmas ir šauksmai. Supratau, kad vienas iš mano priešų nu- 
krito nuo arklio, bandydamas peršokti kiaulidės sieną. Kaip man 
ištrūkti iš šios aklavietės? Aišku, kad būrio dalis nušuoliavo ap- 
linkiniu keliu, o dalis jojo paskui mane. Jeigu turėčiau kardą, be 
vargo susidoročiau su ulonu prie vartelių, o taip lįsti ten, vadina- 
si, mirties neišvengti. O jeigu aš visgi delsiu, keletas prūsų tik- 
riausiai peršoks per kiaulidę, ir ką daryti tada? Reikia veikti ne- 
delsiant, kitaip aš žuvęs. Tačiau būtent tokiomis akimirkomis 
mano smegenys dirba ypač tiksliai. Paėmęs žirgą už apynasrio, 
nubėgau kokį šimtą žingsnių nuo tos vietos, kur manęs tykojo 
ulonas. Ten aš sustojau ir su trenksmu nuverčiau nuo sienos ke- 
letą akmenų. Tai padaręs, puoliau atgal prie vartelių. Kaip ir rei- 
kėjo laukti, jis nutarė, kad griaunu sieną, bandydamas pasprukti, 
ir išgirdau kanopų bildesį — jis skubėjo užkirsti man kelią. Grįžęs 
prie vartelių, atsigręžiau ir pamačiau, kaip raitelis žaliu mundu- 
ru — aš žinojau, kad tai grafas Šteinas, —- peršoko kiaulidės sieną 
ir dabar, džiaugsmingai šaukdamas, iš visų jėgų lėkė per sodą. 

— Pasiduokite, jūsų didenybe, pasiduokite! — šaukė jis. — Mes 
jūsų pasigailėsime. 

Aš išsprūdau pro vartelius, bet nebespėjau jų užrakinti. Štei- 
nas lėkė mano pėdomis, o ulonas jau pasuko žirgą atgal. Užšokęs 
ant savo ristūno, aš vėl pasileidau žolėta lyguma. Šteinui teko 
nulipti, atidaryti vartelius, išvesti pro juos arklį, o paskui vėl sės- 
ti į balną, kad galėtų vytis toliau. Jo aš bijojau labiau negu ulono, 
kurio arklys buvo negrynakraujis ir, be to, pavargęs. 

Aš visu greičiu nujojau kokią mylią, prieš surizikuodamas at- 
sigręžti, ir čia pasirodė, kad Šteinas tik per šūvį nuo manęs, ulo- 
nas jojo paskui jį maždaug tokiu pat atstumu, o toli už jų matėsi 
dar tik trys. Dabar prūsų buvo jau ne devyni, jų skaičius sumažė- 
jo, bet ir vienas iš jų būtų lengvai susidorojęs su beginkliu. 

Mane stebino, kad visų tų ilgų vytynių metu aš nemačiau nė 
vieno iš mūsų atsitraukiančių kareivių, ir pamaniau, kad smar- 
kiai nutolau į vakarus nuo jų kelio ir dabar, norint sutikti juos, 
reikia pasukti į rytus. Priešingu atveju mano persekiotojai, jeigu 
ir nepavys manęs, vysis tol, kol man užtvers kelią kas nors iš jų 
draugų, traukiančių iš šiaurės. Pažvelgęs į rytus, tolumoje pama- 
čiau dulkių debesį, nusidriekusį per daugelį mylių. Aišku, ten bu- 
vo kelias, kuriuo traukėsi nelaiminga mūsų armija. Tačiau grei- 
tai įsitikinau, kad kai kurie iš likusių prancūzų pateko ir į šitą 
šunkelį, nes staiga pamačiau arklį, kuris ganėsi lauko pakraštyje, 
o netoliese, atsirėmęs nugara į pylimą, sėdėjo jo šeimininkas, pran- 
cūzų kirasyras, matyt, mirtinai sužeistas. Nušokau nuo žirgo, pa- 
sigriebiau ilgą, sunkų kirasyro kardą ir nujojau tolyn. Niekada 
neužmiršiu to vargšo veido, kai jis pažvelgė į mane gęstančiomis 
akimis. Tai buvo senas žilaūsis kareivis, aklai atsidavęs savo pa- 
reigai, ir, kai jis priešmirtinę akimirką pamatė imperatorių, jam 
tai buvo tarsi ženklas iš dangaus. Nuostaba, meilė, išdidumas nu- 
švietė jo blyškų veidą. Jis kažką pasakė — bijau, kad tai buvo 
paskutiniai jo žodžiai, - bet man nebuvo kada klausytis, ir aš nu- 
lėkiau tolyn. 

Visą tą laiką šuoliavau užliejamomis pievomis, perkirstomis 
plačių įklonių: Tie įkloniai kai kur siekdavo keturiolikos arba pen- 
kiolikos pėdų plotį, ir man širdis nukrisdavo į kulnus kiekvieną 
kartą, kai žirgas šokdavo per juos, — juk užteko jam suklupti, ir 
aš žuvęs. Tačiau tas, kuris atrinkdavo arklius imperatoriaus ar- 
klidei, matyt, išmanė savo darbą. Žirgas užsispyrė tik vieną kar- 
tą, ant Sombro kranto, tačiau nuo to laiko manęs niekada neap- 
vylė. Mes lėkėme pralenkdami vėją. O visgi niekaip negalėjau 
atitrūkti nuo tų prakeiktų prūsų. Kiekvieną kartą, peršokęs kokį 
nors upelį, su viltimi pažvelgdavau atgal ir visada mačiau Šteiną, 
kuris taip pat lengvai kaip ir aš įveikdavo kliūtis su savo baltako- 
ju bėru žirgu. Jis buvo mano priešas, bet aš gerbiau jį už drąsą. 

Vis iš naujo nustatydavau iš akies nuotolį, skiriantį mane nuo 
persekiotojo. Man švystelėjo mintis: o kas, jeigu staiga pasukčiau 

atgal ir nukirsčiau jį, kaip nukirtau tą husarą, anksčiau nei jo 
draugai atskubės J jam į pagalbą. Tačiau kiti prūsai pasistengė ir 
dabar jau taip pat buvo arti. Pamaniau, kad tas grafas Šteinas 
tikriausiai valdo kardą ne blogiau negu žirgą, ir su juo iš karto 
nesusidorosi. O tuo metu kiti atskubės jam padėti, ir mano daine- 
lė bus sudainuota. Todėl užvis protingiau nešti kudašių. 

Pamačiau iš abiejų pusių apsodintą tuopomis kelią, kuris ėjo 
lyguma iš rytų į vakarus. Jis turėjo atvesti mane prie dulkių de- 
besio, sukelto besitraukiančių prancūzų. Todėl pasukau žirgą ir 
nujojau juo. Į dešinę nuo kelio pasirodė vienišas namas su didele 
šaka vietoj iškabos ant durų — tai buvo taverna. Šalia jos stovėjo 
keletas kaimiečių, tačiau jų aš nebijojau. Išgąsdino mane kažkas 
kita: priekyje šmėstelėjo raudonas munduras, vadinasi, ten an- 
glai. Tačiau negalėjau nei pasukti, nei sustoti, teko tik numoti 
ranka į pavojų ir joti toliau. Reguliariųjų dalinių netoliese nebu- 
vo, vadinasi, tai atsilikėliai arba marodieriai, kurių nėra ko bijoti. 
Priartėjęs pamačiau, kad du anglai sėdi ant suolo prie durų ir 
geria vyną. Mačiau, kaip jie svyruodami atsistojo, ir buvo aišku, 
kad jie mirtinai girti. Vienas griuvinėdamas išėjo į vidurį kelio. 

— Tai Bonapartas! — sušuko jis. — Tegu mane perkūnas tren- 
kia, jeigu čia ne Bonapartas! 

Jis išskėtė rankas ir puolė man priešais, bet, mano laimei, 
greitai suklupo ir kniūbsčias krito ant kelio. Antrasis buvo pa- 
vojingesnis. Jis puolė į taverną, ir aš, pralėkęs pro šalį, spėjau 
pastebėti, kad jis vėl išpuolė iš jos su šautuvu. Jis priklaupė ant 
vieno kelio, o.aš prigludau prie žirgo sprando. Vienišas prūso ar 
austro šūvis — tai mažmožis, tačiau anglai tuo metu buvo ge- 
riausi šauliai Europoje, ir kai tik tas girtuoklis pridėjo prie pe- 
ties buožę, visas jo girtumas kaipmat išgaravo. Išgirdau trenks- 
mą, ir mano žirgas taip pašoko į viršų, kad nedaugelis raitelių 
būtų išsilaikę balne. Man blykstelėjo mintis, kad jis mirtinai su- 
žeistas, tačiau, atsisukęs atgal, pamačiau kraują ant jo užpaka- 
linės kojos. Aš pažvelgiau į anglą — šis niekšas jau grūdo į vamz- 
dį naują užtaisą, bet, kol jis spėjo užpilti ant skudurėlio parako, 

šūvis jau negalėjo pasiekti manęs. Tie žmonės buvo pėsti ir ne- 
galėjo prisijungti prie persekiotojų, bet aš girdėjau, kaip jie spy- 
gavo ir leliojo man iš paskos, tarsi būtų siundę lapę. Kaimiečiai 
irgi šaukdami bėgo laukais, mojuodami lazdomis. Iš visų pusių 
sklido klyksmai, visur šmėsčiojo vijikai, modami rankomis ma- 
no persekiotojų figūroms. Tik pagalvokite, juk tai buvo didžiojo 
imperatoriaus medžioklė! Ak, kaip norėjau pavaišinti tuos niek- 
šus kardu! 

Tačiau aš jau jaučiau artėjantį galą. Padariau viską, ką galėjo 
padaryti žmogus, ir net daugiau, bet dabar nebemačiau išeities iš 
savo būklės. Mano persekiotojų žirgai buvo iškamuoti, manasis 
irgi iškamuotas ne mažiau ir dar sužeistas. Jis plūdo krauju, ir 
mes palikome paskui save raudoną pėdsaką ant balto dulkėto ke- 
lio. Jis bėgo vis lėčiau, ir aš žinojau, kad anksčiau ar vėliau jis kris 
po manimi. 

Aš atsigręžiau — penketas prūsų atkakliai vijosi mane: Štei- 
nas šuoliavo per šimtą žingsnių priekyje, už jo - ulonas, o toliau — 
kiti trys. Šteinas išsitraukė kardą ir mojavo juo. Bet aš nutariau 
nepasiduoti. Pažiūrėsime, kiek prūsų sugebėsiu nusitempti su sa- 
vimi į aną pasaulį. Tą šlovingą akimirksnį visi mano gyvenimo 
žygdarbiai iškilo prieš akis, ir supratau, kad šis paskutinis žyg- 
darbis — iš tikrųjų vertas tokio kelio pabaigos. Mano mirtis bus 
pražūtingas smūgis visiems, kurie mane myli, mano brangiajai 
motinėlei, mano husarams ir dar kai kam, ko aš nepaminėsiu. 
Tačiau visiems jiems brangi mano šlovė ir garbė, ir buvau tikras, 
kad kai jie sužinos, kaip aš lėkiau ir koviausi paskutinę savo gy- 
venimo dieną, tai pajus ne tiktai sielvartą, bet ir pasididžiavimą. 
Aš suvaldžiau savo širdį ir, matydamas, kaip mano ristūnas vis 
labiau šlubuoja sužeistąja koja, išsitraukiau ilgą kardą, kurį paė- 
miau iš kirasyro, sukandau dantis ir pasiruošiau mirtinai kovai. 
Aš jau norėjau timptelėti pavadžius bijodamas, kad jeigu dar -del- 
siu, tai man teks pėsčiam kautis su penkiais raiteliais. Bet čia 
žvilgtelėjau į priekį ir mano širdyje žybtelėjo viltis, o pro lūpas 
prasiveržė džiaugsmingas šūksnis. 

Priešais mane buvo miškelis, o virš jo matėsi bažnyčios varpi- 
nė. Antros tokios varpinės nerasite — jos kampas apgriuvo arba 
buvo suskaldytas žaibo, ir tai suteikė jai visiškai fantastinę for- 
mą. Aš mačiau ją vos prieš dvi dienas, tai buvo Goseli kaimo baž- 
nyčia. Bet mano širdis džiūgavo ne dėl to, kad tikėjausi pasiekti 
kaimą, ne, — dabar aš žinojau, kaip išsigelbėti, juk iš viso už pu- 
sės mylios nuo čia buvo namas, kurio stogas jau matėsi pro me- 
džius, tas pats namas Sent Onė, kuriame buvo mūsų stovykla ir 
kurį nurodžiau kapitonui Sabatjė kaip Konflano husarų susirin- 
kimo vietą. Jie, žinoma, jau ten, mano ereliai, reikia tik nusigauti 
tenai. Mano žirgas silpo su kiekvienu žingsniu. O persekiotojų 
keliamas triukšmas vis artėjo. Tiesiog už nugaros girdėjau kimius 
vokiškus keiksmus. Pro pat ausį prašvilpė pistoleto kulka. Su- 
varęs pentinus į savo vargšo ristūno šonus ir negailestingai dau- 
žydamas jį kardu, aš variau jį, versdamas bėgti iš paskutinių jėgų. 
Štai ir atdari sodybos vartai. Ten, priešakyje, blykstelėjo plienas. 
Šteinas jau buvo per kokius dešimt žingsnių nuo manęs, kai įlė- 
kiau pro vartus. 

— Pas mane, draugai! Pas mane! — surikau, kiek turėjau jėgų. 

Pasigirdo ūžesys, tarsi pajudintame avilyje. Čia mano nuosta- 
bus arabiškas ristūnas krito po manim ir aš, nusiritęs ant akme- 
nimis grįsto kiemo, netekau sąmonės. 

Toks buvo mano paskutinis ir šlovingiausias žygdarbis, bran- 
gūs draugai, — žinia apie jį pasklido visoje Europoje, ir Etjeno 
Žeraro vardas įėjo į istoriją. Deja! Visos mano pastangos suteikė 
imperatoriui vos keletą savaičių laisvės, nes liepos penkioliktąją 
jis pasidavė anglams į nelaisvę. Bet ne mano kaltė, kad jis nesu- 
gebėjo surinkti kariuomenės, kuri vis dar laukė jo šaukimo Pran- 
cūzijoje, ir laimėti mūšio prie naujo Vaterlo. Jeigu visi kiti būtų 
buvę jam tokie ištikimi kaip aš, pasaulio istorijos eiga galėjo pasi- 
keisti, imperatorius būtų išsaugojęs sostą, o man, senam, nusi- 
pelniusiam kovotojui, nereikėtų sunkiai stumti savo dienų, sodi- 
nant kopūstus, arba stumti laiko senatvėje, pasakojant istorijas 
kavinėje. Ar jūs norite žinoti, kas atsitiko Šteinui ir kitiems prū- 

sams. Apie tuos tris, kurie liko kelyje, nieko nežinau. Vieną, kaip 
jūs atsimenate, nukoviau aš. Liko penki. Tris iš jų užkapojo ma- 
no husarai, kuriems pirmą akimirką pasirodė, kad jie iš tikrųjų 
gelbsti imperatorių. Šteinas, lengvai sužeistas, pateko į nelaisvę, 
ir vienas iš ulonų irgi. Jie tada taip ir nesužinojo tiesos, nes mes 
manėme, kad jokių žinių, teisingų ar melagingų, apie tai, kur yra 
imperatorius, skleisti nereikia, ir grafas Šteinas buvo tikras, kad 
tik keletas žingsnių skyrė jį nuo šlovingo žygdarbio. 

— Taip, jūs ne veltui lenkiatės prieš savo imperatorių, — pasa- 
kė jis, — aš niekada gyvenime nemačiau žmogaus, kuris taip val- 
dytų žirgą ir kardą. 

Jis niekaip negalėjo suprasti, kodėl jaunas husarų pulkininkas 
nuoširdžiai juokėsi iš jo žodžių. Su laiku jis sužinojo viską. 


VIII 


PASKUTINIS BRIGADOS VADO ŽERARO NUOTYKIS 


Daugiau nepasakosiu jums istorijų, mano brangūs bičiuliai. Sa- 
koma, kad žmogus kaip zuikis bėga ratu ir grįžta mirti į ten, iš 
kur pradėjo. Gaskonė jau šaukia mane. Aš matau mėlynąją Garo- 
ną, vingiuojančią tarp vynuogynų, ir dar mėlynesnį vandenyną, į 
kurį plaukia jos vandenys. Nuo ilgos akmeninės krantinės žvel- 
giu į seną miestą ir pasišiaušusius laivų stiebus. Mano širdis trokš- 
ta gimtinės oro gurkšnio ir šiltos gimtinės saulės glamonės. Čia, 
Paryžiuje, mano draugai, mano rūpesčiai ir mano malonumai. Ten 
visi, kuriuos pažinojau, guli kapuose. Ir vis dėlto pietvakarių vė- 
jas, barbenantis į mano langus, atrodo atneša stiprų tėvynės bal- 
są, kviečiantį vaiką grįžti prie tos krūtinės, į kurią pasirengęs 
nugrimzti. Aš suvaidinau savo vaidmenį savo laiku. Tas laikas 
dingo. Aš taip pat turiu dingti. Ne, mieli bičiuliai, neliūdėkite, ar 
gali būti laimingesnis gyvenimas negu tas, kurį garbingai užbai- 
gei ir kurį puošei draugyste ir meile? Vis dėlto baugu, kai žmogus 
priartėja prie ilgo kelio pabaigos ir mato posūkį, vedantį į nežino- 
mybę. Tačiau imperatorius ir visi jo maršalai nujojo už to tam- 
saus posūkio ir išnyko anapus. Taip pat ir mano husarai — neliko 
nė penkiasdešimties, kurie nelauktų manęs tenai. Aš turiu ke- 
liauti. Bet šį paskutinį vakarą aš papasakosiu jums daugiau negu 
istoriją — tai didi istorijos paslaptis. Mano lūpos buvo surakintos, 
tačiau dabar nematau priežasties, kodėl turėčiau nuslėpti šį nuo- 

stabų nuotykį, kurio garsas kitaip visiškai pražūtų, nes aš ir tik 
aš Iš visų gyvųjų žinau šiuos faktus. 

Pakviesiu jus grįžti su manimi į 1821 metus. Jau buvo praėję 
šešeri metai, kai su mumis nebuvo mūsų didžiojo imperatoriaus, 
ir tik retkarčiais iš už jūrų atsklisdavo šnabždesys, kuris rodė, 
kad jis dar gyvas. Negali nė prisiminti, koks sunkumas užgulė 
mūsų, jį mylėjusių, širdis galvojant apie jo nelaisvę, kuri graužė 
tą milžinišką sielą vienišoje saloje. Nuo tos akimirkos, kai pabus- 
davome, iki tos, kai sumerkdavome akis užmigdami, ta mintis 
neapleido mūsų, jautėmės įžeisti, kad jis, mūsų vadas ir šeiminin- 
kas, taip žeminamas, o mes negalime nė piršto pajudinti, kad jam 
padėtume. Daugelis būtų su didžiausiu džiaugsmu paaukoję savo 
gyvenimo likučius, kad jam palengvintų dalią, bet viskas, ką galė- 
jome padaryti, - tai sėdėti kavinėse, spoksoti į žemėlapį ir skai- 
čiuoti mus atskyrusio vandens lygas. Lygiai tiek pat būtume ga- 
lėję jam pasitarnauti, jei jis būtų buvęs mėnulyje. Bet taip buvo 
tik todel, kad visi buvome kareiviai ir nieko nenutuokėme apie 
jūrą. 

Žinoma, mūsų smulkūs rūpesčiai kartino gyvenimą taip pat kaip 
ir imperatoriaus skriaudos. Daugelis iš mūsų turėjo aukštus laips- 
nius, kuriuos būtų atgavę jam sugrįžus. Mes nesutikome tarnau- 
ti su baltomis Burbonų vėliavomis ar duoti priesaiką, kurį nu- 
kreiptų mūsų kardus prieš tuos, kuriuos mylėjome. Taigi 
neturėjome nei darbo, nei pinigų. Ką dar galėjome daryti, jei ne 
susirinkę liežuvauti ir bambėti? Tie, kurie turėjo mažai, apmokė- 
jo sąskaitas, tie, kurie neturėjo nieko, gėrė kartu. Kartais, jei pa- 
sisekdavo, mes susivaidydavome su kuriuo nors sekliu ir jei pa- 
likdavome jį gulintį Bua, jausdavome, kad dar kartą pakėlėme 
kardą už Napoleoną. Pamažu jie sužinojo mūsų mėgstamas vie- 
tas ir vengdavo jų tarsi vapsvų lizdų. 

Viena iš jų — „Po Didžiojo žmogaus ženklu“ — buvo Vareno 
gatvėje. Joje lankydavosi keli žymesni ir jaunesni Napoleono ka- 
rininkai. Beveik visi buvome pulkininkai ar adjutantai, ir jei prie 
mūsų prisijungdavo žemesnio rango žmogus, tai dažniausiai greitai 

pajusdavo, kad tai per didelė prabanga. Ten ateidavo kapitonas 
Lepinas, laimėjęs garbės medalį prie Leipcigo; pulkininkas Bone, 
Makdonaldo adjutantas; pulkininkas Žurdenas, kurio šlovė armi- 
joje beveik nenusileido manajai; mano husaras Sabatjė; raudona- 
sis ulonas Menjė, gvardietis Bretonas ir tuzinas kitų. Mes susi- 
tikdavome kas vakarą, žaisdavome domino, išgerdavome porą 
taurių ir svarstydavome, ar greitai grįš imperatorius ir mes vėl 
vadovausime savo būriams. Burbonai jau prarado įtaką, kurią tu- 
rėjo valstybei; tą įrodė po kelerių metų Paryžiaus sukilimas, kai 
juos trečią kartą išvijo iš Prancūzijos. Napoleonui reikėjo tik pa- 
sirodyti pakrantėje, ir mes be vieno muškietos šūvio būtume įžy- 
giavę į sostinę, lygiai taip, kaip jam grįžus iš Elbės. 

Na, šitaip klostantis valstybės reikalams, vieną vakarą mūsų 
kavinėje pasirodė savotiškas žmogutis. Jis buvo neaukštas, bet 
nepaprastai kresnas, labai plačių pečių ir tokia milžiniška galva, 
kad ji atrodė deformuota. Grubų rudą veidą keisčiausiai vagojo 
balti randai, o žilos žandenos žėlė pagal jūreivių madą. Iš dviejų 
auksinių auskarų ir gausybės tatuiruočių ant rankų mes supra- 
tome, kad jis iš jūros, dar prieš tai, kai jis pasisakė esąs imperato- 
riaus laivyno kapitonas Furno. Jis turėjo du rekomendacinius laiš- 
kus dviem iš mūsų, todėl nebuvo abejonių dėl jo ištikimybės 
reikalui. Jis taip pat užkariavo mūsų pagarbą, nes matė ne ma- 
žiau kovų negu mes, o veidą apdegė eidamas sargybą laive „Ry- 
tai“ Nilo mūšyje, kai laivas susprogo tiesiai po juo. Apie save jis 
kalbėjo mažai, sėdėjo kavinės kampe, stebėdamas mus savo nuo- 
stabiai aštriomis akimis ir atidžiai klausydamas mūsų kalbų. 

Vieną vakarą man išeinant iš kavinės, jis išėjo iš paskos, palie- 
tė mano ranką ir nusivedė mane, nesakydamas nė žodžio, gana 
toli. Priėjome jo būstą. 

— Norėčiau su jumis pasikalbėti, — tarė jis ir palydėjo mane 
laiptais iki savo kambario. Tuomet uždegė lempą ir padavė po- 
pieriaus lapą, kurį ištraukė iš voko, laikomo stale. Data rodė, kad 
laiškas parašytas prieš kelis mėnesius Šenbruno rūmuose Vieno- 
je. „Kapitonas Furno tarnauja imperatoriaus Napoelono aukščiau- 

siems interesams. Tie, kurie myli imperatorių, turi paklusti jam 
neklausinėdami. Marija Luiza“. Štai ką aš perskaičiau. Aš gerai 
žinojau, kaip atrodo imperatorienės parašas, ir neabejojau jo tik- 
rumu. 

— Na, — tarėjis, — ar jus patenkina mano įgaliojimai? 

— Visiškai. 

— Ar jūs pasiruošęs klausyti mano įsakymų? 

— Šis dokumentas neleidžia man rinktis. 

— Puiku! Visų pirma iš to, ką jūs kalbėjote kavinėje, supratau, 
kad mokate angliškai? 

— Taip, moku. 

— Pasakykite ką nors. 

Angliškai ištariau: „Kai tik imperatoriui prireiks Etjeno Žera- 
ro pagalbos, aš pasiruošęs dieną ir naktį jam tarnauti“. Kapito- 
nas Furno nusišypsojo: 

— Keista anglų kalba, — bet tai geriau, negu visai nekalbėti an- 
gliškai. Aš angliškai kalbu kaip tikras anglas. To išmokau per šeše- 
rius metus, praleistus anglų nelaisvėje. Dabar paaiškinsiu, ko at- 
vykau į Paryžių. Atvykau išsirinkti padėjėjo reikalui, kuris turėtų 
įtakos imperatoriaus interesams. Man pasakė, kad „Didžiojo žmo- 
gaus ženklo“ kavinėje galėsiu rasti grupę senų jo karininkų ir ga- 
liu pasitikėti kiekvienu, nes visi yra jam ištikimi. Aš išstudijavau 
jus visus ir nusprendžiau, kad jūs man labiausiai tinkate. 

Aš priėmiau komplimentą. 

— Ką aš turėčiau daryti? — paklausiau. 

— Tik kelis mėnesius palaikyti man kompaniją, — tarė jis. — 
Turite žinoti, kad paleistas iš nelaisvės, apsigyvenau Anglijoje, 
vedžiau anglę ir pakilau tarnyboje — vadovauju nedideliam anglų 
pirklio laivui, kuriuo kelis kartus plaukiau iš Sauthemptono prie 
Gvinėjos krantų. Jie laiko mane anglu. Tačiau turite suprasti, 
kad, mylėdamas imperatorių, kartais jaučiuosi vienišas, taigi būtų 
pravartu turėti mano mintims prijaučiantį kompanioną. Tose il- 
gose kelionėse pasidaro labai ilgu, tad pasistengčiau, kad nesigai- 
lėtumėte apsigyvenęs mano kajutėje. 

Jis tvirtai žiūrėjo į mane įžvalgiomis pilkomis akimis, kol tauš- 
kė tuos niekus, o aš žvilgsniu parodžiau jam, kad susidūrė ne su 
kvailiu.Jis išsitraukė drobinį maišą, pilną pinigų. 

— Šiame kapšyje yra šimtas svarų auksu, - tarė jis. — Jūs galė- 
site patogiai įsitaisyti kelionėje. Rekomenduoju tuo pasirūpinti 
Sauthemptone, iš kur išplauksime po dešimties dienų. Laivas va- 
dinasi „Juodoji gulbė“. Rytoj grįžtu į Sauthemptoną ir tikiuosi 
susitikti su jumis kitą savaitę. 

— Na, na, - tariau, — pasakykite atvirai, koks tos kelionės tiks- 
las? 

— O argi nesakiau? — atsakė jis. — Mes vyksime prie Gvinėjos 
krantų Afrikoje. 

— O kaipgi tai atsilieps imperatoriaus aukščiausiems intere- 
sams? — paklausiau. 

— Jo aukščiausi interesai reikalauja, kad nesantūriai neklausi- 
nėtumėte, o aš neatsargiai neatsakinėčiau, — griežtai atšovė jis. 
Taip jis užbaigė pokalbį, o aš parsiradau į namus tik su kapšiu 
aukso, kuris rodė, kad šis nepaprastas pokalbis iš tikrųjų buvo. 

Buvo daugybė priežasčių, dėl kurių norėjau dalyvauti šiame nuo- 
tykyje ligi galo, todėl po savaitės jau keliavau į Angliją. Iš Sent 
Malo atvykau į Sauthemptoną ir pasiklausinėjęs dokuose, be var- 
go radau „Juodąją gulbę“, tvarkingą nedidelį ypatingos formos 
laivą, kuris, kaip vėliau sužinojau, vadinosi brigas. Denyje radau 
patį kapitoną Furno ir septynis ar aštuonis storžievius vyrukus, 
kurie įnirtingai valė laivą ir ruošė jį kelionei. Furno pasisveikino 
ir nusivedė mane žemyn į savo kąjutę. 

— Dabar jūs tiesiog ponas Žeraras, — tarė jis, - iš Normandijos 
salų. Būčiau labai dėkingas, jei malonėtumėt pamiršti kariškus 
įpročius ir, vaikščiodamas mano deniu, nekrypuotumėte kaip ka- 
valeristas. Barzda taip pat labiau tiktų jūreiviui negu šitie ūsai. 

Pasibaisėjau jo žodžiais, bet nusprendžiau, kad vidury jūros nėra 
damų, tai koks gi skirtumas. Jis paskambino stiuardui. 

— Gaustavai, — tarė jis, — tu atidžiai rūpinsies mano draugu 
ponu Etjenu Žeraru, kuris plauks į šią kelionę su mumis. Tai Gus- 

tavas Keruanas, mano stiuardas iš Bretanės, — paaiškino jis, — 
su juo jausitės saugus. 

Šis atšiauraus veido stiuardas griežtomis akimis atrodė labai 
kariškai turint galvoje tokį taikų užsiėmimą. Aš nepasakiau nie- 
ko, tačiau, kaip galite spėti, viską stebėjau atviromis akimis. Man 
vieta buvo paruošta šalia kajutės, ir ji būtų atrodžiusi pakanka- 
mai patogi, jei nebūtų greta buvusi neapsakomai prašmatni Fur- 
no buveinė. Jis išties labai mėgo prabangą, nes jo kambarys buvo 
naujai išpuoštas aksomu ir sidabru, kurie labiau tiktų kilmingojo 
jachtai negu nedideliam Vakarų Afrikos prekybos laivui.Taip ma- 
nė kapitono padėjėjas ponas Bernsas, kuris negalėjo nuslėpti juo- 
ko ir paniekos, kai tik pažvelgdavo į juos. Šis didelis, stambus 
raudonplaukis anglas taip pat įsikūrė greta kajutės iš kitos pu- 
sės. Antrasis kapitono padėjėjas buvo vardu Terneris, jis įsikūrė 
laivo viduryje, be jų, komandą sudarė dar devyni vyrai ir berniu- 
kas, trys iš jų, kaip man pranešė ponas Bernsas, taip pat buvo 
kilę iš Normandijos salų. Pirmasis kapitono padėjėjas Bernsas la- 
bai domėjosi, kodėl plaukiu su jais. 

— Plaukiu savo malonumui, — atsakiau. 

Jis įsispoksojo į mane. 

— Ar jūs kada nors buvote Vakarų krante? — paklausė. 

Atsakiau, kad ne. 

— Taip ir maniau, — tarė jis. - Daugiau ten niekada nebevyk- 
site, bent jau ne dėl šios priežasties. 

Maždaug po trijų dienų nuo mano atvykimo mes atrišome lai- 
vą prilaikančias virves ir išplaukėme. Aš niekada nebuvau geras 
jūrininkas ir turiu prisipažinti, kad jau seniai nebesimatė žemės, 
kai galėjau ir išdrįsau užlipti į denį. Tačiau pagaliau penktąją die- 
ną suvalgiau sriubą, kurią man atnešė gerasis Keruanas, sugebė- 
jau išlįsti iš savo gulto ir užšliaušti laiptais. Grynas oras mane 
atgaivino, ir nuo to laiko prisitaikiau prie laivo siūbavimo. Mano 
barzda taip pat pradėjo augti; nė kiek neabejoju, kad iš manęs 
būtų išėjęs toks pat geras jūreivis kaip ir kareivis, jei būčiau gimęs 
šiai tarnybai. Išmokau traukyti virves, kuriomis keliamos burės, 

taip pat apsukti ilgas lazdas, prie kurių jos pritvirtinamos. Tačiau 
pagrindinė mano pareiga buvo žaisti ekartė su kapitonu Furno ir 
būti jo kompanionu. Visai nekeista, kad jo jam reikėjo, nes nė vie- 
nas 1š padėjėjų nemokėjo nei skaityti, nei rašyti, nors abudu buvo 
puikūs jūreiviai. Jei mūsų kapitonas būtų staiga miręs, neįsivaiz- 
duoju, kaip būtume radę kelią toje vandenų platybėje, nes tik jis 
turėjo pakankamai žinių, leidžiančių nustatyti mūsų vietą žemėla- 
pyje. Šis buvo pritvirtintas ant kajutės sienos, ir kiekvieną dieną 
jis žymėjo jame kursą, kad iš pirmo žvilgsnio mums būtų aišku, 
kaip artėjame prie tikslo. Nuostabu, kaip jis puikiai skaičiavo, nes 
vieną rytą jis pasakė, kad tą vakarą turėtume pamatyti Žaliojo ra- 
go šviesas, ir iš tikrųjų jos buvo mums iš kairės tą akimirką, kai 
sutemo. Tačiau kitą dieną žemės nebebuvo matyti, ir kapitono pa- 
dėjėjas Bernsas pasakė man, kad daugiau jos nebematysime, kol 
neatplauksime į mūsų uostą Biafros įlankoje. Kiekvieną dieną pa- 
lankus vėjas mus nešė į pietus, ir kiekvieną vidurdienį smeigtukas 
žemėlapyje buvo perkeliamas vis arčiau Afrikos kranto. Turiu pa- 
aiškinti, kad mes ieškojome palmių aliejaus krovinio, o mūsų da- 
bartinis krovinys buvo spalvoti audiniai, senos muškietos ir kito- 
kie niekučiai, kuriuos anglai parduoda laukiniams. 

Pagaliau vėjas, kuris taip ilgai nešė mus, nurimo, ir kelias die- 
nas mes dreifavome ramia, žvilgančia tarsi nuo aliejaus jūra po 
saule, nuo kurios lydėsi ir burbuliavo derva tarp denio lentų. Mes 
sukiojome bures į visas puses, kad pagautume mažiausią užkly- 
dusį pūstelėjimą, kol pagaliau išplaukėme iš šios ramybės juostos 
ir vėl nuskriejome į pietus, genami gaivaus vėjelio jūra, atgijusia 
nuo skraidančių žuvų. Kelias dienas atrodė, kad Bernsas jaučiasi 
nejaukiai, ir aš nuolat matydavau jį prisidengusį akis delnu ir 
žiūrintį į horizontą, tarsi tikėtųsi pamatyti žemę. Du kartus užti- 
kaujį, palenkusį raudonplaukę galvą ties žemėlapiu kajutėje, spok- 
sančiu į tą smeigtuką, kuris vis artėjo, bet niekaip negalėjo pa- 
siekti Afrikos krantų. Pagaliau vieną vakarą, kai kapitonas Furno 
ir aš žaidėme ekartė kajutėje, įėjo kapitono padėjėjas. Jo įdegęs 
veidas atrodė piktas. 

— Atleiskite, kapitone Furno, — tarė jis. — Bet ar jūs žinote, 
kokiu kursu plaukia vairininkas? 

— Tiesiai į pietus, — atsakė kapitonas, neatitraukdamas akių 
nuo kortų. 

— O turėtų kreipti laivą tiesiai į rytus. 

— Kaip jums tai šovė į galvą? 

Kapitono padėjėjas piktai suurzgė. 

— Aš nesu labai išsilavinęs, — tarė jis, — bet leiskite pasakyti, 
kapitone Furno, kad šiuose vandenyse plaukioju nuo to laiko, kai 
buvau dešimtmetis vaikėzas, ir pažįstu ekvatorių, kai ant jo už- 
plaukiu, kaip ir ekvatorines štilio zonas, taip pat žinau, kaip rasti 
kelią prie aliejaus upių. Dabar mes nukrypome į pietus nuo kur- 
so, ir mums reikėtų vairuoti tiesiai į rytus, o ne tiesiai į pietus, 
jeigu jūs norite patekti į tą uostą, į kurį jus siuntė savininkai. 

— Atleiskite man, pone Žerarai. Tik prisiminkite, kad dabar 
mano ėjimas, — tarė kapitonas, padėdamas kortas. — Pone Bern- 
sai, prieikite prie žemėlapio, ir aš jums duosiu praktinės naviga- 
cijos pamoką. Štai pietvakarių pasatas, o čia mūsų kursas, o čia 
uostas, į kurį mes plaukiame, o čia žmogus, kuris savo laive darys 
savo tvarką. 

Kalbėdamas jis griebė vargšą padėjėją už gerklės ir spaudė jį, 
kol šis beveik prarado sąmonę. Stiuardas Keruanas įbėgo su vir- 
ve, ir kartu jie užkimšo žmogui burną ir surišo jį taip, kad jis 
negalėjo nė krustelėti. 

— Prie vairo stovi vienas iš mūsų prancūzų. Geriausia būtų 
padėjėją išmesti už borto, — tarė stiuardas. 

— Tai būtų saugiausia, — tarė kapitonas Furno. 

Bet šito aš jau negalėjau pakęsti. Niekas neįtikins manęs, kad 
būtina žudyti bejėgį žmogų. Nelabai noromis kapitonas Furno 
sutiko jo pasigailėti, ir mes nunešėme jį į užpakalinį triumą, ku- 
ris buvo po kajute. Ten paguldėme jį tarp Mančesterio gelumbės 
ritinių. 

— Liuko uždengti neverta, — tarė kapitonas Furno. — Gustavai, 
eikite pas poną Ternerį ir pasakykite jam, kad noriu pasikalbėti. 

Nieko neįtariantis antrasis kapitono padėjėjas įėjo į kajutę, tą 
pačią akimirką jam buvo užkimšta burna ir jis buvo supakuotas 
taip pat patikimai kaip ir Bernsas. Mes nunešėme jį žemyn ir 
paguldėme šalia draugo. Tada nuleidome liuko dangtį. 

— Šitas raudonplaukis bukaprotis mus privertė skubėti, — ta- 
rė kapitonas, — turėjau susprogdinti miną anksčiau, negu norė- 
jau. Tačiau nieko baisaus neatsitiko, ir nemanau, kad tai labai 
suardytų mano planus. Keruanai, nuneškite statinaitę romo ko- 
mandai ir pasakykite, kad ją siunčia kapitonas, tegul išgeria į jo 
sveikatą ekvatoriaus kirtimo proga. Jiems nereikės nieko kito. O 
mūsų vyrukus nusiveskite į savo sandėliuką, kad būtume tikri, 
jog jie bus pasirengę veikti. O dabar, pulkininke Žerarai, jums 
leidus, grįšime prie savo ekartė. 

Tai vienas iš tų atvejų, kurių negalima pamiršti. Kapitonas bu- 
vo tarsi iš geležies, jis maišė ir kėlė kortas, dalijo ir žaidė tarsi 
būtų kavinėje. Iš apačios girdėjome neaiškų abiejų padėjėjų mur- 
mėjimą, pusiau prislopintą nosinių, kuriomis užkišome burnas. 
Lauke girgždėjo sijos; gaivaus vėjo, nešančio mus tolyn, išpūstos 
burės dainavo. Tarp bangų pliuškenimo ir vėjo švilpimo girdėjo- 
me anglų jūreivių laukinius šauksmus ir triukšmą, kai jie atidarė 
romo statinaitę. Mes sužaidėme dar pustuzinį kartų, ir kapitonas 
pakilo. 

— Manau, kad jie jau bus nusilesę, — tarė jis. Iš skrynios jis 
išėmė porą pistoletų ir vieną padavė man. 

Tačiau mums nereikėjo baimintis pasipriešinimo, nes nebuvo, 
kas priešintųsi. Tų dienų anglai, kareiviai ar jūreiviai, buvo ne- 
pataisomi girtuokliai. Neišgėręs anglas buvo drąsus ir geras žmo- 
gus. Tačiau jeigu jam pastatydavai išgerti, prasidėdavo beprotybė — 
niekas negalėjo įtikinti jo gerti saikingai. Blankiai apšviestame 
urve, kur jie gyveno, radome penkis be sąmonės susmukusius pa- 
vidalus ir du šūkaujančius, besikeikiančius, dainuojančius bepro- 
čius. Visi jie sudarė „Juodosios gulbės“ komandą. Stiuardas atsi- 
nešė virvių ritinius, ir, dviejų prancūzų jūreivių (trečiasis stovėjo 
prie vairo) padedami, mes visus suraišiojome ir pasirūpinome, kad 

girtuokliai negalėtų nei kalbėti, nei judėti. Juos sunešėme į prie- 
kinį triumą, kaip jų karininkus į užpakalinį, o Keruanas gavo nu- 
rodymą dukart per dieną juos maitinti ir girdyti. Pagaliau „Juo- 
doji gulbė“ priklausė tik mums. 

Jeigu oras būtų buvęs blogas, nežinau, ką būtume darę, bet 
mes vis dar linksmai skriejome nešami vėjo, kuris pakankamai 
greitai ginė mus į pietus, bet nebuvo toks stiprus, kad keltų neri- 
mą. Trečios dienos vakarą užtikau kapitoną Furno nekantriai žiū- 
rintį nuo pakylėjimo laivo priekyje. 

— Žiūrėkite, Žerarai, žiūrėkite! - sušuko jis ir r parodė virš stie- 
bo laivo priekyje. 

Šviesiai melsvas dangus kilo iš tamsiai mėlynos jūros, o tolyje, 
kur jie susiliejo, matėsi kažkoks šešėlis, tarytum debesis, tik ryš- 
kesnės formos. 

— Kas tai ? — sušukau aš. 

— Sala. 

— O koks tai kraštas? 

Aš įtempiau ausis, kad išgirsčiau atsakymą, bet jau iš anksto 
žinojau, koks jis bus. 

— Tai — Šventoji Elena. 

Štai pagaliau mano svajonių sala! Tai narvas, kuriame kalina- 
mas mūsų didingasis Prancūzijos erelis! Tūkstančių lygų vandens 
neužteko, kad atskirtų Žerarą nuo mylimo šeimininko. Jis buvo 
ten, ant to debesingo kranto už tamsiai mėlynos jūros. Kaip rijau 
tą vaizdą akimis! Kaip mano siela skriejo priešais laivą — skriejo 
pirmyn ir pirmyn, pranešti jam, kad jo neužmiršo, kad po dauge- 
lio dienų vienas ištikimas tarnas skuba prie jo! Su kiekviena aki- 
mirka tamsi dėmė ant vandens tvirtėjo ir ryškėjo. Netrukus aš 
galėjau aiškiai matyti, kad tai kalnuota sala. Sutemo, bet aš vis 
dar klūpėjau denyje, neatitraukdamas akių nuo tamsos, kuri už- 
dengė tą vietą, kurioje, kaip žinojau, gyveno imperatorius. Ėjo 
valanda po valandos, ir staiga tiesiai priešais mus sužibėjo auksi- 
nė šviesa. Tai buvo kažkokio namo langų šviesa — galbūt jo na- 
mo. Ji buvo ne toliau kaip už mylios ar dviejų. O, kaip aš tiesiau į 

ją rankas! — tai buvo Etjeno Žeraro rankos, bet jos buvo tiesia- 
mos visos Prancūzijos vardu. 

Laive buvo užgesintos visos šviesos, o dabar kapitono Furno 
nurodymu mes patraukėme vieną iš virvių, kuri siūbavo aplink 
vieną iš stiebų virš mūsų, ir taip sustabdėme laivą. Tada jis pa- 
prašė, kad nulipčiau į jo kajutę. 

— Dabar jūs viską suprantate, pulkininke Žerarai, — tarė jis, — 
ir atleiskite man, kad nepatikėjau jums viso plano anksčiau. To- 
kiame svarbiame reikale nenorėjau turėti nė vieno patikėtinio. 
Jau seniai planavau, kaip išgelbėti imperatorių, kaip tik dėl to 
pasilikau Anglijoje ir pradėjau tarnauti pirkliams. Viskas įvyko 
kaip planavau. Kelis kartus sėkmingai nuplaukiau ligi Vakarų Af- 
rikos pakrantės, taigi nesunkiai gavau paskyrimą vadovauti šiai 
kelionei. Vieną po kito surinkau senus prancūzų kareivius į ko- 
mandą. O jus pasiėmiau, nes norėjau turėti išbandytą kovotoją, 
jei kiltų pasipriešinimas, taip pat troškau, kad imperatorius tu- 
rėtų tinkamą kompanioną ilgos kelionės namo metu. Mano kaju- 
tė jau pritaikyta jam. Tikiuosi, kad dar prieš auštant jis bus joje, 
o mes nebematysime šios prakeiktos salos. 

Galite įsivaizduoti, ką jaučiau, mano bičiuliai, klausydamasis 
šių žodžių. Apkabinau narsųjį Furno ir pareikalavau pasakyti, 
kuo galiu jam padėti. 

— Viską turiu patikėti jums, — tarė jis. — Norėčiau pirmas pa- 
reikšti jam pagarbą, bet man vykti neišmintinga. Barometras krin- 
ta, telkiasi audra, pavėjinėje pusėje žemė. Be to, šalia salos yra 
trys anglų kreiseriai, kurie gali užklupti mus bet kurią akimirką. 
Todėl lieku saugoti laivo, o jūs vykstate atvežti imperatoriaus. 

Aš su entuziazmu sutikau jo žodžius. 

— Duokite nurodymus! — sušukau. 

— Aš galiu duoti jums į pagalbą tik vieną žmogų, nes jau ir taip 
vos susidorojame su rėjomis, — tarė jis. — Viena iš valčių jau nu- 
leista, tas žmogus nuirkluos jus į krantą ir lauks jūsų grįžtant. 
Šviesa, kurią matote, iš tikrųjų yra Longvudo. Visi tame name 
yra jūsų draugai, ir iš visų galima tikėtis pagalbos imperatoriaus 


338 


pabėgimui. Yra ir anglų sargybinių kordonas, bet jie nelabai arti 
namo. Kai ten nusigausite, praneškite apie mūsų planus impera- 
toriui, palydėkite jį į valtį 17 atgabenkite čionai. 

Pats imperatorius nebūtų davęs trumpesnių ir aiškesnių nuro- 
dymų. Negalima buvo gaišti nė akimirkos. Valtis su jūreiviu lau- 
kė prie laivo šono. Aš įlipau į ją, ir po sekundės nusiyrėme tolyn 
nuo laivo. Mūsų maža valtelė šokinėjo tamsiame vandenyje, bet 
man prieš akis visą laiką švietė Longvudo ugnys, imperatoriaus 
ugnys, vilties žvaigždė. Netrukus valties dugnas sušnarėjo į pa- 
krantės žvyrą. Tai buvo nuošali įlankėlė, ir joks sargybinio šūkte- 
lėjimas nesutrikdė mūsų. Palikau jūreivį prie valties, o pats pra- 
dėjau kopti kalvos šlaitu. 

Tarp uolų vingiavo ožkų takelis, ir rasti kelią buvo visai nesun- 
ku. Visiškai akivaizdu, kad visi keliai Šventosios Elenos saloje vedė 
pas imperatorių. Priėjau prie vartų. Jokio sargybinio — ir aš įėjau 
pro vartus. Kiti vartai — vėl jokio sargybinio! Stebėjausi, kas gi 
atsitiko tam kordonui, apie kurį kalbėjo Furno. Užlipau į patį viršų, 
nes tiesiai prieš mane ramiai degė ugnis. Pasislėpiau ir gerai apsi- 
dairiau aplinkui, bet nepamačiau priešo nė ženklo. Kai priėjau ar- 
čiau, pamačiau namą, ilgą, žemą pastatą su veranda. Priešais jį 
taku pirmyn ir atgal vaikštinėjo žmogus. Prišliaužiau arčiau ir įsi- 
žiūrėjau į jį. Galbūt tai buvo prakeiktasis Hadsonas Louvas. Koks 
būtų triumfas, jei ne tik išgelbėčiau imperatorių, bet ir atkeršy- 
čiau! Tačiau atrodė, kad šis žmogus buvo anglų sargybinis. Aš pri- 
sėlinau dar arčiau, o žmogus sustojo priešais apšviestą langą, taigi 
galėjau gerai jį matyti. Ne, tai buvo ne kareivis, o dvasininkas. Nu- 
stebau, ką toks žmogus galėtų veikti čia antrą valandą ryto. Ar jis 
prancūzas, ar anglas? Jei jis priklauso šeimynykščiams, galėčiau 
juo pasitikėti. Jei jis anglas, sugriautų visus mano planus. Aš pri- 
šliaužiau dar truputį arčiau, ir tą akimirką jis įėjo į namą, o šviesos 
pluoštas sklido pro atviras duris. Man buvo viskas aišku, ir supra- 
tau, kad negalima gaišti nė sekundės. Susilenkęs greitai pribėgau 
prie apšviesto lango. Pakėlęs galvą, pažvelgiau pro jį ir pamačiau 
mirusį imperatorių, gulintį priešais mane! 

Mano bičiuliai, kritau ant žvyruoto tako be sąmonės, tarsi kul- 
ka būtų perskrodusi man smegenis. Sukrėtimas buvo toks bai- 
sus, kad stebiuosi, kaip jį pergyvenau. Ir vis dėlto po pusvalan- 
džio vėl atsistojau ant virpančių kojų, drebėdamas kiekvienu 
sąnariu, kalendamas dantimis. Stovėjau kaip maniakas įsmeigęs 
akis į tą mirties kambarį. 

Jis gulėjo ant pakylos kambario viduryje, ramus, susikaupęs, 
didingas, jo veide švietė ta santūri galia, kuri uždegdavo mus mū- 
šio dieną. Jo blyškios lūpos pusiau šypsojosi, pusiau primerktos 
akys, atrodė, žvelgia į mane. Jis buvo storesnis negu tada, kai 
mačiau jį prie Vaterlo, veido išraiška buvo tokia švelni, kokios 
niekada gyvenime nebuvau matęs. Iš abiejų jo šonų degė eilės 
žvakių; tai štai koks spindulys pasveikino mus jūroje, atvedė ma- 
ne per vandenis, jį aš sveikinau kaip vilties žvaigždę. Neaiškiai aš 
pradėjau suprasti, kad kambaryje klūpėjo daug žmonių, mažasis 
dvaras, vyrai ir moterys, kurie dalijosi jo lemtimi, Bertranas, jo 
žmona, dvasininkas, Montolonas — visi buvo čia. Aš taip pat bū- 
čiau pasimeldęs, bet mano širdyje buvo per daug skausmo ir kar- 
tėlio, kad būčiau galėjęs melstis. Ir, deja, turiu išvykti, bet nega- 
liu palikti jo be jokio ženklo. Nepaisydamas, ar mane mato ar ne, 
išsitempiau prieš mirusį vadą, sumušiau kulnimis ir pakėliau ran- 
ką paskutinei pagarbai. Tada apsisukau ir nuskubėjau per tam- 
są, Matydamas prieš save bekraujes šypsančias lūpas ir ramias 
pilkas akis. 

Man atrodė, kad užtrukau visai neilgai, tačiau irklininkas pa- 
sakė, kad prabėgo ištisos valandos. Tik kai jis apie tai prašneko, 
pastebėjau, kad iš jūros pučia audringas vėjas, o į krantą riaumo- 
damos daužosi bangos. Du kartus bandėme nustumti mūsų mažą 
laivelį ir dukart buvome jūros išmesti į krantą. Trečią kartą jį 
užpylė milžiniška banga ir įlaužė dugną. Bejėgiai mes laukėme 
šalia jo, kol išaušo ir prieš mus iškilo šėlstanti jūra ir vėjo genami 
debesys. „Juodosios gulbės“ nebuvo nė ženklo. Užlipę į kalvą mes 
žvelgėme žemyn, tačiau visoje milžiniškoje putojančioje vande- 
nyno platybėje nešmėstelėjo jokia burė. Ar laivas paskendo, ar jį 

vėl užėmė anglų jūreiviai, ar ištiko kitas keistas likimas — neži- 
nau. Daugiau niekada šiame gyvenime nesutikau kapitono Fur- 
no ir nepapasakojau jam, kuo baigėsi mano misija. Aš pats pasi- 
daviau anglams, abu su irklininku apsimetėme, kad tik dviese 
išsigelbėjome iš žuvusio laivo — tiesą sakant, mums nė nereikėjo 
apsimesti. Jų karininkai buvo tokie pat svetingi kaip ir visada, 
bet praėjo daug mėnesių, kol gavau leidimą sugrįžti į tą brangų 
kraštą, be kurio toks tikras prancūzas kaip aš negali būti laimin- 
gas. | 

Taigi per vieną vakarą papasakojau jums, kaip atsisveikinau 
su savo šeimininku, o dabar, mano mieli bičiuliai, kurie taip kan- 
triai klausėtės ilgų ir painių seno nukaršusio kario pasakojimų, 
atsisveikinu ir su jumis. Rusija, Italija, Vokietija, Ispanija, Portu- 
galija ir Anglija, jūs kartu su manim keliavote po šiuos kraštus, 
pro mano užgesusias akis kartkartėmis pamatydavote tu didžių 
dienų spindesį ir galybę, aš iššaukiau jums šešėlius tų žmonių, 
kurių eigastis drebino žemę. Branginkite tai, saugokite atminty- 
je ir perduokite savo vaikams, nes didingų amžių atmintis - nuo- 
stabiausias turtas, kuris gali priklausyti tautai. Kaip medį maiti- 
na jo paties numesti lapai, taip šie mirę žmonės ir pražuvusios 
dienos gali išauginti naują didvyrių, valdovų ir išminčių žiedyną. 
Aš vykstu į Gaskonę, bet mano žodžiai lieka jūsų atmintyje, ir, 
kai Etjenas Žeraras bus seniai užmirštas, silpnas jo žodžių aidas 
galbūt sušildys kažkieno širdį ar padrąsins dvasią. Ponai, senas 
kareivis atiduoda jums pagarbą ir atsisveikina su jumis. 

